
ĮVADAS 


Praeities ir istorijos atskyrimas šios knygos pavadinime yra elemen- 
tarus patirties dalykas. Tai jokiu būdu nėra paraiška rašyti istorijos 
teorijos klausimais, specialiai gilintis į didelį, įvairialypį ir mūsų is- 
torikų rimtai neįvaldytą teorinės literatūros palikimą. Pavadinimo 
žodžiai labiau metaforiški negu tiksliai nurodantys į istoriosofinius 
samprotavimus. 

Praeitis yra visa, kas buvę nepriklausomai nuo mūsų žinojimo 
apie tai, kas ir kaip buvo. O istorija yra tik tai, ką mes žinome, taria- 
mės žiną arba bandome sužinoti apie praeitį. Šių dviejų kategorijų 
atskyrimas tam tikra prasme yra paraiška emancipuoti istoriją nuo 
visokiausių teleologinių insinuacijų, vienokio ar kitokio šventos tie- 
sos teigimo apie praeitį, gigantomaniškų ir egocentriškų įsivaizda- 
vimų, greičiau pridengiančių individualius (tyrinėtojų) ir kolekty- 
vinius (skaitytojų) nepilnavertiškumo kompleksus negu atsiremian- 
čius į rimtą žinojimą. Praeities ir istorijos metaforiškas atskyrimas 
maniškiame sumanyme turėjo parodyti ketinimų santūrumą, tam 
tikrą atsisakymą laiko viešpačio vaidmens. 

Filosofuojančių istorikų darbuose neretai atrandama dar deta- 
lesnių šių kategorijų atskyrimo aiškinimų. Štai Edvardas H. Carras 
yra bandęs narplioti, kaip paprasčiausias praeities faktas paverčiams is- 
torijos faktu. Jo nuomone, net pirminiuose šaltiniuose žinomi praei- 
ties faktai nebūtinai yra tapatūs tam, ką jis linksta vadinti istorijos 
faktu. Galbūt ilgesnį laiką kokiam nors praeites faktui keliaujant per 

istorinių veikalų išnašas (pradžioje), vėliau - atsidūrus tekste, po 
kokių dvidešimt - trisdešimt metų jam bus pasiūlyta narystė rinktinių 
istorijos faktų klube. Bet gali atsitikti ir priešingai, sako E. H. Carras. 
Viskas gali būti kitaip: antra vertus, juo gali niekas nesidomėti, Huomet 
Jis nugrims į neistorinių praeities faktų užmarštį. (...) Kas lemia, kuris iš 
šių dviejų dalykų nutiks? Tai, manau, priklauso nuo kitų istorikų pripaži- 
nimo, ar tezė arba interpretacija (...) yra svari ir reikšminga. Įvykis įgis 
istorinio fakto statusą, jei bus interpretuojamas. Šis interpretacijos elementas 
yra sudedamoji kiekvieno istorijos fakto dalis.' Istoriniu faktu pasidaro- 
ma tik istorijos veikaluose, o jie visada priklauso tik dabarčiai, kurio- 
je gyvena kuriantis istorikas ir jo veikalus skaitanti visuomenė. Pra- 
eities faktų ir istorinių faktų gausa skiriasi. Antikos ir viduramžių 
šaltiniai liudija labai negausius faktus ir todėl jie beveik visi tampa 
istorija. Kankinantis skirtumas tarp istorijos kitų praeities faktų, anot 
minėto britų istoriko, dingsta, nes tie keletas ankstyvosios praeities 
taktų visi yra istorijos faktai. Bet šiuo požiūriu susidurti su nau- 
jesne - XIX-XX amžiaus — praeitimi yra gerokai sudėtingiau. Čia 
pėr gausybę rašytinių dokumentų istorikas susiduria su sunkia 
užduotimi — atskirti gausybėje praeities liudininkų tuos kelis 
reikšmingus faktus, tuo paverčiant juos istorijos faktais, ir atmesti 
daug nereikšmingų, neistorinių praeities faktų. XIX amžiaus - faktų 
amžiaus — pozityvistai įsivaizdavo, jog istorija — tai iš maksimalaus 
nepaneigiamų ir objektyvių faktų skaičiaus sudarytas rinkinys. 
XX amžiaus pradžia (B. Croce ir kiek vėliau jo įtakotas R. Colling- 
woodas bei jam artimas M. Okeshottas) padiktavo visišką priešin- 
gybę: tezę, jog praeitis tiek, kiek ji yra istorija, iš esmės gyvena da- 
bartyje. Istorija nuo praeities skiriasi tuo, jog ji egzistuoja tik tą pra- 
eitį tiriančio istoriko galvoje, jo vaizduotėje. Iš čia plaukė raginimas, 
jog norint susigaudyti vieno ar kito istorijos veikalo labirintuose, 
reikia suprasti, kaip dirba vienas ar kitas istorikas - veikalo autorius. 
Susipažinkite su istoriku ir tada imkitės studijuoti faktus, kvietė 

R. Collingwoodas. Juk tai nėra labai sudėtinga - antrino jam E. H. Car- 
ras. Dabar koks nors istorijos studentas, patartas paskaityti garsaus 
mokslininko darbą, turėtų draugų ar kitų žinovų pasiklausti, kas 
yra tas rekomenduotos knygos autorius. Jam turėtų būti svarbu, sa- 
ko E. H. Carras, kokios mintys ūžia jo galvoje. Skaitydami istorijos 
darbą, visada įsiklausykite į šį ūžimą. Jei nieko negirdite, tai arba neturite 
klausos, arba autorius kvailas.2 

Taigi noras rašyti apie praeitį, istoriją ir istorikus, nors ir sėmėsi 
inspiracijų iš teorinių nuostatų, tačiau nebuvo skirtas toms nuosta- 
toms rutulioti. Visus šiuos pabirus tekstus vienija vos pastebima gi- 
ja, vingiuojanti per istoriografijos ir istorinės sąmonės paribius, pri- 
kabinanti tuos dabarties reiškinius, kuriuose žybsi praeities patirčių 
krislai. Mąstant praėjusius laikus, neišvengiamai stabteli prie pra- 
eities istorikų dirbtuvių. Norėdami ką nors suprasti savojoje pra- 
eityje, turime stengtis į istorikus ir istoriją žiūrėti istoriškai. Tai tuo 
pat metu išduoda ir santūrų abejojimą istorijos mokslo galia kurti 
naująją bibliją ir neretomis istorikų pretenzijomis būti praeities 
viešpačiais. Kita vertus, tai yra pagarbaus žiūrėjimo į istorijos kūrė- 


jus priesakas. 


Šioje knygoje ryžausi sudėti į viena tai, kas sąlyginai galėtų būti 
pavadinta Kauno periodo tekstais. Jie atsirado per maždaug penke- 
rius paskutiniuosius metus. Didžioji dalis čia publikuojamų rašinių 
pirmąsyk buvo spausdinti Kauno dienos šeštadieniniame kultūros 
priede, sėkmingai pavadintame Santaka. Galbūt dėl kiek perpildy- 
tos nepilnavertiškumo ir provincialumo baime kauniečių intelekti- 
nės atmosferos, kupinos nepasitenkinimo savimi, noro stiebtis ir keis- 
tis, gebėjimo daryti labai paprastus, bet tuo pat metu mūsuose retė- 
jančius dalykus - pavyzdžiui, domėtis humanistikos naujienomis ir 
skaityti knygas - laikraštyje vis atrasdavo vietos istorijos temoms. 
Beveik nepastebimos intelektinės revoliucijos fone (jau baigiasi 


* Ten pat. P. 24. 

pirmasis laisvės dešimtmetis !), regis, geriau truputėlis nepasitenki- 
nimo ir noro keistis, negu pasipūtimo ir tuščios ironijos poza, taip 
dažna lietuvių intelektualų tarpe, bet dažniausiai pridengianti su- 
rūdijusius tikro provicializmo ir parapinio tamsumo bei uždarumo 
rėmus. Redakcijos ir Kauno skaitytojų intelektinis troškulys gundė 
imtis plunksnos net tokiomis temomis, į kurių domenus dažniau- 
siai nesinori kelti kojos pripratusiems veikti siauroje profesinėje 
sferoje. Žinoma, rizikuojant įkliūti diletantizmo klampynėn, dar 
labiau - suklysti. Bet nuolatinė diskusinė Santakos įtampa provoka- 
vo ir skatino rašyti sau neįprastus rašinius, išbandyti save naujame 
vaidmenyje, prisiverčiant intensyviau mokytis, šlifuojant neįpras- 
tus, dar nenaudotus įrankius. Teigiamybių savo patirčiai iš viso to 
gauta nemažai. Naujų žanrų bandymai nuviliojo į eseistiką ir pub- 
licistiką, nors - labai norėtųsi tikėtis —- per daug nenutolino nuo 
mokslinių įgūdžių. Buvo stengtasi, kad kiekviename tekste atsiras- 
tų bent po vieną naują istorijos faktą, iki tol aplenktą interpretaciją, 
arba būtų iškelti tokie klausimai, kurie prašytųsi rimtų mokslinių 
atsakymų ateityje. Prie kai kurių tikėjausi ir vis dar tikiuosi kada 
nors sugrįžti. 

Savaitinio kultūros priedo intensyvumas provokavo ir tam tikrą 
reagavimą jei ne į dienos, tai savaitės aktualijas. Šio rinkinio atveju — 
tai du straipsniai apie Vasario 16-ąją ir valstybės nepriklausomybę 
bei keletas tekstų, liečiančių Kauno istoriją. Tad nemažas vaidmuo 
tinkinio atsiradimo istorijoje tenka viešajam miesto gyvenimui, į ku- 
rio sūkūrį laikas, praleistas Kaune, įviliojo. Dalis tekstų buvo para- 
šyti specialiai kokiam nors renginiui, minėjimui, jubiliejinei datai 
pažymėti. Nesinorėjo atitolti nuo laikmečio aktualijų, saugiai pasi- 
lėpus už universitetinių sienų. Viešų paskaitų žanras vėlgi yra ne- 
lengvas: mokslo tiesų ir šventinių emocijų derinimas savaime yra 
išbandymas. Tačiau toli gražu ne visus motyvus galima susieti su 
Santakos pasirinkta kryptimi. 

Dalis straipsnių į knygą atklydo iš akademinės spaudos. Vilniaus 
Gaono konferencija Vilniuje bei Adomo Mickevičiaus jubiliejinė 

konferencija Paryžiuje pareikalavo didesnių pranešimų, kurie buvo 
skirti lietuviškosios istoriografijos klausimams. Pastarąjį tekstą iš- 
leido pranzūzai, išsivertė lenkai. Panašų kelią pradėjo rašinys apie 
lietuvių atminties archeologiją, kančių kultūrą ir holokausto prisi- 
minimus. Jis buvo parengtas pranešimo ben Huriono universitete 
(Izraelis) pagrindu. 

Atskirai reikėtų išskirti keletą pranešimų Santaros-Šviesos konfe- 
rencijoms Anykščiuose: Lietuvių kultūros istoriografijos slenksčiai ir Me- 
cenatai ir klientai naujųjų laikų Lietuvos kultūroje. Pastaroji paskaita po 
konferencijos buvo iššifruota iš fonogramos, kurią padarė Literabi- 
ros ir meno savaitraščiui Vladas Braziūnas, už ką jam esu dėkingas. 
Kita vertus, autorius jaučiasi priklausąs prie tų tipų, kurių šneka- 
moji ir rašomoji kalba smarkiai skiriasi. Net po V. Braziūno redaga- 
vimo Mecenatai ir klientai vis dar skaitėsi ne taip, kaip norėjosi para- 
šyti. Todėl prie šio straipsnio teko atskirai stabtelti. 

Dar viena pastaba. Galbūt daugelio straipsnių nebūtų buvę, jei 
štaijau penkerius metus nebūčiau skaitęs VDU istorijos studentams 
Lietuvos istoriografijos kurso. Prisipažinsiu, jog viena ar kita tema 
įžiebdavo norą rašyti, jei sutapdavo paskaitų ir kokios nors konfė- 
rencijos intriga. Taip susiklostė rašiniai apie Lietuvos istorikus Si- 
moną Daukantą, Joną Šliūpą, Joną Yčą, Vytautą Merkį, Edvardą Gu- 
davičių ir net kultūros sociologą Vytautą Kavolį. Panašiai kilo min- 
tis dėl kitų istoriografinių rašinių. Posūkis nuo XIX amžiaus kultū- 
ros istorijos link istoriografijos iš dalies buvo lemiamas ne itin 
malonios aplinkybės. Mat Kauno periodas buvo susijęs su tam tik- 
ru įklimpimu į Vytauto Didžiojo universiteto administravimo dar- 
bus. Koks yra santykis tarp administracijos ir kūrybos, tikiuosi, žino 
tie, kurie vienu metu bent trumpam tas, abi veiklos sritis išbandė. 
Mažų mažiausiai man, kaip istorikui, tai reiškė, kad archyvams, nau- 
jos dokumentinės medžiagos paieškoms galimybių beveik neliko. O 
knygas, publikuotus šaltinius dar buvo įmanoma vargais negalais 
įveikti, panaudoti, interpretuoti. Štai kodėl istoriografija ir istori- 
kai tapo interesų ašimi. Tiesa, knygon pateko keletas senesnių, gal 

dešimtmečio senumo tekstų, kurie pasiklydo tarp popierių rengiant 
ankstesnį rinkinį XIX amžiaus profiliai. Tai yra Tautinio identiteto link: 
1852-54 m. „mokinių byla“, kuris 1990 m. buvo pirmąsyk publikuo- 
tas žurnale Kultūros barai, ir straipsnelis Nuo „šūkio už mūsų ir jūsų 
laisvę“ iki modernaus nacionalizmo. 

Norėtųsi garbiajam skaitytojui palikti spręsti, kas iš viso to išėjo. 
Nesijaučiu pajėgus aiškiai pasakyti, kokiam istorijos ar humanisti- 
kos žanrui priskirtinas vienas ar kitas rašinys. Vieni galbūt artėja 
prie istorijos mokslo populiarinimo tipo, kiti — skirtini istoriografi- 
jos eseistikai, treti, ko gero, publicistikai. Tačiau visais atvejais jų 
taikinys buvo vienas ir, žinoma, labai tolimas, kad vienu šūviu, vie- 
na įžvalga būtų pasiekiamas. Niekad nepatikėjau dalykais, kuriuos 
būtų galima paaiškinti vienareikšmiškai. Lygiai kaip nepasitikiu 
daugybe durų, kurias galima atrakinti vienu raktu. Ir dar vienas 
dalykas. Šis straipsnių rinkinys neatsitiktinai neturi tipiškos pabai- 
gos žodžio ar išvadų. Pirmiausiai todėl, kad nežinau, ar tai išties 
pabaiga susidomėjimo tuo, kas buvo paliesta, nesu tvirtai įsitiki- 
nęs, ar šia linkme toliau dirbsiu. Pagaliau nematau nieko ypatingai 
blogo istorijose be pabaigos. Galbūt tokia istorijos prigimtis. Kol 
mes gyvename. 


Kaunas, 1999 metų rugsėjis 


PRAEITIES PABIROS 


NUOTYKIS PRAEITIES BEIEŠKANT, 
ARBA PARAISTORINĖS 
LITERATŪROS PROBLEMOS 


Kreivų veidrodžių karalystėje 


Įtarčiau, kad net įvadinėse poleminio straipsnio pastabose nerei- 
kia aiškinti, ką reiškia žodis nuotykis, bet neabejoju, jog iš karto turė- 
čiau pasakyti, ką linkstu vadinti paraistorine literatūra. Jos apibrėži- 
mą lyginu su labiau populiariu, nors lygiai taip pat kotroversišku 
parapsichologijos terminu. Kaip pastarasis dalykas skiriasi nuo psi- 
chologijos, taip ankstesnioji kategorija skiriasi nuo istorijos. Nebū- 
damas prisiekusiu scientistu bei nusilenkdamas nepažinto ir nepa- 
žįstamo pasaulio šešėliui, nei parapsichologijai, nei paraistorijai iš 
anksto nenorėčiau suteikti negatyvaus atspalvio. Tačiau esu įsitikinęs, 
jog itin ydinga suplakti į viena psichologijos ir parapsichologijos reiš- 
kinius arba istoriją sumaišyti su paraistorija. O jau visiškai nepado- 
ru, jei ne komiška, vieną pristatyti už kitą, pavyzdžiui, piršti skai- 
tytojui paraistoriją vietoj istorijos, pavadinant paraistorinį tekstą 
istorijos vardu. 

Pritarčiau tiems, kurie sako, jog psichologija arba istorija yra, 
deja, tik ribotų galimybių mokslinės disciplinos, o tų disciplinų 
adeptai - psichologai ar istorikai žymiu mastu yra tiktai užsisklen- 
dusių savo kabinetuose ir archyvuose keistuolių būrelis, kurio 
bendras bruožas - tai pastanga susilaikyti nuo optimistiško riksmo 
apie pagaliau surastą išminties akmenį. „Istorijos mokslas, mano gal- 
va, yra tiek mokslas, kiek jis suvokia savo o galimybių ribas, trųkdan- 
čias atskleisti mums — gyvenantiems - praeities paslaptis. Istorikas 
yra tiek mokslo žmogus, kick susivokia, kad daugybė paslaptingų 

ir geistinų pažinti praeities reiškinių yra galutinai pridengti neži- 
nioš antkapiu. Jis žino, kad kadaise buvusio gyvenimo rekonstruk- 
cija negali atgaivinti to gyvenimo, t.y. negali jo padaryti pažiniu bent) 
tiek, kiek mes patys įstengiame savąjį gyvenimą pažinti. Kadaise 
didysis Lietuvos romantikas Juozapas Ignas Kraševskis svarstė, ar 
įmanoma žŽilajai Lietuvos praeičiai suteikti gyvybės ir pilnatvės, ar 
žmogaus protas pajėgus atskleisti esmines lietuvių proistorės pa- 
slaptis, kuomet, anot rašytojo, senųjų šaltinių jau nebėra - jie žuvę, 
o padavimai ir legendos, kuriais dar galima būtų pasiremti, ištirpo 
arba taip susimaišė su vėlesnėmis apnašomis, kad vargiai beatskir- 
si, kas jose sena, o kas nauja. Kaimyninių šalių šaltiniai anksti ima 
kalbėti apie mūsų protėvius, tačiau beveik visada tendencingai. Tad 
į klausimą, ar istorijos mokslas pajėgus atgaivinti praeities viziją, 
J.L.Kraševskis atsako neigiamai: Iškasamų gyvūnų liekanos visados bus 
tik liekanos, o pati seniausioji praeitis visad bus tik kūnų, vardų rinki- 
nys. Kita vertus, kaip tikras ir padorus romantikas, J. I. Kraševskis 
nepasidavė, regėdamas galimybę kitokio santykio su praeitimi. Jis 
imasi beletristikos priemonėmis kurti praeities paveikslą, stengiasi 


įsiklausyti į praeities balso aidą. Tokia rekonstrukcija, pasak rašyto- 
jo, tai buvusio gyvenimo vaiduoklis, o ne pavadinimų sąrašas ar arche- 
ologinė lentelė. Autorius, parašęs kelis solidžius istorijos veikalus, 
pasidarė produktyviausias XIX šimtmečio istorinių romanų kūrė- 
jas. Bet būtent toks praėjusio šimtmečio Lietuvos rašytojo pasirinki- 
mas geriausiai parodo, kad tikrieji romantikai buvo tikrai padorūs 
mokslo vyrai. Ten, kur ribotos kritinio istorijos mokslo galimybės 
nebepatenkino egzistencinių poreikių įminti praeities mįslę, buvo 
griebtasi fikcijos meno. Tačiau nei J. I. Kraševskis, nei daugelis kitų 
nesistengė pateikti skaitytojui meninės vizijos kaip mokslinio vei- 
kalo. Ir jokie kritikai, pozityvistai, marksistai ar kokio nors slapto 
ordino nariai nebandė J. I. Kraševskio apšaukti falsifikatoriumi. Tad 
istorinė beletristika jokiu būdu nemaišytina su paraistorine raštija. 
Pastaroji lygintina su jokių žaidimo taisyklių nesilaikančiu žaidėju. 
Tai ne mokslas, betir ne menas (plg. sovietmečio anekdotą apie Mosk- 


PRAEITIĖS PABIROS 


vičių: tai jau nebe vežimas, bet dar ne automobilis...) Tai mėgdžioji- 
mas mokslinės formos, nuolat pabrėžiant istorijos mokslo bejėgiš- 
kumą arba net nuolatinę to mokslo tarnystę tautai priešiškoms jė- 
goms. Tai nenoras savotiškai legalizuoti fantazijas, kurioms labiau 
tiktų meninės kalbos priemonės, tokios, kurias panaudojo barbaro 
Konano nuotykių komikso kūrėjai arba mūsiškis Skomantas, daug ža- 
dantis populiarios literatūros jaunesnio amžiaus skaitytojui auto- 
rius. Be ironijos gaidelės sakau, jog man tai išties patrauklūs kūri- 
niai, kuriais, manyčiau, drauge su savo vaikais ne vienas mėgsta 
pasidžiaugti. 

į Tačiau šios polemikos tikslas yra ne pačios paraistorinės lite- 
ratūros kritika, bet bandymas paliesti sociodinaminius tokių publi- 
kacijų aspektus, t.y. atsakyti į klausimą, kodėl tam tikrose visuome- 
nėse ir tam tikrose epochose didėja susidomėjimas para dalykais ir 
mažėja racionalių ieškojimų įtaiga. Pasirinkčiau štai tokią darbinę 
interpretaciją: griūvančios senųjų egzistencinių orientyrų tvarkos 5ą- 
lygomis nepažinus chaosas įsiveržia į mūsų gyvenimą, reikalauda- 
mas vienareikšmių atsakymų, ir ypatingai tokių atsakymų, kurie 
nuolat apeliuotų į pirminės priežasties instituciją. T.y. mes esame 
mygiami nuolatinio poreikio atsakinėti į tokius klausimus, kurie dau- 
gelio kitų visuomenių jau nebekamuoja, t.y. paprasčiausiai gyvena- 
ma gyvosios tradicijos ir seniai susigulėjusios civilizacijos pasauly- 
je. Per okupacijos pusamžį beveik praradę gyvąjį sąryšį su tradicija, 
esame kamuojami restauracijos rūpesčių. Deja, mokslinės analizės 
kelias tiesiogiai neveda į ramų tradicijos prieglobstį. Tai greičiau 
priklauso tikėjimo institucijai. Taip mokslinės, racionalios psi- 
chologijos — kaip prisitaikymo prie naujų sąlygų priemonės - vietą 
užima parapsichologija, o sociologinius tyrimus išstumia horosko- 
pai. Taip pat įtakojamas ir istorijos mokslas, kuris, kaip ir bet kuris 
mokslas, verčiau linksta tylėti, negu kalbėti apie dalykus, kurių ne- 
įmanoma įrodyti ar paneigti (arba bent neįmanoma mąstyti, kaip 
turėtume siekti įrodymų). Bendra tendencija - vietoj loginio, kritiš- 
kojo ir tiriančiojo žvilgsnio įsiviešpatauja įsitikinimu, įsijautimu ir 

nenumaldomais egzistenciniais poreikiais paremtas regėjimas. Pa- 
raistorinėje literatūroje devalvuojasi fundamentalus šiuolaikinio 
istorijos mokslo principas - pirminio istorinio šaltinio, kurio medžia- 
ga remiantis daromas istorinės rekonstrukcijos judesys, kritika; šal- 
tinio autentiškumo, patikimumo klausimas. Šiuolaikinėje lietuvių 
bibliografijoje itin išryškėja ikiistorinių laikų pasaulėžiūrai, kultūrai 
ar religijai skirtų publikacijų srautas, įviliojantis ir įveliantis į ne vi- 
sada malonius praeities paieškų nuotykius. O ką reiškia ikiistoriniai 
laikai? Ogi tuos ilgus šimtmečius, kurie nepaliko tiesioginių ir au- 
tentiškų rašytinių šaltinių. Jei viduramžiais legendinės praeities ap- 
rašymai turėjo realią ir racionalią ideologinę reikšmę valstybiniame 
gyvenime, tai šiais laikais rašomus tokio pobūdžio tekstus vertėtų 
vadinti paraistoriniais, išskyrus tuos atvejus, kuomet legendos ar 
mitai yra analizuojami kaip tiesioginis šaltinis tirti mentalitetui tos 
epochos, kurioje jis atsirado ir buvo užrašytas. Tada objektas yra ne 
tekste minimi senesni laikai, bet visuomenė, kuri tą tekstą sukūrė ir 
užrašė. Nuolatinis tautinės sąmonės prisitaikymas prie besikeičian- 
čių geopolitinių ir socialinių tautos egzistencijos sąlygų, be kitų da- 
lykų, įtakoja praeities vaizdinius. Taip skirtingose gyvosios dabar- 
ties situacijose susiklosto skirtingos istoriografinės nuostatos. Vie- 
nu metu Vytauto Lietuvos nu0 jūros iki jūros vizija gelbsti iš tauti- 
nio nepilnavertiškumo komplekso nelaisvės, kitu - kaip ir primirš- 
tama. Žvilgterėjus į šiandieninę mūsų istorijos mokslo padėtį, gana 
netikėtai pastebi, jog viduramžių istorijos baruose darbuojasi vis tie 
patys istorikai, kurie kantriai tyrinėjo neaktualias oficialiesiems so- 
vietmečio sluoksniams LDK temas. Deja, išaušus nepriklausomy- 
bei, per kelerius paskutiniuosius metus naujų ryškesnių tyrinėtojų 
pavardžių publikacijos neišryškino. 

Labai supaprastinant (tai jokia naujiena istorikui) pasakyčiau, jog 
neretai mūsų praeities vaizdo didingumas (išdidinimas) yra atvirkš- 
čiai proporcingas realiam būviui, kuriame gyvena praeitį apmąs- 
tantis subjektas. S.Daukantui ir aušrininkams didingos lietuvių 
senovės priminimas reiškė ir prisipažinimą, kokius nuopuolio lai- 


kus kentėjo jų amžininkai. 

Žinia, laikraštinėje polemikoje neįmanoma plačiau pasidalinti ar- 
gumentais, todėl pavadinime pavartota vienaskaita (...nuotykis...) 
reiškia, jog autorius ketina interpretuoti tik vienų vieną aptariamos 
problemos detalę, ne tiek siekdamas atrasti galutinį atsakymą, kiek 
vildamasis pratęsti diskusiją, provokuojamą Kęstučio Kasparo 
straipsnio Mūsų praeities beieškant, paskelbto Santakoje (1995 m. 
sausio 7 d.). 


Legendos trajektorija: nuo lietuvių kilmės iš romėnų 
iki civilizuoto pasaulio kilmės iš lietuvių 


Istorikas negali nustoti į aplinkinį pasaulį žiūrėti istoriškai, t.y. pri- 
valo neužmiršti, kad net tada, kai visiems būna aišku, jog seniai nu- 
mirę dalykai jau nebegali keistis, nenumaldomai keičiasi mūsų - gy- 
vųjų ir gyvenančiųjų - santykis su sustingusia praeitimi. Istorija yra 
gyvųjų kūryba. Todėl ji ir yra istoriška, nes kinta kartu su visa vi- 
"suomene. Praeitis sustingusi ir stabili, o istorija judri ir besikeičianti. 
"Tai įžvalgiai yra pastebėjęs Zenonas Ivinskis. Jis rašė, kad 11e5 nega- 
lime praeičiai naujų faktų sudaryti, išgalvoti ar išrasti naujus įvykius: mes 
galime juos tik surasti...Kas yra buvę, yra jau įvykę amnžiains. Tačiau visa- 
da galės kisti pažiūros į tokius dalykus, ar, pvz., Kazimieras paliko testa- 
mentą, kokios buvo priežastys Kolumo žygio, kas vedė prie Ispanijos kon- 
solidacijos...lr nesikeičiant patiems faktams, gali keistis pažiūros į juos, jie 
gali būti naujai nušviečiami, surandamos naujos sąsajos, iškeliamos nau- 
jos priežastys. Istorikas, kalbėdamas apie senus dalykus, neišvengia- 
mai (nors ir netiesiogiai) išpažįsta savos epochos interesus,o neretai 
atspindi savo laikmetį ryškiau, negu įvykius, į kuriuos nukreipia 
savo plunksnos smaigalį. Istorikas - rašo Z.lvinskis — yra ne tik atitin- 
kamos socialinės grupės narys, ateinąs į mokslą su tam tikrais prietarais, 
kurie ir geriausiomis pastangomis neleidžia būti absoliučiai objektyviu, bet jis 

yra taip pat savo laiko vaikas ir tam tikros pasaulėžiūros atstovas. Štai ir 
visi veiksniai, kurie sudaro tam tikras prielaidas, pastojančias kelią į abso- 
liučią tiesą. Šitoks samprotavimas yra modernus ir geriausiai paro- 
do, kokiu būdu XX amžiaus pabaigoje istorija vis labiau virsta is- 
toriografija (autorius šią kategoriją taiko istorijos mokslo istori- 
jai). Šiuolaikinio pasaulio istorikai vis dažniau imasi rašyti ne apie 
pačią praeitį, bet apie tai, kaip ankstesnių istorikų darbuose ta pra- 
eitis atsispindėjo. Tad profesinė istoriškumo prievolė istoriką verčia 
darytis istoriografu. Šie samprotavimai turėtų paaiškinti tam tik- 
rą žiūros kampą, į kurį orientuojuosi kalbėdamas apie lietuvių pa- 
raistorinės literatūros (jos nepranoktu atstovu laikytinas Česlovas 
Gedgaudas) problemas. 

Ar Č. Gedgaudo fenomenas išties toks unikalus, kad nebūtų 
galima interpretuoti jo pažiūrų istoriškai? Gal ilgame senos mūsų 
istorinės raštijos sąraše rastųsi pirmtakų vardų, kurių veikalai leistų 
kalbėti apie tam tikrą tradicinę pažiūrų srovę? Pats Č.Gedgaudas 
retoriškai pagarbino S.Daukanto, J.Basanavičiaus, A.Voldemaro as- 
menis, tačiau pirmieji du vargiai susitaikytų su tokiu įvertinimu. 
Bent jau S.Daukantas, kurio populiarūs istorijos veikalai dvelkia sie- 
kimu labiau eksponuoti grožinę teksto formą, o ne akademinius tei- 
ginių įrodinėjimo būdus, didžiausiu savo gyvenimo rūpesčiu laikė 
Lietuvos istorijos šaltinių kaupimą, jų kritiką ir publikavimą. Deja, 
iki šiolei ši S.Daukanto - iškilaus XIX a. pirmosios pusės lietuvių 
istoriko — profesionalioji, akademinė veikla yra mažiausiai įvertin- 
ta, ojo parengti dokumentų rinkiniai vis dar laukia leidėjų dėmesio. 
Skirtingai, negu darė pats Č.Gedgaudas, jo pirmtakų sąrašan ver- 
čiau reikėtų įtraukti kai kuriuos XVI a. Lietuvos raštininkus, popu- 
liarinusius romėniškos lietuvių kilmės teoriją, darbščius XIX a. 
Lietuvos diletantus Ambraziejų Pranciškų Kašarauskį ir Mikalojų 
Akelaitį. Dramatiškame dvidešimtajame amžiuje prie paraistorinės 
literatūros autorių priskirtinas garsus čikagiškis kolekcionierius, 
inžinierius Aleksandras Račkus, 1929 m. išleidęs angliškai storą 
knygą Guthones (Goths) Kinsmen of the Lithuanian People, vis dar 

linksminančią akademinę pasaulio publiką diletantiškais etimolo- 
gizavimais. Šiame sąraše būtinai turėtų atsirasti dar viena pavardė, 
žymiai populiaresnė nūdienos Lietuvoje, bet, ačiū Dievui, ne lietu- 
viška ir ne žemaitiška. Tai Charles Pichel, pas mus išgarsėjęs savo 
fantasmagoriška Samogitia. The Unknown In History (Maltese Cross 
Press, 1975), kuri buvo išleista lietuvių kalba be rimtesnio komenta- 
ro lyg paskutinis vakarietiško istorijos mokslo ir vakarietiško po- 
žiūrio į Lietuvą pavyzdys. Ši vertimo aplinkybė taip pat išduoda 
mūsų istorinės sąmonės polinkius, nors autorius tiesiogiai nesusijęs 
su lietuviško būdo keistenybėmis. Tad pabandykime pasekti legen- 
dos trajektoriją. 

Po Dariaus Kuolio knygos Asmiuo,tauta, valstybė Lietuvos Didžio- 
sios Kunigaikštystės istorinėje literatūroje (Vilnius. 1992) pasirodymo 
mūsų skaitytojas įgijo gerą galimybę susipažinti su visomis romė- 
niškosios lietuvių kilmės legendos atsiradimo aplinkybėmis ir ideo- 
logine - politine funkcija, kurią ji atliko tenkindama didžiavalstybi- 
nius LDK viešpataujančios grupuotės interesus. Visomis išgalėmis 
kovodama su Maskva dėl teisių į slaviškas LDK žemes ir sunkių 
momentu bandydama surasti patikimą atsparą vakaruose, t.y. Len- 
kijoje, mūsų politinė mintis apsiginklavo romėniškąja kilties teorija, 
per daug nesirūpindama argumentų moksliškumu. Legendinio Pa- 
lemono nuotykiai prie Nemuno buvo pakankamai logiškai inkrus- 
tuoti į ano meto istorinę viziją. Palemono bendražygiams Lietuvos 
autoriai suteikė vardus, panašius į autentiškus hidronimus, suštip- 
rindami Mykolo Lietuvio (Venslovas Maišiagalietis) pavyzdžiu ben- 
drų lotynų ir lietuvių kalboms žodžių sąrašėliu. Romėniška mūsų 
bajorų kilmės teorija buvo efektyvi ideologinė priemonė, lygiai kaip 
trečiosios Romos koncepcija, kuria apsiginklavo vis labiau agresyvė- 
janti XVI amžiaus maskvėnų politika. Anuomet šių teiginių pagrįs- 
tumas buvo tikrinamas mūšiuose Livonijoje ar prie Oršos. Nesvar- 
bu, kad šiuolaikinio mokslo požiūrių šie aiškinimai vadintini legen- 
domis. Anuomet tai buvo funkcionalus dalykas, ypatingai derantis 
su lenkais dėl unijos sąlygų, ginant savo suverenias teisės ir t.t. 

Kita vertus, siejimas savų šaknų su Roma rodė, kad ano meto 
mūsų visuomenė itin vertino europietiškos civilizacijos, kurios lop- 
šį simbolizavo katalikiško pasaulio sostinė, pasiekimus. Lietuviai kal- 
bėjo ne apie savo grynąjį lietuviškumą, bet apie romėniškumą. Buvimo 
civilizuotu kraštu galimybė buvo vertinama labiau negu izoliuotos 
atskirybės perspektyva. Tad ši legenda neabejotinai turėjo pozity- 
vią reikšmę ją kūrusiai irja tikėjusiai tautai, nepaisant viso legendos 
nemoksliškumo. 

XIX amžius Lietuvai atvėrė iki tol nepatirtą politinio nuopuolio 
duobę. LDK valstybingumo tradicija, vis dar gaji iki rusų invazijos 
XVIII a. pabaigoje, buvo atiduota žiauriems išbandymams. Sugriu- 
vus politiniams tautos institutams, atsidūrus prieš sąmoningo visos 
ankstesnės LDK praeities surusinimo pavojų, lietuvybės atsparos 
centrai pakito - jie buvo perkelti į dvasios sritį. Ne pilietiniai institu- 
tai, privilegijos ir laisvės, bet kalba, papročiai, folkloras tapo svar- 
biausiomis lietuviškumo slėpinių tyrinėjimo sritimis. Pirmus sėk- 
mingus žingsnius žengusios moderniosios kalbotyros sensacijos svai- 
gino lietuvių šviesuolių protus, patyrusius, kad garsūs vakariečiai 
lietuvių kalbai skiria archaiškiausios indoeuropiečių kalbos vietą. 
Daugelis, net tie, kuriems neteko studijuoti universitetuose, puolė 
etimologijos labirintuose ieškoti didingos lietuvių praeities, neretai 
suverdami išties įtaigių fantazijų vėrinį. Etimologizavo daugumas 
istorikų, dariusių daugiau ar mažiau klaidų. Tačiau profesionaliau- 
siems iš jų (kad ir S.Daukantui) tai nebuvo svarbiausi istorinio tyri- 
mo atributai. Profesionaliausieji susilaikė nuo šūkavimo, jog surado 
visiems užmirštus pasaulius. Diletantams sekėsi sunkiau. Neretai 
archaiškumas būdavo neatskiriamas nuo senumo. Lyginamosios kal- 
botyros išvada, kad lietuvių kalba vystėsi lėčiau nei kitos indoeuro- 
piečių kalbos ir dėl to išsaugojo archaiškus, kone sanskrito laikus 
siekiančius bruožus, būdavo interpretuojama maždaug taip: kadangi 
lietuvių kalba yra seniausia civilizuotame pasaulyje, tai reiškia, jog; 


seniausieji žmonės buvo lietuviai. Maždaug tokios logikos, regis, 

buvo pagimdytas gamtininko ir savamokslio kalbininko, M.Va- 
lančiaus sekretoriaus kunigo A.P.Kašarauskio pastabos: Lietuvių 
kalba yra seniausia ir įdomiausia pasaulyje... Lietuvių kalba yra raktas Eu- 
ropos mitologijai ir istorijai paaiškinti... (A. P. Kašarauskio rankraščių 
rinkinys Lituanica - Nacionalinės M. Mažvydo bibliotekos rankraš- 
čių skyrius. F 24 - 15. L. 179) Tarp kitų tekstų ten yra ir vienas itin 
iškalbingas rankraštis, pavadintas Aflantai prie Baltijos jūros krantų 
arba Afrikietiška lietuvių ir didesnės dalies Europos tautų pradžia (org. 
pavadinimas: Atlantowe na brzegach morza Baltyckiego albo Afrykanski 
początek Likvinow i wiekszej częsci ludow Europy). Mat seniausių že- 
mės gyventojų pėdsakai mokslą vedė Afrikon, tai ir lietuvių praei- 
ties buvo pabandyta tenai ieškoti. Apskritai minėto autoriaus 
darbštumas ir erudicija buvo išskirtinė. Jis net tapo solidžiausios 
ano meto Lietuvoje mokslo draugijos - Vilniaus archeologijos nariu 
korespondentu. Bet šio mūsų straipsnelio užduočiai svarbūs būtent 
šie specifiniai bruožai. 

Kitas beveik analogiškas atvejis yra susijęs su Mikalojaus Ake- 
laičio - aktyvaus lietuvių tautinio ir išsivaduojamojo judėjimo daly- 
vio — vardu. Jo laiškuose, rašytuose iš Paryžiaus bičiuliui Adomui 
Honorijui Kirkorui, taip pat nemaža euforijos, susijusios su žmoni- 
jos istorijos paslapties įminimu, paremtu lietuvių kalbos žinojimu 
bei savo paties sukurtais etimologizavimo metodais. Savo knygelė- 
je, 1885 m. lenkiškai išleistoje Peterburge (Rzwuf oka na starozytnosc 
narodu Litewskiego), jis nesunkiai susiejo mūsų praeities pėdsakus su 
Homero ar Herodoto veikalų herojų laikais. 

Atkreiptinas dėmesys, kad praėjusiame šimtmetyje romėniško- 
sios lietuvių kilmės įrodymų jau iš esmės nebeieškoma: tuometinio 
mokslo žodis jau buvo pakankamas argumentas. Tačiau svarbiau- 
sia, kad ideologinė XVI a. LDK krizės metu išpopuliarėjusios teori- 
jos svarba visiškai nebetiko degraduotai XIX a. lietuvių visuomenei. 
O didesnio nuopolio ir priespaudos sąlygomis radosi fantastiškiau- 


sios paraistorinės koncepcijos. 

A.Račkaus Gotai atsirado tuo metu, kuomet atstačiusi nepriklau- 
somą politinį būvį Lietuva pradėjo baigiamąjį nacionalinės kultūros 
kūrimo etapą, formavo universitetinį, akademinį klimatą. Tautinės 
edukacijos prasme labai aktualios tapo LDK istorijai pašvęstos stu- 
dijos, bet Gotus nutylėjo įvairių įsitikinimų profesionalūs istorikai. 
Beje, galbūt sugretinta aplinkybė, kad A. Račkus, kaip po pusamžio 
Č. Gedgadas, savo fantastiškus veikalus kūrė toli tiek nuo akademi- 
nio gyvenimo,tiek ir nuo pačios Lietuvos. Gi tėvynėje buvo supran- 
tama, jog į civilizuotų ir modernių visuomenių tarpą neįmanoma 
įsibrauti vietoje mokslo pristatant liguistas fantazijas - kad ir su ge- 
riausiais norais. Tarpukario Lietuvoje buvo pamažu atsikratoma pa- 
ranoiško įtarumo, jog visiems svetimtaučiams būdingas tik praei- 
ties klastojimas. Z. Ivinskis rašė savo atsiminimuose: Paprastai 
Lietuvoje vis buvo patogiai sakoma, jog svetimtaučiai vis falsifikuoja mū- 
s1f istoriją. Negi visad jie to tik ir tesiekia?.. Tokia nuomonė rodė, jog 
profesionaliesiems istorikams buvo svetima iliuzija, kad pasaulis be 
mūsų neturi ką veikti. Prieš II Pasaulinį karą mūsų inteligentijoje 
jau buvo besusiformuojanti nuostata: nebuvome ir nesame nei iš- 
rinktoji, nei pasmerktoji tauta. Gal yra po saule laimingesnių, bet 
tikrai yra ir žymiai labiau nukentėjusių. Pagaliau yra ir tik praeityje 
buvusių, bet jau nebeegzistuojančių tautų. Bedėstydamas Bonoje sveti- 
miems studentiuns ir nuolat žvalgydamasis į kaimynų praeities faktus ar 
Juos lygindamas su to pat meto mūsų istorijos įvykiais, 6 deš. prisiminė 
Z. Ivinskis, - dar labiau įisisąmoninau, jog mūsų kaimynai, pradedant lat- 
viais, estais, baigiant gudais, ukrainiečiais gali mums mūsų Hurtingos isto- 
rijos tik pavydėti draugiškai... Tik mes patys jos nekarikatūrinkime 
nebūtais dalykais, barokiškais perdėjimais, nepagrįstais teigimais. 
Tik rimtai, objektyviai nusistatę link šaltinių, turėdami drąsos tar- 
ti ir tiesos žodį, jei kam ir nebūtų malonu, įžvelgsime Lietuvos is- 
torijos didybę ne vienai dienai. (Pabraukta mano ir cit. iš Žermai- 
čių praeitis. T. 3. - Vilnius. 1994. P. 91). Pats Z. Ivinskis, kaip žinia, 
nepradėjo savo nebaigtos Lietuvos istorijos nuo tariamų lietuvių žy- 
gių į Polineziją ikiistoriniais laikais. 

Paprastas epilogas 


Išgyvenome ilgą prievartinės izoliacijos pusamžį. Aišku, ne tik iz0- 
liacijos. Tačiau būtent izoliacija vertė išlikimo viltis sieti su kažkuo, 
kas iracionalu, kas nepasiduoda jokiai tvarkai ir logikai, o ypatingai 
tokiai, kokia sovietmetyje buvo prižiūrima privilegijuotų liaudies 
tarnų gvardijos. Posovietinis horizontas yra kitoks. Jei norim būti 
laisvi tarp kitų laisvų, reikia įsiklausyti, kaip kiti mus apkalba, arba 
įsižiūrėti, kaip kiti mus mato. Laisvė reikalauja bent kada ne kada 
žvilgterėti į save iš šalies. O tokių galimybių yra pakankamai daug. 
Viena iš jų - knygų, kur vienaip ar kitaip užgriebiama mūsų praei- 
tis, skaitymas. Kita vertus, laisvė reiškia galimybę rinktis. O skai- 
tant istorijos knygas pasirinkimo galimybės įgyja maždaug tokius 
parametrus: vienoje pusėje Ch. Pichel fantastiniai nuotykiai, istorija 
apie Čingis Chano sūnaus Jochio dvikovą su žemaičių karžygiu ka- 
raliumi Ringoldu, įvykusiu tolimose Rusios stepėse, mongolų -toto- 
rių vado sūnų, ir būtinai apie Aukso Kalaviją, Čingis Chano įteiktą 
sūnui, tą patį ginklą, kuris po dvikovos atiteko šauniajam Ringol- 
dui. Tai ir priminimas didingos Saulės, t.y. Ringoldo dinastijos, tra- 
dicijos, kuri, anot Ch.Pichel, pasibaigė 1894 m., paslaptingomis ap- 
linkybėmis dingus Arkso Kalavijui (kodėl ne žvaigždžių metalas iš 
Konano nuotykių ?). 

Visiškai kitaip, tarkim, mato Lietuvos istoriją nuo San-Francis- 
ko įlankos žvelgiantis Česlavas Milošas. Pacituosiu: Kartą senų seno- 
vėje buvo šalis, kurią vadino Lietuvos Didžiaja Kunigaikštyste. Tai, kad Ji 
ilgam buvo dingusi iš žemėlapių, nereiškia, jog ji netęsė keletą šinitinečių 
savo painios egzistencijos, panašios į Langedoko, Savojos ar Transil- 
vanijos (pabraukta mano -E.A.). Pirmojo Pasaulinio karo prienušryje ji 
vis dar turėjo savo patriotus, besivadinančius Lietuviais... Čia norėjosi 
atkreipti dėmesį į galimus orientyrus renkantis: arba Saulės dinasti- 
jos viešpatija — vizija, arba kukli, bet ne beviltiškai pasmerkta ryti- 
nio Baltijos kranto šalis, per paskutinias septynias dešimtis metų vis 

dėlto sugebėjusi parodyti, jog skiriasi nuo Langedoko ar Transilva- 
nijos, kurių tikrai, kaip ir prieš I Pasaulinį karą, nėra politiniame 
pasaulio žemėlapyje. Manyčiau, kad panašias istorinės sąmonės pro- 
blemas išgyvename ne tik mes, bet ir kitos ilgiau ar trumpiau izolia- 
cijoje pagyvenusios ir kompleksuotos tautos. Pavyzdžiui, albanai, 
neabejotinai garsiau už lietuvius kalbantys apie savo išskirtinį uni- 
kalumą, kurį apie tai užmiršęs pasaulis dar turėtų atlyginti. Laisvė 
rinktis — rinkimės! 

Laukdamas pasirodant Č. Gedgaudo Mūsų praeities beieškant an- 
tro leidimo galvoju, kad tikrai vertėtų nauju leidiniu pakeisti savo 
seną išblukusią namų bibliotekėlės „erakopiją“, ir viliuosi, kad lei- 
dėjai pasirūpino kitokiu, negu 1995 m. sausio 7 d. Santakoje paskelb- 
tas straipsnis, žodžiu į skaitytoją bei komentarais. 


Kauno diena. 1995 01 22-29 


MECENATAI IR KLIENTAI 
NAUJŲJŲ LAIKŲ 
LIETUVOS KULTŪROJE 


Norėčiau pasamprotauti apie vieną Lietuvos kultūros gyvenimo 
aspektą — apie kultūrą kuriančio subjekto (kliento) ir kultūra 
besirūpinančio, ją organizuojančio, globojančio subjekto (mecena- 
to) santykius. Mecenatas - tai nuo Oktaviano Augusto laikų aristok- 
rato (Caius Cilnius Maecenas; apie 70-8 m. pr. Kr.) atėjęs terminas. 
Mecenatas (ir klientas) gali būti asmuo, institucija ar institucijų gru- 
pė. Pagaliau mecenatas gali būti valstybė. 

Sakydamas „mecenatai ir klientai Naujųjų laikų Lietuvos kultū- 
roje“, turiu galvoje istorinę XIX a. - XX a. erdvę, toli nusidriekiančią 
už geografinių Lietuvos ribų. Ankstyvieji mūsų kultūros veiklos cen- 
trai, Peterburgas ir Maskva, - taip pat Lietuvos istorijos dalis. 

Įžiūriu bent kelis Naujųjų laikų Lietuvos kultūros istorijos eta- 
pus. Pirmiausia rusų aneksijos, gyvenimo Rusijos režimo sąlygomis 
etapas iki pat 1907 metų. Man tai vienas etapas, ir bandysiu pa- 
rodyt - kodėl. Antrasis etapas mano pasirinktu aspektu būtų iki vo- 
kiečių okupacijos ir valstybės atkūtimo 1918 metais. Šis laikas mūsų 
literatūroje vertinamas skirtingai. Tradiciškai - Stolypino režimas, 
netradiciškai - ypatingas mūsų istorijos reiškinys (taip vienu aspek- 
tu jį įvertino Vincas Trumpa). Dar vienas etapas, kada formavosi 
kultūrą kuriančių ir ja besirūpinančių ar ją valdančių santykiai, — 
Lietuvos Respublikos laikotarpis iki 1940 metų. Pagaliau - soviet- 
mečio laikotarpis. Knieti pažiūrėti, kaip kito mecenatų ir klientų 
santykiai šitais, atrodytų, nepaprastai skirtingais etapais. Ir net 


25 


PRAEITIS, ISTORIJA IR ISTORIKAI 


įsibrauti į šių dienų problematiką, dabartinius kultūros kūrėjų ir 
globėjų santykius. 

Nelabai sunku kalbėti apie ankstyvąjį periodą. XIX amžius, labai 
ilgai mums užtrukęs, užkonservavęs archajišką gyvenseną, - tai lai- 
kas, kai neturėjom valstybės ir kultūros elito tiesiogine prasme, kai, 
išskyrus gal Imperatoriškojo Vilniaus universiteto laikotarpį, vyra- 
vo seno pobūdžio mecenatas - turtingas, šviesus asmuo ir apie jį 
besiburiantys, jo paramą gaunantys kūrėjai klientai. Noriu išskirti 
Jurgio, Kazimiero Pliaterių ir Simono Stanevičiaus, vyskupo Arnul- 
to Juozapo Giedraičio ir grupės lietuvių literatų, Motiejaus Valan- 
čiaus ir apie Varnių kultūros židinį susibūrusių inteligentų, Jono 
Chrizostomo Gintilos ir grupės lietuvių inteligentų Peterburge (ket- 
virtajame — penktajame XIX a. dešimtmety) santykius - tipišką ano 
meto visuomenės bruožą. Kitokių lietuvių kultūros veikimo sąlygų, 
Vilniaus universitetą uždarius, nebuvo. 

Rusiškumas, rusiškasis mentalitetas slėgė mūsų kultūros gyve- 
nimą. Kadangi valstybės neturėjom, o tai, ką paveldėjom iš XVIII a., 
perdėm skyrėsi nuo rusiškojo mentaliteto, rusų kultūros gyvenimo 
struktūros, - kaip tik čia pirmąkart suiduria šiedu skirtingi mentali- 
tetai ar savivokos būdai. Rusiškasis visuomenės modelis rėmėsi 
griežta panbiurokratine struktūra. Visuomenė (jos kultūra taip pat) 
buvo paklupdyta prieš garsiąją rangų lentelę. Kiekvienas rusų vi- 
suomenės narys, nors kiek besiropščiantis į kultūros veiklą, turėjo 
ropštis ir biurokratiniais tarnybos laiptais. Kiekvienas darbas, uni- 
versitete ar kitur, turėjo atitikmenis karinėje tarnyboj. Nenagrinė- 
siu, kokios visuomenės gradacijos buvo ir kaip funkcionavo, bet dau- 
guma tyrinėtojų teigia, jog rusų visuomenėje ir kultūroje panbiu- 
rokratiškumas nurungė kitokias visuomeninio veikimo ir kultūros 
raiškos formas, net aristokratiškąjį, arba bajoriškąjį, didžiavimąsi. 
Pagrindinis po Petro I reformos susiformavusios Rusijos bruožas tas, 
kad visi, kurie buvo socialiai aktyvūs, iš esmės turėjo tapti valstybės 
tarnautojais ir užimti vietą valstybės hierarchijoje. Ji buvo žmonių ir 
jų grupių santykių pagrindas. 

Tai labai skiriasi nuo senosios Lenkijos - Lietuvos paveldo, - joje 
biurokratinio aparato iš esmės nebuvo. Į tą valstybę ir jos palikimą 
vis dar žiūrim neigiamai. Dažniausiai sakom, jog; tai tebuvusi bajo- 
rų anarchija, kuri nulėmusi valstybės žlugimą. Ir beveik nebandom 
ieškot kitokių — pozityvių — šio palikimo bruožų. O juk daugelis 
institucijų buvo renkamos, valstybės aparatas, lyginant su gautu iš 
Rusijos, buvo minimalus, ir individualus ar grupinis veiksmas, per- 
sonalus mecenatas buvo pagrindinis - šalia universiteto - kultūros 
organizavimo, atsparos veiksnys. 

Rusijos aneksijos sąlygomis matom nors ir bajoriškos, bet su tam 
tikrais liberaliais veikimo principais susipažinusios Lietuvos visuo- 
menės ir panbiurokratinės Rusijos dvasios konfliktą. Vilniaus gene- 
ralgubernatorių ataskaitose carui (1830, 1842 ir vėlesnių metų, prieš 
pat sukilimą) pabrėžiama, jog Lietuvos visuomenė - visiškai kito- 
kia, nes dauguma net bajoraičių nesiveržia į valstybės tarnybas, ne- 
ina tarnaut kariuomenėn. Dažniausiai mūsų būdavo akcentuojama, 
jog tai buvęs tiesioginis, atviras priešinimasis rusifikacijai. Ryškin- 
davom tautos ir kitus klausimus, bet užmiršdavom, kad rusifikacija 
gali būt daug sudėtingesnis dalykas: kai ima kisti patys socialiniai 
orientyrai, kai pripažįstama, jog valdininkystė, rangas, hierarchinis 
postas yra pagrindinis socialinis siekinys. Gražiausias čia S. Valiūno 
eiliuotas laiškas „Jo mylistai Vincentui Sasnauskui“, kur svarstoma, 
kaip galima būtų gyventi Lietuvoj, sakykim, trečiame XIX a. dešimt- 
mety, ko siekti, kaip orientuotis. Šitame laiške įžiūriu gan dielį at- 
sparumą rusiškai gyvensenai. Tiesa, reikia pridurt: rusų valdo- 
vai į mūsų žmones žiūrėjo nepatikliai, tad ir bajoriškos kultūros at- 
stovus ir kitus, prasibrovusius į aukštesnius ir aktyvesnius sociali- 
nius sluoksnius, stūmė nuo valdiško, biurokratinio gyvenimo. Ypač 
toks pareigų ribojimas sustiprėjo nuslopinus 1863 - ųjų sukilimą, 
kai vietiniams gyventojams buvo uždrausta dirbti valstybės apara- 
te. Bet nesileisiu į išlygas, noriu pabrėžt viena: biurokratinis mąsty- 
mas, valdininkiški orientyrai Lietuvos visuomenei per visą XIX a. 


buvo svetimi. 

Toks yra fonas, sąlyga kalbėt apie kultūros organizacinę sanda- 
rą. Moderniais laikais mecenatą, kokį nors turtingą šviesesnį asme- 
nį ir apie jį susispietusius inteligentus ima keisti dvi naujos mecena- 
vimo formos. Visų pirma tai laisvos draugijos, asociacijos, į kurias 
susirenka kultūrą remiantys ir kultūrą kuriantys. Čia, vienoj orga- 
nizacijoj, mecenato ir kliento funkcijos iš dalies susipina. Tai įmano- 
ma, kai aristokratai, turtingieji pradeda vertint intelektą. Pavyzdžiui, 
grafas Eustechijus Tiškevičius pats įsitraukia į mokslinę veiklą, stei- 
gia muziejus, sukuria garsiąją Vilniaus archeologijos komisiją, kurią 
supranta kaip bendrą mokslo draugiją. Į ją ieina turtingi žmonės, 
įnašais galintys remti kultūros reikalus, ir žmonės, kurie, išskyrus 
intelektą, daugiau nieko neturi. Kaip rašo vienas iš lietuvių aktyvis- 
tų ir Archeologinės komisijos narių M. Akelaitis, „galėčiau rašyt, 
bet neturiu pinigų pašto ženklui nusipirkt ir jūsų veikloj dalyvaut“... 

Kita forma - kai tautose, turinčiose valstybę, net viešpataujan- 
čiose tautose vis daugiau mecenato funkcijų perima valstybė. Lietu- 
va Rusijos imperijoj buvo kaip tik tuolaik, kai valstybės funkcijos, 
valdant ir organizuojant kultūrą, nepaprastai didėjo. Biurokratiniame 
rusų pasaulyje pagrindinė finansuotoja, užsakovė, madų diktuotoja 
buvo valstybė. Ji buvo viskas. Iš čia galbūt galime kildinti ir rusų 
inteligentijos nihilizmą savo valstybės atžvilgiu. Į tai pirmąsyk dė- 
mesį yra atkreipęs taip pat V. Trumpa: tas intelektualiosios (E. Dos- 
tojevskio) rusų kartos neigiamas požiūris į valstybės aparatą, biuro- 
kratiją buvo nuostabus. Bet vėl kalbu apie struktūrą, ne apie lygį. 

Mes buvom persekiojami, spauda uždrausta, neturėjom papras- 
čiausių kultūros veiklos sąlygų. Mums liko tik pirmasis modernėji- 
mo variantas - burtis į kultūros saociacijas, draugijas. O taip burtis 
tebuvo įmanoma tik antrojoje XIX a. pusėje, daugėjant išsilavinusių 
žmonių ir storėjant kišenėms. Paprastai nekalbama apie piniginius 
„Aušros“ ir „Varpo“ radimosi reikalus. Kad kultūrai reikia pinigų, 
dabar šnekam dažnokai, bet, atsigręžę į aną laiką, tekalbam apie 
idėjas. Užmirštam, kokios minimalios materialinės sąlygos turė- 

jo susidaryt, kad J. Basanavičiaus kartos žmonės susispiestų. O taip 
susiklostė, kad buvę Maskvos ir Peterburgo universitetų studentai, 
galbūt ir valstybės stipendiatai, dažniausiai net negyvenantys Lie- 
tuvoje, pasidarė gan aukšto rango profesionalai ir pakankamai tur- 
tingi žmonės. Sakykim, J. Basanavičiaus pinigų niekas nėra skaičia- 
vęs, o būtų įdomu, bet P. Vileišio pinigai skaičiuoti. Turi atsirast 
sluoksnis, kuris galėtų ugdyt įvairias asociacijas kultūrai remti. Pir- 
moji, kiek žinau, buvo Dvylikos apaštalų draugija Vilniuj. Jos užda- 
vinį suformulavo P. Vileišis: sulietuvinti Vilniaus kultūros gyveni- 
mą, išjudinti lituanistinę veiklą. Pati XIX a. pabaiga: apie valstybės 
institucijų paramą nėra nė kalbos, turim tenkintis tik užsienyje 
einančiais leidiniais, dauguma kultūros dalyvių bendrauja tik su- 
sirašinėdami. Bet tai - mecenatų ir klientų bendravimas: rašan- 
tys ir užsakantys bei finansuojantys yra viena grupė. Šias grupės 
vertėtų ištirti. 

Tai buvo metas, kai į pirmą vietą aiškiai kyla liberalinės demo- 
kratinės, ypač varpininkų, kultūros ugdymo nuostatos, kad visuo- 
menė yra autonomiška ir pati turi tvarkyt savo kultūros reikalus, 
kad tik nuo visuomenės organizacijų, naujos kartos asociacijų gali 
priklausyti kultūros likimas. Apie valstybę nešnekama. 

Po 1905 m. revoliucijos galima sąlygiškai kalbėt apie konstituci- 
nę Rusijos monarchiją, apie demokratines laisves, lietuvių kalbos 
teisių grąžinimą. Lietuvių kultūra legalizuojama ir įgyja modernios, 
net demokratinės kultūros raidos galimybę. Atsiranda gan daug svar- 
bių kultūros institucijų, sakykim, Lietuvių mokslo, Lietuvių dailės 
draugijos. Dažnai pabrėžiama, kad jos esančios mūsų Mokslo, Dai- 
lės akademijų ar dar kieno prototipai, bet iš tikrųjų jos buvo visai 
kitokios organizacijos — laisvos draugijos, asociacijos, kėlusios sau 
kultūros gyvenimo organizavimo uždavinius. Be jokios valstybės 
paramos. Geriausiu atveju Rusijos valdžios tebuvo toleruojamos. 
Tuomet atsiranda muziejus, biblioteka — tik iš pačių žmonių, pačios 


visuomenės. 

Galim palygint Lietuvos ir mūsų šiaurės kaimynų padėtį. Dėl 
skirtingų istorinių sąlygų, dėl, sakykim, gan ankstyvo Latvijos ir Es- 
tijos (latvių ir estų) miestų susiformavimo estai jau 1900 - 1902 m. 
turi visuomenines kultūros organizacijas, statančias ir garsųjį Tali- 
no teatrą, ir Tautos namus, vadinasi, pakankamai turtingas, gausias, 
be valstybės paramos galinčias kloti naujų laikų kultūros pamatus. 
Lietuvoje turim pradmenis: J. Basanavičiaus, Lietuvių mokslo drau- 
gijos aplinkoje bręsta tautos namų idėja, kuriami dideli planai, ta- 
čiau jie nebuvo taip įgyvendinti kaip Estijoj ir Latvijoj. 

Vis dėlto, M. Biržiškos atsiminimais, Vilniuje į draugiją mokykli- 
niams vadovėliams leisti susibūrę žmonės per porą metų sugeba iš- 
leist ar ne porą šimtų vadovėlių! Tie, kurie dabar žino bėdas, susiju- 
sias su mokyklų vadovėliais, supras, ką tai reiškia. Ir be jokios 
valstybės paramos. Prie tokių draugijų pridurkim dar redakcijas, 
almanachus ir t. t. - irgi verda kultūros gyvenimas, ir mecenatas čia 
dažnai kultūros žmogus: jis ir pats rašo, ir kitus organizuoja, finan- 
suoja. Prisiminkim vien P. Vileišį. Jo „Vilniaus žinių“ honorarai tuo- 
met Lietuvoje buvo patys didžiausi, rašančiam profesionalui at- 
sirado galimybė gyventi savo darbu. (Iki tol personalaus mecenato 
garantijos tebuvo duona, pastogė ir pažadas, kad rašomi tekstai bus 
išleisti. Ir S. Stanevičius ne ką didesnius galimumus turėjo, ir S. Dau- 
kantas, gyvendamas pas M. Valančių ar Svirlaukyje globojamas dak- 
taro Petro Smuglevičiaus.) 

Dėl liberalių demokratinių XX a. pradžios lietuvių visuomenės 
sluoksnių ryžto ugdyti kultūros gyvenimo savaveiksmiškumą, orien- 
tuotis į to gyvenimo autonomiją, - šį antrąjį Naujųjų laikų Lietuvos 
istorijos periodą, sutikdamas su V. Trumpa, galėčiau pavadinti aukso 
amžium, nors tai atrodytų ir keista. Niekada anksčiau nei vėliau ne- 
buvo tiek „santarų - šviesų“, Maskvos universitete „Aušrinės“, Pet- 
ro Klimo karta... Gal jos nebuvo gausios, bet buvo kaip tik tokios 
asociacijos, draugijos, kuriose vienijosi skirtingų profesijų, bet pa- 
našių idėjinių orientyrių, panašių tikslų žmonės. Vėl primenu: kal- 
bu tik apie struktūrą. 

1918 m., susikūrus valstybei, prasideda, - čia norisi kartot V. Ka- 
volio žodžius, - „nepasibaigusio išsilaisvinimo laikas“. Atrody- 
tų keista, bet per visą Rusijos aneksijos laikotarpį mūsų visuomenėj 
nebuvo nė ženklo biurokratinio, valdininkiško autoriteto. Tuo tar- 
pu 1918-1940 m., kad ir kaip žiūrėtumėm, valdininko pirmumas 
prieš kultūrą kuriantį žmogų labai aiškus ir vis didėja, ypač po 
1926- ųjų perversmo. Kultūros gyvenimo savaveiksmiškumas, bent 
taip rašo M. Biržiška, yra žlugdomas, visas to gyvenimo funkcijas 
susiima valstybė. Pradžioje dar kiek laikosi katalikiškos organizaci- 
jos su savo gimnazijom, draugijom - vadinasi, kolektyvinis mecena- 
vimas dar gyvuoja, bet paskui jis klupdomas prieš valstybės institu- 
cijas. Skirtingai nuo latvių ar estų, per tą laiką išsaugojusių kaip tik 
asociacijoms, draugijoms priklausiusius teatrus, muziejus, - Lietu- 
voje, be valstybės, jau nieko nebėra. Universitetas, muziejai, opera, 
teatras - visa valstybės. Vėl inteligentas verčiamas darytis valstybės 
tarnautoju, apmokamu pagal rangą ir funkcionuojančiu kaip kultū- 
ros valdininkas. Tiesa, daugybė laikraščių, žurnalų, jų redakcijos ir 
kita buvo laisvos žmonių asociacijos ženklai, tačiau pradmenys reiš- 
kinio, kai valstybė aukščiau už viską ir viskas subordinuota valsty- 
bėms interesams, kai formuojamos tokios hierarchijos, kad valdi- 
ninkas didesnis už kiekvieną poetą ar kitą kūrėją, - tie pradmenys 
klostėsi jau tarpukario Lietuvoj. Visuomenės personalizacija, libera- 
liųjų tendencijų vystymasis (berods prieš porą metų „Santaros-Švie- 
sos“ suvažiavime keltas klausimas, ar galima ką rimta pasakyt apie 
liberalizmą tarpukary) buvo labai riboti, nes sąlygos jiems buvo ga- 
na blogos. Vėlyvųjų, jaunųjų tautininkų, sakykim, ar „naujosios ro- 
muvos“ grupės jau bandyta iš tokios padėties veržtis, vis dėlto pajė- 
gesnių judėjimų, asociacijų tuomet neatsiranda. Viskas valstybės. Ji 
nacionalinė, bet struktūra yra vien tokia. 

Nemanau, kad V. Kudirkos aplinkoje galėjo būti įsivaizduoja- 
ma tokia biurokratizacija, kokią pavyko sukurti nepriklausomoje 
Lietuvoje. Pažiūrėkim, koks tautos atgimimo herojų likimas 1918 — 
1940 metais. Kas iš tų mohikanų tiesiogiai dalyvavo biurokratinėj 

veikloj? P. Vileišis senatvėj buvo ministras - šešis mėnesius E. Gal- 
vanausko vyriausybėj. Kai išsiaiškino machinacijas su anglies ešelo- 
nais, idealistas buvo išstumtas kaipmat ir dingo iš arenos. 

Dabar šokam į sovietmetį. Kultūros valdymo požiūriu jis iš es- 
mės išsaugojo dar nuo Petro I laikų besiformavusios sistemos žen- 
klus: viskas yra valstybė. Mūsų tarpukario kultūros istorija mums 
taip pat palieka gerą porciją hipervalstybinio mąstymo. Abiejų sis- 
temų hipervalstybinės nuotaikos susijungia. O dar sovietmety su- 
naikinama visa intelektinė viršūnė, kuri bent intelektiškai būtų ga- 
lėjus spyriotis hipervalstybiniam mąstymui, ir išmušama iš po kojų 
privati nuosavybė. Vadinasi, beveik nebelieka nei iš tikrųjų laisvai 
mąstančių, nei laisvai pinigų turinčių subjektų, kurie galėtų susieit į 
asociacijas ir gyvent atskirai nuo valstybės. Regim fantastiškai tota- 
lizuotą kultūros gyvenimo subiurokratinimą. Sukuriamas laisvų kū- 
rėjų asociacijų įvaizdis: kūrybinės sąjungos su etatiniais — nežinau, 
ar tikrai - darbuotojais; šios organizacijos - panbiurokratinės struk- 
tūros palydovės ir įrankiai, žemutinė sistemos dalis. Taip apimamas 
visas intelektinis gyvenimas. Bent mano kartai buvo toks įspūdis, 
kad jei negausi darbo universitete ar kokiame institute, - tu negali 
rašyt. Jei negavai paskyrimo į Istorijos institutą, užmiršk istoriją. 
Intelektinė funkcija tvirtai susiejama su institucija. Jinai yra viskas. 
Ne vien politiškai, bet tam tikru atžvilgiu ir teisiškai. Juk faktiškai 
formuojami cechai, luomai, teisiškai besinaudojantys kai kuriomis 
privilegijomis. Sakykim, kaip įrodymas - nuosavybė. Lietuviai yra 
agrarinio mąstymo Žmonės, jie ir mieste gyvendami nori turėti ko- 
kią sodybą kaime. Gal dešimtmetį tik kūrybinės sąjungos žmogus ir 
tik leidus Ministrų Tarybai galėjo pirkt sodybą prie ežero - idiliškas 
vaizdas. Bet juk čia teisiškai sankcionuotos luomo privilegijos. Tas 
valstybinis mecenatas nebuvo tik žandaras su lazda. Didžiai ironiš- 
kai mano kartos žmonės kalbėdavo apie visokius neva eksperimen- 
tinius namus, staiomus Kompozitorių, Rašytojų sąjungoms... Da- 
bar iš tų namų — ir patys dešinieji, ir patys kairieji. Šitas valstybinio 
panbiurokratinio mecenatavimo tinklas buvo toks plaius, kad mes 

normaliai funkcionuodami negalėjom iš jo išeiti. Kokiais nors vidi- 
niais, mažais, specifiniais dalykais išsiskirdavom. Bet drauge visi 
buvom šitam tinkle ir visi mąstėm ne kaip laisvas žmogus, o tik 
kaip vienokio ar kitokio rango valdininkas: vardai, titulai, mokslo 
laipsniai - viskas buvo hierarchiška. 

Bene prieš dvidešimt metų „Literatūroj ir mene“ buvo pasirodęs 
straipsnis, kuriame jaunieji dailininkai skundėsi, jog valdžia jais ne- 
sirūpinanti, mat neduodanti jiems dirbtuvių, 40 ar 50 kvadratinių 
metrų su švieslangiais... Visąlaik norėjosi paklaust: ar jie nežino, 
kad ketvirtadalis ar trečdalis Lietuvos žmonių išvis neturi kur gy- 
venti? Visų mokesčių mokėtojų pinigus valstybė eikvojo kaip mece- 
natas. O tam tikras luomas turėjo išskirtines teises naudotis valsty- 
bės biudžeto (visų mokesčių mokėtojų) dalim. Valstybė kasmet iš 
„etatinių“ dailininkų pirkdavo paveikslų bene už penkis tūkstan- 
čius rublių. Kad ir ką tu darytum, jei esi nomenklatūros elite, iš ta- 
vęs nupirks. Ir dabar Lietuvos dailės muziejus gali turėti daugybę 
paveikslų, o jų eksponuot - tik procentą. Toks palikimas, taip mu- 
ziejus funkcionavo. Ir būti valdininku, funkcionierium buvo pato- 
gu: tai vienintelis tavo, kaip asmens, raiškos būdas. Visi kiti yra ap- 
gailėtini. Sovietmetis ir valdininkiška sąmonė padarė tai, kad ne tur- 
tas, o kito asmens valdymas tapo pagrindinis dalykas. Tu valdžią 
gali reikšti per kultūrą: gali valdyti kokius tris mokančius rašyti - 
tai daug didesnė satisfakcija nei tavo paties raštingumas. 

Hipervalstybinė Rusijos mąstysena mūsų neįveikė iki pat vals- 
tybės atkūrimo 1918-aisiais. Bet ją atkūrus, gan įsigalėjo, ir poka- 
ris iš dalies - net tam tikra tąsa. Sovietai atnešė ne tik svetimą 
mąstymą, bet ir rado mumyse tokį pat baisų - savą. Kitaip tariant, 
vieni papildė kitus. 

Man rodos, jog suprantu bent dalį liberalių koncepcijų ir many- 
čiau, kad didžiausias laisvės, laisvo asmens priešas yra kaip tik val- 
dininkiškumas, biurokratiškumas, teleidžiantis dalyvauti zyvenime 
kaip valstybės tarnautojui, valdininkui.Čia yra Žmonių iš Kultūros 
ir švietimo ministerijos, už mane geriau pažįstančių tą struktūrą. 

Pagaliau yra žmonių, kurie geriau už kitus galėtų pakomentuoti 
paskutinį bandymą - priimti rėmimo, mecenavimo, o tiksliau - lab- 
daros įstatymą. Juk žinom, kad kultūros plėtotė, ugdymas - laisvos 
visuomenės, asociacijų reikalas. Kultūros rėmimas, mecenavimas bu- 
vo leidžiamas ir iki to įstatymo. Buvo galima procentą ar du mokes- 
čių sumos nurašyt labdarai. Pats rėmimo ir labdaros suplakimas į 
viena yra iškalbingas liudijimas, kaip menkai biurokratinis 
mąstymas padeda suvokti tokius dalykus. Mūsų intencijas, no- 
rus vėl ryja jis, tas nelemtasis biurokratinis mąstymas (galin- 
tis būt ir trispalvis, ir raudonas - kokios tik nori spalvos): mokesčius: 
parankiau kaupt abstrakčiame ižde. O paskui koks nors valdinin- 
kas atidarinėja vartus: tos lėšos šitai akcijai, tos lėšos šitai, galima 
pasitelkt vieną kitą ekspertą ir bandyt rast kompromisą tarp lais- 
vos visuomenės poreikių ir valstybės įgeidžių. Be vartų atidari- 
nėjimo valdininkas gyventi negali. Todėl rėmimo, mecenavimo įsta- 
tymas, deja, teatveria labai menką galimybę kultūros plėtotės sava- 
veiksmiškumui, naujam mecenato ir kliento santykių mechanizmui 
kurti, 0 iš tikrųjų - senam ir paprastam tų santykių mechanizmui 


rekonstruoti. 


Literatūra ir menas. 1994. Nr. 19 


SIMONO DAUKANTO PASAULIS 


Dažnai yra sakoma, kad kiekviena karta iš naujo rašo savo tautos 
istoriją. Taip sakoma ir taip daroma pirmiausia neabejojant, jog, ši 
taisyklė yra pozityvus dalykas. Savo praeitį apmąstanti karta yra 
gyva ir kūrybinga, tad ateitį turinti karta. Prieš amžius užgesęs rea- 
lus gyvenimas jau nebegali keistis, nebent dūlėti atmintyje, kaip že- 
mėje dūla senas ietgalis arba eižėja apleistos bažnyčios bokštas. Tau- 
tos pajėgumas išsaugoti buvusį pasaulį atmintyje ir neleisti numirti 
jam antrąsyk yra svarbus dalykas. Istorijos perrašymas iš naujo tam 
tikra prasme vyksta taip pat kaip kadaise, kai iš kelių metraščių bu- 
vo daromi metraščių sąvadai. Mirštant buvusiam pasauliui istorija 
ilgėja, begalinė įvykių ir faktų seka ima nebetilpti į vienos sąmonės 
ir vieno rankraščio rėmus, tad metraštininkas turi bandyti tolstan- 
čius nuo jo gyvenamos epochos rašytinius paminklus atrinkti pagal 
svarbumą jam, jo darbo užsakovams ir galimiems jo darbo skaityto- 
jams. Neiškart istoriografija ima abejoti, ar viskas, kas svarbu rašan- 
čiam čia ir dabar, bus ateityje reikšminga kitoms, ateinančioms ge- 
neracijoms. Ir atvirkščiai - ar viskas, kas yra jam nesvarbu, taip pat 
atrodys jo ainiams. Tik brandžioje istorinės minties išsivystymo sta- 
dijoje publikavimas tam tikra prasme apribojo begalinį kiekvienos 
kartos geismą taip naujai aprašyti savo šaknis, kad iš buvusio praei- 
ties reiškinio paliktų tiktai abejotinos replikos. Čia būtent slypi 
negatyvusis, mūsų dabartinėje visuomenėje bent kiek mažiau su- 
voktas to paties istorijos gaivinimo reiškinio aspektas. Jis gali būti 

negatyvus, ypač tuomet, kai yra per mažai suvoktas ir dėl to ne- 
valdomas. Praeities modernizavimas, atsirandantis iš naujo isto- 
tiją perrašant, yra ypač didelis dėl agresyvaus dabarties sąmonės 
veržimosi į Chrono valdas. Taip pat pažeidžiama pusiausvyra tarp 
buvusio ir esamo, tarp prisiminimo ir realybės, tarp mito ir moksli- 
nės tiesos. Praeities autentika šiuo atveju nyksta lygiai taip, kaip vi- 
siškos užmaršties akte. Buvęs gyvenimas nebetenka savo buvusios 
būties. Viskas virsta begaline dabarties stichija, o praėjusių amžių 
herojams paliekami tiktai stilizuoti kostiumai, kuriais apsivilkę da- 
barties reprezentantai diskutuoja savos egzistencijos problemas. Da- 
bartis ypač tampa pavojinga praeičiai, jei jos gyvyjų reprezentantų 
kultūrinis bei dvasinis gyvenimas yra dėl kokių nors priežasčių de- 
gradavęs. Atsikvošėjus iš besąlygiško žmogiškosios būties progreso 
košmaro - ir, bent mūsų atveju, nebūtinai iš tokio košmaro, kuris 
atėjo su sovietmečio diktuota neišvengiamo rojaus žemėje utopija — 
galima lengviau suvokti, kas yra degraduotos istorinės sąmonės kar- 
ta, nepaisant desperatiškų pastangų prieš tokius praeities vaizdus, 
kurie tai sąmonei būtų suvokiami. Istoriją perrašanti karta tad nėra 
apsaugota nuo pavojaus virsti panašia į vandalus ant sugriautos Ro- 
mos pasaulio griuvėsių. Baudžiauninkai arba kumečiai, net apsigy- 
venę buvusių ponų rūmuose ir besišildantys rankas prie ugniaku- 
ruose degančių baldų, tol lieka dvasios ubagais, kol nepradeda ver- 
tinti eksproprijuotų daiktų ir kultūros normų taip, kaip juos vertino 
tų daiktų bei normų kūrėjai. 

Degraduotos sąmonės subjektas vis dėlto turi galios pabusti ir 
kilstelėti savojo sąmoningumo trajektoriją aukštėliau. Pabudimo ar- 
ba galbūt prisikėlimo pradžioje tas subjektas bando atkurti ryšį su 
praeitimi, ant kurios griuvėsių jisai susivokia gyvenąs. Taip atsiran- 
da istorijos arba istorijos perrašymo apetitas. Tokioje situacijoje per- 
rašinėtojo susikuriami praeities įvaizdžiai ir herojai yra beveik iden- 
tiški jam pačiam. Taip buvę aristokratai istorijos pradžios tekstuose 
pasidaro panašūs į sau juos nusipiešiančius plebėjus. 

Kultūros, civilizacijos, lygiai kaip gėrio ir grožio vertė, negali pri- 
klausyti nuo to, kieno rankose, kieno galvose ir kieno širdyse tai yra 
saugoma. Štai kodėl istorijos perrašymas nėra visiškai nekaltas da- 
lykas, net priešingai - tai yra mentaline prasme nesaugus dalykas. 
Štai kodėl šitaip samprotaujama galvojant apie Simoną Daukantą, 
apie tai, kaip jisai suvokė praeities pasaulį, kaip jisai stengėsi surasti 
sau vietą savajame laike ir, visų svarbiausia, apie tai, kaip mūsų da- 
bartyje suvokiamas jo — pirmojo lietuviškai rašiusio istoriko Simono 
Daukanto pasaulis ir paties istoriko asmenybė. 


Kokios Lietuvos horizontas ir kokia lietuvių tauta iškyla S.Dau- 
kanto tekstuose? Apie tai prirašyta nemažai knygų ir straipsnių, bet 
iki šiolei bandoma tikslinti aiškinimus, kaip pirmosios lietuviškos 
istorijos autorius suprato savo pašaukimą ir tuos, kuriems adresavo 
savo knygas. Būdamas iškilus savo laikmečio žmogus, S.Daukantas 
galbūt geriau už bet kurį amžininką išreiškė ir viešpatavusias nuo- 
taikas, nors tuo pat metu jisai įžvelgė kažką, kas pranoko jo laikme- 
tį. Jo asmeninėje patirtyje susilydė senosios Lietuvos Didžiosios Ku- 
nigaikštijos patriotizmas ir naujosios lietuvių tautos, kurios atspara 
vis labiau darėsi bundanti liaudis, lūkesčiai. 

S. Daukanto gimimas beveik sutapo su galutiniu pusę tūkstant- 
mečio egzistavusios Lietuvos valstybės žlugimu. Abiejų Tautų res- 
publikos pabaiga pasėjo krašto visuomenės sąmonėje tikrą sumaiš- 
tį. Finis Polonia - žodžiai, kuriuos lyg ir girdėjo kažkas ištariant T.Kos- 
ciušką po lemtingo pralaimėjimo rusų kariuomenei, - kai kurių bu- 
vo suprasti taip, kaip T. Čackio garsiame veikale „Apie lietuvių ir 
lenkų teises“ (1800): Jau Lenkija yra ištrinta iš tautų tarpo ... Domi- 
nuojanti Lenkijos ir Lietuvos bajorijoje vakarietiška tautos sam- 
prata, kurioje valstybė ir tauta, arba nacija, yra sinonimai, išties ver- 
tė sutapatinti valstybės mirtį su tautos mirtimi. Tauta tartum ima 
darytis praeities paminklu ir istorinio susidomėjimo objektu. Lietu- 
va jau visa praeityje - šitą A. Mickevičiaus poezijos eilutę anuomet 
tikriausiai suprato visi. Gi vėliau lietuviai tyrinėtojai interpretuos 

kaip akivaizdų tautinio vištakumo pavyzdį, tuo bandydami įrodyti 
polonizacijos laipsnį ir užmiršdami, kad ir lenkų tautos likimas 
anuomet būdavo visai panašiai įvertinamas. Pagal to meto su- 
pratimą vienintelis tinkamas tokiai būklei dalykas, galintis pa- 
laikyti tautos atgimimo viltį, yra istorinė atmintis. Nelaimingai tautai 
niekas labiau netinka, kaip domėtis savo istorija. Kur ieškoti paguodos, kur 
pasisemti ištvermės dabartinėse nelaimėse, jei ne buvusio spindėjimo prisi- 
minimuose — tokiais žodžiais kreipėsi į Lietuvos publiką 1813 metų 
kraštotyrinės anketos sudarytojai. Valstybei kaip tautos buveinei nu- 
grimzdus praeitin, istorija pasidarė svarbiausia kompensacija. 

Kita vertus, krašto visuomeninė mintis ieškojo būdų įrodyti sau 
ir kitiems, kad nepaisant politinių permainų tauta egzistuoja. Po pe- 
simistinės savo veikalo pratarmės minėtas T.Čackis vis dėlto atra- 
do, kad dar yra vietos tautai ir po valstybės galo. Anot jo, viums dar 
liko civilinė teisė — t.y. jis turėjo omeny, kad dar buvo paliktas Lietuvos 
Statutas, kuris išsaugojo tautą kaip teisės subjektą. Tokia tauta savo 
identitetą įtvirtina ne pagal kalbinius ar tiesiog etninius principus. 
Tai dar senoji bajoriškoji lietuvių tauta, kurioje nerado vietos didu- 
ma krašto gyventojų - valstiečių. Tokioje tautoje bemaž nesigirdėjo 
lietuvių kalbos, kurią Lietuvos diduomenė buvo bemaž užmiršusi. 
Bet tokia archaiška lietuvių bajoriškoji tauta - kaip kategorija ir kaip 
realus etnosocialinis ir etnopolitinis darinys - vis dėlto egzistavo ir 
po valstybės žlugimo. Ji buvo pagrindinis senosios LDK istorijos sub- 
jektas, pagrindinis veikėjas ir vienintelis senųjų politinių tradicijų 
sargas. Tai, kad matėsi bajoriškos tautos agonija, tik sustiprino isto- 
rinio laiko tėkmės pajutimą. Istorijos moksle netgi įvyksta kažkas 
netikėto. Tartum iš naujo atrandama atskira nuo Lenkijos Lietuvos 
istorija, kurios nuo A.Vijūko-Kojalavičiaus laikų, t.y. nuo XVIIa. 
vidurio, niekas neberašė. XVIIIa. Lietuvos autoriai ištirpindavo 
Lietuvos istoriją Lenkijos istorijos puslapiuose taip, kaip pati LDK 
palaipsniui slėpėsi po Lenkijos karūna. Netikėta, net kiek paradok- 
salu, kad netekus konfederuoto valstybingumo, buvo atrasta nepri- 
klausoma istorija. Pažymėsim, kad šitas Lietuvos istorijos atradimas 

buvo skatinamas būtent praeitin grimstančios bajoriškosios lietuvių 
tautos, senųjų jos piliečių, kuriems ilgaamžė tradicija ir pilietinė išti- 
kimybė buvo tautinės priklausomybės kriterijus, vidinė paskata. 
Tipiškas to meto visuomenės atstovas istorikas M. Balinskis laiš- 
ke J. I. Kraševskiui yra išreiškęs taip: Viskas, kas liečia lietuvių tautos 
istoriją, beveik visiškai apleistą, yra labiau pageidautina. Darbuotis dėl jos 
aiškumo ir medžiagos rinkimo laikau savo pilietinė pareiga... 

Tačiau šita archaiška samprata ir desperatiškos pastangos ją pa- 
laikyti vis mažiau patenkino demokratėjančią ir individualėjančią 
visuomenę. Senoji lietuvių tauta pamažu buvo stumiama iš sociali- 
nės sąmonės romantizmo ir vokiečių filosofijos dirvoje subrendu- 
sios visiškai kitokios tautos sampratos, nebesiremiančios į politinius 
ir istorinius-teisinius pamatus, bet ieškanti atsparos tautos dvasios 
dalykuose: kalboje, mitologijoje, papročiuose, visoje žodinėje liau- 
dies kūryboje. Buvo suvokiama, kad ir be nuosavų valstybinių insti- 
tutų tauta kaip dvasiugas darinys gali egzistuoti ir netgi būti tautinio 
atsinaujinimo garantas. 1808 m. K. Bogušas išspausdina Varšuvoje 
savo lenkišką traktatą Apie lietuvių tautos ir kalbos kilmę, kuriame taip, 
kaip dar XVIa. M. Daukša, tautos identiteto pamatu padaro lietuvių 


kalbą, kurią bajorija pamiršo, bet kuri išliko šiaudinėse lietuvių vals- 


tiečių pirkiose. Tautos egzistencijos faktu tampa pats dar gyvos lie- 
tuvių kalbos buvimas. Iš to toli gražu neseka, kad traktato autorius 
lietuviais ėmė laikyti tik tuos, kurie neužmiršo protėvių kalbos. Len- 
kiškai kalbanti lietuvių bajorija ir koroniažai lenkai K. Bogušui toli 
gražu ne vienas ir tas pats elementas. Jis tik ragina mūsų bajorus 
vartoti lietuvių kalbą, kuri yra graži bei tiek pat, kaip ir civilizuotų 
tautų kalbos, išsivysčiusi. Jis pateikia puikaus eiliavimo lietuvių kalba 
pavyzdžių, vardina abstrakčius terminus, tinkamus ir sudėtingam 
filosofavimui, bet kategoriškai neišmeta iš už lietuvių tautos ribų 
lietuviškai nekalbančiųjų lietuvių. 

Nors nevienodo mokslinio lygio buvo T. Čackio ir K. Bogušo vei- 
kalai (pirmasis iš tiesų akademiškesnis), tačiau jie abu savaip pavei- 
kė visą intelektualinę Lietuvos publiką — tą pasaulį, kuriame brendo 

S. Daukantas. Galima pastebėti vieną fundamentalų abiejų vei- 
kalų bruožą. Tai intencija rodyti, kad yra atskira lietuvių tauta. 
Abiejų autorių sampratos skiriasi, bet abu yra panašūs siekdami 
parodyti, kad ir vienu, ir kitu atveju lietuvių tauta egzistuoja. Kaip 
šitai pasiekiama? T. Čackis analizuodamas Lietuvos statuto straips- 
nius parodo, kad visas teisynas yra autentiškas lietuviškos civiliza- 
cijos kūrinys. Lietuviškos todėl, kad remiasi paprotine lietuvių teise, 
ir civilizacijos todėl, kad jis susiformuoti galėjo tik romėnų teisės įta- 
koje, kas įrodo ir mūsų tautos europietiškumą. Iš T. Čackio sufor- 
muluoto principo plaukė galinga Lietuvos teisės paminklų tyrinėji- 
mo tendencija. 

Tuo tarpu K. Bogušas panašiai aiškina lietuvių autentiškumą ir 
autochtoniškumą (vadinasi, ir buvimą prigimtinės teisės subjektu), 
nes kaip Lietuvos statutas nebuvęs svetimųjų įtakų padarinys, nebu- 
vęs slavų ir germanų teisės išvada, taip ir lietuvių kalba yra atskira 
kalba, one visokių dialektų mišrainė. K. Bogušas, sunkiai susidoro- 
damas su gausiomis ir miglotomis legendomis apie lietuvių kilmę, 
pripažindamas visokių genčių buvimą priešistorinėje Lietuvos že- 
mėje, teigė, kad jokios išorinės įtakos nepakeitė pačio tautos pama- 
to. Tad lietuviai, kaip atskira tauta savo žemėje, yra autochtoniška 
arba, kitaip tariant, vienintelis šeimininkas. 

K. Bogušo traktato pasirodymas sutapo su tikru susidomėjimo 
lietuvių liaudies kultūra pakilimu. Imta rinkti ir skelbti dainas, tyri- 
nėti lietuvių kalbą, praeities liudijimų ieškoti padavimuose, asmen- 
vardžiuose ir vietovardžiuose. Skirtingai negu politinių įvykių arba 
teisinių aktų istorinių tyrinėjimų atveju, liaudies tradicijoje laiko di- 
mensija yra antraeilis dalykas. Savo ištakų beieškančiai sąmonei tra- 
dicija ir yra visų pirma svarbi tuo, kad jinai nesikeičia — vadinasi, 
visad išlieka tokia pati. Visai natūraliai S. Daukantas savo Būde s2- 
novės lietuvių kaluėnų ir žemaičių rekonstruos senovės lietuvių kultū- 
rą, pasiremdamas savo laikmečio etnografija. Moksline prasme tai, 
žinoma, labai abejotinas dalykas, tačiau S. Daukanto pasaulyje - 

žingsnis link supratimo, kad ir liaudis yra visuomenės bei tautos 
dalis, ir net svarbiausia tos tautos egzistencijos sąlyga. 

Suma summarum S.Daukanto pasaulyje gyvavo keli tautinio 
identifikavimosi būdai, kurie be abejonės taip aiškiai ir sąlyginai iš- 
siskiria tiktai specialaus tyrinėjimo tekste. Visuomenėje, paskendu- 
sioje tuose dalykuose, toje reikšmių, kategorijų bei intuicijų chaotiš- 
koje stichijoje, viskas buvo žymiai sudėtingiau. Tačiau studijų Vil- 
niaus universitete ir jo intelektualinės brandos metais mūsų istoriką 
supo maždaug toks schematiškai nupieštas pasaulis: viešpatavo 
bajoriškosios tautos, gerbiančios savo ilgą ir šlovingą istoriją, bet 
praradusios protėvių kalbą, vertybės. Tuo pat metu į viešo visuo- 
meninio gyvenimo užkulisius buvo išstumta lietuviškai kalbėjusi, 
bet fradicijoje panirusi ir dėl to neistorinė liaudis. Visai supaprastinus 
pasakytume taip: lietuvių bajorija turėjo istoriją, bet neturėjo etniš- 
kai autentiškos tradicijos, taip reikalingos romantinėse savo šaknų 
paieškose. Lietuvių valstiečiui - priešingai. Istorinis laikas jam dar 
nebuvo pažįstamas. Gediminas ir Vytautas buvo bajorų istoriniai 
herojai. Tačiau po šiaudine pastoge išliko tai, ko vertės pats tradici- 
jos žmogus dar gerai nesuprato — jis skyrė tiktai kas sava ir kas sveti- 
ma. Šitokiame pasaulyje S. Daukantui išties teko prometėjiška tauti- 
nio atgimimo herojaus funkcija. Jis neparašė pirmosios Lietuvos is- 
torijos - tuos pirmojo Lietuvos istoriko laurus jis pats savo Darbuose 
atiduoda M. Strykovskiui ir A. Vijukui-Kojalavičiui. S. Daukantas 
ne pirmasis ėmėsi rinkti lietuvių folklorą ir rašyti žodynus - buvo 
geresnių lietuvių kalbos žinovų. S. Daukanto prometėjiškumas — 
istorinio laiko atžymėjimas belaikės tradicijos žmogaus dvasios 
pasaulyje. Jis susintetino, suliejo T. Čackio ir K. Bogušo vardais pa- 
ženklintas visuomeninės sąmonės tendencijas. Lietuvių tautos istori- 
ja ir lietuvių tautos kalba S. Daukanto darbuose susijungė. Taip buvo 
padarytas lemiamas dvasinis judesys modernios tautos, jungiančios 
atskirų jos luomų vertybes, link. Tas judesys nereiškė automatiško 
visuomenės orientacijos pasikeitimo. Žinia, realybės spalvos buvo 

kitokios. S. Daukanto darbus, žinomus tik siauram jo gyvenimo me- 
to šviesuolių ratui, iš naujo atras tik po pusšimčio metų tie, kuriems 
tie darbai buvo skirti. Tačiau idėjos istorijai - o ji galbūt ir yra tikroji 
istorija — svarbiausia yra idėjos atsiradimo ir idėjos būties faktas, o 
nejos populiarėjimo aplinkybės. 


Kaip S. Daukantas buvo ir yra aprašomas istoriografijoje bei 
literatūros istorikų darbuose? Tai ne tik proginės retorikos vertas 
klausimas, bet visos XIXa. lietuvių kultūros istorijos kertinis klausi- 
mas, jei jis suprantamas pačia plačiausia prasme. Be abejonės, čia 
nėra jokios galimybės plačiai argumentuoti pačią problemą ir jos 
sprendimus. Sutelktinas dėmesys į du labai charakteringus S.Dau- 
kanto pasaulio atspindžius dabarties veidrodyje. Pirmasis atspindys 
sukoncentruotas vieno įžvalgaus praėjusio šimtmečio istorijos tyri- 
nėtojo Vinco Trumpos. Anot jo, jau S. Daukanto ir M. Valančiaus 
karta labai aiškiai pajutusi skirtumą tarp senosios Lietuvos prisimi- 
nimų ir naujosios Lietuvos įvaizdžių, skirtumą tarp senosios ir nau- 
josios tautos. Skirkumą tarp to, kas lietuviška, ir to, kas lenkiška, galėjo 
nesunkiai suprasti tokie, kaip Poška, Daukantas, Stanevičius, Valančius, 
formuluoja V. Trumpa. Be abejonės, anuo metu skirtumas tarp lietu- 
vio ir leuko buvo jaučiamas ir parodomas, bet kriterijai nebuvo tokie 
paprasti ir modermiški, kaip gali plaukti iš kai kurių šiuolaikinių 
interpretatorių tekstų. Lenkiškuose savo laiškuose lietuviškai nekal- 
bančiam Teodorui Narbutui S. Daukantas primygtinai nurodinės at- 
sargiai bendradarbiauti su lenkais, nes jie turi savo interesų iškreipti 
Lietuvos istorijos faktus. Dar daugiau, šios koncepcijos rėmuose at- 
siranda teiginiai, kad S. Daukantui ir visai naująjai lietuvių Atgimi- 
mo pionierių generacijai buvo svetima bendrų su lenkais politinių 
kovų tradicija. Suprantama, kad šiam naujam gaivalui labai galvos ne- 
skaudėjo, kaip ten išeis su lenky-1maskolių konfliktu. Ne mano kiaulės, 
ne mano pupos, galėjo pasakyti Simonas Daukantas 1830 m. sukilimo 
metu, ramiai sau sčdėdainas Rygos generalgubernntoriaus įstaigoje, vers- 
damas rusų vadų atsišaukimus į lietuvių kalbą ir galvodamas apie žemai- 

čių ir kalnėnų istorijas, - rašo V. Trumpa, padarydamas S. Daukanto 
bendražygius vos ne I-jo Pasaulinio karo lietuvių veikėjų prototi- 
pais. Taip iškyla pavojus sumoderninti S. Daukanto aplinką, nusi- 
žengiant istorizmo principams ir užkertant kelią tos komplikuotos 
istorinės epochos supratimui. Ar išties taip galėjo galvoti S. Dau- 
kantas, kurdamas užrašo motinos antkapiui tekstą? Tokiu atveju 
žmogus paprastai iškelia tai, kas jam yra šventa giminės tradicija, 
svarbiausias atminties krislas. lr istoriko motinos kapo lankytojas 
skaito (V. Merkio „Simonas Daukantas“, rašyba dabartinė): Čia ilsisi 
Dievuje užsniūdusi Kotrinė Odinaitė pirma Stanislovienė Jaušienė, paskui 
Jurgienė Daukantienė, kuri gyveno sumišimuose svieto, regėjo ir kentėjo 
didžius vargus riūpesnius savo amžiuje, metuose 1795 buvo garsiame mi 
šyje po Liepoja lygiai su vyru ir trimis dieveriais... - šie žodžiai verčia 
abejoti, ar tikrai S. Daukantui buvo svetima senosios LDK ir bendrų 
su lenkais sukilimų prieš rusus tradicija. 

Abejotinas ir kitas, sumodernintas Daukanto pasaulio suprieši- 
nimas ano meto Lietuvos gyvenimui. Vėl paskaitysime kitą V. Trum- 
pos tekstą, skirtą 100-jų S.Daukanto mirties metinių paminėjimui. 
Tuo nenorima parodyti, kad tai vienintelis ir labai asmeniškas gar- 
baus mūsų išeivijos istoriko požiūris, bet tai darome įvertindami jo 
tobulą formą, išreiškiančią gana tipišką mūsų istoriografijos nuo- 
statą. Tai štai koks S. Daukanto santykis su jo meto aplinka, su LDK 
sostine Vilniumi, universitetu, kasdieniniu gyvenimu: Be galo gyvas 
buvo tuo metu studentų gyvenimas Vilniuje. Už Daukantą ketveriais mė- 
tais jaunesnis Adomas Mickevičius rašė savo masonišką Odę jaunystei, 
Vėlines ir Gražiną; veikė slaptos filomatų ir filaretų organizacijos, klestė- 
jo masonų ložės ir karbonarų sąjūdžiai, į kuriuos buvo įsitraukusi net aukš- 
toji katalikų dvasiškija, sklido Voltaire, Russėau ir kt. bedieviškos ir revo- 
liucinės idėjos. Bet Simonas Daukantas maža tesidomėjo visu tuo verdau- 
čių Vilniaus gyvenimu, nes jis jam atrodė svetimas, nes lenkiškas, jis jūu- 
tėsi ten, lyg svetimame krašte gyvendamas. Apie svetimą S. Daukanto 
pasauliui Vilnių, kuris esą toksai atrodė, nes buvo lenkiškas, kal- 
bėti daug netenka, nes tokiu atveju visa Lietuva turėjo būti svetima 

šalimi tam individui, kuris visą gyvenimą paskyrė tos šalies isto- 
rijai tirti. Lietuva anuomet vis dar buvo suprantama pačia plačiąja 
LDK prasme. Ir nors akademiniuose sluoksniuose, istorikų kores- 
pondencijoje (I. Onacevičiaus laiškai T. Narbutui) matyti pastangos 
skirti Lithuania propria istorinį kelią nuo slaviškosios ir stačiatikiško- 
sios LDK dalies, tačiau ir tos tikrosios Lietuvos ribos rytuose buvo 
brėžiamos kažkur palei Minską. Tad Vilnius su visu savo gyveni- 
mu, kaip ir pati Lietuva buvo S. Daukantui savastis, o ne svetimybė. 
Visi to gyvenimo ir to pasaulio ženklai jam buvo suprantami ir na- 
tūralūs. Iš Vilniaus laikų jį supo artimi bičiuliai, neapleidę lietuvių 
istoriko net sunkiausiomis senatvės valandomis. 

Antrasis S.Daukanto pasaulio atspindys ne visada lygiame da- 
barties veidrodyje yra susijęs su hagiografinėje tradicijoje susiforma- 
vusiu ir daugiausiai literatūros istorikų kultivuojamu vargo pelės mitu. 
Savo laiku, nepaisant retorinių užuominų istorijos tekstuose, S. Dau- 
kantas buvo tikrai aukštos kvalifikacijos profesionalas. Vilniaus uni- 
versiteto teisių magistras reiškė akademiniuose sluoksniuose labai 
daug. 5. Daukanto mokytojas ir draugas I. Onacevičius, baigęs Ka- 
raliaučiaus universitetą, dar metus studijavo Vilniuje, kas parodo 
realią šios mokyklos baigimo diplomo vertę amžininkų akyse. Bū- 
damas tikras inteligentas mūsų istorikas pergyveno ir tikrus inteli- 
gentiškus sunkumus. Lietuva ir visa Rusijos imperija nebuvo tie kraš- 
tai, kur kultūrinio gyvenimo išsivystymas būtų leidęs gyventi iš ho- 
norarų rašytojui ar istorikui. Kultūros sociodinaminiai rodikliai bu- 
vo labai menki: skaitytojų nedaug, o knygos, net menkais tiražais 
leidžiamos, negreitai būdavo išperkamos. Neturėdamas kitokių pra- 
gyvenimo šaltinių, inteligentas būdavo priverstas imtis valdininko 
tarnybos, ir toli gražu ne visiems, o tik nedaugeliui sėkmingai pasi- 
sekdavo suderinti valstybinę tarnybą su moksliniais interesais, kaip 
tai pasisekė padaryti S.Daukantui, gavus Peterburge Lietuvos Met- 
rikos metrikanto vietą. 

Bet bene tendencingiausia vargo pelės - darbui pasišventusio in- 
teligento — varguoliškumo, beveik kankinio asketiškumo nuostata 

5. Daukanto biografija yra susiejama su tariama istoriko antibajo- 
riška pozicija, kartais priartinanti jį prie tokio kasdieninių ir konkre- 
čių valstiečių interesų gynėjo tipo, kad nedaug trūktų iki kultūros 
pasaulio Tado Blindos įvaizdžio. Krašto diduomenės ir gausios bajo- 
rijos nepalankumas S. Daukantui paraistoriniuose tekstuose neretai 
įgyja visai tiesmukiškas formas. Štai J. Marcinkevičiaus Daukantas 
stilizuoja tariamos dvarininkų neapykantos protrūkius iki smurto 
scenos. Žinia, šitokia istoriko biografijos interpretacija labai artima 
Aušros bendradarbių nuostatoms. Naujos lietuvių Atgimimo ban- 
gos idealoginiam pamatui trūko tautinio pasišventimo ir pasiauko- 
jimo grynuolių, o S. Daukantas tokiam vaidmeniui labai tiko. Ta- 
čiau jau XIXa. pabaigos visuomeniniai santykiai gerokai skyrėsi nuo 
daukantinio laikmečio, nuo S. Daukanto pasaulio santykių. Tauti- 
nio šventojo figūrai atsirasti mūsų raštijoje užteko to, kad jo darbai 
neišvydo spaustuvių presų autoriui esant gyvam. Tai buvo sutapa- 
tinama su aplinkos nepalankumu jo idėjoms. Tačiau kas galėtų nu- 
rodyti tiesioginius liudijimus, kur S. Daukantas amžininkų buvo nie- 
kinamas, baramas arba baudžiamas. Kad jisai nebuvo žinomas pla- 
tesniems sluoksniams - tai akivaizdus faktas. Bet kad jį žinoję Lietu- 
vos inteligentai ir net kai kurie neindiferentiški lietuvių tautiniam 
judėjimui turtingi dvarininkai labai gerbė ir net kažkiek rėmė S. Dau- 
kantą - tai galima įrodyti, remiantis tiesioginių šaltinių liudijimais. 
Ko vertos vien šios pavardės: Rietavo savininkas IT. Oginskis, vėžai- 
tiškis E. Volmeris, Ketūnų dvarininkas V. Narbutas. 

Dar daugiau, netjei S. Daukantas nebūtų parašęs nė vienos eilu- 
tės, jo pozicija Valdančiojo senato pareigybių saraše Lietuvos bajori- 
jai buvo ypatingai gerbtina. Žinant, kokius sunkumus teko įveikti 
tūkstančiams bajorų šeimų, ieškant rusų valdžios reikalaujamų 
bajorystės dokumentų, galima būtų suprasti, kiek geistina buvo 
asmeninė pažintis su Lietuvos Metrikos tvarkytoju, kurio surasta 
užuomina apie kokią nors karališkąją privilegiją vienam ar kitam 
interesanto protėviui galėjo nulemti sėkmingą bajorystės bylos baigtį. 
Žinoma, iš to neseka tiesioginė išvada, kad mūsų istorikas gyveno 

lengvą ir prabangų gyvenimą. Jo tikslams pasiekti tikrai neužteko 
nei pinigų, nei geranoriško pritarimo. Kaip tautos švietėjui ir kaip 
liaudies istorinės sąmonės budintojui S. Daukantui tikrai likimas 
nenusišypsojo. Bet jo asmeninės biografijos posūkiai yra gana tipiš- 
ki bendrai visiems šios ašarų pakalnės intelektualams, idėją iškėlu- 
siems aukščiau kitų gyvenimiškų dalykų, ir nebūtinai besibraunan- 
čių į tautinių šventųjų panteoną. Mūsų akimis žiūrint — tai ir yra 
tikrasis inteligento kelias. 

5. Daukanto pasaulis labai skiriasi nuo mūsų. Kitokiu greičiu te- 
kėjo laiko srautas. Skirtina horizonto linija rėmino akiratį to pasau- 
lio, kurį suprasti darosi vis sunkiau, kuo toliau mes nuo jo tolstame, 
kuo labiau mes patys keičiamės. Tačiau tuo pat metu yra įmanoma 
pasiekti kažką bendro tarp jo ir mūsų pasaulio - tai tokį atvirumą 
praeičiai, kuris neleistų jai visiškai pradingti dabartyje, ir tokį atviru- 
mą ateičiai, kuris neleistų jos paaukoti ant praeities aukuro. Juk isto- 
rija visada yra gyvųjų ir gyvenančių reikalas. 


Kauno diena. 1995 10 28 

Jei kas nors gretintų istoriją ir poeziją, nebūtų nei nuostabu, nei 
įtartina. Ilgus amžius istorijos menas ir istorijos mokslas beveik 
idiliškai koegzistavo. Neveltui išmintingieji graikai senovėje pra- 
eities aprašymus patikėjo iškart dviems mūzoms. Tačiau prie Ka- 
liopės ir Klejos prisiartinus politikos dievams bei demonams, idilė 
bematant išnyksta. Vietoj darnos atsiranda daugiaprasmybė ir 
prieštaringumas. 

Galimi mažų mažiausiai du istorijos ir politikos sąryšio aspek- 
tai. Pirmiausia, politika gali nugrimzti praeitin ir tapti istorija. Gal- 
būt būtent politikos, t.y. valstybių raida ir yra pirmykštis istorijos 
elementas. Politikai pirmiausiai įrašomi į istorijos puslapius. Kaip 
Hitleris arba Napoleonas, Voldemaras ar Kosciuška. 

Antrasis istorijos ir politikos santykių aspektas yra kitoks. Lie- 
tuvių istorikai ir istorijos skaitytojai gerai pamena dar visai neseną 
partinio istorijos mokslo epochą, kurioje net seniausios praeities faktai 
buvo pritaikomi komunistinei ideologijai. Jie rodė neišvengiamą 
tautų pažangą, jų žygį viuomenės raidos pakopomis aukštyn, neiš- 
vengiamo komunizmo link. Tada - sovietinio režimo sąlygomis - iš 
istorijos mokslo buvo reikalaujama būti smegenų plovimo ir in- 
doktrinacijos priemone. Nepaneigiama, kad anuometinei valdžiai 
tai žymiu mastu pasisekė. Tada visai pagrįstai ir su širdgėla istori- 
jos disciplina būdavo prilyginama prostitutei. To neužmiršusiems 
padėtis, kada gretinama istorija ir politika, turėtų kelti nerimą. 

Dabar nesunku pastebėti dar vieną karčią tiesą. Vertinant so- 
vietmečio patirtį akcentuojama, jog didžiausia blogybė buvo ta, kad 
istorijos mokslą vertė tapti būtent sovietinės politikos tarnaite. Ma- 
žiau rūpintasi istorijos mokslo emancipacija apskritai. Žinoma, tar- 
nauti svetimai politikai yra didžiausia blogybė, tačiau mokslo po- 
žiūriu nėra gerai ir tada, kai tarnaujama politikai apskritai. Net jei- 
gu politika yra sava, nepriklausoma. XX amžiaus gale vargu ar rei- 
kia įrodinėti, kad pragmatinės istorijos funkcija yra labai ribota. Dar 
1940 m. įžymus lietuvių istorikas Zenonas Ivinskis tikėjosi, kad 
pragmatines mūsų istoriografijos tendencijas greitai pakeis geneti- 
nės istorijos veikalai. Bet taip neįvyko. Deja, ir po pusšimčio metų 
istorikams tenka įrodinėti, kad istorija yra ir turėtų būti visų pirma 
mokslas. Šiame laike jie kartais gali sutikti su teiginiu, kad istorija 
gali būti ir menas. Bet tiesmukiškai atlikinėti politinius patarnavi- 
mus — tai istorikui nederantis užsiėmimas. 

Šie samprotavimai nėra atsitiktiniai skaitytojui pristatant An- 
tano Smetonos veikalą Lithuania propria. Kodėl? 

Pirmiausiai todėl, kad nėra savaime aiškus dalykas, ar apskritai 
verta skelbti tarp buvusio prezidento popierių, sukauptų Broniaus 
Kviklio ir saugomų VDU Išeivijos Studijų Centre, atrastą nepabaig- 
tą rankraštį. Dabartiniam skaitytojui gali iškilti klausimas, ar šitas 
tekstas publikuojamas kaip lietuvių istoriografijos paminklas. Juk 
A.5metona nebuvo istorikas profesionalas, o 5-to dešimtečio pra- 
džioje tikrai būtų atsiradę labiau kvalifikuotų mūsų praeities ty- 
rinėtojų. Įdėmiai perskaičiusiems A. Šapokos redaguotos Lietu- 
vos istorijos tomą, Lithuania propria gali pasirodyti kaip savotiškas 
nesusipratimas arba anachronizmas. Bet taip galima svarstyti tik tuo 
atveju, jei laikytume šią publikaciją veikalu, reprezentuojančiu aka- 
deminį ano meto Lietuvos istorijos mokslo lygį. 

Tai nebūtų sėkmingas pristatymas. Jis klaidintų skaitytoją. Ir 
ne tik todėl, kad buvo anuomet kvalifikuotesnių už eksprezidentą 
lietuvių istorikų, buvo ir iškilesnių veikalų už Lithuania propria. Tuo 
labiau, kad emigracijos sąlygomis įgyvendinti savo istorinio veikalo 

sumanymą A.Smetonai nebuvo lengva. Gaila, kad neturėdamas kuy- 
gyno, nevisus galėjau savo tvirtinimus pagrįsti citatomis ir statistinais 
daviniais, — prisipažino jis 1943.03.12. laiške Stasiui Lozoraičiui 
(senjorui). 

Be jokios abejonės skelbiamas tekstas yra pirmaeilis A. Smeto- 
nos biografijos šaltinis. Prezidento egzilio laikotarpis priklauso prie 
mažiausiai aiškių jo gyvenimo istorijos atkarpų. Todėl Išeivijos Stu- 
dijų Centre saugomos archyvalijos gali gerokai papildyti istorijos 
mokslo žinias. Tačiau rengiant spaudai aptariamą rankraštį svars- 
tytini ir kitokie motyvai, kurie liečia žymiai bendresnius, ne tik per- 
sonalinius, dalykus. Publikuojant Lithuania propria taip pat siekta pa- 
sirūpinti neskelbtu lietuvių politinės minties šaltiniu, rodančiu, kaip 
istorinis faktas virsta politiniu argumentu. Tai savotiškas taikomo- 
sios istoriografijos pavyzdys. Jame svarbiausia yra ne tai, kas naujo 
rašoma istorijos mokslo pasiekimų atžvilgiu, bet tai, kaip panaudo- 
jamas istorikų įdirbis politinio diskurso poreikiams. Minėtame laiš- 
ke S. Lozoraičiui eksprezidentas taip paaiškino savo tikslus: Aš tu- 
riu parašęs Lithuania propria. Tai Lietuvos etnografinės ribos, kurių reika- 
lauta per Taikos konferenciją Paryžiuje ir paskum 1920 m. Maskvoje. Kiek 
anksčiau savo 1942.09.29. laiške Lietuvos įgaliotiniui Rio de Žaneire 
daktarui Fricui Meieriui A. Smetona išsireiškė dar atviriau: Lenkai 
pavogė lietuvių istoriją, dabar siekia pavogti rusai, mes turime nukverki 
tuos vagis už rankos ir parodyti juos tikrojoje šviesoje visam pasauliui... 
Praeities arba istorijos vagystė nėra tik vaizdi metafora, nors tary- 
tum metafora toks išsireiškimas vienu metu paliečia labai daug da- 
lykų. Užkariautojai, ypač naujaisiais laikais, vos ne pirmaeiliu už- 
daviniu laikydavo užkariaujamos valstybės archyvų perėmimą. Tai 
buvo ir yra raktas į praeitį. Taip atsitiko prieš du šimtus mėtų šu 
senosios Lietuvos Didžiosios Kunigaikštystės archyvu - Lictirvos 
Metrika. Užkariavimo akte ir po jo, įtvirtinant pasiekta rezultatą, 
praeities interpretacija pasidaro vienu iš esamos padėties įteisi- 
nimo būdų. Mūsų istorijos atveju, 1795 m. rusams sunaikinus pas- 
kutiniuosius LDK valstybingmo likučius, užkariautojai ir naujieji 

krašto šeimininkai pasirūpino istoriografinėmis koncepcijomis, 
teigiančiomis Lietuvą iš pat pradžių buvus rusiškos politinės civili- 
zacijos padaru. Caro valdžia manipuliavo ištisais argumentų blo- 
kais, tendencingai perskaitytais ir atrinktais šaltiniais, tartum įro- 
dančiais rusišką Lietuvos praeitį ir istorinio teisingumo atstatymo 
misiją, kurią atliko Suvorovo pulkai. Neatsitiktinai XIX a. lietuvių 
Atgimimo pionieriai pirmiausiai kilo į kovą už praeitį, už suverenią - 
atskirą tiek nuo lenkų, tiek nuo rusų - Lietuvos istoriją. Iki XIX a. 
pabaigos istoriniai - juridiniai ir politiniai dalykai buvo vieninteliai 
rimti argumentai, įrodinėjantys vienos ar kitos tautos teisę į savo 
atskirą valstybingumą. Tautos, praeityje turėjusios savo valstybę, bet 
velkančios svetimųjų jungą, vis dėlto įgydavo istorinės tautos (naci- 
jos) statusą. Jis buvo skiriamas nuo tautų, tautybių ar genčių, kurios 
niekad nesukūrė savo politinės - valstybinės organizacijos. Joms ne- 
retai būdavo priklijuojama neistorinių tautų etiketė. Deja, XX a. pra- 
džioje tai nebuvo tik kabinetinių mokslininkų scholastinės termini- 
jos klausimas. Etikečių lipdymas siejosi su skaudžiomis politinėmis 
realijomis. Net garsusis Rusijos revoliucijos vado Vladimiro Lenino 
nacijų apsisprendimo teisės lozungas - masalas, priviliojęs prie Rusi- 
jos bolševizmo nemažai veikėjų, priklausiusių išsivadavimo siekian- 
čioms tautinėms grupėms, galėjo klaidinti. Reikia neužmiršti, kad jo 
vizijoje prie Rusijos nacijų, arba istorinių tautų, buvo priskirtinos tik 
trys Hiutų kalėjimo kalinės. T.y. Lenkija, Suomija ir su išlygomis — 
Armėnija. Ne-nacijoms (neistorinėms tautoms), prie kurių rusų bolše- 
vikai neabejodami skyrė lietuvius, buvo ruošiamas kitoks likimas. 
Kita vertus, tuoj po I Pasaulinio karo demokratiniame pasauly- 
je iš tiesų pradėjo įsigalėti naujas, modernus tautų apsisprendimo 
teisės, įskaitant ir apsisprendimą kurti atskirą valstybę, principas. 
Tai buvo tautų pavasario padarinys. Šis buvo imtas respektuoti la- 
biau nei tradicinis, istorinis-juridinis. Tačiau, kita vertus, tautų apsi- 
sprendimo principas neanuliavo ankstesnio, tradicinio principo. Štai 
kodėl argumentas, kad lietuviai senovėje buvo sukūrę valstybę ir 
todėl jie savo nepriklausomybės siekia ne tik apsisprendę (tai turė- 

jo liudyti Didysis Vilniaus Seimas, įvairios lietuvių konferencijos, 
etc.), bet ir remdamiesi istorine - juridine teise. 

Pastarasis argumentas, kurį net 1939 metų vasaros pabaigoje 
Lietuvos pasiuntinys TSRS Natkevičius bandė kelti beviltiškose de- 
rybose su Molotovu, turėjo reikšti, kad Lietuvos padėtis turėtų būti 
kitokia negu Latvijos ir Estijos. Tačiau teisė yra tik teisė. Kuomet yra 
laužoma vienas jos principas, nieko nereiškia laužyti ir kitą. 1940-tieji 
pasauliui pademonstravo tai pačiomis žiauriausiomis formomis. 

Istorinio-juridinio ir tautos apsisprendimo principų sąveika iki 
šiolei yra nepaprastai aktualus dalykas. Jis itin ryškus tais atvejais, 
kuomet su nepriklausomos valstybės atkūrimu arba sukūrimu susi- 
duria multietninė visuomenė. Vien buvusios Jugoslavijos pavyzdžio 
užtektų tai įrodinėjant. Bet yra ir „švelnesnių“ bei arimesnių pavyz- 
džių. Štai, vien tik gerbiant tautos apsisprendimo teisę, negalima 
būtų ignoruoti Narvos apylinkių rusų plebiscito ar net Vilniaus krašto 
(kad ir be paties Vilniaus miesto) gyventojų apsisprendimo. Dar nesė- 
niai pastarųjų rinktos savivaldybės galėjo sugalvoti likti TSRS net 
tuo atveju, jei Lietuva iš jos išsivaduoja. Tada imama kalbėti apie 
šalies integralumo principą, kuris apsaugo nuo visiško chaoso. Jei ple- 
biscitas arba referendumas - tai tik visos šalies mastu. Kiekvieno 
kaimo gyventojai negali balsuoti už atsiskyrimą ar prisijungimą prie 
kito valstybinio subjekto. Tada ir imama sąmprotauti apie teritoriją, 
kuri gali būti apibūdinta kaip integrali, istoriškai susiformavusi, vals- 
tybinės būties praeityje dėka įgijusi specifines ir visam kraštui bū- 
dingas ypatybes teritorija. 


Tą ypač gerai suprato į Vakarus pasitraukęs Lietuvos prezidentas 
Antanas Smetona. Pirmiausiai jis turėjo būti gerai susipažinęs su 
Vakarų, ypač JAV visuomenėje susiformavusiu Lietuvos istorijos 
įvaizdžiu. Ta senoji Lietuva buvo Amerikoje regima pro lenkų arba 

pro rusų istoriografijos akinius. Šiame fone LiHiuania propria au- 
toriaus žodžiai apie būtinybę ištraukti Lietuvos istorijos vagis į 
dienos šviesą darosi visiškai suprantami. A. Smetonos noras angliš- 
kai pristatyti svarbiausius istorinius - politinius Lietuvos raidos bruo- 
žus jo paties buvo suvokiamas kaip politinis veiksmas, kaip pasi- 
rengimas būsimoms taikos deryboms, kurios - buvo ir tokių vilčių 
galėjo vėl grąžinti Lietuvai teisę į nepriklausomybę. Nors autorius 
savo laiškuose minėjo, kad svarbiausias tikslas yra parodyti tikrą- 
sias Lietuvos ribas, tačiau jis neišvengiamai darė kažką daugiau: Lit- 
Iuania propria, ypač ta dalis rankraščio, kuri liečia senąją LDK istori- 
ją, turėjo darsyk priminti ir istorines - juridinės lietuvių teises. 

Tačiau A. Smetonos rašinys, nors ir turintis žaikomosios istorijos 
bruožų, iš tiesų paliečia dvi esmines akademinės lietuvių istoriog- 
rafijos problemas. Pirmoji liečia mokslininkų diskusijose nuolat at- 
gyjančią polemiką apie tai, ką reiškia 1918 m. vasario 16 d. akte įra- 
šyti žodžiai apie atstatomą Lietuvos valstybę. Polemikos švytuoklė 
iki šiolei svyruoja nuo teiginio, kad Lietuvos Respublika yra tąsa 
LDK, numarintos kaimyninių valstybių agresyvių veiksmų dėka; 
naujoji Lietuvos valstybė yra ir visų politinių teisių paveldėtoja. Ki- 
tas kraštutinumas: Lietuvos Respublika yra visiškai naujas valstybi- 
nis darinys, nieko bendro neturintis su LDK, su jos sulenkėjusia di- 
duomene, su visomis skolomis ir skriaudomis, siejančiomis kraštą 
su Lenkija. Nors publikuojamas tekstas liko nepabaigtas, bet pana- 
šu, jog A. 5metona stengėsi pateikti tokios Lietuvos istorijos kon- 
ceptą, kuris leistų pasauliui kalbėti apie istorines teises į apibrėžtą 
geopolitinę erdvę, vadinamą Lithuania propria. Tam geriau tiko ver- 
sija apie 1918 metais atstatytą lietuvių valstybę. 

Pagaliau istoriografijoje iki šiolei yra aktuali ir tyrinėtojų dėme- 
sį traukianti Hkrosios Lietuvos problema. Kitaip tariant, rytinių jos 
tibų problema. O tai nėra paprastas klausimas. Jis gali būti įvairiai 
interpretuojamas. 

A. Smetonos LiHiuania propria paliečia daug klausimų, kurie lig- 
šiol laukia dėmesingo istorikų tyrinėjimo. Nepaisant to, kad veika- 
las liko nepabaigtas, nepaisant tos aplinkybės, kad iki galo nėra aiš- 
kus visas autoriaus sumanyto veikalo kontūras, galima drąsiai teig- 
ti, kad skaitytojui siūloma publikacija yra verta rimto dėmesio. Ypač 
tai tinka tiems puslapiams, kurie buvo paskirti reiškiniams, pakliu- 
vusiems į A. Smetonos interesų ratą jau nuo pirmųjų aktyvios veik- 
los metų. Vilniaus krašto lietuvių padėtis, statistinės manipuliaci- 
jos, kovos dėl lietuvybės Vilniaus krašte - visa tai LiHiuania propria 
autorius pradėjo analizuoti dar Vilties puslapiuose 1907-1910 m. 
Atsidūrus emigracijoje ir siekiant bent kuo prisidėti prie Lietuvos 
nepriklausomybės atstatymo, ši patirtis pravertė. Dabar, vartant 
pageltusius rankraščius, galima pastebėti, kad tekste esantys netiks- 
lumai ir klaidos, kai kurie archaiški autoriaus vertinimai, abejotinos 
insterpretacijos negali nustelbti viso A.Smetonos sumanymo esmės. 
Reikia tik perskaityti LiHhuania propria, bandant suprasti jos užduotį 
taip, kaip suprato ją autorius. 

Norėtųsi pabaigti žodžiais iš jau nesyk minėtos istoriko Vinco 
Trumpos kalbos, pasakytos Bostone 1968-ųjų metų Vasario 16 d. 
minėjime: Povilo Višinskio iškeltas nepriklausomos Lietuvos, nusikračius 
savų ir svetimų despotų jungo, idealas, kurio nevisndos buvo pabota Vasu- 
rio 16 d. Lietuvoje (...), neturi būti pamirštas ir šiaudien. Negalima įsi- 
vaizduoti tautos laisvės be žmogaus laisvės. Kas eina prieš žmogaus laisvę, 
tas eina ir prieš krašto laisvę. Kito kelio ir pasirinkinmo nėra. Gerai, kad 
mes šiandien nuolat kalbame apie svetimuosius despotus, bet bent retkar- 
čiais neturėtume pamiršti ir savųjų despotų pavojaus. 

VASARIO 16-JI: APIE VALSTYBĖS 
NEPRIKLAUSOMYBĘ 
IR VISUOMENĖS LAISVĘ 


Po 1990 m. kovo 11-sios Nepriklausomybės akto Vasario 16-sios 
minėjimas neišvengiamai virsta dviguba arba dvisluoksne istorija. 
Tiesiogine prasme ši diena - tai XIX amžiaus Lietuvos sukilimų ir 
tremčių, balanos gadynės ir knygnešystės, Aušros ir Varpo istorijų pri- 
minimo metas. Tai Didžiojo Vilniaus Seimo ir Vasario 16-sios akto 
signatarų kartos kasdieninio darbo ir lemtingų sprendimų pagerbi- 
mo akimirka. Skaičiai, datos, vardai, konferencijų bei susitikimų 
vietos, konfliktai ir kompromisai, lydėję Vasario 16-sios generaciją 
vingiuotame Lietuvos atstatymo kelyje, nepriklausomybės kovų ir 
pasiaukojimo idėjai atspindžiai — visa tai, lyg kasmet kartojama 
malda, nepraranda prasmės net tuomet, kada primenami visiems 
žinomi dalykai. Galbūt tokių datų minėjimas yra vienintelis ir retas 
atvejis, kada istorijai nepriekaištaujama už tai, kad ji kartojasi, kad 
neparodo sensacingo naujumo, koks mokslinei disciplinai yra pri- 
valomas. Dar daugiau, tai akimirka, kuomet istorikas gali susilaukti 
priekaištų, nepaminėjęs kažko, kas daugeliui žinoma, bet vis dėlto 
nepasotinamai svarbu. Kas nėra nauja, bet yra šventa. Tam tikra pras- 
me mMinėjimams ir socialiniams ritualams mokslas apskritai nėra bū- 
tinas. Bet istorijos mokslui, jei jis visiškai neatsisako magistrae vitae 
vaidmens, yra reikalingi ir minėjimai, ir ritualai. Istorijai tai lyg 
sąsiauris tarp Schilos ir Charibdės. Iš vienos pusės tyko banalybės 
pavojus ( visokie jubilijų minėjimai - tai paraližuotos kultūros iš- 
raiška, sekdamas Guy Debord teze pasakytų Vytautas Kavolis ), iš 

kitos - bereikšmis tikslių ir neginčytinų faktų, svarbių tik siauram 
profesionalių istorikų būreliui, žarstymas. Žinoma, nepaisant ke- 
liolikos specialių studijų, įvairiais laikais dedikuotų Lietuvos at- 
statymo istorinei problematikai, ir dabar lieka keletas fundamenta- 
lių dalykų, dėl kurių mokslininkų nesutariama. Be galo ilgai būtų 
galima diskutuoti kelias istorikų kartas kamuojančia Lietuvos vals- 
tybės tęstinumo tema: ar 1918-siais mūsų valstybė buvo atstatyta , ar 
sukurta kaip visiškai naujas, išimtinai tautos apsisprendimo teise 
besiremiantis, su senąją XVIII a. sugriauta Lietuvos Didžiąja Kuni- 
gaikštija nieko bendro neturintis etnopolitinis darinys. Greičiausiai 
iki begalybės istorikai galėtų ginčytis, kas lėmė pergalę tautos ne- 
priklausomybės kelyje: mūsų senelių ir prosenelių ryžtas, ar tarp- 
tautinės aplinkybės, susiklosčiusios po I Pasaulinio karo. Galima sa- 
kyti, kaip prieš 27 metus išsireiškė Vanda Daugirdaitė-Sruogienė, 
kad misų nepriklausomoji valstybė nebūtų buvusi realizuota , kai ir kažin 
kaip patriotai būtų stengęsi ir savanoriai didvyriškai nukojęsi, jei 1918 m. 
nebūtų susidariusi palanki tarptautinė politinė konjunktūra . (V. Sruo- 
gienė. Esminiu Lietuvos istorijos klausimu. Atsakymas V. Trumpai. 
Metmenys . 1969. Nr.17. P.174). Istorikai neabejoja dėl abiejų fakto- 
rių svarbos, bet polemika įsiliepsnoja, kuomet imama aiškintis, kiek 
lėmė vienas ir kiek kitas faktorius. 

Dar didesnį aidą sukėlė palyginti nauja istoriografinė bomba. Tu- 
riu omeny tezę, kurią prezidentas Antanas Smetona suformulavo 
jau po emigracijos į Vakarus, Lisabonoje vedęs derybas su Lenkijos 
egzilinės vyriausybės atstovais, kad Lietuvos valstybės atkūrimas siau- 
rais nacionalinias pagrindais buvo klaida. (Iš Hooverio instituto archy- 
vo, kurį šiuo požiūriu pirmas išstudijavo prof.Alfredas Erichas Sen- 
nas, cituoja Raimundas Lopata. Demokratija Lietuvoje: vienas tautinės 
valstybės kūrimo etapas. Lietuvos Rytas. 1996 m. sausio 3 d. Nr.1. P.25) 
Ji sukėlė ištisą grandinę kvalifikuotų klausimų: ar tikrai A. Smetona 
taip sakė; jei taip sakė, ar tikrai taip galvojo; jei tikrai sakė tai, ką 
galvojo 1940-siais Lisabonoje, ar suvokė tai 1918-siais; jei suvokė — 
tai ar buvo kitoks pasirinkimas. Šios vis dar rusenančios poleminės 

problemos vienaip ar kitaip susišaukia su antruoju mūsų nepriklau- 
somybės atstatymu. Tarptautinis faktorius ir vidinis visuomenės ryž- 
tas; valstybės tęstinumo klausimas, išsiliejantis į plačią LDK paliki- 
mo ir lenkų klausimo problematiką, iki šiolei vienodai jaudinančią ir 
istorikus, ir teisininkus, ir politikus. Pagaliau valstybės modelį ir po- 
litinę dabartinės Lietuvos santvarką liečiantys dalykai. Tad apie Va- 
sario 16-ją negalima kalbėti tik kaip apie amžiams nutolusią, mito- 
logizuotą praeitį. Ji visada bus dabarties dalimi. Nes, kaip išsireiškė 
vis dar populiarios Lietuvos istorijos redaktorius ir bendraautorius 
Adolfas Šapoka, istorija yra kartu ir dabarties mokslas. Štai kodėl pa- 
našūs minėjimai gali būti iššūkiu istorijai. Jie verčia prašnekinti se- 
nai žinomus faktus vis kitokiose dabarties aplinkybėse. Seni daly- 
kai, besikeičiant juos suprasti siekiančių žmonių bendruomenei, krei- 
piant žvilgsnį vis kitu kampu, gali pradėti liudyti kažką naujo. Tai, 
kas vyksta čia ir dabar, įtakoja pasirinkimą, kokie istorijos reiškiniai 
iškeliami į mitinginių kalbų paviršių. Todėl Vasario 16-ji savo esme 
yra diena Lietuvos istorijai prabilti apie dabartį. 

Tačiau ne tik dėl scholastinių aplinkybių lietuvių istorikui šios 
datos minėjimas visada bus lyg iššūkis. Ne mažiau svarbu tai, kas 
gali būti įvardinta dviguba istorija . Ji ant istoriko pečių užverčia prie- 
volę ne tik žvilgterėti į 1918-uosius metus, bet neužmiršti ir ilgos 
Vasario 16-sios minėjimų istorijos. Juk šiandieninė data nuolat turė- 
tų priminti ir tikiuosi primins visai kitokius, negu šiandieninis, Lie- 
tuvos nepriklausomybės minėjimus. Ne saugiose oficialių iškilmių 
salėse ir ne graudžiose emigrantų sueigose. Dabar - t.y. po Kovo 
11-sios - mes turime minėti buvusius minėjimus ir drąsius mūsų 
žmones, ininėjusius šią datą per visą sovietmetį. Partizanų slėptuvė- 
se ir bunkeriuose jie virsdavo savotiškomis priesaikos kartojimo aki- 
mirkomis. Konclagerių barakuose ar Tarybų Lietuvos užkulisiuose 
įvairūs spalvoti geltonos-žalios-raudonos blykstelėjimai įkvėpdavo pa- 
vasario viltį, kad ir baimingai slepiant ją užantyje. Tik, deja, mūsų 
istoriografija dar nėra atskleidusi visos sudėtingos Vasario 16-sios 

Šie samprotavimai turėtų bent kiek paaiškinti, kodėl 1996-aisiais 
švenčiant valstybės atstatymo šventę istorikas imasi kalbėti apie vals- 
tybės nepriklausomybę ir visuomenės laisvę Vasario 16-sios istori- 
joje. Šių dienų mokslinėje literatūroje ir daugeliu atveju Vakarų po- 
litinės civilizacijos kasdienybėje valstybės atskirumo nuo pilietinės 
visuomenės principas yra traktuojamas kaip svarbiausias kiekvienos 
demokratinės politinės santvarkos bruožas. Dar daugiau, teoriškai 
neabejojama visuomenės primatu prieš valstybę. Valstybė (jau ne- 
kalbant apie jos valdžią) yra visuomenės kūrinys, tuo pat metu ji 
yra svarbiausia visuomenės korporacija, t-y. visuomenės dalis. Kita 
vertus, visuomenė siauresne ir griežtesnė prasme - tai ne visa ben- 
druomenė ir tikrai ne liaudis. Visuomene laikytinas tik sąmoningas, 
organizuotas, solidarus, gebantis bendruosius interesus pakylėti 
aukščiau asmeniškų gyventojų sluoksnis. Paprasčiau išsireiškiant, 
- tai savo individualias pilietines teises ginanti ir bendrų siekimų 
vienijama tautos dalis, kuri suvokia, kokias funkcijas deleguoja vals- 
tybei ir jos valdžią realizuojantiems politikams bei valdininkams, o 
ką pasilieka visuomenės teritorinei ir korporatyvinei savivaldai. Ne- 
veltui nuo senų senovės sakoma, kad kiekviena visuomenė turi to- 
kią valdžią, kokios nusipelno. 

Ar visiškai aiškūs Lietuvos valstybės ir lietuvių visuomenės san- 
tykiai Vasario 16-sios istorijoje? Greičiausiai - ne. O dabartis? Kai 
kuriems sociologams ir kultūrologams jinai leidžia formuluoti pa- 
radoksalią tezę: dabarties Lietuvoje apskritai nėra visuomenės. Viskas 
yra valstybė, jos valdininkai ir pavaldiniai. Istorikas nedvejodamas 
pasakytų, kad pavaldinys , kaip socialinis tipas, yra artimesnis 
baudžiauninkui negu piliečiui. Akivaizdu, jog baudžiavinis menta- 
litetas — tai tas pats mažojo žmogaus , kuris be pono žinios net savo 
likimu negali pasirūpinti, nepilnavertiškumo kompleksas. Jis Lietu- 
voje gyvavo ir po formalaus baudžiavos panaikinimo. Bet ypač pa- 
talogines formas įgavo per paskutinįjį pusamžį. 

Totalitarinis režimas isitvirHino sumaniai išnaudodamas baudžiavinį 
mentalitetą, - rašo istorikas Saulius Pivoras, - jis lygiai taip pat gyvavo 

juo pasiremdamas . Visuomenės rūpestingu pater buvo laikoma komunis- 
tų partija. Baudžiavinėje ekonomikoje buvo toks dalykas, kaip privačių ir 
valstybinių dvarų inventoriai, kuriuose buvo suregistruotos baudžiaunin- 
kų prievolės. Totalitarizmas juos pakeitė ekonominiais planais, tačiau ta 
pati ekonominių santykių esmė - prievartinis darbas ir pelno nusavinimas 
išliko. Tačiau labai netikėtai S. Pivoras daro išvadą, jog visa tai sukū- 
rė ne kokia nors rusų tautinio būdo įtaka, o baudžiavinis mentalitetas , 
gyvas ne tik Rusijoje, bet ir Lietuvoje. (S. Pivoras. Baudžiavinis mentali- 
tetas. Akiračiai, 1995. Nr.10. P. 10). Tai žinoma kategoriškas teigi- 
nys, kuris tuo labiau nėra patikrintas nuodugnių tyrinėjimų. Bet pra- 
vartu žvilgterėti, kaip istorikai yra interpretavę šią problemą. Ar bau- 
džiavinis lietuvių bendruomenės mentalitetas skleidėsi tik sovieti- 
nio totalitarizmo ir nomenklatūrinių valdininkų pasaulyje? Ar kada 
nors buvo subrendusi pilietinė lietuvių visuomenė apskritai? Minė- 
tas autorius savo straipsnyje teigia: 

Baudžiavinio mentaliteto atomai tebejuda savo trajektorijomis ir mū- 
sų dienomis. Panaikinus inventorius ar ekonominius planus, neišnyko bau- 
džiavinė priklausomybė. Gal tik šiek tiek transformavosi baudžiauninkų 
ratas. Apskritai valdančiųjų partija konservuoja senąją mentaliteto archi- 
tektoniką. Iš čia, pavyzdžiui, ir tas reiškinys, kurį užsienio lietuviai vadina 
„arogancija“: valdininkų žiūrėjimas iš aukšto į eilinius žmones. Įsižiūrėję 
ir mikropaternalizmo, t.y. to paties mentaliteto židinių visuomenėje rasi- 
me labai daug: nuo universiteto iki kiaulidės. Anot autoriaus, baudžia- 
vinio mentaliteto savybes išryškina ir perdėtas tautos tėvų garbini- 
mas, pradedant toli praeitin nugrimzdusiais Lietuvos didžiaisiais 
kunigaikščiais ir baigiant praėjusio amžiaus tautinio atgimimo he- 
rojais. Pridurčiau prie sąrašo ir prezidentus. Juk pernelyg liaupsi- 
nant tautos išrinktus praeities politikus, nustojant matyti juos gy- 
vus, veikusius ir neretai klydusius, nejučiomis galima pradėti per- 
dėtai liaupsinti gyvuosius. 

Juk savarankiškam žmogui tėvas, nors ir yra gerbtinas, bet pats jis eis 
savais keliais ir maginės pagalbos pas protėvius neieškos, — užbaigia 
savo mintį S. Pivoras. Šie pastebėjimai gali padėti suprasti, kodėl 

aukštieji mūsų valdininkai ir etatiniai politikai, įskaitant stovėjusius 
po Lenino partijos vėliavomis, taip greitai ir gerai įsisavino paterna- 
listinius ir patriarchalinius ritualus. 

Bet ką tai turi bendro su Vasario 16-ja? — nacionalinės šventės 
dieną galima šitaip paklausti. Kas, jei ne atgimstančios Lietuvos vi- 
suomenė praėjusio amžiaus pabaigoje iškėlė nepriklausomybės idė- 
ją? Ar galėjo iš baudžiavinio mentaliteto nelaisvės neišsivadavę ai- 
sirasti Aušros ir Varpo gadynės patriotai? Žinoma, ne. Tačiau paste- 
bėkime, kad Vincas Kudirka sukūrė ne tik Tautinę giesmę , bet ir gar- 
siuosius Viršininkus . Jam lietuvių tautos ateitis niekaip negalėjo sie- 
tis su panbiurokratinės santvarkos vizijomis. Kiek vėliau, 1901 m., 
kudirkiniame Varpe didysis mūsų demokratas Povilas Višinskis sa- 
vo straipsnyje Credo. Kilk ir kelk! pirmąsyk atvirai iškėlė istorinį tiks- 
lą: neprigulminga Lietuva, nusikračiusi svetimųjų ir savų despotų. Pilie- 
tinė visuomenė ir teisinė valstybė, gebanti gerbti žmogaus laisves, 
buvo svarbiausias varpininkų orientyras. 

XIX a. pabaigoje prievartinės rusifikacijos sąlygomis valdinin- 
kiškas gardaus valgio šaukštas neišvengiamai asocijavosi su pačiomis 
fatališkiausiomis pasekmėmis. Juk net rusiškus aukštuosius moks- 
lus išėję lietuviai praktiškai negalėjo gauti valstybinės tarnybos 
gimtinėje. Tie, kurie nuėjo Rusijos biuorokratinės hierarchijos laip- 
tais, gavo tarnybas tolimose imperijos vietose, didžia dalimi 
nutautėjo. Tad tik laisvas visuomeninis veikimas galėjo prikelti tau- 
tą iš baudžiavinio miego. Didžiausias J. Basanavičiaus ir V. Kudir- 
kos kartos nuopelnas buvo tas, kad laisvo gyvenimo norą jie sugė- 
bėjo įkvėpti platiesiems liaudies sluoksniams. Tai buvo laikmetis, 
kuriame, M. Biržiškos žodžiais tariant, liaudis virto tauta. Manyčiau, 
tiek pat teisėtai galėtume pasakyti, jog tai buvo metas, kuomet liiu- 
dis virto visuomene. Labai taikliai šį procesą yra apibūdinęs prof. My- 
kolas Romeris: 

Kai 1883 m. jaunas lietuvių tautos vadas Jonas Basanavičius su 
keliais savo draugais įkūrė „Aušrą“, kurią mes šiandien teisingai laikome 
lietuvių tautos atgimimo statybos akmenimi, tai nė jam nė kam kitam 

neatėjo galvon plebiscitu atsiklausti lietuvius, ar jie šiam jo tautiniam su- 
manymui pritaria ar ne, (...) nors mes ir galime būti tikri, jog tuo laiku 
(1883 m.) atliktas lietuvių tarpe plebiscitas, jei jis ir būtų galima techniš- 
kai Rusų valstybės rėžime atlikti, būtų davęs neigiamą išvadą: anos gady- 
nės nesusipratusių lietuvių kokybinė dauguma būtų neigiamai pasisakiu- 
si, rasdaina tokio laikraščio įkūrimą bergždžiu, nereikalingu. ( M. Rome- 
ris. Valstybė „T. 2. Vilnius. „Pradai“. 1995. P.91.) Tačiau pradėtas 
darbas sutelkė naujus veikėjus, ėmė plėstis, pažadindamas savaran- 
kiškam gyvenimui vis platesnius sluoksnius. 

Iš „Aušros“ išaugo visa eilė naujų reiškinių. Nauji periodiniai 
leidiniai, lietuviškos knygos brovėsi pro rusų pasienio užkardas, pa- 
versdami į nieką visus spaudos draudimus. Po 1905 m. prasideda 
legalios lietuvių visuomeninės ir kultūrinės veiklos etapas, kurį ga- 
lima pavadinti tikru lietuvių šuoliu modernios tautos ir laisvos vi- 
suomenės link. Legalus ne todėl, kad Rusijos valstybės institucijos 
daugmaž ėmėsi remti mūsų pastangas. Valdžia paprasčiausiai su- 
mažino savo represijas. Ir net to užteko. Anot M. Romerio, laikraš- 
čių, brošiūrų, leidžiamų knygų skaičius ėmė didėti ir skirstytis įvairiomis 
kryptimis, priviso draugijų, srovių, kultūros, meno, politikos žygių ir štai 
per 30-40 metų iš ty daigų išaugo platus, galingas masinis socialinis judė- 
jimas, kuris padarė tikrąjį perversmą socialinių šalies jėgų santykiavime ir, 
mulemidamas šalies liktiną, pajėgė įsteigti šalies valstybę, išskirdamas šalį iš 
senosios valstybės teritorijos ir sėkmingai pasipriešinęs jos įjungimui į ku- 
rią nors kitą gretimų valstybių teritoriją. 

1905-1917 m. laikotarpiu pasirodė kone šimtas periodinių leidi- 
nių, kurių tiražai kartais siekdavo keliolika tūkstančių. Švietimo, kul- 
tūros ir mokslo draugijos vien tik savo narių pastangomis ir lėšomis 
nuveikė milžinišką darbą. Lietuvių demokratams pavyko, to paties 
M. Romerio žodžiais tariant, liaudies mases, plebsą išplėšti iš paklusnu- 
io formų ir padaryti jį visuomene, savarankiškai galinčia pasirinkti savo 
likimą. (M. Romeris. Lietuva karo akivaizdoje. Baltos lankos. Nr. 3. 1993. 
P. 211) Demokratinėje Lietuvos valstybės vizijoje ne tautiniai virši- 
ninkai ir tautiniai vadai turėjo diktuoti žmonėms gyvenimo taisykles. 

Ne centrinei valdžiai buvo skirta visuomenės savivaldybės normuo- 
tojo funkcija, o ir savivaldybių viršininkai negalėjo keisti gatvių pa- 
vadinimo be gatvės namų šeimininkų sutikimo. 1915 m. M. Romeris 
rašė: demokratai (...) atmeta bet kokius mėginimus primesti savo globą 
liaudžiai, jai vadovauti ir skelbia aktyvios liaudies savivaldybės principus 
visose tautinio, politinio, visuomeninio bei ūkinio gyvenimo srityse. Vieni 
tad kelia ir stengiasi įtvirtinti autoriteto ir vadovavimo principus viešaja- 
me gyvenime, kiti — kylančio iš apačios demokratinio savaveiksmiškumo 
pradmenis. Tuo pat metu jis matė, kad tiek svetima, tiek sava valdžia 
bijo liaudies radikalizino stiprėjimo ir visų tų srovių , kurios pritaria liau- 
dies savarankiškumui, sąmoningumo ir valios ugdymui, tad ir puoselėji- 
mui gebėjimo aktyviai veikti bei savo nuožiūra organizuotis, vaduotis 
iš nuolankumo. Bet tai buvo tik optimistinė vizija, be griežtų kon- 
tūrų ir praktinio realizavimo taisyklių. Daug kas joje buvo tie- 
siog utopiška. 

Taigi į šitą visuomeninį pamatą 1918 m. politikai sugebėjo at- 
remti naujosios Lietuvos valstybės statinį. Per nepaprastai trumpą 
laiką praktiškai tuščioje vietoje buvo suformuotas valstybinis apa- 
ratas, formavosi valdininkų sluoksnis, tuo pat metu ugdėsi ir savi 
generolų, direktorių ir mažųjų diktatorių (kaip A. Voldemaras) 54- 
lyginiai refleksai. Čia tinka dažnai pastaruoju metu cituojami žy- 
maus išeivijos istoriko V. Trumpos žodžiai iš straipsnio Lietuvos ne- 
priklausomybės idėja : 

„Povilo Višinskio iškeltas nepriklausomos Lietuvos, nusikračiusios sa- 
vy ir svelimų despotų jungo, idealas, kurio ne visada buvo pabota Vasario 
16 d. Lietuvoje (iš čia ir Žemaitės nusivylimas), neturi būti pamirštas ir 
šiandien. 

Laisvoji Lietuvos visuomenė labai daug - jei ne viską — atidavė 
nepriklausomybei, o plačias funkcijas perėmusi valdžia vis mažiau 
ėmė priklausyti nuo viešosios opinijos. Prasidėjo, kaip sociologas 
išsireikštų, nepasibaigusio išsilaisvinimo laikas. Daugelis didžiųjų 
Vasario 16-osios veikėjų biurokratizacijos procese apskritai pa- 
sitraukė nuo politikos. S. Kairys, M. Biržiška, M. Romeris susiejo 

savo likimą su tradicine europiečiams laisvos, savivaldžios ir auto- 
nomiškos visuomenės sala - Lietuvos universitetu. Ugdydami jau- 
nąją lietuvių generaciją jie tartum iš naujo pradėjo titanišką darbą, 
kurio uždavinys - sukurti nepriklausomos valstybės ir laisvos vi- 
suomenės sambūvį. Regis, anas universitetas atliko savo kilnią mi- 
siją. Net iš didžiausių visuomenės kritikų neteko girdėti žodžių, ku- 
riuos dabarties kultūriniam gyvenimui yra pritaikęs V. Kavolis: 

Lietuvos kultūroje trūksta modernistinio tipo simbolinių centrų, ana- 
logiškų konstitucijai JA Valstijose, intelektualinėms diskusijoms Paryžiu- 
je, „viešajam gyvenimui“ demokratinėje teorijoje (...) Net ir Universitetas 
dažnai veikia daugiau kaip archainis negu kaip modernistinis simbolinis 
centras, skiriąs neįtikėtinai daug dėmesio savo paties sukakčių šventimui, 
duodąs (palyginti su Vakarų Europos ir Amerikos universitetais) nedaug 
substancialaus įnašo į visuomenės ir kultūros kritiką. 

Tad, minint valstybės atstatymo ir Lietuvos universiteto gim- 
tadienį, norisi tikėti, kad dabarties studentija atsikratys mažojo 
žmogaus nepilnavertiškumo kompleksų ir gebės įžvelgti gyvenimo 
kelią, nebūtinai besiropščiantį valdžios hierarchijos laiptais, gyve- 


nimą be svetimų ir savų despotų. 

Paskaitos, skirtos Vasario 16-sios septyniasdešimt septintosioms 
metinėms (Kauno muzikiniame teatre), įžauginis žodis. 


Šiais laikais, o ypač šiais - 1995 — metais, minėti Vasario 16-ją 
nėra paprasta. Pirmiausia, neįmanoma minėti šios datos neatsakant 
įvieną itin svarbų klausimą. Jis skamba taip: kas turėtų būti kalba- 
ma šį vakarą, ko nereikėtų kartoti Kovo 11-sios iškilinėse? Paban- 
dykim stabtelėti prieš siūlant atsakymo versijas, kurios kartais gali 
būti nevisiškai įprastos ir netgi nevisai paprastos. 

Per septynetą su viršum amžių Lietuva tartum kokia Fuko švy- 
tuoklė svyravo tarp būties ir nebūties, tarp Rytų ir Vakarų, tarp civi- 
lizacijos ir barbarybės, tarp laisvės ir vergystės. Todėl neatsitiktinai 
nūdienos lietuvių nacionalinių švenčių kalendorius yra itin margas 
ir prieštaringas. Kelios nepriklausomybės šventės, net kelios krikšto 
ir karūnacijos datos, susijusios su karaliumi Mindaugu bei didžiuo- 
ju kunigaikščiu Vytautu ir pagerbtos oficialių švenčių statusu. Pa- 
klauskim: ar nereiškia tai, jog tiek pat kartų kažkas buvo prarasta, 
tiek pat kartų buvo pralaimėta, o gal net parduota ir pasiduota? Juk 
kiekvienas prisikėlimas yra lydimas ankstesnio nuopuolio šešėlio. 
Gedulo kaspinai ant mūsų trispalvės plaikstosi dažniau, negu kitur. 
Nesibaidant istorijos ironijos kartais galima pagalvoti, jog Lietuvos 
vėliavoje - ne trys, bet keturios spalvos. Pradžioj, viršuje, juoda, o 
tik po to - geltona, žalia ir raudona. Ir dar negailestingesnis klaustu- 
kas: ar gedulo juostos ant vėliavų greta kitų, savaime aiškių, neabe- 
jotinų dalykų neišduoda bendros pastangos nuopuolio kaltes skirti 
tik išorės faktoriams? Gal tai primena visuotinį įsitikinėjimą, kad 

pergales mes - lietuviai - skynėme patys, o smukome ir irome išim- 
tinai dėl žiauraus priešo kaltės? Betgi nevisad buvome maži, lyg dul- 
kė rytų — vakarų skersvėjyje. Juk buvo ištisi amžiai, kuomet nuo Lie- 
tuvos valdovų ir politikų priklausė ne tik mūsų pačių, bet ir kaimy- 
nų likimai. Šį iškilmingą vakarą taip klausiama neatsitiktinai. Mat 
lygiai prieš du šimtus metų kartu su Suvorovo pulkų mindomomis 
Tado Kosciuškos sukilimo vėliavomis buvo sutrypti paskutiniai 
senosios Lietuvos Didžiosios Kunigaikštystės valstybingumo liku- 
čiai. Taip lietuvių tautos istorijoje atsivėrė tamsi praraja, kurion 
garmėjo ir riterystės principai, ir Vytauto šlovės aidai, ir Lietuvos 
etmono Mykolo Kleofo Oginskio polonezo Atsisveikinimas su tėvyne 
akordai. Bet taip pat šiame juodame laike dygo daigai modernios 
tautos, vis labiau atpažįstančios save Daukanto istorijos tekstuose, 
bendrų su lenkais antirusiškų 1831, 1863 metų kovų laukuose, Aušroje 
ir Varpe, Didžiojo Vilniaus seimo diskusijose ir pagaliau Lietuvos 
Tarybos 1917 m. gruodžio 11-osios ir 1918 m. Vasario 16-osios de- 
klaracijose. Štai kodėl šįvakar itin norisi mąstyti apie tą lemtingą 
žingsnį, kuriuo Lietuva peržengė XIX šimtmečio prarają. Peržengė 
ją pati pasikeisdama taip, kad iki šiolei lietuvių istoriografija negali 
vienareikšmiškai atsakyti į klausimą, ką reiškia Vasario 16-osios 
akte įrašyti žodžiai apie nepriklausomos valstybės atstatymą. Ne 
sukūrimą kažko esmingai naujo, bet būtent atstatymą. Šia paskaita 
pirmiausia ir siekiama bent bendrais bruožais įsigilinti į problemą, 
kurią, neabejoju, dar ilgai gvildens mūsų istorinė mintis. 


Ir dar kelios įžanginės mintys. Svarbiausių tautinių iškilmių kal- 
bose net sausam istorijos mokslui privalu, nors ir nelengva, akade- 
minę retoriką pakeisti kita — iškilmių retorika. Privalu todėl, kad 
tokią išskirtinę akimirką kirčio ženklas turi kristi ant etikos ir etike- 
to dalykų, o ne ant mokslinio - tiriamojo darbo rezultatyvumo. Bet 

šitai padaryti yra nelengva dėl to, kad iškilmių kalboje gali pranykti 
visa, kas istoriją daro moksline disciplina. O tada istorikas apskritai 
nėra reikalingas. 

Iškilmių retorikoje itin svarbūs simboliniai minimų datų ir įvy- 
kių pavidalai, didžiųjų tautos vyrų vardai ir žygiai bei nuolatiniai 
pasikartojantys moralo elementai, kurie, kaip pagarbi malda, atlie- 
ka ritualinę funkciją. Akivaizdu, jog Vasario 16-ji yra susilaukusi ir 
tikuosi susilauks savų demostenų. 

Kita vertus, iškilminga istorijos paskaita greta atmintinų dalykų 
pakartojimo gali padėti žvilgterėti į praeities simbolius pro tyrinė- 
tojo akinius, t.y. susimąstyti ne tik apie magistre vite pamokas, bet ir 
apie tai, kas iki šiolei nėra akivaizdžiai aišku, kas slepiasi po iškil- 
mingo aiškumo skraiste, tik retkarčiais išnyrantis šaltinių publi- 
kacijose ar kokioje nors istoriko studijoje. Tad atrodytų yra visai pa- 
grįstas siekimas tų istorikų, kurie minėdami tautines šventes nenori 
nustoti buvę istorikais ir bando suderinti abi retorikas: iškilmingą 
ritualinę ir akademinę. 

Tarp daugelio girdėtų ir spaudoje skelbtų Vasario 16-jai skirtų 
kalbų, referatų bei studijų, mano galva, išsiskiria viena: 1968 m. ko- 
vo 23 d. Bostono Kultūros klube perskaityta žymaus lietuvių istori- 
ko bei publicisto Vinco Trumpos paskaita Lietuvos nepriklausomybės 
idėja, kuri buvo skirta nepriklausomybės 50-mečiui paminėti. Štai 
kelios anuometinio teksto citatos, atskleidžiančios istoriko kalbėji- 
mo būdą ir įgalinančios šiandieninę paskaitą paversti senos iškil- 
mingos diskusijos pratęsimu: 

„„O visdėlto Lietuvos nepriklausomybės idėjos kilmė nėra jau tokia 
aiški ir savaime suprantama, kad dėl jos nereikėtų visiškai aiškintis... Lie- 
tuvos nepriklausomybės idėja nebuvo ir dabar dar nėra kažkoks savaime 
aiškus dalykas. Ties juo suklumpa net ir prityrę ir šiaip jau sąžiningi žur- 
nalistai... Kasmet švęsdami Vasario 16-ją, mes dažnai nenorime net pri- 
leisti klausimo, o kaip iš tikrųjų buvo, ką iš tikrųjų Vasario 16 d. nutarimas 
reiškė? Kartais jau taip atsitinka, kad tolimą praeitį (pavyzdžiui, Mindau- 
go ar Vytauto laikus) mes tiksliau ir geriau pažįstame, negu tai, kas įvyko 

vos prieš 50 metų. Mat, apie senuosius laikus rašo istorikai, kuriems 
absoliučiai niekas daugiau nerūpi, kaip tik surasti, kaip iš tikrųjų buvo. 
Tuo tarpu apie naujesnius įvykus paprastai kalba daugiausia tie, kurie mo- 
ka gražiau pakalbėti. Nes ką gi čia naujo pasakysi, juk vis vien visiems 
viskas yra aišku ir žinoma! Užtai ne kartą apie nesenus įvykius prikuria- 
ma visokių legendų, prikalbama visokių nesąmonių daugiau, negu apie 
žilą senovę... 

Tad kas gi, paklaustume, neaišku tokiam įžvalgiam ir profesio- 
naliam istorikui kaip Vincas Trumpa? Žinoma, jis neabejoja, kad Lie- 
tuva 1918 m. atsistojo į nepriklausomų valstybių gretą. Tačiau jis 
pastebi, jog istorinėje raštijoje ir visuomeninėje istorinėje opinijoje 
labai skirtingai įsivaizduojama Lietuvos nepriklausomybės idėjos 
genezė ir valstybės atstatymo reikšmė. Jis sako: 

Logiškiausia būtų galvoti, kad turėjo būti atstatyta 1795 m. Lietuva, 
kada ją kartu su Lenkja pasidalijo trys kaimyninės valstybės. Bet kas buvo 
1795 m. Lietuva? Formaliai ji buvo bajoriškos Lenkijos-Lietuvos respubli- 
kos lygianteisis narys, 0 praktiškai ji tebuvo viena iš Lenkijos provincijų... O 
gal norėjo atstatyti Mindaugo ir Gedimino Lietuvą? 

Šitaip mąstydamas istorikas priartėja prie pagrindinio klausi- 
mo: kas iš tikrųjų buvo 1918 m. Lietuva? Ar tai tebuvo tik istorinės 
Lietuvos valstybės tąsa, ar tai buvo kažkas visiškai naujo? Anot jo, 
tik suradę atsakymą į šį klausimą, galėsime taip pat atsakyti, kur 
yra tikrosios mūsų nepriklausomybės idėjos versmės. 

Praėjo 27 metai po jubiliejinės V. Trumpos kalbos. Gal kas es- 
mingai pasikeitė lietuvių istorijos moksle ir cituotieji žodžiai virto 
muziejine retorika? Juk tada - 1968 m. - išskyrus Zenono Ivinskio 
solidų straipsnį ir amerikiečio A. E. Senn veikalą, istorikai nieko rim- 
tesnio nebuvo parašę. Iki dabar šio klausimo bibliografija pasipildė 
keliolika pozicijų, įskaitant labai įspūdingą VDU doktoranto R. Lo- 
patos disertaciją Lietuvos valstybingumo klausimas 1914-1918 m., ap- 
gintą vos prieš keletą mėnesių. Tačiau ir šiandien galima drąsiai teigti, 
kad problema išliko. Toliau rutuliojasi įdomi mokslinė diskusija, 
pradėta V. Trumpos prieš keliasdešimt metų. Pakomentuokime 


jos esmę. 

V. Trumpa išskyrė dvi svarbiausias istorikų grupes, iš esmės 
skirtingai aiškinančias ir XIX amžiaus lietuvių kelią į nepriklauso- 
mybę, ir senosios LDK valstybės tęstinumo bei atstatymo termino 
problemą. Vieną grupę, kuriai priskyrė Mykolą Riomerį, Mykolą ir 
Vaclovą Biržiškas, net lenkų istoriką — lituanistą Jerzy Ochmanskį, 
pavadino romantine. Jai, be jokios abejonės, priklauso ir Vanda Dau- 
girdaitė - Sruogienė. Kita grupė - Petras Klimas, Jonas Totoraitis, 
Povilas Šležas — jo žodžiais tariant, buvo realistinė. Šią - antrąją, 
realistinę, poziciją užima ir gina pats V. Trumpa. 

Pirmieji - romantikai - įdiegė istoriografinę nuostatą, kurią, anot 
istoriko, aptiksime kiekviename, net sovietmečiu Lietuvoje išleista- 
me vadovėlyje. Kiek ironiškai autorius išdėstė šios sampratos esmę: 

Ne tiek dėl visiško vidaus bankroto, bet dėl grobuoniško kaimynų są- 
mokslo XVIII a. gale žlugo Lietuvos valstybė. Ir tuoj pat prasidėjo didvy- 
riška kova su žiauriu okupantu ir už Lietuvos nepriklausomybės atstaty- 
mą. Per brolių Ciecerskių sąmokslą, Napoleono karus ir legionininkus, per 
Vilniaus universiteto konspiracines studentų organizacijas, per 1830 m. ir 
1863 m. sukilimus, per Kražių ir kitas skerdynės, per knygnešius, Aušrą ir 
Varpą, per 1905 m. revoliuciją ir Vilniaus seimą (Didįjį) ligi Vasario 16 
dienos, kada visa ta kova buvo apvainikuota galutiniu laimėjimu — nepri- 
klausomos Lietuvos atstatymu. 

Antroji srovė formuluoja radikaliai skirtingą nepriklausomybės 
kelio per XIX a. sampratą. Vėl pasiremkim citata: 

Atverskime kitą medalio pusę ir pasižiūrėkime, ar iš tikrųjų taip buvo? 
Visų pirma (...) Lietuva jau prieš padalijimus buvo netekusi žymios dalies 
savo tautinės ir politinės gyvybės. Jos vadovaująs sluoksnis, beveik per tris 
šimtmečius įsikibęs į Lenkijos skverną, kaip kokia kvailai įsimylėjusi merg- 
šė, net valstybės agonijos valandoje tesapnavo vieną vienintelį sapną - kaip 
išlikti ištikimai savo sužieduotiniui Lenkijai, net savo vardo išsižadėdana. 
Liudvikas Tiškevičius, prisiekdamas vadovaujančio Lietuvos sluoksnio iš- 
tikimybę Kotrynai II, terado savo širdyje vieną vienintelį skausmą — sužie- 
duotuvių su Lenkija sulaužymą — ir reiškė viltį, kad anoji Šiaurės semira- 
midė tą jo skausmą supras ir vėl Lietuvą sujungs su Lenkija. Tai ir buvo 

vadovaujančio Lietuvos sluoksnio (bajorijos - E.A.)politinė programa per 
visą XIX a. ligi pat POW sąmokslo jau gerokai po Vasario 16 d. akto... 

Šios koncepcijos adeptai nieko, kas būtų ugdę lietuvių valstybin- 
gumo atstatymo ir nepriklausomybės viltis, nepastebėjo nei napole- 
onmetyje, nei 1831 m. ir 1863 m. sukilimuose. O naujosios Lietuvos 
idėją susiejo išimtinai su aušrine lietuvių judėjimo generacija, išėju- 
sia iš po šiaudinių kaimo pastogių. S. Daukantas, J. Basanavičius ir 
galiausiai Povilas Višinskis, o ne T. Kosciuška, A. Mackevičius ar 
K. Kalinauskas simbolizuoja nepriklausomybės idėjos kiltį. 

Žinia, skirstymas mūsų istorikų į romantikus ir realistus yra 
daugiau negu schematiškas. Kita vertus, ilgametė šių koncepcijų 
dvikova, nepaisant poleminio įkarščio, ne tik kad neperžengė etike- 
to normų (nei,tarkim, V. Biržiška su P. Šležu, nei pats V. Trumpa su 
V. Sruogiene nesimėtė pomidorais), bet prisidėjo prie vaisingo 
XIX a. istorijos tyrimo. 

Šiandien, manyčiau, galima kalbėti ir apie tam tikrą moderato- 
rinę kryptį lietuvių istoriografijoje. Klostosi tam tikra kompromisi- 
nė samprata, derinanti minėtas priešingas koncepcijas. Pirmiausia 
pastebėta, jog dvi minėtos grupuotės iš esmės atspindi dvi lietuvių 
atgimimo ir kovos prieš okupantą sroves. Anuomet būta ir vieno- 
kių, ir kitokių patriotų. Antra, moderuojantiems istorikams, regis, 
pavyksta deramai atskirti dvi persipinančias politologines katego- 
rijas: nepriklausomybės ir valstybingumo. Atrodytų, yra pakankamai 
korektiška kalbėti apie nepriklausomybę, kaip aukščiausią valsty- 
bingumo - dar kitaip: politinės būties - stadiją. Valstybė gali turėti 
savas formas ir federacijoje ar konfederacijoje (nuo Lietuvos - Len- 
kijos unijos iki Europos unijos). Tad senieji LDK piliečiai - bajorija, 
net praėjusio amžiaus sukilimuose galvodami apie uniją su Lenkija, 
neišvengiamai turėjo galvoti ir apie Lietuvos valstybingumo - apri- 
boto, federuoto ir t. t. - bet vis dėlto Lietuvos valstybingumo atsta- 
tymą. Gi naujoji demokratinė lietuvių judėjimo banga XX amžiaus 
pradžioje pakylėjo valstybingumo idėją iki nepriklausomos valsty- 
bės lygmens. 

Pabandykime šiek tiek išskleisti šią schemą. 


PRAEITIES PABIROS 


Žvilgterėkime, kas buvo Lietuva paties užkariautojo akimis. Ru- 
sų politikoje buvo daug veiksmų, kurie išduoda tikrąjį tautos sieki- 
mą praėjusio šimtmečio politiniuose sūkūriuose. O visų pirma - pa- 
deda atsakyti į klausimą, ar sukilėliškas išsivadavimo siekinys 
anuomet buvo tik lenkų intriga, tik kažkas, ką mums primetė bu- 
vusios unijos partneris. Senojo valstybingumo tradicija, jos išnai- 
kinimas, ištrynimas iš tautos atminties, bet kokio tęstinumo gali- 
mybės prevencija - visa tai buvo svarbiausias rusų valdžios tikslas 
Lietuvoje. 


Kauno diena. 1995 03 11 

Pirmieji... 


Lietuviai ne visada buvo romi ir sėsli žemdirbių tauta, kaip kartais 
bandoma įsivaizduoti ją buvus. Galbūt šios tautos protėvius ir ap- 
lenkė didysis tautų kraustymasis I tūkstantmečio po Kristaus vidu- 
ryje, tačiau XIII - XIV amžiaus lietuvių kariai įveikdavo tūkstančius 
kilometrų, neretai apsistodavę nukariautose žemėse. Apsistodavę, 
apsigyvendavę ir dažniausiai išnykdavę iš lietuviškųjų istorijos pus- 
lapių. Bet vargu ar kas nors galėtų šiuos praeities miglose išnyks- 
tančius reiškinius pavadinti emigracijos priešistore. Tokia samprata 
labiau tinka moderniųjų laikų įvykiams. 

Modernybės prieaušris Lietuvai buvo bepradedąs aušti XVI am- 
žiaus antrojoje pusėje, kuomet Vilnius pasidarė visai Europai svar- 
biu reformacijos židiniu, naujų religinių idėjų inspiracijos vieta. Tarp- 
tautinių teologų ir Mikalojaus Radvilos Juodojo pastangų dėka, anot 
V. Kavolio, vienintelį kartą istorijoje, religijos steroje Lietuva (iki tol 
krikščioniškame laikotarpyje tik kitus imitavusi) moko pasaulį. 
(V. Kavolis. Epochų signatūros. Chicago. 1991. P.27.) Tačiau tas pats 
retormacinio judėjimo nuopuolis, atvėręs galimybes religinės neto- 
lerancijos plėtotei LDK, išjudino ir pirmąją lietuvių emigracijos ban- 
gą. Pirmiausiai tai lietė arionis, kitur dar vadinamai unitarionais. 
Nesigilinant į šios radikalios protestantizmo krypties ideologiją, verta 
tik priminti, jog iš LDK jie pradėti vyti lauk jau XVI amžiaus pabai- 
goje, o galutinis taškas buvo padėtas 1658 m., kuomet Abiejų Tautų 
Respublikos seimas priėmė antiarionišką aktą: per trejus metus visi 

arionys, nepanorėję virsti katalikais, privalėjo savo turtą likviduoti 
ir apleisti kraštą. Per šį laikotarpį daugelis Lietuvos brolių pasekėjų 
(taip XVI a. antroje pusėje buvo vadinami LDK arionys) atsidūrė 
Prūsijoje, vėliau Olandijoje, Anglijoje ir kartu su kitais tikėjimo bro- 
"liai XVII a. pradžioje pateko į Naująjį Pasaulį. Tai greičiausiai nebu- 
vo masinė emigracijos banga, bet ji į Vakarus nuplukdė labai iškilių 
asmenybių, tokių kaip pirmasis New Yorko (New Amsterdamo) uni- 
versiteto rektorius, daugelyje enciklopedijų minimas lietuvis Kur- 
šius (New Yorko miesto archyvuose sulotyninta pavarde žinomas 
kaip Alexande Carolus Curtius, kituose šaltiniuose - Cursius). Tai, 
matyt, buvo vienas pirmųjų lietuvių — politinių pabėgėlių — išsilai- 
pinusių Amerikos kolonijose. 

XVII a. viduryje Olandų Vakarų Indijos bendrovės susirašinėji- 
mas su New Yorko gubernatoriumi rodo, jog buvo rūpinamasi or- 
ganizuotu lenkų, lietuvių ir prūsų ūkininkų pergabenimu į šią kolo- 
niją. Naujos užuominos dabartinėje amerikiečių spaudoje leidžia 
tikėtis intriguojančių atradimų lietuviškosios emigracijos istori- 
joje. Yra tikėtina, kad dalis lietuvių naujakurių anuomet išsikėlė 
ne tik minėtoje kolonijoje, bet ir prancūziškoje Luizianoje, ką prime- 
na randamos senos kapinės. Tikėtina, kad istorikai dar susidomės 
egzotiškaisiais atokios mūsų praeities puslapiais ir sugrąžins į juos 
išdilusio pasakojimo dalis. 

Pasaulinėje emigracijos istorijoje tikėjimo tremtiniai yra tarsi pir- 
mieji piligrimai, kūrę savas diasporas civilizacijos dar nepaliestuo- 
se kraštuose arba tenai, kur tolerancija užtikrino savojo tikėjimo iš- 
pažinimą. Kita vertus, išpažindami tik savą tikėjimo tiesą, gyvenda- 
mi uždarą sektantišką gyvenimą, kuriame religinė bendruomenė bu- 
vo svarbiausias veikėjas, tikėjimo tremtiniai arba pabėgėliai galėjo 
ganailgai išlaikyti charakteringus savo bendruomenės bruožus. Rusų 
emigracijos istorijoje palygintinas yra sentikių atvejis. Jų emigracija 
iš despotiškos Rusijos į Lietuvos DK, aukščiausią pakilimą pasieku- 
si XVIII a. viduryje, parodė didžiulį atsparumą asimiliacijai. 

Labai kontraversiškai lietuvių istoriografijoje ir istorinėje są- 
monėje iškyla lietuvių persikėlimas iš LDK į Prūsiją XVII - XVIII a. 
Nežinomi nei tikrieji šio judėjimo mastai, nei svarbiausi motyvai. 
Nevadinama ši banga emigracija, nors tai buvo persikėlimas iš vie- 
nos valstybės į kitą, iš-vienokios jurisdikcijos į kitokią. Greičiausiai 
taip yra dėl to, kad istorinėje sąmonėje nuo XIX a. pabaigos pradėjo 
formuotis nuostata, jog Rytprūsiai — tai istorinė lietuvių teritorija. 
Tad pabėgimą į ją galėjo nevertinti kaip emigracijos. 

Po Lietuvos ir Lenkijos padalijimų pradėjo ryškėti sąlygos nau- 
jai politinei emigracijai. Pradžioje ji nebuvo masinė ir palietė dau- 
giausia turtingąjį ir privilegijuotą nobilitetą. Tačiau po T. Kosciuš- 
kos sukilimo nuslopinimo nemažas skaičius buvusių kovotojų pasi- 
traukė į napoleonišką Prancūziją, kur tėvynės išlaisvinimo vildamiesi 
stojo į legionus. Lenkų istorikų yra plačiai aprašytas tragiškas Na- 
poleono legionierių likimas. Jie paprasčiausiai buvo paaukoti am- 
bicingiems imperatoriaus siekiams Ispanijoje, Egipte ar tolimojo- 
je Domininkos saloje. 

Didžiosios Emigracijos pavadinimą įgijo nauji politiniai pabėgė- 
liai iš Lenkijos ir Lietuvos, po 1831 m. sukilimo atsidūrę Prancūzijo- 
je. Lietuviai savojoje istorijoje iki dabar tartum nepastebi šios karių 
ir poetų emigracijos, kaip savosios istorijos reiškinio. Yra nepapras- 
tai sudėtinga atpažinti, kuri dalis posukiliminių pabėgėlių buvo iš 
lietuvių žemių. Kita vertus, net nustačius provizorinius išeivių iš 
Lietuvos skaičius, nepalengvėja tolesnės tautinės identifikacijos 
darbas. Mat Prūsijos valdžia sukilimo pabaigoje laikėsi nuostatos 
praleisti tolyn į vakarus tik buvusios sukilėlių armijos karininkiją, 
kurios neva nelietė caro amnestija. O eiliniai kareiviai neretai buvo 
grąžinami atgal į Rusijos valdomą Lietuvą. Todėl emigracijon telkė- 
si daugiau bajorijos palikuonys, sudarę anuomet politinio judėjimo 
aktyviąją dalį. Kaip ir visos Lietuvos, taip ir Didžiosios emigracijos 
atveju iškyla lietuvių bajorijos klausimas. Nors Prancūzijoje su- 
sitelkusius emigrantus vienijo bendros unijinės arba federacinės 
Abiejų Tautų Respublikos atstatymo idėjos, tačiau lietuviškojo 


PRAEITIES PABIROS 


identiteto klausimas emigracijoje nebuvo visai numarintas. Lietu- 
vos ateities vizija buvo svarstoma Demokratų draugijos posėdžiuo- 
se, kituose emigrantų klubuose, kuriuose jautėsi Adomo Mickevi- 
čiaus ir kitų įtaka. 

Jei apie ankstyvųjų išeivių iš Lietuvos požiūrius į save ir į tuos, 
kurie pasiliko krašte, istorija nieko, išskyrus spėliones, negali pasa- 
kyti, tai apie XIX a. pirmosios pusės emigraciją Vakaruose liudija 
pakankamai daug iškalbingų šaltinių. Publikuota nemažai memua- 
rų, dienoraščių ir laiškų, kurie atskleidžia šios emigrantų kartos pa- 
siryžimą ne tik išsaugoti savo tapatybę, rūpintis tėvynės vadavimu, 
betir angažuotis į bendražmogiškuosius išsilaisvinimo reikalus. Po- 
sukiliminiai emigrantai Vakarų Europos visuomenės buvo sutikti 
itin palankiai, kartais net entuziastingai. Žygiuojantys per Vokieti- 
jos žemes sukilėliai nesijuto antraeiliais, išmaldos prašančiais pabė- 
gėliais, bet laisvės kovotojais, susilaukusiais kitų tautų pripažinimo 
ir pagarbos. Jie neslėpė savojo identiteto, buvo atpažįstami iš aprė- 
do ir elgsenų. Be to, daugelis būdami bajoriškos kultūros žmonės 
neturėjo adaptacijos svetimame krašte sunkumų: prancūzų kultū- 
ros ir civilizacijos pažinimas lengvino šiuos uždavinius. 

Lietuvių istoriografijoje ir politinėje mintyje po II pasaulinio ka- 
ro sąmoningai savąją lemtį su Didžiaja emigracija lygino M.Biržiška 
knygoje Lietuvių tautos kelias į naująjį gyvenimą. Pastebėtinas ir Algir- 
do Juliaus Greimo 1958 m. straipsnis Nerami sąžinė, išspausdintas 
Naujienose, kuriame, nors netiesiogiai, plevena XIX a. emigrantiškos 
dvasios pėdsakai. Jis rašė: 

Išėję į tremties kelią, pasirinkę laisvę, mes uždarėm sau Edeno vartus, 
ir mūsų gyvenimas niekad nebebus sapnas. Mes galime būti tiktai arba 
žmonės su nešvaria sąžinė, arba — pasaulio sąžine. Komfortas neįmano- 
mas. Lietuvių tautai padaryta skriauda yra tiktai tada skriauda, jei ji įra- 
šyta į skriaudžiamos žmonijos bylos lapus. Ir mes - tos bylos prisaikdinti 
liudininkai. Lietuviškoji laisvės kova įgyja prasmės Hk tada, kai lietu- 
vis negali jos atskirti nuo kalvarijos, kuria visa žmonija eina į laisvę. (Grei- 
mas A. J. Gyvenimas ir galvojimas. 1998 P.131 —- 132.) 

Politinės emigracijos banga iš lietuviškų žemių darsyk mažesniu 
mastu pasikartojo po 1863 m. sukilimo. Būtent joje subrendo ir pir- 
mosios atskiros nuo lenkų lietuvių draugijos. 


„Amerika pirtyje“... 


Neatsitiktinai iki šio] mūsų kolektyvinėje atmintyje ir etnogeografi- 

niuose įsivaizdavimuose daugiausiai vietos užima trečioji išeivijos 
banga, kuri buvo pirmoji ekonominė, arba uždarbio, emigracija, ati- 
tinkanti visus klasikinius šio pramoninio perversmo ir kapitalisti- 
nės visuomenės reiškinio apibrėžimus. Žinoma, negalima teigti, jog 
dominuojant vienai emigracijos priežasčiai, nebelieka kitų. Nors dau- 
guma XIX amžiaus pabaigos išeivių pirmiausiai ieškojo geresnio už- 
darbio ir palankesnių materialinių pragyvenimo sąlygų, tačiau ne- 
mažai jaunų vyrų taip pat bėgo nuo privalomos tarnybos rusų ka- 
riuomenėje. Buvo ir tokių, kaip Jonas Šliūpas, išvažiavusių iš tėvy- 
nės dėl politinio persekiojimo. Broliai Lietuviai, - 1886 m. į Aušros 
klausytojus kreipėsi A. Motūza. - Nuo vargo bėgome, nuo vargo vėl...bė- 
kime. Ar mus inarios sulaikys, ar mes duosimės apsigudinti, lenkuoti ir 
vokiečiuoti? Gana miisų sprandą laužė visokie pašaliečiai... (Sz..is / A. Mo- 
tūza/ Tyla, geresnė byla/ / Aušra. 1886. Nr.6. P.165; kalba ir rašyba 
pataisyta mano - E.A.) 

Tuo pat metu tai buvo pirmoji masinės emigracijos banga, netu- 
rėjusi sau lygių nei prieš tai, nei po to. 1880-1914 vien JAV atsirado 
apie 650000 lietuvių (kiti duomenys — 800000), gerokai mažiau mū- 
sų tautiečių stabtelėjo Didžiojoje Britanijoje, atsidūrė Kanadoje, vie- 
netai jau išbandė gyvenimo sąlygas Pietų Amerikoje ir Pietų Afriko- 
je. Tyrinėtojų yra pastebėtos tam tikros sąsajos tarp lietuvių ir žydų 
emigracijos. Galima net teigti, kad nuo XIX amžiaus 8 dešimtmečio 
pradžios lietuvių kaimo vyrai keliavo žydų emigrantų pramintais 

takais per Prūsijos sieną, pasinaudojo žydų išeivių patikrintomis ar- 
ba sukurtomis agentūromis, kurios rūpinosi emigrantų gabenimu 
per Atlantą. Žinoma, ne veltui, o už gerus pinigus. Emigrantų gabe- 
nimo verslas buvo tiesiog aukso kasyklos. Neveltui XX amžiaus pra- 
džioje radosi užsakovai milžiniškiems transailantiniams keleiviniams 
laivams, kurių apatiniai - žemesnės klasės - deniai buvo užpildomi 
iš Vidurio ir Rytų Europos keliaujančiais žmonėmis. Ne paslaptis, 
jog ir garsiojo Titaniko paskirtis buvo susijusi su panašiais ekono- 
miniais interesais. Sentimentalioms milijonierių porelėms - romanų 
ir kinofilmų, skirtų tragiškai Titaniko temai, herojams - tokių dide- 
lių laivų nebūtų reikėję. Visi tuometinės Europos turtuoliai būtų til- 
pę ir ne titanikuose. 

Kaip į emigravimą žiūrėjo tie, kurie paliko gimtinę, ir tie, kurie 
joje liko? Šis laikotarpis, skirtingai nuo ankstesnių, yra gausiau do- 
kumentuotas. Laikraščių publikacijos, memuarinio pobūdžio kny- 
gos, grožinės literatūros kūriniai - visame kame galima aptikti užuo- 
minų mus dominančiu klausimu. Amerika pirtyje - ši Vilkutaičio - 
Keturakio komedija yra greičiausiai svarbus dokumentas, liudijan- 
tis apie likusiųjų krašte požiūrį į bures keliančius tautiečius. Kita 
vertus, savo meniniu įtaigumu šis kūrinys propagavo, skleidė pa- 
našų požiūrį plačiau - skaitytojų ir lietuviško teatro gerbėjų tarpe. 

Emigracija vienaip ar kitai išreiškia nepasitenkinimą savuoju bū- 
viu, savo gyvenimu gimtinėje, taip pat visuomenės įsivaizdavimus 
apie galimybes gyventi svetur. XIX a. pabaigoje nusivylimas savo 
padėtimi, beviltiškos ateities pojūtis, matyt, vertė sėslius, beveik ne- 
raštingus, svetimų kalbų nemokančius kaimo bernus rizikuoti nelę- 
galiai pereiti sieną, sėsti į grėsmingai atrodančius, niekad neregėtus 
jūros milžinus ir leistis į naująjį svietą ieškoti laimės. Informacijos 
bado sąlygomis artimųjų laiškai ir karčeminiai gandai piešė laisvo, 
dosnaus gyvenimo šalį - Jungtines Amerikos Valstijas. Aušros ko- 
respondentas Pranas Milčiauskas savo rašinyje Duonos ieškotojai 
(H. Senkevičiaus apysakos sekinys) aprašė tipingą ano meto paveiks- 
lą: Karčiamoje susipažino su vienu vokiečiu, kuris neva linus po kaimus 

pirkinėjo, o iš tikrųjų tai žmones į Ameriką viliojo. Vokietis jam pasakojo 
stebuklus apie Ameriką. Žemės žadėjo dykai tiek, kiek visuose Rėžiukuose 
nebuvo, ir su šilais, su lankomis, o žmogui net akys žibėjo. Tikėjo ir netikė- 
jo į tiesą šnekų vokiečio, bet su vokiečiu drauge gyrė ir žydas; ir pasakojo, 
kad ten valdžia žemės kožnam duoda tiek, kiek kas valdyti įstengia (o žydas 
žinojo apie tą viską nuo posūnio, kurs buvo Amerikoje)...Gundė, gundė ir 
ant galo prigundė. Ko jis čion dar ilgiaus turi būti?... Pamislyjo, su vokie- 
čiu delnais priplojo, iki šventam Mykolui išsipardavė, paėmė drauge duk- 
terį ir štai dabar plaukė į Ameriką. (Aušra 1886. Nr. 2. P.54 - 55.) Nors 
kaimo žmonėms iš Lietuvos itin retai pasisekdavo gauti žemės ir 
užsiimti fermeryste, nors juodas ir sunkus darbas Pensilvanijos ka- 
syklose labai skyrėsi nuo idilės, tačiau vis dėlto Amerikos gyveni- 
mas leido prasigyventi, pasijusti laisviau, atgauti skurdo žmogaus 
Lietuvoje prarastą pasitikėjimą savomis jėgomis ir savo arba bent 
savo vaikų ateitimi. Ką galėjo galvoti gimtinėje likę artimieji, jei iš 
Amerikos ateidavo pinigų perlaidos, o nemažai emigrantų sugrįž- 
davo į Lietuvą, pirkdavo žemę, statydavo naujus trobesius. Tik nie- 
kas neskaičiavo, kiek jaunų vyrų pasimirė anksčiau laiko po kelių 
sunkaus darbo kasyklose metų. Požiūriai į emigraciją buvo skirtin- 
gi, prieštaringi ir neretai visiškai utopiški. Šviesuomenės baimini- 
masis, jog tautai pasidalinant dvi dalis, sveikiausi, drąsiausi ir stip- 
riausi žmonės išvažiuoja ir silpnina atsparumą asimiliacijos pavo- 
jams, maišėsi su realiomis galimybėmis užsieniuose labiau atskleis- 
ti savo pajėgumus. Juk lietuvių inteligentams (išskyrus kunigus) 
anuomet teko daugiausia dirbti ir gyventi užsienyje. Kiek jautėsi iš- 
eiviais J. Basanavičius Bulgarijoje, J. Šliūpas Amerikoje ar V. Pietaris 
kur nors Rusijos gilumoje? 

Masinis europiečių kėlimasis į JAV, naujausios demografijos ir 
emigracijos bei kolonizacijos teorijos leido daugeliui samprotauti apie 
pozityvią dalies gyventojų išsikėlimo naudą. Atsirasdavo net tokių, 
kurie, lyg žydai apie pažadėtąją žemę - Palestiną, svajojo apie visos 
tautos išsikėlimą į atokią koloniją kur nors Madagaskare, Pietų Ame- 

rikoje ar JAV. Jei savame krašte vis vien po ilgų vargų bei pažemini- 
mų teks išnykti, tai kodėl nepabandyti keltis kitur? Taigi, eime kur 
liuosybė... O kur? Į Naują Svietą... Tenai mes galėsim visaip atsinnu- 
jint, atsikratyti nuo tų smalkių ir dulkių, kurios mus apsėdo ir graužia.Pa- 
laiminti nuėję... - naiviai ir entuziastingai rašė Aušros koresponden- 
tas A. Motūza. - Pagarbinta liuosybė! Pagarbintas Naujas Svietas! 
Autoriaus utopija buvo pagrįsta viltimi, jog svetur įsikūrusi lietuvių 
tautos dalis yra pajėgi suformuoti visas ilgalaikiam egzistavimui rei- 
kalingas visuomenės savybes. 

Taigi, sakau, anie (t.y. pirmieji — E.A.) išeiviai išėjo be jokio lobio, o 
šiandien daugelis pralobo per savo darbštą ir kruopštą, o mes eisime ne šu 
tuščiomis rankomis. Mes tvirti ir stiprūs, turime vėką rankose, kaip art, 
akėt, sėt, piaut. Turime turtus, lobio, ir vėl, sakau, turime protiškus turtus 
mūsų siinūse, kurie pabaigę visškus mokslus. Rasime iš savųjų ir artoją, ir 
kunigą, ir vaistytoją, ir knygininką ir liekaršių, ir matininką. Tenai muuns 
susigadys visi, ką čia mums abejoti. (Aušra. 1886. Nr.6. P. 166,167.) 

Žinoma, dauguma lietuvių tautinio atgimimo dalyvių nepri- 
tarė tokioms pažiūroms, tačiau emigracijos iš esmės nesuvokė kaip 
vienareikšmės blogybės. Jiems buvo žinoma, kad iš JAV į Lietuvą 
plaukę pinigai tikrai buvo labai svarus indėlis į Lietuvos gyventojų 
ūkinį gyvenimą. XX amžiaus pradžioje giminėms buvo persiun- 
čiama nuo 3 iki 5 milijonų JAV dolerių. Tai buvo tikrai nemažos 
sumos pinigų. Net Rusijos valdžia, nuolat stebėdama nelegalios 
emigracijos iš Lietuvos reiškinius, negalėjo nepripažinti, jog im- 
perija, nors ir netekdama dalies patrankų mėsos, vis dėlto nemažai 
laimi ekonomiškai. 

Amerikoje susikūrusios lietuvių kolonijos bent jau vienos gene- 
racijos laiku visumoje išliko ištikimos lietuvybei: 1914 - 1920 metais 
paaukojo lietuviškiesiems viešiesiems reikalams virš 1 mln., 0 vė- 
liau Lietuvos vyriausybės paskolos bonų buvo išpirkta už 1.800.000 
JAV dolerių. Pirmojo pasaulinio karo metais daugelis lietuvių vi- 


suomenės aktyvistų, rašytojų rinko Amerikoje aukas, tuo pačiu 

skatindami išeivius įsijungti į atkuriamos Lietuvos gyvenimą. J. Ba- 
sanavičius ir M. Yčas surinko virš 30.000 dolerių Tautos namus Vil- 
niuje statyti, J. Tumas - 20.000 dolerių Saulės draugijos namams Kau- 
ne. Po nepriklausomybės atkūrimo didelė dalis Amerikos lietuvių 
nesėkmingai investavo savo pinigus į besivystantį Lietuvos ūkį, ta- 
čiau vėliau, nuo 3 dešimtmečio vidurio, jų įkarštis atvėso. Nesėk- 
mės versle formavo nuomonę, kad jie nereikalingi Lietuvai, didino 
susvetimėjimo gimtinei pavojų. 

Lietuvoje tuo pat metu formavosi ironiškas požiūris į savus tau- 
tiečius užjūriuose. Geriausias pavyzdys - Petro Cvirkos romanas 
Frank Kruk, kuris ugdė ištisos pokario sovietinės Lietuvos žmonių 
požiūrį į emigraciją, reemigraciją ir į pasaulio lietuvybės idėją. Koks 
buvo efektas - nereikia ilgai spėlioti: toks pat nepatiklus, ironiškas, 
persmelktas slapto pavydo ir labai retai — solidarizuojantis. 

Kita vertus, po nepriklausomybės paskelbimo emigracijos ir ko- 
lonizacijos idėjos įgijo kiek kitokius parametrus. Panašiai kaip ir ki- 
tose Europos šalyse, Lietuvos valdžios vyrai, ekonomistai ir demog- 
rafai, mąstydami apie visuomeninio ir ūkinio vystymosi sunkumus, 
negalėjo apsieiti be emigracijos ir organizuoto kolonizavimo idėjų. 
Matydami dešimtis tūkstančių Lietuvos piliečių, belaukiančių JAV 
vizų, kuomet vos keliems šimtams per metus pavykdavo ten patek- 
ti, stebėdami jaunas šeimas, pasirinkusias abejotiną gyvenimo per- 
spektyvą Pietų Amerikoje (per 1926 - 1928 metus 36841 lietuvis emig- 
ravo į Braziliją, Argentiną ir Urugvajų), politikai ir intelektualai tu- 
rėjo rimtai pagalvoti apie socialinės politikos dalykus. Buvo mano- 
ma, jog lietuvių emigracinis potencialas yra apie 300.000 gyventojų. 
Pramonė vystėsi per lėtai, kad gyventojų prieauglį aprūpintų dar- 
bu. Politikai įtarė, jog tai yra ir nemaža parako statinė po viso val- 
džios pastato pamatais. Buvo samprotaujama, jog geriau organizuoti 
emigraciją, negu didinti represinį aparatą, ruošiantis masiniams vi- 
suomenės neramumams. Tačiau realiai nieko rimto, kas patenkintų 


augančius visuomenės poreikius, nebuvo daroma. Štai populiaria- 

me 1929 m. Baltijos respublikų politinės geografijos vadovėlyje pro- 
fesorius Kazys Pakštas rašė, kad emigracija yra gana pozityvus da- 
lykas. Jis rašė: 

Darbininkų gausumas pakelia krašto galybę, kultūrą ir padidina turtus 
tik tuomet, kai jie turi pakankamai ir produktingo darbo, kurs duoda aiškų 
pelną ne tik darbdaviui, bet ir darbininkui. Jei darbininkas maža arba kar- 
tais nieko neuždirba, tai jų muskulinė energija pūva panašiai, kai ir apleis- 
tos dirbtuvės, mašinos ir įrankiai. Bet darbo energijos puvimas kraštui ir 
tautai yra pavojingesnis negu mašinų gedimas, nes gadina socialinę atmo- 
sferą ir ruošia pyrokselino statines po visu socialiniu organizmu. Kaimo 
bernas, uždirbantis 400 — 500 litų per metus, vos pragyvena, jis virsta 
paniurusiu, sustingusiu, vos pakrutančiu sutvėrimu. Todėl, profeso- 
riaus nuomone, argi gali jis (eilinis kaimo žmogus - E.A.) nesvajoti 
apie raudoną revoliuciją, apie svieto lyginimą, kai aplinkui mato vis 
dėlto ir pasiturinčių žmonių, o kinema jam parodo, radio ir laikraščiai 
jam praneša, kad kažkur tolimose žemėse darbininkas daug geriau gy- 
vena, automobiliais važinėjasi... (K. Pakštas. Baltijos respublikų poli- 
tinė geografija. K. 1929. P.52.) Įspūdinga yra tai, kad vadovėlinia- 
me tekste autorius sugebėjo įdėti ne tik elementarią informaciją, 
leidusią suprasti sudėtingą socialinį - ekonominį reiškinį, bet ir 
anuometinės valdžios kritikos žiupsnį: 

Ir kol valstybė ir tauta galingomis ir tiksliomis pastangomis nesukurs 
žymiai geresnių darbo apystovų ir uždarbio progų, tai labai sunku pasaky- 
ti, ar tikrai mūsų kraštas turi nuostolių, išleisdamas svetur tūkstančius 
emigrantų, kuriems namie palikusiems ir nekalbėk apie patriotizmą: skur- 
džius ir alkanas patriotizmu nepersiima jokioj šaly. (pabraukta mano - 
E.A.) (Ten pat. P.52.) Kita vertus, nesugebant sukurti geresnių sąlygų 
gyventi savame krašte, reikia imtis ryžtinų veiksmų, kad chaotiška lietu- 
vių emigracija būtų kreipiama į kontroliuojamos ir valdžios prižiūrimos 
kolonizacijos ruimą. Tokiu atveju, išeivija nebūtų tautai nuostolis, bet tik- 
ras pelnas. Tai nebūtų paprasta emigracija arba išmetimas per duris atlie- 
kamų žmonių, bet jau būtų kolonizacija arba tikslus persodinimas tautos į 

platesnius ir derlingesnius kraštus, kuriuose ji ateity išleistų naujas gyvy- 
bės pilnas lietuvystės atžalas...Tačiau tai yra labai drąsus ir toli siekiąs 
patriotiškas planas, kuriam vykdyti reikia didelės iniciatyvos valstybės vy- 
rų, kokių kontinentinės psichikos tautose retai tentsiranda, -lyg koks vo- 
kiečių profesorius mąstė K.Pakštas, vienas aktyviausių tuometinės 
Lietuvos ateitininkų. (Ten pat. P.53 - 54.) 

Tuo pat metu, įžvelgdamas dramatiškus daugelio išeivių moty- 
vus, verčiančius palikti gimtinę, K.Pakštas išdėstė bendresnius tau- 
tinės raidos ir emigracijos santykius. Anot jo, svarbiausias išeivijos 
pašaukimas yra užtikrinti tautai daugiau erdvės jos dabartinei ir bū- 
simai plėtotei. Tad jis klojo tam tikrus idėjinius pamatus pasaulio 
lietuvybės arba tautos pasaulyje suvokimui. 1935 metų Pasaulio 
lietuvių kongrese jis pasakys dar stipriau: Į kolonizaciją turime žiū- 
rėti kaip į patriotinį žygį, užtikrinantį savo tautai daugiau erdvės, ne- 
ardant pasaulinės taikos ir ramybės. (...) Tad ir Lietuvai nepaprastai 
svarbu yra turėti kur nors toli turtingą ir kultūringą naujokyną, kurs 
visai nesunku sukurti turint tokį gausų gyventojų prieaugiį ir taip skait- 
lingą išeiviją, kol kas niekieno netvarkomą ir be jokio plano barstomą po 
pietų Amerikos gigantiškus plotus. (Pakštas K. Kame lietuviai dar ga- 
lėtų kolonizuotis. K. 1935. P.6.) 

Pasaulio lietuvių kongrese,kaip ir ankstesniuose savo darbuose, 
o gal net dar karščiau profesorius kritikavo A.Smetonos režimą ir 
vyriausybės veiklą išeivijos atžvilgiu. Per 6 metus, praėjusius nuo 
minėtojo vadovėlio publikavimo, jis nematė nieko, kas leistų tikėti, 
kad jo samprotavimai yra kažkas daugiau negu mokslinė utopija. 
Bent jau tokios mažos lietuvių tautos atveju. Pastebėtina, jog po II 
Pasaulinio karo DP lageriuose susispietę karo pabėgėliai iš Lietuvos 
bandė praktikoje realizuoti kai kurias K. Pakšto idėjas, tačiau pabė- 
gėliams - tremtiniams vis dėlto labiau sekėsi virsti emigrantais, bet 
ne kolonistais. Beje, pats K. Pakštas pasirinko emigranto kelią dar 
prieš sovietų invaziją, neapsikentęs tautininkų valdomoje Lietuvo- 
je. Nenuostabu, kad Smetonos aplinkoje negalėjo būti palankiai gir- 
dimi ateitininko K. Pakšto žodžiai, skambėję 1935 - iais iš Pasaulio 
lietuvių kongreso tribūnos: 

Bet kol kas Lietuvoj žmogus dar ne turtas, apie antropologinį ūkį val- 
džios, rodos, dar negalvoja : bent viešai nesimato, kad kas būtų daroma 
šioje srity. Dabar Brazilijos plantatoriams dovanai atiduodama tūkstan- 
čiai sveikiausių ir energingų žmonių, net nepaklausiant, į kokias sąlygas 
tie tūkstančiai lietuvių bus pastatyti... Vienintelis ir tai labai menkas žings- 
nis lig šiol padarytas — yra bandymas kai kuriais formalumais šiek tiek 
apsunkinti kaimiečių išvažiavimą. O yra gyvas reikalas daug plačiau ir 
giliau į šį klausimą pažvelgti. (Pakštas K. Baltijos šalių politinė geografi- 
ja. P.39.) 

Regis, jog plačiau ir giliau šį klausimą išjudino pati žmogaus pasau- 
lio realybė: naujai kilęs pasaulinis karas lyg kortų namelį nuo žemės 
nušlavė visą Versalio Europą, milijonus žmonių pavertė tremtiniais, 
pabėgėliais ir emigrantais. Istorija kartojosi, bet kiekvieną kartą su- 
teikdama saviesiems pasakojimams naujų, nebūtų charakteristikų. 


Tarp tremties ir emigracijos 


Lietuvių emigracijos istorijoje iki šiolei maža vietos skirta tiems pa- 
saulio lietuviams, kurie negaudami darbo savame krašte išvyko ne į 
Vakarus, bet į Rytus. Tai dėjosi pirmiausiai todėl, kad caro valdžiai 
spaudžiant (iki I Pasaulinio karo) Lietuvoje darbo negalėjo gauti iš- 
silavinę žmonės, inteligentai. Be to, tuo pačiu metu į pramoninius 
Rusijos imperijos miestus (Rygą, Petrapilį, Maskvą) darbo ieškoda- 
mi judėjo tūkstančiai darbininkų. Dar nemažas skaičius lietuvių at- 
sidūrė Rusijos gilumoje už bausmę: Sibiras nuo XIX amžiaus mums 
yra tapęs tremties simboliu. Po bolševikinės revoliucijos ir Lietuvos 
valstybės atkūrimo didesnė dalis lietuvių sugrįžo iš Rusijos, nors 
nemaža lietuviško kraujo buvo pralieta ir ten. 

Niekas nėra matavęs, kiek šviesių Lietuvos žmonių galutinai 
asimiliavosi su rusų tauta per ilgą Rusijos viešpatystės amžių. Kita 
vertus, Rytų asimiliacinis pajėgumas buvo menkesnis negu Vakarų. 

Tautinės tapatybės išsaugojimas kultūriškai pajėgesnėse šalyse yra 
sudėtingesnis reikalas. Jau nekartą minėtas K.Pakštas, svarstydamas 
kolonizacijos perspektyvas ir galimų praradimų pavojus, yra paste- 
bėjęs, kad dabartiniame kultūros stovyje mes galime atsilaikyti tik 
prieš žemiausio laipsnio europiečius, kokie yra mūsų kaimynai ry- 
tuose ir pietuose. O persodinti į tolimus naujokynus išeitume tikrais 
laimėtojais tik susidūrę su spalvotųjų rasių atsilikusiomis tautomis. 
(Pakštas K. Baltijos šalių politinė geografija. P.56.) Bet carinė Rusija, 
kaip vėliau sovietinė, nepaisant menkesnio sociokultūrinio išsivys- 
tymo, visados turėjo kitą bruožą - tai agresijos ir prievartos lygis.Tai 
ypatingai tinka Sovietų Sąjungai, kuri, nepaisant deklaracijų, daug 
kur paveldėjo carinės pirmtakės praktikas ir elgsenas. Ne kultūrinis 
patrauklumas, bet prievarta ir baimė darbo migrantus arba tremti- 
nius galėjo versti susitapatinti su vietiniais gyventojais, tik sektan- 
tiškoje paslaptyje laikantis tautinių tradicijų. Galiausiai lietuviai per 
paskutinius du amžius pajudėdavo į Rytus tik tada, kai kraštas bu- 
vo rusų valdomas. Tik dabartiniu metu vienetai įvairių tipų žmonių 
dabar išsikelia Rusijon (neskaitant kiek gausesnės pokarinių rusų 
reemigracijos į savo tėvynę), bet tai jau tikėtinas naujojo ir laisvojo 
pasaulio postmodernus būvis, kuris demokratinėse šalyse apskritai 
verčia permąstyti emigracijos esmę. Vis dažniau pabėgėlius ir nele- 
galius migrantus matom Azijos ar Afrikos šalyse, bet netaikoma ta 
kategorija vokiečiams, senatvėj įsikuriantiems Ispanijoje, ar švedams, 
apsigyvenantiems Prancūzijoje. Bendra Europos Sąjungos pilietybė 
ir laisvas žmonių judėjimas emigraciją tiesiog padaro nebegalima. 
Be to, dabartinis lietuvių persikėlimas į Rusiją yra žymia dalimi mar- 
ginalus, kartais kriminalinio pasaulio gyventojus dominantis daly- 
kas. Pagaliau net sunkumų su valdžia ar teisingumo įstaigomis tu- 
rintys amerikiečiai kartais perbėga į Meksiką. Anksčiau tikėta: ten 
visi galai į vandenį... Tačiau dėl to niekas nepradėjo kalbėti apie ame- 
rikiečių - imigrantų tautos - emigraciją. 

II Pasaulinis karas ir antroji sovietų okupacija nubloškė į Vaka- 
rus didžiulę (virš 60.000 žmonių iš Lietuvos) karo pabėgėlių bangą, 

dar kone keturiskart didesnis skaičius lietuvių Stalino valdžios 
įsakymu atsidūrė Sibire. Bent pradžioje ir vieni, ir kiti save dau- 
giausia vadino tremtiniais, o savo padėtį - tremtimi. Nesunku su- 
vokti, ką jie apie vieni kitus galėjo galvoti 5 dešimtmečio pabaigoje. 
Vieniem - iš Rytų - buvo laimė grįžti tėviškėn, net jei ji okupuota 
sovietų. Lietuva, net tokia, kokia ji tapo po karo, buvo trokštama 
žemė, bet daugeliui valdžia ilgus metus neleido į ją sugrįžti. Kitiems, 
DP lagerių gyventojams, sovietinės propagandos Vokietijoje buvo 
žadamas rojus — tik grįžkit. Bet tai beveik nieko neįtikino. Matant 
DP stovyklose amerikiečių kareivių gaudomus ir per prievartą so- 
vietams grąžinamus ukrainiečius - karo pabėgėlius (nemažai jų tie- 
siog viešai nusižudė), dipukams nekilo noras gręžtis į Rytus. Karo 
pabėgėliai Vokietijoje rinkosi JAV, Pietų Ameriką ar Australiją, bet 
ne sovietų ir jų pakalikų teriojamą Lietuvą. Taip prasidėjo pokario 
politinės emigracijos drama. J. Brazaitis 1948 m. rašė: Tolesnį mūsų 
likimą gali lemti dvi išeitys: arba pasaulinis įtempimas sprogs, ir tada trem- 
tiniai, kurie išliks gyvi, sugrįš namo ir nustos niekinamojo DP vardo. Arba 
įtampa truks ilgiau, ir DP vardas daugeliui bus pakeistas emigranto var- 
du... Šitas galimos ateities svarstymas neturi Hkslo pesimizmą skelbti. Tai 
Hik pažvelgimas tiesai į akis... (Brazaitis J. Apie kultūros reikalą Hrem- 
tyje/ / Brazaitis J. Raštai. Chicago. T.5. 1984. P.75 -76.) Dar po metų 
jis pakartojo savo mintį, bet jau ne kaip ateities pranašystę, bet kaip 
kasdieninio gyvenimo realiją: Tremtiniai sparčiai virsta emigrantais... 
Tai pradžia tremtinio dramos antrojo akto — emigracijos. (J. Brazaitis. Ant- 
ras veiksmas prasidėjo. Ten pat. P. 81.) J. Brazaitis perdėtai nedramati- 
no tremties virsmo emigracija. Jis greičiau akyliu prityrusio žurna- 
listo žvilgsniu vertino tai, kas darėsi neišvengiama. Reikėjo mokytis 
gyventi iš naujo. Tas procesas vyksta su visomis emigracijomis, tik ne 
visur vienodų tempu... — rašė jis. - Man net rodosi, kad lietuvis,puz., 
lengviau ir ilgiau išlaikys savo tautinę kultūrą ir savo žmogiškosios 
vertės pajautimą. Priežastis paprasta: lietuvis yra stipresnės išvidinės 


kultūros, stipresnių tradicijų, latvis, pvz., yra stipresnės technikinės 

kultūros ir stipresnio oportunizmo (prisitaikymo). Dėl to ir emigracijo- 
je lietuvis išliks ilgiau savitas, latvis greičiau prisitaikys. Lietuvis jau- 
sis naujam gyvenimui ilgiau svetimas, latvis į jį lengviau įsilies ir grei- 
čiau bus patenkintas. (Ten pat. P. 77.) 

Kaip žiūrėjo į save tie, kuriems buvo lemta pasprukti į Vakarus? 
Ką mąstė apie tuos, kurie liko Lietuvoje? Istorikui tie klausimai yra 
lengviau atsakomi negu, tarkim, bandymas aprašyti pokario Lietu- 
vos gyventojų požiūrius į karo pabėgėlius, pasitraukusius su vokie- 
čiais. Taip yra todėl, kad sovietinio režimo sąlygomis nuoširdus ir 
intelektualus diskursas nebuvo įmanomas, neliko tiesioginių rašyti- 
nių dokumentų, išskyrus fragmentiškus epizodus. Kitaip klostėsi sa- 
vo padėties viešo reflektavimo galimybės Vakaruose. Galbūt teisus 
buvo Juozas Eretas, 1965-siais teigęs, jog į tremtį nublokštas lietuvis 
stipriau už tėvynėje „normaliose sąlygose“ gyvenantį brolį reaguo- 
ja į visas jo galvą kvaršinančias problemas ir jo širdį spaudžiančius 
rūpesčius. Anot mąstytojo, tai yra natūralu, nes fiziškai nuo tautos 
kamieno atskirtas, jis yra priverstas iš naujo pergalvoti viską, kas 
savo laiku jam atrodė taip aišku ir savaime suprantama. Pagaliau jis 
turi iš naujo susikurti sau gyvenimo prasmių pamatus, todėl tremti- 
niui- išeiviui reikia ir naujų argumentų savo, kaip emigranto egzis- 
tencijai pagrįsti bei pateisinti. (Eretas J. Tremties lietuvis idėjų sūku- 
ryje. Londonas. 1965. P. 3.) Savosios lemties ir misijos svarstymai 
išeivijos spaudoje ir gražinėje kūryboje išties buvo itin dažni. Visgi 
pavarčius retus išlikusius Sibiro tremties užrašus ir prisiminus ty- 
lias sovietmečio užstalių kalbas, tartas svetimiesiems ir vaikams ne- 
girdint, atrodytų, kad savosios egzistencijos problemas nori nenori 
turėjo skausmingai gvildenti ir tie, kure pasiliko Lietuvoje arba atsi- 
dūrė Rytuose. Skirtumas buvo tas, kad savojo skausmo problemas 
dipukai galėjo reflektuoti viešai, analizuoti solidžioje spaudoje, o 
sovietinės Lietuvos intelektualai tik slapčiomis. Prisitaikymas prie 
sovietinio gyvenimo reiškė ir vienokį ar kitokį pripažinimą komu- 
nistinio režimo ideologų teiginio apie pabėgusiuosius tariamus bur- 
žujus, nacių kolaborantus etc. Sovietų Sąjungos piliečiui neigiamas 

požiūris į emigraciją buvo formuojamas nuo mažumės. Emigrantas 
ir tėvynės išdavikas buvo kone tapačios sąvokos. Todėl istorikas po 
ranka visad greičiau atras oficiozinius samprotavimus, negu auten- 
tiškus buvusios nuomonės liudijimus. Juos dabar gali pakeisti tik 
dabartiniai buvusių išgyvenimų ir emocijų prisiminimai. Bet tikrai 
kenčiantieji kalėjime niekados nebuvo ir nėra laisvi savo galvojimuo- 
se apie likusius laisvėje. Įtarumas, pavydas, pyktis, pasididžiavimas, 
glorifikavimas, atgaila - visa tai yra jausmai, dažniausiai pasitai- 
kantys abiejose ribos, žyminčios laisvę, pusėse. Vienas dalykas bu- 
vo tada aiškus ir dabar nekeliantis abejonių: už tėvynės laisvę pasi- 
ryžusio mirti kovotojo moralinis pranašumas prieš pasirinkusius gy- 
venimą - pabėgusius į Vakarus ar prisitaikiusius savame krašte. Ne- 
pasidavusi ir kovojanti tėvynė buvo ta vizija, kurią emigrantų dau- 
guma perteikė savo vaikams ir anūkams. Labai prieštaringi jausmai 
pokaryje brendo rezistentų bei partizanų aplinkoje. Nors, kaip bu- 
vo minėta, pokario Lietuvos rašytiniuose šaltiniuose tiesiogiai išei- 
vijos klausimas labai retai narpliojamas, tačiau pasitaiko ir labai iš- 
kalbingų prasitarimų. Štai tikrą mokslinių ir nemokslinių diskusijų 
audrą sukėlusioje Liūto Mockūno knygoje Pavargęs herojus yra pa- 
kliuvęs Juozo Lukšos komentarų fragmentas, atskleidžiantis vieno- 
kį, gal net kraštutinį kovojančio krašto požiūrį į pabėgėlius. 1948 m. 
pavasarį J. Lukša rašė: Kiek mes supratome apie dipisininkus iš nuotru- 
pų ir gautos dipisinės spaudos (...) atrodo, kad neklysime tikėdami, kad 
pabėgėlių masė niekad negyvens kovojančios tautos nuotaikomis, niekad 
nesiryš save aukoti tėvynės lnisvei, kaip garbingos tautos nariai. Savo as- 
meninę gerovę jie neaukos bendram tautos labui, nežiūrint to, kad išbėgda- 
mi iš tėvynės paliko jie skolingi tai žemei, kuri juos tokiais mandrais pada- 
Tė, kokiais jie save reprezentuoja svetur. Tėvynei tai nėra malonumas, bet 
ką gi, tegu ištisų metų kovos gimdys panašias kartas, kurios pakeis anųjų 
mandrųjų apleistus postus. Dipisininkai, manom, kad ir komitetuose, ne- 
sulaukdami „valdžios“ susmulkės tarp benzinkų akmenukų ir lagerinių 
katiliukų. (Juozo Lukšos-Skrajūno komentarai. Cit. pagal Pavargęs 

herojus. P.274.) Žinoma, komentarų autorius kalbėjo visų pirma apie 
pabėgėlių masę, nors susmulkėjimo pavojų matė ir tarp įvairiuose 
komitetuose pakankamai saugiai susispietusių politinių aktyvistų. 
Partizaninės kovos fone J. Lukšos nedomino politinio veikimo tarp- 
tautinėje plotmėje, kultūrinės veiklos ir tautinio identiteto išsaugoji- 
mo uždaviniai, kuriuos sau kėlė skirtingų pakraipų išeivijos ideolo- 
gai. Būti didžia karių ir poetų emigracija - štai tokią lemtį matė 
M. Biržiška. Okupuotųjų pavaduotojų, jų minčių įkūnytojų, jų pla- 
nų realizatorių misiją lietuvių emigracijai skyrė J. Eretas. Jis paste- 
bėjo, jog susvetimėjimo, atitrūkimo nuo prieškario tradicijos pavo- 
jaus akivaizdoje yra nemažai panašumų tarp pabėgėlių ir pasiliku- 
siųjų. Pastariesiems jis gana sėkmingai sukuria vidinės emigracijos 
terminą. Anot jo, vidinė emigracija visada turi teisę kelti reikalavi- 
mus svetur. 

Bet, regis, patys egzilio intelektualai kėlė savo kartai nemažes- 
nius reikalavimus negu galėjo įsivaizduoti vidinės emigracijos vei- 
kėjus juos keliant. Be didesnio patoso, bet ironiškai ir su skausmin- 
gu kartėliu 1958 m. rašė apie tai Antanas Škėma straipsnyje Lietuvių 
tremties literatūros mirtis? (Raštai. Chicago. T.3. 1985.) Jis pirmiausiai 
demonstratyviai pakeičia žodį tremtis į žodį išeivija . Tebetikiu - 
A. Škėma rašė, - niekas mūsų netrėmė, o patys pabėgoine: prasimušusius 
į vadovaujančius veiksnius ar vietos aplinkybes: vyskupus, generolus ir 
šiaip jau eilinius įskaitant. Rašytojas gan primygtinai išbraukia savo- 
tiškas kančių istorijos ir išgalvoto heroizmo eilutes iš intelektualinės 
emigracijos istorijos puslapių. Čia tiktai prasideda — sako pesimistiš- 
kai — išeivijos literatūros mirtis. Jis mato rašytojus, bet suabejoja jų 
kūrybos autentiškumu. 

Pasiliko ir pabėgimo gėda, kilniu melu apdengta. Kiekvienas melas 
turi daug drabužių. Jais apsirengiama ir sąmoningai, ir pasąmoningai. 
Palikti pėdas savojoje žemėje, tegalima savojoje žemėje. Čia galvoju apie 
ištisų generacijų vystymąsi. Iš svetimų kraštų tegalima ir (ypač mums) 
reikia mokytis. Bet per ilgai mokytis - reiškia užsidaryti sentimentalė- 
jančių gatvelių gete, asimiliuotis arba įklimpti į laipsninę rezignaciją. 

(...) Patetika, pompastika, iškilmingų rašinių pavidale žygiuoja it išsi- 
pustę kareiviai parado metu. Žodžiai, kurie išspaudžia ašaras, ir tosios 
ašaros tučtuojau susifermentuoja sielos kiaurymėse į pasitenkinimo 
drumzles. Darbas (pinigai), poilsis, pokalbiai su draugais apie praeitį, 
ultrapatriotinis rašinys ar jo skaitymas, šiltas ar šaltas patalas. Ir... vis 
dėlto, net ir geto gyventojui kartais nejauku savo narcizizme. Tada... 
siuntinys į Lietuvą ar Sibirą savo pabėgimo gėdai apraminti, kuri pa- 
virsta į „koks aš geras“ priešmieginį jausmą. (P.368, 370.) Rašytojo 
liūdnas kartėlis be abejonės peržengė specifinę dipukų gyvensenos 
ribą. Jo mintys kiek universalesnės. Daug kas šiuose žodžiuose at- 
rastų tinkamus vidinei emigracijai arba susitaikiusios ir prisitai- 
kiusios Lietuvos visuomenės charakteristikai. Pridurkim tylų pa- 
vydą amerikonams, didinamą gaunamų siuntinių turinio, sovieti- 
nių suvaržymų ir vienos kitos informacinės properšos tankiame ge- 
ležinės uždangos tinkle. Jau vėliau, 7-8 dešimtmetyje, paslėptą ne- 
apykantą režimui ir menkai reflektuojamą emigracinį siekimą Lie- 
tuvos (ir ne tik Lietuvos) visuomenėje primintų tų laikų anekdotas 
iš armėnų radijo serijos: Klausimas armėnų radijui: ką reikėtų dary- 
ti, jei būtų atidarytos Sovietų Sąjungos sienos? Atsakymas: lipti į 
medį, kad bėgantieji į Vakarus jūsų nesutryptų... Vakarų, laisvojo 
pasaulio mito populiarumas turėtų būti priskirtas prie svarbių men- 
talinių aplinkybių, sugriovusių komunistinę sistemą. Uždaroje vi- 
suomenėje užsienio, o ypatingai anglų kalbos studijavimas buvo pa- 
sidaręs itin patrauklus, net sovietinės nomeklatūros ponvaikiams 
ir ponvaikėms prestižinis dalykas. Didžiausi konkursai universi- 
tete, tikimybė rasti sau užsienietį sutuoktinį - tai realiausia legali 
aplinkybė emigruoti iš Sovietų Sąjungos. Arba bent dirbti užsieny- 
je, tarnaujant jai. Kai kas iki dabar prisimena nepasitikėjimą visais ir 
visomis, gerai kalbėjusiais angliškai sovietiniame Vilniuje, besi- 
sukiojusiais ar besisukiojusiomis apie Inturistą, Sputniką, turistų gru- 
pes ir atvažiavusius lietuviškai pasimokyti vasaros metu dipukų 
vaikus. Toks yra gyvenimas. 

Dabar, prabėgus kone dešimtmečiui porevoliucinių metų, atsi- 
rado dar viena kategorija pasaulio lietuvių, daugiausia gyvenančių 
Rytuose. Tai - meilės tremtinės. Taip save kartais pavadina kadaise 
susituokusios su rusais ar kitų tautybių Sovietų Sąjungos piliečiais 
moterys. Kažin, ar meilės tremties kategoriją savinasi tos, kurios so- 
vietmetyje sėkmingai nutekėjo į Vakarus? 


Kokia yra šeštoji lietuvių emigracijos banga - šiandieninių lais- 
vos Lietuvos lietuvių banga? Ką apie ją žino visos keturios valdžios 
ir intelektualai kartu sudėjus? Ką galvoja tie, kurie sėkmingai 
laimėjo žaliąsias kortas Amerikoje, gavo pastovesnio darbo Jungti- 
nėje Karalystėje arba Kanadoje, apie save ir tuos, kurie liko krašte? 
Ką galvoja tie, kurie liko laisvoje Lietuvoje apie tuos, kurie emigra- 
vo? Pagaliau, ką galvoja penktosios bangos sugrįžę ir nesugrįžę gim- 
tinėn emigrantai apie Lietuvą, naujuosius išeivius, dar vadinamus 
tarybukais, ir save? Neretai tuos klausimus kėlė šiemetinėje Euro- 
pos lietuviškųjų studijų savaitės, skirtos Lietuvių Chartos ir Pasau- 
lio lietuvių bendruomenės susikūrimo 50-mečiui, dalyviai. Bet ar 
kelia tai savo darbotvarkėn dabartinė Lietuvos valdžia? Neteko ras- 
ti teigiamų užuominų. Apie naujųjų išeivių skaičius spėliojame tik 
iš užsienio (daugiausia JAV) ambasados pareiškimų. Jie daugmaž 
nurodo, kiek Lietuvos piliečių, gavę vizas, negrįžo iki termino pa- 
baigos. Nesenai net Australijos vyriausybė įtraukė Lietuvą į pavo- 
jingų šalių sąrašą: tiek daug mūsiškių pažeidė vizų režimą ir bandė 
pasilikti kengūrų kontinente. O apsišaukę politiniai pabėgėliai D.Bri- 
tanijoje? Kažin, jei nebūtų užsienio ambasadų perspėjimų, ar Lietu- 
voje apskritai kas nors prabiltų apie savo piliečių emigraciją. Gal, 
kaip ir daugeliu kitų atvejų, vis dar gyvuoja sovietmečio funkcio- 
nierių ir ultrapatriotų refleksai, verčiantys emigraciją pasirinku- 
sį bedarbį įtari nepatriotiškumu? Juk emigracijos tendencijos yra dar 

vienas valdžios politikos vertinimo lakmuso lapelis. O ne-patriotai 
neverti net dėmesio. O juk dabartiniu metu šeštosios bangos dydis 
baigia pasivyti penktąją - pokario pabėgėlių bangą. Manoma, kad 
vien JAV yra kone pusšimtis tūkstančių naujųjų lietuvių išeivių. Tai 
yra daug. 

Nesiryžtu savojo straipsnelio pabaigoje imtis net pradėti atsaki- 
nėti į šiuos klausimus. Norėtųsi tiktai tikėti, jog atsiras tyrinėtojų, 
kurie, kaip kadaise profesorius K. Pakštas, atmetęs tariamo patrio- 
tizmo sergėtojų grūmojimus (skurdžius ir alkanas patriotizmu ne- 
persiima jokioj šaly...), imsis atvirai kalbėti apie tai, kas vyksta, apie 
ką turėtų išmanyti net vaikas, kol televizinis Santa Barbaros muilas 
būsimiesiems valdžios vyrams ir moterims neišplovė smegenų kar- 
tu su plaukais. 

Atkuriant VDU buvo nepaprastai svarbios dvi aplinkybės. Pir- 
moji - nacionalinio pobūdžio, antroji - regioninio. Nacionalinio 
pobūdžio aplinkybe vadintina atkūrimo iniciatorių išeivijoje ir 
Lietuvoje puikiai suvoktos sovietinio aukštojo mokslo sistemos 
ydos. Vakarietiško, atsiremiančio į prieškario Lietuvos akademinio 
gyvenimo tradiciją bei integruojančio intelektualinę lietuvių išei- 
vijos patirtį, Universiteto atkūrimas buvo labai svarbus visai mūsų 
visuomenei aktas. Šis žingsnis turėjo pademonstruoti alternatyvą 
įsigalėjusiems akademiniams santykiams, požiūriui į naujos kartos 
ugdymą. Tad Universiteto atkūrimas reiškė tam tikrą iššūkį visai 
sovietinei mokslo ir studijų sistemai, kurios griūtis dainuojančios re- 
voliucijos metais kiek optimistiškai atrodė neišvengiama. Tada regė- 
josi, jog vien politinės Lietuvos nepriklausomybės užteks, kad visa 
akademinė situacija bei visuomenės mentalitetas pasikeistų. Bet lai- 
kas parodė, jog permainos neateina savaime. 

Kaip taikliai išsireiškė filosofas Tomas Sodeika, 1989 m. atkūrus 
VDU atsirado unikali galimybė diegti ir plėtoti ydingų tradicijų ne- 
saistomą ir pasenusių struktūrų nevaržomą organinę studijų bei ty- 
rimų vienybę ir tuo būdu veiksmingai pasipriešinti vis stiprėjan- 
čioms tendencijoms, kai universitetus bandoma paversti specialistų 
kalvėmis, o studijas - politinės ir ekonominės konjunktūros tenkini- 
mu, t.y. prievartiniu tam tikros informacijos implantavimu į studi- 
juojančiųjų protus. Anot filosofo, tada - 1989-aisiais - galimybė bu- 
vo reali. Į klausimą, ar ji nepavirto vien iliuzija, atsakys laikas. 

VDU humanitarai nuolat stengėsi nepamiršti, kad universites litto- 
rarum dvasią atitinkantis universalumas nesuderinamas su pa- 
prastu įvairių žinijos sričių sumavimu. Jis tampa įmanomas tik 
tada, kai įgyja tarpdisciplininių studijų pavidalą ir kyla iš paties 
studijuojančio autentiško intereso. Universitetas turi tik pasistengti 
daryti viską, kad šis studento interesas būtų patenkinamas, nepaau- 
kojant tų disciplinų, kurios akademinės bendruomenės yra pripa- 
žįstamos privalomomis. 

Tačiau kas yra šis tarpdiscipliniškumas ir koks galėtų būti to 
autentiškumo kriterijus? Į abi šio klausimo dalis galima bandyti 
atsakyti tik atsigręžus į žmogaus savivokos ugdymo dalykus. Dės- 
tydamas ar studijuodamas universitete žmogus kelia klausimus ir 
bando į juos atsakyti (ta prasme Universitetas tampa vieta, kurioje 
mokosi visi, ypač mokytojai.) Labiausiai tikėtina, kad būtent huma- 
nitariniai mokslai gelbsti tokiuose egzistenciškai aktualiuose svars- 
tymuose. Juk pačiame humanitarinių mokslų pavadinime išdidžiai 
puikuojasi klasikinė nuoroda į žmogaus žmogiškumą: humanitas ho- 
mini... Kas, jei ne humanitariniai mokslai, galėtų būti atsvara perdė- 
tam racionalumui, proto instrumentalizavimui, galiausiai patį žmo- 
gų paverčiančiam priemone ir įrankiu. Tokia Khumanitarumo vizija 
buvo vadovautasi atkuriant Vytauto Didžiojo universitetą Kaune — 
mieste su vyraujančia technokratijos ir merkantilizmo dvasia. 

Pastaroji aplinkybė ir yra svarbiausia regioninė aplinkybė. Jei 
Universitetas buvo svarbus faktorius Lietuvos mokslo ir studijų 
atsinaujinimo procese, tai tuo labiau jis turėjo būti svarbus Kauno 
intelektualinės visuomenės pasiekimas. Humanitarinio profilio Uni- 
versitetas ir tarpdisciplininio universalumo ieškantis Humanitari- 
nių mokslų fakultetas natūraliai turėjo užpildyti nišą, atsiradusią 
dar sovietinės okupacijos pradžioje, kuomet buvęs VDU buvo „de- 
humanitarizuotas“ ir iš esmės sunaikintas. Dar nepriklausomos 
Lietuvos vyriausybei 1939 m. pabaigoje perkėlus į Vilnių VDU 
Humanitarinių mokslų fakultetą, iš karto buvo imta rūpintis, kad 
humanitariniai dalykai Kaune per daug nenukentėtų. Tada itin 

pasidarbavo Kaune likusio Teologijos - Filosofijos fakulteto profe- 
sūra. Kažkiek nuveikti buvo suspėta, anot istoriko Zenono Ivinskio, 
net nacių okupacijos metais. Savo autobiografijoje jis rašė: Kai Laiki- 
noji vyriausybė (...) padalino fakultetą į du atskirus fakultetus (Teologijos 
ir Filosofijos), buvau paskirtas Filosofijos fakulteto dekanu. Turėjau šiek 
tiek administracinės praktikos, bet pradžia buvo sunki. Humanitarinių 
mokslų fakultetas nuo 1939 galo buvo Vilniuje, Kaune irgi reikėjo daugelio 
dalykų iš humaniora srities. Pvz., buvo įkurta germanistikos katedra, bet 
nebuvo dėstytojų. (...) 

Kaune pasirodė - gyvenimas įrodė - būtinai reikalingas Filosofijos fa- 
kultetas. Jis suklestėjo. Prigužėjo į jį apie 400 studentų, jei ne daugiau. 
Auditorijos vėl prisipildė... (Žemaičių praeitis. Kn.3. Vilnius. 1994. P. 85) 

Istoriko žvilgsnyje atsivėrė reali galimybė Lietuvai turėti du pil- 
nus universitetus, o Kaunui neprarasti humanitarinės lietuvių kul- 
tūros centro vaidmens. Tačiau, deja, ši perspektyva nebuvo tinkama 
vokiečių okupacinei valdžiai, kuriai reikėjo susilpninti pasyvų lie- 
tuvių visuomenės priešinimąsi. Jau 1942 m. rudenį prasidėjo puoli- 
mas prieš Kauno humanitarus. Z. Ivinskis prisiminė, jog rudenį pasi- 
girdo vokiečių balsas, jog Filosofijos fakultetą reikia iškelti. Tada reikėjo 
daug vaikščioti, kovoti... Jau buvo Vilniuje toks pat fakultetas. Filosofijos 
fakulteto iškėlimas būtų reiškęs jo mirtį... (Ten pat, p.86). Visiems žino- 
ma,kad netrukus buvo uždarytas ir pats Universitetas, bet šiuo at- 
veju svarbiausia pabrėžti, jog Lietuvos ir Kauno intelektualioji vi- 
suomenė sunkiomis okupacijos šalygomis stengėsi išsaugoti human- 
titarinius mokslus mieste. 

Tačiau sovietinė valdžia po Antrojo pasaulino karo neturėjo 
jokių skrupulų ir jokių abejonių: per keletą metų hHumaniora Kaune 
buvo likviduota, o iš VDU liko atsikiri institutai. Sovietams reikėjo 
specializuoto komunizmo statytojo-technologo, inžinieriaus ar gy- 
dytojo, bet ne žmogaus, susivokiančio, kas darosi aplinkui. Tautinei 
sąmonei ir Hurmanitas homini būčiai pakirsti užteko išsklaidyti išretė- 
jusias dėl emigracijos ir deportacijų intelektualinės pajėgas. 

Vėlyvajame sovietmetyje buvo tam tikra prasme bandoma at- 
gaivinti Humanitarinių mokslų įstaigą Kaune. Buvo įsteigtas Vil- 

niaus V.Kapsuko universiteto filialas. Tačiau dėl visiškai objektyvių 
aplinkybių filialas negalėjo patenkinti vietinės publikos humanita- 
rinio universiteto poreikių. 

Tad 1989 — ji metai esmingai keitė Kauno aukštojo mokslo insti- 
tucijų išsidėstymą. Šalia galingų Technologijos universiteto ir Medi- 
cinos akademijos institucijų radosi universitas liHerarum idėją reali- 
zuoti siekiantis Vytauto Didžiojo Universitetas, kurio didžiausias 
padalinys iš pat pradžių buvo Humanitarinių mokslų fakultetas. 


Fakulteto sandara ir dėstytojai 


Savo veiklos pradžioje HMF pergyveno savotišką tarpdisciplininę 
audrą, t.y. jis talpino savyje tiek humanitarinius, tiek socialinius da- 
lykus, tiek meno bei menotyros disciplinas. Pagal preliminarines stu- 
dijų programas pirmojo priėmimo studentai ir laisvieji klausyto- 
jai turėjo mokytis 5 metus, t.y. 10 semestrų. Po trijų semestrų pa- 
sikeitė mokymo programos ir studijų organizavimo principai: per- 
eita prie dviejų pakopų, t.y. bakalauro ir magistro studijų. Tuo 
pat metu atsirado ir bendrauniversitetiniai, visiems studijuojan- 
tiems privalomi humanitariniai dalykai. 

Tačiau didėjant VDU populiarumui ir plečiantis fakulteto intere- 
sams buvo neišvengiamas šioks toks disciplinavimas bei siauresnis 
specializavimas. Buvo siekta, kad universaliosios ir partikuliarinės 
studijų programų savybės susigyventų. Todėl 1991 — 1992 metais 
nuo HMF atsiskyrė Socialinių mokslų ir Menų fakultetai. Pirmai- 
siais audringos organizacinės veiklos metais fakulteto gyvenimui dau- 
giau ar mažiau vadovavo A. Karoblis, A. Butkus, A. Žygas, L. Baš- 
kauskaitė. Tačiau organizacine prasme HME iš tiesų atsistojo ant kojų, 
1992 —- 93 m. fakulteto dekano pareigas pradėjus eiti dabartiniam 
universiteto rektoriui prof. B.Vaškeliui ir prodekanui L.Bulotai. 

Dainuojančios revoliucijos sąlygomis besiformuojanti aukštojo 
mokslo institucija itin akcentavo savo siekimą ugdyti tautinę lie- 
tuvių kultūrą, padėti išeivijoje bei gimtinėje besirutuliojančioms 
intelektualinėms srovėms greičiau susilieti į viena. Todėl neaisi- 
tiktinai HMF nuo pat pradžių labai aktyviai ėmėsi veiklos litua- 
nistai ir istorikai. 

Lituanistikos katedra įsikūrė 1990 metais. Jos steigėjų nuomo- 
ne, po trijų ar ketverių metų ji turėjo išaugti ir suskilti į dvi: Lietuvių 
kalbos ir Lietuvių literatūros katedras. Bet gyvenimas koregavo anks- 
tesnius planus, vertė veikti žymiai geičiau ir operatyviau. Šiame pra- 
diniame katedros veiklos etape daug nuveikė Vilniaus ir Kauno Ii- 
tuanistai: A. Vanagas, V. Žulys, A. Butkus, V. Kubilius, R. Karmala- 
vičius, A. Radzevičius, A. Ružė. Katedra buvo pasirengusi diegti 
naujoves, todėl studijų programos buvo keliskart pertvarkomos, 
ieškant optimalaus varianto. Studijos buvo siejamos su mokslo t- 
riamuoju darbu. Čia itin reikšminga regisi 1991 metų kalbininkų 
ekspedicija į Žeimelį (Pakruojo raj.) - senąjį žiemgalių kraštą. Ben- 
dradarbiaujant su akademiniais institutais Vilniuje atsirado nau- 
jos aukštųjų studijų (doktorantūros) galimybės, integruojančios 
studijas ir mokslą. 

Lituanistikos katedros gyvenime šia prasme itin reikšmingi bu- 
vo 1992-ji metai, kuomet ji kiek aplenkdama ankstesniuosius 
sumanymus skilo į dvi - Lietuvių kalbos ir Lietuvių literatūros ka- 
tedras. VDU užmezgus asociacijos ryšius su Lietuvių literatūros ir 
folkloristikos, Lietuvių kalbos institutais, abiejų naujų katedrų aka- 
deminis gyvenimas ėmė daugiau priklausyti nuo Vilniuje dirbančių 
tyrinėtojų, žymiausių lituanistikos autoritetų. Daug vilniečių moks- 
lininkų ėmėsi skaityti paskaitas HMF, prisidėjo prie doktorantūros 
studijų komitetų veiklos, taip pat ėmėsi bendrų tyrimo projektų. Lie- 
tuvių literatūros katedros vedėju tapo profesorius V. Kubilius, kurį 
1995-siais pakeitė habilituotas daktaras L. Gudaitis. Lietuvių kalbos 
katedros vedėjas iki savo mirties 1995 m. buvo profesorius A. Vana- 
gas. Tokio bedradarbiavimo vaisius iš dalies buvo HMF Kompiuteri- 

nės lingvistikos centras, vadovaujamas doc. R.Marcinkevičienės, ku- 
ris jau suspėjo savo darbais pagarsėti už Lietuvos ribų. Centro 
formuojamas kompiuterinis lietuvių kalbos tekstynas ateityje tu- 
rėtų padėti ir platesnių tarpdisciplininių mokslinių tyrimų vys- 
tymui fakultete. 

Labai aktyviai buvo bendradarbiaujama su užsienio univer- 
sitetais ir mokslininkais. Užsimezgė artimi ryšiai su Latvijos uni- 
versitetu ir Rezeknės aukštaja mokykla, imta keistis studentais ir 
magistrantais. Visa tai leido 1995 m. HME įkurti atskirą ir vienin- 
telį Lietuvoje Letonikos centrą, kurio iniciatorius ir vadovas yra 
doc. A. Butkus. 

Lietuvių literatūros katedros veikloje bendradarbiavimo rezul- 
tatai daugiau lietė didaktinį procesą: periodiškai joje dėsto JAV uni- 
versitetų profesoriai B. Ciplijauskaitė, V. Kavolis, R. Šilbajoris, taip 
pat literatūros profesorius B. Vaškelis. Tad nesunku įžvelgti tokia- 
me bendradarbiavime glūdinti potencialą. 

Su lituanistika ir lietuvių tautinės kultūros ugdymo uždaviniais 
artimai susijusios dar dvi - Istorijos bei Etnologijos ir folkloristikos 
katedros. Kaip ir aukščiau minėti HMF padaliniai, katedra susifor- 
mavo kaip VDU ir Lietuvos istorijos instituto asociacijos vaisius. Ka- 
tedrai vadovauti ėmęsis profesorius A. Tyla (Lietuvos istorijos insti- 
tuto direktorius) subūrė pajėgų dėstytojų ir mokslininkų kolektyvą, 
kuris, be bendrųjų studijų programos, gana sėkmingai išvystė ir dok- 
torantūros studijas. Per kelerius bendradarbiavimo metus buvo ap- 
gintos net 6 humanitarinių mokslų krypties istorijos srities daktaro 
disertacijos. Svarbiausias dėstymo ir tyrinėjimų krūvis tenka pasto- 
viai katedroje besidarbuojantiems istorikams docentams R. Marčė- 
nui, J. Kiaupienei, Z. Kiaupai, A. Kulakauskui, profesoriams A. Ty- 
lai ir E. Aleksandravičiui. Aukštosiose studijose ir doktorantūros 
komitetuose paskaitas skaito arba vadovauja disertacijų rengimui 
prof. V. Merkys, E. Gudavičius, doc. I. Lukšaitė, E. Rimša ir kiti. 
Tačiau pasitelkiama ir vizituojantieji profesoriai iš kitų Lietuvos bei 
užsienio universitetų. Daugmaž periodiškai paskaitas skaito VU 

docentai Z. Butkus, A. Jakubčionis, A. Kasperavičius, pasirodo re- 
čiau mokslininkai iš Vakarų: Viskonsino (Medisono) universiteto 
profesorius A. E, Sennas, Bozo Repe iš Liublijanos. Jie padeda ka- 
tedrai labiau akcentuoti savo programose Naujųjų laikų Europos 
istoriją, problematiką, susijusią su tautų ir valstybių santykiais 
Vidurio Europoje. 

Lietuvos istorijos instituto etnografai taip pat sudaro svarią dalį 
Etnologijos ir folkoristikos katedros, kuriai vadovauja profesorius 
Norbertas Vėlius. Profesoriai R. Merkienė, V. Milius ir kiti instituto 
moksliniai bendradarbiai nuolat skaito paskaitas būsimiesiems et- 
nologams. Labai įdomi ir daug žadanti katedros pasirinkta studijų 
ir mokslo kryptis. Iki šiolei lietuvių etnine kultūra tiesiogiai domė- 
josi Lietuvos istorijos instituto etnografai, Lietuvių literatūros ir 
folkloristikos instituto folkloristai ir Muzikos akademijos etnomu- 
zikologai. Tačiau pasidalijimas tarp materialinės ir dvasinės lie- 
tuvių etninės kultūros tyrinėtojų ne visada leisdavo sėkmingai 
pajusti tos kultūros visumą. Dabar HMF Etnologijos ir folkloris- 
tikos katedra pamažu tampa kompleksinių studijų ir tyrinėjimų 
centru. Vykdoma daugiametė tautosakinių, etnografinių ir etno- 
sociologinių ekspedicijų Kauno krašte programa. Didėja kated- 
rai priklausantis etnografinės ir folklorinės medžiagos archyvas, 
nors lėšų stoka neleidžia darbams reikiamai įsibėgėti. Prie kated- 
ros įsteigta Etnologinių tyrimų laboratorija, vadovaujama E. Ra- 
manauskaitės. 

HMF uždavinys nėra ir negali būti vien naujos kartos tautišku- 
mo ugdymas. Pagaliau net jei VDU, kaip dainuojančios revoliucijos 
kūdikiui, ši užduotis buvo svarbiausia pradiniame etape, dabarti- 
nis laikmetis verčia daugiau domėtis universaliosiomis humanitarų 
rengimo problemomis. Čia itin pabrėžtinas Filosofijos katedros, ku- 
ri nuo pat įsteigimo yra vadovaujama doc. T. Sodeikos, vaidmuo. 
Atkuriant universitetą niekas net nesuabejojo, kad Filosofijos kated- 
ra humanitarinio profilio universitete yra nepaprastai svarbus cen- 
tras. Gal kiek daugiau buvo diskutuojama, kokia filosofija ir kaip 

turi būti čia studijuojama. Pačioje veiklos pradžioje du kursai - Filo- 
sofijos įvadas ir Logika buvo dėstomi visiems VDU studentams. Nuo 
1992 m. rudens semestro filosofija HMF įgijo savarankiškos specia- 
lybės statusą. Šios specialybės studentai išklauso privalomus filoso- 
fijos įvado, logikos kursus, susipažįsta su Antikos, Viduramžių, Nau- 
jųjų laikų, Šiuolaikine filosofija. Daug dėmesio skiriama etikai ir es- 
tetikai, Lietuvos filosofinės minties problemoms. Svarbiausia figūra 
katedroje yra doc. T. Sodeika, tačiau nemažą naštą neša vizituojan- 
tys kitų šalių mokslo ir studijų institucijų darbuotojai. Reguliariai 
vieną semestrą per metus čia dėsto profesorius K. Skrupskelis iš Pietų 
Karolinos universiteto. Talkina vilniečiai profesoriai R. Plečkaitis, 
A. Andrijauskas, J. Krištopaitis, docentai A. Sverdiolas, S. Žukas ir 
kiti. Po penkerių metų darbo Filosofijos katedra sugebėjo pradėti 
magistrines studijas, kas teikia vilties, jog neužilgo ji galės pasitelkti 
ir savų absolventų pajėgas. 

Išskirtinis dėmesys VDU yra skiriamas anglų bei kitų užsienio 
kalbų dėstymui. Visiems studentams yra privaloma anglų kalba. Po 
dviejų studijų metų jie turi būti pajėgūs klausyti pakaitas angliškai. 
Tačiau būtina gauti ir antros užsienio kalbos įgūdžius. VDU daž- 
niausiai pasirenkama vokiečių arba prancūzų kalbos, tačiau vis daž- 
niau pasitaiko, kad studentai imasi ispanų, italų ir net japonų kalbų. 

Užsienio kalbų dėstymu VDU iki šiolei rūpinasi dvi HMF ka- 
tedros: Anglų kalbos ir literatūros (vedėja - doc. M. Danytė) bei 
Užsienio kalbų (vedėja - S. Barniškienė). Tai skaitlingiausios ka- 
tedros universitete. Ir vienos, ir kitos darbuotojų skaičius artėja 
prie pusšimčio. 

Mokydami visus VDU studentus užsienio kalbų katedros 
dėstytojai dideles pastangas dėjo į savos specialybės vystymą. Pir- 
moji anglistus pradėjo ruošti Anglų kalbos katedra, kuri glaudžiai 
bendradarbiauja su Vakarų universitetais, padedančiais apsirūpinti 
aukščiausios kvalifikacijos specialistais. Prieš keletą metų pradėta 
Vokiečių kalbos ir literatūros bakalauro programa Užsienio kalbų 
katedroje. Didelį vaidmenį čia vaidina ryšiai su Vokietijos universi- 
tetais bei Bergeno (Norvegija) germanistais. 

Sėkmingi abiejų užsienio kalbų katedrų žingsniai suteikė vilties, 
kad artimiausiu metu HMF bus pajėgus imtis Prancūzų kalbos ir 
literatūros bakalaurinių studijų organizavimo. Padedant keliems 
Prancūzijos universitetams buvo paruošta labai novatoriška pran- 
cūzistikos bakalaurinė programa, kurios pavyzdžiu galbūt ateityje 
bus galima modernizuoti ir kitų filologinių specialybių programas. 
Kadangi sovietmetyje prancūzų kalbos žinovai buvo gana reti, pa- 
mažu išryškėjo didelė spraga šioje humaniora srityje. 1996/97 moks- 
lo metams paskelbtas priėmimas į VDU Prancūzų kalbos ir literatū- 
ros specialybę yra labai drąsus ir reikšmingas žingsnis. Tai padeda 
arčiau susipažinti su įvairesnėmis akademinėmis tradicijomis, at- 
sverti ir praturtinti amerikietiškų universitetų poveikį, patirtą VDU 
pirmaisiais gyvavimo metais. 

Šiuo metu HME studijuojama pagal šių specialybių bakalaurines 
programas: anglų kalbos ir literatūros, etnologijos ir folkloristikos, 
filosofijos, istorijos, lietuvių kalbos ir literatūros, vokiečių kalbos ir 
literatūros. Pagrindinėse studijose studentų skaičius išaugo. Dabar 
HMF mokosi: anglų kalbos ir literatūros specialybė - 131, etnologi- 
jos ir folkloristikos — 64, filosofijos - 42, istorijos - 100, lietuvių kal- 
bos ir literatūros - 124, vokiečių kalbos ir literatūros - 42. 

Dalis baigusių bakalauro programą tęsia studijas magistrantū- 
roje. 1995 m. ją baigė 34 VDU magistrai. 


Mokslo ir studijų integracijos kryptys fakultete 


Esminis fakulteto mokslinių interesų pokytis įvyko, sukūrus VDU 
asociaciją su buvusiais MA institutais. HMF aukštųjų studijų ir dok- 
torantūros programos artimai susirišo su Lietuvos istorijos, Lietu- 
vių kalbos, Lietuvių literatūros ir folkloristikos institutais. Patyrę 
mokslininkai ėmėsi skaityti paskaitas, vadovauti doktorantūros 

komitetams, tokiu būdu suartinant sovietmetyje dirbtinai atito- 
lintas studijų ir mokslinio tiriamojo darbo sritis. Pirmaisiais me- 
tais į bendros doktorantūros kryptis buvo priimti net 84 dokto- 
rantai. Toks didelis skaičius būsimųjų mokslininkų atspindėjo per 
paskutinius senojo socvietinio režimo metus susikaupusią tauti- 
nės kultūros tyrinėjimo energiją. Džiugu, kad per kelerius metus 
jau apgintos 6 humanitarinių mokslų krypties disertacijos, dirba 
keli nauji humanitarinių mokslų daktarai. Keletas disertacijų bu- 
vo apgintos eksternu. 

Artinant mokslą ir studijas ryšys su kitais akademiniais institu- 
tais suvaidino lemiamą vaidmenį. Tokia fakulteto mokslinio darbo 
kryptis yra labai efektyvi. Jo interdisciplinarinės galimybės yra di- 
delės, ypač kuomet buvo sėkmingai realizuotos vyriausybinės moks- 
Joir studijų integracijos programos nuostatos. Anksčiau gana užda- 
rai dirbę mokslininkai tyrinėtojai tampa kvalifikuotais dėstytojais, o 
studentai greičiau perima mokslinio tiriamojo darbo įgūdžius. Kita 
vertus, HMF mokslinio potencialo negalima vertinti atsietai nuo mi- 
nėtų akademinių įstaigų, nes jų veikla tarp savęs susijusi. 

Fakultetas nėra didelis, tačiau aukščiausios kvalifikacijos dar- 
buotojų skaičiumi pranoksta daugelį humanitarinio profilio studijų 
ir mokslo įstaigų. Čia dirba 60 mokslo darbuotojų (4 habil. dr., 34 dr. 
ir 22 be mokslinio laipsnio). Kadangi mokslo tiriamasis darbas yra 
dirbamas atskiruose institutuose, tai pačiame fakultete nėra žmo- 
nių, užsiimančių išskirtinai moksline veikla. Darbuotojų amžiaus ir 
kvalifikacijos rodikliai yra panašūs į kitų universitetų rodiklius, 
bet doktorantūra ir aukštosios studijos, organizuotos kartu su mi- 
nėtomis akademinėmis įstaigomis, atveria didelias galimybes per 
keletą metų žymiai atnaujinti personalą jaunais ir kvalifikuotais 
mokslininkais. 

VDU HF išsiskiria iš kitų savo tarptautiniais ryšiais. Dalyvau- 
jama rimtose tarptautinių mokslo tyrimų programose. 

Fakulteto mokslinė produkcija (monografijos ir straipsniai) yra 
didelė ir jos kiekybiniai rodikliai auga: 1990 m. buvo išspausdinta 

4 monografijos ir 35 straipsniai; 1991m. - 5 ir 40; 1992m. - 5 ir 15; 
1993 m. - 8 ir 37. Aktyviai dalyvaujama konferencijose. Vien 
1993 m. pranešimai skaityti 12-je šalies ir 9-se tarptautinėse kon- 
ferencijose. 

Tačiau tokia mokslinio darbo organizacija turi ir ydų. Kol abso- 
liuti dauguma tyrinėjimų vykdoma kitame mieste įsikūrusių insti- 
tutų darbuotojų, daugelis universitetinei bendruomenei būdin- 
gų bei privalomų bruožų lėčiau subręsta. Todėl jau keleri metai 
bandoma stiprinti tyrimų bazę pačiame fakultete. Todėl per trumpą 
laiką fakultete buvo sukurti trys mokslo centrai: Kompiuterinės ling- 
vistikos, Išeivijos studijų bei Letonikos centrai. Jie ne tik leidžia vie- 
toje rengti reikšmingas tyrimu programas, bet ir interdisciplinuoja 
tuos tyrimus. Kiekvienas iš centrų turi potencijų vystyti istorijos, et- 
nologijos, kalbos ir literatūros mokslui reikšmingus tyrinėjimus, 
tampančius vienu probleminiu branduoliu. 

Kompiuterinės lingvistikos centras (KLC), vadovaujamas 
docentės R. Marcinkevičienės, bene toliausiai pažengė humanitari- 
nių studijų modernizacijos link. Kompiuterinė lingvistika ir jos at- 
šaka kompiuterinių tekstynų lingvistika yra viena iš labiausiai 
šiandien tyrinėjamų tarpdisciplininių mokslo sričių. Ji rūpi ir 
kalbininkams, naudojantiems kompiuterius, kaip galingas darbą 
lengvinančias priemones, ir informatikams, natūralios kalbos anali- 
zės rezultatus taikantiems pačioms įvairiausioms informacijos tech- 
nologijoms rengti. Ši sritis yra remiama įvairių Europos Sąjungos 
institutų, nes Europai, kaip jokiai kitai pasaulio daliai, yra svarbu 
daryti viską, kad visos jos tautos tuo pat metu naudotųsi bendrais 
telekomunikacijos kanalais ir neprarastų galimybės ugdyti savo gim- 
tąsias kalbas. 

KLC buvo įkurtas tam, kad būtų pradėta kompiuterizuoti lietu- 
vių kalba kuriant naujas technologijas bei programinę įrangą arba 
pritaikant lietuvių kalbai jau egzistuojančią. Didžiausias pradinis 
KLC darbas yra kompiuterinio lietuvių kalbos tekstyno kūrimas. Ben- 
dradarbiaujama su didžiausiomis Lietuvos leidyklomis, renkami 

elektronine forma spaudai parengti tekstai bei jų fragmentai. Jie 
tvarkomi, vienodinami, ir taip kaupiamas kompiuterinių tekstų 
archyvas. Šis archyvas vėliau taps šaltiniu 10 milijonų žodžių 
apimties tekstynui, kuris bus sudaromas taip, kad kuo geriau at- 
spindėtų dabartinę lietuvių kalbą, jos būklę ir tendencijas. Į jį įeis ir 
sakytinės, ir rašytinės kalbos pavyzdžiai, pati įvairiausia periodika 
ir knygos, atitinkamomis proporcijomis atrinktos pagal žanrus, sri- 
tis, temas, stilių, teksto ypatumus, autorių socialinius požymius ir 
kitus kriterijus. Toks tekstynas ateityje bus tikras lobis įvairių dis- 
ciplinų mokslininkams. 

Antras, 1995 m. sėkmingai praėjęs savo veiklą, HMF Išeivijos 
studijų centras (ISC) - tai mokslo tyrimo ir studijų institucija, įkurta 
specialiai lietuvių diasporos pasaulyje atsiradimo, išeivijos kultūri- 
nės ir politinės — visuomeninės veiklos problemoms tirti. Atkūrus 
Lietuvos valstybę ir pasikeitus išeivijos santykiams su gimtaja žeme 
bei prasidėjus naujam diasporos gyvenimo etapui, iškilo būtinumas 
sutelkti vienoje vietoje išeivijos archyvo, kurį sudaro į Lietuvą 
grįžtančios žymių išeivių asmeninės kolekcijos (pradžią davė VDU 
dovanotas B. Kviklio fondas, vėliau J. Gimbuto, B. Railos ir kt. 
dokumentai bei knygos), išeivijos bibliotekos steigimo bei tyri- 
nėjimų darbą. Tai vienintelė šiuo metu tokio pobūdžio mokslo ir 
studijų institucija, kurioje archyvo, bibliotekos kaupimo bei tyri- 
nėjimo ir studijų darbai atliekami vienoje vietoje. ISC atsiradi- 
mas išreiškia ypatingą VDU dėmesį lietuvių išeivijai, kurios pastan- 
gų vaisiumi galima pavadinti ir patį atkurtąjį Universitetą. ISC 
per metus nedidelėmis pajėgomis ne tik sugebėjo sutvarkyti di- 
delį pluoštą B. Kviklio archyvo dokumentų, bet ir paruošti spau- 
dai tarp jų atrastą A. Smetonos istorinio veikalo Lithuania propria 
fragmentus. 

VDU ir Lietuvos akademinio gyvenimo kontekste savo vietą ra- 
do Letonikos centras (LC), kuris buvo įkurtas visų pirma doc. A. But- 
kaus ir jo kolegos, pirmojo pokario metais Latvijos ambasado- 
riaus Lietuvoje dr. A. Sarkanio pastangomis. Nors LC vadovas yra 

kalbotyros specialistas, tačiau latvistika Centro planuose supranta- 
ma plačiausia prasme. Šio HMF padalinio uždavinys - vystyti kuo 
platesnius ryšius, susijusius su latvių kalba, literatūra, istorija ir net 
su dabartiniu visuomeniniu - politiniu gyvenimu. LC imasi kaupti 
duomenis apie Lietuvoje gyvenančius latvius, jų etnografinę medžia- 
gą, tiria šios giminingos lietuviams etninės bendrijos padėtį. 

Vienas svarbiausių LC uždavinių yra siekti, kad VDU studen- 
tams būtų dėstomos latvistikos disciplinos, kurių reikia lietuvių kal- 
bos, literatūros, istorijos, etnologijos specialybių studentams, t.y. lat- 
vių kalba, latvių literatūra, latvių tautosaka, mitologija, taip pat Lat- 
vijos istorija. 

Fakulteto darbų kryptis geriausiai atsispindi habil. dr. L.Gudai- 
čio kruopščiai redaguojamame HMF žurnale Darbai ir dienos, kuris 
turėtų ateityje rodytis dusyk per metus. 

Jei sutiksim su lietuviška patarle, jog gera pradžia - pusė darbo, tai 
galime drąsiai sakyti, jog VDU Humanitarinių mokslų fakultetas pa- 
darė gerą pradžią, kuri leidžia tikėtis gražių darbo vaisių jau arti- 
miausioje ateityje. 


IŠBANDYMAS METAIS... 


Apie mokslą Vytauto Didžiojo Universitete 1989 — 1999 


Praėjo tie laikai, kuomet aktorių, menininkų ir mokslininkų nuo- 
traukos puikavosi lietuviškos Hrybinės periodikos viršeliuose greta 
dideliais primilžiais pasižymėjusių kolūkinių spartuolių. Liaudies tar- 
nai - nomenklatūrinis elitas tada slėpėsi savo ofisuose, specpolikli- 
nikose ir eksperimentiniuose namuose: administracinių pražangų 
spauda neskaičiavo. Mokslininkas dar buvo gaubiamas nuo XIX a. 
tįstančio pagarbos šleifo, kuris represyvios santvarkos ir paslėptos 
neapykantos valdininkui sąlygomis įgydavo ypatingą dvasinio 
pasipriešinimo atspalvį. Dabar viskas pasikeitė. Laisva visuomenė 
(tiksliau - liaudis) įgijo daugiau galimybių realizuoti visus savo ins- 
tinktus. Valdžia ir pavaldiniai tapo pagrindiniais viešojo — tad ir laik- 
taštinio - gyvenimo aktoriais. Tikrojo teatro veikėjai - menininkai, 
artistai, muzikantai jau įgudo prie nuolankaus kliento vaidmens. Nu- 
sižeminimas ieškant rėmėjų, intrigavimas ieškant dėmesio valdinin- 
kų iš ministerijos, kuri vis dar vadinasi kultūros — tai jau įprastos 
elgsenos, prie kurių vieni įpranta greičiau, kiti - lėčiau. Slystelėjo 
nuo viešojo gyvenimo olimpo ir mokslininkai, tyrinėtojai, profeso- 
riai, savo vertę patylomis matuodami valdžios seikėjamu darbo 
užmokesčiu. Gal taip ir turi būti? Gal tokia yra natūrali atranka? 
Dabartinė, atrodytų, protu nesuvokiama užgauli valdžios žmonių 
elgsena mokslo ir mokslininkų atžvilgiu kada nors gali būti sociali- 
nės ar mokslo antropologijos tyrimo objektu. Dabar įžvelgtina tik 
viena prielaida: sovietmečio pusmoksliai, vedini agrarinei savivokai 

priskirtinų refleksų ir neturintys pilietinės nuovokos, socialinių ir 
politinių lūžių momentu netikėtai greitai užsiropštę ant viršutinių- 
jų valdžios hierarchijos pakopų neišvengiamai bus susirūpine išim- 
tinai pačia valdžia ir dalyvavimu joje. Iracionalioje situacijoje tiek 
griežta logika, tiek su ją susijęs mokslinis žiūrėjimas — yra akivaiz- 
džiai antraeilis dalykas, lyginant su jėgos struktūromis ar paties 
administracinio aparato dauginimosi organų priežiūra. Tai primy- 
tyvios bendruomenės tipingas bruožas. Todėl šitai publikai akivaiz- 
džiai reikalingi reguliarūs socio - psichoanalizės seansai. Tai visa 
darbinė hipotezė politikų alergijos Lietuvos mokslo vystymo klau- 
simams. Tikėtina, kad nesame nei unikalūs, nei kaip nors kitaip išsi- 
skiriantys. Prieš mus yra Vengrija ar Estija, už mūsų kol kas yra Bal- 
tarusija. Tačiau rūpestis savuoju intelektu - tai neabejotinai yra svarbi 
aplinkybė, dėl kurios vienos tautos pažengia pirmyn, kitos atsilie- 
ka. Gal teisūs tie, kurie sako: Lietuva visad buvo daugiau kariaunin- 
kų ir valstiečių negu mąstytojų ir gamintojų tauta. Čia paklusnumas 
ir drausmė visad buvo linkstama vertinti labiau už kūrybingumą ir 
laisvę. Čia ir vadai įgyja charizmatinį pavidalą. 


*kk 


Kiek groteskiškas šio teksto įvadas yra reikalingas norint imtis 
nemažos ir sudėtingos institucijos - VDU 10 metų mokslininės veik- 
los aprašymo. Charles Boudelaire poezijos mėgėjai supras, ką reiš- 
kia toks pozityvių permainų atpažinimo metodas. Laboratorijų huštė- 
jimo metų fonas turėtų padidinti trumpų mokslo vystymo pastangų 
VDU istorijos kontrastą. 

Pirmiausiai primintinos kelios svarbios aplinkybes. Akademinei 
publikai yra gerai žinomos kelių mokslinės veiklos komisijų - įskai- 
tant brangią, profesionalią ir gražiai atsiskaičiusią norvegų — išva- 
dos. Paskutinysis, daugiausia šurmulio sukėlęs tikrinimas atliktas vos 
prieš metus. Mokslo istorijos požiūriu komisijų protokolai yra išties 

geras šaltinis, kuriuo naudosis ateities tyrinėtojai. Ta medžiaga re- 
miantis, jau dabar būtų įmanoma tam tikra VDU mokslinių tyrinėji- 
mų istorijos versija. Tačiau šiandien nėra nei vietos, nei ypatingo 
poreikio tą daryti. Mat daugelį duomenų ir skaičių galima atrasti 
publikuotose ataskaitose. Todėl labiau norėtųsi akcentuoti tuos da- 
lykus, kurie matosi žvelgiant iš pačios universitetinės bendruome- 
nės vidaus ir kurie prabyla Lietuvos mokslo permainų kontekste. Gi 
minėtos ekspertizės, atliktos skirtingu metu, dažniausiai nebuvo pa- 
jėgios atskleisti specifinių skirtumų, kurie akivaizdūs lyginant vos 
gimusios institucijos veiklą su brandžių ir didelių universitetų duo- 
menimis. Neretai atsitikdavo taip, kad vertintojų kalbose išnykda- 
vo nuovoka, jog pradžia visada yra nedaug ir kad pradžioje visad 
yra tik Žodis... 


Kokios svarbiausios universitetinio mokslo arba tiriančiojo uni- 
versiteto savybės VDU? Kokios aplinkybės įtakojo naujos moksli- 
nės kultūros užuomazgas ir kokie argumentai bylotų apie tolimes- 
nę perspektyvą? 

Gal nebus pasakyta per daug, jei tarsime, kad prieš dešimtį metų 
Vytauto Didžiojo universiteto atkūrimas reiškė tam tikrą iššūkį vi- 
sai anuomet egzistavusiai mokslo ir studijų sistemai, kurios sparti 
griūtis dainuojančios revoliucijos metais kiek optimistiškai atrodė ne- 
išvengiama. Porevoliucinis Mokslo ir Studijų įstatymas išties atvėrė 
kelią labai greitoms permainoms, drąsesniems ieškojimams ir ins- 
tituciniams eksperimentams. Bene drąsiausias ir sėkmingiausias 
VDU atveju buvo Mokslo ir Studijų asociacijos - Universiteto 
alianso (amerikiečiai greičiau pasakytų - konsorciumo) su 9 vals- 
tybiniais mokslo tyrimo institutais Vilniuje. Beveik visas huma- 

Kultūros ir meno institutą) buvo integruotas į naujojo universiteto 
idėjos įgyvendinimą, sukūrė prielaidas ambicingiems mokslinių ty- 
rimų, doktorantūros studijų ir jaunosios VDU profesūros kartos iš- 
auginimo planams. Vadinu tuos planus ambicingais todėl, kad dok- 
torantūros studijos buvo pradėtos gerokai anksčiau negu baigė sa- 
vąsias studijas VDU absolventai. Pirmieji VDU pionieriai peržengė 
doktorantūros slenkstį tik 1995 — jų rudenį (šių metų pavasarį ap- 
ginta lrminos Matonytės disertacija apie posovietinį Lietuvos elitą). 
Ambicinga buvo ir tai, kad VDU stojantis ant kojų, tuščiojo vietoje 
reikėjo kompensuoti meterialinės ir intelektualinės mokslo atramos 
stygių. Etnologijos ar folkloristikos kolekcijos, archyvai ir bibliote- 
kos, sukauptos vilniečių institutuose, eksperimentinių mokslų atve- 
ju - laboratorijos buvo tai, ko žūtbūtinai reikėjo pirmai pradžiai. 

Kita vertus, studijų ir mokslo integracijos šūkis 90 - jų pradžioje 
skatino dezintegruotos MA institutų sistemos mokslininkus ieškoti 
sau universitetinės aplinkos. Greičiausiai būtent tai rezonavo ir su- 
stiprino intektualinį Asociacijos poveikį Kaune. Nuolat girdimos kal- 
bos apie institutų jungimo prie universitetų ir daugumos institutų 
mokslininkų baiminimasis dėl tokios perspektyvos skatino švelnių 
asociatyvinių ryšių mezgimą ir rodė tam tikrą pavyzdį, kurį, beje, 
šiuo metu yra įsisavinę KTU, VGTU. 

Universitetinio mokslo arba dėstančio mokslininko koncepcijos pras- 
me per dešimtmetį atsitiko labai daug. Dėstymo, jauno mokslininko 
ugdymo uždavinius sprendžiant, stengiantis, kad iškilūs mokslinin- 
kai susidurtų su jaunesnių kursų studentais, pasiekiamas keliario- 
pas efektas: studentai žymiai anksčiau subręsta savarankiškam ty- 
rinėjimui, o mokslininkas priverčiamas sintetinti savo patirtį ir įvil- 
kinėtiją į platesnius teorinius kontekstus. Paskaitos studentams ne- 
retai baigiasi naujų tyrimo idėjų provokavimu. Kartais jos realizuo- 
jamos bendrais su studentais darbais, kartais atskirai - laimint ir 
vieniems, ir kitiems. Studentų mokslinių sugebėjimų augimas gali 
būti pailiustruotas skaičiais: MA premijas už geriausius studentiš- 
kus darbus (1996 m.) gavo 2 VDU studentai, už 1997 - I, o šiais me- 

tais iš 15 studentiškų darbų premijų - 6 atiteko VDU studentams. 
Nuo pat atkūrimo VDU akcentuotas tiriančiojo universiteto koncep- 
tas dar tik pradeda įgyta savarankišką pavidalą. Vis dar apie tai kal- 
bėtina, kaip apie svarbiausią siekinį artimiausioje ateityje. Galbūt 
dar per anksti minėti pergales, bet nemeluos tie, kurie tars, jog labai 
daug nuveikta, kad jos būtų ranka pasiekiamos. 


Kokios aplinkybės įtakojo naujos mokslinės kuliūros užuomaz- 
gas VDU ir kokie argumentai bylotų apie tolimesnę perspektyvą? 

Tai labai opus klausimas, kurio esmė yra štai kokia. Visi žinome, 
kad originalios akademinės mokyklos neatsiranda per keletą metų. 
Dažniausiai jos yra ilgo kelių generacijų pastangų rezultatas, neįma- 
nomas be išskirtinių mokslininkų asmenybių, t.y. tokių žmonių, ku- 
rie savo tyrimais, publikacijomis ir idėjomis peržengtų parapines ir 
trumpalaikių rezultatų ribas. VDU - ne išimtis. Iki šiolei mokslinių 
tyrimų pažanga buvo tiesiai priklausanti nuo įdirbio arba bagažo, 
kurį atsinešė tie Lietuvos mokslo grandai, kurie čia nuo pat pradžių 
ėmė dėstyti. Ar tai būtų humanitarai, ar socialiniai mokslininkai, ar 
tikslieji ir eksperimentiniai. Savo patirtį atnešė ir paliko jau mirę pro- 
fesoriai: kalbininkas Aleksandras Vanagas ir mitologijos tyrinėtojas 
Norbertas Vėlius. Ja dalijasi istorikas A. Tyla ir literatas V. Kubilius. 
Didelę įtaką daro ekonomistas Antanas Buračas ir filosofas Roma- 
nas Plečkaitis. Neabejotinai savo mokyklos bruožus perteikia mate- 
matikai Vytautas Statulevičius ar Rimantas Rudzkis. Tai tikrai tinka 
gerai pradžiai, bet kas toliau? Kas leidžia optimistiškai žvelgti į at- 
eitį ir matyti joje naujų mokslinių idėjų ir proveržių galimybes? 

Šis tas jau matoma dabar. Nuo pat atkurtojo VDU pradžios visa 
vietinė vilnietiško mokslo potencija vienaip ar kitaip maišėsi su vaka- 
riečių VDU profesorių B. Vaškelio, A. Avižienio, V. Kalvaičio, V. Ka- 
volio, J. Šmulkščio, K. Skrupskelio, etc. atnešta moksline kultūra. Tai 

neabejotinai provokavo naujų įžvalgų, naujų temų atsiradimą, mo- 
dernizavo šiuolaikinį humanitarinių ir socialinių mokslų diskursą. 
Galima tarti, kad tas vakarietiškas kanalas atvėrė naujas perspekty- 
vas sovietmetyje degradavusioms arba visiškai neegzistavusioms 
disciplinoms, tokioms kaip politologija. 

Kita neabejotinai svarbi savybė, kuri atskleidžia universitetinio 
mokslo privalumus — tai esminis tarpdiscipliniškumas. Senojoje ins- 
titucinėje sistemoje griežtai specializuotos tyrinėjimų kryptys kad ir 
davė daug neblogų rezultatų, tačiau tuo pat metu (ypač humanita- 
riniuose ir socialiniuose moksluose) turėjo taip pat ir konservuojan- 
tį, dusinantį efektą. Liberali VDU studijų sistema provokavo labai 
įvairių tarpdisciplininių kompozicijų atsiradimą. Štai Aplinkotyros 
fakultetui tai buvo tikras iššūkis, verčiantis susikalbėti anksčiau sa- 
vo atskirybę patyrusius fizikus, biologus, chemikus. Iš čia plaukia ir 
tokie, dabar jau ir Europoje pripažinti projektai, kuriuos atlieka Kom- 
piuterinės lingvistikos centre. Tai labai sėkminga jungtis tarp Infor- 
matikos, kompiuterinių technologijų ir filologijos. Tuo pat metu tai 
viliojanti perspektyva kitiems humanitariniams mokslams. 

Šiuo požiūriu peržvelgiant mokslines beveik keturių dešimčių 
katedrų ir tyrimo centrų ataskaitas matyti tam tikri akademiniai dai- 
gai, kurie atsirado anksčiau paminėtų sąlygų įtakoje. 

Kas toliau? Kas liudija apie pradėtų mokslinių darbų perspekty- 
vumą? Tokiems klausimams reikalingi perkūnsargiai. Ne paslaptis, 
kad materialinė VDU mokslinio darbo bazė yra silpna. Jei net senos 
institucijos su paveldėta laboratorine įranga, bibliotekomis ir archy- 
vais sunkiai dūsuoja nuo pinigų stygiaus, tai galima būtų įsivaiz- 
duoti VDU padėtį. Pinigų stygius diktuoja ir tai, kad mokslinių tyri- 
nėtojų - mokslinių bendradarbių etatų beveik neįmanoma plėsti. Šiuo 
metu 30 mokslinių bendradarbių etatų (iš jų 16 Botanikos sodas) yra 
daugiau liūdna iliustracija negu perspektyvos dokumentas. Be Bo- 
tanikos sodo, universitete praktiškai nėra mokslininkų, kurie kad ir 
laikinai dirbtų tik mokslinį darbą. Dėsto - visi. Dar daugiau, akade- 
miniai dėstymo krūviai — aiškiai per dideli, kad galima būtų tikėtis 

lengvos sėkmės. Dabar jau beveik užmirštoje Norvegijos mokslinin- 
kų surašytoje ekspertizės išvadoje buvo nusistebėta: kaip universi- 
tetuose mokslininkai apskritai ką nors sukuria, jei vargsta nuo tokių 
didelių dėstymo krūvių. O algos? Kam nėra aišku, kad universiteto 
dėstytojui, gaunant mažesnį atlyginimą už vidurinės mokyklos mo- 
kytoją, tenka papildomai įsikinkyti į kitus darbus. Krūvis dar labiau 
išauga, o naujoms mintims nebelieka vietos ir laiko. 

Bet vis dėlto: jau ant slenksčio jaunoji universiteto mokslininkų 
dėstytojų karta. Tam tikras pradinio augimo ciklas eina į pabaigą. 

Pusantro šimto doktorantų - svarbiausias potencialas ir viltis. 
Kelios dešimtys - įvairiuose užsienio universitetuose. Auga - kas 
ypatingai džiugu - magistrantų moksliniai sugebėjimai. Darbai ne- 
retai pasiekia akademinius žurnalus. Informatikoje, matematikoje, 
ekonomikoje magistrų diplominės tezės išties rodo, jog kai kuriose 
srityse magistrantai yra svarbus žemuntinis mokslinio potencialo 
hierarchijos elementas. Istoriko Kąstyčio Antanaičio darbas apie 
sovietinę lietuvių nomenklatūrą gavo VDU metinę premiją už 
mokslinius laimėjimus. Tai itin svarbu tose mokslo kryptyse, ku- 
riose VDU neturi doktorantūros teisių (o ir visoje Lietuvoje daž- 
nai nėra normalių profesionalų). Tad, net turint omenyje ironiš- 
kai niūrias įvadines šio straipsnelio pastabas, galima nemeluo- 
jant teigti, jog 10-mečio viltys ir pastangos nenuėjo vėjais. Jei ir 
šitokiomis sąlygomis dienos šviesą išvysta naujos knygos ir studi- 
jos, jei mokslinės aistros vedini ne tik šiuolaikiniai keistuoliai lieka 
prie mokslo — vadinasi vyksta intelektinio potencialo kaupimas. Jei 
taip - vadinasi galima tikėtis dar daugiau. 

Paskaita pirmosios Kauno dienos šventės proga 
Muzikiniame teatre. 1999 05 20 


Kas yra miestas? Kada ir kaip jis atsiranda? Kokie svarbiausi jo bruo- 
žai, skiriantys jį nuo viso kito? Nesunku būtų pasakyti, kad miestas 
yra tokia vieta, kurioje stovi daug namų ir yra susispietę žmonių 
minios. Jei kas nors paskelbs, koks namų ir žmonių skaičius priva- 
lus miestui, gal viskas taps aišku? Anaiptol ne. 

Žiūrintis iš tolo nuo savo sodžiaus kalvelės valstietis pasakys kiek 
taikliau: mieste žmonės nearia žemės, nesėja rugių. Miestiečių ne- 
pažadina gaidžio giedojimas ir tekanti saulė. Miesto žmonės būti- 
nai turi ką nors gaminti ir ką nors parduoti. Bet pirmiausiai, manytų 
valstietis, miestas turėtų pirkti kaime užaugintus žemės vaisius. 

Valstietis neprieštarautų ir urbanistikos istorikui, teigiančiam, kad 
miesto esmė yra aikštė, kurios centre yra pilis, bažnyčia arba rotušė. 
Kur kitur, jei ne miesto aikštėje vysksta mugės, jomarkai ir visa tur- 
gaus prekyba. 

Ką sako istorikai? Kada ir kur jie atranda miestus kaip vieno ar 
kito krašto civilizuotumo įrodymus? Patikėkit, nėra čia vienos nuo- 
monės. Jos skiriasi gana esmingai. Jei miestas, kaip mano vieni, yra 
pilis, aikštė, bažnyčia ir amatininkų bei pirklų namai — tuomet Lie- 
tuvoje jau XIII amžiuje rasime jų keliolika. Besilaikantiems tokio po- 
žiūrio daugiau nei nuostabą ir pasipiktinimą turi kelti žodžiai, ku- 
riuos prieš keletą metų LTV diskusijoje apie miestą ir miestiečių iden- 
titetą yra ištaręs filosofas Arvydas Šliogeris: senojoje Lietuvos Di- 
džiojoje Kunigaikštystėje miestų kaip tokių apskritai nebuvo(!). 

Anot filosofo, nebuvo miestų, kurie būtų ne daiktų ir gynybinių 
sienų sistema, ne valdovų ir pavaldinių, bet laisvų piliečių ben- 
druomenė. Filosofui miesto pavyzdys yra Sokrato laikų Atėnai, 
kurių aikštėse buvo gan vietos ir valstiečiui - alyvuogėm ar vy- 
nui parduoti, ir piliečių sueigoms - spręsti savo likimą ir kasdie- 
ninius reikalus. 

O kaip pas mus? Gal filosofo miestas yra kaip Platono valstybė - 
grynasis idealas, kurio apsireiškimo žemėje ir nereikia ieškoti? Daug 
istorikų iš esmės neprieštarautų teorinėms Arvydo Šliogerio nuo- 
statoms: negali būti miesto be laisvos piliečių veiklos, be savivaldos 
teisių, kurios gina miestiečius ir kurias jie saugo kaip savo akį. Taip, 
kaip XIII -jo amžiaus Šiaurės Italijos miestai, atisakę mokėti mokes- 
čius, už kuriuos negrįžta paslaugos. Tokio tipo miestas buvo mo- 
dernaus pasaulio ir pilietinės visuomenės lopšys. Tačiau sutikdami 
su teorinėmis nuostatomis istorikai anaiptol nesutiktų su radikalių 
minėto filosofo teiginiu. Žinoma, pradžioje nei Vilnius, nei tuo la- 
biau Kaunas savo žmonių dvasia nepanašėjo į senuosius Atėnus, 
bet vokiška (magdeburginė) miestų teisė, pritaikyta vietinėms sąly- 
goms, iš esmės kūrė prielaidas laisvų miestiečių luomui formuotis. 
Kitas reikalas, kad tas luomas nebuvo stiprus, jis niekada neįgijo 
atstovavimo Seime teisių. Bet jis egzistavo. Tai leido istorikui Ed- 
vardui Gudavičiui kadaise suformuluoti mintį, jog vakarietiška ar 
europietiška miestų civilizacija baigėsi ties rytinėmis LDK žemėmis. 

Galiausiai visi šie definicijų dalykai labiau tinka akademinei kon- 
ferencijai negu iškilmių kalbai. Šiandien yra itin svarbu tai, kad Kau- 
no miesto diena yra susiejama ne su kokia nors miglota legendine 
praeitimi, o būtent su Lietuvos didžiojo kunigaikščio Kazimiero Jo- 
gailaičio privilegija — aktu, kuris XV amžiuje reiškė esminę miestie- 
tiškumo idėją: jo laisvę, savivaldą ir, tartume, savigarbą. Tai, many- 
čiau, yra svarbiausia. Tokia diena yra ne tik nusilenkimas praeičiai, 
bet taip pat iššūkis ateičiai. Duok Dieve, kad šventė prigytų. Dar 
pavasaris ir nevėlu sodinti tradicijos medį. 

Istorijos miglose ieškodami Kauno praeities vaizdų, bemaž ne- 
abejodami įsivaizduosime kryžiuočių apgultą pilį Neries ir Nemu- 
no santakoje. Strategiškai svarbi vieta buvo taikinys Kryžiaus karų 
lietuvių žemėje dalyviams. Tad Kauno pilies kritimas 1362 metais 
buvo vienas didžiausių lietuvių pralaimėjimų karuose su vokiečių 
ordinu, bet vargu ar laikytinas šis karo epizodas Kauno miestietiš- 
kumo argumentu. Tokiu argumentu taps Žalgirio mūšio išvakarėse, 
1408 m. Lietuvos didžiojo kunigaikščio Vytauto valia Kaunui su- 
teikta magdeburgija. Po kryžiuočių parklupdymo Žalgirio laukuo- 
se atsivėrė naujos galimybės Kaunui išnaudoti savo strateginę pa- 
dėtį: dabar jau ne karui, bet verslui ir prekybai. Nors XV a. miesto 
istorija nėra nuodugniai ištirta, tačiau net provizoriniai istorikų dar- 
bai rodo Kauną tapus vienu svarbiausių prekybos ir amatų centru. 
Karaliaučius, Dancigas, tolimesnieji Hanzos miestų sąjungos nariai 
buvo kauniečių ekonominių interesų horizonte. Nors Kaunas nie- 
kad netapo Hanzos miestu, net šios galingiausios viduramžių mies- 
tų organizacijos faktorija negalėjo čia įsitvirtinti, tačiau savo preky- 
biniais ryšiais Baltijos regione niekas Lietuvoje neprilygo Kaunui. 

Vertinant šio miesto padėtį didžiulėje Lietuvos valstybėje pra- 
vartu prisiminti dažną istorikų argumentą - mokesčių, mokamų LDK 
iždui, dydį. Pagal šį rodiklį Kaunas nuolat buvo antras Lietuvos mies- 
tas, nors nuo Vilniaus jis atsiliko kone dešimteriopai. 

Dar viena savybė, kuri prašyte prašosi minima Kauno istorijos 
apžvalgoje. Senosios Lietuvos miestų pradžioje, kaip ir lenkų ar če- 
kų atveju, itin svarbus buvo svetimtautis elementas. Vokiečių pir- 
kliai ir amatininkai, viliojami valdovų laiškų ir patrauklių verslui 
sąlygų, kėlėsi į rytines Europos žemes, kūrėsi miestuose, įtakojo jų 
gyvenimą, tvarką, įpročius, diktavo madas ir teisinę kultūrą. Ilgai- 
niui Lietuvos miestai tartum nutolo nuo pačios lietuvybės kamieno. 
Jei taip ir buvo - tai jokiu būdu ne unikalus dalykas Europos istori- 
joje. Greičiau priešingai. Kartais kyla įtarimas, kad mūsų istorikai 

buvo ir vis dar yra pernelyg pasidavę kaimiškosios tradicijos įtakai. 
Kaimo žmogui - ypač ankstesniais amžiais - miestas, nepaisant to, 
kokia kalba jis būtų kalbėjęs, visad buvo truputį svetimas. Įveikus 
tokių agrarinių istoriografijos nuostatų slenkstį ir žvilgterėjus į 
XV-XVI amžiaus Kauno istorijos šaltinius atrastume, kokios stip- 
rios buvo vietinių lietuvių miestiečių pozicijos. Lietuviški vardai bei 
pavardės mirga amatininkų ir judresnių pirklių sąrašuose. Tai nėra 
reikiamai ištirtas fenomenas, tačiau šaltinių užuominos taip ir gun- 
do ištarti: šitas miestas visada buvo savas savame krašte... 

Kita vertus, ekonominis krašto nuopuolis, XVII amžiaus karai — 
tas Henrikos Senkevičiaus Tvanas — stipriai paveikė Kauno veidą. 
XVIII amžiaus pabaigos - paskutiniųjų LDK valstybingumo dešimt- 
mečių - liudininkai jau regėjo truputį pamėklišką miesto peizažą. 
Daug apgriuvusių, negyvenamų namų pakraščiuose, purvinos gat- 
velės, apmiręs viešasis miestiečių gyvenimas, kuris trumpam sukun- 
kuliavo Keturmečio seimo ir Tado Kosciuškos sukilimo įkarštyje, bet 
po to vėl ilgam užgeso. 

Rusijos viešpatavimo šimtmetis savotiškai paveikė miesto pavi- 
dalą: daug jo bruožų iki pat dabartinių laikų įsirėžė tiek architektū- 
roje, tiek vietovardžiuose ar pasakojamojoj istorijoje. Rusų režimas 
miestui ir miestietiškumui buvo lygiai nepalankus, kaip ir degra- 
duojančios Lietuvos Didžiosios kunigaikštystės paskutinių dešimt- 
mečių tvarka. Rusų valdininkas visad buvo viršesnis už miestietį: 
amatininką, pirklį ar namų savininką. XIX amžiaus pirmame treč- 
dalyje, kuomet savotiškos kultūrinės autonomijos sąlygomis Vilnius 
įgavo kone žydinčio intelektualinio centro su didžiausiu ir geriau- 
siu imperijos universitetu pavidalą, Kaunas vargiai kilo iš savo di- 
džiausio nuosmukio duobės. Vos šimtą kilometrų nuo Vilniaus atsi- 
dūręs jaunas mokytojas ir talentingas poetas Adomas Mickevičius 
dūsavo savo laiškuose bičiuliams dėl savotiškos tremties. Nebuvo 
tada Kaune nieko, kas guostų labiau pakylėtą, aukštesnio intelekti- 
nio gyvenimo pasiilgusią sielą. 

Kauno provincialumas tik iš dalies buvo įveiktas rusams re- 
organizavus krašto valdymą ir suformavus Kauno guberniją. Tapti 
guberijos miestu jau buvo šis tas: daugėjo valdininkų ir karininkų, 
prašmatnėjo aprėdas ir karietos, pudravosi veidai ir šio nedidelio 
administracinio centro namų fasadai. Bet jokie valdininkai nedarė 
miesto miestu, nesukūrė laisvos miestiečių visuomenės. Tai, kas yra 
miesto esmė, priklausė ir priklauso nuo laisvų miestiečių visuome- 
ninio pajėgumo savomis galiomis kurti gyvenimą tokį, dėl kurio ne- 
būtų gėda. Rusų represinis režimas tiesiogiai negalėjo tokių savy- 
bių skatinti, bet po 1863 metų sukilimo įvyko kažkas gana netikėto. 
Skubotai ardydama anuomet kartais neformaliai vadinamosTelšių 
karalystės - vyskupo Motiejaus Valančiaus iš Varnių valdomą darnią 
Žemaičių vyskupijos struktūrą, caro valdžia atkelia vyskupijos cen- 
trą į Kauną. Kiek anksčiau, 1846 m., tokių pat motyvų vedina rusų 
administracija uždaro garsiąją Kražių gimnaziją ir perkelia ją Kau- 
nan. Iš vakarinės Lietuvos į Kauną palaipsniui atkraustomos beveik 
visos svarbiausios lietuvių visuomenės gyvenimą įtakojančios insti- 
tucijos. Net aukštosios mokyklos Kaune idėja pirmasyk šmėkšteli 
gubernijos bajorų dokumentuose XIX a. viduryje. Kai kuriose XIX a. 
vidurio graviūrose prie Kauno atvaizdo atsirado Kaunas - Žemaiti- 
jos sostinė... 

Rusijos valdžios parėdymų pasekmės buvo išties netikėtos. Vos 
keliems metams praslinkus po 1863 metu sukilimo, generalguber- 
natorius Eduardas Baranovas raportavo carui:Vyskupo Valančiaus 
veiklos charakteris nepasikeitė ir numalšinus sukilimą, kai jo rezidencija 
buvo perkelta iš Varnių į Kaung(...). Tikrasis katedros perkėlimo į Kauną 
rezultatas pastebimas tiktai tame, kad visa tai, kas anksčiau buvo daroma 
Varniuose, anksčiau likdavo nepastebėta, o dabar tapo žinoma vyriausiai 
vadovybei, nors tai vyskupo veiksmus nepadarė atsargesnius... Dar dau- 
giau, priešingai rusų administracijos siekimams Valančiaus laikų 
Kaunas pamažu tampa naujosios lietuvybės svarbiausiu centru. Po 
1865 m. vyskupo asmuo į naująjį vyskupijos centrą sutraukdavo lie- 
tuvius valstiečius iš Kauno, Kuršo, Augustavo, Vilniaus ir net Gar- 
dino gubernijų. 

Nors XIX a. pabaigoje Kauno įtaka lietuviškai kalbančiam pa- 
sauliui augo, tačiau pats miestas tuo metu vis labiau buvo veržia- 
mas ganėtinai uždaro tvirtovės režimo ir galingų fortų žiedu. Visa 
tai įtakojo keistą modernumo ir konservatyvizmo simbiozę. XX am- 
žiaus pirmieji dešimtmečiai dar labiau sustiprina lietuviškosios 
katalikybės ir jauno lietuviško nacionalizmo pozicijas mieste. Pir- 
mąsyk išnyra Vilniaus - Kauno varžybos dėl vaidmens naujosios 
Lietuvos formavime. Šiame kontekste pravartu prisiminti amžiaus 
pradžios lietuviškos spaudos puslapiuose vykusią diskusiją šiuo 
klausimu, kurioje išryškėjo dalies tautinio judėjimo lyderių sieki- 
mas paversti Kauną svarbiausiu lietuviško gyvenimo sūkūriu. Štai 1905 
m. advokatas K. Samajauskas taip išsireiškė laiške A. Jakštui — 
Dambrauskui:...reikia rengti sostapilę, kuria gali būti tik Kaunas, kaip 
gyvos Lietuvos širdis, savo keliais — arterijomis atsimušantis į visus pa- 
kraščius. Vilnius su ištautėjusiomis apygardomis ir istoriškomis tradicijo- 
mis paneša ant netekusio žemių didžponio, atsidūrusio užrubežyj, girian- 
čiosi tik herbais. (cit. iš Staliūnas D. Kauno vizija XX a.pradžioje// Darbai 
ir Dienos. Nr. 4 (13). P.61.) Jakštas - gana plataus akiračio žmogus — 
per daug neprieštaravo. Anot jo, sulietuvinti Vilnių tegali tik stebuk- 
las. Aš į tą stebuklą netikiu. Duok Dieve, kad žymi lietuvių kolonija Vil- 
niuje susidarytų. Dabar sakytume: stebuklas įvyko. Tačiau skausminga 
XX amžiaus Lietuvos istorija nuolat demonstruoja įvykius ir mintis, 
primenančias amžiaus pradžios diskusijas. 

Tada svarbiausioji ir geistina miesto savybė buvo jo lietuvišku- 
mas. Miestiečių visuomenės tradicijos, kultūrinės veiklos paramet- 
rai, pilietinės veiklos bruožai - visa tai buvo antroje eilėje. Miestas 
darėsi suprantamas kaip tautos ir visuomenės veiklą įtakojantis cen- 
tras. Kita vertus, Kauno prioritetas buvo paremtas nepatikimo Vil- 
niaus įvaizdžiu arba net vėlesnėmis lietuvių nesėkmėmis istorinėje 
Lietuvos sostinėje. Bet didesnei daliai lietuvių aktyvistų tokia kau- 
nietiška pozicija neatrodė toliaregiška. Ji greičiau reiškė atsisakymą 
grumtis dėl LDK istorinių tradicijų tęstinumo, dėl lietuviškosios Vil- 
niaus ateities. Dabar mes žinome, kas buvo teisus, o kas klydo. 

XX a. pradžios diskusija įtakojo dviejų lietuviškosios veiklos 
centrų raidą po 1905 metų. Vilniuje spietėsi liberalusis lietuvių ju- 
dėjimo sparnas su Lietuvių Mokslo draugija ir Vilniaus žiniomis, o 
Kaune koncentravosi katalikiškoji lietuvių veikla, pratęsusi M. Va- 
lančiaus pastangas. XX amžiaus pradžioje miestas pasidarė lietu- 
viškosios veiklos ir krikščioniškosios demokratijos tvirtove. Kita 
vertus, nereikia perdėti antrojo Lietuvos miesto etnodemokrafinio 
lietuviškumo. Tuo metu čia reiškėsi lenkų kultūrinis elementas. Pa- 
kankamai turtinga buvo ir Kauno žydų bendruomenės veikla: Ma- 
pu, Zamenhofo, Minkovskių vardai iš Kauno ir Aleksoto gatvelių 
persikėlė į pasaulio kultūros istorijos puslapius. 

Tačiau bene didžiausią įtaką Kauno istorijai padarė įvykiai po 
I Pasaulinio karo. Valstybės atkūrimas, palydėtas konflikto su Len- 
kija, ir Vilniaus netektis miestą padarė laikinaja Lietuvos sostine. 
Per keliolika metų Kaunas padarė išties nuostabų šuolį. Pirmąsyk 
perilgus Lietuvos amžius tarpukaryje ne Vilnius, o Kaunas suvaidi- 
no lemtingą vaidmenį visos tautos gyvenime. Dvidešimtmetis ne- 
priklausomybės iš purvino tvirtovės miesto Kauną pavertė skonin- 
gos architektūros ir aktyvaus intelektualinio gyvenimo laikinaja sos- 
tine. Centrinėms valstybės institucijoms persikėlus Kaunan, mies- 
tas pradėjo sparčiai keistis: nuo 3 deš. pabaigos ėmė ryškėti moder- 
nios bauhauzo architektūros kontūrai, formavosi jauki ir moderni 
urbanistinė struktūra, plėtojosi kultūros ir mokslo centrai. Svarbiau- 
sia: Vytauto Didžiojo universitetas, Valstybės Teatras, Karo ir Čiur- 
lionio meno muziejai. Kad ir laikinai tapdamas sostine, Kaunas iš- 
naudojo istorinį momentą: jis sparčiai augo, integruodamas ir ga- 
myklų kaminais žymėdamas pramoninius priemiesčius. Viskas, kas 
svarbaus vyko prieškario Lietuvoje, siejosi su Laikinąja sostine. 

1939-ji buvo sugrįžimo į Vilnių metas. Dabar galima tik spėlioti, 
kaip būtų susiklostęs Kauno istorinis likimas, jei ne II pasaulinis ka- 
ras. Sovietinės okupacijos metai sustabdė įvairiapusio laikinosios sos- 
tinės plėtojimosi tendenciją. Vilnius tapo jau sovietinės respublikos 
sostine, į kurią palaipsniui persikėlė ne tik centrinės administracijos 

įstaigos, bet ir svarbiausi kultūros bei mokslo židiniai. Vytauto Di- 
džiojo Universitetas buvo uždarytas. Likviduojant Kaune humani- 
tarinių ir socialinių mokslų židinį buvo suformuotos dvi stambios 
aukštosios mokyklos: Politechnikos ir Medicinos Institutai. Gęstant 
buvusiam kultūros spindesiui, miestas darėsi arba, tiksliau, sovieti- 
nės valdžios buvo verčiams svarbiausia technokratinės inteligenti- 
jos kalve Lietuvoje. 

Tačiau tuo pat metu Kaunas išliko nepriklausomos Lietuvos vas- 
tybės istoriniu simboliu, mažiausiai rusifikacijos įtakotu miestu, ku- 
riame kiekvienas skersgatvis priminė prarastą laisvę. Dar daugiau, 
Kaunas tapo vieninteliu šalies miestu, turinčiu miestietiškos kultū- 
ros tęstinumo požymius. Kas liko iš Vilniaus ir Klaipėdos po II Pa- 
saulinio karo bombordavimų, žydų holokausto ir lenkų repatrijaci- 
jų? Greičiau tik saujelė senųjų miestiečių, neturėjusių įtakos greitai 
besiplečiančiam socialistinės - tarybinės gyvensenos stiliui. Bet Kau- 
ne liko daug senųjų kauniečių, kurie nepaisant deportacijų, nacio- 
nalizacijų ir persekojimų sugebėjo išsaugoti miestietiškos kultūros 
elementus. Kaunas buvo miestietiškiausias Lietuvos miestas. Regis, 
tai nuolat išskirdavo jį iš kitų sovietinių miestų. Tokį įvaizdį jis įtvir- 
tino net kitų SSSR tautų akyse. 

Lietuviškoji rezistencinė dvasia Kaune taip pat reiškėsi stipriau 
negu kitur. 1956 m., o ypač 1972 m. mieste kilusios antisovietinės 
riaušės išgarsino Kauną ne mažiau kaip Žalgirio pergalės dešimtme- 
čiu vėliau. Lietuviams, ir ne tik jiems, Kaunas visados buvo ir liks 
miestu, kuriame 1972 metų gegužy žmogaus ir tautos laisvės var- 
dan susidegino Romas Kalanta. Beveik po dvidešimt penkerių metų 
tai priminė garsusis Europos demokratas, Čekijos prezidentas Vac- 
lovas Havelas, savo vizito Kaune metu privertęs diplomatus ir val- 
dininkus nusilenkti Kalantos susideginimo vietai. Hipių ir rock — 
kultūros pakilimo metu Laisvės alėja buvo tarytum laisvūnų ir indi- 
vidualistų Meka, nepaisant to, kad sovietinės industrijos gigantais 
apstatytas miestas buvo uždaras, oficialiai užsieniečiams neprieina- 
mas miestas. Tai netrukdė patekti vakarietiškai dvasiai ir madoms. 

Tradicijos tęstinumą gaivino ir Katalikų bažnyčia. Kauno Dvasi- 
nė seminarija ir kitos Vilnių vargiai įtakojusios jėgos saugojo ir sė- 
mėsi galios Valančiaus laikų Kauno tradicijoje. Kauno Katedra buvo 
labiau lankoma, o Vėlinės įžiebdavo ryškesnę žvakučių šviesą ties 
istorinių lietuvių veikėjų kapais. 

Dabar daug kas keičiasi. Kaunas praranda savo nepriklausomy- 
bės memorialinį vaidmenį, kadangi pasiekta reali nepriklausomy- 
bė. Nebereikia daug kalbėti apie valstybinio gyvenimo ritualus pra- 
eityje - jie vyksta sostinėje Vilniuje. Kaunas tampa normaliu miestu, 
kur mažiau oficiozinio blizgesio, bet mažiau ir biurokratinio pasi- 
pūtimo. Tai yra miestas, susirūpinęs savomis tradicijomis. Ką įrodo 
ir šiandieninė šventė. Tradicijos padeda nepamesti pasirinkto kelio, 
o kartais - net matyti ateitį. 


ISTORIJOS MĮISLĖS 
IR PAMOKOS 


TAUTINIO IDENTITETO LINK: 
1852-1854 M. „MOKINIŲ BYLA“ 


Šios pastabos tik netiesiogiai susijusios su praeito šimtmečio vi- 
durio Lietuvos švietimo istorija. Jų tikslas — dvejopas. Pirmiausia 
knieti panagrinėti rusų administracijos bandymus 1852-1854 m. di- 
ferencijuoti mokinius pagal tautybę, kaip bendros Mikalojaus I reži- 
mo politikos, besiremiančios „divide et impera“ principu, pasireiš- 
kimo formą ir parodyti, kad tai buvo išskirtinės priemonės per visą 
Rusijos viešpatavimo Lietuvoje laikotarpį. Kita vertus, norisi pasam- 
protauti apie lietuvių visuomenės polonizaciją, dėmesį sutelkiant į 
aukštuosius socialinius sluoksnius, nes būtent jų etninė identifikaci- 
ja kaip niekad anksčiau (ir ko gero niekad vėliau) tapo administraci- 
jai sunkiai išsprendžiama problema, verčiančia nedviprasmiškai at- 
sakyti į klausimą, kas yra lietuvis, o kas lenkas to meto Lietuvoje. 
1852-1854 m. „mokinių byla“ yra geras šaltinis, leidžiantis įvertinti 
nacionalumo sampratas ir kategorijas, funkcionavusias caro valdžios 
aparate ir Lietuvos visuomenėje apskritai. 


2. 


Muravjoviškoji rusų administracijos politika Lietuvoje, nevie- 
nareikšmis požiūris į ją, parodytas Muravjovo epigonų bei Vilniaus 
generalgubernatorių, kurie iš esmės buvo savo žiauraus pirmtako 
oponentai, ir lietuvių, ir lenkų istoriografijoje gana plačiai ištyrinėti 

dalykai, nors negalima sakyti, kad čia viskas aišku ir galutinai 1š- 
spręsta. Tai pasakytina apie poreforminį Lietuvos istorijos periodą. 
O paskutinių oficialaus feodalinės - baudžiavinės sitemos gyvavi- 
mo Rusijos imperijoje metų caro administracijos pažiūros bei 
veiksmai gilėjančios krizės, sutrikimų ir prieštaravimų fone dar tik 
laukia fundamentalių tyrinėjimų. Aišku tik tai, kad atsakymus į 
klausimus „kas yra kas“, ką reiškia žodis „lietuvis“ („litwin“)-o ką 
„lenkas“, XIX a. vidurio Lietuvoje galutinai imta spręsti socialiniu - 
luominiu principu tik po 1863 - 1864 m. sukilimo nuslopinimo. Ru- 
sų valdininkų ir imperijos viršūnių akimis tik antrojoje praeito 
šimtmečio pusėje kiekvienam Lietuvos visuomenės privilegijuoto 
luomo, t. y. bajorijos atstovui, derėjo prisegti etiketę „lenkas“, o vals- 
tietijai palikti teisę vadintis lietuviais arba žemaičiais. Būtent XIXa. 
antrojoje pusėje iš senojo Lietuvos, kaip buvusios valstybės (LDK), 
supratimo liko tik Rusijos šiaurės vakarų kraštas, rusų tėvonija, re- 
gionas, kur gyveno daugiausia lietuvių - žemaičių tautybės („litow- 
sko - žmudskoe plemia“) žmonės. Čia norėtųsi pabrėžti žodį „tau- 
tybė“, arba dar tiksliau „gentis“ („plemia“), pagal tuometinį su- 
pratimą žymėjusį tokį etnolingvistinės bendrijos tipą, kuris stokoja 
vieno, civilizuotoms tautoms arba nacijoms būdingo bruožo - pilie- 
tinės savimonės ir savo valstybingumo siekimo. Šitą, atrodytų ne- 
žymią sampratos deformaciją galima labai įvairiai interpretuoti. 
Juk oficialiuose sluoksniuose įsigalėjus minčiai, kad visa Lietuvos 
bajorija yra ne lietuvių etnoso dalis, buvo peršama kita, jau politinio 
turinio mintis: jei Lietuvos Didžiosios Kunigaikštystės bajorija, bu- 
vusios valstybės subjektas bei valstybingumo tradicijos saugotoja, 
nepriklauso lietuvių tautai, tai lietuvių tauta nėra tos valstybingu- 
mo tradicijos paveldėtoja. Primenant, kad būtent valstybingumo su- 
kūrimas anuomet buvo pagrindinis tautos civilizuotumo, savaran- 
kiškumo bei lygiateisiškumo su kitomis tautomis įrodymas, daryti- 
na išvada, jog šitaip buvo sąmoningai žeminamas lietuvių tautos 
rangas. Oficialieji Rusijos sluoksniai poreforminiu laikotarpiu pri- 
mygtinai stengėsi matyti „lietuvių - žemaičių“ gentį panašią į vadi- 

namąsias „neistorines bendrijas“, gentis ir tautelės, gyvenusias prie 
Uralo ar Sibire ir geriausiu atveju galėjusias pretenduoti į natūralią- 
ją teisę (jus naturalis), savarankiškos etnokultūrinės raidos teisę, bet 
neturėjusias pilietinės teisės (jus civitatis), teisės gyventi atskirą po- 
litinį gyvenimą. Kitaip tariant, oficialūs Rusijos sluoksniai XIX a. pa- 
baigoje lietuvių nebelaikė nacija, tarsi jų statusas būtų redukavęsis 
iki genties arba tautybės. Šio laikotarpio lietuvių švietimo ir kultū- 
ros istorijos tyrinėtojas A. Kulakauskas yra pabrėžęs, kad būtent šis 
nedidelis „nacijos“ ir „tautybės“ sampratų skirtumas bolševikinėje 
XX a. nacijų apsisprendimo teisės deklaracijoje galėjo ir nerasti vie- 
tos lietuvių tautai kaip ne - nacijai. (Yra pagrindo teigti, jog Lenino 
plane turinčiomis teisę „apsispręsti“ buvo tik lenkų, suomių ir tam 
tikru mastu armėnų tautos.) Šitas tolimas ekskursas nėra nesuvaldy- 
tos minties šuolis, jis turi aiškų tikslą - tuo norėta parodyti, ką ir kaip 
suvokė tie užkariautos Lietuvos valdytojai, kurie mąstė toli į priekį 
ir buvo pakankamai kvalifikuoti modeliuoti jos ateitį. Kita vertus, 
čia reikia pabrėžti, jog toks lietuvių tautos luominės - socialinės struk- 
tūros eskizas buvo rusų administracijos geidžiamas, bet jokiu būdu 
ne realus anuometinės padėties vaizdas. Nėra ypatingo reikalo aiš- 
kinti, jog iš tikrųjų būta kitaip negu įsivaizdavo „oficialios tautišku- 
mo teorijos“ taikymo šalininkai poreforminėje Rusijoje. Kartais per- 
šasi mintis, jog net kai kurie carinės politikos Lietuvoje vairininkai 
suprato šį skirtumą. 

Istoriografijoje, ypač lietuvių, šios politikos ir šios ideologijos 
pagrindiniai principai toli gražu nevienodai aiškinami. Per daug 
paprasta būtų ieškoti lietuvių istorikų pozicijų skirtumo tik jų pa- 
čių gyvenimo pokyčiuose, kaip kad buvo daroma pastaraisiais 
dešimtečiais. Ne tik 1939-40 metų įvykiai lėmė tai, kad vienų is- 
toriografijos autorių darbuose muravjoviškoji rusų administraci- 
jos strategija buvo vertinama kaip pozityvus žingsnis, padėjęs lie- 
tuvių tautai (valstietiškai arba mužikiškai) atrasti save ir katali- 
zavęs nacionalinio judėjimo pakilimą (P. Šležas ir kiti) (1), o kitų 
(V. ir M. Biržiškos, A. Janulaitis, taip pat absoliuti dauguma pas- 

kutinių dešimtmečių lietuvių istorikų) - priešingai. Vis dėlto rei- 
kia pažymėti, jog ne visos mūsų netektys poreforminėje ir posu- 
kiliminėje istorijoje istorikų paskaičiuotos ir aprašytos, toli gražu 
ne visi rusų politikos Lietuvoje vingiai yra aiškūs. 


Baudžiavos panaikinimas ir valstietijos įpilietinimas realiai atkėlė 
Rusijos imperijai vartus į XIX amžių - tą moderniosios Europos, ar- 
ba „laisvojo pasaulio“, demokratijos lopšį. Bet tiesioginis šių pasta- 
politinio gyvenimo įvykiais, su bandymu identifikuoti ir atskirti lie- 
tuvius nuo lenkų Lietuvos mokyklose. Vienintelis autorius, tyrinė- 
jes 1852-1854 m. projektus ir su jais susijusius įvairaus rango valdi- 
ninkų potvarkius, kurie išliko Lietuvos CVIA ir TSRA CVIA, yra 
žymi lietuvių kultūros ir švietimo istorijos tyrinėtoja M. Lukšienė!, 
Solidžiame darbe „Lietuvos švietimo istorijos bruožai XIX a. pirmo- 
joje pusėje“ (V. 1970) autorė paskyrė šiam klausimui keletą specia- 
laus poskyrio puslapių. M. Lukšienei pavyko išaiškinti, kad šie pro- 
jektai atsirado tuo metu, kai paskutinis Mikalojaus I režimo stiliaus 
administratorius Vilniaus krašte - generalgubernatorius Ilja Bibiko- 
vas pabandė įvesti lietuviškų pamokslų kontrolę bažnyčiose. Polici- 
jos tarnautojai, nemokėdami lietuvių kalbos, negalėjo suprasti, ko 
katalikų dvasininkai moko tikinčiuosius. Tačiau su radikaliais I. Bi- 
bikovo pasiūlymais - visiškai uždarausti lietuviškus pamokslus - 
nesutiko nei vidaus reikalų ministerija, nei pats caras. Motyvas: 
geriau maldą už imperatorių kalbėti lietuviškai, negu lenkų kalba 
(ją suprantančių seklių buvo pakankamai), nes kartu su lenkų kal- 
ba, anot jų, „eina lenkų dvasia“. Dėl to lietuviai kartu su lenkais 


| Savaip šią problemą neseniai interpretavo lenkų istorikas Leszek Zasztowt 
knygoje „Kresy 1832 - 1864“. 

maištauja prieš Rusijos valdžią. To paties caro Mikalojaus I įsakymu 
buvo pradėta byla dėl lietuvių ir lenkų atskyrimo mokyklose. Dis- 
kusija, susijusi su šiuo klausimu ir tiesiogiai susijusi su mokyklų tvar- 
kymu, nuodugniai ištirta ir aprašyta minėtame M. Lukšienės veika- 
le. Čia, remiantis jau žinomais ir kai kuriais kitais archyviniais šalti- 
niais, norisi atkreipti dėmesį štai į ką: lenkų kultūros ir kalbos (pri- 
minsim - anuomet kalba nebuvo svarbiausias lietuvių bajorijos iden- 
tifikacijos kriterijus) įtaka visu stiprumu pasireiškė būtent švietimo 
įstaigose, ypač gimnazijose. Jau visuotinai pastebėtas reiškinys, kad 
praeito šimtmečio viduryje (žymiu mastu ir antroje pusėje) aukštes- 
nius mokslus baigęs lietuvis neretai prarasdavo ryšius su mūsų kul- 
tūra ir įsitraukdavo į lenkų kultūrinį ir politinį gyvenimą. Tačiau 
pabrėžtina tai, jog vaikai ateidavo į mokyklas, ypač Vakarų Lietu- 
voje, menkai mokėdami lenkų kalbą. Ar tokie faktai nerodo lietuvių 
kalbos mokėjimo lauko? Juk tas faktas, kad vidurinėse mokyklose 
valstiečiams oficialiai būdavo draudžiama mokytis, rodo, kad bent 
jau buvusios Žemaičių kunigaikštystės apskrityse bajorų vaikams 
lietuviška šneka buvo natūrali „motinos kalba“. Šitai teigti leidžia 
kai kurie mokyklų vadovų raportai Švietimo apygardos globėjui. 
Paskaitykime vieną Kražių gimnazijos, stambiausios to meto Lietu- 
vos vidurinės mokyklos, 1844 m. perkeltos į Kauną, direktoriaus A. 
Bernhofo ataskaitą: „...Apskritai apie Kražių gimnazijoje besimo- 
kančius jaunuolius negalima būtų pasakyti, jog pastebimas ypatin- 
gas dorovinis sugedimas /.../ Tik tai apie didžiąją dalį, kilusią iš 
vadinamosios akalicų šlėktos, labai mažai savo buitimi ir išsilavini- 
mu besiskiriančių nuo valstiečių, pasakytina, jog jie neretai parodo 
elgesį, polinkius ir įpročius, būdingus savo tėvams /.../ O vartoji- 
mas tarp žemesniųjų ir dalies viduriniųjų sluoksnių žemaičių kal- 
bos ir menkas dėl to didesnės dalies stojančiųjų ne tik rusų, bet ir 
lenkų kalbos (Pabraukta mano, - E. A.) mokėjimas yra nelabai gero 
pažangumo moksluose priežastis.“ (2) Mokyklos direktoriaus žo- 
džiai parodo, kad lenkų kalbos, giminiškos prievarta brukamai 
tusų kalbai, nemokėjimas buvo didelė problema rusifikatoriams, 

nes apsunkino perėjimą prie dėstomosios rusų kalbos. Kita vertus, 
lietuvių bajorijos įpročiai ir polinkiai nuo Repnino laikų buvo svar- 
biausia ir neišspręsta caro valdžios problema. Tuo pat metu paste- 
bėtina, kad ne tik bežemė, arba akalicų (bajorkaimių), bajorija pasi- 
žymėjo panašiomis savybėmis. Tam tikra dalis pasiturinčios dvari- 
ninkijos (o tokiems priklausė ir D. Poška, ir L. Uvainis, ir F. Kontri- 
mas, ir daugelis S. Daukanto draugų) mokėjo lietuviškai, bet vai- 
kystėje buvo menkai pramokę lenkų kalbą. Pasiremkime rašytojo 
bei folkloristo L. Jucevičiaus duota Kražių gimnazijos mokinių cha- 
rakteristika. Jis rašė savo „Mokytuose žemaičiuose“, kad į šią mo- 
kyklą dažniausiai stoja vaikai „po namų auklėjimo, kuris nulemtas 
vietinių aplinkybių, mažai išmano šį dalyką, nes jų lenkų kalbą pa- 
prastai teršia auklės žemaitės arba bonos prancūzės: juk vaikas pas 
mus anksčiau pramoks lietuviškai arba prancūziškai, negu lenkiš- 
kai (Pabraukta mano, - E. A)“ (3) Jam - Liudvikui iš Pakievio, 
atsovavusiam žemaičių bajorus, lenkų kalbos mokėjimas taip pat 
nebuvo lietuvio atpažinimo ženklas. Čia norėtųsi pabrėžti, jog ši 
aplinkybė buvo pakankamai aiški ir krašto administracijai. Iš įvai- 
raus rango valdininkų susirašinėjimo aiškėja, kad rusų valdžios 
interesams labiausiai grėsė ne pati lenkų kalba, bet „lenkų dva- 
sia“, kuria užsikrėsdavo lietuviai, anot jų, besimokydami lenkiš- 
kai kartu su lenkais. 


4, 


Tačiau sugrįžkime prie 1852 — 1854 m. projektų ir nesėkmingo caro 
valdžios bandymo „atpažinti“ ir atskirti lietuvius nuo lenkų arba 
padaryti visa tai atvirkščiai: atpažinti Lietuvos lenkus ir atskirti juos 
nuo lietuvių. Prisiminkime, kad šiuo atveju administracijos pastan- 
gos dar nebuvo paremtos socialiniu - luominiu administracijos prin- 
cipu, t. y. vienas luomas nevadintas lenkais, kaip atsitiko po sukili- 
mo, o kitas, — valstiečių — lietuviais. Kaip sunku buvo identifikuoti 

ne tik mokinius, bet ir apskritai lietuvių bajorijos etninę priklauso- 
mybę, gerai matyti iš susirašinėjimo tarp Vidaus reikalų ir Liaudies 
švietimo ministerijų, taip pat iš Vilniaus generalgubernatoriaus 
I. Bibikovo raštų. Dar pačioje šios bylos užuomazgoje, 1852 m. 
vasarą, pastarasis pranešė Vidaus reikalų ministeriui: Išeitų, kad anks- 
čiau nusakyta priemonė /t. y. įsakas atskirti lietuvius ir lenkus mo- 
kyklose — E. A. / turėtų liesti ne tik žemaičių kilmės bajorus. Bet tos 
bajorų giminės nuo senų laikų jau susiliejo su lenkų kilmės bajorais. 
Daugelį iš jų var labai sunku atpažinti pagal pavardes, o yra ir tokių 
bajorų, kurie, nors turi lenkiškas pavardes ir, reikia manyti, yra lenkų 
kilmės, bet save laiko žemaičiais ir net geriau moka žemaitiškai, negu 
lenkiškai. Jei net manytume, kad šitaip susimaišius dviejų kilčių bajori- 
jai, yra kokia galimybė atskirti vienų jaunuolių lavinimą nuo kitų, tai 
dėl to reikėtų pasirinkti vieną iš dviejų būdų — arba visiškai pašalinti iš 
mokyklų vienos kurios kilties jaunimą, t. y. žemaičius arba lenkus, arba 
įrengti atskiras mokymo įstaigas. (4) Išeitų, kad net jeigu kokiu nors 
būdu būtų pavykę „atpažinti“ privilegijuotojo luomo lietuvius ir len- 
kus, tai į diskusiją turėjusi būtų įsitraukti dar viena ministerija - fi- 
nansų. Panašu, kad Rusijos iždas tuo metu nebuvo pajėgus finan- 
suoti rimtesnių reformų, tačiau čia mums svarbu ne pats administ- 
racijos priemonių nepasisekimo faktas, ne beveik neįmanomos tie- 
sioginės identifikacijos įrodymas, o tai, jog tuometinei rusų valdžiai 
nekilo abejonių dėl pačios lietuvių - žemaičių bajorijos egzistavimo. 
Vargu ar reikai įrodinėti, kad tokia etnosocialinė bendrija, kuri turi 
visą feodalinę struktūrą, t. y., bajorija, dvasininkija ir valstietija - tai 
tauta - nacija de facto, o ne gentis (plemia). Bajorija - tiesioginis se- 
nosios valstybės subjektas ir svarbiausias prarastojo valstybingumo 
tradicijų paveldėtojas bei saugotojas. Šita lietuvių feodalinės visuo- 
menės ypatybė, tas savarankiško politinio gyvenimo siekimas labai 
gerai aaprašytas to paties I. Bibikovo. Vilniaus generalgubernato- 
rius apskritai abejojo, ar antirusiškos nuotaikos skverbėsi į Lietu- 
vą kažkur iš šalies, iš Karūnos, Lenkijos karalystės. Abejojo ir tuo, 
kad tas Lietuvos maištingumas ėjo tik kartu su „lenkų dvasia“. Štai 

jo teksto fragmentas: „Teisybės dėlei reikia pripažinti, kad žemaičių ap- 
skrityje bajorai ir šiaip žemaičių kilmės gyventojai pasirodė tiek pat, jei ne 
dar daugiau, negu patys, nusiteikę prieš vyriausybę, ir nė kiek negalima 
tvirtinti, kad tas jausmas buvo pasiskolintas iš pastarųjų /t. y. lenkų - 
E. A./,0 ne įgimtas jiems“ (5) Tas „įgimtas jausmas“ paskutiniųjų fe- 
odalinės — baudžiavinės epochos metų Rusijos valdininko akimis 
žvelgiant dar nebuvo galutinai išmestas anapus Nemuno; taip pa- 
daryti po 1863 m. sukilimo pasiekė M. Muravjovui. Nors pats so- 
cialinio - luominio Lietuvos padalijimo (muravjoviškas — „raz- 
plastanije Litvy“) faktas, pats feodalinės struktūros dirbtinis defor- 
mavimas galbūt byloja apie tai, ką ir kaip anuomet norėjosi parody- 
ti Lietuvos valdytojams, ne tik tai, kokius mus norėjo tie valdytojai 
matyti. Šis faktas rodo ir tai, kad net tuo metu Lietuva užkariauto- 
jams buvo tokia, kokios jiems nesinorėjo matyti, kokios užvaldymas 
turėjo būti įvykdytas dar sykį: atminties, idėjų, mentaliteto srityje. 


1. Žr. Plačiau; Aleksandravičius E. Sukilimas ir lietuvių nacionalinio judėjimo 
politinė programa/ / Kultūros barai. 1988. Nr. 9. P. 54-58. 

2. A. Bernhofo ataskaita. Lietuvos CVIA. F. 567. Ap. 2. B. 5201. L. 7. 

3. Jucevičius L. Mokyti žemaičiai. V. 1975. P. 98. 

4. Vilniaus generalgubernatoriaus raštas VRM. TSRS CVIA. F. 733. Ap. 62. B. 
122; Tai pat: Lukšienė M. Lietuvos švietimo istorijos bruožai XIX a. pirmoje pusėje. 
V. 1970. P. 222-226. 

5. Ten pat. 


PO VYTIES ŽENKLU: LIETUVIAI IR LENKAI 
LIETUVOS ISTORIJOJE 


Kur problema? 


Lietuvių ir lenkų santykiai bei lenkų tautinės mažumos susiforma- 
vimas Lietuvoje yra specifinis, nuo kitų etninių Lietuvos problemų 
besiskiriantis reiškinys. Pirmiausiai - jei tai apskritai įmanoma pa- 
daryti — palyginus su lietuvių ir žydų santykiais, matyti mažų ma- 
žiausiai vienas skirtumas. Po Lietuvos žydų katastrofos II Pasauli- 
nio karo metais visas kompleksas sunkumų yra susijęs su praeities 
vertinimu, su lietuvių dalyvavimo žydų genocide nacių okupacijos 
metais. Arba, kas lietuvių visuomenėje gana aktualu, su Lietuvos 
žydų kolaboravimo sovietams okupuojant kraštą 1940 m. ir masiš- 
kai deportuojant vietos gyventojus 1941 m. aiškinimu bei moralinės 
(įskaitant kolektyvinę) atsakomybės aspektais. Primintina, kad da- 
bar teisiniu požiūrių šioje srityje problemų nėra. Įstatymas numato 
baudžiamąją atsakomybę tų piliečių, kurie dalyvavo masinio gyven- 
tojų (tiek žydų, tiek lietuvių) naikinime. Kitas dalykas, kad teismi- 
nėje praktikoje didesnį tarptautinį atgarsį sukėlė informacija, jog 
reabilituojant sovietų represuotus asmenis į reabilituotų sąrašus 
pateko ir buvusių žydšaudžių. Gi rimtesnio teisminio persekiojimo 
prieš lietuvių genocido organizatorius ir vykdytojus (įskaitant žy- 
dus) apskritai Lietuvoje nevykdoma. Tad šiuo metu, kuomet visuo- 
meninės opinijos sūkuriai sukasi apie lietuvių ir žydų praeitį, kokių 
nors didesnių dabartinės Lietuvos žydų bendruomenės nusiskun- 
dimų dėl pilietinio ir etnokultūrinio egzistavimo sąlygų spaudos 
puslapiuose nėra. Žinoma, pasitaiko Vakarų spaudoje užuominų 

apie antisemitizmą be žydų *, tačiau tai labiau primena prašalaičio (ir 
ne visada objektyvaus) įspūdžius, o ne rimtesniais argumentais pa- 
remtą analizę. 

Kas kita su lenkų tautine mažuma. Lyginant su žydais, lenkų klau- 
simas lietuvius visiškai panašiai gręžia praeitin, kadangi ilgaamžėje 
Lietuvos istorijoje gausu sąlyčio taškų su Lenkija ir lenkais. Seno- 
sios Lietuvos Didžiosios Kunigaikštijos unijos su Lenkijos karalyste 
(pradedant Krėvos aktu 1385 m. ir baigiant Liublino unija 1569 m.); 
itin sudėtingos tautinių santykių peripetijos XIX amžiuje, kuomet 
Lietuva, kaip ir didesnė dalis Lenkijos, kentėjo carinėje Rusijoje; Lie- 
tuvos ir Lenkijos valstybių restitucija Pirmo Pasaulinio karo pabai- 
goje bei karinis konfliktas, pasibaigęs senosios sostinės Vilniaus ir 
Rytų Lietuvos okupacija, įvykdyta lenkų kariuomenės, vedamos ge- 
nerolo Liucjano Želigovskio; pagaliau dramatiškomis naujo pasau- 
linio karo pradžios aplinkybėmis susigrąžinto Vilniaus krašto klau- 
simas - visa tai yra apgaubę dabartinius lietuvių - lenkų vidinius ir 
net Lietuvos - Lenkijos tarpvalstybinius santykius. 

Tačiau kita vertus, skirtingai negu lietuvių santykiai su žydais, 
dabartiniu metu santykiai su tautine lenkų mažuma yra gana kom- 
plikuoti ir nepasiduoda vienareikšmiam interpretavimui. Pirmiau- 
siai skiriasi demografinės aplinkybės. Iki holokausto iš maždaug pus- 
trečio milijono Lietuvos gyventojų — 7, 15 76 buvo žydai. Dabartiniu 
metu jų skaičius nesiekia ir 10 tūkstančių. Tuo tarpu, anot Lietuvos 
statistikos departamento duomenų? lenkų mažuma siekia 7 nuo- 
šimčių visų dabartinės Lietuvos gyventojų. Per paskutiniuosius pen- 
kerius metus lenkų skaičiaus augimas buvo proporcingas bendram 
Lietuvos gyventojų skaičiaus augimui: 1989 m. šalyje gyveno 257 
994 lenkų tautybės žmonės, o 1994 m. — 261 500. Abiem atvejais šie 
skaičiai sudarė 7/0 Lietuvos gyventojų (1989 m. 67 lenkų gyveno 


" Turimas omenyje Kembridžo universiteto profesoriaus Jonathano Steinbergo 
straipsnis Antisemitizmas be žydų / / Newsday. 1994 12 18. Straipsnio vertimas kartu 
su kritiniu Algirdo J.Landsbergio atviru laišku išspausdintas Lietuvos aide. 1995 01 19. 

“ Čia remiamasi: S.Vaitiekus. Lietuvos lenkai. V. 1994. P.6. 

Lietuvos miestuose ir 9,27 - kaime.) Tai antra pagal skaitlingumą 
(po rusų) Lietuvos tautinė mažuma. Be to, šalies pietryčiuose, Vil- 
niaus ir Šalčininkų rajonuose, jie sudaro absoliučią gyventojų dau- 
gumą: pirmajame yra 63,570, o antrajame - 79,64 lenkų tautybės 
gyventojų. 18,8 6 Vilniaus gyventojų yra lenkai. Svarbu atsiminti, 
jog šis šalies regionas yra socialiniu-ekonominiu požiūriu silpniau- 
siai išsivysčiusi Lietuvos dalis. Tas neretai lenkų politinių veikėjų 
yra interpretuojama kaip tiesioginis vyriausybės veiklos ir tariamos 
tautinės priespaudos padarinys. Tačiau retas žino, jog tokia padėtis 
susiklostė jau XVIII-XIX amžiuose, jos nepakeitė ir keli XX amžiaus 
dešimtmečiai tarp dviejų pasaulinių karų, kuomet Vilnius ir Vilniaus 
kraštas buvo okupuotas Lenkijos. Kita vertus, geopolitinės aplinky- 
bės, Lenkijos artumas ir skirtingos socialekonominės dainuojančių re- 
voliucijų bei perėjimo prie laisvos rinkos pasekmės negali neįtakoti 
Lietuvos lenkų nuotaikų dabartyje. Tarkim, jei Lenkijos visuomenės 
pragyvenimo sąlygos gerėja, o mūsų krašte vystosi taip, kaip dabar, 
ar negalima įsivaizduoti, kad lietuvių santykiai su lenkų tautine ma- 
žuma gali dar labiau komplikuotis? Geležinei uždangai griuvus su 
visu metalistams (turiu omeny ir muzikantus, ir komersantus) bū- 
dingu trenksmu, vargiai beįsivaizduotume, kad įmanoma kokiomis 
nors priemonėmis užtvenkti informacijos srautą. O matant kitų 
sėkmes, savosios nesėkmės dar labiau akis bado. Matyt, Lietuvos 
lenkų simpatijos lietuviams priklausys ne tik nuo nacionalinių 
jausmų ir tautinių mažumų politikos, kurią vykdo dabartinė Lietu- 
vos vyriausybė. 

Dėl lenkų pilietinės padėties Lietuvoje galimybių civilizuotai 
gyventi su lietuvių dauguma vienoje integruotoje pilietinėje visuo- 
menėje, tuo pat metu naudojantis visomis teisėmis ir laisvėmis puo- 
selėti autentiškus etnokultūrinius poreikius, vis dar yra karštai dis- 
kutuojama. Ji lyginama su lietuvių padėtimi Lenkijoje ar kitų tauti- 
nių mažumų padėtimi Vakarų Europoje. Lenkų politikai ir visuo- 
menės veikėjai šios tautinės mažumos padėties gerinimo programose 
svyruoja tarp kultūrinės autonomijos ir lenkiškų rajonų politinės 

autonomijos idėjų, tuo jaudindami Lietuvos gyventojų daugumą pa- 
vojumi šalies integralumui. 

Lenkų tautinės mažumos klausimo aktualumą darsyk patvirtino 
paskutinieji Lietuvos savivaldybių rinkimai, įvykę 1995 m. kovo 
26 d. Už Lietuvos Lenky-Rinkimų Akcijos (Lietuvos lenkų politinė or- 
ganizacija) balsus atidavė absoliuti dauguma dviejų rytinės Lietu- 
vos rajonų rinkėjai. Iš 51 sostinės Vilniaus tarybos narių vietų net 11 
priklauso LLRA. Buvo laimėta net prieš valdančią Demokratinę Dar- 
bo Partiją (LDDP). Bendras politinių jėgų išsidėstymas didžiausio 
Lietuvos miesto savivaldybėje yra toks: 19 vietų iškovojo Lietuvos 
konservatoriai, 11 - LLRA, 8 vietos atiteko LDDP, po 4 vietas užims 
Lietuvos Krikščionių Demokratų partijos ir Centro Sąjungos nariai, 
Lietuvos Socialdemokratai gavo - 3, o partija Jaunoji Lietuva - 2 vie 
tas. Dar viena nauja aplinkybė. Jei iki šiolei Lietuvos visuomenei 
galėjo pasirodyti, jog lenkų tautinės mažumos problemos yra išim- 
tinai susijusios su rytiniais šalies rajonais, tai dabar išryškėjo, jog 
tolimiausiame vakarų Lietuvos mieste - Klaipėdoje LLRA sugebėjo 
laimėti net 4 vietas 31 vietos miesto taryboje. Tai rodo, kad a) lenkų 
klausimas Lietuvoje yra eksteritorialus ir b) jis jokiu būdu nepriklauso 
išimtinai istorijos domenui. Rinkimai Vilniuje ir Klaipėdoje leidžia 
daryti prielaidą, jog lenkų politinė organizacija įgijo didelę įtaką ne 
tik Lietuvos lenkų tarpe, bet iškovojo dalies rusakalbių šalies gy- 
ventojų palankumą. 

Vis dėlto svarbiausia yra ne demografiniai rodikliai ir ne pati ei- 
linių rinkimų statistika. Jau priešrinkiminėje LLRA kovoje išryškė- 
jo, jog nebus išvengta konfliktų su Lietuvos konstitucija. Lenkų rin- 
kimų akcijos programoje buvo deklaruoti teiginiai apie trikalbystės 
įvedimą ir politinės autonomijos Vilniaus krašte principus. Tai at- 
gaivino lietuvių visuomenės baiminimąsi dėl eventualiai separatisti- 
nių LLRA veiklos pasekmių ir privertė Lietuvos Teisingumo Ministeri- 
ją kreiptis į šios politinės organizacijos vadovus, kad būtų išbraukti 
neteisėti punktai. Tačiau tikėtina, kad panašios bylos dar pasieks 
Konstitucinį teismą ir neišvengiamai aktyvins visuomeninę opiniją. 

Šios įvadinės pastabos turėtų parodyti, kad esant tokiai padė- 
čiai, kuomet ekonominiai rodikliai smunka ir sunkėja gyventojų 
buitis (ypač kaimo, kuris rytinėje Lietuvoje sudaro LLRA elektorato 
pagrindą) reikalingos specialios pastangos, subtili Lietuvos vyriau- 
sybės politika ir lenkų tautinės mažumos politinė išmintis, kad lie- 
tuvių ir lenkų santykiai nepaaštrėtų. Kita vertus, Lenkijos ir kitų 
užsienio šalių masinės informacijos priemonėse pasirodanti me- 
džiaga, liečianti lietuvių ir lenkų santykius, ne visada adekvačiai 
atspindi esamą padėtį šalyje bei problemų atsiradimo priežastis. Čia 
pabandysim bendrais bruožais aprašyti istorinį lenkų tautinės ma- 
žumos susiformavimo Lietuvoje kelią, Lenkijos ir Lietuvos valsty- 
bių tarpusavio santykių raidos įtaką šios tautinės mažumos padė- 
čiai šalyje, taip pat sieksime atskleisti dabartinės padėties lietuvių — 
lenkų santykiuose įvaizdžius, kuriamus Lietuvos vyriausybėje, skir- 
tingose visuomeninėse - politinėse grupuotėse bei partijose, lenkų 
organizacijose bei spaudoje. 


Istorinių šaknų klausimas 


Pabandykime pažvelgti, kaip susiformavo Lietuvos lenkų bendruo- 
menė, kokios pagarsėjusio lenkų ir lietuvių konflikto priežastys ir 
kokį vaidmenį šiame į dabartį įsirėžusiame konflikte atliko istorija 
bei istorinių šios tautinės mažumos šaknų teorijos. Pirmiausiai ne- 
abejotina, jog Lietuvos lenkų dauguma yra autochtonai arba bent 
jau gilias ir tvirtas šaknis Lietuvos istorijoje turinti tautinė grupė — 
ilgo ir natūralaus istorinio proceso produktas. Šiuo atveju sąvoka 
natūralus istorinis procesas reiškia tai, kad nuo Krėvos unijos tarp Lie- 
tuvos ir Lenkijos (1387) bei Lietuvos krikšto (1387) laikų iki XIX am- 
žiaus vidurio civilizacija Lietuvoje (turima omenyje ne tik dabartinė 
Lietuva, bet visa Lietuvos Didžioji Kunigaikštija, aprėpusi dabartinės 

Baltarusijos ir Ukrainos plotus) rutuliojosi Lenkijos civilizacijos, len- 
kų socialinio politinio modelio poveikyje ar tiesiog šešėlyje. Žino- 
ma, tai nebuvo vienintelis faktorius, nes Rusijos civilizacijos įtėk- 
mės taip pat suvaidino svarbų vaidmenį Lietuvos istorijoje. 

Tačiau jokios masinės migracijos iš Lenkijos karalystės į Lietuvą 
nebuvo. Dvi šalys artėjo visų pirma politinių civilizacijos formų erd- 
vėje. Nuo 1569 m. Liublino unijos iki 1795 m. Lietuva buvo dvilypės 
Abiejų Tautų Respublikos (taip neretai, ypač XVIII a. pabaigoje bu- 
vo vadinama Lenkijos ir Lietuvos valstybė) sudedamaja dalimi, pa- 
sidalijusi suverenitetu su Lenkijos karalyste. Žinoma, ji buvo silpnasis 
šio etnopolitinio organizmo sąnaris, tik formaliai lygiateisis, nes ano 
meto Europoje didžioji kunigaikštija savo formaliu statusu negalėjo 
prilygti karalystei. Tačiau net ir tokiu atveju yra nepagrįsta mintis 
(dažniausiai keliama lenkų istoriografijoje, o per ją ir kai kurių Va- 
karų istorikų darbuose), jog Lietuva, deleguodama dalį savo suve- 
renių teisių Lenkijos karalystei, iškart nustojusi savo valstybingu- 
mo. Kartais politizuotoje publicistikoje pasitaiko teiginių, kad net 
laikotarpyje tarp 1385 ir 1569 m. Lietuvos Didžioji Kunigaikštija bu- 
vo integrali Lenkijos karalystės dalis. Rimtesni akademiniai lenkų 
autoriai nesilaiko tokios nuomonės pastebėdami, jog Lietuvos ir Len- 
kijos santykiai buvo grindžiami personalinės unijos aktu, kuris nuo- 
lat būdavo pakartojamas, o kartais net nutraukiamas. 

Tokia tarpvalstybinių Lietuvos ir Lenkijos santykių istorija nega- 
lėjo neatsiliepti kitiems etnosocialiniams ir etnokultūriniams proce- 
sams. Per XVII-XVIII a. lietuvių ir lenkų socialinis elitas vis labiau 
jautėsi tarsi dvi dalys vieno, tiesa, dvilypio darinio. Lietuvoje per 
paskutinius bendros valstybės dešimtmečius įsivyravo lenkų kalba, 
ir etnopolitinę polonizaciją lydėjo kultūrinės krašto bajorijos polo- 
nizacijos procesas. Lenkų bajorams atsivėrė galimybė įgyti valdas 
Lietuvoje, o lietuvių diduomenės atstovai neretai tapdavo įtakin- 
gais bendros valstybės politikais. Lenkų kalba tuo laikotarpiu įsivy- 
ravo krašto viešajame politiniame ir kultūriniame gyvenime. Tačiau 
pabrėžtina, kad Lietuvos Didžiosios Kunigaikštijos piliečiams (to- 

kiais buvo pripažįstami tik bajorai, sudarę 6 - 7 “6 šalies gyventojų) 
iki pat XIX a. pradžios kalba nebuvo jų tautinio identiteto kriterijus. 
Lenkiškai kalbanti Lietuvos diduomenė gynė suverenias Lietuvos 
teises, puoselėjo patriotines tradicijas net tada, kuomet Rusija, Aust- 
rija ir Prūsija pasidalino Lenkijos ir Lietuvos žemes. Lietuvos terito- 
rijoje įsiviešpatavo Rusijos imperija, kurios dalimi po 1815 m. Vie- 
nos kongreso tapo ir autonominė Lenkijos karalystė, užėmusi dalį 
buvusios Lenkijos valstybės žemių. 

Ilgus amžius egzistavusios valstybės buvo ištrintos iš politinio 
pasaulio žemėlapio, tačiau bendro gyvenimo politinės tradicijos bei 
kultūriniai ryšiai nedingo iš karto. Jos buvo puoselėjamos, ginamos 
ginklu dviejuose 1830-31 m. ir 1863-64 m. antirusiškuose sukilimuo- 
se, kuriuose lietuviai ir lenkai kovėsi drauge prieš bendrą priešą. 

Kita vertus, kalbinė (jokiu būdu - ne tautinė) situacija šalyje iki 
pat Lietuvos valstybės žlugimo XVIII a. pabaigoje buvo labai sudė- 
tinga. Lietuvos Didžiosios Kunigaikštijos aukštesniuosiuose sluoks- 
niuose — bajorijoje viešpatavo lenkų kalba, kaip šio lietuvių visuo- 
menės sluoksnio komunikacijos priemonė, iki XIX a. vidurio išlai- 
kiusi ir dalį oficialios krašto kalbos funkcijų. Liaudis - pirmiausiai 
valstiečiai - daugiausia šnekėjo įvairiais lietuvių kalbos dialektais, 
o rytiniame valstybės pakraštyje, kuris dabartiniu metu gerokai iš- 
eina už Lietuvos ribų, palaipsniui plėtėsi slaviškų tarmių (daugiau- 
sia baltarusių) arealas. Naujausi Lietuvos demografų ir istorikų dar- 
bai rodo, jog tam tikra migracija į šį regioną vyko iš slaviškų LDK 
žemių po XVIII a. pradžios maro epidemijos, itin smarkiai nualinu- 
sios Vilniaus apylinkes. Tačiau vis dėlto svarbiausia rytinių Viniaus 
regiono pakraščių slavėjimo priežastis — tai natūrali liaudies asimi- 
liacija, įtakojama betarpiško bendravimo su baltarusiškais (rytuose) 
ir lenkiškais (pietryčiuose) kaimynais. Pabrėžtina tai, jog XIX am- 
žiuje Lietuvai patekus į Rusijos carų valdas, neužsimenama apie len- 
kišką kaimiškųjų šio regiono vietovių charakterį. Kaimuose iki Ly- 
dos ar Naugarduko (dabartinė Baltarusija) mišriai gyveno lietuviš- 
kai ir baltarusių dialektais kalbantys gyventojai. Tačiau bajorijoje vis 

labiau ėmė įsivyrauti lenkiški pradai. Kovodama su užkariautos vals- 
tybės socialiniu ir politiniu elitu — bajorija, niekad neatsisakiusia vil- 
ties atkovoti savo kraštui buvusias teises, Rusija siekė divide et impe- 
ra strategijos pagalba galutinai suskaldyti krašto visuomenę, paro- 
dyti liaudžiai, jog bajorai - t.y. lenkai - yra visų negerovių šaltinis. 
Krašto rusifikacija ir lietuvių tautinių teisių ignoravimas ėjo kartu 
su siekimu nukirsti visus tradicinius krašto ryšius su Lenkija, visus 
saitus, kurie siejo lietuvių kultūrą su lenkiškosios civilizacijos įtėk- 
mėmis (katalikybė, raidynas,etc.) Buvo pradėta taip vadinamos 
depolonizacijos kampanija, kuri vis dėlto, kaip parodo istoriniai 
tyrimai, davė visiškai priešingus vaisius. Didžiausia šio krašto na- 
tūralios polonizacijos banga pakilo XIX a. II pusėje, kuomet rusų 
administracija ėmėsi brutalių lietuvių kultūros persekiojimo būdų, 
uždraudė bet kokias legalias rašto ir švietimo lietuvių kalba plėto- 
jimosi galimybes, užkirto kelią nacionalinės kultūros natūraliam 
formavimuisi. Tuo tarpu užkirsti kelią pajėgesnės lenkų kultūros 
įtakos stiprėjimui Lietuvoje rusų administracija nebuvo pajėgi. Ka- 
talikiškos Lietuvos visuomenei lenkiškas katalikybės variantas bu- 
vo artimesnis negu prievarta brukamos stačiatikių kultūros elemen- 
tai. Todėl rusifikacinė politika Lietuvoje per antrąją XIX amžiaus pusę 
sustiprino polonizacijos reiškinius, sukūrė rytinėje Vilniaus regiono 
dalyje prielaidas lenkų kalbos arealui susiformuoti ir valstietijos po- 
lonizacijos procesui įsibėgėti. Statistiniai - demografiniai duomenys 
rodo, jog lietuvių kalbos vartojimas rytinėje šalies dalyje per antrąjį 
XIX a. pusamžį sumažėjo kone 2 kartus. Tiek pat išsiplėtė baltaru- 
siškai bei lenkiškai kalbančiųjų gyventojų arealas. 

Lietuvos lenkų istorinių šaknų istoriografinė problema ir šios et- 
ninės mažumos autochtoniškumo klausimas yra tik iš pažiūros la- 
bai paprastas. Nuo XX amžiaus pradžios, aštrėjant lietuvių santy- 
kiams su lenkais, lietuvių visuomenėje ne mažiau populiarus buvo 
ir lenkų kolonistų, siekiančių Lietuvą užvaldyti ir atiduoti į Lenki- 
jos glėbį, įvaizdis. Tai formavo kraštutinai neigiamą vietinės krašto 
visuomenės požiūrį į Lenkiją bei į lenkus, kaip Lietuvos tautinę ma- 

žumą, kuri - kaip išorės priešas ir okupantas - neverta pilietinių, 
emokultūrinių teisių Lietuvoje. Lietuvos demokratai stojo prieš tokį 
požiūrį, nes jis stūmė Lietuvos lenkus tiesiog į Lenkijos glėbį, naiki- 
no šios tautinės mažumos atstovų tarpe besiformuojančios pilieti- 
nės sąmonės (eventualiai panašios į Suomijos švedų orientacijas) 
daigus. Tuo pat metu demokratinis lietuvių nacionalinio judėjimo 
sparnas stojo prieš bandymus pavaizduoti visą Lietuvos lenkų ben- 
druomenę kolonistais ir okupantais in corpore. Buvo stengiamasi pa- 
rodyti, jog absoliuti Lietuvos lenkų dauguma yra tokie pat vietiniai 
gyventojai, kurie turi prigimtines teises lemti viso krašto likimą, ten- 
kinti savo individalius ir kolektyvinius poreikius, vystyti savitą et- 
ninę kultūrą. 

Dėlistorinių sąlygų specifikos autochtoniškumas reiškė ir tai, jog 
absoliuti dauguma Lietuvos lenkų yra lietuviškos kilmės arba, ki- 
taip tariant, sulenkėję vietiniai gyventojai. Demokratinėje visuome- 
nėje ši aplinkybė gal ir nekelia komplikacijų: tokia visuomenė turi 
rūpintis tautinės mažumos teisėmis, nežiūrint kokios yra tos mažu- 
mos istorinės šaknys. Bet moderniais laikais lietuvių ir lenkų santy- 
kiai neretai žymiai labiau negu kitur priklausė nuo šios aplinkybės. 
Mat prasidėjus Lietuvos-Lenkijos konfliktui, Lenkijai dviem tarpu- 
kario dešimtmečiam okupavus Vilnių ir Vilniaus kraštą bei pasukus 
prievartinės nelenkų tautybės gyventojų polonizacijos keliu, Lietu- 
vos vyriausybė savo ruožtu pradėjo tam tikrą politiką, kurios tiks- 
las buvo neleisti toliau stiprėti lenkiškiems elementams kitose šalies 
dalyse. Depolonizacijos argumentu tarnavo ir istoriografinė tezė apie 
lietuvišką lenkiškos mažumos kilmę. Oficialūs ano meto Lietuvos 
sluoksniai (o tam tikru mastu ir dalis šiuolaikinės lietuvių visuome- 
nės) motyvavo taip: kadangi Lietuvos lenkų mažuma yra lietuviš- 
kos kilmės, tai lenkų kalbos teisių apribojimas ir prievartinė re- 
lituanizacija yra legalus ir nepriekaištingas dalykas. Būtent 3-čiame 
dešimtmetyje Lietuvos lenkų tarpe paplito pastanga kildinti savo 
bendriją iš lenkų belaisvių, XIV amžiuje paimtų į nelaisvę ir apgy- 
Vendintų Lietuvoje krašto valdovo Gedimino. Simptomatiška tai, jog 

pastarųjų Sąjūdžio revoliucijos įvykių metu ši nemokslinė istorinių 
lenkų tautinės mažumos šaknų legenda taip pat trumpam išniro į 
politinės publicistikos paviršių. Lygiai taip pat lietuvių nacionalisti- 
nio sparno atstovų kartais vėl būdavo atgaivinama tezė, jog Lietu- 
voje nėra lenkų, o yra tik sulenkėję lietuviai, kurie negali preten- 
duoti į atskiros tautinės mažumos statusą ir į atitinkamą elgesį sujja, 


Socialinės aplinkybės lietuvių-lenkų 
konflikto išvakarėse 


Ilgi bendro politinio gyvenimo su lenkais amžiai, tos pačios katali- 
kiškos kultūros tradicijos, multieminės Lietuvos Didžiosios Kuni- 
gaikštystės palikimas, pagaliau 1795-1915 m. rusų administracijos 
priemonės komplikavo nepriklausomybės siekiančios lietuvių tau- 
tos santykius su vietiniais lenkais. Žinia, istoriškai susiklostė taip, 
kad lenkiškojo elemento socialinė ir ekonominė bazė XX amžiaus 
pradžioje buvo visų pirma turtingieji dvarininkai ir bajorai. Antai 
krašte (buv. Vilniaus ir Kauno gubernijos), turėjusiame apie 2,5 mln. 
gyventojų, maždaug 8 tūkst. bajorų valdė apie 40 76 visos žemės. 
Valstietija, kuri sudarė virš 73 Yo krašto gyventojų, gyveno skurde, 
kurį įveikti trukdė latifundinė žemėvalda. Daugumai valstietijos ir 
iš jos kilusiai inteligentijai, vadovavusiai nacionaliniam judėjimui, 
lietuvių santykiai su lenkais visų pirma asociavosi su santykiais tarp 
žemvaldžių, valdžiusių tūkstančius hektarų dirbamos žemės, ir 
smulkių žemdirbių, sunkiai besivertusių kelių ar keliolikos hektarų 
ūkeliuose. Praėjusio šimtmečio pabaigoje latifundinė žemėvalda 
stabdė krašto vystymąsi, vertė dešimtis tūkstančių žmonių palikti 
savo gimtą šalį ir emigruoti svetur (JAV, Didžioji Britanija, Rusijos 
imperijos miestai), ieškant pragyvenimo šaltinių. Tad kylant lietu- 
vių judėjimo bangai, lietuvių nacionalizmo antilenkiškos tendenci- 

jos vis labiau ryškėjo. Ir priešingai. Krašto diduomenę modernūs 
lietuvių nacionaliniai siekimai neišvengiamai gąsdino ir vertė elgtis 
priešiškai, kadangi darėsi aišku, kad laikai, kuomet keli nuošimčiai 
šalies gyventojų galėjo lemti visos visuomenės likimą, neišvengia- 
mai ėjo į pabaigą. Jaunas lietuvių nacionalizmas, žinoma, buvo ak- 
tyvesnis šios opozicijos elementas. 

Socialinius kylančio konflikto motyvus sąmoningai stiprino ru- 
sų valdžios vykdoma depolonizacijos politika. Žinomas lietuvių isto- 
rikas ir nacionalinio judėjimo dalyvis Mykolas Biržiška šitaip įverti- 
no Rusijos politikos vaidmenį lietuvių santykiuose su lenkais: 

Jei lietuviški rašmenys nebūtų uždrausti, o visos kitos maskolių prie- 
monės 1863 m. sukilimui likviduoti būtų vykdomos, lietuvių padėtis kad ir 
nebūtų buvusi dar tokia, kaip latvių ir estų(...) prieš kurių tikybą jokių 
žygių nebuvo daroma ir kurie patys ligi [18]80 - jų metų caro valdžios 
nebuvo „nuvokietinami“, tik, priešingai, naudojosi savo kalba bažnyčioje 
ir mokykloje, jau [18]60 - aisiais metais galėjo leisti sau laikraščius(...) - 
visdėlto net varžomi lietuviai per 40 metų kultūroje būtų daugiau laimėję. 
Nebūtų reikėję kovoti dėl to, ką turėjo jau lenkai ir kitos tautos. Nebūtų 
reikėję nei tų aukų ir kančių, kurių teko dėl raidžių pakelti. Natūraliau ir 
tautai sveikiau konservatyvieji jos sluoksniai būtų susigrupavę ir 
ramesnę, patogesnę būtų sau politinę liniją nusistatę, negu dabar 
jiems pačios vyriausybės kad buvo primesta griežtai ir kovingai 
opozicinės 

Kai kurie lietuvių demokratai tuo metu suvokė, koks pavojingas 
jaunai atgimstančiai visuomenei nesugebėjimas skirti socialinius ir 
etninius problemos aspektus. Garsus Lietuvos visuomenės veikėjas, 
nusipelnęs tiek lenkų, tiek lietuvių nacionaliniams sąjūdžiams, 
Mykolas Romeris viename savo 1915 m. memorandume lenkų Vy- 
riausiam Tautiniam Komitetui (NKN) pabrėžė, kad demokratinis lie- 
tuvių judėjimo sparnas geba gana taktiškai atskirti socialinį ir tautinį 
pradą ir nesivadovauja tokiu paprastu ir lengvu demagogišku metodu, kaip 


" M.Biržiška. Lietuvių tautos kelias į naująjį gyvenimą. Los Angeles. 1952. T.2. P. 13. 

lenkybės tapatinimas su bajorais ir ponais ir jų pjudimas klasinių instink- 
tų šūkiais.* Anuo metu tai nebuvo dominuojanti nuomonė, o ir vėles- 
nėje istorinėje lietuvių literatūroje į tai atkreiptas menkas dėmesys, 
Tačiau turima statistika rodo, jog M.Romeris buvo teisus : XIX-XX 
amžių sąndūroje socialinių ir etninių Lietuvos struktūrų tapatini- 
mas buvo perdėtas ir politiškai tendencingas. 

Žvilgterėkime į krašto gyventojų kalbinius, luominius bei kitus 
socialinius santykius pro pirmojo 1897 m. Rusijos imperijos visuoti- 
nio gyventojų surašymo (beje, paremto moderniais statistikos meto- 
dais) statistinę prizmę. Tai leis labiau artikuliuotai svarstyti lietuvių 
ir lenkų santykių istorinę raidą. Atkreiptinas dėmesys į vieną šio 
statistinio šaltinio savybę: 1897-aisiais nebuvo fiksuojama Lietuvos 
gyventojų tautybė taip, kaip ji Lietuvoje suprantama dabar. Vienin- 
telis objektyvus etninis požymis, fiksuotas surašyme, buvo gyven- 
tojų gimtoji kalba. Kaip buvo užsiminta, nei tada, nei vėliau - mo- 
derniojoje etnologijoje - kalba nebuvo laikoma vieninteliu tautinės 
identifikacijos kriterijumi. Kita vertus, gimtosios kalbos faktorius ne- 
visiškai atspindi kalbinę situaciją surašymo momentu. Tai šiek tiek 
sumažina minimo statistinio šaltinio reikšmę, sujaukia vėlesnės sta- 
tistikos analizę. Tačiau tai vis dėlto pirmasis aiškiai moksliniais kri- 
terijais paremtas gyventojų surašymas. 

Taigi 1897 m. Rusijai priklausiusioje dabartinės Lietuvos teritori- 
joje apytiksliai gyveno 2,7 mln. žmonių: iš jų 87,3 X kaimuose ir 
miesteliuose, 12,7 miestuose. Socialinė - luominė struktūra buvo to- 
kia : valstiečiai - 73,4 6, miestiečiai - 20 90, bajorai - 5,2 Yo. 58,3 90 
visų krašto gyventojų gimtoji kalba buvo lietuvių, 13,3 70 - žydų 
(jidiš), 10,3 Yo - lenkų, 14,6 96 viena iš rytinių slavų kalbų (rusų ir 
baltarusių dialektai, kartais Rytų Lietuvoje vadinami vietine kalba). 

Susiklostė specifinė situacija Lietuvos miestuose: 42,1 76 Lietu- 
vos miestų gyventojų savo gimtaja kalba laikė jidiš, 24 76 - lenkų, 
21,5 $ - rusų ir baltarusių kalbos, ir tik 7,8 76 - lietuvių. 


* M.Romeris. Lietuva karo akivaizdoje. V. 1993. Nr.3. P. 213. 

Žvilgterėkime, ką statistika kalba apie luomų ir kalbų santykius. 
Lietuvių kalbą laikė savo gimtaja kalba bemaž trečdalis Lietuvos 
bajorų luomo atstovų. Vakarinėje Lietuvos dalyje - Žemaitijoje šis 
skaičius dar didesnis - 36,6 16. Žinoma, daugumos (59,4 $6) krašto 
bajorų gimtoji kalba buvo lenkų, tačiau šita aplinkybė jokiu būdu 
neleidžia teigti, kad lietuvių ir lenkų konflikto priežastys buvusios 
išimtinai socialinės kilmės. Tą patį tvirtinti leidžia ir lenkų kalbos 
paplitimo tarp kitų Lietuvos gyventojų sluoksnių analizė. Iš visų 
surašyme pateiktų duomenų aiškėja, jog tarp gyventojų, kurie nu- 
rodė lenkų kalbą buvus jų gimtaja kalba, santykinę daugumą suda- 
rė valstiečiai - 40,9 Yo. Bajorų nuošimtis — 30,2, miestiečių - 26,4. 
Svarbu pastebėti tai, jog lenkakalbiai valstiečiai gana kompaktiškai 
telkėsi Lietuvos rytiniuose pakraščiuose, tuo tarpu bajorai ir mies- 
tiečiai eksteritorialūs - jie buvo pasklidę po visą kraštą. Tai sąlygojo 
vieną XX a. pradžios Lietuvos lenkų bruožą: teritorinės autonomi- 
jos Lietuvos sudėtyje jų negalėjo patenkinti, o vienintelis kompro- 
misas išlaikyti savo padėtį — tai vienokios ar kitokios federacijos su 
Lenkija idėja. Turimi duomenys leidžia teigti, jog nepaisant to, kad 
socialinis faktorius buvo nepaprastai svarbus, tačiau toli gražu ne- 
vienintelis, įtakojęs kylantį lietuvių - lenkų konfliktą Lietuvoje. 

Šio konflikto ar tiksliau - šiuolaikinės jo formos pradžia siekia 
XIX amžiaus antrąją pusę, kuomet susiformavo modernioji lietuvių 
tauta - savarankiška pagrindinio taksonominio lygio etnosocialinė 
ir etnopolitinė bendrija. Nacionalistinės ir imperialistinės ideologi- 
jos bei politikos vyravimo tarptautiniuose santykiuose sąlygomis 
Lenkija ir lenkai nesugebėjo istoriškai teisingai reaguoti į XIX a. pab.- 
XXa. pradžioje įvykusius kardinalius poslinkius tautose, prieš šimt- 
metį sudariusiose dvilypę Lenkijos - Lietuvos valstybę. Tad nema- 
žiau svarbia laikytina aplinkybė - nacionalistinių Lenkijos sluoks- 
nių bandymas visiškai integruoti Lietuvą, atimant jai valstybinio su- 
verenumo atstatymo galimybes 1918 - 1920 m. Iki XVIII a. pabaigos 
egzistavusios valstybės, kurioje aiškiai vyravo lenkiškasis pradas, 
restauracinės tendencijos rodė, jog Lenkijoje dominavo pažiūra į 

Lietuvą kaip į savą teritoriją, kaip į provinciją, arba kresus. Lietų- 
viams nenoriai buvo pripažįstama savarankiškos, pilnavertės ir pil- 
nateisės tautos statusas. I - jo Pasaulinio karo metais lenkai vis dar 
žiūrėjo į lietuvius kaip į atkuriamos didžiosios Lenkijos tautinę mažu- 
mą, tegalinčią pretenduoti tik į etnokultūrinę autonomiją. Lietuviai 
tokiomis sąlygomis pasirinko arba, tiksliau, buvo aplinkybių pri- 
versti pasirinkti agresyvų nacionalizmą, kaip tautinės savigynos bū- 
dą, o tai savaime aišku negalėjo neatsiliepti lenkų tautybės žmonių 
padėčiai Lietuvoje - toje geopolitinėje erdvėje, kurioje lietuviai no- 
rėjo atstatyti savąją tautinę valstybę. Lietuvos lenkams tai kėlė neri- 
mą ir nepasitenkinimą. Ši interesų sankirta buvo ta dirva, kurioje 
kilo karinis konfliktas tarp dviejų, ilgus šimtmečus vienoje, kad ir 
dvilypėje valstybėje gyvenusių, o po Pirmojo Pasaulinio karo atski- 
ras savarnkiškas valstybes atkuriančių tautų. Per šį konfliktą Lenki- 
ja, entuziastingai remiama daugumos Lietuvos lenkakalbių gyven- 
tojų, prisijungė pietrytinę ir rytinę istorinės-etnografinės Lietuvos dalį, 
į kurią dėl visiškai suprantamų priežasčių negalėjo nepretenduoti 
Lietuva: juk tai buvo ginčas dėl istorinės Lietuvos sostinės Vilniaus. 


Lietuvos — Lenkijos konfliktas dėl Vilniaus ir lenkų 
tautinės mažumos padėtis 1918 - 1939 m. 


Dabartinėje Lietuvos opinijoje lenkų tautinės mažumos padėtis nuo- 
lat siejama su Lenkijos okupuoto tarp dviejų pasaulinių karų Vil- 
niaus krašto problema. Neretai pačiame dabartinės lietuvių visuo- 
menės primityviausiame lygmenyje yra įsivaizduojama, jog lenkų 
mažuma apskritai susiformavo kaip okupacijos ir kolonizacijos pa- 
darinys. Tokiu būdu iškreiptas istorinės praeities pavidalas priside- 
da prie lietuvių-lenkų santykių komplikavimo, stumia Lietuvos len- 
kus tolyn nuo Lietuvos pilietinės visuomenės kūrimo darbo, trukdo 

jiems surasti sau vietos turtingoje Lietuvos istorijoje. Šitaip bet kuri 
tautinė mažuma susvetimėja, darosi svetimkūniu valstybėje, kurios 
autochtonu iš tikro yra. 

Prie Lenkijos tarpukario laikotarpiu prijungtoje istorinės-etno- 
grafinės Lietuvos ir etninės baltarusių teritorijos dalyje lenkais save 
laikantys žmonės sudarė bent santykinę daugumą. Jie, o pirmiau- 
siai išjų kilęs socialinis elitas, tuo metu gana lengvai ir greitai atitolo 
nuo senosios Lietuvos Didžiosios Kunigaikštijos pilietinių tradicijų 
ir pasijuto esantys integralia lenkų nacijos, t.y. teritorinės etnosocia- 
linės ir etnopolitinės bendrijos dalimi. O ir visa 1920-1939-tų metų 
Lenkijos visuomenė, bent jos absoliuti dauguma, prijungtąją Rytų 
Lietuvą su istorine sostine Vilniumi ėmė traktuoti, kaip integralią, 
neatskiriamą Lenkijos ir lenkų nacionalinės teritorijos dalį, kurioje 
lietuviai - šio krašto autochtonai, kaip ir kitos nelenkų tautinės ben- 
drijos, negalėjo pretenduoti į ką nors daugiau, kaip tautinės mažu- 
mos statusą. Dar daugiau, Lenkijos okupacinė valdžia, siekdama ga- 
lutinio krašto integravimo, ne tik kad skatino lenkiško elemento per- 
sikėlimą į šią teritoriją, bet diskriminavo lietuviškąją Vilniaus kraš- 
to gyventojų dalį. Ypač aktyviai buvo įtakojama dalis kaimo gyven- 
tojų, kurie tuo metu, galima sakyti, buvo galutinai tautiškai neapsi- 
sprendę. Mat gana daug šio krašto valstiečių vis dar vadino save 
greičiau vietiniais (tuteiszy), o ne lenkais ar lietuviais. Neretai viena- 
me kaime ir net vienoje šeimoje senosios generacijos atstovai dar 
kalbėjo lietuvių kalba, ojaunuomenė jau buvo ją užmiršusi. Tad oku- 
pacinės lenkų valdžios rankose buvo visi svertai per švietimo siste- 
mą užbaigti krašto polonizacijos procesą, kuris savaimingai vystėsi 
jau keletą šimtmečių. 

Tačiau Lietuva niekados nepripažino Vilniaus krašto teisėtai įgyta 
integralia Lenkijos dalimi, traktavo jį kaip Lenkijos okupuotą ir anek- 
suotą Lietuvos teritorijos dalį. Dar daugiau, senosios Lietuvos sosti- 
nės netektis, pastangos ją atgauti ir su tuo susijusios akcijos tarpu- 
kario Lietuvoje buvo labai svarbios ištisos lietuvių generacijos menta- 
litetui. Praktiškai modernios lietuvių tautos konsolidacija vyko 

kovos dėl Vilniaus įtampos lauke. Kita vertus, Vilniaus klausimas 
abipus demarkacinės linijos, dalijusios konfliktuojančias šalis, atro- 
dė labai skirtingai. Tą klausimą 1922 m. gegužės 15 d. garsiajame 
savo laiške Juzefui Pilsudskiui išdėstė Mykolas Romeris. Jis prie- 
kaištavo Lenkijos lyderiui, mėgdavusiam parodyti savo lietuvišką 
ir vilnietišką kilmę, dėl Vilnijos aneksijos ir įrodinėjo, kad tai kompli- 
kuos ir Lietuvos lenkų gyvenimą. Jis rašė: Lenkijai, kuri prisijungia 
Vilnių, kaip savo tautos [teritorijos] dalį, jis nėra sostinė (...), o todėl Vil- 
nius yra jai lygu Liublinas, Poznanė ar net Lomža (...) Vilnius yra ne tik 
Lietuvos sostinė — jis yra Lietuvos tragedija; už tai Lenkijai jis yra tik kąs- 
nis surijimui.5 Tuo sudėtingu momentu galbūt vyko ir lemiami da- 
lies Lietuvos visuomenės - ypatingai senojo elito palikuonių - tauti- 
nės ir pilietinės identifikacijos posūkiai. M. Riomeris minėtame laiš- 
ke J. Pilsudskiui taip išsireiškė: Suprantu tragediją Lietuvos lenkų, ku- 
rie nėra nei išimtinai lietuviai, nei išimtinai lenkai. Istoriniais momentais 
Lietuvos ir Lenkijos kelių susikirtimo dvilypumas gali būti vaisingas, ta- 
čiau išsiskyrimo akimirką tai vienok yra sunkenybė....“. M. Romeris pui- 
kiai suprato, kad konfliktuojančių valstybių tautinėms mažumoms 
bus labai sunku sukurti padoraus gyvenimo sąlygas. 

Lietuva negalėjo susitaikyti su istorinės sostinės praradimu, nors 
tai kirtosi net su Tautų Sąjungos ir dominuojančios tarptautinės opi- 
nijos nuomone, kuri iš esmės sankcionavo Lenkijos suverenitetą Vil- 
niaus krašte, pripažino jo prijungimo prie Lenkijos procedūrą tarp- 
tautinės teisės požiūriu legalia. Iš visų tarpukario valstybių kitaip į 
Lenkijos ir Lietuvos konfliktą dėl Vilniaus krašto žiūrėjo tik, berods, 
Sovietų Sąjunga. Šiai agresyviai valstybei kaimynų konfliktas buvo 
parankus skaldyti besiformuojančią buferinę zoną Vidurio Europos 
rytiniame pakraštyje. Tad ji siekė ne tiek padėti Lietuvai grąžinti 
okupuotas žemes, kiek neleisti Lenkijai tapti galutiniu nugalėtoju. 


" Laiškas cituotas iš Romerių šeimos dokumentų publikacijos: Pasmo czynnosci 
ciągiem lat idgce... Z dziejow Romerow na Litwie. Warszawa. 1992. S. 160 - 161. 
6 
Cit. iš ten pat. 

Tokiu būdu konfliktas buvo savotiškai užkonservuotas; jis neleido 
sukurti gynybinės sąjungos nuo Suomijos iki Rumunijos. Tad Sovie- 
tų Sąjungos pozicija buvo nulemta ne tiek siekimo ginti silpnesnės 
ir skriaudžiamos pusės interesus, bet daugiau agresyvių sovietų 
interesų šiame regione. 1939 m. Molotovo-Ribentropo pakto 
aplinkybės parodė, jog Vilniaus grąžinimą Lietuvai sovietai siejo su 
neabejotinu planu pasiglemžti sau ir pačią Lietuvos valstybę. Gi 
tarpukaryje kitos valstybės, kaip jau buvo užsiminta, iš esmės pri- 
pažino įvykųsį faktą, neparėmė Lietuvos gyvybinių siekių ir prak- 
tiškai atidavė ją Sovietų Sajungos dispozicijon. 

Lenkijos-Lietuvos konflikte, žinoma, neišvengiamai dalyvavo ir 
abiejų šalių visuomenė. Lietuvių visuomenėje, neišskiriant ir Vilniaus 
krašto lietuvių, buvo puoselėjama Vilniaus krašto vadavimo idėja. Į 
masinę visuomeninę organizaciją, pavadintą Sąjunga Vilniaus kraš- 
tui vaduoti, tuo metu įsijungė įtakingi lietuvių visuomenės ir kultū- 
ros veikėjai, universiteto profesoriai ir menininkai. Keliolika metų 
buvo vedama aktyvi propaganda, leidžiami bukletai, agitaciniai pla- 
katai ir avirukai. Buvo remiami Vilniaus krašto lietuvių aktyvistai. 
Okupacinė lenkų valdžia dėl to griebėsi prieš krašto lietuvius repre- 
sijų ir retorcijų politikos. Daugelis lietuvių veikėjų buvo persekioja- 
mi, tremiami į Lenkijos gilumą, uždarinėjami lietuviški laikraščiai, 
siaurinamos galimybės įgyti išsilavinimą gimtąja lietuvių kalba. 

Lietuvos valdžia atsakydavo adekvačiais ar panašiais veiksmais 
negausios lenkų bendruomenės atžvilgiu. Anksčiau aptarta nacio- 
nalistinė nuostata, kad Lietuvos lenkai yra tik sulenkėję lietuviai, bu- 
vo naudojama politikos, nukreiptos prieš šalies lenkus, vairininkų 
arsenale. Polonizacijos pavojai, Lenkijos agresijos baimė (pagrįstai 
įtariant, kad dešimteriopai didesnė kaimynė gali okupuoti ne tik Vil- 
niaus kraštą, bet ir visą Lietuvą), trečio dešimtmečio pradžioje iš- 
aiškintas POW (lenkų karinė organizacija) sąmokslas Lietuvoje, 
kuriame dalyvavo ne vienas žinomas lenkų veikėjas, — visa tai kūrė 
šalyje polonofobijos atmosferą. Iš valdžios pusės, lietuvių visuomenei 
palaikant, buvo uždarinėjamos lenkiškos mokyklos provincijoje, 

neleidžiama atidaryti naujų. Lenkų kalbos viešas vartojimas kėlė tam 
tikrą lietuvių reakciją ir didino diskomfortą lenkakalbiams Lietuvos 
piliečiams. Tai be jokios abejonės trukdė formuotis pilietinei visuo- 
menei, kuri būtų buvusi pajėgi etnopolitinius (pilietinius) kriterijus 
iškelti aukščiau etninių: Greta to svarbu pažymėti, kad kokių nors 
smurtinių veiksmų prieš Lietuvos lenkus nebuvo, neužfiksuota is- 
toriniuose šaltinuose ir priešingos reakcijos. 

Šis intensyvus šaltasis karas negalėjo nedidinti abiejose tautose 
neapykantos viena kitos atžvilgiu, tarpusavio fobijų bei kaltinimų. 
Turbūt lietuvių visuomenė pirmavo prieš lenkus. Ir tai visiškai su- 
prantama: konflikte lietuviai buvo silpnesnė, labiau kenčianti ir la- 
biau istoriškai — teisiškai teisi pusė. Kita vertus, lietuviškas naciona- 
lizmas tuo metu pasižymėjo dideliu tiesmukiškumu ir gal net pri- 
mityvumu. Nobelio premijos laureatas, kilęs iš bajoriškos Lietuvos 
giminės, Česlavas Milošas pokalbyje su buvusiu Lietuvos disidentų 
Tomu Venclova šitaip išsireiškė: 1918-1939 metais lietuviai nemėgo 
viso to, kas Vilniuje man buvo artima: krajovcų, federalistinių svajonių, 
masony-liberalų, kurie kadaise nuėjo su Pilsudskiu. Atrodo, labiau buvo 
norima turėti reikalų suanimanaturalterendeciana, nes tokiu 
atveju mažų mažiausiai buvo aiškiai matomas priešas.? 

Iš dalies dar ir dabar šis įsisenėjęs lietuvių polonofobijos kom- 
pleksas gyvuoja. Net jeigu istoriškai teisūs tie, kurie dėl visų prie- 
žasčių pirmiausiai kaltina Lenkiją ir lenkus, vis dėlto šitoks polono- 
fobijos kompleksas tikrai būtų žymiai labiau sušvelnėjęs, jeigu ne 
atkaklios nacionalistinių sluoksnių pastangos jį gaivinti, nematant 
skirtumo tarp J. Pilsudskio ir L. Želigovskio Lenkijos ir L.Valensos 
Lenkijos.3 


"Cz. Milosz, T.Venclova. Dialog o Wilnie// Kultura. Paris. 1979. Nr.1. S.7 - 8. 
* T. Venclova. Penktieji laisvės metai// Metmenys. 1994. Nr.67. P. 32. 

Antrojo Pasaulinio karo patirtis: 
„Okupanty-rezistentų“ lygtis 


Lietuvos — Lenkijos konfliktą nutraukė Antrasis Pasaulinis karas, 
išbraukęs iš Molotovo - Ribentropo pasidalytos Vidurio Europos 
žemėlapio abi konfliktavusias valstybes. Bet tai jokiu būdu nepa- 
lengvino Lietuvos lenkų padėties, nepagerino ir negalėjo pagerinti 
santykių su viešpataujančia krašto gyventojų dauguma. II - sis Pa- 
saulinis karas negalėjo nutraukti ir nenutraukė etninio konflikto pa- 
čios Lietuvos viduje. 1939-j4 metų rugsėjo pirmoji Lietuvai išaušo 
kiek kitaip nei Lenkijai, kurią pagal tų pačių metų rugpiūčio 23-čio- 
sios scenarijų, suderintą Maskvoje, Vokietijai puolant Lenkiją iš Va- 
karų, Sovietų Sąjungos kariuomenė, pagal Molotovo — Ribentropo 
susitarimą ramiai palūkuriavusi keletą savaičių, okupavo rytines 
Lenkijos teritorijas, įskaitant Vilniaus kraštą, į kurį pretendavo Lie- 
tuva. Pagal 1920.07.12. SSSR-Lietuvos sutartį sovietai buvo oficia- 
liai pripažinę, kad Vilnius ir jo sritis yra integrali Lietuvos Respubli- 
kos dalis. Karo pradžioje Lietuva užėmė neutralią poziciją: Vokieti- 
jai užpuolus Lenkiją, ji pasielgė garbingai ir neskubėjo atsiimti Vil- 
niaus iš nukraujavusios Lenkijos, kaip buvo siūloma nacių. Priešin- 
gai, Lietuvos vyriausybė suteikė prieglobstį nuo vokiškųjų ir sovie- 
tinių okupantų besitraukiantiems lenkų kariams ir civiliams pabė- 
gėliams. Pirmosiomis karo savaitėmis Lietuvoje atsidūrė apie 13 500 
lenkų pabėgėlių: civiliai buvo šelpiami, aprūpinami būtiniausiomis 
pragyvenimo priemonėmis, kariai internuojami, apgyvendinami at- 
skirose stovyklose, iš kurių daugumas vėliau sėkmingai pateko į Va- 
karus. Bet, žinoma, nereikia manyti, kad polonofobija Lietuvoje iš- 
nyko ar kad gailestingumas nugalėtiesiems visiškai nugalėjo. Net 
tautininkų spaudoje tuo metu pasirodė straipsniai, kuriuose pagal 
Sovietų oficiozą „Izvestije“ Lenkijos tragedija buvo vaizduojama lyg 
agresoriai būtų niekuo dėti. Štai spalio 5 d. „Vairas“ išspausdino 
straipsnelį Lenkų armijos ypatumai, kuriame jautėsi sovietinės retorikos 

gaidos. Straipsnyje rašoma: Tariant „Izvestije“ žodžiais, Lenkija buvo 
tipiškai militarinė valstybė su visomis josios ypatybėmis. Armija poniškoje 
Lenkijoje buvo iškelta ant tam tikro dirbtinio pjedestalo, ir apie ją buvo 
rašoma ir kalbama garbingu, valstybiškai patetišku tonu (...) Nebuvo gali- 
ma įsivaizduoti įžiilesnio ir daugiau įsivaizduojančio žmogaus, kaip lenkų 
karininkas (...) Daugiau kaip 4090 lenkų armijos sudarė [tautinės] mažu- 
mos. Aišku, kad šlėkta nepasitikėjo jais ir visaip varžė jų teises. Lazdų 
disciplina ir beprasmiu muštru ponai siekė patikinti sau paklusnią karo 
mašiną..? Pacituoti žodžiai kažkiek atspindi Lietuvos oficialiųjų 
sluoksniu taikstymąsi su įvykusiu faktu ir būtų neteisinga reikalau- 
ti popierinio pasipiktinimo dėl to, kad didelės politinės žuvys ryja 
mažas, tačiau masinės nuotaikos taip pat turėjo panašių bruožų. 

Kita vertus, karo lemtis netruko skaudžiai paliesti ir pačią Lietu- 
vą. Itin komplikuotas ir skirtingai lenkų bei lietuvių vertintas buvo 
Vilniaus susigrąžinimas. Sovietai, demonstruodami savo tariamą pa- 
lankumą Lietuvai, 1939 m. spalio 9 d. (tą pačią 1920 m. dieną Vil- 
nius buvo užimtas L. Želigovskio kariuomenės) perdavė Vilnių ir 
vakarinę dalį teritorijos, kuri buvo vadinama Vilniaus kraštu, Lietu- 
vai. Tačiau šio diplomatinio gesto kaina buvo tragiška Lietuvai. Pir- 
miausiai po Sovietų Sąjungos ir Vokietijos sandėrių Lietuva nebetu- 
rėjo jokių alternatyvų (tame tarpe atsiimti ar neantsiimti iš sunaikintos 
Lenkijos Vilnių). Antra, už savo veiksmus Sovietai pareikalavo įsi- 
leisti į Lietuvą jų karinį kontingentą. Štai kodėl lietuviams kariams 
žengiant į senąją sostinę 20 000 rusų įgulos įsitvirtino Lietuvoje ir 
rengėsi tiesioginei šalies okupacijai. 

Deja, šios tarptautinės aplinkybės ir anksčiau paminėti Lietuvos 
vyriausybės veiksmai priglaudžiant lenkų pabėgėlius, nebuvo pa- 
imti omėn Viniaus lenkų, kurie iš tiesų priešiškai pasitiko Lietuvos 
administraciją. Nacionalizmo apakinta ir karo negandų bei okupan- 
tų iškankinta Vilniaus lenkų visuomenė pasitiko lietuvius kaip s0- 
vietų aliantus bei okupantus. Emigracinei Lenkijos vyriausybei ener- 

gingai veikiant, tiek krašto lenkų tarpe, tiek tarptautinėje opinijoje, 
palankioje antihitlerinei koalicijai (bent iki Sovietų Sąjungos prisi- 
jungimo prie jos), išliko požiūris į Vilnių kaip integralią Lenkijos 
dalį, o lietuviai buvo palaikyti okupantais. Tačiau tiesiogiai ginkluoto 
pasipriešinimo į Vilnių įžengusi Lietuvos kariuomenė nesutiko. 

Lietuvių administracija veikti Vilniuje, perkelti į jį šalies sostinės 
funkcijas turėjo labai nedaug laiko - nuo 1939-jų spalio mėn. iki 
1940 m. birželio 15 d., kuomet sovietai okupavo Lietuvą. Tačiau ir 
per trumpą laiką Lietuvos Švietimo ministerija, perėmusi lenkiškas 
mokyklas, nesiekė prievartinės krašto lenkakalbių lituanizacijos. Lie- 
tuvių politikai jau buvo įgiję karčią patirtį Klaipėdos krašte, kur iki 
pat jo praradimo Pasaulinio karo išvakarėse taip ir nepavyko sukurti 
plačios socialinės lietuvių valdžios bazės. Kai kurie žymūs politikai 
perspėjo nedaryti Vilniuje tokių pat klaidų, kokios buvo daromos 
prieš tai Klaipėdoje, t.y. vengti prievartinės lituanizacijos priemo- 
nių. Todėl Vilniuje nuo pat pradžių buvo diegiami pilietinio lojalu- 
mo principai, siekiama sumažinti Lenkijos okupacijos laikais sustip- 
rėjusį nelenkų polonizacijos pavojų. 

Aukštojo mokslo srityje Lietuvos vyriausybės politika skyrėsi. Di- 
džiausią lenkiškosios visuomenės nepasitenkinimą sukėlė Vilniaus 
Stepono Batoro universiteto reformavimas arba, kaip manė vyriau- 
sybės politikos oponentai - lenkai, jo likvidavimas. Mat 1940 m. sau- 
sio 1-mą vietoj Stepono Batoro universiteto praėjo veikti lietuviškas 
universitetas. Tuo pat metu Vilniuje įsikūrė nauji lietuviški teatrai, 
opera, muzikos konservatorija, trumpam atgijo kultūrinis gyvenimas. 

Materialinę vilniečių padėtį gerino ir didelis Lietuvos valdžios 
rūpinimasis pataisyti nuo karo nukentėjusio ūkio reikalus. Tai šiek 
tiek švelnino lenkakalbių miesto gyventojų reakcijas. Bet sovietai, 
rezgdami būsimos Lietuvos okupacijos planus, stengėsi panaudoti 
etninius konfliktus krašte, kurstė šovinistiškai nusiteikusius lenkus, 
netgi baltarusius ir žydus antilietuviškiems veiksmams, provokavo 
tarpusavio nesusipratimus. 1940. 06. 15. Lietuvos okupacija atėmė iš 
lietuvių bet kokias santykių su lenkais harmonizavimo galimybes: 

sovietų terorizuojama šalis pati jau nebegalėjo lemti savo pačios 
likimo. 

Po metų Pasaulinio karo teatras pasisuko kita, Lietuvai ne ma- 
žiau tragiška linkme. 1941.06.22. Vokietija užpuolė savo buvusią ben- 
drininkę Sovietų Sąjungą ir labai greitai nustūmė rusus toli į rytus 
už Lietuvos sienos. Pirmąją rusų - vokiečių karo savaitę lietuviai 
patriotai panaudojo savo valstybingumo atstatymui. Antisovietinio 
sukilimo kovotojai atakavo besitraukiančius rusų karius, atkūrinėjo 
Lietuvos valdžios įstaigas, tuo pat metu pasitikdami vokiečius jei 
ne kaip sąjungininkus, tai kaip išvaduotojus. Nors nepriklausomos 
Lietuvos atstatymo euforija truko ne ilgiau kaip mėnesį ir atslūgo 
pamačius, kad naciai nesiruošia respektuoti net marionetinės Lietu- 
vos suverenumo, tačiau tai mažai reiškė Lietuvos lenkams, kūru- 
siems tuo metu savo Armijos Krajowos (AK) organizaciją Lietuvoje. 
Kaip Sovietų režimo metu, taip ir vokiečių okupacijos sąlygomis, 
lenkai žiūrėjo į lietuvius priešiškai. Lietuviai buvo laikomi okupan- 
tų kolaborantais arba tiesiog okupantais. 

Vokiečių okupacijos 1941-1944 metais lietuvių-lenkų konfliktas 
dar labiau pagilėjo, o politinė - idėjinė motyvacija abipusiai kompli- 
kavosi. Lietuviai laikė lenkų AK aktyvistus okupantais, nes jie kovo- 
jo už Lenkijos atstatymą prieškarinėmis sienomis, t.y. ir už Vilniaus 
krašto okupacijos atnaujinimą. Vilniaus lenkai, kaip ir emigracinė 
Lenkijos vyriausybė, ir toliau laikė Vilnių integralia (nors Vokietijos 
okupuota) Lenkijos dalimi ir skatino pogrindyje veikti prieš okupa- 
cinį režimą. Kadangi vokiečiai administravo Vilnių ir Vilniaus kraš- 
tą kaip Lietuvos dalį, ojo, kaip ir visos kitos Lietuvos, administravi- 
me dalyvavo tam tikri lietuvių visuomenės sluoksniai, siekę čia be 
kita ko ginti lietuvių gyventojų nacionalinius interesus, tai savaime 
aišku jie buvo lenkiškosios visuomenės laikomi okupantais arba bent 
jų pakalikais. Lenkų partizanai - AK kariai čia gi veikė kaip oku- 
puotosios Lenkijos teritorijoje. Lenkijos, kuri turėjo emigracijoje dir- 
busią ir antihitlerinės koalicijos pripažintą vyriausybę. Todėl nega- 
lėjo nekilti ginkluotų susidūrimų tarp vokiečių pusėje tarnavusių 

lietuviškų junginių ir lenkų kovotojų. Tačiau iki dabar Lietuvos vi- 
suomeninę opiniją dirgina ne pats karinių formuočių susidūrimų 
faktas, o tai, kad jie neretai virsdavo taikių gyventojų egzekucijo- 
mis, siekiant atlikti etninį valymą mišriai lietuvių ir lenkų gyvena- 
mosiose teritorijose. Prie žiauriausių karinių nusikaltimų prieš tai- 
kius gyventojus galima priskirti AK baudžiamąją akciją Dubingių 
apylinkėse, kurios metu buvo išžudyta keliasdešimt lietuvių vals- 
tiečių šeimų. Lietuvių daliniai taip pat peržengdavo karo įstatymo 
ribas: Vilniaus krašto lenkai negali pamiršti Glitiškių kaimo aukų, 
kurios krito nuo lietuvių ekstremistų rankų. 

Svarbiausia yra tai, kad per ketverius karo metus nebuvo suge- 
bėta rasti galimybės dialogui tarp antihitlerinio ir antisovietinio lie- 
tuvių bei lenkų pogrindžio dalyvių. O tokių pastangų buvo. Ypač 
tai būtų turėję reikšmės Lietuvai, kurios tarptautinė padėtis buvo 
kur kas labiau komplikuota nei Lenkijos. Į Vakarus pasitraukusiam 
prezidentui Antanui Smetonai nebuvo leista sudaryti emigracinę vy- 
riausybę. Tuo Vakarai iš esmės pripažino Sovietų teises į Lietuvą ir 
objektyviai stūmė krašto visuomenę į tą pusę, kuri žadėjo daugiau 
suverenių teisių —t.y. į Vokietiją. Antihitlerinio pasipriešinimo daly- 
viams buvo itin sunku kovoti tokiomis sąlygomis. 

Antro pasaulinio karo randai yra nepaprastai jautrūs ir dabar. 
Iškilmingai paminėdami Dubingių aukas lietuviai nenorom prisi- 
mena Glitiškes. Gi lenkai priešingai - Glitiškių tragedijos faktais ban- 
do pridengti AK veiksmus Lietuvoje. Net šiomis Lietuvos ir Lenki- 
jos santykių „šiltėjimo“ dienomis iš praeities vis dar kyla su mokslų 
nieko bendro neturintys vaizdiniai. Štai varšuviškėje Gazeta Wspolc- 
zesna*? išspausdino prisiminimų iš karo metų Vilniaus pluoštą, ku- 
rių autorė dėl lenkų pogrindininkų ir kovotojų žudynių Paneriuose 
kaltina visų pirma Lietuvos saugumą, represinę instituciją, tariamai 
veikusią vokiečių okupacijos sąlygomis. Jei dar būtų ėjusi kalba apie 
pavienius vokiečių kolaborantus ar jų grupes - tai dar suprantama, 

bet išgalvoti neegzistavusią Lietuvos valdžios įstaigą, kuriai užver- 
čiama kaltė už antrą pagal masiškumą lenkų gyventojų žudynių vietą 
(po Katynės), yra pavojingas dalykas. Ypač kai tai daro laikraštis, 
kuris yra pakankamai žinomas lietuvių šviesuomenei. Reikia pripa- 
žinti, kad žodžiai atleidžiame ir prašome atleidimo labai tyliai tariami 


iki pat šių dienų.!! 


Lietuviai ir lenkai sovietinio 
„Internacionalizmo rojuje“ 


Sovietų režimo laikotarpis lietuvių ir lenkų santykiuose iki šiolei 
yra menkai tyrinėtas istoriniu, sociologiniu ar kultūrologiniu požiū- 
riu. Taip yra mažų mažiausiai dėl dvejopų priežasčių. Pirmiausiai 
apskritai stinga analitinio istorinio požiūrio į okupantų sukurtą sis- 
temą. Antra, demagoginis Sovietų valstybės fasadas, proletarinio in- 
ternacionalizmo etiketės maskavo bei — tą reikia pripažinti - slopino 
trinties tarp tautinių mažumų apraiškas. Tačiau kokia kaina tos slo- 
pinimo funkcijos buvo vykdomos? Iki šiol bene geriausiai tą padėtį 
yra akcentavęs istorikas Antanas Kulakauskas, kuris keliuose moks- 
liniuose pranešimuose ir laikraštinėse publikacijose yra parodęs, kad 
pokario metais lenkų-lietuvių konfliktas buvo „užšaldytas“ dėka to, kad 
abi šios tautos atsidūrė sovietinio totalitarizmo gniaužtuose.'? Žinoma, 
visų pirma tai liečia lietuvius ir lenkus, kurie atsidūrė šiapus Sovie- 
tų Sąjungos valstybinės sienos. Tačiau ir pati Lenkija, iš karo laimė- 
tojų malonės įgijusi visiškai naujas valstybines sienas (t.y. atgavusi 
istorines žemes, kurios jau prieš kelis šimtmečius buvo vokiečių ko- 
lonizuotos ir civilizuotos, ir iš kurių vokiečiai buvo iškeldinti arba 

patys išsikėlė), tapo sovietų protektoratu, tik formaliai suverenia 
liaudies respublika. O Lietuva su jai atitekusia Vilniaus krašto dalimi 
1944 m. vėl „sugrįžo“ į Sovietų Sąjungą, tapo viena iš 15 sąjunginių 
respublikų. Lietuvos lenkai, kurių didelė dalis (ir beveik visa švie- 
suomenė) išsikėlė į Lenkiją, tuo pat metu tapo viena iš Sovietų Lie- 
tuvos (sykiu ir SSRS) tautinių grupių, t.y. tautinių mažumų. Beje, 
nežiūrint formalaus Sovietų Lietuvos suvereniteto lozungų patys lie- 
tuviai realiai tapo tokia pat, visos Sąjungos mastu ne ką gausesne už 
lenkus, tautine mažuma. Dėl to Lietuvos lenkai (kaip, beje, kitos dvi 
tautinės mažumos — rusai ir baltarusiai) nepakankamai integravosi 
į krašto visuomeninį, politinį bei kultūrinį gyvenimą. Didelė dalis 
lenkiškosios visuomenės net sostinėje Vilniuje per keliasdešimt me- 
tųtaip ir neišmoko kalbėti lietuviškai. Rusų kalba pasidarė komuni- 
kacijos priemone tarp lietuvių ir didžiausių Sovietų Lietuvos tauti- 
nių grupių. Nepaisant, kad okupuotoje Lietuvoje lietuvių visuome- 
nės atstovams buvo skirtas tam tikras reprezentacinis vaidmuo, jų 
padėtis sovietinio internacionalizmo rojuje buvo ne ką geresnis negu 
lenkų. Ypatingai tų lenkų, kurie gyveno kitose Sovietų Sąjungos res- 
publikose: Rusijos Federacijoje, Baltarusijoje ar Ukrainoje. Tiek lie- 
tuviai, tiek lenkai priklausė prie labiausiai represuotų tautų. Depor- 
tacijos bei persekiojimai skaudžiai palietė tiek vienus, tiek kitus. Nors 
bent toje represinėje situacijoje marionetiniai Lietuvos partiniai ir 
vyriausybiniai institutai nevaidino esminio vaidmens (nebent užsi- 
merkę prieš istorinius faktus imtume tuometinius KGB organus Lie- 
tuvoje laikyti autonomiška Sovietų Lietuvos valstybine institucija), 
tačiau reprezentacinių funkcijų, kurios teko lietuvių visuomenei, dė- 
ka gali būti formuluojami nepagrįsti lenkų tautinės mažumos atsto- 
vų kaltinimai lietuviams. 

Ištiesų po tautų draugystės fasadu ir po mokyklose pradedamos 
kalti į vaikų galvas tautų neišvengiamo susiliejimo į vieną sovietinę liau- 
dį doktrinos skraiste etniniai santykiai buvo labai sudėtingi. Vilnijos 
lenkai, netekę inteligentijos ir socialiai aktyvių kultūros veikėjų, kaip 
tautinė mažuma iš esmės merdėjo, todėl į jų tarpą lengviau įsimetė 

rusifikacijos virusas. Istorijos ironija per šimtmetį pasikartojo: poka- 
rio Lietuvoje dėka sovietų politikos lenkų tautinė mažuma tirpo ru- 
sifikuodamasi; jie integravosi į sovietų, o ne į Lietuvos etnopolitinį 
organizmą. Panašiai XIX a. antrojoje pusėje Rusijos valdžios vykdy- 
to prievartinės rusifikacijos kurso didelė dalis lietuvių visuomenės 
polonizavosi. Žinoma, netikslu būtų Vilniaus krašto lenkų rusifika- 
cijos tendencijas aiškinti vien tik šiomis priežastimis, tačiau jos itin 
svarbios, aiškinantis šiuolaikinius lietuvių-lenkų santykius. 

Kita vertus, reikia pripažinti, jog sovietinės okupacijos sąlygo- 
mis Lietuvos lenkų, kaip sąjunginės respublikos tautinės mažumos, 
padėtis buvo geresnė, negu, pavyzdžiui, gentainių Ukrainoje ar Bal- 
tarusijoje. Tą pripažįsta visos pusės. Lietuvoje lenkų elementarių kul- 
tūrinių interesų buvo paisoma: ėjo periodinė spauda lenkų kalba, 
veikė lenkiškos bendrojo lavinimo mokyklos, funkcionavo tautinius 
jausmus palaikiusi meno saviveikla ir t.t. Vis dėlto, net neatlikus 
specialių istorinių — sociologinių tyrimų yra akivaizdu, kad to toli 
gražu nepakako. Apie sovietmetyje susiklosčiusią kultūrinę situaci- 
ją ir realius lenkų visuomenės poreikius galime spręsti iš netiesiogi- 
nių duomenų: pvz., iš to, kaip keitėsi lenkiškų mokyklų mokinių 
skaičius po sovietinio režimo žlugimo. Štai iki 1988 m. ikimokykli- 
nių lenkų vaikų įstaigų praktiškai nebuvo - 1994 m. jų esama 112. 
1987 /88 mokslo metais 92 dviejose bendrojo lavinimo lenkiškose mo- 
kyklose mokėsi 10133 mokiniai, o 1993/94 m.m. buvo 127 lenkiškos 
mokyklos su 15312 mokiniais. Ypatingai krintanti į akis aplinkybė 
yra ta, kad beveik du kartus išaugo pirmaklasių mokinių skaičius 
lenkiškose bendrojo lavinimo mokyklose. Žinia, tokie statistiniai 
rodikliai negali tiesiogiai parodyti, kaip klostėsi Lietuvos lenkų pa- 
dėtis sovietmečiu, bet to užtenka pasakyti, kad ta padėtis toli gražu 
neužtikrino lenkams civilizuotų tautinės mažumos gyvenimo sąlygų. 

Sąlyginai geresnė negu kitose respublikose lenkų padėtis turbūt 
paaiškintina tuo, kad lenkai sovietams buvo reikalingi kaip priemo- 

nė prieš eventualų lietuviškąjį antirusišką nacionalizmą. Juolab, kad 
rusų ir rusakalbių gyventojų procentas Lietuvoje buvo gerokai 
mažesnis nei kitur (išskyrus Armėniją). Net po masinių represijų 
ir deportacijų sovietai negalėjo būti patenkinti Lietuvos kolonizacijos 
(internacionalizacijos) mastais. Matyt, tai ir nulėmė, kad buvo sustab- 
dyta pirmaisiais pokario metais marionetinės Lietuvos vyriausybės 
„tyliai“ pradėta Vilniaus krašto lituanizacijos ir kultūrinės integra- 
cijos su Lietuva politika. Sovietų divide et impera priemonės galėjo 
priklausyti nuo besikeičiančios padėties krašte. Kol lenkų mažuma 
dar buvo pajėgi savaveiksmiškai veikti (įskaitant antisovietinį len- 
kų pogrindį), tol lietuvių nacionaliniai jausmai čia buvo skatinami. 
Po lenkų deportacijų į Sibirą ir repatrijacijos į Lenkiją sovietų politi- 
kos iešmininkai pasuko krypties rodyklę į priešingą pusę. Vėliau 
lenkų kilmės jaunuoliai buvo labai pageidautini Vidaus reikalų ir 
KGB organuose. Šios aplinkybės rodo, kad sovietai buvo gerai iš- 
studijavę ikirevoliucinės Rusijos imperijos represinių struktūrų pa- 
tirtį ir sugebėjo ją panaudoti naujos okupacijos bei tarybinių tautų 
draugystės sąlygomis. Tad konservatyviosios, su sovietine nomen- 
klatūra susirišusios Lietuvos lenkų visuomenės dalies veiksmai są- 
jūdinės revoliucijos įkarštyje (autonomistai, tariamos lenkiškosios 
autonomijos Sovietų Sąjungos sudėtyje idėjos adeptai) greičiau bu- 
vo ne netikėtumas, bet programuoti okupacinės valdžios ilgametės 
politikos vaisiai. 


Naujasis laikmetis - senos problemos 


Sovietų Sąjungos žlugimas sukūrė naujas lietuvių ir lenkų santykių 
raidos galimybes. Dainuojanti revoliucija, Lietuvos valstybės atkūri- 
mas, apskritai taiki masinė kova už nepriklausomybės įtvirtinimą 
įgalino ir Lietuvos lenkų tautinį - kultūrinį atgimimą. Kita vertus, 

po sovietų okupacijos pusamžio lenkų tautinio atgimimo kryptis 
nebūtinai turėjo sutapti su pilietinės visuomenės Lietuvoje formavi- 
musi, su lenkų, kaip vienos iš mūsų krašto tautinių mažumų, sąmo- 
nės stiprėjimo tendencijomis. Tam trukdė jau minėtas sovietinės 
Lietuvos lenkų visuomenės pojūtis, kad tiek lenkai, tiek lietuviai vie- 
nodu mastu laikytini Sovietų Sąjungos tautinėmis mažumomis. O 
atgimimo procese pasijutimas Lietuvos, o ne buvusios imperijos tau- 
tine mažuma negalėjo būti automatiškas. Kartu su totalitarizmo ir 
sovietinio internacionalizmo „rojaus“ griūtimi „atšilo“ ir buvusio reži- 
mo „užšaldytos“ tautinės problemos, taigi ir sena lietuvių - lenkų 
santykių byla. Išpučiant lietuvių antilenkiško nacionalizmo pavojų 
ir neabejotinai Kremliui palaikant, promaskvietiškiems Vilniaus ir 
Šalčininkų rajonų lenkų visuomenės lyderiams vos nepavyko pa- 
statyti skersai Lietuvos nepriklausomybės kelio teritorinės Vilnijos 
(Pietryčių Lietuvos) lenkų teritorinės autonomijos projekto. Žinia, 
lietuvių - lenkų (lygiai kaip gagauzų - moldavų arba gruzinų - ab- 
chazų) konfliktas būtų ne tik įgalinęs Maskvą įsikišti su taikdariška 
karine misija, bet ir neišvengiamai būtų sukėlęs komplikacijas Lie- 
tuvos ir Lenkijos santykiuose, nuo kurių tradiciškai (istoriškai) 
priklausė ne tik šių dviejų valstybių, bet ir ištiso Vidurio Europos 
rytinio regiono geopolitinės aplinkybės. Tyrinėtojai pastebi, kad 
Maskva buvo netoli tikslo. Lietuvos lenkų prosovietinė ir prorusiš- 
ka orientacija buvo dirbtinė ir neturinti analogijų istorijoje, tačiau 
sovietams pavyko atšaldyti Vilniaus ir Varšuvos santykius.'* Nors 
Lenkijos vyriausybė nepalaikė nutonomistų ir viena pirmųjų pripa- 
žino nepriklausomą Lietuvą, tačiau po 1991 m. rugsėjo 4 d. Aukė- 
čiausios Tarybos sprendimų (svarbiausias sprendimas buvo paleisti 
į antikonstitucinį kelią pasukusias Vilniaus ir Šalčininkų rajonų 5a- 
vivaldos organus - Tarybas), nukreiptų prieš Maskvos intrigas Piet- 
ryčių Lietuvoje, lenkų tautinės mažumos klausimas tapo įtampos 


“ Žiūr: R.Lopata, G.Greenas. Lietuvos geopolitinis kodas: ar ieškoma ten, kur gali- 
ma rasti/ / Lietuvos Rytas. 1995 04 26. 

židiniu Lietuvos ir Lenkijos tarpvalstybiniuose santykiuose. Lie- 
tuvoje tai buvo suvokiama kaip atsinaujinusios grėsmės iš pietų 
Lietuvos nepriklausomybei faktorius. Jis kėlė kraštutinius naciona- 
listinius jausmus tiek vienoje, tiek kitoje pusėje. Radikalios visuo- 
meninės grupuotės itin aštriai kėlė praeities, kurioje nemaža skau- 
džių ir kruvinų pamokų, faktus. Tai, anot kai kurių autorių, atšaldė 
Lietuvos - Lenkijos santykius iki pat 1994 m., kuomet buvo pasira- 
šyta tarpvalstybinė draugystės ir bendradarbiavimo sutartis. 

Kita vertus, Lietuvos vyriausybė laikėsi pakankamai apgalvotos 
politikos lenkų tautinės mažumos atžvilgiu. Paleisdama prosovieti- 
nes Vilniaus ir Šalčininkų rajonų savivaldybes, ji tuo pačiu dėjo di- 
deles pastangas parengti visas Žmogaus teisių deklaracijos normas 
atitinkančius ir tautinių mažumų teises garantuojančius įstatymus. 
Įsigaliojęs Tautinių mažumų įstatymas užtikrino, jog Lietuvos Respub- 
lika visiems savo piliečiams nepriklausomai nuo jų tautybės garantuoja 
lygias politines, ekonomines ir socialines teise bei laisves, pripažįsta tauti- 
nį identiškumą, kultūros tęstinumą, skatina tautinę savimonę bei jos savi- 
raišką. Diskutuojant Lietuvos tautinių mažumų įstatymą, kaip even- 
tualaus ėjimo į Europą bei santykių su Lenkija normalizavimo sąly- 
gą, kaip niekad anksčiau aktualus pasidarė ir Lenkijos lietuvių, su- 
darančių anklavą Suvalkų vaivadijoje, padėties problema. Ji taip pat 
priklauso prie senų problemų, kurių nei senoji, nei naujoji Lenkijos 
valdžia nesiskubino spręsti. Taip tautinių mažumų klausimas pa- 
mažu internacionalizavosi. Lenkų padėtis Lietuvoje nuolat buvo ir 
yra lyginama su lietuvių padėtimi Lenkijoje. Lietuvos valdžios poli- 
tika lenkų atžvilgiu lietuvių (ypatingai gyvenančių Lenkijoje) po- 
žiūriu buvo traktuojama kaip nuolaidžiavimų politika. Buvo ir yra 
teigiama, kad nepaisant tarptautinės bendrijos patirties Lietuva, kaip 
nepalyginamai mažesnė už kaimyninę Lenkiją etnopolitinė bendri- 
ją, suteikia daugiau teisių savo tautinėms mažumoms, statydama 
pavojun bendranacionalinius interesus. O kone keturiasdešimt mi- 
lijonų gyventojų turinti Lenkija nepasirūpina taip, kaip dera, kelio- 
mis dešimtimis tūkstančių lietuvių bendruomenės narių. 

Vis dėlto, nepaisant senų problemų, naujosios valdžios priemo- 
nės įgalino pamažu įveikti Lietuvos lenkų nepasitikėjimą ja, atvėrė 
platesnes galimybes moderniai pilietinei visuomenei bręsti. Galima 
drąsiai teigti, kad tik santūri, bet tvirta Lietuvos ir lietuvių tautos 
pozicija, nepalanki oficialiosios Lenkijos ir didžiosios lenkų tautos 
dalies reakcija į prosovietinę dalies Vilnijos lenkų veiklą įgalino pa- 
šalinti etninio konflikto pavojų. Paskutiniaisiais metais bene labiau- 
siai lietuvių — lenkų santykius įtakojo vis stiprėjantis visuomenės 
suvokimas, kad pokaryje susiklosčiusios geopolitinės situacijos ne- 
paisymas keltų pavojų tiek Lietuvai, tiek Lenkijai. Dar vieno, tegul 
ir vidinio (t.y. Lietuvos viduje) konflikto, jugoslaviško sienų peržiū- 
rėjimo ir pietų slavų tarpusavio sąskaitų suvedimo varianto, matyt, 
nenori ir dauguma Vilnijos lenkų, tapusių nepriklausomos Lietuvos 
piliečiais. Tačiau tai automatiškai nepašalina visų istorijos iškeltų 
kliūčių, pirmiausiai negatyvių socialpsichologinių nuostatų, kurios 
trukdo įtampos tarp lietuvių ir lenkų pašalinimui, o sykiu ir Lietu- 
vos lenkų padėčiai pagerinti. 

Senosios problemos naujomis nepriklausomybės sąlygomis pir- 
miausiai atgyja, kuomet į tarpusavio santykių aiškinimąsi įsiveržia 
istoriniai praeities skriaudų ir nusikaltimų faktai bei nevisad korek- 
tiškos jų interpretacijos. Kai kurie lietuvių veikėjai (panašiai kaip 
žydai, reikalaujantys atsiprašymo ir atgailos iš tautų, kurių atstovai 
prisidėjo prie žydų genocido), itin jautriai prisimindami prieškario 
metus bei AK veiklą Vilnijoje II Pasaulinio karo metais, siekia Len- 
kijos valdžios (ir netiesiogiai - Lietuvos lenkų) atsiprašymo. Atsisa- 
kymas iš lenkų pusės tai padaryti jiems, atrodo, primena pavojų Lie- 
tuvos integralumui. Kaip jau buvo užsiminta aukščiau, analogiškos 
elgsenos užtenka ir Lenkijos nacionalistų pusei, nors tuo pačiu pa- 
stebėtina, jog nėra bent kiek rimtesnės Lenkijos politinės organiza 
cijos, kuri siektų peržiūrėti Vilniaus priklausomybės Lietuvai klau- 
simą. Apskritai lietuviams ir lenkams šiuo metu užtenka nuovokos, 
kad istoriją ir senas problemas pirmiausia būtina suprasti protu. O 
kai bus suprasta, kad nepakeisi to, kas buvo, galima ir atleisti vieni 

kitiems už praeityje padarytas skriaudas ir klaidas. Lietuvos visuo- 
menėje ginčuose apie kolektyvinę atsakomybę už žmonijai padarytus 
nusikaltimus pusamžėje praeityje vis labiau išaiškėja ne tik pačios 
kolektyvinės atsakomybės nuostatos klaidingumas, bet ir tai, kad 
naujoji generacija negali atsakyti už ankstesnės kartos nusikaltimus. 
Tėvų kaltė negali būti perkelta vaikams, o vaikai neturi už jas atsa- 
kyti. Galima pastatyti tų skriaudų ir klaidų aukoms paminklus, kad 
abiejų pusių atstovai atitinkamomis progomis galėtų ten padėti gė- 
les. Istorikas pasakytų: iš istorijos reikia mokytis, į istoriją reikia nuolat 
atsigręžti, bet negalima eiti į ateitį atbulom...5 

Per paskutiniuosius trejetą metų nemažai padaryta, kad seno- 
sios problemos turėtų kuo mažiau negatyvaus efekto naujosios — 
laisvos ir atviros — visuomenės ugdymui. Lenkų ir lietuvių istorikų 
mišri komisija,sudaryta bendradarbiaujant abiejų šalių Švietimo mi- 
nisterijoms ir vadovaujama prof. A. Visnerio bei dr. J. Tumelio prieš 
kelerius ėmėsi peržiūrėti vieni kitų mokyklinius istorijos vadovė- 
lius (ir paruošti naujus), kad bent iš jų mokydamasi naujoji karta 
nerastų tarpusavio fobijų, nepagarbą ir neapykantą vieni kitiems ke- 
liančių teiginių. 

Senosios problemos - ypatingai tos, kurios buvo paveldėtos iš 
sovietinės epochos - reiškiasi ir kitomis formomis. Jau buvo paro- 
dyta, kad vienu iš svarbesnių sovietinio režimo padarinių Lietuvai 
galime laikyti palyginti didelę tautinių mažumų dezintegraciją. Nor- 
maliai valstybei tipiškas valstybinės, t.y. lietuvių kalbos įstatymas 
bei jo realizavimo terminai sukėlė dirglią Lietuvos lenkų reakciją. 
Net ta lenkiškosios visuomenės dalis, kuri sovietmečiu noriai leido 
savo vaikus į rusiškas mokyklas ir beveik užmiršo lenkų kalbą, vals- 
tybinės kalbos mokymąsi sutiko ne kaip pilietinės integracijos, o kaip 
prievartinės lituanizacijos priemonę, t.y. priešiškai. Vis dar kone pusė 
Lietuvos lenkų nemoka lietuviškai, ir, deja, pilietinės integraci- 
jos bijomasi, tapatinant ją su asimiliacija, nutautinimu. Integracijos 


5 A.Kulakauskas. Lenkų tautinės mažumos padėtis. P.7. 

baimę rodo ir negausus lenkų dalyvavimas Lietuvos bendrana- 
cionalinėse visuomeninėse-politinėse organizacijose. Kita vertus, 
pastarieji Lenkų Rinkimų Akcijos laimėjimai vietinių savivaldos 
organų rinkimuose rodo didėjantį politinį lenkų aktyvumą. Dni- 
nuojančios revoliucijos ir nepriklausomybės įtvirtinimo laikotarpyje 
pamažu klostėsi Lietuvai lojalių piliečių - lenkų kultūrinės veiklos 
židinys, susijęs su Nepriklausomybės akto signataro Česlavo Okin- 
čico leidžiamu savaitraščiu Znad Wilii ir tokio pat pavadinimo radi- 
jo stotimi. 

Lietuvos visuomeninės - politinės organizacijos bei partijos taip 
pat siekia labiau kreipti dėmesį į lenkų tautinės mažumos reikalus. 
Iš seno su lenkų kilmės veikėjais glaudžius ryšius palaiko buvusių 
komunistų partija - Lietuvos Demokratinė Darbo Partija. Savo gre- 
tose lenkų mažumos atstovų turi Lietuvos Krikščionių Demokratų 
Partija, leidžianti biuletenį Przegląd. Taip pat nemažai šiems santy- 
kiams normalizuoti dėmesio skiria kita parlamentinė partija — Lie- 
tuvos socialdemokratų partija. 


Naujasis laikmetis: pasiekimai ir perspektyvos 


Nauja situacija susiklostė per paskutiniuosius keletą metų. Geopoli- 
tinė Vidurio Europos rytinio pakraščio padėtis, Lietuvos ir Lenkijos 
demokratizacijos procesai, lydintys perėjimą prie laisvosios rinkos 
ekonominių santykių, negalėjo nespartinti dviejų valstybių santy- 
kių normalizavimo procesų. Kaip ir anksčiau, taip ir dabar nuo tarp- 
valstybinių santykių priklauso abiejų tautinių mažumų - Lietuvos 
lenkų ir Lenkijos lietuvių padėtis. Ir atvirkščiai - nuo tautinių ma- 
žumų padėties priklauso tarpvalstybinių santykių charakteris. Da- 
bartinėje situacijoje tiek iš Lietuvos valdančiųjų sluoksnių, tiek ir iš 
opozicijos pusės matyti, kad mūsų politikų vis labiau suvokiamas 

dabartinio Lietuvos geopolitinio kodo (politologai ir tarptautinių san- 
tykių tyrinėtojai vadina tai strateginių prielaidų visumą, kurią kitų vals- 
tybių atžvilgiu priima vyriausybė, formuluodama užsienio politiką) pri- 
klausomumas nuo geros kaiminystės su Lenkija. Didžiausias to įro- 
dymas - Lietuvos Respublikos ir Lenkijos Respublikos draugiškų santykių 
ir kaimyninio bendradarbiavimo sutartis, kurią 1994 m. balandžio 26 d. 
Vilniuje pasirašė prezidentai A. Brazauskas ir L. Valensa. (1994.10.13 
sutartį ratifikavo abiejų šalių įstatymų leidimo organai). Sutarties 
reikšmę sunku pervertinti. Ji svarbi ne tik tarptautinių santykių 
plotmėje, bet ir abiejų valstybių tautinių mažumų politikoje. 13-tasis 
sutarties straipsnis pabrėžė, kad susitariančios pusės laikysis visų 
tarptautinių standartų savo mažumų politikoje, t.y. pripažįstamos 
Visuotinės Žmogaus Teisių Deklaracijos, Tarptautinių Žmogaus Tei- 
sių Paktų, Europos Saugumo ir Bendradarbiavimo konferencijos 
dokumentų normos. Tame pačiame sutarties straipsnyje apibrėžtos 
Lietuvos lenkų ir Lenkijos lietuvių, kaip tautinių mažumų, sampra- 
tos. Sutartyje taip pat numatytos susitariančių šalių teritorijoje gy- 
venančių lietuvių ir lenkų mažumų konkrečios teisės bei laisvės. 
16-tame straipsnyje kalbama apie minėtų tautinių mažumų parei- 
gas, kurioms priskiriama ir respektavimas valstybių teritorinio in- 
tegralumo principų. Antrame 16-to sutarties straipsnio paragra- 
fe sakoma: Kiekvienas asmuo, priklausantis lietuvių tautinei mažumai 
Lenkijos Respublikoje ir lenkų tautinei mažumai Lietuvos Respublikoje, 
privalo būti, kaip ir kiekvienas pilietis, lojalus valstybei, kurioje jis gyvena, 
ir vadovautis jos įstatymuose numatytomis pareigomis. Tokiu būdu su- 
tartis palengvina valstybių viduje vykstančių etnokultūrinių 
procesų reguliavimą civilizuotomis priemonėmis bei vystyti pilieti- 
nės visuomenės kūrimo darbą. Ypač tai aktualu Lietuvai, kurios vi- 
suomenė per ilgus sovietinio režimo dešimtmečius buvo mažiau in- 
tegruota, su silpniau išreikštomis pilietinės orientacijos formomis. 
Lietuvoje iki dabar — net praslinkus penkeriems metams po nepri- 
klausomybės atstatymo - yra aktuali jau minėta valstybinės lietu- 
vių kalbos problema. Didelė dalis Pietryčių Lietuvos nelietuvių 

tautybės gyventojų, net vilniečių, nemoka lietuviškai. Kartais ima- 
masi aiškinti, jog tokia padėtis susiklostė dėl to, kad lietuvių kalba 
slavų tautų atstovų yra labai sunkiai išmokstama (tartum tas kalbų 
skirtumas buvo lengviau įveikiamas lietuviams prievartinės rusifi- 
kacijos sąlygomis). Neretai labai kontraversiškai interpretuojama Lie- 
tuvos valdžios politika valstybinės kalbos atžvilgiu. Viena vertus, 
Lietuvos piliečiams privalomas lietuvių kalbos žinojimas apšaukia- 
mas kone etnokultūrinės lituanizacijos aktu. Tada mažumų, tame 
tarpe lenkų, atstovų vangus valstybinės kalbos įgūdžių įsisavinimas 
pasirodo kone savo etninių teisių gynybos priemonėmis. Kita ver- 
tus, visiškai priešingai, Lietuvos vyriausybė yra kaltinama, kad ji 
nesudaro gerų sąlygų išmokti valstybinę kalbą, ir ji - valdžia - yra 
kalta, kad tiek daug Lietuvos Respublikos piliečių negali ir nevarto- 
ja valstybinės kalbos. 

Kitokia padėtis susiklostė Lenkijoje. Neteko spaudoje rasti užuo- 
minų, kad tos šalies lietuvių tautinės mažumos atstovams kas nors 
priekaištautų dėl vengimo vartoti valstybinę lenkų kalbą. Galima 
sakyti, jog Lenkijos lietuviai yra pilietiškai labiau integruoti į savo 
šalies gyvenimą. Jų padėčiai labiau būdinga lojalumas valdžiai. Gi 
Lietuvos lenkų bendruomenėje, politinių tos bendruomenės lyderių 
nuostatose ryškėja visiškai priešingi dalykai. Jau buvo minėta, kad 
šių metų rinkimuose į savivaldybes, kuomet Lietuvos lenkų rinkimų 
akcijos (LLRA) programos punktai dėl oficialios trikalbystės Pietry- 
tinėje Lietuvoje pareikalavo Teisingumo ministerijos intervencijos. 
Prasilenkimas su Lietuvos įstatymais, net jei oficialiai buvo pareikš- 
ta apie konkrečių LLRA rinkiminės programos teiginių pristabdymą, 
galėjo turėti tam tikros įtakos pačių rinkimų rezultatams. Po to, kai 
LLRA patraukė dalį kitoms tautinėms Lietuvos mažumoms priklau- 
sančių balsuotojų, galima spėti, kad demonstratyvus ir atsainus po- 
žiūris į valstybinę kalbą, rodomas tariamas dėmesys ne tik lenkų, 
bet ir rusų kalbos oficialiam statusui įteisinti, suvienijo dezinteg- 
ruojančias mažumų jėgas. Mažumų integracija, remiantis negaty- 
viu požiūriu į lietuvių kalbą, yra labai neraminantis dalykas, ve- 

dantis ne prie naujoviškos pilietinės visuomenės, bet į izoliacijos ar 
net etninio rezervato būseną. 

Naujas lietuvių-lenkų santykių tarpsnis yra susijęs ne tik su isto- 
rine-regionine situacija. Nauja yra Lenkija, nauja Lietuva. Bandant 
eiti Europos link ne perkeltine, o tiesiogine prasme, mąstant apie 
teisinių, kultūrinių, mentalinių normų suvienodinimą bei saugant 
tautines mažumas, kaip didelį Europos turtą, reikia tikėtis, kad tos 
pastangos, kurias daro dabartinės vyriausybės, gali duoti naują po- 
stūmį istorijai, besitęsiančiai šimtmečius. 

Metaforų mėgėjams gali kilti klausimas: kodėl du likimai ? Vaizdu- 
mo logika dažniausiai verčia rašantį arba vartoti solidžiai skamban- 
čią vienaskaitą, arba tarti, kad yra daug likimų. Vienas arba daug. 
Savaip teisūs pastebintys, kad kaip nėra kelių visiškai vienodų žmo- 
nių, taip nėra visai tapačių likimų. 

Įpratusiems prie mokyklinių Lietuvos istorijos vadovėlių versi- 
jos apie visišką krašto bajorijos nutautėjimą (B. Sruogos žodžiais - 
tai šaka, atskilusi nuo tautos kamieno) šio straipsnio pavadinimas turė- 
tų kelti mintį, kad du likimai sietini išimtinai su mūsų bajorų tautiniu 
pasirinkimu. Tikrai nebūtų klaida vieno likimo broliais pavadinti 
su lenkų tauta susiliejusį Lietuvos elitą. Tada pakankamai pagrįsti 
atrodytų ir antrojo likimo - dalies bajorų įsitraukimo į lietuvių tau- 
tinį judėjimą bei atstatytos valstybės gyvenimą argumentai. Lietu- 
vos bajorijos tautinio identiteto klausimas yra ir bus savotiškas iššū- 
kis istorijos mokslui. 

Tačiau čia pasirinkti įvertinimui kitokie Ju likimai. Pirmąjį pava- 
dintume lietuvių bajorijos istoriografiniu likimu, turėdami omenyje 
tai, kaip tyrinėtojų darbuose per paskutinįjį šimtmetį buvo nupiešta 
bajorų luomo istorija. Antruoju likimu knieti įvardinti tokias bajori- 
jos gyvavimo apraiškas, kurios iš praeities dabar prikelia kažką vi- 
siškai netikėto istorijai ir istorikams. O koks gi mįslingas netikėtu- 
mas nūdienos žmogui gali būti susijęs su bajorijos istorijos prob- 
lematika? Kaip galima atskirti istoriografinį likimą nuo realaus? Kuo 

pasireiškia jų skirtumai? Atsakymas slypi štai kur. Gerai žinoma, 
kad nuo Aušros laikų lietuvių istorinėje sąmonėje pradėjo įsigalėti 
požiūris į bajoriją kaip į susvetimėjusį, atitolusį nuo tautos elementą. 
Moderniosios lietuvių tautos ištakas imta išimtinai sieti su šiaudine 
valstiečių pastoge. Jauno lietuvių nacionalizmo idėjinis ramstis 
(Mes - valstiečių tauta) ne per daug užkliuvo ir klasių kovos teoretikams 
sovietų režimo sąlygomis. Mokykliniai vadovėliai padarė šį požiūrį 
visuotinu ir vieninteliu. Kelių Lietuvos visuomenės kartų istorinė 
sąmonė buvo išugdytos ant šito istoriografinio bei ideologinio pa- 
mato. Ir štai dainuojančios mūsų revoliucijos sąlygomis ir po nepri- 
klausomybės atgavimo atsirado lietuvių bajorų draugijos, žemaičių 
bajorų draugija, kilo šeimyninės geneologijos ieškojimo banga. Kas 
tai? Desperatiškas pasimetusios skurdo visuomenės kompensacinės 
priemonės ar rusų bajorijos palikuonių elgsenos mėgdžiojimas? O 
gal kažkas autentiškas, spontaniškas ir teisėtas, kažkas, ką dengė 
istorijos puslapiai, ką varžė ilgametė viešpataujančiųjų opinija ir kas 
prasiveržė laisvėn kartu su kitokiomis, anksčiau vogčiomis egzista- 
vusiomis lietuvių visuomenės savybėmis. Čia ir yra intriguojantis 
netikėtumas, leidžiantis pastebėti du likimus. Vieną istoriografinį, 
kitą - realų. 


Šiais laikais nieko neturėtų stebinti teiginys, kad ne viskas, ką 
istorikai rašo, būtinai yra tiesa. Istorikas yra savos epochos vaikas, 
kaip ir tie, kuriems jis rašo savo veikalus. Jis būtų nesuprantamas 
savo aplinkoje, jei imtųsi analizuoti tai, kuo niekas nesidomi. Žino- 
ma, visada pasitaikydavo išimčių — atsirasdavo kūrinių, kuriuos 
vėlesnės kartos suprasdavo geriau už autoriaus amžininkus. 

Siekiantis patenkinti skaitytojo smalsumą neretai ima tarnauti ne 
mūzoms, 0 išimtinai skaitančio norams. Kartais šitaip gali atsirasti 
istorijos, daugiau susijusios su dabartimi ir nelabai daug turinčios 

bendro su praeitimi. Pačius primytiviausius atvejus iš netolimos 
sovietinės istoriografijos bibliotekos nesunku parinkti. Tačiau 
istoriografinio likimo trajektorijos neretai nukrypsta nuo realybės 
dėl žymiai įvairesnių ir sudėtingesnių priežasčių. Ne visada įmano- 
majas visas išaiškinti. Per keletą istorijos mokslo egzistavimo šimt- 
mečių pasitaikydavo visko: ir istorinių šaltinių falsifikavimo, ir ne- 
teisingo apšaukimo falsifikavimu. Štai Teodorui Narbutui ilgus 
dešimtmečius buvo klijuojama Lietuvos metraščio falsifikatoriaus 
etiketė, kol pagaliau vėlesni tyrinėtojai įrodė, kad Bychovco kronika - 
nejo kūrybinis pramanas, o tikras daiktas. Kita vertus, istorikas gali 
klaidingai interpretuoti praeities įvykius, nebūtinai sąmoningai 
falsifikuodamas pačius praeities faktus. Regis, istoriografinis lietu- 
vių bajorijos likimas priklauso būtent nuo pastarųjų aplinkybių. 

Skaitant Lietuvos istorikų darbus nesunku pastebėti, jog viešpa- 
taujantis senosios lietuvių visuomenės sluoksnis — bajorija - daž- 
niausiai apskritai nepakliūdavo į tyrinėtojų akiratį. Konstantino Avi- 
žonio Lietuvos bajorai Vazų laikais arba Augustino Janulaičio Lietuvos 
bajorai ir jų seimeliai XIX amžiuje pasirodymas prieškaryje yra gra- 
žios išimtys ir nepaneigia teiginio, kad mūsų istoriografijoje nėra 
bajorų tyrinėjimo tradicijos. Yra nemaža valstiečių istorijos knygų, 
bet ne bajorų. 

Šešis dešimtmečius, praslinkusius po A. Janulaičio knygos pub- 
likavimo, apie lietuvių bajoriją, ypač apie jos likimą moderniaisiais 
laikais nebuvo rašoma. Matyt, pirmiausiai todėl, kad šis senųjų vals- 
tybės piliečių luomas buvo palaikytas naujajai lietuvių tautai visiš- 
kai svetimu, polonizuotu, net socialiai pavojingu elementu. Visiško 
nutautėjimo versija bajorijai lėmė istoriografinio numirėlio rolę. Lie- 
tuvių istorikai buvo limkę sudėtingoje praeityje visų pirma ieškoti 
to, kas akivaizdžiai sava. Ieškoti lietuvių Lietuvos istorijoje — tokį tikslą 
skelbė apie A. Šapokos redaguotą Lietuvos istoriją 4 deš. susibūrę 
jaunieji istorikai. Tad visa, kas buvo identifikuota, kaip nelietuviška 
(arba negrynai lietuviška), iš esmės nustodavo dominti mūsų tyri- 
nėtojus. Ypač tai lietė XIX a. procesus ir įvykius, kurie išties lėmė 

modernios lietuvių tautos pavidalą. Žodžiu, žiūrint į bajoriją, kaip į 
svetimkūnį, nebuvo kaip apie jį rašyti. 

Bet tai toli gražu ne vienintelė priežastis, įtakojusi bajorijos pa- 
veikslą mūsų istorinėje literatūroje. Labai svarbios buvo aplinky- 
bės, susijusios su socialiniais kaimo ir dvaro santykiais. Lietuvių tau- 
tinio judėjimo pakilimo metais ir vėliau tarpukaryje socialinės ne- 
teisybės, patirtos iš bajorijos pusės, pajutimas buvo itin stiprus. ...Bai- 
sioji baudžiavos skriauda per amžius slėgė valstiečius ir kruvinu skausmu 
rusena širdyje kiekvieno lietuvio, kilusio iš šiaudinės pastogės. Skriaudos 
nepamiršta ir gyvieji palikuonys. Lietuvos dvaras - simbolis išnaudojimo, 
neteisybės, priverstinio nutautėjimo, - taip apie nepriklausomos Lietu- 
vos visuomenės nuotaikas rašo ne koks nors sovietinis autorius, bet 
bajoriško kraujo istorikė Vanda Daugirdaitė Sruogienė savo straips- 
nyje Lietuvos bajorų palikuonys, paskelbtame čikagiškėje Sėjoje (1974. 
Nr. 3. P. 25-45). Tačiau taip teigdama išeivijos istorikė stengėsi da- 
ryti visiškai kitokias negu sovietiniai istorikai išvadas. Marksistinė- 
je istoriografijoje valstietiška neapykanta dvarui buvo įvilkta į kietą 
klasių kovos metodologinį šarvą (tą sąlygojo marksistinės, tiksliau — 
pseudomarksistinės demagogijos poreikiai, kurie smarkiai vulgari- 
zuojant galėtų būti nusakyti taip: feodalai išnaudojo darbo liaudį, 
naudojosi jos darbo vaisiais ir dėl to neverti atminimo...). Kadangi 
istorijos mokslas tam tikra prasme yra atminties įrankis, tokia mark- 
sistinė nuostata prisidėjo prie bajorijos išbraukimo iš specialiai tyri- 
nėtinų temų sąrašo. Pati V. Daugirdaitė-Sruogienė atkreipė dėmesį 
įkitą tos pačios problemos pusę. Ji pastebėjo, jog samprotaujant apie 
socialinį dvaro ir kaimo konfliktą dažnai užmirštama, kad socialinės 
neteisybės santvarkos per amžius viešpatavo ne tik Lietuvoje, bet ir dides- 
nėje Europos dalyje... Tūlas teprisimena, kad siaubingoje baudžiavos laikų 
santvarkoje Lietuvoje nepasireiškė tiek žiaurumų, kiek Vokietijoj, kur jus 
primae noctis buvo paremta įstatymais. Istorikė siekė parodyti, kad so- 
cialinis susvetimėjimas praeityje dabartiniams vokiečiams nėra kliū- 
tis gerbti senųjų feodalų - riterių ir išnaudotojų tradiciją, o moderni 
vokiečių tauta yra viena ir ta pati tiek plebėjų, tiek bajorų palikuonims. 

Užtenka tik žvilgterėti, kiek vokiečių (ir kitų Europos šalių) istorikų 
skyrė dėmesio bajoriškosios, dvaro kultūros tyrinėjimams, elito kas- 
dieninio gyvenimo aprašymui. 

Dauguma Lietuvos istorikų, ypač sovietmetyje, nuėjo kitokiais 
keliais. Praeitis buvo savotiškai išbajorinta. Rašant apie Lietuvos švie- 
suomenę žūtbūtinai buvo ieškoma „liaudies atstovų“, o susidūrus 
su bajoriškąja vieno ar kito veikėjo kilme, tas faktas dažnai būdavo 
nutylimas arba parodomas kaip nelabai reikšmingas. Tarkim, Dio- 
nizo Poškos biografijoje jo - nedidelio dvaro su valstiečiais savinin- 
ko -bajoriškumas visiškai išblunka, palyginus su jo paties kūryboje 
iškylančiu valstiečio (mužiko Žemaičių ir Lietuvos) paveikslu. 
D. Poškos lyrinis herojus, sakytų literatas, beveik visiškai pridengia 
garbų ir įtakingą Raseinių pavieto bajoro asmenybę. Visa tai atsida- 
vė dar XIX a. rusų kultūrinės politikos Šiaurės Vakarų krašte raugu. 
Būtent Rusijos imperinei politikai rūpėjo parodyti, kad lietuvių gen- 
tis visados buvo ir yra romi valstiečių bendruomenė, kuriai sveti- 
mas lenkų bajorų maištingumas ir ambicijos atkurti senąją Lietuvos 
Didžiąją Kunigaikštystę. Kitaip tariant, siekta įteigti ano meto Rusi- 
jos vsiuomenei, jog lietuviai - tauta be savo bajorijos, be savo politi- 
nio elito, o tuo pat metu ir be savo politinio gyvenimo tradicijos. 
XIX amžiaus rusų Lietuvos išbajorinimo politika, kad ir netiesiogiai, 
atsispindėjo Lietuvos istoriografijos puslapiuose. 


Mažai pastebima lietuvių istoriografijoje buvo kita srovė, kuri 
ėmė reikštis dar prieškaryje, bet išryškėjo tik pokario emigracijoje. 
Pirmiausiai jai galima būtų priskirti brolius Vaclovą ir Mykolą Bir- 
žiškas bei jau minėtą V. Daugirdaitę-Sruogienę. Pastaroji dar reng- 
dama savo magistrinį darbą Vytauto Didžiojo universitete ėmėsi Že- 
maitijos bajorų ūkio XIX a. tyrinėjimo. Tačiau 4 deš. paskelbta ir prieš 
porą metų Baltų lankų išleista nedidelė knygelė buvo parašyta labai 
atsargiai, nelietė platesnių bajorijos likimo aplinkybių. 

Kairiųjų pažiūrų M. Biržiška, nors buvo bajoriškos kilmės, savo 
atsiminimuose labai realistiškai vertino lietuvių bajorijos misiją nau- 
jaisiais laikais. Bajorija kaip luomas jam buvo praeities reliktas. Ba- 
joriškumo demonstravimas - tuštybė. Bandymas išlaikyti naujai lie- 
tuvių tautai priimtinas senojo viešpataujančio luomo tradicijas atro- 
dė nerealus ir netgi komplikuojantis lietuvių identiteto paieškas. Pro- 
fesorius su pašaipa prisiminė tarpukaryje veikusios Lietuvos bajorų 
draugijos įkūrėjo Jono Gedmino Beržanskio Klausučio, kilusio iš 
Viekšnių parapijos, Pluogų vienkiemio ir titulavusio save kunigaikš- 
čiu, istoriją. Jei 12 metų, kuriuos jis paskyrė savo kunigaikštiškai kilmei 
raštais įrodyti, tuose pat archyvuose jis būtų žymėjęs savo krašto istorinę 
medžiagą, kiek jis būtų galėjęs pasitarnauti Lietuvos istorijos mokslui! — 
apgailestaudamas rašė apie savo žemietį M. Biržiška savo knygoje 
Lietuvių tautos kelias į naująjį gyvenimą (Los Angeles. 1952. T. 1. P. 
55.) Žinoma, aušrininkas ir varpininkas J. Beržanskis nebuvo laiko- 
mas nenormaliu psichiškai, bet socialiniu požiūriu jo laikysena at- 
rodė kurioziškai. 

Tačiau M. Biržiškos skeptiškas požiūris lietė tik bandymus bajo- 
riją, kaip save suvokiantį sluoksnį, išlaikyti naujaisiais laikais. Jis 
istoriškai vertino bajorų vaidmenį Lietuvos praeityje, nesutikdamas 
su tais, kurie gynė visiškai atskilusios šakos versiją. Jis rašė: 

Seniai jau pasakyta ir dažnai kartojama teisinga pastaba, jog lietuvy- 
bė(...) išliko tik po šiaudiniu stogu, tik klaidinga iš to daroma išvada - 
taip pat kartojama - jog tiktai valstiečiai (...), tad liaudis vieni bebus ją 
išlaikę, taigi jog esanti išlaikyta tik kaimo lietuvybė. Kad ji sudarė vy- 
riausią, tuirčiausią ir seniausią naujybinės lietuvių kultūros pagrindą, tai 
Hesa, kuri betgi reikalinga dar papildyti tuo, kad lietuvybei išlaikyti nema- 
žai svėrė ir po tokiu pat šiaudiniu stogu seniau gyvenusi bajorija, kurios 
įtaka reiškėsi tajai pat kaimo ir tautos kultūrai. (P. 51.) Ši emigracijoje 
atsidūrusio profesoriaus mintis susišaukia su M. Riomerio dar 1915 
metais suformuluota teze: klaidinga yra mintis, kad visi lietuvių ba- 
jorai sulenkėjo. Luomų ribos ir etninės ribos Lietuvoje nesutampa. 
Tokia supaprastinta lietuvių etosocialinės struktūros interpretacija 

XX a. pradžioje, anot M. Riomerio, buvo politinės demagogijos pro- 
duktas, galėjęs sukelti lietuvių modernėjimo patologijas. Jis įrodinė- 
jo, kad polonizacija yra paveikusi ne tik viršutiniuosius Lietuvos vi- 
suomenės sluoksnius, bet ir valstietiją, ypač krašto pietryčiuose. 

Per paskutinįjį dešimtmetį, kurio pradžia praktiškai sutapo su 
naujo lietuvių Atgimimo pakilimu, ši istoriografinė tendencija buvo 
reanimuota grupės jaunesnės generacijos istorikų, susibūrusių apie 
leidinį Lietuvių Atgimimo istorijos studijos. Iki dabar yra pasirodę 9 
tomai šios serijos knygų. Šios srovės esminis teiginys lietė senosios 
LDK politinės tradicijos puoselėtojų - bajorijos lemtį. Buvo atsisa- 
kyta iki tol istoriografijoje viešpatavusio teiginio, kad lietuvių tauta 
į modernizacijos kelią įžengė nepilnos socialinės struktūros, t. y. be 
bajorų luomo. Konfrontuojant įsigalėjusiai nuomonei imta įrodinė- 
ti, jog tik pats lietuvių bajorų luomas pasiekė modernius laikus nepilnos 
sudėties. Šis socialinis sluoksnis didele dalimi sulenkėjo, o šio luomo 
socialinis aktyvas beveik visiškai susiliejo su lenkų tauta. Apskritai 
susidomėjimas bajorijos istorija žymiai išaugo, todėl tikėtina, kad iki- 
šiolinis istoriografinis bajorijos likimas dar gali būti pakoreguotas. 

Peržiūrėti Lietuvos bajorų padėtį XIX-XX amžių sandūroje lei- 
džia plati istorinių šaltinių bazė. Net senieji ir visiems gerai žinomi 
statistiniai duomenys (1897 m. visuotinio Rusijos imperijos gyven- 
tojų surašymo medžiaga) dar gali duoti postūmį naujoms interpre- 
tacijoms, leidžiančioms atskleisti realų luomų, gimtosios kalbos ir 
tautinio identiteto santykį Lietuvos visuomenėje. 

Tautinio atgimimo laikotarpyje, o ir vėliau bajorijos integracija į 
modernios lietuvių tautos socialinį organizmą vyko labai skausmin- 
gai. Nepriklausomos Lietuvos vyriausybės pravesta žemės reforma 
3 dešimtmetyje buvo svarbiausia ir radikali priemonė, pakeitusi eko- 
nominius bajorijos pagrindus. Valstietiško nacionalizmo ir bolševiz- 
mo pavojaus akivaizdoje tarpukario Lietuvos bajorijos palikuonys 
jautėsi labai nesaugiai. Konfliktas su Lenkija dėl Vilniaus didino lie- 
tuvių įtarimą lenkiškai kalbančių lietuvių bajorų atžvilgiu. V. Daugir- 
daitė-Sruogienė yra pastebėjusi, kad Nepriklausomybės laikais daygy- 

bė buvusių bajorų, kurie įsijungė į mūsų valstybės kūrybinį darbą, slėpte 
slėpė savo bajorišką kilmę. Vieni jų bijoję, kad mūsuose neprasidėtų kil- 
mingųjų žmonių persekiojimai, kurie vyko bolševikinėje Rusijoje, kiti sta- 
čiai vengė tautiečių pajuokos. (Lietuvių bajorų palikuonys / / Sėja. 
Nr. 3. P. 27.) Nuostabiausias pavyzdys - poeto Henriko Radausko 
žmona. Ji tik prieš mirtį prisipažino V. Daugirdaitei Sruogienei, kad 
jos motina buvo tikra kunigaikštytė Čartoriskaitė ir parodė savo šei- 
mos herbą - Vytį... 

Dabartiniu metu regint besiorganizuojančius lietuvių bajorų pa- 
likuonis, lieka tik pripažinti, jog istoriografinis bajorijos likimas per 
daug išsiskyrė su realiuoju likimu. Tai kelia poreikį stiprinti inter- 
disciplininius šios srities tyrinėjimus, kurie gali praversti ir kasdie- 
nybėje. Juk yra didelis pavojus, kad šeimyninėmis istorijomis susi- 
domėję bajorų palikuonys nevirstų komiškais tuščiagarbiškumo ir 
diletantizmo pavyzdžiais. 


Kauno diena, 1996 07 16 

Įvadas 


Prieš keliasdešimt metų didelis mickevičianos žinovas, istorikas ir pui- 
kus plunksnos meistras Jerzis Boreysza pavadino savo knygą apie 
Walerijaną Wrublewskį Patriotas be paso (1). Truputį kitokia prasme, 
tačiau taip pat darant nuorodą į daugiakultūrinį A. Mickevičiaus 
identitetą, skamba poetas be paso. Toje XIX amžiaus Lietuvoje, kur 
gimė Poetas, dabar raizgosi trijų tautų ir valstybių - Lietuvos, Len- 
kijos ir Baltarusijos - kultūrinės šaknys. Štai kodėl neturėtų atrodyti 
paviršutiniškas šio straipsnio autoriaus bandymas peržvelgti lietu- 
viškąją istoriografiją, kuriai vienaip ar kitaip rūpėjo klausimas, kas 
buvo ir yra Adomas Mickevičius Lietuvai. Kitaip tariant, šio rašinio 
tikslas buvo apžvalga, kaip per pusantro šimto metų lietuvių istori- 
kai identifikavo didžiojo poeto tautinę priklausomybę. Tai, žinoma, 
ne toks sunkiasvoris ir neįveikiamai painus klausimas, koks lietu- 
vių istoriografijai būtų paties A. Mickevičiaus saviidentifikacija ar- 
ba bandymas aprašyti, kaip poetas pats save suvokė. Čia papras- 
čiausiai siekiama paklausinėti prieinamus šaltinius, t.y. istorikų teks- 
tus apie tai, kaip A. Mickevičius įsirašė į lietuvių istorinę atmintį ir 
kokį vaidmenį šioje atminties byloje suvaidino lietuvių istorikai. Ir 
ne tik jie. Adomas Mickevičius yra visų pirma poetas. Todėl dižiau- 
sias dėmesys jam buvo skirtas lietuvių literatų ir literatūrologų. Bū- 
tų pernelyg paprasta apibrėžti šio straipsnelio užduotį tik tais teks- 
tais, kurie atsirado iš po grynųjų istorikų plunksnos. Istoriografiją čia 
norėtųsi suprasti pačia plačiausia prasme, t.y. kaip visumą tyrinėji- 

mų, skirtų A.Mickevičiui ir jo aplinkai. Kitą vertus, atsakyti į sau 
keliamą klausimą būtų galima ir didesne, specialia studija ar knyga. 
Viename nedideliame straipsnelyje įmanoma grybštelėti tik pačius 
svarbiausius problemos aspektus, šykštint argumentuotų įrodymų, 
neišvengiamai įsiveliant į poleminius samprotavimus ir nesitikint 
sudėti visus įmanomus taškus. 

Taigi siekinys yra labai tinkamas 200-ąsias Poeto gimimo meti- 
nes minint. Tokiu rakursu, regis, niekas specialiai nerašė, nors inte- 
lektiniame Lietuvos klimate panašios problemos nuolat tvyrojo, aki- 
vaizdžiau išnirdamos daugiau neformaliose diskusijose. Čia, žino- 
ma, neturima omenyje, kad apie didįjį poetą Lietuvoje niekas spe- 
cialiai nerašė. Tai būtų didelė netiesa. Kita vertus, tuo pačiu metu 
primintų žodžius, kuriuos prieš dvidešimt metų „Pergalės“ žurnale 
pasirodžiusiame straipsnyje „Vėlinių“ lietuviškasis likimas yra ištaręs 
M.Martinaitis: poeto lietuviška istorija dar neparašyta. Anot literatūro- 
logo, V. Mykolaičio-Putino studija „Adomas Mickevičius ir lietuvių lite- 
ratūra“ jau trečias dešimtmetis tebėra išsamiausias šios rūšies veikalas. (2) 
Po V. Kubiliaus studijų (3) ir puikios A. Piročkino paskelbtos kny- 
gos Devyneri Adomo Mickevičiaus metai (4) turbūt pakeistų savo aukš- 
čiau cituotus žodžius M. Martinaitis, tačiau liktų nepakitę kiti to pa- 
ties autoriaus žodžiai: Šiandien lyg ir apsiprasta, lyg ir susitaikyta, kad 
A. Mickevičius mums beveik nepriklauso, kad tai tolima, neaktuali praei- 
tis. Paradoksalu, kad apie jį, kurį kažkada laikėme vos ne tikru lietuviu, 
turime tiek nedaug tikrai lietuviškų žinių...(5) Sakant, kad nieko specia- 
liai nebuvo rašta, turimas omeny kuklesnis dalykas: tiesiogiai nie- 
kas nesiėmė apžvelgti, kaip kultūros istorijos tyrinėjimuose buvo 
identifikuojama poeto tautinė priklausomybė. 

Būtina pastebėti tam tikrą naujų istorinių tyrimų foną, leidžiantį 
įsigilinti į A. Mickevičiaus identiteto problematiką. Turima omenyje 
jaunesnės generacijos dabartinių Lietuvos istorikų pastangos revi- 
zuoti pažiūras į XIX amžiaus lietuvių visuomenės raidą. Prikeliant 
Mykolo Riomerio, Mykolo ir Vaclovo Biržiškų, Vandos Daugirdaitės- 
Sruogienės mintis apie lietuvių bajorijos vaidmenį tautos atgimimo 
procese, siekiama giluminės daugiakultūrinio identiteto problemos 

analizės. A. Mickevičiaus fenomenas tokios krypties tyrimuose iš- 
ties įgyja simbolinę reikšmę. Aiškinantis XIX a. pirmosios pusės lie- 
tuvių bajorijos savimonės ir elgsenos klausimus, tyrinėjant kultūri- 
nio ir politinio sąjūdžio peripetijas, A.Mickevičius turimas omeny 
net tada, kai apie jį tiesiogiai nerašoma. Anot lenkų istoriko Juliuszo 
Bardacho, ta dvipakopė tautinė sąmonė rėmėsi į lietuvių - lenkų romanti- 
nės literatūros tradiciją - filomatų ir filaretų tradiciją. Į ją taip pat apeliuo- 
jame - kad ir trumpam - pasiremdami, kaipgi kitaip, Adomu Mickevičiu- 
mi. (6) Tiesą sakant, reikėtų pripažinti ir tam tikrą paradoksalią situ- 
aciją: charakterizuodami XIX a. lietuvių visuomenės elito tautinės 
sąmonės ypatumus, istorikai remiasi A. Mickevičiumi (Litwo, ojczyzna 
moja....). Tačiau jo paties identiteto klausimo tiesiogiai svarstyti ne- 
drįstama. 


Poetas be paso? 


Ką reiškė lietuvių visuomenei Adomas Mickevičius tada, kai jis dar 
vaikščiojo Paryžiaus gatvėmis ir svajojo apie savo tėvynės Lietuvos 
išvadavimą iš Rusijos valdžios? Žinoma, jis jau buvo visų pripažin- 
tas, tačiau draudžiamas poetas. Jei tūlas keliauninkas XIX amžiaus 
šeštame dešimtmetyje būtų važiavęs iš Užvenčio į Kuršėnus ir jei 
jam pakeliui būtų pasisekę užsukti į turtingo žemaičių bajoro Vla- 
dislovo Narbuto dvarą, jį greičiausiai būtų nustebinusi tenykštė por- 
tretų galerija. Tai turėjo būti tikra Lietuvos ikonografijos kolekcija. 
Pusamžiu vėliau ją aprašė Lietuvos kultūros istorikas, Stepono Ba- 
toro universiteto bibliotekos darbuotojas Michalas Brenšteinas (7). 
Pagarbioje gretoje šeimininko menę puošė keliolika Lenkijos kara- 
lių ir Lietuvos Didžiųjų kunigaikščių, Žemaičių vyskupų, senos 
Narbutų giminės senolių portretai - sakytume, tipiška kilmingųjų 
galerija, atspindėjusi tradicinį mentalitetą. Tačiau to iškilaus sąrašo 
pabaigoje gana netikėtai atsiduria paveikslai, kurie galėjo būti įver- 

tinti kaip moderniosios lietuvių istorinės sąmonės ikonografijos fak- 
tai. Tadeušas Kosciuška, Adomas Mickevičius, Simonas Daukantas 
ir Motiejus Valančius - šių asmenų portretai, pasitikę Vladislovo Nar- 
buto svečius Ketūnuose, būtų paliudiję, su kuo buvo identifikuoja- 
mijuose pavaizduoti asmenys ir su kuo identifikavosi namų šeimi- 
ninkas (8) Iki dabar paskutinės keturios asmenybės yra bene svar- 
biausios XVIII a. pabaigos istorinės figūros, pažįstamos kiekvienam 
vidurinės mokyklos mokiniui. Neabejotina, kad XIX a. pirmojoje pu- 
| sėje ir M. Valančius, ir A. Mickevičius priklausė tai pačiai Lietuvai, 
tai pačiai visuomenei, kurios daugiakultūrinis identitetas nekėlė itin 
didelių komplikacijų. Lietuvio bei lenko prasmė, tautybės reikšme tariant, 
išsyk viename asmenyje buvo visiškai galimas daiktas tuomet, kada senovi- 
nė savarankės Lietuvos būtis buvo dingusi ir kada naujoji savita lietuvių 
tautos atgimimo valanda dar nebuvo išaušusi, - taip A. Mickevičiaus 
epochos žmogų apibūdino Konstancija Skirmuntaitė 1913 m. savo 
referate, skaitytame Lietuvių Mokslo Draugijos susirinkime. Tada, 
anot autorės - prieštaringo likimo istorikės, kultūros bei istorijos didy- 
bėje, prakilnioje visų vienybėje, viešpataujant vienai bendrajai kultūros kal- 
bai (suprask, lenkų - E.A), - atskiras tautybės jausmas buvo nusmelktas, 
daugeliui jis nykte nyko ir visai žuvo. (9) Dvikalbystė, kurioje taip va- 
dinama motinos kalba dažniausiai sutapo su liaudies kalba (Valan- 
čiui - žemaičių, Mickevičiui - baltarusių), tėvo, t.y. oficiali aukštes- 
niųjų Lietuvos visuomenės sluoksnių, kalba buvo lenkų, formavo 
ypatingą lietuvio, arba litwino, identitetą. Tos senosios Lietuvos Di- 
džiosios Kunigaištystės palikuonys juto sudėtingą tapatybės jaus- 
mą. Tipinga buvo jaustis taip, kaip jau minėtas Michalas Breinštei- 
nas (pats švediškos — žemaitiškos kilmės lenkas) įvardijo Dionizą 
Pošką, pavadindamas Mužiko — žemaičių ir Lietuvos autorių taip: 
pisarz zmudzko - litewsko-polski. (10) Dabartinį lietuvį tokia gre- 
mėzdiška konstrukcija ne tik glumintų, bet ir keltų susierzinimą 
dėl tariamo lenkų tendencingumo savintis lietuvių kultūros veikėją. 
Nemažesnė nuostaba kiltų, kam nors pavadinus Mickevičių arba 
Oskarą Miloszą (Milašių) pisarz zydowsko - litewsko-polski. Tačiau 
keliapakopis kultūrinis identiškumas buvo akivaizdi Mickevičiaus 

laikotarpio Lietuvos realija. Anos epochos žmogus dar neprivalėjo 
paprastinti kultūrinės tapatybės taip, kaip opinijos buvo prievar- 
taujamas nacionalizmo epochos lietuvis bajoras, besijautęs išnyku- 
sios Lietuvos Didžiosios Kunigaikštystės piliečiu. Mickevičiaus lai- 
kais toks asmuo neprivalėjo griežtai pasirinkti tik vieną - lietuvišką 
ar lenkišką savosios prigimties pusę. Toks asmuo (pvz. broliai Bir- 
žiškos) galėjo justi ir savo totorišką, ir žemaitišką, ir lietuvišką ar 
lenkišką identitetą, nepatirdamas jokios ypatingos šizoidinės būse- 
nos. Formuojantis moderniam nacionalizmui, tautinis pasirinkimas 
iškilo kaip neišvengiama būtinybė. Nepriklausomų Lenkijos ir Lie- 
tuvos valstybių restauravimo išvakarėse reikėjo pasirinkti, kuo ga- 
liausiai būti ar tapti. Kaip prieš kelioliką metų išsireiškė žymusis 
Lietuvos dailės ir kultūros istorikas Vladas Drėma, laikmetis išva- 
gojo demarkacinę liniją ne tik tarp skaudžiai kontliktuojančių Len- 
kijos ir Lietuvos valstybių, bet sukėlė identiteto krizę daugeliui 
Lietuvos žmonių, kurie pajuto tą demarkaciją savo širdies viduje. 
Demarkacijos linija XX amžiaus pradžioje skyrė Lietuvą ir Lenkiją, 
lietuvius ir lenkus, o neretai ji dalijo pusiau vieną ir tą patį asmenį. 
Čia būtų galima išrikiuoti daug iškalbingų pavyzdžių, kuriems, de- 
ja, nėra nei laiko, nei vietos. 

Visi šie mentaliteto istorijos kontekstai įtakojo lietuviškosios is- 
toriografijos požiūrius į Mickevičiaus identitetą. Vėlai subrendusi, 
visiškai panirusi į modernaus nacionalizmo vertybinį pasaulį, susi- 
dūrusi su lietuvių asimiliacijos pavojumi, lietuvių istoriografija ga- 
na skausmingai susidorojo su daugiakultūrinio žmogaus problema 
praeityje. Istoriografija buvo tokia, koks buvo laikmetis. XIX a. pa- 
baigos autoriai, vertindami šimtečio pradžios asmenybes, negalėjo 
išvengti supaprastinto, iš esmės neistoriško ir todėl beveik beviltiš- 
ko bandymo galutinai nuspręsti, kuris Mickevičiaus epochos žmo- 
gus buvo lietuvis ir kuris lenkas. Šiais laikais, kada Lietuva barbena 
į Europos Sąjungos duris, kuomet praėjus 200 metų po Mickevičiaus 
gimimo europietiškas mentalitetas patiria radikalius pokyčius, kuo- 
met pačios gyvensenos stilius formuoja daugiakultūrinį žmogaus 

tipą, yra kiek lengviau įvertinti ankstesnes lietuvių istorikų pastan- 
gas surasti Poetui vieną tėvynę. Dabartis, regis, lietuviams kuria pa- 
lankesnes sąlygas suprasti A.Mickevičių. 


„Aušros“ laikai : pirmosios abejonės 


Nereikia ilgai įrodinėti, kad iki Poeto mirties jo identiteto klausimo 
Lietuvoje nebuvo. Jis, kaip ir daugelis amžininkų, buvo tipiškas Lie- 
tuvos Didžiosios Kunigaikštystės bajoras, o tai reiškė ne ką kitą, o 
etnopolitinę priklausomybę - pilietybę. Net anuometinėje lenkų kal- 
boje ir viešojoje komunikacijoje, kuri ta kalba reiškėsi, žodis obywa- 
tel (liet. pilietis) buvo vartojamas kone kaip sinonimas žodžiui szlachcic 
(liet.bajoras). Dabar, versdami į lietuvių kalbą XIX a. lenkiškus Lie- 
tuvos raštus, nedvejodami obywatel verčiame bajoru arba, rečiau, dva- 
rininku. Sąvoka pilietis tuose vertimuose yra panaudojama, tačiau 
daugiau pabrėžiant perkeltinę prasmę, imant į kabutes, ir tuo pačiu 
metu neapdairiai ignoruojant tai, kad vis dėlto ano meto žmonės, 
vadinę save obywatel, turėję omeny ne tik savo kilmę, nekilnojamą 
turtą su žmonėmis (baudžiauninkais), bet ir pilietinį pasirinkimą. 
Tokiai lietuvių visuomenei A. Mickevičius buvo saviškis, kurio iden- 
titeto klausimas negalėjo būti kvestijonuojamas. Jo kūriniai buvo skai- 
tomi lenkiškai, kadangi lietuvių šviesuomenė iki pat XX a.pradžios 
buvo realiai dvikalbė: tiek lenkų, tiek lietuvių kalba jiems buvo sa- 
va. Tuo pat metu pasirodė ir pirmieji A. Mickevičiaus kūrybos lietu- 
viški vertimai. Jau 5. Daukantas, poeto mksladraugis ir pirmosios 
lietuviškai parašytos Lietuvos istorijos autorius, 1822 m. išvertė Živi- 
lės fragmentus. Vėliau A. Mickevičiaus kūrybą vertė L. Jucevičius 
(1837), V.Ažukalnis-Zagurskis, 1863 m. sukilėliai - poetai E.Dauk- 
ša, J. Anusevičius. A. Mickevičiaus veikalai, greta J. I. Kraševskio 
lietuviškosios kūrybos, buvo tiesioginiai lietuvių Atgimimo ideologi- 
jos emociniai šaltiniai. Lietuvių sąjūdžio patriarchui J. Basanavičiui, 

kone mintinai mokėjusiam Konradą Valenrodą, A. Mickevičius visa- 
da asociavosi su Lietuvos genijaus didybe. (11) 

XIX a. pabaigoje, kuomet bekylantis lietuvių tautinis judėjimas 
ėmė diskutuoti lietuviškojo atskirumo ženklus, o tos diskusijos - kli- 
binti santykius su lenkais, besipiktinančiais gresiančiomis tautinė- 
mis skyrybomis, į mirusiųjų tautinę priklausomybę buvo pradėta 
žiūrėti taip pat reikliai, kaip į gyvųjų pasirinkimus. Tautinio judėji- 
moideologams Lietuvoje reikėjo aiškių tautinės priklausomybės kri- 
terijų, o archaiška ir tradicinė dviaukštė (gente....natione) tuometinės 
lietuvių visuomenės elito sąmonės struktūra jau nebeįtikino aktyvė- 
jančios ir savo teisių vis labiau reikalaujančios liaudies aktyvistų. 
Čia vėl buvo kreiptasi į istoriją, į iškiliąsias asmenybes, tikintis rasti 
atramos taškus savosioms identifikacijos problemoms išspręsti. 

Iškalbingas pavyzdys yra istorikams gerai žinomas S. Railos pro- 
graminis straipsnis Į darbą, kas lietuvis, išspausdintas 1883 metais Auš- 
roje. Čia autorius tartum nubrėžė liniją, ties kuria daugiakultūrinio 
litvino laukė pasirinkimas su kuo susitapatinti, kuo tapti - lietuviu 
ar lenku. S. Raila rašė: Bet ta lenkystė visada buvo paviršutinė, tiktai Hes 
kalba ponai Lietuvoje pavirto į lenku, ir jei jie kitoj kartoj ėjo iš vieno su 
lenkų gimtine, tai darė vienai dėl to, kad mūsų politiškas likimas buvo su- 
vienytas su lenkų. Bet tie patys ponai dažnai atsimindavo kas jie esą, ir kur 
priderėjo pasirodyti tikraisiais lietuviais (..) Ir taip matome, jog mūsų po- 
neliai neliovėsi, kalbėdami lenkiškai, būti lietuviais, nes užlaikė savitarpe 
visas mūsų žymes... (12) Tokio identifikacijos principo laikantis, visi 
Lietuvos bajorai iš esmės buvo laikomi savais, lietuviais. Ir A. Mic- 
kevičius, ir M. K. Oginskis, ir T. Kosciuška aušrininkams buvo ne- 
abejotini lietuvių tautos atstovai. Nors, be jokios abejonės, pasukus 
nuo sinkretiško susitapatinimo su praeities iškiliais autoriais giles- 
nės analizės link, jau ir aušrininkų generacijai kilo namažų sunku- 
mų. Identifikacijos tikrumas dingo, o įrodinėjimų aistra daugiau liu- 
dijo vidinius svyravimus negu įsitikinimų tvirtumą. Aušrininkų re- 
torika keitėsi, pasisakant A. Mickevičiaus tautinės priklausomybės 
klausimu formavosi poleminė nuotaika. Štai J. Basanavičius 1883 m. 
susijaudinęs atsakė į Dziennik Poznanski antilietuviškas publikaci- 

jas: Bet kas, klausiame, sudėjo tas dainas apie Lietuvos senovę, kurios ap- 
garsino Europoje vardą lenkiškos poezijos? Atsakymas trumpas: lietuviai! 
Adomas Mickevičius, L. Kondratavičius, J. I. Kraševskis, T. Lenartavičius, 
Kotkis (Chodzko), Adinčius (Odyniec), Asnikis ir daugel daugel menkes- 
nių dainių — turi lietuviškas, ne lenkiškas pavardes ; yra lietuviai, paeina iš 
Lietuvos ir jų gyslose teka lietuviškas kraujas. Jei jie rašė ne lietuviškai apie 
savo mylimos Lietuvos praeitinę (praeitį - E.A.) tai tame nusikaltus len- 
kiška įtėkmė ant lietuviškų veikalų. (13) Kiek giliau į šį klausimą žvelgė 
J. Šliūpas, suformuluodamas požiūrį, kuris išliks aktualus ilgus de- 
šimtmečius. 1884 m. savo straipsnyje Bičiulystė piktindamasis piktai 
priešiška kai kurių Lenkijos laikraščių pozicija lietuvių sąjūdžio at- 
žvilgiu, jis rašė: Jei Lietuva praeities gyvyoja, jei jinai ištrivojo dainystėje 
ir istorijoje, tai ji kalta lenkiškai mūzai Mickevičiaus, Kondratavičiaus, Po- 
lio (...)Ir šitai prakilnūs vyrai : Mickevičius, Norutavičius, Lelevelis, Kun- 
draitis (Kondratovičius — E.A.), Juzumavičius, Norbutas, Krašauskas ir 
kiti tarėsi atgnivinsią meilę neprigulmės ir laisvės, jau tai dainystę, jau tai 
pastatydami praeitę ir jos karžygystę akyse savo gadynės žmonių. Tai tie 
vyrai, būdami bajorais, sulenkėjusiais lietuviais, jautė lietuviškai ir misli- 
jo, norint rašė lenkiškai. (14) 

Kita vertus, aušrininkai, kaip ir kiekviena kita save suvokianti 
generacija, istoriniuose įvaizdžiuose įpynė savo pačių laikmečio 
realijas. Iš praeitų laikų herojų nori nenori imta reikalauti kokių 
nors papildomų tautiškumo įrodymų. Tų įrodymų aušrininkams rei- 
kėjo daugiau negu iš savęs reikalavo A. Mickevičiaus epochos žmo- 
nės. Pirmiausia sąmoningo apsisprendimo pareikalauta iš savo am- 
žininkų. Aiškių tautinės priklausomybės įrodymų pareikalauta iš 
gyvųjų, bet ne iš mirusiųjų. Tačiau nejučiomis tokie patys reikalavi- 
mai buvo perkelti ir praeities istorinių asmenybių adresu. Tas pats 
S. Raila paaiškina: Bet atėjo laikas, kad svietas pažintų, katrie iš gyve- 
nančių ant mūsų senoviškos žemės, aplaistytos krauju ir prakaitu mūsų 
senelių, esame tikraisiai jos vaikais ir galime naudoti jų palikimus, 0 katrie 
nesame to verti. (15) Keliasdešimt metų vėliau, 1913 m. istorikė ir lietu- 
viško sąjūdžio dalyvė K.Skirmuntaitė - turtingos lietuvių bajorų gi- 
minės, gyvenusios Baltarusijoje, palikuonė — patvirtins tą patį: Tik 

šiandien, jei kas šviesuomenės, ne liaudies, tarpe jaučia esąs lietuvis, priva- 
lo rūpintis tuo, kas seniau nebuvo laikoma reikalingu: būtent pažinti ir 
išmokti protėvių ir liaudies kalbos: kalbos lietuvių. (16) 

Sąmoningumas ir individualios pozicijos bei aktyvi kryptinga 
veikla imta laikyti tautinio priklausomumo kriterijumi, kuris tik te- 
oriškai negaliojo visiems tiems, kurių jau nebuvo šiame pasaulyje. 
Kita vertus, ši schema įvedė tik teorinį aiškumą. Iš tikro pamažu, 
artėjant į XX a. pradžią, mirusiesiems imta taikyti gyvyjų tautinio at- 
pažinimo matai. Vieno ar kito istorinio Lietuvos asmens lietuvių kal- 
bos mokėjimas arba nemokėjimas tapo itin svarbia biografinių tyri- 
nėjimų užduotimi. A.Mickevičiaus atveju buvo aišku, kad lietuviš- 
kai jis nekalbėjęs. Tačiau vis vien detalė, kad poeto archyve buvo 
rasta jo paties ranka užrašytų pora lietuviškų liaudies dainų (pa- 
skelbė M.Brenšteinas ir Otrębskis), buvo itin jautriai sureikšminta. 
Pastebėtinos ir specialios pastangos įsitikinti grynai lietuviška bajo- 
rų Mickevičių geneologija. K.Skirmuntaitei buvo svarbu parodyti 
Mickevičius kilus iš senovinės giminės, ką grindė dar iš lietuvių ga- 
dynės Giedraičių herbas. Trečiajame dešimtmetyje Stasys Šalkauskis 
genetinį poeto lietuviškumą stengsis pabrėžti, pridurdamas lietu- 
viškų protėvių pavardę: Rimvydas - Mickevičius. (17) Žinoma, tai 
daugiau priminė XX amžiaus pradžios lietuviškos sąmonės ir lietu- 
viško identiteto ieškojimo sunkumus negu rimtus mickevičianos ban- 
dymus. Tarpukaryje pavardžių keitimas, lietuvinimas arba sudveji- 
nimas buvo svarbus individualių tautinių deklaracijų bruožas. Pri- 
klijavimas istorinėms asmenybėms pavardžių, kurių jie patys sau 
niekad netaikė - irgi neretas dalykas, tačiau daugiau išduodantis 
dvejones negu akademinį rimtumą. 

Tačiau tuo pačiu metu, XX a. pradžioje, stiprėjant lenkų - lietu- 
vių konfliktui formavosi ir kitokia pozicija, kurią lėmė didžiulis pa- 
saulinis A.Mickevičiaus pripažinimas. Genijai yra žmonijos nuosavy- 
bė ir garbė tų tautų ir kultūrų, kurių tarpe jie atsiranda. - teigė K.Skir- 
muntaitė. - Džiaukimės, kad jo lopšys stovi lietuvių tautos tarpe; džiauki- 
mės ir tyrinėkime jį; be nepaprastos dovanos, kurį iškelia genijus viršum 
tautų ir daro juos žmonijos žibintuvais, rasime jo dvasioje ypatingų mūsų 

pačių genties privalumų bei žymių. (18) Ši moderni autorės nuostata 
įsigalėjo tekstuose, kuriuose nebuvo siekiama tiesiog ginti ar savin- 
tis Mickevičių. Sovietinėje Lietuvoje kukliai minint poeto 180 - sias 
metines labai panašiai išsireikš M.Martinaitis: O juk buvo išeikvota 
nemažai jėgų besiginčyjant: kieno jis poetas? Šiandien jau aišku, kad tuš- 
čia dalintis poetais, vienaip ar kitaip juos savintis. Didelių poetų užtenka 
visiems. (19) 


Užmarštis vardan aiškumo: 1918-1940 


Nepriklausomos Lietuvos valstybės, pastatytos ant istorinių - etno- 
grafinių pamatų, atkūrimas (sukūrimas) buvo radikalus posūkis lie- 
tuviško identiteto kelyje. Vanda Daugirdaitė - Sruogienė yra pasa- 
kojusi, kad jos artimi pažįstami žemaičių bajoraičiai į J.Pilsudskio 
legionus 1915 m. išėjo dar jausdami tradicinio LDK piliečių mentali- 
teto poveikį, tačiau grįžo jau būdami tikri lenkai. Lenkijos ir Lietu- 
vos unijos nutraukimas (skaityk Vasario 16 - sios aktą !) ir dviejų 
nacionalizmo epochos valstybių susikūrimas išsyk pakirto sąlygas 
lietuvio - lenko tipui. Tas komplikuotas tautinės savimonės būdas, 
taip artimas A.Mickevičiaus epochai, buvo visiškai nepriimtinas Lie- 
tuvos visuomenei tarpukaryje. Šis laikotarpis tradiciniam litwinui 
buvo net dar labiau negailestingas negu amžiaus pradžios lietuvių 
rietenų su lenkais metas. Kodėl? Pirmiausiai galima tarti, jog mo- 
dernaus lietuvių tautinio identiteto formavimasis dar nebuvo pasi- 
baigęs. Lietuviškumo paieškos praeityje, istorinių atsparų ir naujo- 
sios mitologijos kūrimas, pradėtas aušrininkų, iš esmės buvo tęsia- 
mas ir valstybei atsikūrus. Ilgus nelaisvės ir Rusijos priespaudos me- 
tus patyrusiai Lietuvos visuomenei įveikti pilietinės sąmonės for- 
mavimo slenksčius buvo labai sunku. Nacionalistinis valstybės mo- 
delis, atremtas į etnografinį etnokultūrinį pamatą, sunkiai derinosi 
su daugiakultūrinio LDK piliečio, kurio identitetą juto tiek generolas 

Liucjanas Želigowskis, okupavęs Vilnių, tiek Vasario 16-sios akto 
signataras Stanislovas Narutavičius, pasisakęs prieš unijinius ryšius 
su Lenkija. Viskas klostėsi dar sudėtingiau, kada jauna Lietuvos vals- 
tybė, kuri vienaip ar kitaip įvykdė svarbų pašaukimą - užbaigė mo- 
dernios lietuvių tautos formavimą, visą tarpukarį gyveno konflikto 
su Lenkija stovyje. Mes be Vilniaus nenurimsim! - populiarus Sąjun- 
gos Vilniaus kraštui atvaduoti šūkis reiškė ne artėjimą prie LDK (ku- 
rios senoji sostinė buvo Vilnius) palikimo, bet priešingai - jis didino 
susvetimėjimą ir selektyvų istorinės lietuvių vaizduotės pobūdį. 
Tarpukaryje dvilypio tautiškumo svarstybos Lietuvoje buvo iš- 
ties drąsos reikalaujantis reikalas. V. Daugirdaitė-Sruogienė, pati ki- 
lusi iš žemaičių bajorų, rašė savo esė apie panašius į save senojo 
nobiliteto palikuonis, primindama, kaip nenoriai 3-4 deš. žmonės 
prisimindavo savo kilmingas šaknis. Anot jos, net poeto H. Radaus- 
ko žmona tik prieš mirtį prisipažino, kad jos gyslomis teka Čartoris- 
kių kraujas. (20) Česlavas Miloszas yra labai taikliai charakteriza- 
vęs anuometines lietuvių visuomenės nuotaikas, kurios kėlė dide- 
les ir skausmingas komplikacijas jam pačiam - būsimam didžiajam 
poetui. Jis išsireiškė taip: 1918-1939 metais lietuviai nemėgo viso to, 
kas Vilniuje man buvo artima : krajoveų, federalistinių svajonių, masonų - 
liberalų, kurie kadaise nuėjo su Pilsudskiu. Atrodo labiau buvo norima tu- 
rėti reikalų su anima naturaliter endeciana (t.y. su grynais lenkų na- 
cionalistais - E.A.), nes tokiu atveju mažų mažiausiai buvo aiškiai mato- 
mas priešas. (21) Priešo įvaizdžiui sukurti buvo daug priemonių. Pa- 
brėžtina, kad istorijos veidrodyje į save žvelgianti 3-čio dešimtme- 
čio visuomenė nebuvo pajėgi suvokti skirtumą tarp A. Mickevičiaus 
kartos ir nepriklausomybės kovų dalyvių mentaliteto. XIX a. pra- 
džios herojai nori nenori buvo isivaizduojami panašūs į Pilsudskio 
legionierius: jie buvo priverčiami mąstyti XX a. 3 deš. kategorijomis, 
elgtis pagal jauno nacionalizmo taisykles, duoti priesaikas jų neiš- 
vengiamoje ateityje laukiančiam šimtmečiui. Nepriklausomoje Lie- 
tuvoje net M. K. Oginskio Polonezas ėmė skambėti labiau lenkiškai, 
negu tuo metu, kai jis buvo sukurtas. A. Mickevičiaus identiteto klau- 
simas daliai šviesuomenės buvo nebeaktualus praeities dalykas. Pri- 

pažinti praeities herojus, sudėtingos ir etniškai heterogeniškos LDK 
kultūros žmones paprasčiausiais lenkais buvo lengviausias, mažiau- 
siai intelektualinių pastangų reikalaujantis ir mažiausiai komplika- 
cijų suteikiantis kelias. Itin aiškiai toks istoriografinis likimas ištik- 
davo tas XIX a. pradžios Lietuvos asmenybes, kurios, kaip A. Mic- 
kevičius, paklojo pamatus lenkų nacionalinei kultūrai ir kaip lenkų 
klasikai buvo pripažinti pasaulyje. Kitaip tariant, A. Mickevičius bu- 
vo per didelis poetas, kad jo lietuvybės klausimu būtų galėję užsim- 
ti rimti tyrinėtojai. Kas kita atsitikdavo su menkesnio rango Lietu- 
vos kūrėjais. Štai iki dabar istoriko Teodoro Narbuto priklausymas 
lietuvių kultūrai nekelia abejonių net lenkų tyrinėtojams (22), bet ar 
labai skyrėsi Narbutas nuo Mickevičiaus? Nebent tuo, kad Narbu- 
tas iki šiolei nelaikomas rimtu klasiku ir dėl jo neverta laužyti iečių. 
Abu autoriai rašė lenkiškai, abiejų kūryba buvo tikras penas lietu- 
vių tautiniam atgimimui, tačiau, galima įtarti, esmingai skyrėsi pa- 
saulinėje genijų hierarchijoje jų užimamos pozicijos. 

XX amžiaus pradžioje Vakarų Europos universitetuose lietuvių 
rašomi darbai (pvz. P. Augustaičio daktaro disertacija Lietuvybės ele- 
mentai lenkų romantizme, apginta Fribourgo universitete 1911 m.) 
įskiepijo naujosios lietuvių humanistikos požiūrio į A. Mickevičių 
konceptualinius bruožus. Aušrininkų linksniuojamas sąrašas lenkų 
kultūrai nusipelniusių litwinų buvo paprasčiausiai perkrykštytas į 
lenkų romantikus, turėjusius didelės įtakos lietuvių atgimimo kultū- 
ros istorijai. Prisimindamas literatūros studijas prieškario Vytauto 
Didžiojo universitete, išeivijos autorius Pranas Girdžius savo kny- 
goje Tos pačios motinos sūnūs ironiškai pasakoja: Jei pilietybei įsigyti 
užteko kelių žodžių lietuviškai pasakyti, tai tautybės įrodymui be kita ko 
reikėjo įmanomai kalbėti ir rašyti. Ir Pancerzynskis, ir Stuoka-Gucevičius, 
vysk. Masalskis, broliai Chodzkos, Kojelavičiai ir veik visas anas ilgas var- 
dų sąrašas turėjo tekti lenkams. Nedidelėje Lietuvoje buvo einama gana 
kalbančius lenkiškai. Tyro ir tikro lietuviškumo įrodymai neretai su- 
sišaukdavo su valstietiška-proletarine ideologija. Po aušrininkų sie- 
kimo visą Lietuvos istoriją sulietuvinti, prasidėjo priešinga reakcija. 

Visas kilmingųjų luomas nuo XVI a. imtas vertinti įtariai. Vieniems 
tikras lietuvis buvo tas, kuris, nemokėdamas jokios svetimos kalbos, savąja, 
gražiausiąja ir turtingiausiąja, priešrinkiminiuose mitinguose barbariškai 
rėkė, anot B.Railos, kitiems tas buvo tikras, kurio tėvas Tytuvėnuose 
vos 1/5 ha. žemės teturėjo, dar kitiems - Vingių Jonukas, vyras iš stuo- 
mens ir Iš liemens (...) Senesnieji tos ironijos dėjosi nematą, jaunesnieji - iš 
tikrųjų jos nematė. (23) Šis karikatūriškas lietuviškojo identiteto pa- 
ieškos 3-4 deš. Lietuvoje vaizdelis nėra klaidingas, tačiau tikėtina, 
kad jis labiau tiko mitinginio masinio gyvenimo atveju, o ne elitari- 
niams akademiniams sluoksniams. Universitetinėje aplinkoje, pro- 
fesionalių praeities tyrinėtojų tarpe, klostėsi mažų mažiausiai ke- 
lios prieštaringos nuostatatos. 

Pirmiausiai, sekant P. Augustaičiu, susiklostė dominuojanti pa- 
žiūra į lenkų poeto A. Mickevičiaus kūrybą, kuri savo lietuviškuoju 
patriotizmu ir romantišku žavesiu įkvėpė lietuvių literatūrą. Kitaip 
tariant, dvilypio Mickevičiaus tautinio identiteto mazgas buvo per- 
kirstas, sutapatinus jį su lenku ir supaprastinus problemą. Supap- 
rastinimo šiuo atveju jokiu būdu nesiekiama pavadinti neteisingų. 
Šios orientacijos darbai pavadinti pačiais pozityviausiais, labiausiai 
praturtinusiais mūsų humanistiką. Laikotarpio pabaigoje literatū- 
ros istoriko Vinco Maciūno veikalas Lituanistinis sąjūdis XIX a. pra- 
džioje (24) iki šiolei yra nepralenkiamas, klasikinis darbas, kurio iner- 
cijoje toliau rutuliojosi tyrinėjimai tiek sovietų okupuotoje Lietuvo- 
je, tiek už Atlanto emigravusių istorikų bei lituanistų tarpe. Vyrau- 
jančiomis tarpukario Lietuvos kategorijomis verčiantis, reikėjo būti- 
nai A. Mickevičių (ir į jį panašius) paversti arba lenku, arba lietuviu, 
kaip patiems Lietuvos žmonėms reikėjo padaryti savo asmeniame 
gyvenime. Be jokios abejonės poeto lenkiškumo buvo daugiau negu 
lietuviškumo, o atkurtosios Lenkijos (atraskim, kiek dažnai Lietu- 
voje buvo sakoma ponų Lenkijos.) visuomenės mentalinis pajėgumas 
paveldėti, įsisavinti visa, kas paveldėta, buvo didesnis. Regis, pil- 
sudskinės Lenkijos oficialiajai ideologijai unijinės valstybės istorija 
buvo parankesnė negu smetoninei Lietuvai. Todėl nenuostabu, jog 
visas programinis Lietuvos istorijos ir lietuvių literatūros istorijos 

kursas, įtakojęs visuotinio švietimo turinį, buvo paremtas šia P. Au- 
gustaičio suformuluota koncepcija. 

Kita vertus, formavosi tam tikras sofistikuotas, moksliškai labiau 
pagrįstas siekimas moderniomis humanistikos priemonėmis atskleis- 
ti tą sudėtingą tautinio identiškumo pajautą, kuri buvo būdinga 
A. Mickevičiui ir jo laikų lietuviams. Kitaip tariant, tai buvo pastan- 
gaatsispirti savo laikmečio socialiniam užsakymui ir praeities moder- 
nizacijos pagundoms, iš kurių taip šmaikščiai, sekdamas lenkų po- 
etu Boy-Zelenskiu, 1930 m. šaipėsi Juozas Albinas Herbačiauskis: 
Toji pagarba, kurią politikos sumetimais Lenkija seniau ir dabar A. Micke- 
vičiui teikia, tai karjerizmo ideologija. Mickevičius padarė karjerą - baig- 
ta -basta! Ne, mums tokio Mickevičiaus nereikia! Mes ieškom gyvo Mic- 
kevičiaus jo kūryboje, jo gyvenimo dokumentuose - ir mes jį rasim, mes jį 
parodysim lūšnų ir pastogių žmonėms. (25) 

Pirmiausiai pastebėtinos S. Šalkauskio pastangos, atsiskleidusios 
didelę įtaką anuomet padariusiame straipsnyje Rimvydas-Mickevi- 
čius. Jau pačioje pradžioje kaip motto nuskamba autoriaus žodžiai, 
kad genijaus viršūnė niekados neištiriama visiškai. Kitaip tariant, reko- 
menduojama atsisakyti pagundos labai aiškiai ir vienareikšmiškai 
atsakyti į visus poeto identiteto klausimus. S.Šalkauskis neabejojo 
lietuviška poeto geneologija. Jo šaknys - lietuviška Rimvydų gimi- 
nė, gyvenusi nuo seno Naugarduko apylinkėse, kurios psichofizinės 
ypatybės - kraujo grynumas, įgimtas kosmiškojo kitimo nujautimas, geni- 
jaus individualybės sutarimas su liaudies dvasia, prisirišimas prie krašto 
gamtos formuoja poeto lietuvišką būdą. Kita vertus S. Šakauskis 
nesistengė dvilypę poeto tautinę priklausomybę pavadinti arba tik 
lenku, arba tik lietuviu. Jis apskritai vengia tiesaus atsakymo, pada- 
rydamas A. Mickevičių tikru Lietuvos, kaip Rytų ir Vakarų kultūri- 
nės kryžkelės, simboline figūra. Tikri lietuvio sparnai apdengia pasaulį 
nuo Rytų ir Vakarų ir jungia praeitį su dabartimi. (26) S. Šalkauskio 
nuotaika primena K. Skirmuntaitės referatą, tuo pat metu jo požiū- 
ris sutapo su daugeliu vėlesnių Mykolo ir Vaclovo Biržiškų, Mykolo 
Romerio, V. Daugirdaitės-Sruogienės darbuose išreikštų minčių. Var- 
gu ar galima tą grupelę Lietuvos istorikų įvardyti kaip alternatyvą 

pirmiesiems autoriams, tačiau būtent pastarųjų darbai dažniau di- 
sonavo su populiariomis nuostatomis. Jau po II pasaulinio karo di- 
delis XIX a. žinovas istorikas Vincas Trumpa brolius Biržiškas, M. Ro- 
merį pavadino romantikais todėl, kad jie apskritai bandė įsivaizduo- 
ti moderniają Lietuvą kaip tąsą senosios LDK, kurios tradicijų per- 
nešėjai ir jungiamoji grandis su Vasario 16-sios Lietuva buvo lietu- 
vių bajorija. Gi realistai, anot V. Trumpos, buvo tie (Petras Klimas, 
Jonas Totoraitis, Povilas Šležas), kuriems visa heterogeniškoji LDK 
piliečių - bajorų palikuonių byla buvo paprasčiausias, nebeaktua- 
lus lenkų reikalas. (27) Galima įžvelgti panašų romantizmo ir realizmo 
išsiskyrimą A. Mickevičiaus identiteto aiškinimuose, tačiau paste- 
bint racionalumo pradus abiejose stovyklose. 


Dvi istorijos — vienoda pabaiga 


Pokario drama, taip primenanti Adomo Mickevičiaus kartos likimą, 
padalijo lietuvių humanistiką dviems pasauliams. Vieni istorikai pa- 
sitraukė į Vakarus, kiti (mažuma) pasiliko okupuotame krašte. Jau 
tada M.Biržiška, atsidūręs DP stovykloje Vokietijoje, lygino savo kar- 
tos likimą su XIX a. vidurio posukilimine Didžiaja emigracija, kurion 
savo likimą įpynė A. Mickevičius. Deja, skirtingai nuo praėjusio 
šimtmečio, pokario lietuvių emigracija neturėjo tiesioginės įtakos so- 
vietinės Lietuvos intelektualiniam gyvenimui. Skirtingai XIX a. vi- 
durio sąlygoms, šaltojo karo geležinė uždanga buvo pernelyg tanki, 
kad pro ją būtų galėjęs prasiskverbti platesnis pluoštas Vakarų pa- 
saulio lietuvių intektualinės šviesos. 

A. Mickevičiaus asmenybė nepriklausė uždraustųjų sąrašui. 
Priešingai, jo romantiškas veržlumas, dalyvavimas anticarinėse kon- 
spiracijose neblogai pritapo prie marksistinės - lenininės klasių ko- 
vos istorijos. Lenino Gercenui atminti straipsnyje įvardytas bajoriš- 
kasis Rusijos išsivaduojamojo judėjimo etapas, kuriame tilpo ir rusų 

dekabristai, ir lenkų-lietuvių sukilėliai, leido gana patogiai įkurdinti 
Mickevičiaus filomatišką problematiką oficialios istoriografijos va- 
goje. Kita vertus, Lietuva, nors netekusi suverenumo, buvo atgavu- 
si sostinę Vilnių. Tiesioginių, naujų anilenkiškų motyvų neišvengia- 
mai turėjo sumažėti: Lietuva ir Lenkija - vėl kaip A. Mickevičiaus 
laikais - buvo rytų imperijos glėbyje. Prielaidų bent emociniam ar- 
tėjimui galėjo būti pakankamai. 

Kita vertus, sovietinės Lietuvos akademinėje visuomenėje buvo 
žymiai daugiau skaudžių temų, kurios kamavo tiek istorikus, tiek 
literatus. Apie daugelį buvo kalbama akademiniuose užkulisiuose, 
nes viešai ir nebuvo galima prabilti. A. Mickevičiaus tema neatrodė 
itin negeistina sovietinės ideologijos fone, nors neretai lietuvių - len- 
kų trinties klausimus sprendžiant tekdavo lūkūriuoti arbitro iš Mask- 
vos. Siptomiška šia prasme atrodo Vinco Mykolaičio-Putino studija 
Adomas Mickevičius ir lietuvių literatūra, kuris net kelis dešimtmečius 
buvo vienintelis rimtesnis veikalas sovietinės lietuvių mickevičia- 
nos istorijoje. Dabar, praslinkus daugiau kaip keturiasdešimt metų 
nuo studijos parašymo, V.Mykolaičio-Putino darbas ne tik atsklei- 
džia 6 deš. retorikos savybes, bet leidžia išties kitu rakursu prisiar- 
tinti prie A. Mickevičiaus identiteto problematikos. Nesenas dar lai- 
kas, kada tiek lenkų, tiek lietuvių šovinistinė buržuazija, norėdama kuo 
plačiau įsistiprinti ir apsaugoti savo klasės interesus, kurstė tautinį an- 
tagonizmą ir neapykantą, kėlė ginčą dėl Mickevičiaus tautybės, - rašė 
V. Mykolaitis-Putinas. — Lenkijoje įsigalėjus demokratinėms jėgoms, 0 
Lietuvoje tarybinei santvarkai, nebeliko jokio pagrindo tautų nesantarvei, 
olenininių nacionalinio klausimo principų šviesoje darosi aiškus ir Micke- 
vičiaus tautinės priklausomybės klausimas. (...) Taigi Mickevičius tampa 
ne šovinistinių ginčy bei varžybų objektas, bet tautų giminingumą bei so- 
lidarumą ugdanti asmenybė.(28) Nuvalius stereotipines formuluotes, 
kurių autorius anais laikais negalėjo išvengti, galima pabandyti ki- 
tais žodžias komentuoti šį požiūrį. Pirmiausia — ir ne tik marksistine 
socialine teorija remiantis — galima aiškinti, kaip daro V. Mykolai- 
tis-Putinas, kad nacionalizmo klimatas buvo itin neparankus adek- 
vačiai suvokti A. Mickevičiaus identitetą. Pernelyg skyrėsi tos dvi 

laiko atžvilgiu netolimos epochos. V. Mykolaitis-Putinas išlaiko svei- 
ką istorizmo jausmą toliau teigdamas, kad ta moderniojo naciona- 
lizmo, arba nacionalinio lietuvių sąjūdžio, epocha prasidėjo tik griū- 
vant feodalinei santvarkai, apie XIX a. vidurį. Todėl Mickevičius lieka 
anapus tos ribos, ir kalbėti apie jo lietuviškumą nacionaline prasme jokiu 
būdu negalima. (29) Kitaip tariant, ir pokario etnopolitinės aplinky- 
bės, ir marksistinė istorijos filosofija leido V. Mykolaičiui-Putinui 
atsisakyti apskritai kelti Mickevičiaus identiteto klausimą moder- 
niojo nacionalizmo arba modernios tautos prasme. Mickevičiaus lai- 
kais nebuvo nei šiuolaikinių lenkų, nei šiuolaikinių lietuvių. Reika- 
lo, matyt, nekeitė akivaizdus faktas, kad vis dėlto anų laikų lenkai 
buvo labiau panašūs į šių dienų lenkus negu anų laikų lietuviai į XX 
a. vidurio lietuvius. Skyrėsi abiejų tautų modernėjimo tempai. Tai 
nekeitė reikalo esmės: poetas buvo toks lietuvis arba litwinas, kokia 
buvo XIX a. pradžios Lietuva ir XIX a. pradžios lietuviai. Pritarda- 
mas dominuojančiai lietuvių istoriografijos nuomonei V. Mykolai- 
tis-Putinas teigė, jog pavadinimas lietuvis reiškė ne tiek tautinę, kiek 
istorinę regionalinę sąvoką. Tokia prasme lietuvio pavadinimą suprato ir 
Mickevičius. Paprasčiau kalbant, ši mintis, paremta oficialia mark- 
sistine teorija, įgalino studijos autorių atsisakyti radikaliai svarstyti 
poeto tautinės priklausomybės klausimą. Antra, tai savotiškai legi- 
timavo poeto tapatybės ir asmens tapatybės atskyrimą. Lenkų po- 
etas, arba lenkų literatūros klasikas, nebūtinai turėjo būti lenkas. Be to, 
kaip išplaukia iš V. Mykolaičio-Putino studijos, pripažįstant poetą 
vienos literatūros klasiku, nebūtinai užkertamas kelias tokiam pri- 
pažinimui kitos tautos literatūros klasiku. Anuometinėje Sovietų 53- 
jungoje tokia retorika buvo gana įprasta, o mūsų aptariamu atveju- 
ir gana patogi. Tuo metu išvesti savas literatūrines šaknis iš dižiosios 
rusų literatūros tradicijos buvo svarbu visiems Sąjungos nariams nuo 
Uzbekistano iki Estijos. 

Toliau interpretuojant V. Mykolaitį-Putiną, galima sąmprotauti 
taip: A. Mickevičius be jokios abejonės yra vienas didžiausių lenkų 
literatūros kūrėjų, tačiau jis įtakojo lietuvių literatūros raidą taip stip- 
riai, kad nedaug trūksta jį pavadinti ir lietuvių literatūros klasiku. 

Nutilus Getei, o Baironui nuėjus nuo scenos, didžiuokimės tuo, lieka ne tik 
pirmuoju lenkų poetu, bet bemaž pirmuoju iš visų šiandien esančių poetų. 
(30) Panašūs teiginiai visada provokuoja interpretacijas. Čia tik ga- 
lime nujausti arba įtarti netolimą mintį: kokios nors nacionalinės li- 
teratūros klasiku galima būti ir tiesiogiai nepriklausant tai tautai. 
Pats V. Mykolaitis-Putinas ne tik įrodinėjo Mickevičiaus įtaką 
lietuvių naujajai poezijai, ne tik prisodrino P. Augustaičio koncepci- 
ją naujais argumentais ir pavyzdžiais. Jis įtakojo vėlesnės lietuvių 
humanistikos orientacijas, o pats, kaip puikus poetas, vertė Micke- 
vičiaus kūrybą. Taip formavosi lietuviška mickevičianos tradicija, kurią 
vėliau pratęsė Justinas Marcinkevičius. Apie pastarojo darbą, ypač 
„Vėlinių“ vertimą, M. Martinaitis pasakė, kad, net nesigilinant į vi- 
sus subtilumus ir nelyginant tekstų, yra aišku, kad buvo verčiama 
taip natūraliai, taip organiškai, lyg būtų rašomas savas kūrinys. Tą 
lenkiško A. Mickevičiaus žodžio artumą lietuviškam mentalitetui, 
poeto įtaką naujajai lietuvių literatūrai parodo keli pavyzdžiai, į ku- 
riuos atkreipė dėmesį M. Martinaitis:Šie vertimai ne tik reprezentuoja 
mūsų dabartinės kultūros lygį, bet gal ir vėl paskatino atsigręžti į labai 
aktualią Lietuvos praeitį. Galima būtų pagalvoti, ar neturi kokio nors ryšio 
V. Mykolaičio-Putino pradėtas versti „Ponas Tadas“ ir jo romanas „Suki- 
lėliai“, Just. Marcinkevičiaus vertimai ir jo istorinių dramų sumanymas. 
(31) Ko daugiau reikia įšventinimui į klasikus? Realiai ir kai kurie 
lietuvių kultūros istorikai (32), ir kai kurie literatai neabejoja egzis- 
tavus XIX a. lietuvių literatūrinę tradiciją lenkų kalba, o jos tyrimai, 
kaip rodo pastarųjų metų publikacijos (33), dar tik įsibėgėja. A. Mic- 
kevičius nori nenori yra svarbiausias tos istorijos herojus. 
Lietuviška mickevičiana labai praturtėjo, pasirodžius spaudoje Ar- 
noldo Piročkino Devyneri Adomo Mickevičiaus metai. Būdamas žymus 
filologas, šįkart autorius pasuko A. Mickevičiaus biografiją ne tiek 
filologine, kiek kultūrologine kryptimi. Poeto gyvenimo detalės, san- 
tykiai su jį supusiais žmonėmis, įžvalgios interpretacijos ir intriguo- 
jantis pasakojimas priartina prie anos epochos autentikos. Kita ver- 
tus, autorius specialiai nesistengia laužyti plunksnos ties A. Micke- 
vičiaus tautinės priklausomybės dilema. Jis paprasčiausiai leidžia 

savo herojui gyventi tokioje Lietuvoje, kokią kultūros istorijos tyri- 
nėtojas gali surasti XIX a. viduryje. 

Kiek kitokiomis aplinkybėmis XIX a. pradžios lietuvių kultūri- 
nis peizažas buvo piešiamas emigracijoje. Lietuvių istorikai išties 
atsidūrė sudėtingoje padėtyje. Iš vienos pusės jie buvo atkirsti nuo 
Lietuvos ir nuo svarbiausių archyvinių šaltinių. Iš kitos pusės jie 
buvo liudininkai nacionalizmo eros saulėlydžio ir, atsidūrę Vaka- 
ruose, patyrė vakarietišką tautiškumo, tautinio identiteto suprati- 
mą. Pokario lietuvių išeivijos autoriams jau nebetiko Č. Milošo duo- 
tas tarpukario nuotaikų įvertinimas. Emigracijoje lietuvių istorikai 
jau nebeieškojo aiškaus priešo, vadinamo anima naturaliter endeciana 
ir buvo labiau tolerantiški daugiakultūriniam praeities tipui, kra- 
jovcams, LDK piliečiams ir kitiems komplikuotiems atvejams. Lietu- 
vių modernios tautos formavimas iš esmės pasibaigė prieš sovietų 
invaziją ir vis mažiau buvo tikėtina, kad Oginskio Polonezas galėtų 
sulenkinti lietuvius. Imta nebesibaiminant pripažinti turėjus ką nors 
bendro su lenkais: bendrus istorijos puslapius, bendrus vargus ir 
pagaliau bendrus literatūros klasikus. Apie bajorijos vaidmenį lie- 
tuvių Atgimimo istorijoje buvo prabilta drąsiau, nebijant naciona- 
listinių išpuolių. Prisipažinti išbajoriu (M. Biržiškos terminas, nukal- 
tas bajorų palikuonims pavadinti) nereiškė prisipažinti esant lenku. 

Bene plačiausiai XIX a. pradžios lietuvių identitetas buvo inter 
pretuojamas eseistinėje dviejų tomų knygoje Lietuvių tautos kelias į nau- 
jąjį gyvenimą (34), kurios autorius buvo M. Biržiška. Profesoriauda- 
mas prieš karą VDU, jis buvo vienas didžiausių A. Mickevičiaus pro- 
paguotojų. Beletrizuotos A. Mickevičiaus biografijos autorius P. Gir- 
džius primena įtaką, kurią anuomet jaunuomenei darė prof. M. Bir- 
žiška: Tik nepriklausomos Lietuvos jaunajai kartai reikėjo tautybės. Kai 
nepavyko Adomo Mickevičiaus įdėti į kokybinio tautiškumo rėmus, beliko 
pasenusio profesoriaus sena pasaka, kad Adomas Mickevičius lenkams bu- 
vo didžiausias, gudams artimiausias, o lietuviams - savas. (35) Bet reikia 
įsigilinti į M. Biržiškos galvojimus apie tautą savyje ir kaimynų tarpe 
(taip autorius pavadino savo veikalo pirmąjį tomą, kurio motto pasi- 
rinkti poeto žodžiai.(36), ką iš tikrųjų reiškė A. Mickevičius. M. Bir- 

žiška, pats išbajoris, yra visiškai tolerantiškas daugiakultūriniam iden- 
titetui, abejodamas kokia nors mistine asmens kraujo reikšme. Iden- 
titetą lemia ne kraujas ar tolima kilmė, bet sąmoningas veikimas. Jis 
teigė: XIX a. keliąs save iš lietuvių kunigaikščių ar iš lietuvių tarpe gyve- 
nusios šeimos, bet gimęs gudų gyvenamame krašte, Adomas Mickevičius 
savo lenkiškais kūriniais kelia Lietuvos vardą, bet varo lenkų politiką, ir jų 
yra išgarsintas didžiausiu lenkų poetu. Autorius nebando daryti ko- 
kiais nors teoriniais samprotavimais paremtų naujų interpretacijų. 
Jis daugiau konkrečiais pavyzdžiais iš XIX a. pab. - XX a. pradžios 
Lietuvos gyvenimo parodo, ką tas daugiakultūriškumas reiškia ir 
kokias identiteto konfigūracijas galima atpažinti netolimoje istorijo- 
je. Anot jo, trys broliai Ivanauskai jaučiasi kiekvienas kitokios tautybės — 
vienas lenkas, vienas gudas ir vienas lietuvis. Lietuvių rašytoja Marija 
Pečkauskaitė-Lazdynų Pelėda II-ji yra gudų rašytojo ir patrioto Vaclovo 
Lastauskio žmona, gudų poetė Paškevičiūtė - lietuvių veikėjo Stepono Kai- 
rio žmona, 0 lietuvių poetė Micūtė - gudų veikėjo Šutavičiaus žmona. (37) 
M. Biržiškos samprotavimai, paremti ne kokimis mokslinėmis te- 
orijomis, o skaudžia asmenine patirtimi, rodė, kokie trapūs atskirais 
individualiais atvejais yra tautinio identiteto argumentai. Vieno 
laikmečio asmeninės savijautos ir elgsenos neretai negali būti inter- 
pretuotos, išverstos į kito laikmečio kategorijas bei mokslinę kalbė- 
seną. Tai liečia ne tik atokiai laike nutolusias epochas, bet net kelių 
generacijų atskirtus laikmečius. Taip, anot M.Biržiškos, atsitiko su 
bajoriškąja Lietuvos visuomenės dalimi, bajoriškąja tauta. Toji „tau- 
ta“ Lietuvoje daugiau ar mažiau palaikydavo politinius lenkų bajorų žy- 
gius, tik nekartą pasireikšdavo ir savarankiškiau, statydamasi lietuviškaja, 
bet čia jau ir imdama skirtis, vieni labiau pabraukdami savo...) žemaitiš- 
kąjį, kiti (silpniau) gudiškąjį, o daugumas tenkindamiesi savo lenkiš- 
kuoju lietuviškumu. (38) Autorius lietuvių istoriografijoje nuėjo to- 
liausiai, vertindamas daugiakultūrinį lietuvių bajorijos likimą, ku- 
rio dalimi yra ir Adomo Mickevičiaus gyvenimas bei pomirtiniai 
vertinimai. M. Biržiškos, o kiek vėliau V. Daugirdaitės-Sruogienės 
raštai savo tolerancija, V. Trumpos pavadinta romantiškumu, palai- 
"kė tą koncepciją, kurią A. Mickevičiaus tautinės priklausomybės 

byloje formulavo dar amžiaus pradžioje K. Skirmuntaitė. Jie, kaip 
prieš pusamžį Mykolas Romeris, nepritarė dominuojančiai lietuvių 
humanistikos tendencijai Lietuvos bajorus tapatinti su lenkais, o tau- 
tiškumo demarkacines linijas sutapatinti su luominėmis mūsų vi- 
suomenės ribomis. Dabartinėje lietuvių istoriografijoje šios tenden- 
cijos yra pakankamai gyvos ir, drįsčiau sakyti, plėtojasi toliau. 
Tiek sovietmetyje dirbę lietuvių autoriai, tiek išeivijos istorikai, 
regis, atsisakė mickevičianoje vienos rūšies bandymų: pasakyti tie- 
siai, kam priklauso Adomas Mickevičius. Klausimas, ar jis lietuvis, 
ar lenkas, ar baltarusis buvo aiškiai paliktas užstalės kalboms. Todėl 
galima tarti, kad skirtingomis sąlygomis - okupuotame krašte ir 
emigracijoje - kurtos A. Mickevičiaus gyvenimo istorijos turi vieno- 


dą pabaigą. 


Vietoj išvadų 


Pervertus per pusantro šimto metų parašytos lietuviškosios mickevi- 
čianos tekstus, pabandžius atskleisti tų tekstų ryšį su tuo intelektua- 
liniu klimatu, kuris sąlygojo jų atsiradimą, galima pastebėti, kaip 
stipriai pastangos identifikuoti A. Mickevičiaus tautinę priklauso- 
mybę atspindi skirtingų kartų geismą atpažinti save. Neretai istorikų 
kartojama tezė, kad kiekviena karta rašo savą istoriją, mažesniu mas- 
tu tinka ir tokio, atrodytų, siauro ir konkretaus tyrimo atveju. Apie 
ką istorikas berašytų — ar apie labai seną praeitį, ar nutolusią vos 
per kelias generacijas - jis neišvengiamai prabyla apie savosios vi- 
suomenės mentalinius sunkumus. 

Giliau kedenant šią problemą, be abejonės reikėtų papildyti 
tyrinėtojų dirbtuvę įvairesniais įrankiais, kurie leistų patikrinti, 
ką liudija faktas, kad lietuvis vertėjas verčia A. Mickevičiaus lenkiš- 
ką kūrinį taip lengvai, tartum kurtų savąjį. Vadinasi, jam nekyla ant- 

ropologinių sunkumų kaip tais atvejais, kada susiduriama su sve- 
timu tekstu. Ką reiškia tokios stiprios lietuviškos romantizmo tra- 
dicijos humanistikoje? Pagaliau, ką reiškia dabartinis populiaru- 
mas lietuviškų merginų vardų, kurių nesigirdėjo Lietuvos so- 
džiuose iki Adomo Mickevičiaus? Bet tai jau klausimai kitiems 
darbams ir kitiems tyrinėtojams. 

VĖLYVOJO SOVIETMEČIO ISTORIOGRAFINĖS 
PROBLEMOS IR LKBK 


Kalbant apie vėlyvojo sovietmečio, arba taip vadinamosios stagna- 
cijos periodo, istoriografijos problemas reikia turėti omeny, jog to- 
kia istoriografija tikrąja to žodžio prasme dar neegzistuoja. Pačios 
pastangos ją analizuoti yra tam tikras anachronizmas. Dar tik rašo- 
mi memuarai, lėtai, redaguojant ir perredaguojant išnyra spaudos 
puslapiuose dienoraščių skiautės. Nedidelės apimties žurnalistų ir 
istorikų rašiniai negali prilygti lektūrai, kuri yra skirta pokario re- 
zistencijos, partizaninio karo ir sovietinio režimo siautėjimo temoms. 
Tačiau minint Lietuvos Katalikų Bažnyčios Kronikos pasirodymo 
25 - metį vis dėlto maga pasigilinti į tas problemas ir besiformuo- 
jančias naujausios istorijos koncepcijas, kurios vienokiu ar kitokiu 
pavidalu ima reikštis viešumoje. 


Ar įmanoma dabar parašyti analitinę sovietmečio studiją? Galima 
tvirtinti, jog dauguma mūsiškių profesionalių istorikų į šitokį klau- 
simą atsakytų neigiamai. Ne, tokia istorijos studija dar negalima. 
Kodėl? Tradicinė istoriografija įpirštų keletą elementarių motyvų. 
Pradedant nuo pačių bendriausių ir baigiant specifiškai lietuviškais. 
Pirmiausia nėra praėję pakankamai daug laiko nuo tų įvykių, kurie 
telpa į vėlyvojo sovietmečio, arba stagnacijos, laikų chronologinius 

rėmus. Viso pasaulio archyvuose galima susidurti su draudimais ir 
įslaptinimais, jei norima dokumentuotai aprašyti dalykus, kurie su- 
siję su dar gyvais ir aktyviai veikiančiais istorijos teatro veikėjais. Ši 
aplinkybė yra bendra, būdinga civilizuotiems kraštams ir, be abejo- 
nės, yra pati svarbiausia tradicinei pozityvistinei istoriografijai, Ji 
nedrįsta prabilti apie tai, ko negalima įrodyti tiesioginiais, kritiką 
atlaikančiais archyviniais dokumentais. Nūdienos mūsų realijas at- 
spindinčiomis paralelėmis manipuliuojant būtų galima išsireikšti 
taip: tradicinė istoriografija elgiasi kaip save gerbiantis teisėjas. Net 
jei visas Kaunas šneka, kas yra kas šešėliniame miesto gyvenime, 
negalima ką noss nuteisti neturint tiesioginių įrodymų. Todėl ir sten- 
giamasi profesionalizuoti tuos, nuo kurių priklauso padorus įkalčių 
bei įrodymų rinkimas. Nesvarbu, kokia valdžia tuo užsiima - repre- 
sinė (policinė) ar ketvirtoji (masinės informacijos priemonės). Civili- 
zuoti visuomenės santykiai pasižymi tuo, jog ne tiek svarbu, kas, ką 
kalba ar rašo, bet tai, kuo remiantis kalbama arba rašoma. Tad, žinoma, 
nesiryžtu kaltinti tradicinių istorikų, kurie renkasi pusšimčio metų 
senumo bylas, bet vangiai imasi brežnevinio laimečio įvykių aprašy- 
mo. Jie nori būti teisėjai, o ne sekliai. Kita vertus, jie nėra visada 
teisūs skeptiškai žiūrėdami į istorikus-seklius, istorikus-prokurorus, 
istorikus-tarnautojus, kaltindami pastaruosius nekompetencija, di- 
letantiškumu ir dar blogesniais dalykais. Jie greičiau ragins tik rink- 
ti informaciją, užrašinėti ir skelbti prisiminimus, tirti iš pradžių siau- 
ras arba trumpesnį laikotarpį apimančias temas, atskirus įvykius. 
Jie įsitikinę, kad toks duomenų kaupimas turi būti apsaugotas nuo 
bet kokios ideologizacijos, išankstinio tendencingumo. Ir jie - tradi- 
ciniai istorikai — yra teisūs. Tik po to gali atsirasti atspirties taškai 
profesionaliai sovietmečio (o ypatingai vėlyvojo) istorijos sintezei. 
Tačiau bėda ta, kad tradicnė istoriografija mūsuose lėtai įsisavi- 
na naujausius modernios humanistikos metodus. Pozityvistiškai mąs- 
tantis istorikas gali teisėtai įrodinėti, kad neprieinant prie visų gali- 
mų šaltinių, neįmanoma normali analizė. Juk net vakardienos bendražy- 
giai — disidentai, sėdėję ar nesėdėję KGB rūsiuose, sąjūdininkai, 

stovėję viename Baltijos kelyje, - dabar būriuojasi skirtingose politi- 
nėse organizacijose ir prisimena skirtingas įvairių istorijai svarbių įvy- 
kių versijas. Štai nesenas istorinis paradoksas: praeityje saugumie- 
čių persekioti lietuvių veikėjai Skuodis ir Gajauskas atsiduria tame 
pačiame buvusio KGB pastate. Tačiau skirtinguose aukštuose. Vie- 
nas sėdėdamas Lietuvos gyventojų genocido ir rezistencijos tyrimo 
centro vadovo kėdėje, kitas, kiek žemiau — tarp nuoširdžiai protes- 
tuojančių prieš jį žmonių. Todėl kritiškai mąstąs istorikas klausia: 
kuo tikėti, kurių liudijimai teisingi? Kurių emocijos ir vertinimai yra 
svarbesni? O gal visi pasakotojai, saugiomis sąlygomis prisiminda- 
mi neseną rizikos laipsnį, po truputį perdeda? Gal visi yra, kaip pa- 
sakytų literatas, nepatikimi naratoriai? Gal garsusis Leopoldas von 
Rankė buvo beviltiškas optimistas, tikėjęs istorijos mokslo galia ap- 
rašyti įvykius taip, kaip iš tikrųjų buvo ? 

Tačiau, kas turima galvoje sakant, jog mūsų istorijografija lėtai 
modernizuojasi? Pirmiausia tai, jog neįvaldomi tyrimo metodai, ku- 
rie vakariečiams yra savaime suprantami. Štai žymus Viskonsino 
universiteto profesorius, daug nuveikęs moderniosios Lietuvos is- 
torijai Alfredas E. Senn'as savo paskaitose teigė, jog mes pernelyg 
fetišuojame rašytinius šaltinius, archyvinius dokumentus vertina- 
me labiau negu užrašytus liudijimus (...interviu kaip istorinis meto- 
das...), nors neretai net akyliausias šaltinio kritikas nepajėgus atskirti 
KGB dokumente slypinčios informacijos nuo nomenklatūrinio ble- 
to. Vėlgi, nėra prasmės ginčyti profesoriaus teiginį. Istorinės infor- 
macijos rinkimas apklausinėjant liudininkus, savo akimis mačiusius 
nesenus įvykius, - tai jokia metodinė naujiena istorikams. Bet išban- 
dykit tą metodą mūsų visuomenėje. Tikėtinas toks rezultatas, kuris 
prieš puspenktų metų ištiko vakariečius sociologus, pagal lietuvių 
tinkėjų apklausas pabandžiusius prognozuoti būsimų rinkimų re- 
zultatus. T. y. prognozės beviltiškai klydo. Pasakyčiau paprasčiau: 
taikyti interviu kaip metodą yra specifiškai nepatogu dabartinėje 
mūsų situacijoje. Pavojus istorikui pakliūti į nemalonumus beieš- 
kant tiesos yra labai didelis, nors greičiau tragikomiškas. Žinoma, 

tas pavojus nėra toks rimtas, kaip sovietmetyje. Skirtumas tas, kad 
tada buvo aišku, už kokias pražangas represinis aparatas baudžia, 
Dabar baudžia visuomeninė - grupinė opinija, kuri dažniausiai tik 
reikalauja iš istorikų įamžinimo to, ką pati žino. Todėl neretam hu- 
manitarui patogiau nesikišti į sudėtingas bylas, kuriose plačioji opi- 
nija pripažįsta tik vieną tiesą ir yra agresyviai daltoniška - skirianti 
tik juodą ir baltą spalvas. Tokia visuomenė savo atmintį taip pat 
spalvina tik dviem spalvom, piktai protestuodama prieš bandy- 
mus parodyti, jog tikri šventieji ir neklystantieji yra dieviška rete- 
nybė. Vargiai susitaikoma su tuo, jog dauguma praeities herojų yra 
pilki, margi, purvini, spalvingi ir, svarbiausia, skirtingi - skirasi juo- 
dos spalvos (blogio) proporcijos istorijos teatro veikėjų portretuose. 

Tačiau negana teigti, kad būtent ligota socialinė terpė yra svarbi 
aplinkybė, kelianti daugelį vėlyvojo sovietmečio istoriografijos pro- 
blemų. Yra ir paprastesnių priežasčių, apie kurias jau teko ne kartą 
skaityti, girdėti ir pačiam šių eilučių autoriui įrodinėti. Per visą s0- 
vietmetį rimtai krašto istorija besidomintiems nebuvo sąlygų tirti 
naujausius laikus. TSKP istorijos grandai, dabar tylintys, sėdintys 
kalėjimuose arba atgailaujantys, negalėjo išugdyti naujausių laikų 
istorijos specialistų. Todėl dabar ne tik trūksta pajėgų imtis rizikin- 
gų istorijos klausimų, bet ir profesorių, kurie keturiuose Lietuvos 
universitetuose, šiuo metu rengiančiuose istorikus, formuotų ir drą- 
sintų naują tyrinėtojų generaciją. 

Vėlyvojo sovietmečio istoriją yra būtina tirti, net jei tiek daug ne- 
palankių aplinkybių varžo istorikus. Prieš keletą metų Metmenyse 
publikuotame straipsnyje Kultūros istorijos slenksčiai (fragmentas 
t. p. buvo skelbtas Santakoje ) bandžiau prilyginti tokią nuostatą kan- 
tiškosios etikos kategoriniam imperatyvui. Rizikuoti tirti artimiau- 
sią praeitį, besidriekiančią čia pat už gyvosios dabarties slenksčio, 

nepaisant visų kliūčių ir fobijų, yra istorijos mokslo pareiga. Jei mes 
sakome, kad tai, kas reiškiasi čia pat, netolimoje praeityje, yra dar- 
ne-istorija, tai reiškia: visa ši atminčių raizgalynė yra dabartis. T.y. 
aibė sovietmečio sąmonės realijų yra gyvos, ir tokios gyvos, kad net 
nesistengiama jų identifikuoti. Visuomenės refleksija yra pašėlusiai 
silpna. Dėl ko pernelyg ginčytis irgi neverta. Taip, iš dalies mes vis 
dar gyvenama sovietinės sąmonės nelaisvėje. Biurokratijos vislumas 
ir arogantiškas elgesys, darantis asmenį bejėgį prieš politinę maši- 
ną, kelių partinių nomenklatūrų susiformavimas vietoje buvusios 
vienos, patarėjų ir parlamentarų wolksvagenai, recidyvinio socializ- 
mo skeveldros mokslo ir kultūros srityje - tai vis dar dabartis, įklim- 
pusi į neseną praeitį. Bet norisi tikėti, kad istorijos mokslas turi galios 
būti ir laiko šeimininkas, ir laiko pojūčio ugdytojas. Kiekvienas bandymas 
paversti sovietmečio visuomenės gyvenimą įvairialypių tyrimų objektu, kad 
ir menkiausia pastanga be išankstinių prietarų eiti prie visko, kas prideng- 
ta tariamo aiškumo maskuote, prie visko, kas malonu ir kas nemalonu, gali 
pagreitinti sovietmečio tapsmą tikra praeitimi. Istorinis tyrimas yra ne 
kas kita, kaip būdas pažinti praeitį taip, kad ji taptų istorija. Tai bū- 
das padėti homo sovieticus samonės recidyvus uždaryti į istorijos nar- 
vą. Tik taip gali būti išrausta ežia, skirianti instinktyviai neapken- 
čiamą praeitį nuo dabarties ir nuo įsivaizduojamos bei kuriamos at- 
eities. Tikiuosi nepavadins manęs mistiku už teiginį, kad neįmano- 
ma vien neapykanta praeičiai įveikti jos galios. Todėl rašyti netoli- 
mos praeities istoriją, ne tik demonstruojant iškentėtas kančias, bet 
irįvairiapusiškai pažįstant, reikštų galutinį tos praeities įtakos įvei- 
kimą, prisitaikymą prie to, kas ateityje mūsų dar laukia. 

Prieš savaitę pasirodžiusioje knygoje Atgimimo ištakose 
(dienoraštiniais užrašais paremtas tekstas, kuris vis dėlto dėl gyvo 
autoriaus padarytos atrankos artimesnis memuaristikai) Romualdas 
Ozolas, regis, labai taikliai atskleidė tokios savivokos pavidalą. Kaip 
galima būtų kuo greičiau įveikti per penketą dešimtmečių suformuo- 
tos okupuotos visuomenės sąmonės palikimą? Autorius teigia, jog 
atsakymas tėra vienas: kuo greičiau ją pažįstant ir tuo būdu nukenksmi- 

nant. Liga nepagydoma, kol ji negydoma. Norint gydyti, reikia žinoti, ką ir 
nuo ko gydyti. (Ozolas. R. Atgimimo ištakose. V. 1997. P.26.) Žinomą, 
R. Ozolas nėra tiek naivus, jog tikėtų užduoties paprastumu. Tuo 
labiau sąmonės fenomenų analizėje jis nėra diletantas. Nerasime ir 
patarimų istorikams, sociologams, psichologams ar iš TSKP istorijos 
tr mokslinio komunizmo besivaduojantiems politologams. Nežinia, ka- 
da ir kaip įvertinsim mes savo gyvenimo okupacijoje pavidalus, tačiau pa- 
daryti tai yra būtina. Tai visų pirma būtų išsivadavimas tikrai naujam 
gyvenimui šiandien, — rašoma įvade, kuris gali būti įvertintas kaip 
konceptualizuoto sovietinės praeities vaizdo santrauka. Jis norom 
nenorom pripažįsta sunkumus, kurie ištinka siekiančius desovieti- 
zuoti sąmonę ar bandančius desovietizuoti valstybę. Sunku suprasti, 
kodėl iki šiol, praėjus jau šešetui nepriklausomo gyvenimo metų, mes netu- 
rim jokios apibendrinančios tarybinio saugumo veikimo studijos, net ir kom- 
partijos fenomeno studijos! Paaiškinti tai galima tik vienu būdu: tai dar 
pernelyg arti, pernelyg skaudu, pernelyg aktualu, kad galima būtų nešališ- 
kai nagrinėti - ko gero dar galima būtų susilaukti ir kaltinimų, jeigu ana- 
Tizė nebūtų apkaišyta ideologiniais atsiribojimo ženklais. Žodžiu, - anot 
R. Ozolo, - atrodo, kad dviejų grėsmingų institucijų — partijos ir saugu- 
mo - suformuota sąmonė tebėra gyva bent jau kaip prisiminimas ir veikia 
šią dieną, reikalaudama veidrodinio neigimo. O tai, savaime suprantama, 
nėra palanki analizei aplinkybė. (P. 12.) 

Šiais samprotavimais galima būtų pabaigti vėlyvojo sovietmečio 
istoriografijos problemų gvildenimą. Tai, žinoma, nėra ir negali būti 
labai rezultatyvu. Akivaizdu, jog klausimų kyla daugiau negu da- 
bar sugebama atsakyti. 


Kaip siejasi vėlyvojo sovietmečio tyrinėjimai su Lietuvos Katalikų 
Bažnyčios Kronikos istorija? Pirmiausia akivaizdu, kad psicholo- 
giškai dabar yra patogiau kalbėti apie rezistencijos kelią negu apie 

kolaboravimo su sovietine valdžia laipsnį praeityje. Bet tai yra ir 
tam tikras pavojus istorikams, kadangi savo asmeninės rezistencijos 
faktus ima atkasinėti net tie, kurie prieš dainuojančią revoliuciją sto- 
vėjo ant aukštų komunistų partinės nomenklatūros hierarchijos laip- 
tų. Šiame referate norėtųsi šiek tiek įsigilinti į dvi stagnacijos periodo 
rezistencijos istorijos koncepcijas, kurios dar tik kristalizuojasi ir var- 
giai pripažįsta viena kitos buvimo faktą. Specialiai apeinamos kai 
kurios nebendradarbiavimo arba pasyviojo priešinimosi sovietų val- 
džiai versijos, bet ne todėl, kad laikytume jas nereikšmingomis. Tam 
reikia atskiros progos ir daugiau laiko negu jo tenka vienam konfe- 
rencijos pranešimui. 

Labai supaprastinus, dvi svarbiausios to laikmečio esmę atsklei- 
džiančios koncepcijos išsiskiria tada, kuomet bandoma apibendrin- 
tai atsakyti į vieną klausimą: kas galų gale atvedė Lietuvą į sąjūdinę 
revoliuciją - 1972-jų metų nacionalistinės pakraipos pokario berniu- 
kų, romuviečių, studentų, hipių iš Romo Kalantos laidotuvių proce- 
sijos karta ar 1972-jų Katalikų bažnyčia ir pirmiausiai žmonės, susi- 
būrę apie LKBK? Spontaniški atsakymai į tokį klausimą dažniausiai 
būna kategoriški. 

Vieni teigia, jog revoliucijos sėklą pasėjo vakarietiškos dvasios 
dvelktelėjimas, baskų patriotų gyvieji fakelai šimtatūkstantiniuose 
stadionuose, Paryžiaus studentų maištai ir Prahos pavasario scenos 
heroizavo ilgaplaukį su nutrintais džinsais, personažą iš rock-ope- 
rų Jesus Christ Supper Star arba Hairs, rodantį demonstratyvią nepa- 
garbą leninietiškam kolektyvizmui ir reikalaujantį asmens laisvės. 
Anot vieno iš akyliausių tiriančiųjų ir rašančiųjų žurnalistų, kaunie- 
čio Alvydo Dargio dokumentinio esė Hairs - lietuviškas variantas as- 
mens laisvės reikalavimas pokalantinėsę riaušėse virto reikalavimu 
Laisvę Lietuvai. 1972.05.21 dieną vilnietis R. Ozolas įrašo savo pasta- 
bose: Praėjusį pirmadienį, gegužės 15 dieną, Kaune susidegino studentas 
medikas Kalanta. Kol kas nieko daugiau nežinau, dar tyli ir užsienio radi- 
jas. Žinoma tik tiek, kad šis aktas buvo protestas prieš okupaciją. 

Galų gale Lietuva susilaukė ir didvyrių. Šis žygis į visai naują plotmę 
perveda daugybę klausimų. Šis žygis yra mūsų politinio subrendimo žen- 
klas ir naujo, sąmoningo gyvenimo slenkstis. 

Visa kas bus, bus pažymėta šitos mirties ženklu. 

Kaunas tą berniuką pažymėjo masine demonstracija. Taip baigėsi tai- 
kaus sąmbūvio su okupantais laikas. J. Lebedžio ir J. Kazlausko mirtimis 
mestą iššūkį Lietuva priėmė ir pradėjo kovą. ( P. 186-187) 

Dabar pasakytume: pernelyg patetiška, pernelyg daug romanti- 
nio optimizmo ir simbolizmo — kas apskritai būdinga R. Ozolo sti- 
liui. Liberaliosios pakraipos autoriai šią mintį rutulioja iki dabar, 
teigdami, jog tai buvo nuolatinė masinio ir uždelsto veikimo bomba. 

Kita vertus, be šūkio Laisvę Lietuvai laidotuvių metu skambėjo ir 
kiti. Štai Kronikos 1972 m. Nr.3., porai mėnesių praslinkus po gyvojo 
fakelo įvykių, taip pat paskelbė žinutę: Jaunuolio R.Kalantos susidegi- 
nimas gegužės 14 d., atrodo, buvo daugiau tautinio pobūdžio, tačiau de- 
monstracijoje buvo girdimi ne tik tautiniai, bet ir religiniai šūkiai. (1974. 
T.1. P.159.) Garbė Kronikoms, skirtingai nuo anksčiau cituoto teksto - 
data užfiksuota tiksliai ( tas darsyk įrodo įsitikinimą, jog LKBK in- 
formacija yra tiksli). Verta pastebėti tik tai, kad Kronikų bendradar- 
biams Kauno įvykiai neturėjo tokios reikšmės, kaip liberaliesiems 
intelektualams. Ar tai reiškia, kad apskritai katalikiškojo rezistenci- 
nio sąjūdžio veikėjams liberalusis rezistencijos sparnas buvo bereikš- 
mis? Faktas, kad yra dabartinių autorių, kuriems atrodo, jog tikroji 
Lietuvos laisvės dvasia glūdėjo išimtinai katalikiško veikimo cen- 
truose. Kito tartum nebuvo. 

Čia pateiktos koncepcijos be jokios abejonės sutampa su tradici- 
ne lietuvių istoriografijoje dviejų - tautinės-liberaliosios ir katalikiško- 
sios - srovių moderniojoje lietuvių tautos istorijoje versija. Plg. Dau- 
kanto ir Valančiaus, Varpo ir Šviesos, tautininkų ir krikdemų santy- 
kių interpretacijas. Idėjinė poliarizacija, konkurencija ir konfliktai, 
bendradarbiavimas ir susitaikymas — šie dalykai išties rodė mūsų 


tautos brandą. 

Neturėdamas vietos ir laiko gilintis į detales, pagaliau nebūda- 
mas stagnacijos periodo tyrinėtojas tiesiogine prasme, savo polemi- 
nus samprotavimus užbaigčiau generolo Vaigausko žvilgsniu į šias 
problemas. Savo vadovėlyje pradedantiems saugumiečiams - prak- 
tikams generolas taip interpretavo rezistencines tendencijas. Jis pir- 
miausia neabejoja nacionalistinių ir katalikiškųjų veiksnių bendra- 
darbiavimu, nekalba apie kokią nors konkurenciją ar nesantaiką. 
Anot KGB profesoriaus, nacionalistai ir besiblokuojantys su jais renk- 
cingi klerikalai svarbiu savo veiklos taktiniu elementu laiko „spaudos taš- 
ky“ kūrimą - kaip sąlygą susitelkimui, ryšių palaikymui, vieningo idė- 
jinio-taktinio pagrindo sudarymui .(...) Konkretus aptariamo metodo pa- 
vyzdys yra klerikalų ir nacionalistų grupės leidžiama „Lietuvos katalikų 
bažnyčios kronika“ ir kiti nelegalūs periodiniai leidiniai. (Lietuvių nacio- 
nalistų kenkėjiška veikla ir kova su ja. K. 1992. P.77.). Atmeskime 
saugumietišką retoriką ir patikėkime, jog generolas neturėjo užduo- 
ties klaidinti savo mokinių, pridurkime, kad jis buvo spectarnybų 
profesionalas, ir turėsime gana tikslią mūsų pasipriešinimo sąjūdžio 
koncepciją, kurioje susiglaudžia, kai kur susilieja abi prieš tai minė- 
tosios. Patikrinti ją — tai užduotis būsimiesiems vėlyvojo sovietme- 
čio tyrinėtojams. 


1997 04 05 


205 


KODĖL BUVO UŽMIRŠTA 
KAUNO ISTORIJA? 


Galbūt moksliniuose istoriko svarstymuose nedera taip tiesiai klausti, 
kodėl kas nors buvo užmiršta. Istorikas privalo visų pirma imtis at- 
skleisti tai, ką slepia praeities skraistė, o ne aiškintis, kodėl niekas to 
nedaro. Yra rizikinga klausti, kodėl vieni dalykai visuomenės ir is- 
torijos mokslo buvo užmiršti, o kitiems buvo skirtos ištisos studijos 
ir straipsniai. Rizikinga todėl, kad istorikas, bandąs atsakyti į pana- 
šų klausimą, iškart susiduria su pirminių šaltinių bei jų kritikos pro- 
blema. Kaip surasti pirminius šaltinius, galinčius parodyti, kodėl 
buvo kas nors neparašyta? Arba: kuo remiantis parodyti, kaip vi- 
suomenės istorinėje sąmonėje išnyko kokio nors praeities įvykio pri- 
siminimas? Ką šitokiu atveju gali padėti archyvai, oficialūs aktai ir 
ir kiti tradiciniai tekstai, be kurių istorikas negali apsieiti. Lieka spe- 
kuliatyvus samprotavimas, tik logika ir sveiku protu pagrįstos in- 
terpretacijos. Gal dar akademinės publicistikos ir pilietinio morali- 
zavimo galimybė. Bet tai nėra istorija, pasakytų dažnas profesiona- 
las. Taip bent iki šiol dažniausiai būdavo mūsuose suprantamas is- 
torijos mokslo pašaukimas. Domėtis žmogaus ir visuomenės atmin- 
ties archeologija labiau buvo įprasta sociologams ir psichologams (ži- 
noma, ne pas mus), kiek rečiau literatams, bet jokiu būdu ne istori- 
kams. Tačiau šiuolaikinė istoriografija vis labiau žengia tradicinių 
humaniora disciplinų tarpribyje, nevengia šokinėti per anksčiau sa- 
vyje užsisklendusių mokslų ežias, siekdama įvaldyti naujus psicho- 
logijos, sociologijos, semiotikos uždavinius bei metodus ir, žinoma, 

nuolat prisimindama seną ryšį su literatūros meno problemomis. 
Štai šiame kontekste turėtų būti suprantamas klausimas: kodėl buvo 
užmiršta Kauno istorija. Tai padrąsina veltis į diskusiją. Kita vertus, 
šiuo tekstu, žinoma, nesitikima nei pradėti naujų istorinių atminties 
tyrinėjimų, nei pateikti kokią nors užbaigtą versiją. Tai daugiau pra- 
dinės poleminės pastabos, kurių tikslas paskatinti ateityje ryžtin- 
giau imtis akademinės Kauno miesto istorijos. 

Turėdami parašytas bent kelias Vilniaus istorijas, sulaukus aka- 
deminio Šiaulių miesto istorijos aprašymo, rasdami knygų lentyno- 
se Kražių, Telšių, Rietavo ir keliolikos kitų Lietuvos miestų bei mies- 
telių monografijas (ko verta vien šiais metais pasirodžiusi solidi Jur- 
barko monografija), regis, išdidžiai galėtume prieštarauti istorikės 
Vandos Daugirdaitės-Sruogienės prieškariniam teiginiui, kad mes tu- 
rime tiktai kelių Lietuvos miestų ir miestelių aprašymus. (Daugirdaitė- 
Sruogienė V. Žemaičių bajoro ūkis XIX amžiaus pirmoje pusėje. V. 1995. 
P. 9.). Prieškarinių istorijos profesorių teiginius kartodama autorė 
buvo įsitikinusi tokių mikrografinių aprašymų svarba. Šitie nežymūs, 
tik istorikams specialistams teįdomūs rašiniai nepretenduoja daryti ben- 
dras išvadas, - rašo autorė. Tokių tyrinėjimų tikslas - konstatuoti fak- 
tus ir surinkti, susisteminti išmėtytą, užkampiuose išlikusią, maža kam 
težinomą bei prieinamą istorijos medžiagą. Jokių platesnių istorijos klausi- 
mų neiškeldami, jie sudaro nelyginant tik mažas plyteles, iš kurių didieji 
istorijos mokslininkai stato didžiulius rūmus, atvaizduodami viso krašto 
ūkio, ekonominių bei kultūrinių santykių išsirutuliojimą (P. 7). Tačiau, 
nepaisant nieko, nei prieškaryje, nei vėliau niekas nepajėgė ar nesi- 
ryžo imtis akademinės Kauno istorijos rašymo. Tad yra visiškai įti- 
kinantis noras bandyti išsiaiškinti, kodėl visapusiškai nesusido- 
mėta Kauno praeitimi. Pabrėžiu žodį visapusiškai, kadangi atski- 
rose srityse — archeologijoje ir architektūros istorijoje - yra paly- 
ginti daug padaryta. 

Samprotaujant apie priežastis, kodėl taip atsitiko, galima tikėtis 
didesnio aiškumo dalykuose, kurie susiję su šiuolaikinės lietuvių 
istoriografijos raida per paskutinius septyniasdešimt metų. Pirmiau- 
sia galima spėlioti, kodėl to niekas nepadarė prieš II pasaulinį karą. 
Tikint Z. Ivinskio nuomone apie ano meto lietuvių istoriografijos 
pragmatinį charakterį ir siekimą tenkinti jaunos valstybės ir bręs- 
tančios visuomenės poreikius, galima teigti, jog istorikų dėmesys 
labiau turėjo krypti į tas problemas, kurios buvo susijusios su ginčy- 
tino paveldo realijomis. T. y. jau tada Vilniaus, patekusio į lenkų 
rankas, istorija buvo domimasi labiau negu Kauno. Aišku, kad isto- 
rinė senosios LDK sostinės reikšmė buvo nepalyginamai didesnė. 
Jau vien to užteko, kad Vilniaus praeitis būtų istorikams ir visuome- 
nei geriau pažįstama nei laikinosios sostinės problemos. Tačiau pa- 
grįstai galima įtarti, jog būtent realus Vilniaus netekimas stiprino 
dėmesį jo praeičiai (eventualiai Vilnius Lietuvai galėjo ir likti tik pra- 
eities prisiminimu, pažadėtąja žeme). O kur dar politinis motyvas? 
Juk Lietuvos konflikte su Lenkija dėl savo senosios sostinės tylint 
ginklams, itin svarbus buvo istoriko plunksnos krebždesys, galėjęs 
prisidėti prie Vilniaus lietuviškumo įrodymų. Kaunas buvo kažkas, 
ko niekas nesiekė atimti, nors bent valstybingumo atstatymo išva- 
karėse etnokultūrinė prasme jis mažai kuo skyrėsi nuo Vilniaus. Tai 
buvo daugiausia jidiš, lenkiškai ir rusiškai šnekantis tvirtovės mies- 
tas. Tad jo istoriniai tyrimai nebuvo pirmoji egzistencinė būtinybė. 
Tam tikrą ano meto lietuvių intelektualų nedėmesingumą Kaunui 
prieš dvi dešimtis metų yra charakterizavęs Paulius Galaunė viena- 
me pašnekesyje su šių eilučių autoriumi. Menotyrininkas prisiminė, 
kad sostinei persikėlus į Kauną, bet vis dar rusenant greito sugrįži- 
mo atgal į Vilnių vilčiai, jis pats labai abejojęs, ar verta Kaune statyti 
nacionalinį muziejų. Ar neįtakojo panašios nuotaikos ir istorikus? 
Šia prasme labai pravartu priminti iškalbingą pavyzdį: pokario iš- 
eivijoje nenuilstantis istorijos darbininkas Adolfas Šapoka 1954 m. 

išleidžia knygą Vilnius Lietuvos gyvenime, kuri po autoriaus mirties 
pasirodo ir anglų kalba (Vilnius in the life of Lithuania. 1962.). Rašo- 
ma ir daugiau Lietuvos miestų monografijų, bet tik ne Kauno. 

Tačiau, žinoma, labiausiai tikėtina, kad Kauno istorijai atsirasti 
paprasčiausiai pristigo laiko. Per kelioliką VDU veiklos metų ūgte- 
lėjusios mūsų istorikų gretos vienu kitu aspektu atskleidė Kauno 
praeitį, tačiau sintetiniam darbui reikėjo daugiau įdirbio, atskirų mo- 
nografijų ir straipsnių. Be to, ano meto Lietuvoje sunkiai buvo įma- 
noma surinkti visus archyvinius duomenis, leidžiančius atlikti sis- 
temingus tyrinėjimus. Štai jau prieškaryje vokiečiai turėjo kone kiek- 
vieno miesto monografijas, toli buvo pažengę lenkai, o mums, anot 
V. Daugirdaitės-Sruogienės, tokiai užduočiai itin trukdė šaltinių sto- 
ka. Ji rašė: Lietuvai šis vienas iš tiksliausių ir lengviausių būdų rinkti 
išblaškytą archyvinę medžiagą yra ypačiai svarbus, nes nereikia užmiršti, 
jog beveik visi jos istorijos archyvai yra svetimose rankose (Cit. Veikalas. 
P. 8.). Tad priežasčių, dėl kurių neatsirado Kauno istorija ir net ne- 
buvo rimtai užsimota ją parašyti, galėjo būti keletas. Pridurtina, kad 
visa tai galėjo priklausyti nuo paprasčiausio atsitiktinumo. 

Sovietų okupacijos sąlygomis neišvengiamai keitėsi domėjimosi 
Kauno praeitimi motyvai. Naujosios valdžios ideologinis pragma- 
tizmas itin prieštaravo netolimos Kauno prieškario praeities reali- 
joms. Šiaip ar taip, per keliolika metų miestas padarė išties nuosta- 
bų šuolį. Pirmąsyk per ilgus Lietuvos amžius tarpukaryje ne Vil- 
nius, o Kaunas suvaidino lemtingą vaidmenį visos tautos gyveni- 
me. Dvidešimtmetis nepriklausomybės iš purvino tvirtovės miesto 
Kauną pavertė skoningos architektūros ir aktyvaus intelektualinio 
gyvenimo laikinąja sostine. Negalima buvo įsivaizduoti prieškario 
Kauno istorijos pozityvaus tyrinėjimo tada, kai sovietų valdžia sie- 
kė sunaikinti tiek buvusios sostinės prisiminimus, tiek svarbiausią 
miesto intelektualinio gyvenimo židinį - Universitetą. Kaip rusų val- 
džia 1832 m. likvidavo senajį Vilniaus universitetą, palikdama tik jo 
likučius — dvi akademijas, taip sovietai išardė VDU humanitarinį 
branduolį, kuris yra kiekvieno klasikinio universiteto esminis bruo- 

žas. Kaip pirmuoju atveju, taip antruoju buvo siekta visų pirma pa- 
keisti intelektualinę visuomenės orientaciją. Universiteto uždarymas 
iš esmės išgujo istoriją ir istorikus iš Kauno į Vilnių. Ir tik dabar ga- 
lima kalbėti apie autentiško ir spontaniško domėjimosi šio miesto 
istorija pakilimą — pamažu formuojasi atkurto VDU istorikų karta, 

Tarpukario Kauno gyvenimas negalėjo būti geistinu sovietų ide- 
ologų paveikslu jų peršamoje Lietuvos istorijos versijoje. Nebent tai 
būtų sunkios darbininkų buities ir jų rūpesčių aprašymas. Kranaus- 
ko laidotuvės, kelių streikininkų demonstracijų vaizdai arba išdi- 
džių buržua tipai. Senoji, XIV-XVIII a. Kauno praeitis nekliudė Juo- 
z0 Žiugždos tipo veikėjams, bet ji tuo pat metu nebuvo tokia aktuali 
mūsų tyrinėtojams ir lietuvių istorinei sąmonei. Trakai, Kernavė ga- 
lėjo patraukti daugiau istorikų dėmesio negu Kaunas. Tuo tarpu 50- 
vietų sugrąžinto Vilniaus įtvirtinimas Lietuvos istorijoje tam tikru 
modifikuotu pavidalu tęsėsi. Naujoji valdžia vykdė dar imperinėje 
Rusijoje kultivuotą Lietuvos istorijos išlenkinimo politiką. Tai padėjo 
lietuviams kovoti su lenkais dėl savo praeities paveldo. To padari- 
nys iš dalies buvo akademinis Vilniaus istorijos dvitomis, kurio bent 
pirmasis tomas iki šiolei nėra praradęs mokslinio aktualumo. Trum- 
pai tariant, pradiniame sovietmečio etape laikinosios sostinės istori- 
ja buvo negeistina, o senojo Kauno istorija negalėjo pranokti savo 
įdomumu ir svarba kitų LDK istorijos problemų. 

Kauno istorija nėra vienintelė tyrinėtojų pamirštų sričių. Dabar- 
tinėje mūsų istoriografijoje prie apleistų temų priklauso visas pir- 
mosios respublikos, arba tarpukario istorijos laukas. Yra akivaizdu, 
kad bent kiek rimčiau pasidomėta tik ano meto užsienio politika ir 
Lietuvos ūkio bei socialinių konfliktų istorija. Pastaroji tema labiau 
indoktrinuota, tačiau tuo pačiu metu negalima visiškai neigti pačios 
problematikos — visuomenės raidoje visados buvo ir bus elementų, 
kurie yra mėgstami marksistinės pakraipos istorikų. Taip jau susi- 
klostė, kad per visą sovietmetį daugumas rimtų istorikų apskritai 
vengė nepriklausomybės laikų Lietuvos istorijos. Ką nors pozity- 
vaus parašyti ir išvengti persekiojimų buvo sunku, o pasitenkinti 

pusiau tiesa arba pusiau istorija nebuvo patrauklus dalykas. Taip 
netolima, bet labai iškili Lietuvos istorijos atkarpa nutolo nuo mūsų. 

Yra dar viena intriguojanti aplinkybė, kuri leidžia pasiūlyti dar 
vieną interpretaciją, tinkančią klausimui dėl užmirštos Kauno isto- 
rijos. Neseniai tikrindamas neduodančią ramybės hipotezę paklau- 
siau jauną istoriką Darių Staliūną, rašantį disertaciją apie XX a. pra- 
džios kultūros raidą, ką jis mano apie neatitikimą tarp Kauno reikš- 
mės Lietuvos istorijoje ir visuomenės bei istorikų dėmesio jam. 'Su- 
prasdamas, kad turimas omenyje ne politinis-ideologinis sovietme- 
čio efektas, jis atsakė; Kaunui trukdo gyvosios dabarties slenkstis. T. y. 
prieškario gyvenimas kauniečiams yra nepamirštas, dabartines tra- 
dicijas ir kasdienybės ypatybes įtakojantis prisiminimas. Jiems - tai 
dar ne istorija, o kažkas tokio, kam prisiminti nereikia istorikų 
plunksnos. Kauno visuomenės atmintin įsirėžė dalykai, kuriuos vie- 
šai aprašyti sovietmečiu nebuvo įmanoma. Prieškario prisiminimai, 
susiję su išlikusiais gyvaisiais liudininkais ir su pašalaičiui nebyliais 
architektūros paminklais, buvo tie bruožai, kurie kaunietį skyrė nuo 
nekauniečio. 

Neturint specialių istorinių- sociologinių tyrinėjimų duomenų 
sunku pagrįsti tokią versiją. Bet kai kurios akivaizdžios aplinkybės 
leidžia teigti, kad taip gali būti. Kaunas po II Pasaulinio karo liko 
vienintelis miestas, kuriame ruseno autentiška miestiečių tradicija. 
Ją susilpnino emigracijos banga, kuomet kauniečių intelektualinis- 
politinis elitas, buržua atstovai spruko nuo sovietų, palikdami savo 
namus ir turtą buvusių tarnų priežiūrai. Po žydų genocido Kaunas 
prarado ilgaamžį jo komponentą- etninį margumą. Sovietų valdžios 
represijos ir deportacijos palietė didelę dalį pokarinės šviesuome- 
nės, kurios įtaką miestas dar galėjo pajusti chruščiovinio atlydžio 
metu sugrįžus daliai tremtinių. Kitaip tariant, naujasis pokario mies- 
tiečių elementas- pirmoji karta nuo žagrės- vienaip ar kitaip buvo 
įtakotas prieškario Kauno auros. Naujieji kauniečiai žymia dalimi 
perėmė miesto tradicijas ir prisiminimus. Pagaliau prie to galėjo pri- 
sidėti ir ta teigiama aplinkybė, kad karo frontui slenkant miestas 

palyginti mažai nukentėjo. Tad išties galima sakyti, kad prieškario 
gyvenimas įgijo tęstines formas ir po karo katastrofos. 

Priešingai Vilnius. Dideli 1944-ųjų mūšiai pakeitė jį fiziškai - li- 
ko tik pusė prieškarinio senamiesčio. Tragiškuose Paneriuose dingo 
žydai, palikę tik Lietuvos Jeruzalės pavadinimą. Pasitraukė arba bu- 
vo deportuoti Vilniaus lenkai- kita senojo Vilniaus elito dalis. Poka- 
rio Vilnius su prieškario Vilniumi turėjo ne ką daugiau bendro, kaip 
pokario Klaipėda su prieškario Memeliu. Abiem atvejais senųjų tra- 
dicijų tąsa buvo nutraukta. Netolimas prieškaris reiškė labai atokią 
praeitį. Negalima, išskyrus labai retas išimtis, kalbėti apie tų miestų 
raidą, kaip apie nepertraukiamą giją. Naujųjų vilniečių arba naujų- 
jų klaipėdiečių santykis su senesne abiejų miestų tradicija esmingai 
skyrėsi nuo Kauno situacijos. Tai, kas pirmiesiems dviems buvo sve- 
tima, Kaune buvo sergėjama, saugoma nuo valdžios, šnibždama va- 
sario 16-osios vakarais. Kai kada tas ryšys su praeitimi išsiliedavo į 
gatves. Kauno rezistencinė dvasia žymia dalimi savo energiją sėmė- 
si iš tos pačios tradicijos. Štai kodėl sovietų valdžiai itin knietėjo už- 
darame mieste stiprinti technokratinius pradus, kurie dėl savo pri- 
gimties yra abejingi praeičiai. 

Atrodo paradoksalu, gal net klaidinga teigti, kad istorijos yra 
mažiau ten, kur daugiau gyvosios atminties ir gyvosios tradicijos. 
Kita vertus, yra įprastą girdėti teiginį, kad istorinė žiūra galima tik 
iš laiko distancijos. Tokia nuostata remiasi skeptikai, sakantys, kad 
šiuo metu neįmanomas rimtas paskutiniųjų sovietmečio dešimtme- 
čių istorijos tyrinėjimas. Čia nebesinori veltis į painias didkusijas. 
Siekta tik įsigilinti į svarbesnes priežastis, kurios galėtų padėti atsa- 
kyti į klausimą, kodėl buvo užmiršta Kauno istorija. Atsakant į jį gali- 
ma suklysti. Bet nekyla abejonė dėl to, kad laikinosios sostinės isto- 
rija turi būti parašyta. 


KAIMYNŲ SANTYKAI IR ISTORIOGRAFIJA 


Rugsėjo 8-12 dienomis Nidoje, Klaipėdos universiteto Vakarų Lietu- 
vos ir Prūsijos Istorijos centro bei Liubeko Ostsee Akademie surengtoje 
konferencijoje Sugyvenimas ir konfliktai Vidurio Rytų Europoje, susi- 
rinko labai įdomi publika. Garsūs Vokietijos, Lenkijos, Lietuvos is- 
torijos profesoriai (tokie kaip Ernstas Oberlanderis iš Mainco arba 
Janas Jurkevičius iš Poznanės) diskutavo kartu su pačios jauniau- 
sios profesionalų generacijos atstovais - studentais. Jaunieji istori- 
kai iš tų pačių šalių atvyko į Nidą po dviejų dienų pažintinio vizito 
Kaune. Vytauto Didžiojo universiteto Humanitarinių mokslų fakul- 
tete išklausė keletą paskaitų, susipažino su šio universiteto specifi- 
ka, ekskursavo po istorinį Kauną. Bendraujant kilo daug minčių, 
kurias sustiprino Nidos seminaro pranešimai bei diskusijos. Mat 
tarptautinėse istorikų konferencijose dažniausiai susiduri su žymiais 
profesionalais, kurie neretai liudija savo akademinį lygį, o ne vieš- 
pataujantį savojo krašto požiūrį į Lietuvos praeitį. Pirmiausia turiu 
omeny lenkus, kurie tradiciškai rašo apie Lietuvą daugiau negu mes 
patys sugebame tai daryti. Būtent studentų įtraukimas į Nidos kon- 
ferencijos darbą atskleidė daug įdomybių, intriguojančių sąmprota- 
vimų ar net toli siekiančių apibendrinimų. Čia norėtųsi tik pasida- 
lyti kai kuriomis diskusijų metu kilusiomis mintimis, nesistengiant 
smulkiai referuoti paties renginio turinio. 

Yra senai pastebėtas dalykas, kad Lietuvos istorija - itin svarbus 
dėmuo mūsų sąmonėje — Vakaruose yra įsivaizduojama taip, tar- 
tum visi žiūrėtų pro lenkų (rečiau - rusų) istoriografijos akinius. Vie- 
niems buvo būdinga aiškinti ankstyvuosius Lietuvos laikus kaip ru- 
siškos politinės civilizacijos klestėjimo krašte epochą. Kiti (lenkai) 
buvo linkę matyti Lietuvos Didžiosios Kunigaikštystės inkorpora- 
vimą po Krėvos bei visų kitų unijų taip, kad lietuvių tautos politinis 
pavidalas visiškai išnykdavo Karūnos šešėlyje. Mūsų istorikai labai 
daug jėgų skyrė savigynai: sovietmečio terminais tariant - duodavo 
atkirtį mūsų praeities grobstytojams. Tai buvo vienas iš reikšmingų 
motyvų mūsų tyrinėtojams pasirinkti vieną ar kitą savo darbo temą. 
Nors ne visada. Tarkim, kai kurių baltarusių autorių teiginiai apie 
baltarusišką LDK pobūdį nesulaukė rimtesnio atkirčio, nes jų argu- 
mentacija, švelniai tariant, nepavadintina moksline. Tad su nesąmo- 
nėmis neverta ginčytis. 

Bet šiandien sąmprotaujant apie istoriografinius kaimynų santy- 
kius krenta akysna tai, kad mes neretai nežinome, ką apie mūsų 
praeitį galvoja didysis pasaulis. O jis, žinoma, rusiškai ar lenkiškai 
dažniau paskaito negu lietuviškai. Solidaus lenkų istoriko Oskaro 
Haleckio, ilgai profesoriavusio Jungtinėse Valstijose, Lenkijos isto- 
rijos interpretacijos, publikuotos anglų kalba, iki šiolei lieka bene 
populiariausios. Jo pažiūros jokiu būdu nepriskirtinos nacionalisti- 
nėms, bet tuo pat metu nepristato visų lietuvių ir lenkų istorikų kon- 
traversijų. Dabartinio britų istoriko Normano Daviso darbai Lenki- 
jos (ir netiesiogiai Lietuvos) istorijos srityje tikrai atitinka visus ana- 
litinės, su britams būdingo skepsio prieskoniais, istoriografijos stan- 
dartus. Bet neieškokime įrodymų, leidžiančių kalbėti apie rimtesnį 
Daviso susipažinimą su lietuvių istorikų darbais. O juk įsigyvenant 
Europoje ir siekiant susikalbėti su europiečiais nepaprastai svarbus 


adekvatus susipažinimas. 

Neabejotina, kad pati Lietuvos istorija kaimynams žinoma ge- 
riau už lietuvių istorikų darbus. Kodėl taip yra? Kodėl taip menkai 
pasaulyje žinomas lietuvių istorikų požiūris į savąją praeitį? Regis, 
pirmiausiai todėl, kad mūsų istoriografija iki dabar yra pernelyg su- 
sirūpinusi save įsimylėjusios tautos istorijos rašymu, nebandandy- 
dama galvoti, kaip ji gali būti priimta akademinio pasaulio atstovų. 
Per daug nesusimąstoma, kokie tekstai gali būti įdomūs dabarties 
žmogui už Lietuvos sienų. Istorikas, turintis vienintelį uždavinį — 
tenkinti savos visuomenės poreikius, yra neįdomus kaimynams. Auš- 
rinės mūsų istoriografijos polėkis (anot Zenono Ivinskio, jis išliko 
užsikonservavęs iki pat II Pasaulinio karo) ieškoti didingų praeities 
vaizdų, kad prikeltų Rusijos imperijos užguitą tautą, nebetinka sa- 
varankiškam gyvenimui pakilusiai ir į pasaulį einančiai visuome- 
nei. Žymiai svarbiau pasidaro matyti savo praeities pilnatvę, anali- 
zuoti akivaizdžias ydas ir pralaimėjimus, matant savąsias kaltes ir 
nuopuolius. Tik brandžios kultūros visuomenė pajėgi kalbėti apie 
savas ligas, nesijausdama galutinai pasmerkta. Čia praverstų vady- 
bininkų terminas, skirtas apibūdinti labiausiai tinkamam rimtas pa- 
reigas užimti kandidatui: konstruktyvus nepasitenkinimas. Tuo pabrė- 
žiama, jog itin svarbus yra sugebėjimas kalbėti apie savo silpnybes, 
kad jas nugalėtum. Pripažinti praeities klaidas, kad jų nekartotum. 
Matyti savas ligas, tikintis jas įveikti — tai yra svarbiausias dalykas. 
Lietuvoje iki šiolei yra įmanoma apšaukti kokį nors profesorių ne- 
patriotišku elgesiu, jei jis pasišaipo iš įprastinių istorinių asmenybių 
vertinimų arba tamsiomis spalvomis charakterizuoja kokį nors 
senosios LDK kunigaikštį. Ne kitokios buvo publikos pradinės 
reakcijos į dviejų istorikų televizinius pokalbius Būtovės slėpiniai. To- 
dėl labiau panašu, kad mūsų istorinės sąmonės švytuoklė itin grei- 
tai svyruoja tarp dviejų kraštutinių mitų. Viename krašte - išrinkto- 
sios tautos (seniausia kalba, daugiausia kančių kentėjusi tauta, etc), o 
kitame - pasmerktosios tautos (nepajėgi gyventi civilizuotai didžiųjų 
tautų įtakų kryžkelėje) mitai. Ką reiškia pirmasis mitas, geriau su- 
prasime, paskaitę Gedgaudo Mūsų praeities beieškant. Atrasis atsi- 

skleis, įsigilinus į Kančių istorijos publikavimo aplinkybes arba, tiks- 
liau, į spaudos polemiką dėl šios publikacijos. Žūtbūtinis bandymas 
įrodyti, kad mūsų tauta pralenkia visas kitas pagal praeityje išken- 
tėtų kančių kiekį, tam tikra prasme susišaukia su fatališku pasmer- 
kimu. Abiem atvejais išryškėja infantilus tautos savistovumo ir išskiy- 
tinumo kategorijų sutapatinimas. Tartum turime tapti išskirtiniai, kad 
būtume savarankiški ir savistovūs. Galima įtarti, jog abu kraštuti- 
numai yra tipingi nenusistovėjusio identiteto tautoms, kurios, kaip 
Lietuva, praeityje buvo paveiktos asimiliacijos bei išnykimo pavo- 
jaus. Verta pridurti: pavojaus, kuris dėl geopolitinės padėties nesta- 
bilumo visiškai neišnyksta net politinės nepriklausomybės sąlygo- 
mis. Vakarietiškam mentalitetui labiau būdingas kitas stereotipas. 
Viena suvereni tauta lygi kitai. Ir tik po to eina kiekvienos jų ypatin- 
gumas. Šitie elementarūs dalykai turi būti suvokiami, kad susikal- 
bėtume su tais, kurie niekad nesimokė Lietuvos istorijos vidurinėse 
mokyklose. Tačiau daugeliu atvejų gyvenimas uždaruose kabine- 
tuose trukdo net puikiam akademinės istorijos virtuvės šeimininkui 
prabilti taip, kad jo teiginiais susidomėtų užsienyje. 

Ieškant surastume ir daugiau priežasčių. Pirmiausia labai mažai 
yra spausdinama istorijos tekstų tarptautinių konferencijų kalbomis. 
Kodėl taip buvo sovietmetyje - visiškai suprantama: juk valdžia dėl 
istorijos negalėjo praskleisti geležinės uždangos. Buvo palikta galimy- 
bė naudoti vien rusų kalbą. Net skatinama ją naudoti. Pasiekti pa- 
saulio akademinę mintį buvo paliktas tik vienas kelias - į Rytus ir 
sumokant didžiulę kainą, kuri galėjo būti tik įsiliejimas į tarybinę 
liaudį. Oficialiai buvo motyvuojama galimybė pasiekti pasaulinę au- 
ditoriją, omeny turėta paprasčiausia rusifikacinė priemonė. Tiesa, 
nebuvo draudžiama užsiimti kokio nors Lietuvos istorikų veikalo, 
pristatančio apibendrinantį požiūrį į praeitį vertimu, pvz., į anglų 
kalbą. Šis tas buvo išleista arba bandyta išleisti. Pasirodė jubilie- 
jinis Vilniaus universiteto istorijos tomas, buvo bandyta išleisti ben- 
drąjį Lietuvos istorijos kursą angliškai. Jis nebuvo išspausdintas, ta- 
čiau jei ir būtų — vargu ar kas nors Vakaruose būtų rimtai žiūrėjęs į 

indoktrinuotą istorijos veikalą. Žodžiu, ne tik kalba, bet ir pačios 
istoriografijos akademinis lygis lėmė tai, kad mūsų istorikų požiū- 
ris į savos tautos praeitį liko nežinomas. 

Iš esmės lietuvių istorikai rusų kalba, kaip tarptautine akademi- 
nės komunikacijos priemone, nepasinaudojo (nors ir vertė savo di- 
sertacijas į rusų kalbą), patirdami akivaizdžią sovietinio režimo pa- 
sekmę: izoliaciją nuo pasaulinės istoriografijos sūkūrių. 


Nenuostabu, kad Nidos konferencijos diskusijų metu išryškėjo 
labai skirtingi Lietuvos praeities vertinimai. Ypač tarp studentų, ku- 
rių žinios labiau atspindi bendrą vienos ar kitos visuomenės istori- 
nės sąmonės lygį, vidurinių mokyklų vadovėlių versijas, o ne aka- 
deminės istoriografijos koncepcijas. Vokiečiams ar lenkams studen- 
tams buvo naujiena lietuvių interpretacijos, liečiančios senosios LDK 
valstybingumo raidą, to valstybingumo tradicijas XIX amžiuje arba 
Lietuvos bajorijos vaidmenį lietuvių - lenkų konflikto metu. O ką 
jau bekalbėti apie Vilniaus problemą. Kita vertus, jaunoji auditorija 
buvo tikrai pajėgi suvokti istoriografines kontroversijas, susijusias 
su oponuojančių pusių požiūriais. Vakariečiams yra labiau nei mums 
būdingas sugebėjimas praeities reiškinį interpretuoti įvairiai, t.y. pri- 
pažinti, kad interpretacijos priklauso nuo požiūrio kampo. Tas pats 
reiškinys vienu metu gali būti vertinamas ir vienaip, ir kitaip. Pripa- 
žįstant, jog istorinis tekstas nėra šventraštis, kuriuo reikia pasitikėti 
kaip vieninteliu tiesos raktu, nebereikia desperatiškai ieškoti vie- 
nintelio tiesos įrodymo. Labiau akcentuojamas konvencionaliai tei- 
singas praeities reiškinio interpretavimo būdas, Jis yra kriterijus, lei- 
džiantis pripažinti interpretacijos pagrįstumą. Akademinio teksto 
patriotizmas pasitraukia į tolimesnį planą ir neturi būti primygtinai 
eksponuojamas. 

Kas kita mokyklinės istorijos programos. Viena Ščecino univer- 
siteto istorijos studentė, šiek tiek nustebinta to, ką išgirdo lietuvių 

istorikų kalbose, pasiteiravo, ar niekas nebando rimtai suderinti Len- 
kijos, Vokietijos ir Lietuvos vidurinių mokyklų istorijos vadovėlių 
tekstų, liečiančių taip skirtingai aiškinamas istorines problemas. Va- 
karuose jau ne viena vokiečių, prancūzų ar britų karta buvo įtakota 
tokių vadovėlių, kurie leido po II Pasaulinio karo lengviau susikal- 
bėti nugalėtiesiems ir nugalėtojams, nuskriaustiesiems ir skriaudė- 
jams. Kitaip nebūtų buvę įmanoma svajoti apie bendrus Europos 
namus. Žinoma, chrestomatinių istorijos teiginių derinimas yra ribo- 
ta priemonė. Ji anaiptol neturėtų reikšti, kad lenkai ir lietuviai savo 
vadovėliuose būtinai vienodai turi aiškinti Vilniaus klausimą tar- 
pukaryje. Arba vokiečių ir lietuvių mokiniai būtinai turi mokytis iš 
vienodai aprašyto Klaipėdos istorijos fragmento. Čia gali suktis kal- 
ba tik apie kai kurių kampų gludinimą, įmanomai švelnesnius aiš- 
kinimus, kurie pažabotų jaunosios generacijos kraujo keršto jaus- 
mus. Tačiau žymiai svarbiau yra įsileisti į istorijos knygas visų kon- 
fliktuojančių pusių argumentacijas, susipažinti su jomis, toleruoti 
jas, tikintis tolerancijos savosioms. Tai yra galimybė susikalbėti, ne- 
prarandant savojo identiteto, verčiant kitus jį pripažinti. Pripažinti 
ne todėl, kad jis koks nors išskirtinai ypatingas, bet dėl to, kad jis 
toks pat, kaip ir kitų laisvų tautų ir laisvų visuomenių. 

Beje, jau keletas metų Vašingtono universiteto, Liublino Vidurio 
Rytų Europos instituto ir Lietuvos, Baltarusijos bei Ukrainos istori- 
kų yra bandoma parašyti bendruosius savo šalių istorijos kursus, 
kuriuose turėtų būti pabandyta taip pasielgti. Nuo to, kaip pavyks 
Vidurio Rytų Europoje dabar padaryti tai, kas Vakaruose buvo pa- 
daryta prieš keliasdešimt metų, nemažai priklauso jaunosios gene- 
racijos ugdymas. Greitai Lietuvos spaudoje pasirodys VDU docento 
A.Kulakausko ir Dailės akademijos prorektoriaus A.Butrimo para- 
šyta Lietuvos istorija.. Tikėkimės, kad sulauksime rimto požiūrio į 
aptartąsias problemas ir adekvačios publikos reakcijos. 


LIETUVOS UNIVERSITETAS 
ISTORINĖS TRADICIJOS 
DALYBŲ METAIS 1922-1997 


Šiuo tekstu siekta dvejopų, tam tikra prasme netgi konfrontuojan- 
čių uždavinių. Pirma, besiklostančios aplinkybės vertė rašyti iški!- 
mingą jubiliejinį referatą, kuriame 75-jų Lietuvos universiteto įsteigi- 
mo metinių proga neišvengiamai tenka. pakartoti mokslo istorijos 
tyrinėtojams senai žinomus faktus bei teiginius apie Universiteto 
vaidmenį užbaigiant lietuvių nacionalinės kultūros formavimosi 
ciklą, tačiau neturint atviros erdvės interpretacijų prieštaravimams 
atskleisti. Antra, pasinaudoti intriguojančia proga ir pabandyti įsi- 
gilinti į Universiteto raidos XX amžiaus Lietuvoje istoriografinės 
koncepcijas bei simbolinio jų funkcionavimo dabarties intelektuali- 
niame lauke apraiškas. Žinoma, antrasis uždavinys gerokai sunkes- 
nis. Apskritai tyrinėti universitetinio gyvenimo dalykus - intelektu- 
alinę istoriją, sociokultūrinį jo vaidmenį etc. - yra labai sudėtinga. 
Čia kylančias metodologines komplikacijas specialiame straipsnyje 
nesenai pabandė atskleisti įžymus šių dienų prancūzų sociologas 
P. Bourdieu. Anot jo, tirdami universitetines problemas mes esame 
priversti naudoti tokias mąstymo kategorijas, kurios yra tos pačios 
universitetinės sistemos produktas. Tai, pasak sociologo, trukdo pa- 
žvelgti į save kritiškai. 

Priklausydami universitetiniam pasauliui, iš esmės suformuoti uni- 
versiteto, mes labai linkę mąstyti jį kaip kažką akivaizdaus, t.y. universa- 
laus, ir suabsoliutinti atskirą universitetą, kurio produktu mes patys csa- 
me. (in: Socio-Logos“ 96. Mockba. 1996. P.11-12.) 

Ši P. Bourdieu įžvalga įgyja itin aktualų skambesį rengiant jubi- 
liejines konferencijas dabartinėje Lietuvoje, kur keletas universitetų 
savosius ateities projektus bando grįsti senomis tradicijomis ir in- 
terpretuoti jas, kaip kam patinka. Proginiuose leidiniuose visos ydos, 
kuriomis pasižymi viena ar kita disciplina, turi didesnes galimybes 
išeiti aikštėn groteskinėmis formomis. 

Kita vertus, imantis antrojo uždavinio - istoriografinių koncep- 
cijų analizės, kyla pavojus aptemdyti iškilmių retoriką. Visuomenė- 
je, pasižyminčioje be galo ilgų ceremonijų ir barokinių ritualų po- 
mėgiu, tai gali būti įvertinta kaip blogo tono ženklas. Tačiau, jei iš 
tiesų gerbiam Universiteto idėją, turime įsileisti kuo daugiau mo- 
dernaus racionalumo į tartum savaime aiškių šventinių simbolių pa- 
saulį, laisvai interpretuoti visą nueitą istorinį kelią ir suvokti Tradi- 
ciją taip, kad ji neužstotų dabarties horizonto, o leistų matyti ir tai, 
kas balta ir kas juoda. Šventeiviška jubiliato poza galbūt mažiausiai 
tinkama Universitetui. Anot kito pasaulinio garso sociologo, pernai 
mirusio profesoriaus Vytauto Kavolio, Universitetas Lietuvoje daž- 
nai veikia daugiau, kaip archainis negu kaip modernistinis simbolinis cen- 
tras, skiriąs neįtikėtinai daug dėmesio savo paties sukakčių šventimui, duo- 
dąs (palyginus su Vakarų Europos ar Amerikos universitetais) nedaug sub- 
stancinlaus įnašo į visuomenės ir kultūros kritiką. (V.Kavolis. Centrai ir 
apytakos kultūros dirbtuvėse. - Metmenys. 1995. Nr.68. P. 36.) Parafra- 
zuodamas Guy Debord tezę ir, matyt, turėdamas omeny 415-jų Vil- 
niaus ir 70-jų Vytauto Didžiojo universitetų jubiliejines iškilmes, 
Vytautas Kavolis išsireiškė dar kandžiau: jubiliejai - tai paraližuo- 
tos kultūros išraiška. Tad, suprantama, dvejopos šio straipsnio už- 
duoties kėlimas iš esmės yra skatinamas dvejopo baiminimosi: 1) 
būti apšauktam nemandagiu ir negeistinu lietuviško jubiliejinio 
ritualo dalyviu; 2) prisidėti prie tokių paraližuotos kultūros rengi- 
nių, kuriuos kritikavo Vytautas Kavolis. Tačiau viliuosi, kad su- 
dėtingos ir prieštaringos Lietuvos Universiteto tradicijos apmąs- 
tymas proginiame referate vis dėlto gali būti suprastas kaip kom- 
promiso ieškojimo ženklas. 

Medžiaga, kuria naudotasi rengiant šį tekstą, daugiausia yra Ži- 
noma tyrinėtojams. Lietuvos universitetas yra sulaukęs palyginti di- 
delio jų dėmesio. Parašyta kelios stambios knygos, skirtos aukštojo 
mokslo istorijai, ir, atrodytų, žinoma visos tos istorijos detalės. Kita 
vertus, yra pagrindo teigti, kad dar daug įdomių ir platesniam skai- 
tytojui neprieinamų dalykų slepiasi archyvuose, dar ne visa senoji 
periodinė spauda yra įdėmiai istorikų perskaityta. Bene didžiausią 
impulsą ir pasitikėjimą tokiomis prielaidomis duoda šiuo metu ke- 
leto Vytauto Didžiojo Universiteto ir Lietuvos Istorijos Instituto is- 
torikų rengiamas veikalas VDU : mokslas ir visuomenė 1922-1997, kuris 
dar šiais metais turėtų būti publikuotas. Būtent ši medžiaga gerokai 
atnaujina žinias apie Lietuvos universiteto priešistorę - pirmuosius 
XX amžiaus dešimtmečius, įgalina apmąstyti sudėtingas Universi- 
teto tradicijų dalybas po sovietų invazijos bei parodyti VDU idėjos 
trajektoriją tremties ir sugrįžimo kelyje. 


Istoriografinės mįslės 


Paradokslu, bet tarp Lietuvos aukštojo mokslo istorijai skirtų publi- 
kacijų paskutiniame penkmetyje itin reikšmingą vietą užėmė progi- 
niai-jubiliejiniai leidiniai. Tai pirmiausia solidžiai išleista Vilniaus uni- 
versiteto istorija. 1579-1994. (Vilnius: Valstybinis leidybos centras. 
1994.) ir kuklesnis straipsnių rinkinys Vytauto Didžiojo universiteto ir 
Lietuvių katalikų mokslo akademijos 70-metis. (Kaunas: Litera Univer- 
sitetis Vytauti Magni. 1993.) Pirmasis pretenduoja į iškilios šimtme- 
tinės istorijos peržiūrėjimą. Jame ryškios pastangos konceptualizuoti 
šios istorijos versiją, labiau pritaikyti ją prie sukaktuvininko mostų. 
Antrasis — gana originalių faktografinių straipsnių rinkinys, savo 
pozityvistine rimtimi aiškiai konfrontuojantis pirmajam. Abi kny- 
gos buvo rengiamos vienu metu, dalyvaujant dideliam skaičiui 


221 


222 


PRAEITIS, ISTORIJA IR ISTORIKAI 


istorikų, tačiau pasirodė spaudoje taip, tartum viena autorių grupė 
nieko nebūtų girdėjusi apie kitos egzistavimą. Ir, pasakyčiau, abiejų 
nenaudai. Tačiau itin reprezentatyvi Vilniaus universiteto istorija ge- 
riau atspindi tai, ką norėtųsi pasakyti apie proginius veikalus ap- 
skritai. Dėl tos priežasties jai bus skirta daugiau dėmesio. Juk bū- 
tent proginiai tekstai kalba ne tiek apie sukaktuvininkų istoriją, kiek 
apie autorių ir užsakovų intencijas. 

Žinoma, proginių istorijos leidinių yra skirta ir kitiems dalykams, 
Žymiųjų asmenų (prezidentų ir signatarų) biografijos, miestų, mies- 
telių, įvairių institucijų praeitį atskleidžiantys darbai, susiję su įvai- 
riomis sukaktimis, yra įprastas reikalas. Nenuostabu, kad tokio po- 
būdžio publikacijos rodėsi dainuojančios revoliucijos ir nepriklau- 
somybės įtvirtinimo metais. Tai atskleidė pragmatinius (tiesioginio 
tarnavimo visuomenės ar jos grupių poreikiams prasme) lietuvių 
istoriografijos polinkius. Neretai istoriniais proginiais leidiniais sie- 
kiama suvokti kurio nors sukaktuvininko vietą istorijoje, nustatyti 
sąsajas su visais anksčiau gyvavusiais ir įtakos turėjusiais prototo- 
pais (protėviais), atgaivinti tradiciją, kaip tiesioginį, neretai daiktiš- 
ką paveldą. Neabejotinai svarbus tokios lektūros bruožas yra tas, 
kad jose nelieka vietos akademinėms abejonėms, svarstymams, 
korektiškam prielaidų atskyrimui nuo fakto, pagaliau nelieka vie- 
tos tirtinų klausimų, be kurių mokslinė disciplina greitai uždūs- 
ta, nustatymui. 

Įsivaizduotos praeities faktais dažniausiai stengiamasi savotiš- 
kai legitimuoti savą egzistenciją. Tokios visuotinos restitucijos nuo- 
taikos buvo akivaizdžios visiems, ypač iš šalies stebintiems užsie- 
niečiams. Pirmosios respublikos - tarpukario Lietuvos istorija buvo 
interpretuojama kaip tinkama ateities vizija. Sąsajų su prieškario par- 
tija, draugija, institucija išryškinimas bei formalus atgaivinimas - tai 
buvo įprastinis, ir, deja, ne visada pozityvus reiškinys. Ypač tai tiko 
politikams. Ne vienas turėtų dabar prisiminti, kaip dainuojančios re- 
voliucijos metais steigiantis naujoms Lietuvos politinėms organiza- 
cijoms vienas Demokratų partijos veikėjas per LTV stengėsi įrodyti, 

kodėl jo reklamuojama partija bus pati geriausia. Ogi todėl, kad iš 
XX a. pradžioje egzistavusios Lietuvos demokratų partijos (ją savo 
prototipu esant įsivaizdavo dabartinės LDP kūrėjai) išsirutuliojo ki- 
tos lietuvių politinės organizacijos. Ar ne komiškos tradicijos tęsti- 
numo paieškos? Štai nesenai lietuviškai pasirodžiusioje Anatolio Lie- 
veno knygoje yra tokia lietuvių veikėjų charakteristika: 

Bendraudamas su Lietuvos politikais nacionalistais, ne kartą suvokiau, 
kad jie tik iš dalies veikia dabartyje; už visko, ką jie darė, slėpėsi pastangos 
numatyti, kaip jų veiksmai atrodytų visos Lietuvos istorijos kontekste, pra- 
dedant Didžiaja Kunigaikštyste ir baigiant ateities istorijos knygomis. 
(A. Lieven. Pabaltijo revoliucija. Vilnius. Baltos lankos. 1996. P. 55.) 

Galbūt svetimšalis autorius klysta, apibūdindamas šią savybę lyg, 
kokį socialinio nepilnavertiškumo kompleksą. Galbūt jis neklysta, 
bet yra užgaulus. Pagaliau noras save pamatyti visos istorijos kon- 
tekste, kiekvienai kartai vis iš naujo permąstant tradicijos tėkmę, iš 
naujo užmezgant ryšį su praeities autoritetu - tai visiškai natūralu. 
Tiktai šalyje, kur tas ryšys buvo per prievartą nutrauktas, istoriofili- 
ja igyja perdėtą charakterį. T. y. istorinės tradicijos ir paveldo įsisa- 
vinimas (dalybos) dažnai tik pridengia nesugebėjimą susidoroti su 
dabarties sunkumais, jau nekalbant apie miglotą praktinės veiklos 
programą ateičiai. 

Ar nenutolina šie mūsų samprotavimai nuo Lietuvos universite- 
to istoriografinių mįslių? Bandyčiau įrodinėti, kad tai tik būdas in- 
terpretuoti sarkastiškus V. Kavolio žodžius apie perdėtą universite- 
tų susirūpinimą savų sukakčių minėjimais, kaip kultūros paralyžiaus 
simptomus, t. y. kaip bandymus kompensuoti nesėkmes dabarties 
problemų sprendimo srityje. 

Kaip jubiliejinės intencijos prisideda prie istoriografinių mįslių 
atsiradimo? Atverskime Vilniaus universiteto istoriją 1579-1994. Jau 
įvadiniame straipsnyje išryškėja autorių koncepcija: 

Lietuvai, netekusiai savo sostinės Vilniaus, neliko nieko kita, kaip Lie- 
tuvos universitetą atkurti Kaune. Taip Vilniaus universitetas atgimė 
tremtyje (pabraukta mano — E. A.) 1922 metais Lietuvos universiteto 

pavadinimu. 1930 metais jam buvo suteiktas Vytauto Didžiojo var- 
das. 1939 m. Vilnius grąžinamas Lietuvai. Lietuvos universitetas pamažu 
kėlėsi į Vilnių. 1940 m. pradžioje Vilniaus universitetas įgijo Hrumpiau- 
sią - Vilniaus universiteto - vardą. (p. 8). Nesigilindami į leidinio 
retoriką (tremties universitetu po karo emigravusi Lietuvos profesū- 
ra greičiau pavadins veiklos Hamburge ir Pineberge penkmetį) pri- 
minsime, kad šitokioje supaprastintoje versijoje po 1939 m. kaip ir 
nebepaliekama vietos VDU, nors, kaip žinia, jis ir toliau veikė. Vie- 
toj to, kad būtų rimtai, be pašaipos pristatytos kitos galimos ir žino- 
mos tų pačių įvykių interpretacijos, pasitenkinama tik dar stipresne 
bibliografine nuoroda: ...Kaune veikusį Vytauto Didžiojo universitetą, 
(...) kaip minėta, traktuojame kaip Vilniaus universitetą tremtyje...(p.9.). 
Tą patį liudija ir leidinio istoriografinės apžvalgos tezės, kurios ga- 
na atvirai atskleidžia kitų jubiliejinių leidinių trūkumus. Štai išeivi- 
jos autorių 1972 išleistai knygai Lietuvos universitetas kliuvo nedaug; 

Tačiau tiek leidinio pasirodymo priežastys (Kauno universiteto įkūri- 
mo 50-metis), tiek pagrindinis istorijai skyrius (A. Rukšos „Lietuvos uni- 
versitety istorija“) rodė, kad Kauno universitetas yra tarsi naujas Lietuvos 
universitetas, savo „lietuviškumu“ artimesnis ir suprantamesnis nei kom- 
plikuota Vilniaus universiteto istorija. (p. 13.) Įsivaizduotina, kad tokie 
kategoriški teiginiai yra būtent jubiliejinio proginio leidinio atribu- 
tika. Tokiuose leidiniuose nebelieka vietos neaiškumui, kontrover- 
sijai. Juose dažniausiai viskas yra pernelyg aišku ir mechaniškai pa- 
prasta. O gal VDU buvo ne tik ištremtas į Kauną senasis Vilniaus 
universitetas, bet ir kažkas kokybiškai naujo, kas atliepė ne tik res- 
tauracinius polinius, bet ir į visai autentišką tam tikros dalies lietu- 
vių visuomenės poreikį turėti universitetą Kaune? Apie tai verstų 
susimąstyti naujausiuose tyrimuose ryškėjantys faktai, liudijant 
XX a. pradžioje puoselėtus alternatyvius Vilniaus universiteto atkūri- 
mo planams sumanymus dėl atskiro universiteto Kaune (nepriklau- 
somai nuo to, kieno rankose bus Vilnius), bet tai bandysime atskleisti 
kitame skyriuje. Dar blogiau, kuomet kitų dalių autoriai praeina pro 
visiems žinomus faktus: Lietuvai atgavus Vilnių, iškilo ir Vilniaus uni- 

versiteto pertvarkymo klausimas. Ir apskritai Lietuvai iškilo aukštųjų mo- 
kyklų pertvarkymo problema. Visų pirma to meto Lietuvos valstybei aiš- 
kiai buvo per daug dviejų universitetų: Vytauto Didžiojo universiteto Kaune 
ir numatomo pertvarkyti universiteto Vilniuje. Dviem universitetams 
funkcionuoti Lietuvoje nebuvo nei ūkinio bei kultūrinio poreikio, nei mate- 
rialinių galimybių. (p. 237) Negalima nesutikti su teiginiu, kad karo 
akivaizdoje Lietuva susidūrė su ūkiniais ir visokiais kitokiais sun- 
kumais. Autorius neklysta pristatydamas tokią ano meto padėties 
versiją. Išties didelė dalis lietuvių politikų ir visuomenės veikėjų pri- 
tarė tokiam įvertinimui. Autoriaus bėda ta, kad nepaminėjo, jog bu- 
vo ir visiškai kitokių užmojų, kultūrinių poreikių deklaracijų. Čia į 
jubiliejinių istoriografinių koncepcijų ginčą labai solidžiai įsirašo Pet- 
ronėlės Žostautaitės straipsnis VDU ir Vilniaus universiteto atkūrimas 
1939-1940 m., paskelbtas VDU ir Lietuvių katalikų mokslo akade- 
mijos 70-mečio leidinyje. Autorė gan plačiai aprašė, kaip rimtai bu- 
vo svarstomas dviejų ar vieno universiteto klausimas. Jos duomeni- 
mis, net labiausiai abejoję Lietuvos pajėgumu turėti du universite- 
tus, nesiūlė uždaryti jo Kaune. VDU fakultetų tarybose, periodinėje 
spaudoje aktyviai reiškėsi Z. Žemaitis, J. Gintautas, V. Raulinaitis ir 
kiti, bet labiausiai VDU rektorius S. Šalkauskis. Lapkričio mėnesį jis 
XX amžiuje rašė: 

Kad šiuo metu mums dviejų universitetų perdaug ir pagal kišenių, ir 
pagal reikalą, su tuo galima sutikti, bet kad bus mums perdaug už 25 metų, 
labai galime abejoti. Cit. Iš P. Žostautaitės, p. 42.) 

Vėliau, ėmus ryškėti siūlymui formuoti universitetą Vilniuje iš 
visų periferijoje veikusių aukštųjų mokyklų, paliekant Kaune tik ne- 
didelį universiteto branduolį, S. Šalkauskis patarė vengti tokios cen- 
tralizacijos, kuri pasmerktų kitus miestus kultūriniam atsilikimui ir 
pasyvumui be gaivesnių prošvaisčių. Jo nuomone, Kaunas buvęs 
pats moderniausias ir geriausiai sutvarkytas šalies miestas, o Vil- 
niui prikelti reikalingos didelės pastangos. Todėl universiteto atkū- 
rimas turi būti daromas taip, kad neleistų Kaunui prarasti ekonomi- 
nę, kultūrinę ir tautinę reikšmę. Iš esmės panašios pozicijos laikėsi 

didelis istorinio tęstinumo idėjų gerbėjas, rengęs kartu su A. Janu- 
laičiu ir K. Masiliūnu naująjį Universitetų įstatymą, Mykolas Rio- 
meris, kuris pritarė kuo švelnesniam Stepono Batoro universiteto 
uždarymui ir dviejų valstybinių universitetų sistemai. (M. Riome- 
ris. Universiteto problema ir Stepono Batoro universitetas. - Židinys. 1939, 
Nr. 12. P. 679) | 

Taigi, visiškai priešingai 1994 m. jubiliejinės Vilniaus universiteto 
istorijos versijai, 1939-siais Lietuvos vyriausybė vis dėlto ryžosi for- 
muoti ir išlaikyti dų universitetus. 1939 m. gruodžio 13 d. Seimas 
priėmė Universitetų įstatymą, kuris nustatė, kad Lietuvoje yra du 
universitetai: VDU Kaune ir 1918 m. gruodžio 5 d. įstatymu atgaivintas 
Vilniaus universitetas (VU) Vilniuje. Šiuo valstybės aktu buvo pradė- 
ta vykdyti Lietuvos universitetų reforma — dalijamas Vytauto Di- 
džiojo universitetas į du nepilnus universitetus - Vilniaus ir Kauno. 

Vertėtų plačiau analizuoti ano meto intelektualiosios lietuvių pub- 
likos opiniją. Štai Zenonas Ivinskis savo prisiminimuose liudija pa- 
stangas išsaugoti Universiteto branduolį Kaune. 1939 m. pabaigoje į 
Vilnių perkėlus VDU Humanitarinių mokslų fakultetą, tuoj pat im- 
ta rūpintis, kad Kauno Alma Mater per daug nenukentėtų. Tada itin 
pasidarbavo Kaune likusio Teologijos-Filosofijos fakulteto profesū- 
ra. Anot Z. Ivinskio, kažkiek nuveikti buvo suspėta ir nacių okupa- 
cijos metais. Savo autobiografijoje jis rašė: 

Kai laikinoji vyriausybė (...) padalino universiteto fakultetą į du atski- 
rus fakultetus (Teologijos ir Filosofijos), buvau paskirtas Filosofijos fakul- 
teto dekanu. Turėjau šiek tiek administracinės praktikos, bet pradžia buvo 
sunki. Humanitarinių mokslų fakultetas nuo 1939 m. galo buvo Vilniuje, 
Kaune irgi reikėjo daugelio dalykų iš humaniora srities (...) Kaune pasi- 
rodė - gyvenimas įrodė — būtinai reikalingas Filosofijos fakultetas. Jis su- 
klestėjo. Prigužėjo į jį apie 400 studentų, jei ne daugiau. Auditorijos vėl 
prisipildė... ( Žemaičių praeitis. - Vilnius. 1994. Kn. 3. P. 85.). 

Z. Ivinskio nuomone, rodėsi reali galimybė turėti Lietuvoje du 
tikrus universitetus, o Kaunui visiškai neprarasti savito kultūros cen- 
tro vaidmens. Tačiau ši perspektyva nebuvo paranki nacių (kiek 

vėliau — sovietų) valdžiai, kuriai reikėjo susilpninti rezistenciją oku- 
paciniam režimui. Jau 1942 m. rudenį prasidėjo puolimas prieš Kau- 
no humanitarus. Tas pats Z. Ivinskis prisiminė, jog rudenį pasigirdo 
vokiečių balsas, jog Filosofijos fakultetą reikia iškelti. Tada reikėjo daug 
vaikščioti, kovoti... Jau buvo Vilniuje toks pat fakultetas. Filosofijos fakul- 
teto iškėlimas būtų reiškęs jo mirtį. (P. 86). Dabar, skaitant istoriko 
Z. Ivinskio autobiografijos fragmentus, nesinori tikėti minėtu 1994 m. 
Vilniaus universiteto istorijos teigimu, jog karo išvakarėse Lietuvos 
vyriausybėje ir lietuvių visuomenėje nebuvo reikšta susirūpinimo 
VDU likimu. Vis dėlto reikėtų tikėti, kad 1939 m. Universitetų įsta- 
tymas išreiškė viešpataujančias nuotaikas. Tik pirmoji sovietų oku- 
pacija sutrikdė pradėtą reformą. 

Dvieju Universitetų sistema pirmiausiai nebuvo patogi okupan- 
tams. Pirmųjų pokario metų okupacinės valdžios nuotaikas ir mo- 
tyvus likviduojant VDU išsamiausiai aprašė A. Tamašauskas savo 
straipsnyje, paskelbtame žurnalo Kultūros barai 1996 m. Nr. 10; 11 ir 
12. 1945 m. sovietų valdžios buvo pradėta nuo konstatavimo, kad 
universitetas yra antitarybinio veikimo citadelė, o galutinai buvo pabaigta 
1949 rudenį, į Vilnių perkėlus paskutinę humaniora viltį - Filologijos 
takultetą. Nuo tada ir be formalaus uždarymo akto tokios sandaros 
aukštosios mokyklos jau nebebuvo galima laikyti universitetu. Dar 
po metų tai buvo padaryta oficialiai. 

Kas turėta omenyje, įvardijant jubiliejines Universiteto istori- 
jos versijas istoriografijos mįslėmis? Yra daugybė klausimų, ku- 
fių istorikai niekad iki galo neišsiaiškins. Bet ne tokios prigimties 
yra tai, ką norėtųsi vadinti istoriografine mįsle. Tiriamojo pobū- 
džio tekstuose tokių mįslių retai pasitaiko, bet už tai gausu pro- 
giniuose leidiniuose, t. y. kuomet yra pakankamai gerai žinomi 
tikri faktai, o koncepcijos formuluojamos tarytum jie apskritai nėra 
reikalingi. Dar kitaip išsireiškiant, tokios mįslės skirtinos perdė- 
to dėmesio jubiliejams padarinių kategorijai ir atspindi daugiau 
dabarties problemas, su kuriom dorotis joks istorinis paveikslas 
irjoks istorikas negali padėti. 

Tradicijos tąsa: sukūrimai ar/ir atkūrimai 


Kaip jau buvo užsiminta, charakteringas sukaktuvinių iškilmių re- 
torikos bruožas yra perdėtas ir mechanizuotas paveldėtos tradicijos 
klausimo iškėlimas. Galima sociopsichologinė tokio reiškinio inter- 
pretacija, kad apie atokios praeities tradiciją kalbama tuo labiau, kuo 
mažiaujos realaus poveikio yra patyręs tradicijos subjektas. XX am- 
žiaus pradžios Universiteto idėjos sklaidos tyrimai rodo, kad atkūri- 
mo prasmė nebuvo tokia svarbi. Nauji istoriko Dariaus Staliūno ty- 
rinėjimai rodo, kad intelektualinei Lietuvos visuomenei žymiai svar- 
besnis buvo pats universiteto poreikis negu jo realizavimo forma. 
Turėti aukštąją mokyklą krašte, nesvarbu ar ji atkuriama, ar sukuria- 
ma. Palyginimui galima pasakyti, kad tuo pačiu metu lietuvių poli- 
tikai visiškai nesiginčijo, ar atkurti Lietuvos valstybę, ar sukurti. Tik 
vėlesnėje istoriografijoje pastaroji dilema įgijo nesiliaujančios 
polemikos formą. Vieni įrodinėja, kad negalima teigti apie bet kokį 
Lietuvos Didžiosios Kunigaikštystės atkūrimą 1918 m. (nepaisant Va- 
sario 16 d. akto formuluotės), kiti pabrėžia LDK tęstinumą atsiradu- 
sioje Pirmojoje Respublikoje. Bet, žinoma, nei vienai, nei kitai pusei 
nesvetimas Heraklito posakis, kad neįmanoma antrąsyk įbristi į tą 
pačią upę. Net valstybės tradicijos tęstinumo versijos šalininkai pui- 
kiai suprato, kad tarp vienos ir kitos Lietuvos valstybės yra daugiau 
skirtybių negu panašumų. Galima daugiau kalbėti apie simbolinį 
tęstinumą, suteikiantį tam tikras paveldėjimo teises, kuriomis pa- 
dorūs politikai ir diplomatai privalo pasinaudoti. 

Laikant Lietuvos universitetą, VDU kaip Vilniaus universitetą 
tremtyje, tenka iškelti dar vieną klausimą. Ar tikrai Vilniaus netek- 
tis ir laikinosios sostinės perkėlimas į Kauną buvo vienintelė prie- 
žastis, dėl kurios atsirado VDU? Ar nepriklausomai nuo geopoliti- 
nių aplinkybių nebuvo Kaune savitų, vietinių, regioninių poreikių tu- 
rėti savo universitetą? Jau teko rašyti apie tai, kad idėja Kaune turėti 
aukštąją mokyklą pirmąsyk buvo subrandinta dar XIX a. viduryje. 

(E. Aleksandarvičius. Bandymai atgaivinti universitetą Lietuvoje 1832— 
1918 metais. - Vytauto Didžiojo universitetas ir Lietuvių katalikų 
mokslo akademija 70. P. 2-3.) Kaip pažymi D. Staliūnas, šio suma- 
nymo įgyvendinimas būtų suaktyvinęs Kauno kaip vieno iš kultūri- 
nių Lietuvos centrų vaidmenį. (D. Staliūnas. Aukštosios mokyklos su- 
kūrimo (atkūrimo) sumanymai Lietuvoje 20 a. pradžioje. - Spaudai ren- 
giamoje knygoje VDU: mokslas ir visuomenė 1922-1997.) Nepaisant 
nesėkmės, Kražių gimnaziją perkėlus į Kauną, o po 1863 m. įkurdi- 
nus vyskupą Motiejų Valančių ir Žemaičių dvasinę seminariją, šis 
gubernijos miestas palaipsniui tapo svarbus lietuvybės židinys. XX 
amžiaus pradžioje lietuviškosios spaudos puslapiuose užvirė dis- 
kusija, kuris iš miestų - Vilnius ar Kaunas - būsiąs lietuvių centru. 
Kauno idėjos įkvėpėjas Aleksandras Dambrauskas-Jakštas bei artimi 
jam katalikiškosios pakraipos veikėjai įžvelgė galimybę sukurti Kau- 
ne savo ideologinę bei kultūrinę atsparą. Vilnius šiai grupuotei bu- 
vo svetimas, nes lenkiškas, sulietuvinti gali tik stebuklas (A. Damb- 
rausko žodžiai). Vilnius, anot M. Riomerio, buvo labiau prie širdies 
liberaliajai lietuvių inteligentijai, kuri orientavosi į etnopolitinį, pi- 
lietinį bendrumą su lenkakalbiais vilniečiais, turėjo daugiau gali- 
mybių susikalbėti su jais. Kaip rodo tyrinėjimai, tik prieš pat karą 
katalikiškosios srovės lyderiai palinko ties Vilniumi kaip sostine ir 
svarbiausiu tautos gyvenimo centru. Tačiau net pritariant Vilniaus 
idėjai, katalikų veikėjų akiratyje Kaunas išliko kaip svarbiausia lie- 
tuvių katalikiškosios kultūros tvirtovė, svarbus tautinio darbo cen- 
tras. A. Dambrausko manymu, tik išvysčius aktyvią kultūrinę veik- 
lą Kaune, bus galima plėsti lietuvybės arealą Vilniaus link. Kaunas, 
esantis etnografinių žemių centre ir įtakojamas lietuviškai nusitei- 
kusios Žemaičių vyskupijos kurijos net rusų valdžios sąlygomis 
buvo įsivaizduojamas tinkamiausia vieta tokiam kultūriniam 
placdarmui (plačiau žiūr.: D. Staliūnas. Kauno vizija XX amžiaus 
pradžioje. Darbai ir dienos. 1997. T. 4 (13). P. 59-63.) Kauno idėjos 
sociokultūrinės ir politinės atsiradimo aplinkybės įtakojo ir vėles- 
nius aukštojo mokslo kelius Lietuvoje. Nors nėra tikrų duomenų, 

tačiau labiausiai tikėtina, kad 1916 m. (t. y. ne tik prieš prarandant 
Vilnių, bet dar ir prieš valstybingumo atstatymą) katalikiškosios sro- 
vės planuose iškelta Lietuvių katalikų universiteto (LKU) idėja taip pat 
buvo siejama su Kaunu. Amerikoje tam buvo pradėta pinigų rin- 
kliava. 1920 m. LKU idėja buvo diskutuota katalikų kongrese. S. Šal- 
kauskis buvo svarbiausias pranešėjas. Tačiau Lietuvos universitete 
atidarius Teologijos-Filosofijos fakultetą, sumanymo trumpam bu- 
vo atsisakyta. Tuomet 50 tūkstančių dolerių, surinktų JAV lietuvių, 
buvo patikėta globoti Lietuvių katalikų mokslo akademijai. 

Žinoma yra ta aplinkybė, kad šis fakultetas buvo nelyginant uni- 
versitetas universitete. Jo programos neretai dubliavo Humanitari- 
nio fakulteto ir kt. programas. Tai iš dalies patenkino katalikiškąją 
šviesuomenę. Tačiau 1931 m., kuomet A. Smetonos vyriausybė ry- 
žosi apkarpyti Teologijos-Filosofijos fakultetą, LKU idėja atgimė. Vys- 
kupų konferencijoje buvo nutarta universitetą įsteigti. Kadangi ši 
institucija turėjo būti ne valstybinė, prasidėjo aukų rinkimas. 1932 m. 
birželio 18 d. buvo gautas Apaštališkojo Sosto leidimas. LKU kanc- 
leriu-rektoriumi buvo paskirtas vyskupas M. Reinys. Buvo numaty- 
ta iš pradžių atidaryti Katalikų akcijos institutą ir Komercijos-admi- 
nistracijos fakulteto Komercijos skyrių. Po to turėjo ateiti eilė Filoso- 
fijos, Teisės ir Gamtos fakultetams. LKU turėjo pradėti darbą Saulės 
gimnazijos rūmuose. Įvyko net dalis atidarymo ceremonijos - iškil- 
mingos pamaldos. Tautininkų valdžia sutriko. Imta stabdyti akciją. 
Švietimo ministerijos ir VDU vadovybei atsisakius numatytų Teolo- 
gijos-Filosotijos fakulteto veiklos suvaržymų, o LKU iniciatoriams 
pabūgus finansinių sunkumų, kuriuos neišvengiamai būtų iškėlusi 
nevalstybinio universiteto veikla, pradėtą darbą antrąsyk sustabdė. 
(Lietuvių enciklopedija. T. 16. P. 124-125.). 

Tai leidžia motyvuotai teigti, kad 1922 m. Kaune atidarytas Lie- 
tuvos universitetas tik iš dalies buvo tremties įtakotas. Nors vilnie- 
čių intelektualų atsparos organizacija - Lietuvių mokslo draugi- 
ja, J. Basanavičiaus vadovaujama, liko veikti Vilniuje, bet, žinoma, 
absoliuti dauguma intelektualinių pajėgų buvo priversta kartu su 

vyriausybe persikelti į Kauną. Tam tikras naujai susikūrusio Lietu- 
vos universiteto dvilypumas atspindėjo ne tik idėjiną susiskaldy- 
mą, bet ir prieš tai besiformavusios dvicentrės krašto kultūros san- 
darą. Yra visai logiška prielaida, kad jeigu lenkai nebūtų okupavę 
Vilniaus, o Lietuvos vyriausybei būtų pavykę realizuoti 1918 m. 
gruodžio 5 d. Vilniaus universiteto atkūrimo aktą, nieko nebūtų nu- 
stebinęs valstybinio ar nevalstybinio Lietuvių katalikų universiteto 
atsiradimas Kaune. Dar daugiau, labai formaliai žiūrint, vienintelė 
gyva ir nenutrūkstanti gija, kuri siejo 1832 m. uždarytą Vilniaus 
universitetą su 1922-siais metais, buvo Romos katalikų Peterburgo 
dvasinė akademija. 1842 m. Vilniaus akademija buvo perkelta į Pe- 
terburgą. Joje dirbo daugelis katalikiškojo sparno lietuvių tautinio 
judėjimo aktyvistų, įskaitant ir Kauno idėjos įkvėpėją A. Dambraus- 
ką-Jakštą. Po bolševikinės Rusijos revoliucijos Peterburgo akademi- 
jos veikla iš dalies buvo pratęsta Lietuvos universiteto teologų. 

1939 m. Kaune likusi Teologijos-Filosofijos fakulteto profesūra, 
anot Z. Ivinskio, vienaip ar kitaip būtų buvusi pajėgi tokią poliari- 
zaciją sugrąžinti. Z. Ivinskio prisiminimai rodo, kad katalikiškoji in- 
teligentija į tai dėjo nemažas viltis. VDU Humanitarinių mokslų ir 
Teisės fakultetų, kuriuose dominavo tautininkiškai ir liberaliai nu- 
siteikę profesoriai, iškėlimas į Vilnių galėjo gaivinti tokias viltis. Juk 
niekam nebuvo paslaptis nemaža trintis VDU viduje tarp liberaliojo 
humanitarų sparno ir katalikiškosios Teologijos-Filosofijos fakuleto 
profesūros. 

Deja, neretai čia išdėstytos aplinkybės visiškai užmirštamos lei- 
diniuose, bandančiuose įrodyti, kad nuo pat 1832 m. Vilniaus impe- 
ratoriškojo universiteto uždarymo Lietuvos visuomenė neturėjusi 
kito pasirinkimo, kaip tik atgaivinti rusų valdžios likviduotą insti- 
tuciją. Tartum nuo seniausios praeities buvo lemta tam tikra, nuo 
geopolitinių aplinkybių ir visuomenės kitimo nepriklausoma Uni- 
versiteto raida. Akylesnis istoriko žvilgsnis rodo ką kita. XIX a. pa- 
baigoje stiprėjančio lietuvių tautinio judėjimo veikėjams atkūrimo 

formulė nebuvo itin svarbi. Štai Juozas Tumas 1897 m. Tėvynės sargo 
Nr. 5. savo stiliumi rašė: 

Ale jei duotų mums išsirinkti: ar universitetą su maskolinimu, ar mas- 
kolinimą be universiteto, tai nesvyruodami išsirinktume pirmąjį. Daug jis 
blėdės padarytų, ale bent jau švelniaus, nekaip šiurkščiomis popų, puspo- 
pių ir žandarų rankomis... (cit. Iš D. Staliūnas. Aukštosios mokyklos su 
kūrimo...) 

Nuo XX a. pradžios Lietuvos teisė turėti savo universitetą įgijo 
savotišką reikalavimo 1905 m. Didžiajame Vilniaus seime - progra- 
minį pobūdį. Kita vertus, Lietuvoje brendo ne tik lietuviškasis judė- 
jimas, bet ir lenkų bei baltarusių, taipogi reiškusių pretenzijas į ben- 
drą paveldą ir atkūrimo teises. Savaip orientavosi Lietuvos žydų ben- 
druomenė. Tai savo ruožtu įtakojo skirtingų universiteto koncepci- 
jų atsiradimą. Kiekvienas nacionalizmas buvusiose LDK žemėse sa- 
vo kultūriniams siekiams tenkinti buvo suinteresuotas tokia švieti- 
mo sistemos piramide, kurią vainikuotų universitetas. 

1905 m. revoliucijos metu dažnai reiškiasi restitucijos nuotaikos, 
t. y. pasisakoma už Vilniaus universiteto atkūrimą. Anot D. Staliūno, 
bendrame XX amžiaus pradžios socialiniame ir politiniame kontekste 
nurodymas, kad universitetą reikia atkurti, o ne įkurti, rodo, kad tei- 
sė turėti aukštąją mokyklą išplaukia iš fakto: tokią įtaigą visuomenė 
jau yra turėjusi, t. y. deklaruojama lyg ir istorinė teisė turėti univer- 
sitetą Vilniuje. Tačiau tai automatiškai nereiškė, kad bet kokios aukš- 
tosios mokyklos kūrimas būtinai turėjo būti suprastas kaip tiesiogi- 
nė Vilniaus universiteto tradicijos tąsa. Rusų valdžios sluoksniuose 
kartais būdavo diskutuojamas vienoks - rusiško universiteto - pro- 
jektas. Pačiuose intelektualiniuose krašto visuomenės sluoksniuose 
atsirasdavo ir lietuviško, ir lenkiško universiteto idėjų. 1906 m. pradžioje 
įsteigta Liuoso universiteto Vilniuje draugija deklaravo daugiakalbio, 
visuomenės lėšomis išlaikomo universiteto projektą. Sumanytojai įsi- 
vaizdavo dėstymą lietuvių, lenkų, rusų ir kitomis kalbomis. Ne vi- 
siems projektams buvo prasminga ieškoti sąsajų su senąja Vilniaus 
akademine tradicija. 

Dar vienas skausmingas Tradicijos dalybų etapas buvo susijęs 
su Stepono Batoro universiteto veikla Vilniuje. Drįsčiau teigti, kad 
būtent šiam universitetui idėjiškai iškilo mažiausia sunkumų susie- 
ti save su imperatoriškuoju Vilniaus universitetu ir pasiskelbti 
tiesioginiu senosios Academia et universitas palikimo paveldėtoju. 
Etnokultūrinė orientacija, dėstomoji lenkų kalba, patogi galimybė 
paslėpti tendencingumą, interpretuojant senojo universiteto, kaip 
lenkų civilizacijos židinio, istoriją — visa tai buvo akivaizdu. Buvo 
pasistengta tuo pasinaudoti Lenkijos politinės doktrinos labui ir to- 
lesnei Vilniaus krašto polonizacijai. Tačiau bet kuriuo atveju šis uni- 
versitetas buvo artimas senajai Tradicijai. Tai, ko užteko lenkiškajai 
Lietuvos visuomenei ir Lenkijos valstybės švietimo sistemai, toli gra- 
žunebuvo gana Lietuvai. Ne viskas, kas viešpatavo senajame impe- 
ratoriškame Vilniaus universitete, galėjo tenkinti naujam gyvenimui 
pakilusią lietuvių visuomenę. Kitaip tariant, daugiau buvo reikalin- 
ga simbolinė tęstinumo gija, bet ne tiesioginės senojo universiteto 
formos. Tai itin išryškėjo 1939 m., kai, atgavus senąją sostinę, buvo 
pradėta diskusija dėl Stepono Batoro universiteto likimo. Net didy- 
sis mūsų demokratas prof. M. Riomeris, žmogus, kurį būtų galima 
pavadinti gente Polonus, natione Lithuanus, nematė jokios galimybės 
palikti lenkišką universitetą Lietuvoje. Savo straipsnyje Universiteto 
problema ir Stepono Batoro universitetas (Židinys. 1939. Nr. 12. P. 673-— 
679.) jis teigė: 

Esamosiose Lietuvos valstybinės teritorijos sienose, net jeigu jos būtų 
išplėstos į likusias etnografines Lietuvos rytų sritis, lenkų tautinis arba 
kalbinis elementas sudaro tokį reliatyviškai nežymų demografinį kiekį, kad 
jam steigti ir laikyti atskirą lenkišką valstybinį universitetą būtų galima ir 
leisinga gal tiktai tada, kai Lietuvoje būtų buvę bent dešimt valstybinių 
lietuviškų universitetų. (P. 678-679.) 

Tradicionalistas M. Riomeris savo straipsnyje greičiausiai sąmo- 
ningai nė žodeliu neužsiminė apie dalykus, susijusius su tradicijos 
paveldu, teisėmis juo disponuoti, atkūrimo - įkūrimo dilema. Mąsty- 
damas griežtai teisinėmis ir pilietinėmis kategorijomis jis vertino da- 

bartį žvelgdamas ne atgal, o į priekį. Jį domino, kokia universitetų 
sandara turi būti, o ne tai, iš kur ji atsirado. 

Po karo bene daugiausia apie teisę į universitetinį paveldą kal- 
bėjo grupė buvusių iškilių Stepono Batoro universiteto profesorių, 
susispietusių apie Didžiojoje Britanijoje leistą akademinį žurnalą 
Alma Mater Vilnensis. Svarbiausia šios grupės mintis buvo ta, kad 
Lietuvos vyriausybė savo 1939 m. gruodžio 13 d. Universiteto įsta- 
tymu ir Stepono Batoro universiteto likvidavimu galutinai pakirto 
istorinę Vilniaus universiteto tradiciją. Dabar, nesigilindami į ka- 
zuistiką, galime tik pasakyti, kad tokia versija egzistuoja. Ji darsyk 
įrodo, kaip skirtingai gali susitikti dabarties akademinės intencijos 
su didžiąja praeities Tradicija. Tokiuose susitikimuose nelabai svar- 
bus tampa mokslinės tiesos klausimas - pasitenkinama vienos tiesos 
iliuzija. Tokiais atvejais labai retai ginčijamasi viešai. Bet primena 
iškilmių mįslės ir iškilmių nutylėjimai. Kad lenkiškoji Alma Mater 
Vilnensis tradicijos paveldimumo versija yra įtaigi iki šiolei, rodo 
kad ir toks pavyzdys. Vilniaus universitetas suteikė Nobelio premi- 
jos laureatui Česlovui Milošui doctor Honoris causa (žiūr.: Vilniaus 
universiteto istorija. P. 337.) Bet, anot rašytojo liudijimo, jis nesutiko, 
nors tokį pat VDU pagarbos ženklą priėmė, mielai dalyvaudamasir 
neatsisakydamas ateity dalyvauti visokiose iškilmėse. Taip atsitiko 
toli gražu ne todėl, kad būtų laikęs pirmojo pasiūlymą mažiau gar- 
bingu, bet dėl specifinio santykio su praeities tradicija, su lenkų emig- 
rantų Alma Mater Vilnensis įtakota opinija. Tardamas šių eilučių au- 
toriui, kad tai ne tas Vilniaus universitetas, kurį prieš karą buvo lemta 
baigti, Česlovas Milošas leido suprasti, kad priėmimas Garbės dak- 
taro vardo iš Vilniaus universiteto dar labiau komplikuotų jo santy- 
kius su lenkiškuoju tėvynainių sparnu. 

Tradicijos tąsa: Universiteto Idėjos akistatoje 


Universiteto Tradicija negali būti suprasta kaip daiktas, kurį galima 
pasidalyti pagal paveldėjimo teisę. Tai nėra tik pastatai, architektū- 
riniai ansambliai, bibliotekos ir memorialinės lentos. Universiteto 
daiktai yra labai daug, bet ne viskas. Svarbiausia tai, kuo gyveno 
universitetinė bendruomenė: praktikos, patirtys ir mentalinis klima- 
tas, kuriame buvo ugdoma ir pati ugdėsi Lietuvos inteligentija. Ar 
dabartiniu metu ne per daug atsainiai žiūrima būtent į šį nedaiktiš- 
ką praeities atspindį? Net ir kildinant vieną ar kitą instituciją iš prieš- 
kario Universiteto, iš esmės nesigilinama į tas akademinio gyveni- 
mo apraiškas, kuriomis pasižymėjo prieškario VDU. Kitaip tariant, 
neatsižvelgiama į tai, kas gali būti dvasinio paveldo objektas. Verta 
ties tuo trumpam stabtelėti. 

VDU pasirinkta sistema buvo tarpinė tarp senos rusiškos ir va- 
karietiškos. Pradžioje daugiau orientuotasi į pirmąją, vėliau palaips- 
niui artėjant prie vakarietiškojo pavyzdžio. Tai reiškė, kad universi- 
teto studijų tikslas buvo ne paruošimas profesijai, bet, tariant S. Šal- 
kauskio pamėgtu žodžiu, bendras mokslinimas. Pagal tai - kai kas 
manė - programos buvo perkrautos bendrais dalykais, o specialy- 
bės dalykų buvo mažiau paisoma. Vėliau, ypač nacių okupacijos me- 
tais, programos buvo pradėtos kiek siaurinti, daugiau dėmesio ski- 
riant specialybės dalykams. Privalomųjų bendrų disciplinų gausa 
pasižymėjo visi fakultetai, išskyrus nebent Teologijos-Filosofijos fa- 
kultetą, kurio curriculum buvo artimesnė vokiškųjų universitetų rei- 
kalavimams. Humanitarinių mokslų fakultete, pavyzdžiui, be ko- 
kių dešimties bendrųjų dalykų, studentas dar turėjo išklausyti ir iš- 
laikyti egzaminus iš vienos pagrindinės ir dviėjų šalutinių dalykų 
grupių. VDU diplomui gauti reikėjo atlikti pratybų užduotis, išlai- 
kyti daugiau egzaminų negu kad tuo metu reikalavo vokiečių uni- 
versitetai. Be to, reikėjo parašyti diplominį darbą. Šie reikalavimai 
maždaug atitiko Lenkijos, Estijos, Latvijos universitetų reikalavimus 

magistro laipsniui gauti. Iš doktorantų VDU reikalauta mažiau ne- 
gu priešrevoliucinės Rusijos ar tarpukarinės Prancūzijos universite- 
tuose, bet kiek daugiau negu Vokietijoje. 

Laikantis autonomiško federatyvumo principo, VDU fakultetų 
reikalavimai taip pat nebuvo vienodi. Daugeliu atvejų, pereinant į 
aukštesnį semestrą studentas, be koliokviumų, seminarų, prosemi- 
narų ir kitokių praktikos darbų, turėjo išlaikyti nustatytą egzaminų 
minimumą. Šis minimumas buvo palyginti nedidelis Teisių fakulte- 
te, o Humanitariniame jo visai nebuvo. Ši aplinkybė, palyginti nesu- 
dėtingos pratybos, fakulteto teikiama laisvė rinkti ir kombinuoti 
dalykų grupes leido mažiau pasiturintiems ir stipendijų negau- 
nantiems studentams lankyti universitetą dirbant įvairiose įstai- 
gose arba net pastoviai negyvenant Kaune. Matyt, dėl to šiuose 
fakultetuose buvo nemažai išėjusių visą studijų programą, bet ne- 
parašiusių diplominių darbų ir negavusių VDU diplomų. Tačiau stu- 
dijavusių ir pasirengusių savarankiškam darbui skaičius buvo labai 
didelis, jis leido jaunai valstybei ir bręstančiai visuomenei patenkin- 
ti intelekto poreikius. 

VDU akademinė atmosfera buvo solidi, iš dalies net nonkonfor- 
mistinė Smetonos valdžios sąlygomis. Paskutiniaisiais nepriklauso- 
mos valstybės gyvavimo metais universitetas buvo darni, save su- 
vokianti bendrija. Paskutinis dar laisvo VDU rektorius, didelis vi- 
suomenės ugdymo teoretikas S. Šalkauskis savo 1939 m. inaugu- 
raciniame pranešime Universiteto koncepcija (paskelbta Židinyje, 
Nr. 8-9.) išdėstė tai, ką šiandien būtinai reikėtų apmąstyti, orien- 
tuojantis į VDU tradicijos tęstinumą. 

Universiteto studijų principai, išsireiškė rektorius, turėdamas 
omenyje naujai įsimatrikuliavusius studentus, nereikalauja iš nieko ak- 
lai prisiimti skelbiamą tiesą, t. y. be kritiško svarstymo ir patikrinėjimo. 
Todėl ateinantiems šiandieną į universitetą naujokams mano pažiūros it 
įsitikinimai tėra vien medžiaga susidomėjimui ir problema sprendimui. 

Kas yra Universiteto esmė? S. Šalkauskis pirmiausiai pažymi: Uni- 
versiteto visuotinumas. — Universitetas pastatomas priešais specialiąsias 

aukštąsias mokyklas. Anot jo, tinkamai baigęs universitetą Žmogus ne- 
gali būti vienšališkas, siauras, užsisklendęs keistų idėjų rate, mes uni- 
versitetas žmogaus sieloje atskleidžia universalinių perpsketyvų, objekty- 
vinę tiesos dvasią ir didžiadvasiškos teisybės pajutimą. Universitetas yra 
mokslinės tiesos organizacija, kuriame profesoriai ir studentai sudaro 
vieną akademinę bendruomenę, siekiančią mokslinės tiesos. Jis re- 
miasi mokslinėmis asmenybėmis, kurioms tiesos ir teisybės objektyvi- 
niai principai yra esminis vidaus reikalas. Todėl tokių asmenybių formavi- 
mas ir paruošimas mokslo uždaviniams yra universiteto gyvybinis klausi- 
mas. (P. 146-147.) 

Universitetas yra pašauktas būti mokslinės kūrybos ir mokslinio 
lavinimo vieta. Įsitraukdami į mokslinės minties gyvenimą, eidami 
mokslinio mąstymo pratybas, kritiškai ir savarankiškai studijuoda- 
mi, studentai palaipsniui pasiekia tą išsilavinimo pakopą, kuris yra 
aukščiausias intelektualinės kultūros laipsnis. Mokslinis išsilavi- 
nimas - kalbėjo rektorius, - yra neprarandama tikro inteligento savybė, 
atitinkanti dvasinę paties universiteto struktūrą. Būtent šitas išsilavini- 
mas tam tikra prasme yra universalus, arba visuotinis, nes jis savo meto- 
dingumu, kritiškumu ir sistemingumu galioja visam intelektualiniam gy- 
venimui. Jis, kaip ir pats universitetas, sugeba nustatyti pažinime tvarką, 
pažinčių hierarchiją, vienybę, sintezę. (p. 149.) 

Itin didelis dėmesys 1939-jų inauguracinėje kalboje buvo at- 
kreiptas į universiteto bendruomenę. S. Šalkauskis taip suformu- 
lavo jos esmę: 

Galima drąsiai pasakyti, kad universitetas, kuris nesudaro gyvos dva- 
sinės akademinio darbo bendruomenės, kur sueitų krūvon bendrų interesų 
Įkvėpti dėstytojai ir klausytojai, nesugeba visai tinkamai atlikti savo esmi- 
nių uždavinių... Todėl asmeninis dėstytojų ir klausytojų kontaktas ne tik 
yra pageidaujami, bet ir privalomi bent tam tikrame laipsnyje, norint, kad 
universitetinis darbas būtų tikrai sėkmingas. 

Svarbiausia, anot rektoriaus, kad universitetas būtų ne aklos draus- 
mės, bet kompetentingo vadovavimo, ne šaltos subordinacijos, bet abipusės 

pagarbos bendruomenė.(p. 151.) Bendruomenė, lyg maža respublika, 
susiorganizavusi federaciniais pagrindais, kurių elementams Uni- 
versiteto statutas garantuoja vidinę autonomiją. Mokslo tiesos 
organizacijoje pati mokslo prigimtis suponuoja autonomiškumo pa- 
grindus. Mokslas yra autonomiškas ta prasme, kad jis nepriklauso 
jokiems išviršiniams veiksniams, kurie galėtų jam primesti ką nors 
kaip mokslinę tiesą. Mokslas - net humanitarinis - pats formuluoja 
savo tyrimo dėsnius ir pats apsisprendžia pagal savo objektą, pagal 
tikrovę, pagal tiesą. 

Prigimtinė mokslo autonomija suponuoja jo personalo laisvę. Ta- 
čiau atskiri mokslai nėra visai izoliuoti vieni nuo kitų. - mąstė S. Šal- 
kauskis. - Mokslas, kuris nesidairytų į artimas giminingų mokslų sritis ir 
nepalaikytų su jomis jokių kontaktų ir net tam tikro bendravimo, atsidurtų 
pavojuje užsiskletsti siaurumoje, subergždėti ir sustingti. Todėl vienos pla- 
čios mokslinės srities katedros jungiamos į vieną fakultetą, o fakultetai -į 
universitetą. 

Aiškindamas, sakytume, amžinąsias ir visiems žinomas tiesas, 
S. Šalkauskis vertė įsiklausyti į tuos dalykus, kurie įvairiais būdais 
gali būti paminami. Universiteto autonomijos esmė slypi ne tik ir ne 
tiek, kiek jis yra autonomiškas nuo valstybės (kuri moka arba nemo- 
ka pinigus), bet greičiau tame, kad jis leidžia skleistis savo federaty- 
vinių padalinių autonomijai. Universitetas S. Šalkauskiui visų pir- 
ma buvo autonomingų fakultetų federacija, o fakultetas — autonomingų 
katedrų federacija. Jis akcentavo, kad autonomingas ir federacinis uni- 
versiteto pobūdis kyla iš paties mokslo prigimties ir suponuoja akademinę 
mokslininko laisvę, kuri, be kita ko, reikalauja taip pat administracinės uni- 
versiteto ir jo fakultetų savivaldos. (P. 153.) 

Aktualus nūdienai ir prisimintinas anuometinio rektoriaus uni- 
versiteto ir politikos santykių aiškinimas. Universiteto autonomija 
visiškai nesuderinama su jo pajungimu politikai. Jis buvo pakanka- 
mai konservatyvus teigdamas, kad politika ir jos aistros tegali vien su- 
drumsti objektyvinę mokslinio tyrimo eigą (...) nelaimė, kad studentai pa- 
naudoja universitetą politinei akcijai. (...) Studentams, kaipo suaugusiems 

ir mąstantiems žmonėms, negali būti draudžiama domėtis ir studijuoti po- 
litiką ir net joje dalyvauti, nors šiaip politinė akcija nepatariama Huo jų 
gyvenimo laikotarpiu... (p. 153.) Rektorius atvirai aiškino, kad tik to- 
kiu būdu galima apsaugoti universitetą nuo bet kokio politinio reži- 
mo kišimosi. Tai, kad šitokia pozicija buvo sėkminga ir kad per visą 
autoritarinio Smetonos režimo laiką VDU išsaugojo savo autonomi- 
ją ir nonkonformistinę stovėseną - buvo didžiulis kultūrinis ir vi- 
suomeninis laimėjimas, padėjęs susiformuoti naujai prieškario inte- 
lektualų kartai. Todėl visai suprantamas buvo S. Šalkausio griežtu- 
mas teigiant, kad jokiu atveju akademiniam jaunimui negali būti leista 
verstis politika pačiame universitete ir naudoti jo patalpas ar kitokias ko- 
kias priemones politinei akcijai ir propagandai. Toks universiteto panau- 
dojimas politikai yra akademinei universiteto autonomijai lygiai pavojin- 
gas, kaip ir universiteto pajungimas vienam kuriam politiniam režimui. 

Užbaigdamas savo inauguraciją rektorius S. Šalkauskis iškilmin- 
gai pasakė žodžius, kuriuos adresavo naujokams. Bet dabartyje jie 
gali kaip priesakas skambėti tiems, kurie siekia prisiliesti didžiosios 
Universiteto tradicijos: 

„išdėstyta universiteto koncepcija gali būti suimta į šitokią apybrėžą: 
universitetas yra visuotina, autonominga ir federacinė mokslo bei moksli- 
nimo įstaiga, suorganizuota akademinės bendruomenės pagrindais. Štai 
įstaiga, kurią rekomenduoju naujai ateinančiam į ją... (p. 153.) 


Vienas iš jubiliejiniame VDU ir Katalikų mokslo akademijos 70- 
mečio leidinyje publikuotų straipsnių baigiasi tokiomis moderuo- 
jančiomis mintimis, kurias čia norėtųsi pakartoti. Universiteto, kaip 
tautos kultūros ugdytojo, idėja tiesiogiai susijusi su pačios tautos 
savivoka ir sąmone, su geopolitinių sąlygų kitimu. Istorinių univer- 
siteto tradicijų dalybos nebuvo ir nėra dėkingas užsiėmimas, daž- 
niausiai pasmerkiantis oponentus abipusiems kaltininimams dėl 

savinimosi to, kas svetima. Vis dėlto istorija įkyriai įrodinėja, kad 
bendrų tradicijų dalybos, ypač kai užuot tas tradicijas gerbus, opo- 
nentui diktuojama, ką tas turi daryti ir ko nedaryti, yra nevaisingas 
reikalas. Prieš kelioliką metų „Pergalėje“ literatas Marcelijus Marti- 
naitis Adomo Mickevičiaus lietuviškiems vertimams skyrė maždaug 
tokius ždožius: nėra ypatingo reikalo ginčytis, kam - lietuviams ar 
lenkams - priklauso poeto kūryba: Didelių poetų užtenka visiems. Da- 
bar, parafrazuojant šį posakį, norėtųsi savo poleminius samprotavi- 
mus užbaigti taip: šimtmetinės Tradicijos turi užtekti visiems, kurie 
pagarbiai lenkiasi didžiai Universiteto Idėjai. 


Kauno diena. 1997 02 


APIE ATMINTIES ARCHEOLOGIJĄ, 
KANČIŲ KULTŪRĄ IR 
HOLOKAUSTO PRISIMINIMUS 


Atrodo, kad lenkų, lietuvių ar ukrainiečių, vokiečių ar žydų II Pasaulinio 
karo istoriografija primena kančių lenktynes, - praėjusį gegužį, besibai- 
giant Ben-Huriono universiteto (Izraelis) organizuotai konferencijai, pa- 
reiškė profesorius Shimon Redlich. Žinoma, „kančių lenktynės“ nėra nei 
itin patogus akademinis terminas, nei juo labiau juridinis. O juk būtent 
juridinio, pilietinio elemento stygius labiausiai jaučiamas dabartiniame mū- 
sų istorinės atminties kaleidoskope. 

Konferencijos sumanytojų siekis buvo ir intriguojantis, ir atgra- 
sus. Po Zuroffo ar į jį panašių veikėjų pareiškimų važiuoti į Izraelį ir 
kartu su lenkų, vokiečių, ukrainiečių bei žydų istorikais diskutuoti 
genocido prisiminimus dabartinėje istorinėje sąmonėje didelio noro 
nekilo. Pagaliau abejotinas lietuvių visuomenės pajėgumas ilgėliau 
pastovėti prieš istorijos veidrodį taipogi nesuteikia akademinio 
komforto. Surizikavau: noras pamatyti Šventąją žemę ir savotiškas 
lyvauti konferencijoje. Neklydau: Kristaus ir žydų tautos gimtinė 
pasirodė išties įspūdinga, tačiau nebuvo skandalo. Priešingai, nu- 
stebino moderuojantis konferencijos dalyvių tonas, analitinis 
šaltumas. Vokietė Gabrielė Rozental savo pranešime parodė, jog spe- 
cialia intervių metodika apklausus buvusius vermachto kareivius — 
masinių egzekucijų dalyvius, paaiškėja tendencija identifikuoti sa- 
ve su karo aukomis. Panašios buvo ir konferencijos darbo išvados, 
kurias geriausiai apibendrina jau cituotas profesoriaus S. Redlich 

išsireiškimas apie kančių lenktynes. Žodžiu, labiausiai netikėta bu- 
vo tik tai, kad nebuvo jokio skandalo, kurio, pasirodo, izraeliečiai 
baiminosi net labiau už mane. 

Kiek vėliau taksi vairuotojas, įsitvėręs solidaus „Mersedeso“ vai- 
rą, kažkur tarp Ber Ševos ir Tel Avivo tą netikėtą jausmą dar labiau 
sustiprino. Azartingai lenkdamas Negevo dykumos greitkeliu lekian- 
čius konkurentus taksistas keiksnojo žydų ultras, kraštutinius na- 
cionalistus ir visus tuos, kurie be savųjų nieko daugiau nemato, ku- 
rie žarsto žarijas svetimomis rankomis, patys sau pelnydami pragy- 
venimui. Kol nuvažiavome šimtą kilometrų, skiriančių abu miestus, 
jis turėjo nemažai laiko įrodinėti savo požiūrį. 


Dėl daugelio priežasčių yra itin sudėtinga kalbėti apie kolekty- 
vinę atmintį. Iš vienos pusės tai atrodo savaime aiškus ir skaidrus 
dalykas: reikia tiktai gerų istorijos vadovėlių. Kita vertus, jei imame 
kalbėti apie istorinę atmintį ne kaip apie ugdymo, bet kaip apie tyri- 
mų objektą, pasirodo priešingai. Miglos ir neaiškumų pasimato aps- 
čiai. Kokios to priežastys? Istorijos mokslo požiūriu svarbiausia - 
tai rimtų tyrinėjimų stygius. Holokausto Lietuvoje istorija dar tik 
pradedama domėtis, o modernios ir postmodernios atminties archeo- 
logijos apraiškų lietuvių humanistikoje iki šiolei apskritai nepaste- 
bėta. Čia specialiai pabrėžtinas skirtumas tarp paties holokausto (ir 
bet kurio kito praeities reiškinio) ir jo atminties (prisiminimų, įsi- 
vaizdavimų, gandų ir mitų). Tirti II Pasaulinio karo įvykius yra ne 
tas pats, kas tirti atminties peripetijas. Vakarų humanitarinis ir so- 
ciologinis diskursas jau senokai yra paniręs į panašių problemų gvil- 
denimą. Bet ne lietuvių akademinis pasaulis. Nei istorikai - tradi- 
ciškai pajėgi lietuvių humanitarų grupė, nei sociologai ar literatai 
nėra rimtai išbandę savo jėgų atminties tyrinėjimų srityje. Lietuvoje 
nerašomi tekstai, tokie kaip Simon Schama'os Peizažas ir atmintis 

(Lanscape and memory. Fontana Press. London. 1996. P. 652), o pana- 
mi. S.Schama - vienas iš populiariausių nūdienos istorikų - pradėjo 
savo didžiulį veikalą apie peizažo suvokime užsikodavusią kolek- 
tyvinę atmintį lietuviška tema, kuri išsirutuliojo iš Husoviano Gies- 
mės apie stumbrą, ir pabaigė tose pačiose romantiškai apdainuotose 
giriose vykdytomis masinėmis žydų egzekucijomis ir kapais. Žvelg- 
damas nuo Punsko žydų kapų kalvos (kur ne tik žydai, bet ir patys 
antkapiniai akmenys yra palaidoti...) į rytuose besidriekiančią lietuviškos 
girios žalumą autorius svarsto:...Taigi, senų senovėje čia buvo Lietuva, 
bet nebuvo ne tik žydų, bet ir krikščionių. Po to čia buvo žydai, kurie gyve- 
no apsupti medžių, ir gabeno tuos medžius link upių ir miestų. Ir dabar čia 
vėl nebėra žydų ir miškas čia stovi...“. 

Dėl nurodytos priežasties mano bandymas kalbėti apie tai, kaip 
kolektyvinėje lietuvių atmintyje įsirašo arba neįsirašo holokaustas, 
yra paremtas pirmiausia viešojo diskurso, netiesiogiai - istorinės 
sąmonės stebėjimu bei asmenine atmintimi. Oral history atveju in- 
terviu arba biografinis metodas gali inspiruoti autobiografinius ar- 
gumentus. Ypač tada, kuomet pati visuomenė yra dar akivaizdžiai 
nesubrendusi atvirai aiškintis itin skausmingas atminties problemas. 
Tačiau tai yra ribota pozicija, kuri labiau tinkama pirminėms hipo- 
tezėms kelti, ateities tyrinėjimus provokuoti negu duoti galutinius 
atsakymus. Lengva konstatuoti ko nėra atmintyje, bet labai sunku 
klausinėti pačią atmintį, kodėl joje ko nors nėra. 

Per pusšimtį pokario metų lietuviai yra patyrę sovietų pastan- 
gas ištrinti ištisus kolektyvinės atminties vaizdinius. Tautinį identi- 
tetą paremiantys istorijos elementai, sovietinio teroro padariniai ar- 
ba buvo nutylimi jaunosios generacijos ugdymo procese (istorijos 
mokymo programos,etc.), arba interpretuojami taip, kad kėlė nepa- 
sitikėjimą bet kokia vieša šių vaizdinių versija, įskaitant istoriogra- 
finius tekstus. Taip kolektyvinėje atmintyje radosi didelės spragos. 
Be to, padidėjo distancija tarp mokslinio kalbėjimo ir kasdieninės — 
buitinės sąmonės. Kitaip tariant, sovietmetis ne tiek rusifikavo, kiek 

degradavo visuomenės atmintį. Ji liko labai archaiška ir uždara. To- 
kioje atmintyje po Sovietų valdžios griuvimo, Sąjūdžio revoliucijos 
metais, pirmiausiai buvo siekiama rekonstruoti savuosius kentėji- 
mų pasakojimus, savo istorinę atmintį užpildant prieškarinėmis, tad 
irgi archaiškomis, ir emigracinėmis siųžetinėmis linijomis. Pasakoji- 
mo apie Lietuvos žydų tragediją tose rekonstrukcijose nebuvo. 

Iki šiolei viešame diskurse, o žymiu mastu ir moksliniuose teks- 
tuose bandymus kalbėti apie holokastą Lietuvoje užgožia Kančių is- 
torijos pasakojimai. Taip vadinasi prieš keletą metų pradėtas dau- 
giatomės dokumentų publikacijos projektas, kurio tikslas yra doku- 
mentuotai atskleisti sovietinio teroro mastus, deportacijų ir žudy- 
nių faktus, metodišką sovietinės valdžios politiką eliminuojant lie- 
tuvių elitą. 


EGZILIS IR AVAN(T)GARDAS 


Kauno intelektualams praėjusių metų gruodis atnešė tikrą kalėdinę 
dovaną - Jono Meko vizitą. Poeto ir avangardinio filmo kūrėjo veik- 
lai skirta konferencija VDU bei Garbės daktaro vardo suteikimo ce- 
remonija kaip reta buvo įspūdingi. Ypač J. Meko inauguracinė kal- 
ba, sujaudinusi net tuos, kurie niekad nesidomėjo nei poezija, nei 
avangardu. Mano viltis, jog savo samprotavimais apie egzilio ir avan- 
gardo sąsajas galėsiu pasidalyti su konferencijos dalyviais, stebint 
pačiam J. Mekui, neišsipidė. Svečių autobusas dėl blogo oro vėlavo, 
o man teko būti pirmam prelegentui. Tad pagrindinės pranešimo 
mintys galėjo būti patikrintos tik netiesiogiai, vogčiomis gaudant 
pašnekesio su poetu minutes po konferencijos. Išdavoje buvo gali- 
ma pasakyti, kad J. Mekas tik iš dalies pritarė interpretacijai, kurią 
pateikiau pranešime. Tačiau nežiūrint to, manau, kad toks požiūris 
turi savus pamatus. Avangardinio judėjimo veterano savirefleksija 
taip pat negali būti paskutinis žodis. Arvydas Šliogeris naujausios 
savo knygos „Niekio vardai“ skyriuje apie G. Hegelį bando įrodinė- 
ti, jog net didelis autorius neretai nieko doro apie savo kūrinį negali 
pasakyti. Šiuo atveju kūrinys - visas lietuviškasis avangardas, bu- 
vęs neeilinis lietuviško egzilio kūrybos ir skausmo vaisius. Tačiau 
būtent pokonferencinė polemika su J. Meku vertė atnaujinti refe- 
rato mintis, kurios, beje, nebuvo tvarkingai surašytos konferen- 
cijos posėdžiui. 

Nežinia, kiek netikėtas kitiems yra susiejimas į viena dviejų tar- 
tum labai skirtingų reiškinių. Vienas - egzilis — yra labiau socialinis, 
kitas - greičiau meninis. Tačiau spontaniškas noras kalbėti apie šiuos 
dalykus kartu kyla vien pagalvojus apie Jurgį Mačiūną, Joną ir Adolfą 
Mekus, ir dar kai kuriuos lietuvius, raiškiai įsirašiusius į dabarties 
moderniojo meno Mekos - Niujorko - undergroundo istoriją. Iš čia ir 
bandymas rašyti straipsnelio pavadinime žodį avantgardas taip, kaip 
ji primygtinai vartoja savo lietuviškuose tekstuose Jonas Mekas. 

Man pačiam ši sąsaja nėra itin nauja. Pirmąsyk ji dingtelėjo gal- 
von kone prieš porą dešimtmečių, skaitant Venecijos meno bienalių 
organizatoriaus bei meno istoriko Pjero Restanio per kelis žurnalo 
Domus numerius paskelbtą savitą avangardo istorijos versiją. Joje 
tik ką miręs Niujorke Fluxus patriarchas George Maciunas buvo įvar- 
dytas lietuvių neo-dadaizmo ryškiausiu atstovu, prilyginamas Nam 
Jun Paik, Andy Warhol, John Cage. Šalia figūravo John Lenon ir Yoko 
Ono, bitlų epochos šventieji, žvelgę nuo dažno Vilniaus bendrabučio 
sieninių spintų durų. Galima įsivaizduoti tą efektą, kurį juto soviet- 
metyje informacinio bado išsekintos galvos, patyrusios pasaulinėje 
meno tėkmėje dalyvaujančius lietuvius. Su dabartiniu metu Vilniaus 
dienų renginiais pagarsėjusia istorike Skaidra Kulakauskiene ir dar 
keliais draugais griebėmės versti šios avangardo istorijos skyrius: 
vienas iš anglų kalbos, kitas iš prancūzų versijos (Domus ėjo kelio- 
mis kalbomis iškart). Tada nė vienas iš mūsų gerai nemokėjom tų 
kalbų, iš kurių bandėme versti tekstus ir, be jokios abejonės, patyrė- 
me fiasko, kuris juokais galėjo būti pavadintas fluksišku žaidimu. 
Gerokai vėliau skaitinėdamas fluksininkų žurnalus ir Nam Jun Pai- 
ko straipsnius (beje, pristatančiusius ir Vytautą Landsbergį, kaip 7 
dešimtmetyje J. Mačiūno organizuoto Fluxus žaidimo paštu dalyvį) 
negalėjau atsikratyti minties, jog egzilio ir avangardo trajektorijos 


kažkaip susikerta. 

Antra: egzilio, išvietinimo, nužeminimo pojūtis sovietmetyje 7-8 
dešimtmetyje aplankė nevieną intelektualą, bandžiusį muistytis rep- 
resinio aparato ir nomenklatūrinės gerovės akivaizdoje. T. y. pana- 
šių dvasinio susvetimėjimo reiškinių buvo galima pastebėti lietuvių 
kultūroje abipus Atlanto. Čia pravartu prisiminti, ką Vytautas Ka- 
volis yra taikliai pastebėjęs savo knygoje Sąmoningumo trajektorijos 
(Čikaga, 1986). Anot jo, naujausių laikų lietuvių kultūros raidos ne- 
suprasime, jei savo studijų neparemsime sovietinėje Lietuvoje visdar ne- 
leidžiamu viešai pripažinti kultūros nedalomumo principu. V. Kavolis 
neabejojo, kad išeivijos po Antrojo pasaulinio karo kūryba yra tos pačios kul- 
tūrinės visumos vystymosi dalis kaip ir sovietinės Lietuvos kultūra. Jis rašė: 

Išeivijos kūrybos negalima menedžerišku nutarimu atskirti nuo sovie- 
tinės Lietuvos kultūros ne vien todėl, kad išeivija vienu metu buvo perė- 
musi kūrybinio proceso iniciatyvą, ne vien todėl, kad išeivijos kultūriniais 
laimėjimais sovietinėje Lietuvoje kūrybiškai naudotasi (ir kad sovietinės 
Lietuvos augintiniai yra vėliau davę gaivinantį įnašą išeivijos kuliūron), 
bet visų pirma todėl, kad ir išeivijos, ir sovietinės Lietuvos kultūra yra tos 
pačios tradicijos, nors ir skirtingomis socialinėmis sąlygomis, vystymasis 
šiandienybei. (p.10-11) 

Taigi, galima įtarti, jog tas pats išvietinimo arba nužeminimo (ka- 
voliškąja prasme, kurią mes išskleisime vėliau) pojūtis, nors ir 
paradoksaliai, tačiau kai kada gana panašiai reiškėsi tiek DP, tiek 
pokario Lietuvos kultūroje. Tik visiškai priešingos tos raiškos išda- 
vos. Vienaip reikalai klostėsi Niujorke, kitaip Vilniaus senamiestyje 
"ar pokalantinėje Laisvės alėjoje. Šiapus Atlanto vieni blaškėsi po vi- 
są Sovietų Sąjungą su Džeko Keruako Kelyje rankoje, kiti gyveno 
fikcijos pasaulyje tiek, kiek leido prieinama lektūra ar Lenkijos TV 
pirmoji programa, dar kiti, Eriko Fromo prisiskaitę, įsivaizdavo, 
kad vakarais galima pasivaikščioti po Niujorko planą, pakabintą 
ant kambario sienos. 

Tačiau, net įtarus tam tikrą egzilinių reiškinių panašumą 7-8 deš. 
Lietuvos ir išeivijos intelektualų tarpe, galima drąsiai teigti, kad so- 
cialistinio optimizmo ir rusifikacijos akivaizdoje saugoti tautinės 

kultūros tradiciją buvo svarbiau negu siekti išraiškos laisvių, nors 
tiek tradicija, tiek tos laisvės apraiškos buvo bemaž vienodai negei- 
džiamos oficialiosios valdžios. Galbūt skyrėsi represijų laipsnis, bet 
tai įrodyti galima tik specialiais tyrinėjimais. Galbūt ateityje sovieti- 
nio meno ar priklausomybės metų lietuvių kultūros istorijos tyrinė- 
tojai įžvelgs avangardo apraiškų, analogiškų niujorkietiškoms. J. Me- 
kas sako, kad žino tik tris lietuvių avangardo gigantus: M. K. Čiur- 
lionį, J. Mačiūną ir V. Orvydą. Tai inspiruoja mintį, kad pasaulio 
avangardistai gali kada nors imti kviesti visus į naująją Meką - Or- 
vydų sodybą, nozs tarp erudito Mačiūno ir pusmokslio akmenskal- 
džio Orvydo kūrybos motyvų galima įžvelgti esminių skirtumų. Ab- 
surdo žaidimo ir ironiškos grimasos prasme Mačiūno ir Orvydo veik- 
los produktai gali būti panašūs. Tačiau vis dėlto manyčiau, kad Ma- 
čiūnas savo fluxus žaidimus projektavo tarytum stovėdamas visos 
meno patirties ir globalinės to meno komercializacijos akivaizdoje. 
Jis šaipėsi iš to, kas konvencionaliai buvo priimta garbinti meno es- 
teblišmento sluoksniuose. Priešingai gali būti interpretuojamas Or- 
vydas. Jis buvo tas asmuo, kurį sovietinio gyvenimo absurdas pada- 
rė tarytum pasyviu veidrodžiu. Jis buvo tas, kuris lygumos sodyb- 
vietėje leido išaugti akmenų kalvoms. Visuotina prievartinė iškeldi- 
nimo iš sodybų politika (iš dalies reiškusi nuvarymą nuo žemės ar- 
ba kavoliškąjį nužeminimą ), privačios antkapių gamybos nuvary- 
mas į laukinį pogrindį, nonkomformistinės jaunuomenės ir inteli- 
gentijos interesas kartu kūrė (-si) Orvydų sodyboje. Asmuo, regis, 
buvo tik įrankis kasdieninio sovietinio absurdo kūrėjų rankose. Tai 
savotiškas to absurdo folkartas, kurio daug kas nelaikytų net užuo- 
mina į meną, visiškai pragmatiškai manant, kad tokius daiktus pri- 
pažįstant menu arba kultūra, atsirastų galimybė bet ką vadinti me- 
nu arba kultūra. V. Kavolis paskaitose yra išryškinęs panašią kultū- 
rologinę problemą, susijusią su sociologų bandymu suvokti kultūrą 
kaip simbolinį, ekspresyvųjų socialinio elgesio aspektą. Anot Kavo- 
lio, kultūros šiuo atveju būtų pilna visur — ir juo daugiau bet kaip elgiama- 
si, tuo daugiau būtų gaminama kultūros. Ypač daug jos būtų tam tikros 

rūšies visuomeninių bepročių elgesyje, kur viską nulemia simbolinis eks- 
presyvusis aspektas. (V. Kavolis. Kultūros dirbtuvės. V. 1995. P. 18.) 

Dabar vis dėlto regisi, jog didesnį svarį anuometinėje LTSR įgijo 
tautinės tradicijos gynyba, nors vietinio avangardo reiškinių taip pat 
negalima apeiti. Kita vertus, darosi aišku, kad net suvokiant pasku- 
tinio pusšimčio metų lietuvių kultūros sroves kaip vienos visumos 
dalis, reikia labai atsargiai daryti bet kokius lyginimus. Be to, šių 
pastabų tikslas yra ne tiek gilinimasis į vidinio egzilio galimybes 
sovietmetyje ir jo lyginimas su „pirmarūšiu“ politiniu pokario egzi- 
liu Vakaruose. Nors ir šis klausimas yra tirtinas bei įdomus. Čia tik 
norėtųsi susikaupti ties dalykais, susijusiais su Jonu Meku, kurie gal- 
būt padėtų jo aplinkos interpretacijose. 


Kodėl avangardas sietinas su vienokiu ar kitokiu egziliu? Dau- 
giausia konceptualių atramos taškų rastume to paties Kavolio dar- 
buose. Jis rašė ir apie lietuvių avangardą, ir apie lietuvių egzilį 
(žymiai daugiau negu apie pirmąjį), nors tokios tiesmukiškos kore- 
liacijos, kurią čia bandome svarstyti, nėra specialiai tyręs. Šiame dis- 
kurse siejasi į vieną kelios bendros prielaidos: bet kokios avangardi- 
nės akcijos yra iššūkis Tradicijai per exelence. Bet koks egzilis yra sa- 
vanoriškas ar prievartinis išėjimas iš Tradicijos, atsiskyrimas nuo 
natūralios prigimtinės aplinkos. Taigi abu reiškiniai - egzilis ir avan- 
gardas - atsiduria panašiame santykyje būtent su ja, didžiaja meno 
ir kultūros Tradicija. Iš čia plaukia galimybė apmąstyti tai, kas sieja 
tuos reiškinius. 

Savo knygoje Nužemintųjų generacija Kavolis egzilus yra pakrikš- 
tyjęs daugeliu vardų. Tai ir nužemintieji (...karta, praradusi žemę, 
praradusi naivų bradūnišką tikėjimą prigimties harmonija ir stipry- 
be, karta, kuri meluotų, jei ji kalbėtų apie savo priklausomybę tam, 
kas žmogui duota...) ir istorijos triuškinamieji (...pro šį tragišką istori- 

jos finalą pasirodo galutinis žmogaus nužeminimas, kurį jau galima 
pavadinti metafiziniu pasityčiojimu...). Istorija ir visa iškili civilizaci- 
jos Tradicija išlikusiam po II pasaulinio karo žmogui - tai tik ištisi- 
nis pasityčiojimas iš žmogaus. Jokia iškili muzika, jokie elitariniai 
meno kūriniai, joks šimtmečius puoselėtas etiketas neapsaugojo žmo- 
gaus nuo deportacijų, genocido, miestų ir kaimų sulyginimo su že- 
me. Ar po viso to buvo galima po senovei kuo nors tikėti? Kas belie- 
ka? Sąmoningas nužemintųjų generacijos santykis su istorija prasi- 
deda žeidžiančiu istorijos neteisingumo pajutimu. Istorija, - rašė Ka- 
volis, — neteisingiausia tiems, kuriems ji atėmė galimybę realizuoti savo 
pajėgumą. Taip sakydamas jis aiškiai suprato panašumą tarp visų lai- 
kų egzilų ir visų rasių skrinudžiamyjų (arba neprivilegijuotu žmogumi 
apskritai). 

Mekas itin raiškiai įpynė savo išgyvenimus į šitokį Kavolio kon- 
ceptą (neatsitiktinai jis labai aktyviai prisidėjo prie pirmųjų Metme- 
nų žurnalo numerių leidimo), net suteikdamas ir taip DP žmogaus 
kraupiam paveikslui papildomo tragizmo (Europoj, 1945 ): 

„dabar visa tai buvo prieš jį: jis buvo staiga vienas iš tų kelių, kurie 
išlaukė: kurie vėl stojo prieš gyvenimą — ir tada jis staiga turėjo užlaužti 
savo rankas ir šaukti, kaip niekas gyvas nėra šaukęs, tik dabar realizuoda- 
mas viską: kad viskas bėra tik inercija, kad viskas yra prarasta, kad jo mus- 
kulai yra mirę, kad jo lytis yra mirusi, jo atmintis, jo jausmai, jo tikėjimas 
žmogumi ir jo tikėjimas Dievu - kad jo noras gyventi yra miręs — viskas 
mirę, užmušta, kad šita krūva griuvėsių yra jau daugiau ne žmogus. (Met- 
menys, Nr.l, p.4) 

Nors šitas metafizinis skausmas gali pabudinti, tačiau, anot Me- 
ko, ne visi yra pašaukti šiam sąmoningumo aktui. Daugumai labiau 
tiktų jo charakteristika iš antrojo Metmenų numerio: 

„aš negalių įsivaizduoti, kokios jėgos ir kokios koncentracijos stavyk- 
los išvalytų ir išbudintų lietuvius, kuriuos aš matau Amerikoje. Jie yra 
kaip žydai: nei žydai, nei lietuviai nepasimokė iš savo skausmo. Nei trem- 
tis, nei koncentracijos stovyklos nepraturtino ir neprabudino ir nesukėlė jų 
jautresnių, tragiškesnių žmogiškųjų jausmų... Niekas nesukėlė juose jokių 

abejonių savo bentodairiu, užbalzamuotu teisingumu, jokio abejojimo savo 
išdidumu. Ir tai todėl, aš tikiu, jie ir šita juokinga tremtinio mirtimi yra 
baudžiami..( P.26.) 

Kad ir ką būtų išdavusi išeivija, egzilyje pabudusieji yra išmokę 
skausmo universalumą. Anot Kavolio, jei nuo istorijos pabėgusieji tesi- 
sieloja jiems patiems padarytomis skriaudomis, tai sąmoninguosius egzi- 
lus jų patirtoji skriauda yra įjautrinusi visuotinam žmogiškosios egzisten- 
cijos neharmoningumui ir iš šio pajutimo kylančiai moralinei pareigai. Li- 
kimas tokių sąmoningųjų, išbudintųjų egzilų - savyje pajusti užslo- 
pintą kūrybinio pajėgumo balastą. Regis, mes iki šiolei nepakanka- 
mai aiškiai suvokiame, koks milžiniškas kūrybinės energijos poten- 
cialas ėmė skleistis DP lageriuose. Kūrybingumas savo ruožtu tam- 
pa moraline pareiga, stiprinančia visų nužemintųjų solidarumą. 


Kur slypi avangardo energijos ištekliai? Ar ne panašiuose šalti- 
niuose? Apskritai nužeminimas kaip istorinis reiškinys yra neabejo- 
tinai senesnis. Karai, religiniai persekiojimai ir badmečiai sukelda- 
vo migracijas. Taip nuo Mayflouwer piligrimų išsilaipinimo Naujaja- 
me Pasaulyje prasideda JAV - emigrantų šalies istorija. Priešingai 
avangardinė kultūra, kuri labai apibendrintai apibrėžiama kaip 
požiūrių, elgesio modelių bei išraiškos formų rinkinys, būdingas 
menininkams, kurie, pradedant maždaug nuo 1880 m., Europoje ir 
Amerikoje jautėsi esą meninės veiklos varomoji jėga. Tačiau, kaip 
įrodinėja Kavolis savo knygoje Kultūros psichologija (Vilnius, Baltos 
lankos, 1995), avangardas taip pat gali reikšti bendrųjų psichokul- 
tūrinių pokyčių varomąją jėgą. Kiekvienas avangardinis sąjūdis ma- 
žiausiai bent jau vienoje savo fazėje siekia realizuoti tai, ką dadais- 
tai vadino išardymu, tabula rasa idealu, kuris persilieja iš individo ir 
meninės plotmės į kolektyvinį gyvenimą. Kai kurie meno sociologai 
identifikuoja šias pagrindines avangardistų veiklos ypatybės: 

„aktyvistinė“ (veikimo džiaugsmas), „antagonistinė“ (nusiteikimas 
prieš ką nors), „nihilistinė“ (bet kokių ribų griovimas) bei „agonisti- 
nė“ (savęs naikinimas). Šie labai sąlygiški bruožai atrodo labai susi- 
liečia su tais, kurie nevalingai arba sąmoningai sustiprėja nužemin- 
tųjų gretose. Tokią prielaidą sustiprina mintys, kurias 1977 m. Me- 
kas užrašė savo dienoraštinėse pastabose apie Jurgį Mačiūną: 

Kartais pagalvoju, kad Jurgio požiūris į gyvenimą ir jo gyvenimo bū- 
das yra lyg žmogaus, kuris nieko jau iš gyvenimo nebesitikėtų. Jis jau pri- 
ėmė, kad jam šiame pasaulyje nėra pasitikėtinos vietos nei geografiškai, nei 
fiziologiškai. Jo kraštas buvo paaukotas ant Jaltos altoriaus; kūnas - jo kū- 
nas laikosi tik jo paties užsispyrimo dėka. Kas dar jam liko, tai jo juokas. 
Čia tai jau jis karalius. Karalius savo paties sukurtoje karalystėj. Karalius 
ir karaliaus juokdarys kartu. Gyvenimo žaidimų kompozitorius ir vežisie- 
rius. ( Laiškai iš Niekur. - Vilnius. Baltos lankos. 1997. P.40) 

Fluxus iniciatoriaus charakteristika labai iškalbinga. Ir net jei su- 
sitikimo konferencijos metu Mekas neigė tiesioginį egzilio ir avan- 
gardo sąryšį vis dėlto kaip istorikas drįsčiau pasikliauti jo paties die- 
noraštinėmis pastabomis. Ypač mintimis apie tai, kas suformavo to- 
kius Mačiūno egzistencinius orientyrus. 

Kas jį tokiu padarė? Karas? Pokario išvietintyjų — pabėgėlių stovyk- 
los? Kas jį patraukė prie laikino, praeinamo, neapčiuopiamo? O galėjo kli- 
pot, kaip kiti, prieš aukštojo klasikinio meno veršį. 

Galiausiai ar nekelia įtarimo, kad avangardinį nihilizmo jausmą 
stiprina nusivylimas civilizacijos galiomis, nesugebėjusiomis pasau- 
lio apsaugoti nuo tragedijos, kurį išgyvena egzilas kur nors DP la- 
geryje. Anot Meko, mėgstamiausia istorinė asmenybė Mačiūnui bu- 
vo Liudvikas XIV: 

Rossellini filmas apie Louis XIV yra jo mėgstamiausias filmas. Louis 
XIV, Liudvikas Keturioliktasis, buvo tas, kuris pasakė : „Po manęs nors ir 
tvanas!“. Jurgis su juo visai sutinka. Nes jis nepriima šiuolaikinės civiliza- 
cijos. Jis nei cento neduotų, dėl ko žmonės rūpinas, ką kalba, jų nuosavy- 
bes, rūpesčius : jo akimis visa tai be vertės. Niekiai. (P.41.) 

Visa tai, nors netiesiogiai, slidinėjant vingiais, atveda prie eg- 
zilio ir avangardo sankirtos. Mačiūno fotomontažas su skausmo 
iškreiptų lūpų nuotraukų serija liudija ne tik Meko minėtus auto- 
riaus prisiminimus iš karo metu patirtos apendicito operacijos, 
kurią medikai buvo priversti padaryti be narkozės. Tai tuo pat 
metu kažkas, kas primena metafizinį nužemintųjų generacijos 
skausmą. Skausmą, sukeltą išvarymo iš Rojaus, iš Tradicijos, iš 
natūralių bendruomenių. 

Grįžtant prie Kavolio palikimo, pravartu stabtelti ties tomis jo 
sąmprotavimų vietomis, kur beveik tiesiogiai susiejami egzilio ir 
avangardinės kultūros reiškiniai, ypatingai prasiveržę šeštame - sep- 
tintame dešimtmečiuose. Analizuodamas vienos iš galingiausių to 
meto avangardinio meno krypčių - absurdo teatro - psichologines 
temas, jis pastebėjo - greta kitų - du mūsų temai svarbius bruožus. 
Pirmiausia ištrėmimas iš istorijos (arba susvetimėjimas jai), kurioje įvykę 
ar tebevykstantys įvykiai nebėra suvokiami kaip prasmingi ar emociškai 
reikšmingi. Antra, psichologiškai „maitinančių“ ir patenkinančių visuo- 
meninių santykių negalimybė. (Kultūros psichologija, p-138. ) 

Dar daugiau, tokius egzilus ir avangardistus kaip Jurgis Mačiū- 
nas galima priskirti ir prie pabudusių (plg. cituotus Meko tekstus pir- 
muosiuose Metmenų numeriuose), ir prie dvigubai atstumtųjų. Ma- 
čiūnas priklausė prie DP (displaced persons - išvietintieiji ), tačiau 
tuo pat metu jis buvo atstumtas nuo bendro likimo brolių. Regis, 
būtent jam buvo aiški absurdiška psichologiškai maitinančių ir pa- 
tenkinančių visuomeninių santykių negalimybė. Jurgis visados bus 
lietuvis, - rašo Mekas. - Didelė Fluxus programos dalis susideda, išplau- 
kia iš jo vaikystės prisiminimų — iš vaikų žaidimų. Amerikos lietuviai jį 
atstūmė : jis raupsuotas... 

Žinoma, būtų beviltiškai naivu tikėtis visas menų paslaptis atra- 
kinti vienu raktu. Galvojimai apie egzilio ir avangardo ryšius toli 
gražu nereiškia bandymų vieną sudėtingą reiškinį paaiškinti kitu. 
Nuo XX amžiaus pradžios avangardiniuose sąjūdžiuose Paryžiuje 
ar Niujorke buvo daug nevietinių, tačiau Pikaso ar Brako aplinkos 
nepavadinsi egziline. Postavangardiniame Niujorke taip pat gausu 
neamerikiečių — bet jų nepavadinsi egzilais. Vis dėlto šeštajame ir 
septintajame dešimtmečiuose atsikvošėjimas nuo karo siaubo buvo 
itin skausmingas. Galbūt labai atsargiai teigiant, avangardo kultūra 
nebūtų įgijusi tokių bruožų, kokius dabar mes įsivaizduojame. Jo- 
nas Mekas sako: Žmogus turi gyvent kur gimė ir vaikas augo. Kitaip jis 
gyvena be kvapų, be garsų, be prisilietimo prisiminimo. Jis taip neturtin- 
gas, taip biednas. Be kvapų, be atospalvių, be garso nuskambėjimų, atoai- 
džių, be daiktų atsiskambėjimo. Jis tada išauga įšiaurus, piktas, aštrus, kaip 
peilis. (Laiškai iš Niekur, p.23) 


Kauno diena, 1998 08 01 

JUOZAPO IGNACO KRAŠEVSKIO 
FENOMENAS 


J.I. Kraševskis gimė 1812 m. Romanove, Gardino gub. Tėvas atsikė- 
lęs iš Mozūrijos. Būsimasis rašytojas baigė Svisločės gimnaziją ir 1829 
pradėjo mokytis Vilniaus universitete, kurį baigti sutrukdė sukili- 
mas bei universiteto uždarymas. 1831 m. buvo suimtas ir daugiau 
kaip metus praleido rusų kalėjime. Išėjęs iš kalėjimo liko Vilniuje ir 
įniko į miesto istorijos studijas. 1835-1859 gyveno Volynėje, tačiau 
itin tamprūs ryšiai su Lietuvos sostine nenutrūko ir tuomet. Čia 
rodėsi J. I. Kraševskio leidžiamas vienas populiariausių ano meto 
intelektualinių žurnalų Atheneum, pasaulį išvydo ir pirmosios auto- 
tiaus knygos. 1859-1863 gyveno Varšuvoje, o po sukilimo nuslopi- 
nimo emigravo į Vakarus. Ilgai gyveno Drezdene, o mirė Šveica- 
rijoje 1887 m. Visad pasižymėjo nepaprastu darbingumu bei akty- 
vumu įvairiausiose veiklos srityse. Gyvendamas Ukrainoje rūpino- 
si mokyklų reikalais, buvo Žitomiro teatro direktoriumi, Varšuvoje 
redagavo populiarų dienraštį Gazeta Codzienna, net sulaukęs senyvo 
amžiaus, Drezdeno laikotarpiu, pasinėrė į nelegalią politinę veiklą, 
remdamas lenkų ir lietuvių išsivaduojamąjį judėjimą, už ką antrą- 
syk gyvenime, kaip ir jaunystėje, atsidūrė kalėjime. Tik dabar ne ru- 
sų, bet prūsų. Trys su puse metų, praleistų Magdeburgo kalėjime, 

J. I. Kraševskis charakterizuojamas kaip bene vaisingiausias ir 
darbščiausias autorius ne tik praėjusio šimtmečio Lenkijos ar Lietu- 
vos masteliu matuojant, bet ir šiuolaikinės pasaulinės literatūros 

kontekste. Jis gali būti lyginamas nebent su Aleksandru Diuma vy- 
resniuoju. Parašė apie 300 knygų. Daugiausiai tai romanai, apysa- 
kos, kelios poezijos knygos. Jam didelę įtaką darė V. Skotas, V. Hu- 
go, H. Balzakas, taip pat E. T. Hofmanas bei Č. Dikensas. Grožinėje 
kūryboje nuo sentimentalaus romantizmo J. I. Kraševskis labiau kry- 
po realizmo link. Kita vertus, nors ir išvaręs gilią vagą XIX a. istori- 
nės beletristikos laukuose, o gal ir dėl nepaprasto darbų gausumoir 
skubos, jis nesukūrė itin iškilių ir tobulų dalykų. 

Tačiau pastaruoju metu jo kūrybon dabarties tyrinėtojų (tai itin 
aktualu Lietuvos kultūros istorikams) akys krypsta dėl ypatingo ra- 
šytojo santykio su istorijos mokslu bei, atskirai paėmus, su Lietuvos 
istoriografija. Ilgą laiką Kraševskis istorikas buvo pasislėpęs po Kra- 
ševskio rašytojo paveikslu. Antrasis visiškai užgožė pirmąjį. Tuo tar- 
pu Lietuvos istorijos mokslo istorijoje J. I. Kraševskio darbai užima 
atskirą ir dėmesio vertą vietą greta J. Lelevelio, J. Jaroševičiaus, 
I. Onacevičiaus, T. Narbuto ar S. Daukanto. Tai pirmiausia keturi 
tomai Vilnius nuo įkūrimo iki 1750 ( Wilno od samego początku do 1750. 
vol. 14, - Wilno, 1840-1842); dvitomė Lietuva. Senovės istorija, teisė, 
kalba, tikėjimas, papročiai, patarlės, padavimai ( Lihwa. Starozytne dzieje, 
prawo, jezyk, wiara, obyczaje, przyslowie, podanie. vol.1-2. - Wilno, 1847- 
50); vienintelis iki šiolei letuviškai pasirodęs veikalas Vytauto Lietu- 
va. - Vilnius „Mokslas“, 1994 (Litwa za Witolda. - Wilno, 1850) ir ga- 
liausiai paskutinieji trys tomai: Lenkija trijų padalinimų metu (Polska 
w czasie trzech rozbiorow. — Warszawa, 1873-1875), kurioje taip pat 
nemažai vietos skirta Lietuvos Didžiosios Kunigaikštystės istorijos 
reikalams. Nemažai problematiškų ir poleminių, o kartais teorinių 
straipsnių Lietuvos praeities tyrinėjimų tematika jis paskelbė peri- 
odinėje Rusijos spaudoje. Nemažai buvo nuveikta ir archeologijos 
bei meno istorijos srityje. Tad J. I. Kraševskis kaip istorikas yra visų 
pirma Lietuvos istorijos tyrinėtojas. Gi Kraševskis romantikas tos 
istorijos ėmėsi pirmiausia kaip savo gimtosios šalies istorijos. Tai 
jokiu būdu nelaikytina svetimšalio istoriko akademinio susidomėj- 
mo vaisiumi, o rodytų autoriaus priklausymą tiems mūsų XIX am- 

žiaus visuomenės sluoksniams, kuriems lietuviškumas pirmiausia 
reiškė priklausymą LDK piliečių palikuonims, vis dar išpažinusiems 
tą senovišką tradicinę vertybę, bet kalbėjusiems ir rašiusiems lenkų 
kalba. Tiesa, daug kas autoriaus istoriniuose tyrinėjimuose nemalo- 
niai skamba dabarties lietuvio skaitytojo ausiai. Atrasime eilučių, 
kuriose piešiamas žiaurus Lietuvos didžiojo kunigaikščio Algirdo 
elgesys su apsikrikštijusiais gentainiais arba, sekant Dlugošu, ten- 
dencingai pavaizduota lietuvių kariuomenė Žalgirio mūšyje. Tačiau 
tai neleidžia skubotai visa ko priežasčių ieškoti J. I. Kraševskio tau- 
tiniuose sentimentuose. Daugelyje kitų atvejų lenkams tenka dar dau- 
giau kritikos. Tai lėmė drąsus kritiškumas, kurį autorius taikė kitų 
istorikų bei metraštininkų darbams ir kurio iš vėlesnių skaitytojų 
visiškai pelnytai susilaukė jo paties darbai. Čia itin svarbu pabrėžti 
jo metodą, jo siekimą suderinti nepaprastai sudėtingas kritinio po- 
žiūrio į pirminius istorijos šaltinius ir meninio vaizdavimo būdo sa- 
vybes. Čia rašytojas iš tiesų pasirodo labai unikalius autorius. Ir nė- 
ta paprasta atsakyti į klausimą, ar susidomėjimas istoriniais tyrinė- 
jimais buvo nulemtas menininko siekimo savo romanams bei apy- 
sakoms suteikti kuo rimtesnį mokslinį pagrindą, ar - atvirkščiai — 
meninė vizija ateidavo į pagalbą tenai, kur mokslas tapdavo bejėgis, 
kur turima istorinė medžiaga nebeleisdavo atsakyti į romantiškai 
sielai aktualius egzistencinius klausimus, kur mokslinis metodas pa- 
sidarydavo nelaisvės grandinėmis. Bandymas perteikti istorinių ro- 
manų pagalba ištisą Lietuvos ir Lenkijos istorijos epochą gali būti 
interpretuojamas ir kaip visiškai suprantamas istorijos populiarini- 
mas, ir kaip pastanga pelnytis duoną rašytojo darbu. Bent praėjusio 
amžiaus pirmojoje pusėje tai buvo beveik neįmanoma. (Kitas žymus 
istorikas T. Narbutas viename savo laiške yra net išsitaręs, jog tik 
J. I. Kraševskis galėjęs išsiversti iš savo honorarų.) Tačiau leiskim 
Tašytojui pačiam paaiškinti savo metodo esmę. 1838 m. paskelbta- 
me straipsnyje Lietuvos istorija jis dėstė maždaug taip: mes be kai 
kurių darbštuolių veikalų beveik nieko nežinome apie Lietuvos pradžią; 
senųjų šaltinių jau nebėra - jie žuvo, o padavimai ir legendos, 

kuriais galima būtų pasiremti, ištirpo, susimaišė su vėlesnėmis ap- 
našomis, ir reikia daug triūso įdėti, kad atskirtum, kas čia išties se- 
na, o kas nauja; kaimyninių šalių kronikos daug kalba apie Lietuvą, 
bet beveik visados tendencingai. Tad kuo remtis - klausia J. I. Kra- 
ševskis, — kad išaiškintume Lietuvos senovę. Jis apskritai kiek abe- 
joja, ar tirdamas seniausią mūsų tautos pradžią istorikas - mokslini- 
nkas apskritai įstengs parodyti ką nors daugiau negu savo erudiciją 
ir velnionišką darbštumą. Ar įmanoma žilajai Lietuvos praeičiai su- 
teikti gyvybės ir pilnatvės vaizdą? Iškasamų gyvūnų liekanos visados 
bus tik liekanos..., o senosios Lietuvos istorija per amžius liks tik ki- 
nų, vardų rinkinys, pasitarnaus išvadoms, palygininmams, sausiems, ne- 
gyviems J...J išvedžiojmams, bet nekad nebus tuo, kuo stengiasi būti ir turi 
būti istorija. Tad ką turi daryti tas, kuriam praeities vaizdas yra būti- 
nas suvokti save, savo vietą po saule, savo pašaukimą ir lemtį, gal 
net savąją misiją? Iš J. I. Kraševskio straipsnio aiškėja bene didžiau- 
sia romantizmo laikų istoriko problema - egzistenciniai poreikiai 
verčia pasirinkti tokį tyrimo objektą, kurio aprašymui beveik nėra 
mokslinės analizės galimybių, pirminių šaltinių, be kurių akademi- 
nis istorikas negali daryti nė žingsnio. Būdamas tikras romantizmo 
laikų istorikas, autorius pasirenka sau tokį kelią, kurį skeptiškai ver- 
tins visa vėlesnoji istoriografija, ypač pozityvistinė, nes jai pasiro- 
dys absurdiška rašyti apie dalykus, triskart neparemtus pirminiais 
šaltiniais, autentiška medžiaga. Pasak rašytojo, istorija — tai grįžimas 
prie to, kuo anksčiau ji buvo. Sakau "grįžimas" todėl, kad istorija (suprask - 
istorijos mokslas — E.A.) kuriam laikui buvo paskendusi painiuose tyrinėji- 
muose, kurie turėjo ateiti po barbariško senųjų pėdsakų nusiaubimo /..J 
Istorija — tai praeities paveikslas, jos balso aidas, buvusio gyvenimo vai- 
duoklis, o ne pavadinimų sąrašas ar chronologinė lentelė. Vaiduokliškos 
arba įsivaizduojamos istorijos kalba tad tolsta nuo mokslinės 
griežtos kalbos, nors visi įmanomi praeities liudininkai nepraranda 
savo vertės. Priešingai, tą vertę bandoma išsaugoti, pabrėžti, pasi- 
telkiant kitokią medžiagą - liaudies kūrybos pavyzdžius, legendas, 
priežodžius, taip pat senus antkapinius įrašus, ženklus bei žymenis, 

J. I. Kraševskis kruopščiai perpasakoja kronikose ar metraščiuo- 
se aptinkamus padavimus, nors nepraranda ir kritiškumo. Juose 
nėra nieko, kuo galima pasitikėti kaip tikru įvykių liudininku, bet 
kita vertus — jie vis dėlto nėra nebylūs, jie kažką pasakoja, tik reikia 
suprasti to pasakojimo prasmes. Savo Lietuvoje jis teigia: Įvykių, 
kurie sruvo žeidžiami užmaršties, fone kyla iš margaspalvių spindulių 
austi padavimų statiniai, tikri oro reiškiniai, panašūs į tuos, kuriuos jū- 
rininkai mato jūroje. Juose atgyja senų sugriuvusių statinių pavidalai, 
betgi švytintys tūkstančiu spalvų, atšvaistų, viliojančių ir stebuklingų. 
Gilus senas protas visur rodo savo žilą plauką pro rožinį padavimo ap- 
siaustą. Didelė rimtis, didžiulis nuosaikumas čia keistai jungiasi su vešlia 
poetine vaizduote. 

Ką tik palietė padavimas - idealizuota, įvykiai tapo kūnu, epochos virto 
žmonėmis, amžiai susitraukė į metus, tautos pakilo iš kapų ir įsiasmenino 
apčiuopiamais pavidalais. Iš mirusių istorijos šukių liaudis sugebėjo sudė- 
lioti sau gyvą istoriją. J. I. Kraševskis supranta savo pašaukimą labai 
panašiai; jis siekia padaryti kažką panašaus į tai, kas, anot jo, pa- 
vyksta padaryti kolektyvinei liaudies sąmonei. Nors tuo pačiu me- 
tu jis puikiai suvokia, kokios to metodo ribos. Neabejotina, jog vel- 
tui, kas nors iš šio sudraskyto ir vėl klijuoto audinio stengtysi laisvai su- 
kurti vientisą įvykių eilę /.../ Visame tame gausu poezijos, gausu gražių 
sumanymų, kuriuos sudėjo amžiai, ir meninė šio vaizduotės ir liaudies įkvė- 
pimo vaisiaus vertė nepaneigiama. Jie — tai ta gėlė, išaugusi ant kapų, kuri 
juk turi savyje kažką iš po ja gulinčių palaikų kūno ir dvasios. 

Rašytojas romantikas tikina save, kad dar tebėra dvasinis ryšys 
tarp praeities ir dabarties, gija tarp mirusiųjų ir gyvenančiųjų. Šis 
tikėjimas ( ne žinojimas) jo yra aiškiai suvokiamas. Savo tekstuose 
J. I. Kraševskis nepamiršta parodyti, jog puikiai suvokia, kuo pada- 
vimas skiriasi nuo istorinio fakto. Bet tuo pat metu jis ištisai cituoja 
didžiulius šaltinių gabalus, mėgaujasi jų poezija ir jų išmintimi, ieš- 
ko tautos dvasios bruožų ir jos pirmykščio gyvenimo liudijimų. Jis 
tartum vedžioja skaitytoją po istorinių paveikslų galeriją, nešykš- 
tėdamas ekskursijų vadovo komentarų, leisdamas praeičiai kalbėti 

pačiai už save. Iš čia rašytojo stiliaus savybė: paveikslas, atspindys, 
atstovas, pagaliau gėlė, išaugusi ant praeities palaikų kapo - tai vis žo- 
džiai, nurodantys, kad jo cituojami šaltiniai tik atstovauja praeitį, jie 
yra tiktai autoriaus parinkta nuoroda į istorinę tiesą, vaizduotę jau- 
dinantis pradas. Taip J. I. Kraševskio istorinių veikalų kalba ir sti- 
lius peržengia meno valdų ribas, o jo istorinė beletristika atsiremia į 
tokius faktus, kuriais operavo jo laikmečio istorijos mokslas. Jis pa- 
sidarė žymiausias menininkas tarp istorikų ir žymiausias istorikas 
tarp menininkų. 

Lietuvių visuomenė tautinio atgimimo metu ypač buvo paveikta 
meninės rašytojo kūrybos, nors ir jo moksliniai darbai nebuvo pa- 
slapty. Pirmiausiai poezija, kuriai buvo paaukoti kūrybinės jaunys- 
tės metai. 1838 m. Vilniuje pasirodė jo poezijos rinktinė, kurioje bu- 
vo sudėti Lietuvos istorijai skirti kūriniai : Biruta, Keistutis, Ryngala, 
Devynios Lietuvos giminės. Tačiau tikrą lietuviškų patriotinių jausmų 
audrą sukėlė po kelerių metų pasirodę poetiniai darbai - Vytolio rauda 
(1840), Mindaugas (1842) ir Vytauto kovos (1844 ), sujungti į stambes- 
nį kūrinį, pavadintą Anafielas. Vytolio rauda — tai poema apie legen- 
dinio pusdievio Vytolio karo žygius ir lietuvių tautos pradžią. Ši 
poema labai įdomi dainų intarpais,padavimais ir raudomis. Stanis- 
lavas Moniuška ja remdamasis parašė kantatą Milda. Jau 1857 m. 
žemaičių poetė Karolina Praniauskaitė išvertė lietuviškai poemos 
fragmentą Žalčio motė ir paskelbė L. Ivinskio kalendoriuje. Aušri- 
ninkas ir didelis J. I. Kraševskio kūrybos garbintojas A. Vištelis-Viš- 
teliauskas išvertė visą Vytolio raudą ( kuri jam atrodė tarsi lietuviška 
biblija) ir publikavo paties J. I. Kraševskio lėšomis. Tad rašytojo kū- 
ryba įtaigiai, nors ir netiesiogiai formavo visos lietuvių šviesuolių 
kartos praeities viziją, kuri žymia dalimi virto mūsų dabartinės isto- 
rinės sąmonės lytimis. Mindaugas ir Kęstutis, Vytauto didybė, Žal- 
girio kovotojai rašytojo kūryboje užėmė ypatingą vietą. 

Greičiausiai neperlenksime pasakydami, jog greta kitų istorinės 
mūsų sąmonės stereotipų dėka J. I. Kraševskio kūrybos nepajudina- 
mai įsitvirtino ir Pilėnų gynėjų susideginimo vaizdinys. Bene popu- 

liariausias lietuviškas operinis kūrinys, populiariausia arija - viso 
to galėjo ir neasirasti, jei ne J. I. Kraševskio Kunigas, pirmąsyk publi- 
kuotas 1882 m. Lietuvių skaitytojui jis siūlomas nebe pirmąjį kartą. 
Veikalą į lietuvių kalbą išvertė dar 1908 m., kuomet susidomėjimas 
Lietuvos istorijos praeitimi jau iš tiesų buvo palietęs platesniuosius 
tautos sluoksnius ir kuomet jau brendo viltis atgauti nepriklausomą 
tautinę būtį. Kunigas priklauso vėlyvajai rašytojo kūrybai, kuomet į 
seniausius Lietuvos istorijos laikus jis vis rečiau nukeldavo savo skai- 
tytoją, daugiau gilindamasis į naujesnius, kartais net visiškai nese- 
no antirusiško sukilimo laikus. Tai apkritai vienas paskutiniųjų jo 
kūrinių lietuviška tematika ir galbūt ne pats sėkmingiausias. Tačiau 
neabejotinas jo poveikis mūsų visuomenei, nuo knygos parašymo 
laikų pergyvenusiai jau ne vieną atgimimą ir ne vieną nuopuolį. Pi- 
lėnų idėja ir pasiaukojmas Lietuvos labui pasidarė beveik neatski- 
riami dalykai. Tiek neatskiriami, kad pačios istorinės tiesos klausimas 
net pozityvstiškai nusiteikusiam skaitytojui pasitraukia į antrąjį planą. 
Lieka padavimo dvelksmas, kuris irgi turi savo teisę ir tiesą. 

Šio straipsnio istorijoje yra kelios aplinkybės, kurias norėtysi iš pat pra- 
džių atskleisti skaitytojui. Pirmiausia: šių metų „Santaros-Šviesos“ suva- 
žiavime Anykščiuose buvo perskaityta paskaita „Trys lietuvių kultūros is- 
toriografijos slenksčiai“, kurios autorius dar negalvojo apie spaudą. Pa- 
skaitos apmatai, savotiškos tezės buvo paruoštos raštu, bet ir tai tik tos, 
kurios lietė pradinę temos dalį. Visa kita sesijos metu virto laisvu pasakoji- 
mu. Po kelių mėnesių pertraukos, „Metmenims“ paraginus, kamuojamas 
didelių abejonių, šių eilučių autorius ėmėsi iš atminties rekonstruoti pa- 
skaitos turinį, o gal net jos nuotaiką. Pirmasis skirsnis išliko nepakeistas, 0 
kiti du buvo parašyti iš naujo. Tos aplinkybės nulėmė nelygumus ir frag- 
mentiškumą, tačiau autorius yra įsitikinęs, kad ir paskaitoje, ir šiame straips- 
nyje jo samprotavimų esmė buvo ta pati. 


Kalbant apie lietuvių kultūros istorijos tyrinėjimų būseną, gana 
paprasta būtų pradėti nuo to, kas šiandieninėje Vakarų kultūrologi- 
joje yra daroma, ir palyginti su mūsų reikalais. Galima, žinia, ir čia 
pakliūti į spastus, kadangi apskritai kultūros istorijos, kaip atskiros 
disciplinos, santykiai su giminingomis istorijos mokslo šakomis, ir 
seniau buvę sudėtingi, anaiptol nepalengvėjo, į viešumą iškilus sėk- 
mingiems mentaliteto, idėjų ar psichoistorijos darbams. O įsivelti į 
klausimą, kas yra ir kas nėra kultūros istorija, arba — kas gali, o kas 
negali būti tos istorijos tyrimo objektu, nenorėčiau įsivaizduodamas, 
jog tokie klausimai pagrįstai galėtų būti atskiros diskusijos prie ap- 

valaus stalo tema. Tad čia nesiruošiu vardinti kokios kultūros isto- 
riografijos mokyklos mane imponuoja Vakaruose ir kokių veikalų 
nesimato mūsuose. Man norėtųsi tik atkreipti dėmesį į kelias vidi- 
nes, specifiškas būtent šiandieniniam lietuvių istorijos mokslui kliūtis 
(arba, kaip pasirinkta pavadinime, slenksčius), kurios, mano galva, 
sąlygoja dabartinių Lietuvos kultūros istorijos tyrinėjimų padėtį. Kita 
vertus, ir čia reikia apsidrausti: nesu pajėgus aprėpti viso vidinių 
kliūčių komplekso ir nepretenduoju į griežtus apibendrinimus bei 
receptūras, kaip pakeisti tai, kas yra, kūrybą. Būdamas nuoširdus 
santarietiškos polemikos gerbėjas, čia pirmiausia siekiu pasidalinti 
kontroversiškais, hipotetiniais, tolesnio abejojimo ir patikrinimo rei- 
kalaujančiais samprotavimais, vengdamas konkrečių kultūros isto- 
rijos darbų analizės. 

Pasirinkau tris, mano galva, labai simptomiškus probleminius 
mazgus, kuriuos pasistengsiu kiek įmanoma vaizdžiau išnarplioti. 
Pirmiausiai — dvilypio prieraišumo marksistinei tradicijai slenkstis; 
antrąjį pavadinčiau kaimiškojo tautiškumo (arba etniškumo) slenks- 
čiu, ir trečiasis — itin sunkiai įveikiamas mūsų istoriografijos slenks- 
tis - tai gyvosios dabarties slenkstis. 

Pabandysiu paaiškinti, ką turiu omenyje šitaip interpretuodamas 
dabartinės mūsų kultūros istoriografijos bruožus. 


Dvilypio prieraišumo marksizmui slenkstis 


Apie sovietizuoto lietuvių istorijos mokslo marksistinius metodolo- 
ginius principus, jų taikymą arba išsisukinėjimą nuo prievartinio jų 
taikymo yra prirašyta ir prikalbėta tiek daug, kad net nedrąsu apie 
tai užsiminti: čia yra rizikos nusiristi iki banalybių. Tačiau tardamas 
dvilypis prieraišumas, turiu vilties išvengti gresiančio pavojaus. Pra- 
džiai norisi pabrėžti, jog dvilypiai prieraišus sovietinei tradicijai yra 

visas mūsų istorijos mokslas (o kai kada ir istorinė mūsų sąmonė 
apskritai). Žinia, kultūros istorijos padėtis negali neturėti panašu- 
mų į viso istorijos mokslo padėtį, bet įžvelgtini ir specifiniai bruožai. 
Kalbėdamas apie marksizmą ar sovietizuotą jo variantą aš, žino- 
ma, neužmirštu, jog sovietų režimas Lietuvoje nuverstas. Ne apie 
tai, kokio klasių kovos ar nuolatinio pažangėjimo raugu nuolat bu- 
vo užkrečiamos mūsų galvos per visą pusamžį, turėtų suktis kalba. 
Nebesiverčia liežuvis kritikuoti rimtai žiugždinį Lietuvos istorijos ty- 
rimo ir vaizdavimo būdą, istorijos juodais viršeliais tekstus ir t.t. Net 
apie tuos, kurie, anuomet liaupsinę kompartijos proto ir liaudies ins- 
tinktų sutapimą sovietų valdžios sąlygomis, dabar sparčiai rašo vi- 
siškai priešinga aistra pasižyminčius tautinės istoriografijos kūrinius, 
čia nesiruošiu kalbėti. Manyčiau, jog kartais nesąmonėms itin pri- 
tinka užmarštis. Gi dabar svarbu suvokti tas mūsų istorijos mokslo 
tendencijas - o tokių buvo - kurios rodė pastangas per sovietmetį 
išsaugoti racionalų istorinių tyrimų charakterį. Niekas negali užpro- 
testuoti teiginio, kad Broniaus Dundulio ar Vytauto Merkio darbų iš 
esmės nepaveikė vulgarizuota marksizmo versija. Bent jau pastara- 
sis, kaip pedagogas, savo mokiniams (o kartais ir oponentams) nuo- 
lat pabrėždavo, jog nuo bet kokių iš aukštai užmetamų schemų ga- 
lima pasprukti tik faktų gausinimo būdu. Bet kuriame tyrinėjime 
reikia pirmiausiai siekti surinkti visus įmanomus (o pirmiausiai ar- 
chyvinius) faktus (suprask, tuo bent nieko nesugadinsi). Sovietme- 
tyje ir tai nelengvai sekėsi, nes buvo galima atsidurti objektyvistų - 
irgi buržuazinių paklydėlių — su kuriais idėjų valdininkai stengėsi 
susidoroti, sąrašan. Prisimena iš studijų laikų pakankamai „raudo- 
no“,bet laisvamanio istoriko Jono Dobrovolskio charakteristika, duo- 
ta Vytauto Merkio knygoms apie lietuviškos spaudos draudimą 
XIX a. antroje pusėje. Savo lietuvių istoriografijos paskaitose J. Dob- 
rovolskis yra išsireiškęs maždaug taip: išmesk knygos įvadą - ir prie 
bet kokios valdžios tas darbas bus vienodai vertingas. Viskas, ką 
galima buvo surasti rusų valdžios paliktuose archyvuose ir biblio- 
tekose, buvo peržiūrėta ir vienaip ar kitaip įvesta į istorijos mokslo 

apyvartą. Faktų gausinimas padėjo išvengti sovietinių klišių ir įga- 
lino istorijai išlikti moksline disciplina net tokiomis sąlygomis. 
Vieną svarbią to metodo, kurį praktikavo daugelis anuomet nuo- 
širdžiai ir labai profesionaliai dirbusių istorikų, savybę iš bėdos da- 
bar pavadinčiau prevenciniu pozityvizmu, įvertindamas tai ir kaip 
anuometinio intelektualinio priešinimosi padarinį, ir tuo pat metu 
kaip negatyvaus prieraišumo marksizmui formą, kuri naujoje dabar- 
tyje Žymiai greičiau parodo savo ribotumą. Ta savybė, mano galva, 
pirmiausia pasireiškė pastangomis tyrimuose ignoruoti bet kokią de- 
dukciją, o favorizuoti indukcinį mąstymą. Pasekmė buvo ta, jog fak- 
tų surinkimo (dokumentų publikavimo), monografinio tyrinėjimo 
ir - galiausiai — sintezės darbai iš esmės buvo atskirti. Sovietų reži- 
mo sąlygomis dokumentų kaupimas (bent senesnių negu XX am- 
žiaus) lengviau išslysdavo iš cenzorių apžvalgos lauko. Toliau pa- 
gal patogumą ėjo siaurų temų analizė. Kokios nors monografijos 
raudona preambulė neretai autorių taip pat pridengdavo. Tačiau sin- 
tetinių veikalų rašymas — tai buvo dvasinė katorga tiems, kurie ne- 
siveržė į rūmų tarnus ir specpoliklinikos klientų sąrašus. Bet už tai 
valdžios nuolat buvo reikalaujama apibendrinančių, kolektyvinių 
darbų. Ginantis nuo jų, dažniausiai, bent 8 deš. pabaigoje-9 deš. pra- 
džioje buvo argumentuojama, jog dar anksti taip daryti, nes trūksta 
parengiamųjų monografinių — analitinių tyrimų. Ir sintetiniai dar- 
bai radosi lėčiau negu monografijos. Čia įžvelgtina akademinių is- 
torikų pasipriešinimo sėkmė. Betgi, kaip sakiau, iš dalies tai buvo ir 
prevencinio pozityvizmo ugdymas, nes vis dėlto pernelyg paprastai, 
chronologinės eilės tvarka buvo rikiuojamos istorijos darymo stadi- 
jos. Posovietiniame laike savotišku tos tendencijos tęsiniu laikytinas 
skandalingai garsėjantis įvairiakilmių pokario laikotarpio dokumen- 
tų publikavimo darbas. Turiu omenyje skandalingą Kančių istorijos 
istoriją ir kitas kukliau nuskambėjusias pokario metų istorijos studi- 
jas. Apie tai dar bus kalbama, stabtelėjus prie trečiojo lietuvių kultūros 
istoriografijos slenksčio. Dabar tik norėtųsi pastebėti, jog archyvi- 
nių dokumentų arba pirminių istorijos šaltinių publikavimo darbas 

ganėtinai atitrūko nuo jų tyrinėjimo, jau nekalbant apie pokario lie- 
tuvių visuomenės istorinio kelio sintezę. Atrodė, jog dokumentų pub- 
likavimas pats savaime gali kompensuoti bent šiuo momentu nau- 
jausių laikų mūsų istorijos tyrinėjimų ydas. Čia, žinoma, nekalbu 
apie kitus su minėtu Kančių istorijos skandalu susijusius kuriozus. 
Norėjosi tik atkreipti dėmesį į tam tikrą tendenciją, susijusią su pir- 
muoju mūsų istorinės minties ir istorinio pažinimo slenksčiu. 

Tačiau prevencinis pozityvizmas pats savaime nėra dvilypis. Jis 
glaudžiasi prie kito ir prie kitokio prieraišumo marksistinei tradici- 
jai. Turiu omeny neabejotinai populiarią negatyvios ištikimybės 
marksizmui formą, kuri išliko tarp didžiausių sovietinės sociologi- 
jos priešininkų. Posovietiniame intelektualiniame mūsų pasaulėlyje 
labiausia bijoma marksizmo šmėklos. Bijoma netgi liguistai. Jautriai 
reaguojama į sociologines kategorijas, kurios bent kiek primena se- 
nąją sovietmečio akademinę stilistiką. Žodžiai klasė, gamybiniai san 
tykiai, socialiniai interesai - kelia intelektualinę alergiją. Ir tuo pat me- 
tu galima rautis plaukus atradus, kiek daug marksizmo yra Vakarų 
istoriografijoje, kur metodologinė įvairovė skatina kiekvienam dar- 
bui rinktis parankiausius akademinius įrankius be tiesioginių ideo- 
loginių prietarų. 

Mano galva, kultūros istorijos prieraišumas marksistinei tradicijai 
yra kiek kitoks, bet pastaroji savybė akivaizdi ir piletinės, ir kultū- 
ros istorijos atveju. Dabar(įtarčiau dėka tos marksizmo šmėklos) ap- 
skritai eilė klausimų nustota tyrinėti. O ir bloga mūsiškės sociologi- 
nės pakraipos tyrimų padėtis gali būti su tuo susijusi. 

Atskirai norėčiau stabtelti ties viena - išsiskiriančia iš anksčiau 
parodytų prieraišumo formų - mūsų kultūros istoriografijos savy- 
bių. Sovietinio marksizmo diktuojamos tautos istorijos sintetiniuo- 
se darbuose arba bendruose kursuose kultūros istorijai paprastai bū- 
davo skiriami paskutinieji skyrelių puslapiai. Tai plaukė iš, žinoma, 
anuo metu privalomos nuostatos apie sąmonės (plačiausia pras- 
me - dvasinių dalykų) priklausomumą nuo materialinės būties. Pra- 
džioje neišvengiamai turėjo eiti klasių atsiradimo ir jų kovos, kaip 

progreso variklio, charakteristika, paremta vietine istorine medžia- 
ga. Po to - šiek tiek politinės istorijos. Ir galiausiai - apendikse — 
kultūra. Gal tik sovietmečio gale kultūros istoriografija pradėta 
apmąstyti kaip atskira disciplina, imant įrodinėti, jog ji nėra tik 
mechaniška įvairių kultūros sričių (literatūros, dailės, teatro ir 
muzikos) istorijų suma. Pamažu užmirštas leninietiškas būties ir 
sąmonės pirmumo klausimas. Tačiau emancipacijos iš kitų humani- 
tarinių disciplinų pradžioje — o iš esmės tokioje padėtyje vis dar styp- 
čioja mūsų kultūros istoriografija - liko neįveiktas vienas marksisti- 
nės (nors ne tik jos) metodologijos principas. Turiu omenyje kietą 
koreliavimą socialinio sluoksnio su jo nešama kultūra. Pavyzdys: 
paskutinėje sovietmečio dekadoje buvo beužsimezganti kiek rėks- 
minga diskusija apie tai, ar Lietuva išgyveno Renesansą. Šiuo klau- 
simu negatyvią poziciją užėmę autoriai greta kitų argumentų pa- 
teikdavo ir tokį: Lietuvoje Renesanso kaip tokio negalėjo būti, nes 
čia, skirtingai, negu Renesanso Italijoje, nesusiformavo trečiasis 
luomas (miestiečiai), kurio interesus turėjo atitikti naujoji kultūros 
banga. Nesiryžtu čia diskutuoti dėl Renesanso buvimo XVI a. Lietu- 
voje. Man norėjosi tiktai parodyti, jog socialinės bazės ir kultūrinio ant- 
stato kietas surišimas, kaip metodologinis principas, stipriai suvar- 
žė ir pačios kultūros istoriografijos emancipaciją. 

Neatsitiktinai nauji vėjai kultūros istorijos tyrimuose pūstelėjo 
ne nuo akademinių istorijos mokslo tvirtovių pusės, bet nuo litera- 
tų, kurie savo tyrimų lauke pradėjo įžvelgti bendrakultūrinius da- 
lykus. Turiu omenyje Dariaus Kuolio knygą Asmuo, tauta, valshybė 
Lietuvos Didžiosios kunigaikštystės istorinėje literatūroje (V. 1992.), ar- 
ba Artūro Tereškino straipsnius Metmenyse. Tai, sakyčiau, geras iš- 
šūkis tradicinei lietuvių istoriografijai, kuri yra tikėtinai pajėgi jį 

Kaimiškojo tautiškumo slenkstis 


Nemaža komplikacijų kultūros istorijos tyrinėjimuose kyla iš seno 
prieškarinio lietuvių istorikų šūkio: ieškokime lietuvių Lietuvos istori- 
joje. Lygiai taip buvo imtasi „grynojo“ lietuviškumo paieškų ilga- 
amžėje ir komplikuotoje Lietuvos kultūroje. Akademiniai sluoksniai, 
žinia, buvo gerai susipažinę su kaimynų darbais, su didele rusų is- 
toriografija, besistengiančia įtvirtinti teiginius apie tariamai rusišką 
ankstyvosios, ikivytautinės Lietuvos DK kultūros (ar net politinės 
civilizacijos) charakterį. Pounijinių amžių Lietuvos kultūra, lenkų 
istorikų vaizduojama kaip lenkiška, akcentuojant lietuvių bajorijos 
sulenkėjimą, taip pat laikė sukausčiusi lietuvių istorikų dėmesį. Tad 
Lietuvos kultūros lietuviškumo griebtasi ieškoti pirmiausia kritikuo- 
jant gausesnius kaimynų tyrimus, reinterpretuojant jų įvestą medžia- 
gą. Lietuvių kultūros istorijos problematika - net jei ji būdavo gyvil- 
denama pasirėmus nuosava ir niekieno nežiūrėta archyvine medžia- 
ga - sunkiai vadavosi iš kaimynų primetamo diskurso. Gali būti 
įžvelgtinas — nors aš nesu tuo tikras — net savotiškas sąlyginis lietu- 
vių istoriografijos refleksas. Neretai tiriant etniniu požiūriu he- 
terogeninę LDK kultūrą būdavo pereinama į atlietuvinimą ne tik 
kaimynų istoriografijos įvaizdžių, bet ir pačių pirminių šaltinių. 
„Grynojo“ lietuviškumo ieškotojams įvairiakalbė (bet jokiu būdu ne 
lietuviškai parašyta) senosios LDK istorinių šaltinių bazė neretai bū- 
davo įvedama į mokslinę apyvartą ne orginalo kalba, bet lietuviškai 
išvertus ir - kaip Lituanistinės bibliotekos serijoje - be orginalo kalbos. 
Pati kultūra, kaip kadaise besireiškusi įvairiakalbė, tačiau toli gražu 
ne padrikai iškrikusi visuma, tartum ir nebuvo analizuojama. 

Itin negatyvus tokios pozicijos padarinys Lietuvos kultūros 
istoriografijoje gali būti pavadintas elitinės kultūros istorijos netek- 
timi. Gal ir netikslu būtų sakyti, jog mūsiškiame senosios LDK kul- 
tūros suvokime buvo prarasta aukštuomenė ir aukštoji kultūra. Ži- 
noma, iš esmės tik ji ir galėjo būti tyrinėtojų dėmesio centre, nes tik 


Iš ISTORIKŲ DIRBTUVIŲ 


ji paliko istoriko virtuvės įrankių reikalaujančius pėdsakus - pilis, 
metraščius, paveikslus ir knygas. Čia norisi pabrėžti kitką: toji aukš- 
tuomenės dvasinio gyvenimo sklaida, kuri prasidėjo po Lietuvos 
valstybės galutino žlugimo XVIII a. pabaigoje, iš esmės nustojo do- 
minti lietuvių kultūros istorikus. Visas arba beveik visas lietuvių 
istorikų dėmesys susitelkė į trapią liaudies istoriją, t. y. į praeitį to 
socialinio sluoksnio, kuris pačioje XIX a. pabaigoje tautinių lietuvių 
ideologų imtas laikyti ne tiktai lietuviškumo pamatu,bet ir vieninte- 
leto tautiškumo būties vieta. Pamatas pamažu buvo sutapatintas su 
visu kultūros statiniu. Visa kita buvo išstumta už tautos ribų ir virto 
lietuvių istoriko plunksnos nevertais dalykais. Po viso to, tiesa, bū- 
davo ir yra piktinamasi, kuomet lenkai aprašinėja lietuvių magna- 
tus kaip savo nacionalinius didvyrius, ir tokiu būdu savinasi mūsų 
praeities palikimą. Į mūsiškių tyrinėjimų paviršių išnirdavo tik tie 
didikai, kurie vienaip ar kitaip buvo susiję su lietuvių tautos ir kul- 
tūros modernėjimu, su lituanistiniu sąjūdžiu, su žymiaisiais XIX am- 
žiaus herojais: S. Daukantu, M. Valančiumi, S. Stanevičiumi ar M. 
Akelaičiu. Tad jei grafų Jurgio ir Kazimiero Plioterių ar kunigaikš- 
čio Irenėjaus Oginskio vardai mūsų išsilavinusiam skaitytojui dar šį 
bei tą reiškia, tai Rainoldo Tyzenhauzo ar Liudviko Petkevičiaus — 
nieko nebesako. Kitaip tariant, pati XIX amžiaus aukštoji, arba eliti- 
nė, Lietuvos kultūra nebeteko atskiro tyrinėjimų objekto statuso. Tų 
kultūrinio gyvenimo sferų atošvaistės tartum tik atsitiktinai blūste- 
lėdavo lietuvių istoriografijoje, užsisklendusioje „grynojo“ lietuviš- 
kumo paieškose. Žinia, brolių Mykolo ir Vaclovo Biržiškų, Mykolo 
Riomerio ar Vandos Daugirdaitės-Sruogienės požiūris išsiskyrė iš 
kitų istorikų, bet jų pačių ir vėlesnių autorių jis nebuvo reikiamai 
išvystytas. Sovietmečio istorikai, bandę savo plunksnas kultūros is- 
torijoje, pakliūdavo tarp baisių buržuazinio nacionalizmo ir dar bai- 
sesnės dvarininkijos istoriografinių šmėklų. Nei senojo bajoriško- 
jo elito, nei naujesnės miestietiškosios, sakytume buržua, kultūros 
sėklos negalėjo sau rasti palankesnės dirvos. Kaimiškojo tautiškumo 
rėtis, kartu su sovietų valdžios primestu proletarinio tarptautiškumo 

(internacionalizmo) akėčiomis pasidarė svarbiausiais kultūros isto- 
riko metodologiniais įrankiais. Kadangi Lietuvos darbininkijos et- 
ninė sandara neleido tyrinėtojams atsakyti į etnologijos keliamus 
klausimus, suprantama, jog ir sovietmetyje kaimiškasis motyvas bu- 
vo vienintelis galimas ir - tą reikia pripažinti - iki tol nepakankamai 
moksliškai pažintas dalykas. Šioje srityje net sunkiomis sovietmečio 
sąlygomis buvo nuveikta labai daug. Tačiau toliau kaimiškojo hori- 
zonto mūsų kultūros istoriografija, pasišventusi XIX amžiui, iš es- 
mės nesiekė. Net tie pirmosios tautinio judėjimo bangos herojai, ku- 
tie gyveno ir kūrė ne kaimiškoje, bet dvaro ar miesto aplinkoje, vis 
dėlto būdavo piešiami šiaudinių pastogių fone. Istoriografijoje, o ypa- 
tingai į istorinę sąmonę apeliuojančioje beletristikoje, net vyskupas 
M.Valančius atrodydavo labiau primenantis valstietį negu bažny- 
čios kunigaikštį. Lietuviško chrestomatinio reginio (spektaklio) ste- 
bėtojas greičiau įsivaizdavo M. Valančių asketiškoje, kaimiškoje ap- 
linkoje ir dvelkiantį žemaitiško numo kvapais, negu brangiomis gar- 
sių autorių drobėmis papuoštame salone, kuriame draikėsi jo mėgs- 
tamų cigarų dūmai. Sunkiai peržengiamas kaimiškojo tautiškumo 
slenkstis neleidžia derinti etnografijos vaizdinių su tuometinės eu- 
ropietiškos civilizacijos lygmenyje bujojusios dvaro kultūros elemen- 
tais taip, kaip tą sugebėjo daryti Liudvikas Jucevičius savo Žemaičių 
žemės prisiminimuose, išleistuose Vilniuje 1842 metais. Pabrėžtinas 
žodis derinti, nes atskirai paėmus, izoliuotų ir iškrikusių kultūros 
istorijos disciplinų sąlygomis dvarų architektūra ar tie patys jų in- 
terjerus puošę paveikslai nuolat traukė architektūros ar dailės isto- 
tikų akis. Atsirado ir puikių publikacijų. Tačiau nematerialūs anos 
elitinės kultūros kaip tokios dalykai likdavo bereikšmiai. O tik jie 
gali pagelbėti surasti tokius požiūrių į Lietuvos kultūrinę praeitį kam- 
pus, kurie leistų visus iškrikusius skirtingų socialinių sluoksnių dva- 
sinės gyvensenos elementus matyti vienos struktūros dalimis. 
Kaimiškojo tautiškumo slenkstis iškilo ne tik prieš bajorijos istoriją, 
nors būtentjos atveju sukėlė ir daug istoriografinių komplikacijų, ir 
ilgametę poleminę įtampą. Turiu omenyje Vinco Trumpos ne kartą 

minėtą romantikų (Vac. ir M. Biržiškos, M. Riomeris, V. Daugirdaitė- 
Sruogienė) ir realistų (J. Totoraitis, P. Šležas etc.) pozicijų išsiskyri- 
mą. Naujausios lietuvių kultūros istoriografijos bandymuose taip 
pat iš esmės tęsiasi senoji diskusija, kuri vienok nepakeičia tradici- 
nių apystovų. „Grynųjų“ lietuvybės elementų žvalgymas praėjusio 
šimtmečio Lietuvos istorijoje užgožia pastangas žvilgterėti į tos epo- 
chos kultūrą ne tik pro etniškumo akinius. Bet, kaip jau užsiminta, 
ne tik šioje plotmėje užkliūva antrasis - kaimiškasis - slenkstis. 
Mūsų kultūros istoriografijos modernėjimo kelyje ši kliūtis įta- 
koja mažiausiai dar du dalykus. Pirmasis - etnokonfesinis, o antrasis, 
mišrus - ir etnokonfesinis, ir etnosocialinis. Atskira etnokonfesinių san- 
tykių istorijos problematika dar nėra pakankamai išryškėjusi mūsų 
literatūroje. Neretai yra užsimenama, jog praėjusiame šimtmetyje 
oficialioji Rusija tapatino konfesiją su tautybe. Taip rusiškoje publi- 
cistikoje ir administracinių institucijų raštuose katalikai dažniausiai 
sutapdavo su lenkais, protestantai su vokiečiais, o persikrikštiję žydai 
nustodavo būti žydais (bent jau su sėslumo restrikcijomis susijusiuose 
reikaluose). Lenkų pusė dėl to nesiginčijo, o tos pozicijos pasekmė 
buvo stiprėjanti lietuvių visuomenės polonizacija. Tačiau „grynojo“ 
lietuviškumo beieškant bent iš dalies buvo nukopijuotas šis vulga- 
rios tautinės identifikacijos modelis. Lietuvio ir kataliko kategorijos 
suartėjo (gal iš čia plaukė itin skausmingos lietuvių ir lenkų skyry- 
bos praėjusio amžiaus pabaigoje). Linkstant tapatinti lietuvybę su 
katalikiškumu, protestantiškoji mūsų tautos dalis neišvengiamai tu- 
tėjo būti pažymėta „negrynumo“ ženklu. Protestantiškosios kultū- 
ros įtėkmės Lietuvos istorijoje taip ir nepasidarė rimto akademinio 
kalbėjimo objektu. Mažosios Lietuvos kultūrinis įnašas į lietuvių tau- 
tos modernėjimo istoriją, tiesa, nebūdavo apeinamas, bet nesisten- 
giant parodyti, kaip tautiškumo idėja įveikė konfesinės dezintegra- 
cijos sunkumus. O Lietuvos prūseliai, bambizai ax net lietuvininkai taip 
ir liko pažymėti tautinio negrynumo ženklais. Kaimiškojo tautiškumo 
slenksčio neperžengus, abejotina tikėtis kultūros istoriografijos ho- 

Kitas dalykas, kuris taip pat susijęs su aptariamo istoriografijos 
slenksčio poveikiu, yra daugiau kaip dešimtąją dalį ano amžiaus 
mūsų visuomenės sudariusios žydų etnokontesinės ir iš dalies etno- 
socialinės bendrijos kultūrinis palikimas. Mūsų istoriografijos dė- 
mesys (gal išskyrus M.Biržiškos Lietuvių tautos kelias į naująjį gyveni- 
mą) taip ir nebuvo atkreiptas į pilietinės integracijos bemaž nepa- 
liestą žydiškąją Lietuvos dalį. Kartu su tuo mūsų pilietinėje istorijo- 
je šiaip taip egzistavę miestai ir miestiečiai sunkiai darėsi kultūros 
istoriografijos objektu. Supaprastintai pasakytume taip: besilaikant 
kaimiškojo tautiškumo principo išeitų, jog Lietuvoje buvo miestai, bet 
lietuvių tautoje nebuvo miestiečių. Beje, žymiu mastu šitaip yra gali- 
ma įsivaizduoti net vėlesnius laikus. Tarkim, 1918 metais Lietuvos 
valstybė atsikūrė senosiose lietuvių etnografinėse žemėse, kurios su- 
darė tik nedidelę dalį buvusios Lietuvos Didžiosios Kunigaikštijos. 
Tapdama modernia etnopolitine bendrija naujoji Lietuva paveldėjo 
iš LDK daug archaiškų etnosocialinių ir etnokultūrinių bruožų. Pir- 
miausia išliko nesumažėjęs atskirų etnokonfesinių grupių izoliuo- 
tumas ir dezintegracija. Naujojoje lietuvių visuomenėje etniškumo 
pradai vis dar buvo aktualesni už pilietiškumo principus, lyg nebū- 
tų buvę modernios valstybės, atsirėmusios į tuos pilietiškumo prin- 
cipus. Ypač tai išryškino žydų bendruomenės padėtis. Pradiniame 
atkuriamojo valstybės darbo etape žydai iš esmės po senovei gyve- 
no uždarą, nuo lietuvių atskirą gyvenimą. Kaip ir seniau, tai buvo 
tautos tautoje arba kultūros kultūroje būvis. Naujosios lietuvių visuo- 
menės kaimiškasis mentalitetas konservavo tą padėtį. Lygiai taip 
kaimiškojo tautiškumo slenkstis užkerta galimybę žvilgterėti į Lietu- 
vos žydų kultūrą ir į lietuvių-žydų kultūrų interferenciją šiuolaiki- 
nės istoriografijos akimis. Ta kultūra gyveno savitą gyvenimą prieš- 
karinėje Lietuvoje, tačiau jai nebelieka vietos šiuolaikinėje Lietuvos 
kultūros istoriografijoje. Šis slenkstis trukdo išsiaiškinti, kaip pi- 
lietinės integracijos tendencijos reiškėsi besiformuojančiame in- 
telektualiniame elite. Juk inteligentijoje etnokultūrinio ir pilietinio 
tautinės identifikacijos principų atskyrimas bei suderinamumas 

išryškėja greičiau negu kaimo visuomenėje, kur kalba ir konfesija 
išlieka sunkiai pakeičiamu kriterijumi. Intelektualiniuose sluoksniuo- 
se greičiau įsitvirtina vakarietiška nuostata, jog Lietuvos pilietis žy- 
das, lenkas ar rusas taip pat yra lietuvis etnopolitine arba pilietine to 
žodžio prasme. 

Kaimiškojo tautiškumo slenkstis yra kaimiško mentaliteto padari- 
nys ir tuo pat metu to mentaliteto konservantas. Slenksčiai, užsto- 
jantys turtingos praeities horizontą, tuo pat metu riboja ir sugebėji- 
mus pasitikt ateities slinktį. Gyvos kultūros istoriografijai tai yra tuo 
pat metu arogantiškas iššūkis, nes nesusikalbant su tikra praeitimi, 
prarandamas realistinis ryšys su pasauliu, kuriame mes gyvename. 


Gyvosios dabarties slenkstis 


Paskutinį lietuvių kultūros istoriografijos slenkstį yra sunkiausiai 
apibūdinti. Visų pirma todėl, kad jis nuolat keičiasi: mus besivejan- 
tis dabarties slenkstis atrodo kaip šešėlis, kurio nei pavysi, nei nu- 
ginsi šalin. Jo artimasis kraštas nuolat šalia mūsų, bet tolimoji riba — 
miglota ir išsitrynusi. Šis slenkstis — ar net jo šešėlis — užstoja ne 
dešimt, o daugiau metų: beveik visą sovietmečio laikotarpį, prasi- 
dėjusį ginkluoto lietuvių pogrindžio žlugimu 6 deš. viduryje ir pasi- 
žymėjusį visais pralaimėjusios tautos ir bejėgės kultūros konformiz- 
mo bruožais. Tad šis slenkstis labiau chronologinės ir sociopsicholo- 
ginės, nei metodologinės kilties. Jo esmės kontūrai geriausiai išryš- 
kėja skaitant, girdint ar tik nujaučiant nuomonę, jog paskutinių de- 
šimtmečių Lietuvos kultūros ir visuomeninio gyvenimo reiškiniai 
yra dar-ne-istorija, tad praeities tyrinėtojo plunksnos nereikalingas 
dalykas. Tuo pačiu ryškėja, jog net sunkiai nupiešiamas gyvosios da- 
barties slenkstis yra iki šiolei bemaž neįveikiama kliūtis lietuvių is- 
torijos mokslui - jis net nesistengia sau apibrėžti tyrimo objekto, 

tūnančio, o gal greičiau drybsančio pačiame sovietinės lietuvių vi- 
suomenės ir oficialiosios kultūros paviršiuje. Iki dabar beveik visos 
rimtesnės studijos, analizuojančios mūsų visuomenės gyvenimą pri- 
klausomybės metais ar net visai nesenus dainuojančios revoliucijos 
įvykius, priklauso užsieniečių (R. Taagepera, R. Misiūnas, A. E. Senn) 
plunksnoms. O gal gyvosios dabarties istoriografinis slenkstis yra 
tiktai nenoras ir nepajėgumas žvilgterėti į nepaprastai nemalonius 
bei rezistenciniam Lietuvos istorijos konceptui nepriderančius da- 
lykus? O gal šis slenkstis labiau vadintinas užmaršties geismo var- 
du? Štai net Lukiškių kalėjime sėdintis nepalaužiamo bukumo 
lietuvių komunistų vadas Burokevičius savo interviu Respublikos 
žurnalistui pasistengė apibrėžti, kiek metų turi praeiti nuo jo ryž- 
tingos kovos galo, kad ji taptų istorija - būtent 50 metų! (Respub- 
lika. 1994 m. rugpjūčio 24 d.) 

Nežinia, kodėl pusė amžiaus šiam komunizmo teoretikui ir so- 
vietmečio istorijos mokslų daktarui yra laiko distancijos minimu- 
mas, be kurio istorinė žiūra yra negalima. Tačiau, kaip ir kiekvienas 
nenormalus žmogus, jis tam tikra prasme išduoda bendresnius vi- 
suomenės istorinės sąmonės nenormalumo simptomus (žinia, šis fak- 
tas čia pateikiamas ne visiškai rimtai). Šių eilučių autoriui krito akin tik 
viena išorinė (galbūt visiškai atsitiktinė) detalė: Burokevičiaus isto- 
rijos atsiradimo terminas asocijuojasi su viso sovietų režimo Lietu- 
voje laiko rėmais. Tai pusšimčio metų epocha, kurios tolimajame ho- 
rizonte jau vos vos ima brėkšti istorijos šviesa. Ginkluoto pogrin- 
džio ir baudėjų siautėjimų, deportacijų ir persekiojimų istoriografi- 
ja, antrinių (akademinio istorijos mokslo požiūriu — tai memuaristi- 
ka) ir pirminių istorijos šaltinių (archyvinės medžiagos) publikavi- 
mas (prie Kančių istorijos dar teks grįžti) pamažu įsibėgėja. Tyrinėto- 
jams tampa prieinami gausūs sovietmečio archyvai, nepaisant viso- 
kių nesklandumų juos tvarkant ir panaudojaint. Tad gerokai praei- 
tin nugrimzdusios kovojančios Lietuvos herojiškas vaizdas labiau 
priartėja prie skaitytojo negu, sakysim, naujesnių laikų susitaikiu- 
sios, konformistiškos, suskaldytos ir užguitos tautos realybė. Tas 

vaizdas priartėja prie mūsų, nes jis artimesnis savo dvasia už tą, 
kurio visiškai nesinori prisiminti. Dar daugiau, aptariamos soviet- 
mečio epochos pradžia istorinėje dabarties sąmonėje tartum užstoja 
vėliau vykusius reiškinius. Nors kol kas neatsirado spaudoje nė vie- 
no padoresnio viso sovietmečio Lietuvos istorijos sintezės bandy- 
mo, tačiau bendro jos koncepto kontūrai jau ryškėja. Visas pusamžis 
mūsų praeities imamas rodyti nuolatinės rezistencijos sovietų val- 
džiai laikotarpiu. Tai vienpusiško, pragmatinio, nors ir herojiško Lie- 
tuvos istorijos interpretavimo apraiškos. Pamažu tai vienur, tai ki- 
tur diegiamas požiūris, jog lietuvių pasipriešinimas okupantams ir 
jų kolaborantams visiškai neapmirė ir po ginkluotos kovos pralai- 
mėjimo. Iš aktyvios kovos pozicijų pasitraukta pasyviosios rezistenci- 
jos link. Yra ir visai rimtų samprotavimų (net specialių tyrimo 
institucijų, pretenduojančių tai įrodyti, projektų), jog Lietuvos ko- 
munistų partija buvo viena iš rimtesnių tos rezistencijos įstaigų: rei- 
kėjo neva kam nors stoti į partiją, nes kitaip rusai būtų užtvindę jos 
gretas - o tada sovietų režimas būtų buvęs dar žiauresnis. O dabar 
štai Antano Sniečkaus bendradarbiai lyg ir išsaugojo paskutinius — 
kad ir tarybinius - Lietuvos valstybingumo likučius, kurie kaip tik- 
tai palengvino konstitucinį sugrįžimą atgal į paskutinę nepriklau- 
somybę. Šiek tiek ironizuojant tokius sąmprotavimus, nesunku 
įsivaizduoti eventualią rezistencinio Lietuvos istorijos koncepto de- 
talizaciją: 50-mečio pradžioje Lietuva išgyveno ginkluotos rezisten- 
cijos audrą (herojus - Juozas Lukša); po to buvo ilgas pasyviosios re- 
zistencijos laimetis (herojai - Justas Paleckis, Antanas Sniečkus ir kiti 
geri patriotai komunistai); po to 1972-jų įvykiai ir Katalikų bažnyčios 
kronikų bei Helsinkio grupės metas (herojai - Romas Kalanta, kro- 
nikininkai ir disidentai) ir galiausiai Sąjūdžio revoliucija, kurios metu 
susivienijo visos rezistencinės lietuvių srovės ir pajėgos, atvedusios į 
pergalingą Kovo 11-ją. Šitoks konceptas labai patogus buvusie- 
sieęms LKP tarnautojams ir jos metraštininkams. Partijos istori- 
kui, kadaise rašiusiam komjaunuoliškų organizacijų istoriją, visai 
nesunku parašyti apie lietuvių jaunimo organizacijas, kovojusias 


277 


278 


PRAEITIS, ISTORIJA IR ISTORIKAI 


prieš sovietus. Rašiusiems apie didingą komunistų partijos rūpestį 
lietuvių gerbūviu ir profesinėmis sąjungomis, švietimu ir mokslų, 
teatrais ir visų rūšių menininkais (suprantama, iškeliant visas so- 
vietinio mecenato privilegijas tautos elitui) profesionaliems istori- 
kams visai nesudėtinga ta pačia archyvine ir laikraštine medžiaga 
remiantis įrodyti, kaip gudriai ir efektingai siekė raudonoji valdžia 
papirkti lietuvių inteligentus ir kaip pastarieji išliko nesusitepę kon- 
formizmo suodžiais. Taip gimsta nenugalimosios ir niekad nenugalėtos 
Lietuvos įvaizdis, kuris gal ir tinkamas barikadose, bet daugiau ne- 
gu įtartinas akademiniam istorijos mokslui. Tad tam tikra prasme 
rezistencinis konceptas yra artimas sovietmečio humanitarų sąmo- 
nei, nes ir ano meto raštija skendėjo kovojimo (pvz., už didesnį der- 
lių, už darbo efektyvumą, arba - prieš buržuazinius prietarus ir ki- 
tokias chimeras) ir nenugalimumo stilistinėse klišėse. Štai todėl labai 
lengva partijos istorikui tapti nenugalimos Lietuvos istoriku. Arba 
maskvietiško mokslinio komunizmo apologetui - modernios, lietuviš- 
kos politologijos kalvių. Ir vienų, ir kitų mąstymas išlieka toje pačio- 
je paradigmoje. 

Šie istoriografijos viražai nutolsta nuo pasirinktos temos. Čia tik- 
tai norisi parodyti, kaip iškyla ir funkcionuoja gyvosios dabarties 
slenkstis: kodėl neatsiranda rimtesnių studijų sovietmečio politinės 
sąmonės istorijos srityje (sėkmingu bandymu galima pavadinti tik 
kadaise Nidos leidyklos D. Britanijoje publikuotą Aleksandro Štro- 
mo ir Tomo Venclovos viešą paskaitą Politinė savimonė Lietuvoje); ko- 
dėl nėra istorinės sociologijos ar intelektualinės istorijos bandymų 
atskleisti sovietmečio realijas? Dar-ne-istorijos sindromas gadina 
istoriografijos sveikatą ir palengvina pastangas išsiplauti savo pra- 
eitį tiems, kurie jau išsiplovė savo pinigus ir nuosavybę. Tokios isto- 
rijos socialinis užsakovas yra labai aiškus. Gi lietuvių istorikams ne- 
be pirmą kartą kyla pavojus tarnauti ne mūzoms, bet politiniams 
lyderiams, ir toliau murkdytis istoriografinio pragmatizmo (prag- 
matinės lietuvių istoriografijos ydingumą dar prieškaryje yra anali- 
zavęs Zenonas Ivinskis) baloje ir tenkinti bet ko, tik ne pačio istori- 
jos mokslo poreikius. 

Žinia, gyvosios dabarties slenkstis turi teisę egzistuoti. Jo neskel- 
biama nauda paaiškėja tuomet, kai rimtų tyrinėjimų vieton pabyra 
bejėgiškų diletantų pastangos „voratinkline“ forma garsinti KGB agen- 
tų pavardes ir atskirus siužetus, lyg ir siekiant atskleisti sovietmečio 
esmę. Vietoje platesnių procesų ir institucijų veiklos analizės, vieto- 
je išsamesnių sovietinės nomenklatūros charakteristikų bei sociali- 
nio konformizmo aprašymo prasiveržus mužikiškam sinkretizmui, 
gyvosios dabarties slenkstis dar labiau išaugo. Pritrepsėtam soviet- 
mečio istorijos lauke, pritrepsėtam ir sujauktam KGB archyve yra ir 
dar ilgai bus papildomų kliūčių istorikui, norinčiam pirmiausiai aiš- 
kintis ir tyrinėti, o tik paskui politikuoti, auklėti tautą ir pranašauti. 
Naujausios praeities problematika istorikui neturėtų reikšti to pa- 
ties, ką raganų medžioklė reiškia politiniams veikėjams. Tačiau ir šiuo 
atveju akivaizdu, jog sovietų valdžios laikmetis tyrinėtojui kelia pa- 
pildomų etinių problemų. Gyvieji liudininkai ir gyvi biografijos žanro 
herojai neretai pasidaro ir įkyriais istorikų mokytojais, galinčiais pa- 
sakyti, kas ir kaip netolimoje praeityje buvo; ką verta, o ko neverta 
tyrinėti. Gyvam liudininkui visados atrodo, kad jo kadaise matytas 
ir suvoktas pasaulis ir yra vienintelis galimas analizės objektas. Nors 
retas kuris asmuo paklaustas, ar tikrai viskas jam akivaizdžiai aiškų 
dabartyje, ar visa, kas dabar dedasi, yra jam suprantama ir papasa- 
kojama, atsakytų teigiamai. Tariamo aiškumo miražai yra lemtingi 
nuodai ne tik istorijai, bet ir bet kokiam moksliniam domėjimuisi. 
Istorija, kaip mokslas, pasijaučia nereikalinga tenai, kur viskas iš- 
kart aišku. Atminties paminklai ir atminties sargai tokioje tariamo 
aiškumo stichijoje nėra reikalingi. O istorijai turėtų būti įtartini visi 
pasakojimai ir padavimai, kurie neatlaiko kritinės analizės; yra ne- 
patikima viskas, kam suprasti nereikia kruopštaus tyrimo. Pagaliau 
pati istorija yra tiek mokslas, tiek išminties mokykla ir išminties 
menas, kiek ji suvokia savo pajėgumo ir savo reikalingumo ribas. 
Gyvosios dabarties slenkstis negali būti peržengtas, neapmąsčius pana- 
šių klausimų. Nors, kita vertus, vargu ar iki galo galima į juos atsakyti, 
kaip negalima iki galo aprašyti reiškinio, kuris dar tebevyksta ir nėra 
pasibaigęs. Vienaip jis skamba gyviesiems liudininkams, kitaip tiems, 

kurių artimieji yra skaudžios sovietmečio patirties sužaloti, dar ki- 
taip geis suprasti dar gimstantys ir augantys. Galbūt todėl nesenas 
dokumentų rinkinio Kančių istorija skandalas sukėlė tokį atgarsį. Gy- 
vosios praeities gyviesiems liudininkams KGB dokumentai pasiro- 
dė nesuprantami. Dalies visuomeninės opinijos įsiūtis, kilęs perskai- 
čius labai kontroversiškus, bet svarbiausia su turėtais įvaizdžiais pra- 
silenkenčius deportacijų duomenis, rodo ne ką kitą, kaip abejonę 
pačios istoriografijos teise į savitą egzistenciją. Čia, žinoma, nesi- 
ryžčiau komentuoti leidinio kokybės akademinės virtuvės požiūriu. 
Kvalifikuoti recenzentai ir patys sudarytojai yra daug ką paaiškinę 
diskusijos, kilusios periodinėje spaudoje po leidinio pasirodymo, me- 
tu. Bet labiausiai knieti prisiminti savotišką to šurmulio pabaigą : 
po eilės rėksmingų publikacijų, keliuose mūsų laikraščiuose pasiro- 
dė grupės autoritetingų politikų bei visuomenės veikėjų (tarp kurių 
buvo ir profesionalių istorikų) bendras pareiškimas, kuriame buvo 
pasakyta, jog rinkinyje Kančių istorija įdėti KGB dokumentai yra au- 
tentiški(!). Po to viskas aprimo. Gal taip ir yra su tais saugumo raš- 
tais, netgi greičiausiai taip ir yra. Bet ką liudija tokia istorinio šalti- 
nio kritika ir tokia ekspertizė? Ar neprimena tai visuotinio referen- 
dumo, kuriame sprendžiamas teisėtumo klausimas? Arba primena 
visuomeninę diskusiją dėl apendicito operacijos konkrečiam pasien- 
tui poreikio. Grupė politikų nusprendė, jog dokumentai autentiški, 
ir - kas visiškai nuostabu - diskusija nuščiuvo. Ko nepadarė istori- 
kų argumentai, padarė autoritetai, parodę, jog pati istorijos discipli- 
na savaime yra bejėgė prieš slenkstį, kuriam pritaikėme gyvosios da- 
barties etiketą. 

Sovietmečio istoriografijos ir sovietmečio kultūros istoriografi- 
jos veržiumas, siekimas įveikti lemtingą kliūtį, manyčiau, tiesiogiai 
nepriklauso nuo metų skaičiaus, skiriančio mus ir aną laiką, kurio 
visuomenės ir kultūros sąndarą siekiame atskleisti. Ne laiko distan- 
cija nulemia gyvosios dabarties galią. Tai greičiau priklauso nuo vi- 
suomenės pasikeitimo greičio. Sovietiniam žmogui sovietmetis nie- 
kad netaps istorija. Sovietinio mentaliteto įtakos lauke gali būti net- 


IŠ ISTORIKŲ DIRBTUVIŲ 


giantisovietinio disidentinio judėjimo veteranas. Burokevičiaus ko- 
mistinis (kažkas tarp komunizmo ir mistikos) 50-dešimtmetis gali virsti 
visu šimtmečiu, jei visuomenėje konservuosis senieji mentaliniai 
bruožai. Arba priešingai - jis gali virsti trumpais mėnesiais, jei poli- 
tiniai pokyčiai būtų palydėti socialinės bei intelektualinės revoliuci- 
jos. Tad galima įsivaizduoti, kad gyvosios dabarties slenksčio įveiki- 
mas priklauso ne tik nuo mokslinio istorikų potencialo, ne tik nuo jų 
kvalifikacijos, bet ir nuo daugelio kitų aplinkybių. Istorikas nori ne- 
nori vienu ir tuo pat metu yra ir savo tiriamojo laimečio vergas, ir — 
norisi tikėti - to laikmečio šeimininkas. Pirmiausia jis - kaip prieš 
šimtmečius — yra metraštininkas, pamečiui fiksuojantis įvykusius 
dalykus. Jis yra visuomenės kitimo padarinys. Dar kitaip tariant, 
istorikas, kaip laiko vergas, visada slenka iš paskos jau įvykusiam 
faktui. Jei sovietinio mentaliteto permainos nepakankamai ryškios — 
sovietmečio istorikas neturi ką veikti. Jis nevalingai prisipažįsta: tai 
dar-ne-istorija. Bet norisi tikėti, kad istorijos mokslas turi galios būti 
ir laiko šeimininkas, ir laiko pojūčio ugdytojas. Kiekvienas bandy- 
mas paversti sovietmečio visuomenės gyvenimą įvairialypių tyri- 
mų objektu, kad ir menkiausia pastanga be išankstinių prietarų eiti 
prie visko, kas pridengta tariamo aiškumo maskuote; prie visko, kas 
malonu ir kas nemalonu, gali pagreitinti sovietmečio tapsmą tikra 
praeitimi. 

Istorikas - ypatingai tos praeities, kuri prasideda tuoj pat už gyvo- 
sios dabarties slenksčio, - tokiu būdu gali ne tik sekti iš paskos įvy- 
kiams, bet ir tapti savotišku tų įvykių kaitos katalizatoriumi. Tad 
rašyti netolimos praeities istoriją reiškia ir galutinį tos praeities įveiki- 
mą, ir prisitaikymo prie to, kas ateityje mūsų dar laukia, galimybę. 

Holokausto šešėlyje 


Šiandien skaitantiems lietuvišką spaudą gali kilti mintis, jog mūsų 
istorinėje sąmonėje žydų bendruomenės praeitį visiškai užkloja tam- 
sus holokausto šešėlis. Moraliniai, politiniai ir tarptautiniai motyvai 
šiuo atveju nustumia tolyn istorijos mokslo pajėgas. Nors, žinoma, 
negali būti ir kalbos apie istorikų atsiribojimą nuo tų motyvų. Istori- 
ja nėra ramus ir abejingas mokslas, pasakytų Phillipe Aries, bet atsi- 
veriantis šiuolaikiniams rūpesčiams, kuriuos pati ir išreiškia. Lietu- 
vos žydų, arba litvakų, tragiškas likimas ir visos fatališkos II Pasau- 
linio karo aplinkybės be abejonės turėtų būti tarp svarbiausių nū- 
dienos lietuvių istoriografijos uždavinių. Bet grynai moksline pras- 
me ištisos ir bene didžiausios savo laiku žydų pasaulio diasporos 
mirtis neturėtų versti pačios istorijos fatališku mokslu. T. y. negali- 
ma žiūrėti į visą 700 metų Lietuvos žydų praeitį kaip neišvengiamą 
(senoviškai tariant - dėsningą) ėjimą myriop. Būtų apmaudu, jei lit- 
vakų bendruomenės mirtis nusineštų užmarštin visą turtingą jos is- 
toriją. Nepaprastai svarbu, kad mūsų istorikai imtųsi tirti visą Lie- 
tuvos žydų praeitį ir neleistų, kad istoriniams prisiminimams nu- 
tiktų tas pats, kas atsitiko su realiai gyvenusiais Lietuvos žydais. 
Istorikas kartais turi leisti sau pamąstyti, jog Lietuva galėjo ir nepra- 
rasti savųjų žydų, ir įsivaizduoti, kokia ta šalis būtų buvusi be holo- 
kausto. Juk kartais įsivaizduojama, kokia Lietuva būtų buvusi be 


sovietų invazijos 1940-taisiais. 

Todėl neturėtų stebinti tai, kad šiame referate bus mažiausiai skir- 
ta dėmesio lietuvių istorikų tyrinėjimams, susijusiems su žydų ma- 
sinio žudymo problematika. Kodėl? Manau, ne dėl baimės įsivelti į 
pavojingą polemiką. Taip elgiamasi visų pirma todėl, kad iš esmės 
tokia istoriografija Lietuvoje iki šiol neegzistavo. Specialių litvakų 
istorijos tyrimų lietuvių istorikai taip pat ėmėsi vangiai. Todėl už- 
tektinai drąsu kalbėti apie tai, kas dar tik mezgasi arba bręsta. An- 
tra, kaip tik šių metų rugsėjo mėnesį Klaipėdos universiteto or- 
ganizuotoje tarptautinėje konferencijoje, skirtoje holokausto temai, 
tikėtina sulaukti naujų poslinkių tyrinėjimuose. Rimtų, archyviniais 
duomenimis ir kvantatyviniais metodais paremtų holokausto tyri- 
mo rezultatų nekantriai laukiama ir Lietuvoje, ir, manyčiau, pasau- 
lyje. Čia siekiama trumpai apžvelgti Lietuvos žydų lietuviškąją is- 
toriografiją, parodyti svarbiausius tematinius ir poleminus mazgus, 
pabandyti užčiuopti Lietuvos žydų istorijos tyrinėjimų silpnumo 
priežastis, taip pat prasilenkimus tarp tradicinės lietuvių istorinės 
sąmonės vaizdinių ir rečiau skaitomų istorijos darbų. Kitaip tariant, 
minint Vilniaus Gaono 200 - sias mirties metines siekiama kalbėti 
ne apie diasporos mirtį, bet apie iškilią istoriją iki jos. 


Pirmieji bandymai 


Senieji Lietuvos istorikai, pradedant metraščių autoriais ir baigiant 
Motiejumi Strikovskiu bei Albertu Vijūku - Kojalavičiumi, žydams 
specialaus dėmesio neskyrė. Viena iš tokio senųjų istorikų nedėme- 
singumo priežasčių gali būti palyginti nedidelis žydų skaičius ir vaid- 
muo LDK iki XVI amžiaus pabaigos. Įvairiais duomenimis, ypač po 
to, kai Žygimantas Augustas priėmė dalį iš Čekijos išvytų žydų, jų 
skaičius šalyje išaugo nuo 10000 bendruomenės narių, susiorgani- 
zavusių į 15 kahalų, iki 50000 1611 metais. Žemaitijoje iki XVI amžiaus 

pabaigos žydų beveik negyventa, o ir Vilnius - būsimoji Lietuvos 
Jeruzalė - plačiai žydams vartus atkėlė tik XVII amžiaus viduryje. 
1633 m. Lenkijos karalius ir Lietuvos didysis kunigaikštis Žygiman- 
tas Vaza suteikė žydams privilegiją prekiauti Vilniuje. 

Tam tikras susidomėjimas Lietuvos žydų bendruomenės gyve- 
nimu ir istorija prasideda su XIX amžiumi, kuomet išties prasideda 
mokslinė lietuvių istoriografija. Atsiranda pirmosios specialiai Lie- 
tuvos žydams skirtos studijos. Tadeuszas Czackis, kurio garsusis vei- 
kalas apie Lietuvos statutus turėjo didelę įtaką vėlesniems istori- 
kams, 1807 m. paskelbė savo Traktatą apie žydus ir karaimus (Rozpra- 
wa 0 zydach i karaitach). Keletą jo teiginių galima iš dalies laikyti ak- 
tualiais ir diskutuotinais iki dabar. Pirmiausia teiginys apie pirmuo- 
sius žydus, atsikrausčiusius į Lietuvą dar XII amžiuje. Remdamasis 
liudijimu, jog Eišiškių žydų kapinėse buvęs antkapis su 1170 m. 
įrašu, jis teigęs žydus jau anuomet patekus į Lietuvą iš pietų, grei- 
čiausiai iš Chazarų kaganato. Kritiškiausias ir solidžiausias XIX a. 
Lietuvos istorikas, Vilniaus universiteto auklėtinis Juozapas Jaros- 
zewiczius taip pat neatmetė šios versijos tikėdamas, jog Lietuvoje 
žydai apsigyveno dar iki didžiojo kunigaikščio Gedimino laikų. Vė- 
liau Augustinas Janulaitis buvo linkęs atmesti tokią versiją, tačiau ji 
išlieka aktuali. Ją daro tikėtina Juodosios jūros regiono istorija, ku- 
rioje chazarams tenka ypatingas ir unikalus vaidmuo. VIII a. vidu- 
ryje tarp Juodosios ir Kaspijos jūrų išsidriekusios chazarų valstybės 
valdovas kaganas Bulanas, įtakojamas nuo persekiojimų iš Bizanti- 
jos pabėgusių žydų, priėmė Mozės tikėjimą. Iki kaganato žlugimo 
valdovu galėjo būti tik judaizmo atstovas. Po Kijevo Rusios smūgių 
XI a. chazarai pralaimėjo paskutinėje savo tvirtovėje Kryme ir išsi- 
sklaidė po Rusios Pietus. Todėl kai kas mano, jog būtent iš čia atsi- 
kėlę žydai iš dalies buvo Lietuvos žydų protėviai. A.Janulaitis savo 
knygoje Žydai Lietuvoje (K. 1923.) buvo skeptiškas ankstyvojo žydų 
pasirodymo versijos atžvilgiu, tačiau jo argumentai nebuvo itin sva- 
rūs. Kadangi visa XII amžiaus Lietuvos istorija yra paskendusi mig- 
lose ir jokie kiti šaltiniai neparemia Eišiškių antkapinio užrašo da- 

tos, tai pats teiginys yra mažai tikėtinas (A. Janulaitis... P.7.). Lietu- 
vių istoriografijos padėtis iki šiol nėra pasikeitusi. Nauji ankstyviau- 
sios istorijos tyrimai vyksta labai vangiai, o dabartiniai istorikai ven- 
gia romantikų pamėgtų temų, susietų su tautų kilmėmis ir paniru- 
sių priešistorės bei istorijos tarpribyje. 

XIX a. žydams dėmesį parodė ne tik tie istorikai, kuriems rūpėjo 
sintetinis Lietuvos praeities vaizdas. Įtaką darė pirmame XIX am- 
žiaus trečdalyje suklestėjęs Vilniaus universitetas. Profesūros ir ke- 
lių aktyvių universiteto darbuotojų dėka plėtėsi susidomėjimas 
hebraistika. Biblijos draugijos dėka imtas tirti Senasis testamentas, 
kunigas ir dėstytojas Jonas Ch.Gintila gilinosi į Talmudą, kurio at- 
skiras dalis išvertė į lenkų kalbą. Krašto šviesuomenė tuo metu itin 
daug vilčių siejo su Orientalistikos katedra, kuri turėjo padaryti heb- 
raistikos studijas sistemingesnes. Tačiau šiuos planus ištiko toks pat 
likimas, kaip ir adjunkto Kazimiero Kontrimo inicijuotą Lietuvių kal- 
bos katedrą — planai liko planais, o ir pats universitetas rusų val- 
džios buvo netrukus uždarytas. 

Tačiau susidomėjimas Lietuvos žydais išaugo. Keliose monogra- 
fijose, skirtose istoriniams-statistiniams atskirų Lietuvos dalių ap- 
rašymams, atsirado nemažai vietos ir Lietuvos žydams. 1846 m. My- 
kolas Gadonas savo knygoje Telšių apskrities aprašymas (Opisanie po- 
wiatu Telszewskiego w gubernii Kowienskiej w dauwnem Xižstwie Zmuj- 
dzkiem polozonego) glaustai aprašo visus vietinius gyventojus, tarp 
kurių svarbi vieta tenka žydams. Kiek daugiau žydų buitį charakte- 
rizavo istorikas Ignas Buszynskis analogiškame Raseinių apskrities 
istoriniame statistiniame aprašyme (Opisanie historyczno - statystyczne 
powiatu Rossienskiego. Wilno. 1874.). Autorių pateiktos Lietuvos žy- 
dų charakteristikos pažymėtos laikmečio ženklu. M. Gadonas pabrėžė 
Vakarų Lietuvos-Žemaitijos žydų bendruomenės neturtingumą. Ti- 
piškai ano meto blaivybės judėjimo ideologams jis kaltina karčia- 
mose įsikūrusius žydus liaudies girdymu. Tačiau tuose pastebėjimuo- 
se labiau ryškėja socialinio ir ekonominio, o ne etninio ar ethnokonfe- 
sinio priešiškumo kontūrai. Panašios nuotaikos XIX a. viduryje 

viešpatavo blaivybės idėjas propaguojančioje publicistikoje. Detaliai 
visas aplinkybes, susijusias su lietuvių - žydų santykiais masinio 
blaivybės judėjimo metais (1858-1864), atskleidė 1922 m. Antanas 
Alekna savo knygoje Žemaičių vyskupas Motiejus Valančius ir Kazi- 
mieras Gečys 1935 m. Vilniuje Stepono Batoro universitete apginto- 
je disertacijoje Blaivybės draugijos Žemačių vyskupystėje 1858-1864 me- 
tais. (Bractwa trzezwosci w diecezji Zmudzkiej w latach 1858-1864.) 

Tautiniam lietuvių atgimimui pasiekus savo apogėjų, bręstančio 
ekonominio konflikto atgarsiai spaudoje darėsi vis ryškesni, tačiau 
kai kurios antisemitizmo gaidos nė kiek nesustiprino istorinių tyri- 
mų poreikio. Pagaliau XIX a. pabaigoje profesionali lietuvių istorinė 
mintis praktiškai negalėjo reikštis. Jos degradacija, prasidėjusi pasi- 
traukus iš šio pasaulio uždaryto Vilniaus universiteto auklėtinių kar- 
tai, tęsėsi iki pat XX a. antrojo dešimtmečio. 


Augustinas Janulaitis: „išorinė“ litvakų istorija 


1923 m. istorikas ir teisininkas, kruopštus archyvų tyrinėtojas Au- 
gustinas Janulaitis paskelbė savo veikalą Žydai Lietuvoje. Bruožai iš 
Lietuvos visuomenės istorijos XIV-XIX amžiuose. Tai išties buvo aka- 
deminio tyrinėjimo pirmasis bandymas. Pasinaudodamas Vilniaus 
bajorų deputacijos, Vilniaus generalgubernatoriaus archyvo fondais, 
M. Muravjovo kolekcija bei kitais dokumentais autorius itin de- 
taliai atskleidė laikmetį nuo Lenkijos - Lietuvos Respublikos žlugi- 
mo XVIII a. pabaigoje iki XIX a. 8 dešimtmečio. Jis įvedė į istorijos 
mokslo akiratį ne vieną reikšmingą litvakų istorijos šaltinį, iki tol 
niekieno nenaudotą. A. Janulaitis buvo gerai susipažinęs su kaimy- 
nų lenkų ir rusų - istorikų darbais, skirtais žydų praeičiai. Taip jis 
netiesiogiai siekė atsakyti į istoriografijoje keltą klausimą, - kuomet 
Lietuvos žydams buvę geriau: ar patekus po rusais, ar prieš jų atėjimą - 

po Lietuvos ponais ir bajorais. Autorius, būdamas geras teisės istorijos 
žinovas, labai daug dėmesio skyrė žydų teisinei padėčiai. Jis nepa- 
sidavė romantinei lietuviškos tolerancijos interpretacijai, kuri yra pa- 
kankamai ryški Lietuvos Didžiosios Kunigaikštystės lietuviškojoje 
istoriografijoje. Iš pozityvistinių pozicijų jis žiūrėjo tiek į miglotas 
seniausios Lietuvos žydų istorijos užuominas (Eišiškių ankapinio 
užrašo atvejis), tiek į lietuviškos tolerancijos aplinkybes vadinama- 
jame auksiniame laikotarpyje - XV a. pradžioje. Interpretuodamas di- 
džiojo kunigaikščio Vytauto privilegijas žydams, jis, kaip ir S.Ber- 
šadskis (Litovskije jevreji. Istorija ich juridičeskogo i obščestvennogo po- 
loženija v Litvie ot Vitovta do Liublinskoj uniji. S. — Peterburg. 1883.), 
teigė, jog Lietuvos valdovo privilegijoms pavyzdžiais buvo Čekijos 
karaliaus Ottokaro 1254 m. ir Lenkijos karaliaus Boleslovo Maldin- 
gojo 1264 m. privilegijos. Autorius įžvalgiai pastebi, jog savita žydų 
padėtis susiklostė ne tiek dėl juridinės valdovo įžvalgos, bet dėl ap- 
linkybių, kurios LDK skyrė nuo XV a. Europos. O tuomet, XV amž., - 
rašo A Janulaitis, — Lietuva skyrėsi nuo savo kaimynų vakarų Europoje, 
taip pat ir nuo lenkų. Kunigaikščio valdžia buvo neribota, griežto suskili- 
mo luomais dar nebuvo, skirtumai tarp luomų dar nedideli, pereiti iš vieno 
luomo į kitą buvo galima ir ne taip sunku (...) Tikybos atžvilgiu Lietuva 
viską leisdavo. Pati nesenai dar stabmeldžių tikybos, pripratus gyventi san- 
tarvėje su kito tikėjimo ir kitų tautų žmonėmis, leidžianti pas save gyventi 
stačiatikiams, totoriams, armėnams, visai nepaisanti į tikybos skirtingu- 
mą, neskersavo į žydų tikybą. (P.9-10.) Tad A Janulaitis gana paprastai 
pasakoja apie tolerancijos priežastis. Jos nėra kokios nors dvasinės 
ar rasinės prigimties. Socialinės - ekonominės raidos specifika, atsi- 
likęs feodalizacijos procesas ir vėlai priimta krikščionybė lėmusi Lie- 
tuvos žydų padėtį. Vėlesniais amžiais žydai sugebėjo išsaugoti dau- 
guma savo laisvių. Jie buvo laisvi didžiojo kunigaikščio pavaldiniai, 
kaip ir visi bajorai. Dažnai nuo nobilitacijos juos skyrė tik konfesijos 
slenkstis. Dar XVIII a. viduryje persikrikštijusiam žydui buvo pri- 
pažįstama bajorystė. Tačiau net pripažįstant, kad žydų padėtis bu- 
Vo geresnė negu daugumos krašto gyventojų - valstiečių, negalima 

pamiršti didelio prievolių sunkumo ir skurdo, kurį išgyveno didesnė 
dalis kahalų narių. Kita vertus, socialinį konfliktą (o tokių būta daug) 
autorius nelinkęs interpretuoti kaip tautinį. 

A. Janulaičio knyga turėjo tam tikrą poveikį Lietuvos intelektua- 
liems sluoksniams, tačiau sistemingos litvakų istorijos studijos vis 
vien neprasidėjo. Kita vertus, negalima teigti ją tapus populiaria, 
Nepasižymi knyga lanksčia kompozicija ir lengvu stiliumi. Pats A. Ja- 
nulaitis profesoriaudamas Vytauto Didžiojo universitete skatino įvai- 
riapusį studentų domėjimąsi šia problematika. Jo studento Abramo 
Giršovičiaus diplominis darbas apie rusų valdžios politiką žydų švie- 
timo srityje XIX a. išliko archyvuose ir šiemet buvo paskelbtas VDU 
Humanitarinių mokslų fakulteto žurnale Darbai ir Dienos (pasirodė 
ir atspaudas). 

Neturint laiko ir vietos detaliau gilintis į A. Janulaičio veikalą, 
verta pabrėžti vieną bendrą savybę. Autorius pratarmėje pats prisi- 
pažino: mažiau man rūpėjo žydų vidujinis gyvenimas, kiek jų santykiai 
su kitais Lietuvos gyventojų klodais, rūpėjo nušviesti materialiniai tų san- 
tykių pagrindai. Kitaip tariant, jis pabandė nupiešti išorinį Lietuvos 
žydijos paveikslą, nesistengdamas įleisti skaitytojo į šio savito pa- 
saulio vidų, padėti skaitytojui susipažinti su žydų gyvenimu iš vidaus. 

Po A. Janulaičio Lietuvoje pasirodę darbai iš esmės nepakeitė pa- 
dėties. Štai vienintelė pokaryje Lietuvos žydų istorijos apybraiža, 
kurią 1990 m. paskelbė Solomonas Atamukas (Žydai Lietuvoje. V. 
1990.), praplėtusi chronologinius tos istorijos rėmus iki šių dienų, 
vis dėlto liko toje pat išorinės istorijos paradigmoje. S.Atamuko vei- 
kalo ypatybė yra ta, jog autorius menkai tyrinėjo senąją istoriją. Ta- 
čiau, kaip buvęs pokario LKP funkcionierius, jis išties nuodugniai 
pažino sovietinės Lietuvos žydų gyvenimą. Teko skaityti ir vėlesnį, 
didesnės apimties autoriaus rankraštį, kuris, deja, nepasirodė spau- 
doje iki šiolei, tačiau ir jame dabartinis skaitytojas pasigestų žvilgs- 
nio į vidinį žydų gyvenimą. Tai itin svarbu dabar, kuomet daugelis 
naujosios kartos lietuvių realybėje su juo nebesusiduria. 

Įdėjus tuos negausius lietuvių autorių darbus į pasaulinės žydų 
istoriografijos kontekstą (vien litvakams yra skirta dešimtys knygų 

anglų, hebrajų, jidiš kalbomis), išryškėtų paradoksalus dalykas. Lie- 
tuviškoje versijoje yra tik tai, kuo žydai reiškėsi išoriniam juos su- 
pusiam pasauliui. Vakaruose ir Izraelyje pasirodančiose studijose 
atsiveria labiau vidinis žydų gyvenimo paveikslas, tačiau jame be- 
maž išnyksta išorė. Žydiškoji litvakų istorija atpasakojama taip, tar- 
tum be Lietuvos valdovų ir ponų niekas jų Litoje negyveno. Atrodo 
taip, jog šių dienų istorikai nesugeba įveikti tos archaiškos izoliaci- 
jos, kurioje gyveno paskiri senosios Lietuvos luomai ir etnokonfesi- 
nės grupės, barjerų. 

Pačiai naujausiai lietuvių istoriografijai peržengti šiuos barjerus 
nėra lengva. Pirmiausiai todėl, kad susiklosčiusios aplinkybės ver- 
čia aktualizuoti būtent žydų-lietuvių santykius, ir būtent santykius, 
susijusius su holokaustu. Vienu atveju ieškoma lietuvių visuome- 
nės elgsenų II Pasaulinio karo metais istorinių priežasčių. Štai nedi- 
delis, bet labai solidus amerikiečio lietuvio Sauliaus Sužiedėlio 
straipsnis Valdžia, visuomenė ir antisemitizmas (parengtas pranešimo 
1994 m. Association for the Advancement of Baltic studies suvažiavime 
pagrindu // Akiračiai. 1995. Nr. 4.) analizuoja tarpukaryje susiklos- 
čiusią padėtį. Nepaisant konkurencijos ir socialinio-ekonominio kon- 
flikto apraiškų, net autoritarinio A. Smetonos režimo sąlygomis jo- 
kių rimtesnių smurtinių susidūrimų ir pogromų nebuvo. 


Svarbiausios istoriografinės kontroversijos 


Specialiai norėtųsi stabtelti ties dviem dalykais. Pirma, lietuvių prie- 
lankumo žydams senaisiais LDK laikais motyvacija. Antra, tariamai 
kolektyvinės žydų išdavystės sovietų invazijos metu problema. 
Pirmu atveju labai iškalbinga yra sena, bet mažai Lietuvoje 
įvertinta Mykolo Biržiškos eseistinė istorijos studija Lietuvių tautos 
kelias į naująjį gyvenimą. (Los Angeles. 1952, 1953. T.1 - 2.). Autorius — 


289 


290 


PRAEITIS, ISTORIJA IR ISTORIKAI 


prieškaryje Vytauto Didžiojo universiteto profesorius ir garsus 
kultūros istorikas, paskutinius metus praleidęs emigracijoje JAV. 
Beje, M. Biržiškos atvejis gana unikalus: juo yra domėjęsis JAV tei- 
singumo departamentas, įtaręs, kad jis nacių okupacijos metais ben- 
dradarbiavo su vokiečių administracija, o dabar nemažas interesas 
yra parodytas iš tų tyrinėtojų pusės, kurie aiškinasi žydų gelbėjimo 
L Pasaulinio karo metais aplinkybes. Yra duomenų, kad būtent 
M. Biržiška buvo gana aktyvus gelbėjimo organizatorius. 

Kuo orginalus autoriaus veikalo skyrius apie žydų ir lietuvių san- 
tykius senovėje? Beveik be išimties visi autoriai, ką nors rašę Lietu- 
vos žydų istorijos klausimais, pastebi palyginti taikius jų santykius 
su vietiniais gyventojais. Pirmiausiai tai atsispindėjo teisiniuose ak- 
tuose. Tačiau M. Biržiška nebando buvusios realybės pagražinti. Jis 
taip rašo apie Lietuvos žydus: Jie buvo sutapę su kraštu, bet ne su jo 
visuomene, kuri ne tik juos laikė svetimu ghetiniu organizmu, bet ir dau- 
giau būdama neaukšto (XVII-XVIII a.) polėkio krikščionė su panieka žiū- 
rėjo į juos kaip į „nukankinusią Kristų tautą“, tik dėl savo būdo ir tradicijų 
(pabraukta mano - E.A.)nepasireiškė ju atžvilgiu jokiais žiauruinais, nors 
ir šiems nemažai pavyzdžių turėjo tiek kazokinėse, tiek Vakarų Europos 
žydų skerdynėse, ir tenkinosi negudriais berniškai jėzuitinių ir kitokių mo- 
kyklų mokinių išsišokimais (T.I. P.34.). Autorius taip pat nevengė kri- 
tiško žvilgsnio į žydų gyvenimo vidų. Anot jo, taip pat neapkęsdami 
juos niekinančių gojų, bet tai paprastai priversti savyje paslėpti, žydai ga- 
vo žemintis ir pataikauti bajorams, čia pat šiųjų silpnybėmis pasinaudoti. 
Nieko bendro neturėdarni su karo amatu, bet per karus pirmi nukentėdami, 
jie nesilaikė tvirtai vienos katros šalies, tik vieni vieniems, kiti kitiems, 0 
kartais tie patys abiems šalims pasipelnydami patarnaudavo, tuo užtrauk- 
dami sau nepasitikėjimą, įtarinėjimą ir net kaltinimą įdavimu, šnipinėji- 
mu ir t.t. M. Biržiškos veikalas yra intriguojantis, tačiau daugiau 
keliantis klausimus istoriografinei polemikai negu duodantis išbaig- 
tą vaizdą. Panašiai traktuotinas ir jo bandymas sugriauti lietuvių 
sąmonėje neretai dygstantį teiginį, kad 1940-siais žydai išdavę Lie- 
tuvą. M. Biržiška nesirgo kolektyvinės kaltės ieškotojo sindromu. 

Priešingai, jis matė, jog daugumas žydų organizacijų buvo prieš so- 
vietinę aneksiją. Niekur kitur neteko rasti užuominos, kad kai ku- 
rios žydų grupuotės, 1941 m. birželyje Vokietijai pradėjus karą prieš 
Sovietų Sąjungą, net siejusios viltis su laikinąją Lietuvos vyriausy- 
be, tačiau tolesni įvykiai užkirtę bet kokius kontaktus. 

Šį klausimą, savaip pratęsdamas M. Biržiškos prielaidas, nagri- 
nėja ir Liudas Truska naujausiame savo straipsnyje Ar 1940 m. žydai 
nusikalto Lietuvai? (Akiračiai. 1997. Nr.7.) Pasiremdamas archyviniais 
ir statistinias duomenimis jis gana įtikinamai parodo, jog žydo — Lie- 
tuvos nepriklausomybės duobkasio, žydo komunisto ir kagėbisto, lietuvių 
kankintojo įvaizdis yra nepagrįstas, kaip, beje, ir lietuvio - žydžaudžio (P.5). 


Lietuvių civilizacijos branda ir lietuvių istoriografijos pajėgumo 
didėjimas leidžia tikėtis, kad etnocentrinis požiūris į šimtmetinę is- 
toriją turėtų užleisti vietą pilietinės daugiakultūrės praeities tyri- 
mams. Po desperatiškų pastangų ieškoti žiloje senovėje grynakrau- 
jų lietuvių turi ateiti tikras susidomėjimas egzotiškomis, įdomiomis 
ir dar nepažintomis mūsų praeities oazėmis. Tai yra dabartinių Lie- 
tuvos istorikų pareiga. 


Kauno diena. 1997 09 13 

IDENTIFIKACIJOS POKYČIAI 


„Turime grįžti didesni...“ 


Lietuvoje šiais laikais, kada plunksnos ar mokslo žmogui beveik ne- 
beliko uždraustųjų vaisių paragavimui, nėra lengva prabilti apie ką 
nors, specialiai nemotyvavus, nepabandžius paaiškinti, kodėl vie- 
nas ar kitas reiškinys yra svarstytinas, žinotinas, aprašytinas. Prieš 
dešimtį metų buvo aišku, kad viską, kas dėjosi išeivijoje ir kas buvo 
uždrausta atvirai aiškintis mūsų visuomenei, vertėjo atskleisti. Kaip 
ir visos Lietuvos istorijos atveju, išeivijos kūrybinio palikimo atradi- 
mui buvo paskirta daug energijos ir pinigų. Lietuva susipažino su 
savo išeiviais, o kraštu besidomintys išeivijos žmonės susipažino su 
Lietuva. Skirtumas buvo tik tas, kad Vakaruose ir prieš dainuojančią 
revoliuciją intelektualiniai sluoksniai turėjo galimybių pažinti tai, kas 
darėsi Lietuvos moksle: knygos iš sovietinės Lietuvos organizuotai 
ir lengvai prasiskverbdavo į aną pusę, kai tuo pačiu metu išeivijos 
kūrybos vaisiai Lietuvoje plačiau buvo nepasiekiami. Išeivija, ko ge- 
ro, mažiau įsivaizdavo kasdieninio sovietinio gyvenimo realijas: ji 
daugiau pažino kūrybinę fikciją, iškylančią krašto rašytojų darbuo- 
se ir geriausiu atveju leidžiančią dekoduoti paslėptas tikras infor- 
macijas klastingoje ezopinėje kalbėsenoje. Tad suprantama, kad šio 
dešimtmečio pradžioje kilo pakartotinų leidinių bumas: buvo spaus- 
Pasirodė nemažai memuarų. Atrodytų, ko dar galėjo trūkti mūsų 
skaitytojams. Nebent laiko perskaityti tai, kas guli knygynų lenty- 
nose. Kodėl verta imtis plunksnos dabar, kai susidomėjimas pana- 

šiais dalykais atslūgo? Panašiai atslūgo susidomėjimas Lenkijos te- 
levizijos transliacijomis, keliolika metų buvusiomis tikru langu į Va- 
karus net tiems (ypač kauniečiams), kurie paveldėjo prieškarines lie- 
tuvių polonotobijos nuotaikas. Po Kovo 11-osios atsivėrus plačioms 
informacinėms galimybėms, seniau svarbūs dalykai prarado pir- 
mykštę reikšmę. 

Regis, išeivijos intelektualinis įdirbis apskritai, o konkrečiai - iš- 
eivijos istorikų darbai šiandien nustojo to sakralinio populiarumo, 
kurį jie buvo įgiję revoliucijos metais. Kita vertus, negalima abejoti 
tuo, kad masinis susidomėjimas (atsispindintis leidinių tiražuose ir 
kasdieniniuose kalbėjimuose) nebuvo palydėtas rimto tyrinėtojų, is- 
torikų dėmesio. Literatūros mokslininkai, berods, išties pasuko link 
išeivijos rašytojų kūrybos analizės, atrasdami sau naują pasaulį, 
kartais net užmiršdami tradiciškai solidžias dar senesnės lietuvių 
literatūros istorijos problemas. Bet istorikų dirbtuvėse masinio po- 
puliarumo bumas nesukėle jokio pasikeitimo. Istoriografiniai tyri- 
nėjimai praktiškai nepajudėjo iš vietos, nors atrodė, kad jau seniai 
tam laikas. Galbūt būtent tada istorikas prabyla, kuomet minia nu- 
stoja šniokšti, kuomet aprimsta emocijos. Žinoma, būtų netiesa teig- 
ti, kad tik šis sociokultūrinis kontekstas įtakoja istorikų pasirinki- 
mus. Iki šiolei, apmaudu, istoriografijos tyrimams, istorinės minties 
istorijai dėmesio per daug neskiriama. Menkai gvildenama ne tik 
išeivijos, bet ir kitų mūsų istoriografiją įtakojusių autorių darbai. Tuo- 
se negausiuose tyrinėjimuose, kurie vienaip ar kitaip yra siejami su 
istoriografijos problemomis, daugiau ryškėja infantilus (bet ne be- 
prasmis) polinkis aprašinėti tai, ko nėra lietuviškojoje istoriografijos 
tradicijoje. Ką turi kaimynai ir pasaulis ir ko neturime mes. Tuo 
pačiu nekalbama, kas toje Lietuvos istorijos mokslo tradicijoje yra. 
Nebandoma gilintis, kaip plėtojosi mūsų istoriografijos horizontas, 
kodėl ir kas lėmė vienokios ar kitokios intencijos atsiradimą ar re- 
torikos susi(ormavimą, akademinių mokyklų užuomazgas. Kitaip 
tariant, užsiėmus to, ko nėra, apraudojimu, nejučiomis buvo pamirš- 
ta tai, kas buvo padaryta, kas buvo istorikų sužinota ir patirta, kas 

buvo įrodyta ir kas paneigta. Šia pastaba, gink Dieve, nebandoma 
parodyti, jog mūsų istoriografijos lygis yra labai geras ir jam nieko 
(arba labai nedaug) stinga. Čia tik siekiama pasakyti, kad net turint 
tokį ydingą tyrimo objektą, kaip istoriografijos istorija, negalima at- 
sisakyti prievolės jį pažinti, prisijaukinti , prakalbinti. 

Štai kodėl dabar būtina akademiškai komentuoti, kodėl yra pras- 
minga kalbėti apie lietuvių istoriografiją egzilyje. Nors tema nėra 
itin nauja. Pačioje išeivijoje apie tai rašė Juozas Jakštas (paminėtinas 
jo straipsnis Lietiuvos istorikų darbai Vakarų pasaulyje, paskelbtas Litu- 
anistikos instituto 1971 m. suvažiavimo darbuose.), Kęstutis Girnius. Lie- 
tuvoje prieš keliolika metų taip pat buvo bandyta imtis buržuazinių 
lietuvių istorikų išeivijoje kritikos. Kai kurie autoriai (Vytautas Mer- 
kys), kiek buvo įmanoma sovietinės cenzūros sąlygomis, stengėsi 
pristatyti tai, kas darėsi tarp egzilio istorikų. Daugiau vilčių dabar 
teikia jauniausios generacijos profesionalių istorikų domėjimasis šiuo 
klausimu. Yra rašomi bakalauriniai ir magistriniai darbai, kurių re- 
zultatų spaudoje dar reikia kiek palūkėti. 

Mano galva, pati tema nusipelno kuo rimčiausios analizės. Išei- 
vijos istorikų veikalai, net jei jie neretai kartojo prieškaryje pradėtus 
žingsnius, kurie buvo neišvengiami, atsidūrus toli nuo pirminių ar- 
chyvų, patys savaime yra geras šaltinis suvokti istorinio identiteto 
pokyčius egzilyje, palyginti su nelaisvės salygomis dirbusių istori- 
kų elgsenomis, koncepcijomis, savijautomis. Ypač dabar, kuomet 
nyksta DP generacija, kuomet pasaulis atvirėja ir besiveriantys Eu- 
ropos unijos vartai lietuvius gali priversti užmiršti pačias emigraci- 
jos ar egzilio sąvokas. Tik rimti ilgalaikiai istoriko tyrinėjimai gali 
parodyti, ar buvo įgyvendinta kadaise karo nusiaubtoje Vokietijoje 
profesoriaus Mykolo Biržiškos iškelta išeivijos misija: Turime grįžti 
didesni, reikšmingesni, kilnesni, negu kad esame iš Lietuvos išvažiavę. 

DP periodas: istorinis egzilio istoriko likimas 


Antrasis Pasaulinis karas sukėlė tradicinio identiteto krizę. Istorinė 
refleksija DP (displaced persons) stovyklose Vokietijoje buvo ne ma- 
žiau skausminga negu likusių sovietų okupuotoje gimtinėje. Anot 
Kosto Ostrausko, profesorių, tokių kaip Mykolas Biržiška, socialinis 
statusas susvyravo. Liko atsivežtas simbolinis kapitalas, bet intelek- 
tospindesys, šlovė — DP stovyklos pilkoje kasdienybėje ji vis dėlto lyg ir 
prigeso. Tai buvo beveik neišvengiama. Toji aplinka, galima sakyti, visus 
„sulygino“ — apgyvendinti DP maišaties spūstyje, kartais ne tik po tuo 
pačiu stogu, bet ir tam pačiam kambaryje, migis prie migio, generolas ir 
puskarininkis, profesorius ir studiozas,"didžiūnas“ ir eilinis pilietis — visi 
toj pačioj eilėj stovėjo, del tų pačių skudurų draskėsi, iš to paties katilo 
buizą srėbė . (K. Ostrauskas. Žodžiai ir žmonės . Vilnius. 1997. P. 154) 
Tačiau sugriuvus tradicinėms socialinėms hierarchijoms, kolektyvi- 
nė DP generacijos atmintis dar labiau paaštrėjo. Juk šitiek daug daly- 
kų liko me-čia ir ne-dabar , kitur ir „nepriklausomybės laikais.“ Istori- 
kų - kaip atminties saugotojų — misijos prasmė egzilio sąlygomis 
taip pat buvo skausmingai permąstyta. Itin iškalbingi M. Biržiškos 
laiškai Vincui Krėvei, kuriuos Metmenims parengė tas pats K. Ost- 
rauskas, vaizdžiai pristatydamas juos skaitytojui: Išraizgyta rašyse- 
na, teksto spūstyje, kur tarp eilučių uodas snapo neįkištų, išnaudodamas 
skersai ir išilgai kiekvieną lapo ir atvirlaiškio kertelę (galima būtų net su- 
abejoti, ar Krėvė turėjo pakankamai kantrybės perskaityti ištisai kiekvieną 
laišką), įterpinių įterpiniais, kartais, atrodo, nesibaigiančiais - kaip ir jo 
paskaitų — periodiniais sakiniais dėsto M.Biržiška smulkmeniškai savo (...) 
kasdienybės „kronikas“, porina apie kolegas ir pažįstamus, svarsto savo 
tautos ir jos kultūros praeitį ir dabartį, žvalgosi į ateitį ir t.t. ir t.t. (Metine- 
nys. 1984. Nr.45. P.121.) 

M. Biržiškos plati korespondencija karo pabaigoje ir vėliau, atsi- 
dūrus DP stovyklose, rodo kai kuriuos istorinio sąmoningumo po- 
kyčius. Dabar stebina jo įžvalgumas ir gebėjimas įvertinti tai, kas 

atsitiko. Stebina ir taiklios skausmingos ateities prognozės, kurių fone 
sureikšminama istoriko misija. 1945 m. rugpiūčio 29 d. jis rašė Krė- 
vei iš Liuneburgo: 

(...) Deja, kas laukė iš Vakarų demokratijos griežtų žygių dėl Lietuvos 
ir kitų, pamiršdamas ją šiaip ar taip esant tik plutokratija, labai dabar nu- 
sivylė(...) Vykdamas iš Lietuvos kaip stovįs, dvasiškai buvau pasirengęs 
ilgai išeivystei ir dabar taip pat žiūriu. Turime verstis plačiomis laiko pėr- 
spektyvomis(...) Bijau tik artimoje ateityje didelių lietuviams represijų ir 
išvežimų. Kas dėl mūsų — išeivių — gyvenimo, manau, jog reikėtų mums 
augti Didžiajai Išeivystei a' la 1831 - 1863 m. lenkų ir lietuvių „karių ir 
poetų“ išeivystė Prancūzijoje ir kitur, kad ir sąlygos bus dabar mums daug 
sunkesnės negu mūsų proseniains, kaimynų perdaug išlepintiems. Tam tu- 
rime visų pirma stiprinti savo kultūrinį darbą, kelti savo moralinį svorį... 
(Metmenys. 1983. Nr.45. P.124-125.) 

Kultūros istorikui profesinė nuovoka leido nepasimesti kaip dau- 
geliui laikmečio labirintuose. Jis ne tik ieškojo sau vietos istorijoje, 
bet ir istorijai ieškojo vietos savo gyvenime. Kūryba buvo vie- 
nintelis praradimų kompensatorius, vienintelis būdas gyventi. Net 
Krėvei M. Biržiška patarinėjo: jei neturi nuotaikos kūrybai, imk ra- 
šyti 1) atsiminimus nuo kūdykystės pradedant, 2) komentarus savo kūri- 
niams, kad biisimieji jų nagrinėtojai durnysčių dėl jų neprirašytų . (Ten 
pat. P. 126.) Pats laiškų autorius, neturėdamas po ranka ilgus de- 
šimtmečius kauptų išrašų, ėmėsi didelio ir nelengvo darbo - DP s4- 
lygomis rašyti Lietuvių tautos kelias į naujajį gyvenimą , gana unikalų 
mūsų istoriografijos kontekste kūrinį, keliantį sau eseistinį uždavinį 
galvojimų apie tautą savyje ir kaimynų tarpe. Čia pasirinktas M.Biržiš- 
kos pavyzdys todėl, kad geriausiai atspindi identifikacijos, istorinio 
pašaukimo ir misijos svarstybas. Nereikia daug įrodinėti, kad tie- 
siogiai istorijos tyrimus egzilyje toliausiai pastūmėjo tokie žmonės, 
kaip Konstantinas Avižonis, Zenonas Ivinskis ar Paulius Rabikaus- 
kas. Gal dėl to, jog pastarieji buvo jaunesni ir galėjo lengviau prisi- 
taikyti prie egzilinių sąlygų, gal dėl to, kad liko Europoje, arčiau 
namų ir istorinių šaltinių (vien Vatikano archyvas ko vertas). Z. Ivins- 

kiui ar P. Rabikauskui pasisekė identifikuotis su Vakarų istorijos 
mokslo aplinka, universitetine kultūra ir universitetiniais žmonė- 
mis, tačiau neprarandant ir tam tikrų moralinių įsipareigojimų bu- 
vusiai aplinkai. Senosios generacijos intelektualai, tokie kaip broliai 
Biržiškos, dar laikėsi akademinėje aplinkoje iki išvykstant į JAV (Pi- 
nebergo universitetas), tačiau visą netektį patyrė pačioje gyvenimo 
pabaigoje, kuomet prarado ir realią tėvynę - Lietuvą, ir akademinę 
(universitetinę) tėvynę, kuri padėjo identifikuotis su pirmąja. Ne bol- 
ševikiniai keiksmai ir mirties sprendimai man rūpi, - rašė Mykolas Bir- 
žiška 1944 m. rudenį iš Greifsvaldo, - tik nuolatinis savęs — savo 
darbų — savo žodžių - net savo minčių tikrinimas (...) Ir nutolimas nuo 
mokslo, kuris, tiesą pasakius, visados man buvo, tebėra ir turbūt man ima- 
loniausias... (Metmenys. Nr. 45. 1983. P. 122.) Identifikacijos sunke- 
nybė ir tam tikra desperacija, negalėjimas integruotis į Vakarų isto- 
riografijos kontekstą ryškėja ir Vaclovo Biržiškos laiškuose. 1948 m. 
kovo 3 d. iš Pinebergo jis guodėsi Krėvei: 

Beveik prieš metus rašė man Sennas (...), prašydamas jam atsiųsti 
straipsnį apie Valančių kažin kokiam jo sumanytam anglų kalba leidiniui. 
Nieko neparašė, kokios rūšies tas leidinys ir koks turėtų būti tas straipsuis, 
tik nurodė dvi sąlygas - abi man nepriimtinas: vieną, kad straipsnis būtų 
ne ilgesnis kaip 1000 žodžių, ir kad jis ten Valančių pavadins Volončev- 
skiu, - o tokiame leidinyje, kur mūsų rašytojų pavardės yra iškreipiamos, 
aš iš viso nenoriu dalyvauti - jam, matyt, ir Daukantas bus Dovkontu ir 
Basanavičius Bassanovičiu. Gana mums mūsų pavardes darkė svetimieji, 
to betrūksta, kad dabar patys imtume jas darkyti. Te jami tą straipsnį rašo 
tie įvairūs profesoriai, kurių dabar pilna privažiuoja į Ameriką, nors pa- 
skaites jų pavardes, vis negaliu susivokti, kokioje Smurgainių akademijoje 
jie profesoriavo, — tas pats yra ir čia. (pabraukta mano - E. A.; Metme- 
nys. Nr. 45. 1984. P.139.) Laiško žodžiai leidžia ne tik įtarti nenorą 
ar negalėjimą palaipsniui integruotis į amerikietišką akademinį kon- 


tekstą, priimti naujas akademinio žaidimo taisykles, bet ir kažkiek 
primena prieškaryje VDU išryškėjusią trintį tarp profesūros genera- 
cijų. Čia svarbiausia buvo išryškinti tuos identifikacijos sunkumus, 

kuriuos patyrė labiausiai praradę lietuviškosios praeities tyrinėtojai, 
tie, kurie skausmingiausiai priėmė laikmečio iššūkius, bet ėjo iki ga- 
lo anksčiau pradėtą kelią. Jiems viskas buvo praeityje, o istorija pa- 
keitė realybę, gal net kompensavo jos negailestingumą. Man rūpi mano 
knygos. - pirmiausiai prisipažįsta V. Biržiška. Rūkau ir rašau, rašau ir 
rūkau, nors iš tų rašinių niekam jokios naudos nėra, o dažniausiai tik bar- 
niai ir įrodymai, kad esu paskutinis asilas, kuris apie nieką neturi mažiau- 
sio supratimo... - rašo jis kitame laiške. Tačiau svarbiausia yra tai, ką 
pats praeities aprašinėjimas jam duoda: Viskas tai man ima visą dieną 
tr tai leidžia užmiršti ne tik viešąsias bėdas, prasidėjusias mano žmonai 
mirus (Ten pat. P.140-141.). Panašiai savo tremtį išgyveno daugelis 
senojo intelektualinio elito atstovų, kurie pakliuvo į DP lagerius. 


Senieji ir jaunieji, katalikai ir liberalai, 
„romantikai“ ir „realistai“ 


Neperdedant galima sakyti, kad kartų pasikeitimas egzilio sąlygo- 
mis įgavo itin skausmingą charakterį. Šešiasdešimtmetis Vaclovas 
Biržiška, kurio visa surinkta medžiaga liko Lietuvoje, jutosi labiau 
nuskriaustas negu kuris nors iš jaunųjų - gal mažiau palikęs praei- 
tyje ir daugiau galimybių įžvelgiantis ateityje. Iš Pinebergo 1948 m. 
gegužės 28 d. rašydamas apie akademinio isikūrimo galimybes Ame- 
rikoje, jis prasitarė Krėvei: Visi mūsų universitetų asistentėliai pavirto 
ten profesoriais, ir žmogus, skaitydamas apie atvažiavusį tokį ar tokį „pro- 
fesorių“, dažnai sau galvą laužai, ar jis kokioje aukštojoje mokykloje buvo 
ir ar iš viso jis pats buvo kada universitete. (Metmenys. Nr.45. 1983. 
P. 143.) Tačiau yra pakankamai aišku, kad tik vakar dienos „asisten- 
tėliai“ galėjo turėtį savo rytojų JAV universitetuose. Kitiems liko tik 
prisiminimai ir apgailestavimai, kurie tačiau jokiu būdu ne visų 
senosios generacijos profesorių įkarštį sustabdė. Dabar tiesiog 
nuostabu, kokiomis sąlygomis atsirado daugelis svarių veikalų. 

Kitokias sąlygas turėjo, o neretai ir kitokį pasirengimą turėjo jau- 
nesni prieškario VDU asistentai(Biržiškų generacija buvo baigusi ru- 
siškus universitetus, „jaunieji“ - dažniau vokiškus). 

Jaunesnės generacijos istorikui Z. Ivinskiui, kaip ir kitiems, DP 
periodas buvo sunkus. Mokytojauta ir vargta ilgai iki atsirado pro- 
fesūra Bonoje. Bet jo tremtis į Vakarus buvo kiek kitokia. Ji netgi 
turėjusi tam tikrų privalumų. Anot jo, universitetinis darbas Lietuvoje 
neleido išvykti ilgesniam laikui. Kaip tremtinys tačiau 1946 in. pradžioje 
vėl pradėjau galvoti apie Vatikano versmes, kaip prie jų prieiti ir jas atverti 
mūsų istorijai. (Z. Ivinskis. Rinktiniai raštai. Roma. 1986. T.2. P.10.) 
Likdamas Vakarų Europoje ir būdamas pačiame jėgų žydėjime jis 
galėjo patirti tikrą tyrinėtojo džiaugsmą: 

Tas atvykimas [į Romą] mano gyvenime buvo didelis lūžis Lietuvos 
istorijos mokslo naudai, staigus posūkis, didesnis negu man pačiam atro- 
dė. Romoje nuolat žvelgiau iš senų dokumentų į veidą anai didingai Lietu- 
vos praeičiai, kai po kojomis buvo tik svetima žemė, kuri vis norėjo ir nori 
tavimi nusikratyti. Iš dokumento kalbanti praeitis pasidarė tikra paguoda. 
Visai kitas ir atskiras pasaulis. Tas nejaukus gyvenimas kompaktinėje sto- 
vykloje tarp draugų. Bet tas „pasaulis“ čia reiškia vienatvišką ir studentiš- 
ką stiliaus gyvenimą. (pabraukta mano - E. A. Ten pat. P.10-11.) 

VDU ISTORIKŲ DIRBTUVĖJE: NAUJOS 
TEMOS IR PAVARDĖS 


Yra keli būdai aprašyti šiandienines Lietuvos istoriografijos tenden- 
cijas. Pirmiausia, žinoma, knygų lentynų peržiūra: vis daugiau iš- 
leidžiama istorijos knygų. Yra keletas specialių akademinių bei pla- 
tesnio profilio kultūros žurnalų, kuriuose mažiau ir mažiau lieka 
nepajudinamų temų. Savo dėmesiu istorijai mūsų periodinė spauda 
pralenkė ne tik sovietmetį, bet ir pirmosios respublikos lygį. Tiesa, 
iki pasitenkinimo toli. Po senovei vangiai recenzuojamos knygos. 
Nesirezga padorios, dėmesingos, intriguojančios, azartiškos bei 
šmaikščios polemikos nuotaika. Ji vis dar lieka akademinių sektų 
prietemoje, kurioje daugiau galvojama ne apie skirtingų interpreta- 
cijų koridos grožį bei įdomumą, o apie bifštekso, kuriuo paprastai 
baigiasi pietietiškas pasilinksminimas, skonį. Perdėti (gal net pavel- 
dėti) vienintelės tiesos ieškojimai, siūlymai istorijos mokslui atlikti 
ir šventraščio, ir tiesioginę politinę funkciją vis dar verčia kai ku- 
riuos istorikus pasiduoti uždaro gyvenimo refleksui, vengiant po- 
puliarios spaudos ir neprofesionalios publikos dėmesio. Žinoma, tai 
apsunkina bandymus tiksliau pasakyti, kurlink krypsta naujausios 
mūsų istoriografijos keliai. 

Kitas būdas, leidžiantis prognozuoti būsimą istorijos virtuvės 
asortimentą, yra bandymas peržvelgti naujausias istorijos krypties 
daktarų disertacijas. Dalis jų šiais laikais gan greitai atsiduria kny- 
gynuose, o kai kurios vis dėlto lieka neskelbtos. Bet kuriuo atveju 
šie darbai yra svarbiausias pagrindas spėti apie artimiausios atei- 

ties tyrinėjimus, kylančias istoriografijos žvaigždes, bręstančias ar- 
basilpstančias akademines mokyklas. 

Sunku arba net visiškai neįmanoma pasakyti, kaip rutuliojasi 
pačios jauniausios istorikų generacijos - dabartinių Vilniaus, Kauno 
ar Klaipėdos universitetų istorijos magistrantų - darbai. Jie dažniau- 
siai neišvysta spaustuvių šviesos. Tas pat su užsienyje studijuojan- 
čiais istorikais. Ar įžiebs ir kada įžiebs naujų temų, stilių, žanrų, naujų 
požiūrių į lietuvių istorijos mokslą Vakarų Europos ir JAV universi- 
tetuose baigiantys studijas jaunieji? Galima tikėtis visko. Tačiau la- 
biausiai norėtųsi, kad visa, kas pozityviai nauja, susikalbėtų su tuo, 
kas pozityviai sena. Kad dominuotų ne kierkegaardiškas arba... ar- 
ba, bet paprasčiausias ir... ir. 

Šių pastabų tikslas yra pabandyti apžvelgti naujausias istorijos 
krypties daktaro disertacijas, kurios per ketverius paskutiniuosius 
metus buvo parengtos ir sėkmingai apgintos Vytauto Didžiojo uni- 
versiteto ir Lietuvos istorijos instituto doktorantūros programoje. 

Kodėl per ketverius metus? Mat tiktai 1992 metais naujai atsikū- 
rusiam universitetui pavyko kartu su Lietuvos istorijos institutu pra- 
dėti naujoviškas, Mokslo ir studijų įstatymu paremtas aukštąsias stu- 
dijas, kurių trukmė turėjo būti 3—4 metai, išimtinais atvejais pratę- 
sus iki 5-rių. Tad atėjo laikas vertinti rezultatus, palyginti tai, kas 
buvo sėta ir ko buvo tikėtasi, su tuo, ko sulaukta. Pagaliau ar iš to, 
kas nuveikta svarbiausioje Lietuvos profesionalių istorikų rengimo 
kalvėje, galima spręsti apie tuos dalykus, kuriuos palietėme įvadi- 
nėse pastabose: tradicijos ir novacijos santykius. 

Palyginti greitai užsimirštant dainuojančios revoliucijos siekiams 
ir lozungams, verta pastebėti, jog būtent pasaulio ir lietuvių tautos 
istorijos iškraipymai sovietmetyje buvo viena iš dažniausiai reiškia- 
mų masinio nepasitenkinimo priežasčių. Klasių kovos, proletarinio 
solidarumo ir tautų draugystės pseudomarksistiniai motyvai nebe- 
patenkino nė vieno blaiviai mąstančio tyrinėtojo. Lietuvių tautinis 
atgimimas, modernios tautos tapsmas, Vasario 16-osios aktas, ne- 
priklausomos valstybės laimėjimai, pagaliau sovietų intervencijos 

pasekmės - masinės represijos ir nusikaltimai tautai - apie visa tai 
kalbėjo Kone kiekvienas revoliucinis oratorius. Tai kartu buvo revo- 
liucinis iššūkis istorikams, ypač jaunosios generacijos atstovams, ku- 
rie sovietmetyje nebuvo prievartauti dėl duonos kąsnio rašyti su aka- 
demine sąžine prasilenkiančius tekstus. 

Kita vertus, revoliucinis patosas, socialinio ir istorinio teisingu- 
mo atstatymo pragmatika jau iš pat pradžių kėlė pavojų istorijos 
mokslo emancipacijai, apie kurią istorikai tik paslapčiomis svajojo 
sovietų režimo metais. Besikeičiantis visuomeninis užsakovas pasi- 
rodė galintis būti tiek pat negailestingas istorikams, kurie, prisimin- 
dami seną Leopoldo von Rankės priesaką, siekė paprasčiausiai ap- 
rašyti reiškinius taip, kaip jie kadaise vyko. Dabar prisiminus per 
keletą paskutiniųjų metų spaudos ir politinių pamokslautojų užsi- 
puolimus prieš Gediminą Rudį (Lietuvos kovų ir kančių istorijos 
I tomo skandalas), Zenoną Butkų (medžiaga iš Rusijos Federacijos 
užsienio politikos ir kitų archyvų, liudijanti finansines politines 
tautininkų avantiūras ruošiantis valstybės perversmui) ar Česlovą 
Laurinavičių (Vasario 16-osios akto interpretacijos, kaip juridi- 
nės fikcijos, priminimas), galima suprasti, kodėl daugelis rimtų pro- 
fesionalų užsidaro savyje lyg senais sovietmečio laikais. 1940-aisiais, 
sovietų okupacijos išvakarėse, vienas didžiausių lietuvių istorikų 
Zenonas Ivinskis jau chrestomatiniu tampančiame savo straipsnyje 
Lietuvos istorija romantizmo metu ir dabar (paskelbtas Lietuvių katali- 
kų mokslo akademijos Suvažiavimo darbų III tome 1939 m.) šitaip 
perspėjo kolegas: Jei vrūsų istorijos mokslas bus norima paversti momen- 
to ginklu kovoti prieš svetimą propagandą, jei iš istoriko bus reikalaujama, 
kad jis tik įrodinėtų tai, kas politiškai gali būti naudinga, objektyvus tyri- 
nėjimas nebus įmanomas (P. 341.). 

Tačiau grįžkime prie VDU ir LII doktorantūros studijų bei istori- 
jos disertacijų. Vienas tikrai pozityvus revoliucinis laimėjimas - iš- 
augęs pats istorijos doktorantų skaičius. Sovietmetyje istorikai (jei 
istorikais nelaikysime tų, kurie nuėjo į Partijos istorijos institutą ar- 
ba TSKP istorijos katedras aukštosiose mokyklose) turėjo labai nė- 

daug tuometinės aspirantūros vietų, t. y. galimybės pilietinės istori- 
jos srityje ruošti naujus mokslininkus buvo menkos. Istorijos diser- 
tacijų skaičius toli gražu negalėjo būti lyginamas su tiksliųjų arba 
eksperimentinių mokslų disertacijomis. Tai buvo sąmoningas komu- 
nistinio režimo žingsnis: panaudojus technokratiją bei tiesioginę 
indoktrinaciją, užtverti kelius laisvai, sąmoningai asmenybei atsirasti. 

Po Kovos 11-osios padėtis radikaliai pasikeitė. 1992 m. lapkričio 
1d. į VDU ir LH istorijos krypties doktorantūrą buvo priimta 16 
doktorantų. (Keturiose humanitarinių mokslų srities doktorantūros 
programose iš viso buvo imatrikuliuoti net 84 doktorantai). Tai rodė 
didžiulį VDU dėmesį nacionaliniams mokslams, t. y. toms discipli- 
noms, kurios tiesiogiai veikia tautinę sąmonę. Savaime supranta- 
ma, jog universitetui pradėjus savo trečiuosius gyvavimo metus, jau- 
nieji istorikai doktorantai buvo Vilniaus universiteto ir Pedagoginio 
instituto absolventai. Silpnas užsienio kalbų mokėjimas, trukdantis 
aukštosiose studijose klausyti vizituojančių Vakarų profesorių pa- 
skaitų, tada buvo labai ryškus. (Tik 1996-aisiais doktorantūron pa- 
galiau pateko jau VDU istorijos magistrai, kurie šiuo požiūriu yra 
geriau pasiruošę). Tačiau lengvas priėjimas prie archyvų ir turtingų 
Vilniaus bibliotekų kompensavo šiuos sunkumus. 

Bendras VDU ir LII istorijos doktorantūros efektyvumas per ket- 
verius metus buvo labai didelis: disertacijas apgynė Raimundas Lo- 
pata (1994 12 31), Gintautas Vilkelis, Valentinas Brandišauskas, Ar- 
vydas Anušauskas, Algimantas Kasparavičius (1995-aisiais), Dalia 
Marcinkevičienė, Virgilijus Pugačiauskas, Zita Medišauskienė (1996). 
Šiais metais dar viena istorijos daktaro disertacija buvo apginta VDU 
eksterno Juozo Banionio. Doktorantūros studijų komitetų žiniomis, 
dar penki doktorantai (V. Almonaitis, N. Asadauskienė, A. Gricke- 
vičius, A. Ragauskas, G. Sliesoriūnas) baigs savo disertacijas per ar- 
timiausią pusmetį ir ketina jas ginti 1997 metais. Trijų 1992 metais 
priimtų istorikų (V. Botyriaus, A. Gatelio, L. Ražuko) doktorantūra 
dar neįpusėjusi buvo sustabdyta, kadangi jiems nepavyko parodyti 
reikiamo mokslinio pasirengimo bei ryžto nelengvame darbe. Ši 

istorijos doktorantūros aritmetika leidžia drąsiai teigti, kad nauji dar- 
bai ir naujos pavardės gan greitai papildo senstantį ir retėjantį Lie- 


tuvos istorikų cechą. 


Pažvelkime, kas slepiasi po skaičiais. Ar atsispindi naujausių ty- 
rinėjimų ir disertacijų turinyje bendresnės tendencijos? Kaip keičia- 
si tradicinė tematika ir tradiciniai metodai? Vaizdžiai tariant, ar stip- 
riai pūstelėjo nauji vėjai Lietuvos istorijos moksle? Imantis atsakinė- 
ti į šitokius klausimus, darsyk prisimintinos cituoto Z. Ivinskio min- 
tys. Jis pabandė įvertinti savo gyvenamojo meto istorikų įdirbį, grei- 
čiausiai dar neįtardamas, kad kaip tik tuo laiku ilgam bus nutraukta 
naujai besiformuojanti akademinė tradicija. 

Kalbėti apie dabartį juo sunkiau, nes mūsų istorijos mokslas, jei taip 
galima pasakyti, mažai standartizuotas, nematyti standartinių veikalų - 
daugiau tik atsitiktinės studijos, - rašė Z.Ivinskis. - Suimti tad krūvon ir 
charakterizuoti mūsų istorijos darbą, kada atsitiktinis kokios nors monog- 
rafijos pasirodymas per metus yra didelis įvykis mūsų istorikų gyvenime, 
kada mes kiekvienas, betirdamas tai šį, tai tą palaidai, nesistemingai, atsi- 
tiktinai, neturime dar bendros ar nusistatytos pažiūros į praeitį — yra nė- 
įmanoma (P. 336.). 

Dabar, žinoma, nerimta būtų įrodinėti sistemingumo stoką mū- 
sų istoriografijoje. Ko vertas vien sovietmečio sistemingumas ir so- 
vietmečio procesų istorija, keletas šimtų istorijos mokslų kandidatų 
(dabar nostrifikuotų daktarų ir gyvų akademikų) gynė disertacijas, 
kurių pavadinimai dažniausiai prasidėdavo žodžiais Komunistų 
partijos vaidmuo... Neduok Dieve istorikams darsyk išgyventi to- 
kio sistemingumo epochą! Tačiau po prievartinės sovietmečio in- 
doktrinacijos laisvėjančios visuomenės sąlygomis Z. Ivinskio iškel- 
tas klausimas vėl gali būti atgaivintas. 

Dar keli dalykai, prieš pusamžį iškelti istoriko, dabar įgyja naują 
skambesį. Pirmiausia - konceptualumo stoka. Z.. Ivinskis rašė: Net 
bevartant ir daugiau parašiusių mūsų istorikų veikalus, nematyti kokios 

ypatingos koncepcijos. Yra tai dažniausiai nesamos lietuviškai ar visai ne- 
spausdintos medžiagos surankiojimas su plačiau nepagrįstu savo požiū- 
riu, ar svetimus autorius beskaitant kilusiais samprotavimais. Nepasiten- 
kinimą tokia padėtimi istorikas išreiškė šiek tiek desperatiškai: Gy- 
vename, galiu sakyti, epigonišką Lietuvos istorijos laikotarpį, kur dar neat- 
siranda vienos pranašesnės ir autoritetingesnės galvos, sugebančios nu- 
brėžti artimiausio dešimtmečio Lietuvos istorijos kelią (P. 336.). 

Antra, kaip ir prieš pusamžį, aktualiai skamba kaltinimas, kad 
Lietuvos istorija paprastai imama labai izoliuotai nuo visuotinio- 
sios, kad nepaisomos sąsijos su pasauline istorija. Anot Z. Ivinskio 
požiūrio (pastaruoju metu jis susilaukia vis daugiau šalininkų, to- 
kių kaip E. Gudavičius, A. Bumblauskas, etc.), dėl to Lietuvos istori- 
ja išeina lyg kokia sala visuotinės istorijos jūroje. Bet, taip siaurai jos 
objektą suprasdami, mes galime susiaurėti ir, visur norėdami matyti tik 
lietuvius, neišlaikyti reikiamos pusiausvyros; yra pavojaus tiesiog lyg ko- 
kiuose giliuose šuliniuose užtrokšti savo tyrinėjimuose (P. 338.). 

Taigi istorijos mokslo (1) teminis atsinaujinimas, kurį skatina ko- 
munistų laikais uždrausti tyrimai, (2) politinis-socialinis pragma- 
tizmas, kaip kliūtis emancipuotis genetinei-analitinei istorijai, (3) sis- 
temingumo ir konceptualumo stygius posovietinėje lietuvių istoriog- 
rafijoje ir (4) izoliavimosi tendencijos yra tie svarbiausi (nors jokiu 
būdu ne vieninteliai) aspektai, pagal kuriuos galima būtų aptarti 
naujausias VDU ir LII apgintas (iš dalies - ir rašomas) disertacijas. 

Galimas ir savotiškas (5) post scriptum: mes beveik nejučiomis 
pripratome prie dusinančiai sunkios istorikų veikalų kalbos. Žino- 
ma, kalba pati savaime - atskirai nuo koncepcijų, interpretacijų ir 
faktų naujumo - nefunkcionuoja. Ką reiškė vaizdinės figūros ir me- 
taforos tariamus sovietinio socializmo laimėjimus aprašančiuose 
tekstuose — geriausiu atveju karčią ironiją. Tačiau ne vien tai. Yra 
dar istorijos stilius ir kalba, individualus santykis su tuo, ką daro 
tyrinėtojas, su tuo, kas kartais vadintina idealizmu. Ne vien soviet- 
mečio patologijos verčia susimąstyti. Štai vienas prieškario istorikas, 

P. Štuopis, 1931 m. Naujojoje Romuvoje nesusivaldęs sušuko: Bejė- 
giški, kuklūs, neekspansyvūs, be galios, be kūrybinės drąsos, be širdies, 
be meilės, be nieko mūsų istorikai. Jie istorikai-epigonistai, amatininkai, 
profesionalai, buhalteriai, chronologai, dogmatikai, pedantai, popieristai... 
(P.470.). Nemažai savybių, kurias susijaudinęs autorius palietė, yra 
tiesiogiai susiję su bendra istorijos retorikos, individualaus stiliaus, 
mokslinių žanrų problematika. Todėl pravartu žvilgterėti, kaip iš 
šios standartinės situacijos vaduojasi patys jaunieji. Ar prabunda 
daugiau aistros, tiriančiojo azarto, gyvos ir vaizdžios kalbos teks- 
tams tie, kurie tik dabar pradeda profesionalių istorikų kelią. Ar tei- 
kia tai vilties, kad vis daugiau atsiras knygų, kurios bus patrauklios 
ne tik istorinių problemų bei faktų naujumu, bet ir tuo, kaip visa tai 
pateikiama skaitytojui? 


Apžvelkime VDU istorijos doktorantų disertacijas (1) temų 
naujumo aspektu. Kurios iš esmės nebūtų galėjusios atsirasti so- 
vietmetyje ir kurių atsiradimą pagreitino dainuojančios revoliu- 
cijos šurmulys? 

R. Lopata, 1994-ųjų pabaigoje gindamas disertaciją Lietuvos 
valstybingumo klausimas 1914-1918 m., tikrai turėjo suprasti, jog 
9-ojo dešimtmečio pradžioje jo tema būtų negeistina iš pat pradžių. 
Net Sąjūdžio mitingų išvakarėse tūlas istorijos daktaras galėjo per 
LTV ironiškai aiškinti, kad Vasario 16-osios aktas yra falsifikatas. 
R. Lopatos veikalas —- pirmasis apgintas VDU ir LII doktorantūros 
programoje - buvo lyg ir simbolinis veiksmas, atliepiantis dabarti- 
nės nepriklausomybės pradžią. 

Panašiai šiuo atžvilgiu skamba ir V.Brandišausko disertacija 
Kova dėl Lietuvos valstybingumo atkūrimo (1940 06-1941 09), kuriai 
vadovavo istorikas iš Millersville (JAV) universiteto Saulius Sužie- 
dėlis. Joje pirmąsyk išsamiai aprašyta Birželio sukilimo išvakarės, 
lietuvių sukilėlių organizacija, idėjinė ir politinė orientacija. Dauge- 
lis disertacijoje aptartų dalykų sovietmetyje nebuvo net minimi. 

Akivaizdu, jog sovietinis teroras Lietuvoje, partizaninis pasi- 
priešinimas okupantams negalėjo būti deramai tiriamas anksčiau. 
Arvydo Anušausko publikuota disertacija Lietuvos gyventojų s0- 
vietinis genocidas 1940-1958 m. įsiliejo į dabartinę rezistencijos is- 
toriografiją, atlikdama ir savotišką šių skaudžių temų akademi- 
nimo vaidmenį. Dabar prasidėjusios dviejų patyrusių partizaninio 
karo prieš sovietinę valdžią tyrinėtojų Dalios Kuodytės ir Kęstučio 
Kasparo doktorantūros studijos leidžia tikėtis, jog artimiausiu metu 
šios krypties darbai taps vienais iš reikšmingiausių VDU istorikų 
dirbtuvėje. 

Apie kitas apgintas disertacijas šiuo požiūriu pasakytina, jog 
jos galėjo atsirasti ir prieš Kovo 11-ąją. Lietuvos tarptautinės pa- 
dėties tyrimai (G. Vilkelis. Lietuvos ir Lenkijos konfliktas Tautų Są- 
jungoje; A. Kasparavičius. 1926 m. Lietuvos ir Sovietų Sąjungos ne- 
puolimo sutartis) nepriklausė draustoms temoms. Tai buvo net ga- 
na populiari sovietmetyje problematika, kuria rašė K. Navickas, 
R. Žiugžda, A. Gaigalaitė, R. Žepkaitė. Priežasčių tam buvo daug, 
bet svarbiausia - buvo parodomas pozityvus Sovietų Sąjungos 
vaidmuo ginant Lietuvos valstybę nuo Vakarų imperialistų. Sa- 
vo disertacijose G. Vilkelis ir A. Kasparavičius sugebėjo atskleisti 
tai, kas anuomet buvo nutylima. 

Su vienokiu ar kitokiu sovietinio marksizmo kvapu prieš dešimt- 
metį galbūt būtų pasirodę ir darbai, tyrinėjantys lietuvių šeimos mo- 
dernėjimą, moterų padėties kitimą XIX a. pabaigoje (D. Marcinkevi- 
čienės disertacija). Atmetus giluminę rusifikacijos techniką, būtų bu- 
vus galima ir XIX a. cenzūros istoriją gvildenanti Z. Medišauskienės 
tema arba, pratęsus B. Dundulio tyrinėjimus, — prancūzų valdžios 
institucijų 1812 m. Lietuvoje analizė (V. Pugačiausko). Šiuo atveju 
turime kalbėti ne apie visiškai naujų, sovietmetyje draustų temų at- 
siradimą, o apie naują ir laisvą istorijos mokslo žodį tradicinėje te- 
matikoje. 

(2) Politinis-socialinis pragmatizmas, kaip pavojinga kliūtis eman- 
cipuotis genetinei-analitinei istorijai, regis, labiausiai gresia kaip tik 

toms temoms, kurias draudė komunistų valdžia. Būtent kovos dėl 
Lietuvos valstybingumo atkūrimo (neišvengiamai tai yra tam tikras 
pamatas dabartinėms politinėms aspiracijoms), partizaninis karas 
prieš okupacinę valdžią ir lietuvių tautos genocidas yra eventualiai 
tos sritys, kurias, kaip kadaise sakė Z. Ivinskis, gali būti norima pa- 
versti momento ginklu kovoti prieš svetimą propagandą. Šiuo po- 
žiūriu, regis, disertantai sugebėjo išlaikyti deramą pusiausvyrą 
tarp momento poreikių ir rimto akademizmo reikalavimų. R. Lopa- 
ta, V. Brandišauskas parodė netgi tam tikrą nonkonformizmą 
tradicinių mūsų istorinei sąmonei įvaizdžių atžvilgiu. Kovų dėl vals- 
tybingumo istorija buvo atskleista nieko nesupaprastinus, nieko ne- 
nutylėjus ir be pigaus sensacijų vaikymosi. 

(3) Sistemingumo ir konceptualumo stygiaus požiūriu, žinoma, 
disertacijas dar sunku įvertinti. Tačiau jau dabar pakankamai aišku, 
kad minėtos kovų dėl Lietuvos nepriklausomybės ir rezistencinės 
tematikos tiriamos tikrai sistemingai ir kartais gana konceptualiai. 

Atskirai vertėtų pakalbėti apie tam tikras sistemingumo apraiš- 
kas - akademinės mokyklos užuomazgas. Yra pastebima, jog XIX 
amžiaus, arba pirmojo lietuvių atgimimo, istorijos tyrinėjimai žy- 
mia dalimi yra susiję su Vytauto Merkio pavarde. Per paskutiniuo- 
sius šešerius metus keletas itin patrauklių disertacijų, kurioms va- 
dovavo profesorius, buvo apgintos eksternu. Taip daktarais tapo LII 
moksliniai bendradarbiai Rimantas Miknys (Lietuvos demokratų par- 
tijos istorija) ir Vladas Sirutavičius (Nusikaltimai ir Lietuvos visuomenė 
XIX amžiuje). V. Merkio mokiniams priskirtinas V. Pugačiauskas 1996 
m. lapkrityje apgynė disertaciją Vilniaus departamentas 1812 metais. 

XIX amžiaus tematika, dalyvaujant doktorantūros komitetuose 
V. Merkiui, tirta dar dviejose 1996 m. apgintose disertacijose. Tai 
D. Marcinkevičienės Lietuvių šeimos modernėjimas: 1861-1914 m. ir 
svarus Z. Medišauskienės darbas Cenzūra ir Lietuvos visuomenė 1826 
1865 metais. Imant omėn teberengiamas VDU doktorantūroje diser- 
tacijas (Dariaus Staliūno Lietuvos visuomenė ir aukštasis mokslas 
XIX a. pabaigoje-XX a. pradžioje; Rimos Praspaliauskienės Marginali- 

nės visuomenės grupės Lietuvoje XIX a. pirmojoje pusėje; Remigijaus Ci- 
vinsko Socialinės hierarchijos XIX a. pirmojoje pusėje; Halinos Beresne- 
vičiūtės Lojalumo krizė Lietuvos aukštuomenėje XVIII a. pabaigoje-XIX a. 
pirmojoje pusėje) norisi pabrėžti geros akademinės mokyklos užuo- 
mazgas. Yra tam tikrų bruožų, kurie leidžia teigti, jog V. Merkio 
įtaka tiriant XIX a. problemas, ypatingas dėmesys teikiamas naujos 
archyvinės medžiagos analizei, fakto tikslumui, jo santūri interpre- 
tacija bei ištikimybė pozityvistinei tradicijai bei dėmesys sociokul- 
tūrinei Lietuvos raidai doktorantų darbuose, susilietę su naujausiais 
Vakarų istoriografijos laimėjimais, įgyja naują skambesį. 

Pamažu atsigauna ir susidomėjimas senąja LDK politine istorija, 
gilinamasi į sudėtingus kasdieninio gyvenimo bei kultūros istorijos 
klausimus. Tačiau dėl itin didelio tokių disertacijų sudėtingumo jų 
gynimas vėluoja, nes reikalauja daugiau laiko pasiruošti. Kita ver- 
tus, ne tik lotynų ar slavų paleografijos sunkumai vėlina naujų tra- 
dicinės tematikos disertacijų pasirodymą. Tai, kas sovietmetyje bu- 
vo uždrausta, — tautinio atgimimo, nepriklausomybės kovų ar so- 
vietų genocido klausimai, - inspiravo papildomą interesą, tyrimo 
energiją ir tempą. Gal ir dėl to greičiausiai dienos šviesą išvydo mo- 
mento ginklą atstojantys darbai. 

(4) Naujai apgintose disertacijose jau įveikiamos izoliavimosi ten- 
dencijos. Pirmiausia, žinoma, tai susiję su Lietuvos tarptautinių san- 
tykių istorijos temomis. Be pasaulio konteksto šitokie tyrimai ap- 
skritai nėra galimi. Itin patraukliai šiuo požiūriu atrodo R. Lopatos 
Lietuvos valstybingumo klausimas 1914-1918 m. Šiame veikale, regis, 
tikrai išvengta to, ką Z. Ivinskis jau nesyk cituotame straipsnyje yra 
pasakęs: Dažnai mes ir savo atgimimą, Lietuvos atstatymą, vasario 16 d. 
akto genezę aiškinamės, pasitenkindami tik tuo, ką galvojo, ką jautė ar ko- 
kias aspiracijas turėjo mūsų tautiečiai, visai neįstatydami tų faktų į tarp- 
tautinės politikos ar istorijos rėmus... (P. 339.). R. Lopata jautriai sin- 
chronizuoja Lietuvos valstybės idėjos raidą su Vokietijos, Rusijos ir 
kitų didžiojo pasaulio istorijos teatro veikėjų elgsena, parodydamas 

visas su tuo susijusias kontroversijas. Netiktų ivinskiškos charakte- 
ristikos ir G. Vilkelio bei A. Kasparavičiaus darbams, kuriuose taip 
pat bandoma užčiuopti bendrą pasaulio laiko tėkmę ir atrasti jame 
vietos Lietuvai. 

Ne taip paprastai klostosi šie reikalai tose vidinės istorijos temo- 
se, kuriose nagrinėjami unikalūs, t.y. itin Lietuvai būdingi, dalykai. 
Rezistencijos ir sovietinio genocido istoriografijoje labiausiai pasi- 
gendaime lyginamųjų studijų žymių. 

(5) Post scriptum, arba stiliaus klausimas: Atrodo, jog dokto- 
rantų ir disertacijų autorių kalba laisvėja, atsišviežina greičiau negu 
pačių tyrinėjimų tematika. Kai kada doktorantūros komitetų nariams, 
labiau susijusiems su sena tradicija ir senu akademinio stiliaus 
supratimu, pasirodo, jog jaunieji istorikai turi per daug drąsos moks- 
linės kalbos atžvilgiu ir per mažai kuklumo. Pamažu į konvencio- 
nalius terminus imama žiūrėti ne taip sakralizuotai. Po R. Lopatos 
disertacijos gynimo, kai naujos stiliaus ypatybės buvo išryškintos 
viešai, turbūt jau niekas nebesistebi doktorantų kūrybingumu. Nuo 
sunkaus stiliaus vis mažiau vargsta faktografiniai darbai. 

Tačiau dabartinės lietuvių istoriografijos literatūrinės savybės dar 
toli gražu nepakankamos, o į monografiją arba disertaciją dar ne- 
įprantama žiūrėti kaip į kūrinį, kuris gali ir privalo įgyti estetinių 
bruožų. Tai yra bendras brandžios ir modernios istorijos reikalavi- 
mas. Kad istoriografinis stilius yra lygiavertis mokslinio teksto kom- 
ponentas, dabar dažnai pabrėžiama Vakaruose. Postmoderno isto- 
riografijos ideologas Haydenas Whiteas toliausiai nueina interpre- 
tuodamas istorijos tekstą kaip literatūros kūrinį, kuriame stiliui ten- 
ka svarbiausias vaidmuo. Jam tikintis, kad šiuolaikinė istoriografija 
dar gali būti tokia, kokia ji buvo devynioliktajame - savo aukso am- 
žiuje - mes taip pat turime daryti viską, kad nebūtume tokie, kokius 
istorikus matė cituotasis P. Štuopis 1931-aisiais. 


Kur vis dar žiojėja baltosios dėmės ir kokios temos dar geistinos 
Lietuvos istoriografijos tekstuose? Ta prasme, kuria buvo supranta- 
mas baltųjų dėmių terminas dainuojančios revoliucijos metais, to- 

kių dėmių lieka vis mažiau. Labiausiai dėmėtas po senovei yra nau- 
jausiosios, sąjūdinės istorijos, arba, kaip dažnai sakoma, dar-ne-is- 
torijos laikas. Brandaus socializmo tikrovė dar laukia savo tyrėjų. Ma- 
gistrantų darbai rodo, jog greitu laiku tikėtini nauji sovietinės no- 
menklatūros ir biurokratijos istorijos darbai. 

Nedaug kas pasikeitė prieškario Lietuvos vidaus raidos tyri- 
muose —nieko reikšmingo, išskyrus užsienio politiką, dar nenuveik- 
ta. Net keista, kad vieno iškiliausių Lietuvos istorijos etapų analizė 
dar laukia savo istorikų. 

Neįmanoma išvardyti visų kultūros istorijos problemų, kurios 
jau seniai yra identifikuotos, bet dar neištirtos, ar suminėti tas Vaka- 
rų istoriografines mokyklas, kurios neturi analogų pas mus. Reikia 
tikėtis, kad Universitetas pajėgs būti tuo, kuo civilizacijos raidoje jis 
yra pašauktas būti, - vieta, kurioje mokosi visi, o ypač naujų dalykų 
dėstytojai bei profesoriai. Taigi turėtų nuolat plėstis bei turtėti ir VDU 
istorikų dirbtuvė. 

Lietuvių istorijos mokslo istorijoje, kurios populiarioji versija papras- 
tai prasideda Simonu Daukantu ir baigiasi Adolfo Šapokos reda- 
guotos Lietuvos istorijos bendradarbiais, ikidaukantinius autorius ne- 
laikant lietuviais, o sovietinius - istorikais, iki šiolei labiausiai Žino- 
mos pavardės, kurios mirga knygų viršeliuose. T. y. labiausiai pa- 
žinti ir pripažinti yra tie lietuvių istorikai, kurie spaudoje paskelbė 
rimtų, išliekamąją vertę įgijusių veikalų. Tačiau, kalbant apie mo- 
dernaus istorijos mokslo atsiradimą Lietuvoje tarpukario laikotar- 
piu, atkreiptinas dėmesys į tuos, kurie pirmieji po nepriklausomos 
valstybės atstatymo 1918 m. ėmėsi universitetinių istorijos kursų skai- 
tymo. Žmonės, gyvu žodžiu įtakoję jaunosios lietuvių istorikų ge- 
neracijos susiformavimą, neretai likdavo šešėlyje, nes paskaitos su- 
rydavo visą energiją bei laiką, kuris Lurėjo būti skirtas tyrinėjimams 
bei rašymui. Yra ir kita medalio pusė: ne visi plunksnos meistrai yra 
auksaburniai profesoriai. Net dabartiniu metu, kuomet kiekybiškai 
mūsų istorikų cechas yra nepaprastai gausus, galima pakankamai 
aiškiai atskirti tyrinėjančius ir rašančius istorikus nuo dėstančių uni- 
versitetuose istorikų. Ilgametis ir sąmoningas universitetinio ir di- 
daktinio proceso atskyrimas nuo tiriamojo darbo sovietmetyje mū- 
sų istorijos mokslo raidai padarė labai daug žalos. Tą galima patirti 
bendraujant su dažnu Vytauto Didžiojo universiteto istoriku, kuris 
po ilgamečio sėdėjimo archyvuose įžengė į ištroškusių žinoti jau- 
nuolių auditoriją. Raštų kalba ir įrodinėjimai skiriasi nuo gyvojo Žo- 

džio įtaigos galimybių, o mūsų istorijos didaktika iki šiolei gerokai 
atsilieka nuo mokslinio tiriamojo darbo. Dešimtmečius už rašomojo 
stalo praleidęs istorikas turi tiek problemų studentiškoje auditorijo- 
je, kiek neretas patyręs dėstytojas sutinka archyvuose ar bibliotekų 
rankraštynuose. Pati gi istorija yra labai ironiška: kadaise populia- 
rūs ir ant rankų nešioti profesoriai, išugdę daugelį gerų istorikų, da- 
rę įtaką jų kūrybinio kelio kryžkelėse, bet mažiau rašę ir palikę aka- 
deminių veikalų, išblunka vėlesnių kartų atmintyje arba išlieka is- 
torijos mokslo istorijos paraštėje. O kabinetinių plunksnos žmonių 
veikalai, jei jie išties nepasitraukė į mokslo šalikeles, dešimtmečiams 
slenkant gali nenustoti populiarumo, grįžti spaudon naujų leidimų 
forma ir, jei ir netapti populiaresniais, tai bent nenugrimzti užmarštin. 


Šios mintys, regis, neatrodo atsitiktinės, kuomet yra minima pro- 
fesoriaus, pirmojo VDU istorijos katedros vedėjo Jono Yčo asmeny- 
bė. Akademinės lietuvių istoriografijos prieaušryje Jono Yčo vaid- 
muo išties buvo išskirtinai svarbus. Net ankstyva profesoriaus mir- 
tis 1931 m. gruodžio 17 d. (tik pradėjus savo 52-uosius — istoriko 
brandos amžių) buvo sutikta kaip iššūkis jaunam lietuvių istorijos 
mokslui. Vinco Trumpos žodžiais tariant, Jonui Yčui mirus, mūsų 
spaudoje kilo diskusijos Lietuvos praeities tyrinėjimo reikalu, kurios pa- 
skatino universitetą susirūpinti jaunųjų istorikų parengimu. (Lietuvių en- 
ciklopedija. T. 8. P. 360). 

Jonas Yčas gimė 1880 m. liepos 21 d. Šimeliškių kaime, netoli 
Biržų. Baigė 4 Mintaujos gimnazijos klases, iš dalies remiamas moti- 
nos brolio aušrininko Stanislovo Dagilio, kuris mokytojavo toje gim- 
nazijoje. Kaip evangelikų reformatų vaikas gavo stipendiją Slucko 
gimnazijoje, kurią sidabro medaliu baigęs, 1898 m. išvyko į Peter- 
burgo universiteto Teisių fakultetą. Po metų perėjo į tenykštį Is- 
torijos — Filologijos institutą, rengusį mokytojus, ir baigė jį 1903 m. 

Dirbdamas Tomske, 0 1908 - 1916 m. Semipalatinske, būsimasis VDU 
profesorius, nepaisydamas didelio atstumo ir kelionės kaštų, daž- 
nai parvykdavo gimtinėn, įsijungdavo į kultūrinį krašto gyvenimą, 
buvo priimtas į Lietuvių Mokslo Draugiją, kur 1907 m. darė prane- 
šimą apie lietuvių istoriografijos reikalus. Tuo pat metu aktyviai da- 
lyvavo kasmetiniuose Lietuvos evangelikų reformatų sinoduose, ku- 
rie rinkdavosi Vilniuje. Nors tolimos Sibiro mokyklos inspektoriaus 
pareigos nebuvo palankios tirti Lietuvos istorijos klausimus, ta- 
čiau J. Yčas, dar Peterburge parašęs diplominį darbą apie miestų 
atsiradimą Lietuvoje (vadovavo prof. Seradoninas), rasdavo laiko 
darbui archyvuose savo atostogų metu. 1910 m. minint Žalgirio mū- 
šio jubiliejų, turėjusį nepaprastai didelę patriotinę reikšmę, jis rinko 
Krokuvoje archyvinę medžiagą, kurios pagrindu atsirado stambus 
straipsnis, skirtas lemtingoms kautynėms: Žiupsnys žinių apie Žalgi- 
rio mūšį. Jis pirmąsyk buvo atspausdintas LMD leidinyje Lietuvių 
tauta (Kn. II, dalis III, Vilnius, 1914) ir sukėlė nemažas akademines 
diskusijas, kuriose smarkiausias buvo Augustinas Voldemaras, tada 
dar studentas. LMD posėdyje jis puolė J. Yčą, nesutikdamas su jo 
interpretacijomis. (M. Biržiška. Lietuvių tautos kelias į naująjį gyveni- 
mą. T. 2, Los Angeles. 1953. P. 188). 1930 m. ši studija buvo per- 
spausdinta atskiru leidiniu. 

Pirmojo pasaulinio karo skersvėjai nubloškė istoriką į Voronežą. 
Čia jis prisidėjo prie kuriamo pirmojo lietuvių mokytųjų instituto, 
dažnai skaitė viešas paskaitas iš Lietuvos istorijos. Į gimtinę grįžo 
tik 1918 m. vasarą ir tuoj tapo Valstybės Tarybos švietimo komisijos 
pirmininku. Po to net trijose Lietuvos vyriausybėse ėjo švietimo mi- 
nistro pareigas. Tik 1919 m. J. Yčas vėl grįžo prie akademinio darbo: 
jo kvalifikaciją liudija faktas, jog per vienerius metus Karaliaučiaus 
universitete buvo parengtas veikalas apie XVI a. kronikininką Si- 
moną Grunau, už kurį jam buvo suteiktas daktaro laipsnis. Vėliau, 
per paskutinį savo gyvenimo dešimtmetį, profesorius daugiau dė- 
mesio paskyrė dviem tarp savęs susijusioms temoms - kunigaikš- 
čiui Jonušui Radvilai ir savo mylimiems Biržams, neužmiršdamas ir 

Vytauto laikų (akademiniuose ir populiariuose periodiniuose leidi- 
niuose buvo paskelbti straipsniai: Vytautas Vilniuje, Vytautas ir že- 
maičiai, etc.). Iki šiol savo mokslinio aktualumo neprarado J. Yčo mo- 
nografija Biržai. Tvirtovė. Miestas ir kunigaikštystė. (Istorijos eskizas) 
(Humanitarinių mokslų f. Leidinys. Kaunas. 1931). Profesorius Ig- 
nas Jonynas Jono Yčo nekrologe rašė, kad istorikas buvo labai prisi- 
rišęs prie gimtojo kampelio, prie Biržų, ir prie visa, kas savo santykiais 
jungėsi su šiuo dabartinės Lietuvos evangelikų reformatų bendruomenės 
centru. Jis jau seniai buvo sumanęs parašyti Biržų monografiją ir atliko tai 
džiagą, J. Yčas 1930 metų pavasarį važinėjo Švedijon ir parsivežė iš Upsa- 
los universiteto dviejų kun. Jonušo Radvilos 1655 im. Lietuvos vardu su 
Švedija sutarčių fotografines nuotraukas... (Praeitis. T. 2. 1932. P. 439). 
Tad J. Yčas ne tik išjudino Biržų praeities tyrimus, bet pirmasis rim- 
tai atkreipė dėmesį į Kėdainių sutarties istorines aplinkybes, kurios 
vėliau buvo nuodugniai ištirtos Adolfo Šapokos specialiai tam skir- 
toje monografijoje. 

Beje, prof. Jonui Yčui nebuvo lemta pačiam sudėti visus taškus 
Biržų publikavimo istorijoje, Jam susirgus, knygos spausdinimą ir 
slinkus daugiau kaip šešioms dešimtims metų po knygos pasirody- 
mo, istorikai pastebi, jog šis labai profesionaliai parengtas darbas 
nėra pranoktas. 1995 m. VDU Humanitarinių mokslų fakulteto isto- 
rikės V. Indrišiūnaitės apgintas bakalaurinis darbas „Biržų istoriog- 
rafija“ tai įrodo. 


Tačiau svarbiausias ir galbūt labiausiai užmirštas Jono Yčo nuo- 
pelnas Lietuvos istorijos mokslui buvo jo universitetinės paskaitos. 
Būdamas ne tik istorikas profesionalas, bet ir talentingas edukolo- 
gas, jis sugebėjo sulieti plunksnos žmogaus ir dėstytojo, gyvojo 


315 


316 


PRAEITIS, ISTORIJA IR ISTORIKAI 


žodžio meistro, talentus. Ypač pastarasis bruožas padarė didžiau- 
sią įspūdį jo laiko universitetinei publikai. Žymus lietuvių istorikas 
ir profesoriaus mokinys Juozas Jakštas prisiminė savo autobiografi- 
joje: Mano istorijos mokslo kelias (Vilnius. 1992) tokį portretą: /Jonas/ 
Yčas gebėjo kaip prityręs pedagogas istoriją gyvai, aiškiai ir nuosekliai dės- 
tyti. Jis nebuvo istorikas tyrinėtojas, nekeldavo kokių savitų problemų, bet 
teikdavo žinomus dalykus, paimtus iš istorinių veikalų. Teikdavo jis įdo- 
miai, patraukliai, ir nebuvo nuobodu jo klausyti. Kartais paskaitas pasod- 
rindavo švelniu patosu. Iš visuotinės istorijos dalykų man pasitaikė pakar- 
totinai klausyti viduramžių istorijos. Jis dėstė daugiau politinę istoriją ir 
man klausančiam žadindavo n074 ją nuodugniau, plačiau studijuoti. Tai 
buvo prityrusio pedagogo, gebančio pažadinti klausytoją susidomėti dėsto- 
muoju dalyku, dėstymas (p. 15). Būdamas Visuotinės istorijos kated- 
ros vedėju, skaitydamas visuotinės istorijos kursus, profesorius ne- 
užmiršo ir savo tėvynės praeities. Anot Juozo Jakšto, artimesnė Yčui 
už visuotinę istoriją buvo Lietuvos istorija. Jis skaitė jos seniausią dalį, 
maždaug iki XV amžiaus. Ją jis nuoširdžiai, su meile ir tokiu ramiu tonu 
pasakojo. Jo pasakojimas pažadindavo praeities įvykių, veikėjų, kunigaikš- 
čių vaizdus. Taip gyvai jie būdavo apibūdinti. Ypač dideliu nuopelnu 
laikytinas Jono Yčo seminaro organizavimas. Sovietmetyje studija- 
vę istoriją mūsų aukštosiose mokyklose dažniausiai susidurdavo su 
repetitoriumo formos seminariniais užsiėmimais, t. y. kartodavo ku- 
riuos nors svarbesnius kurso momentus, arba, padedant asistentui, 
aiškindavosi kokio nors profesoriaus sąmoningai praleistus epizo- 
dus. Dar teisingiau būtų sakyti, kad toks repetitoriumas buvo įky- 
rus būdas nuolat tikrinti, ar teisinga kryptimi eina studijuojanti jau- 
nuomenė. O istorijos mokslo raidoje, kaip būtina akademinės isto- 
riografijos sąlyga, buvo laikomas vokiškas seminaras, kuris būdavo 
skirtas savarankiško tiriamojo darbo, pirminių šaltinių, kritikos ir 
analizės įgūdžiams ugdyti. Visuotinės istorijos katedroje, be jokios 
abejonės, tokį lygį pasiekęs prof. Levas Karsavinas. Tačiau ir Jono 
Yčo seminaras buvo aukšto profesinio lygio. Profesoriaus seminarai 
vis buvo skiriami kokiam istoriniam šaltiniui nagrinėti, - rašo Juozas Jakš- 

tas. - Stengtasi supažindinti su jo turiniu. Buvo skaitoma Henriko Latvio 
kronika, 1249 m. prūsų su kryžiuočiais Chrisburgo sutartis, Vokiečių or- 
dino keliai (Wegeberichte) ir kita. Tokiu būdu istorikai studentai buvo įve- 
dami į šaltinių mokslą. (P. 16). 

Palyginimui būtų galima pateikti pavyzdžių, kaip jaunieji ano 
meto istorikai (Adolfas Šapoka, Zenonas Ivinskis ir kiti) vertino sa- 
vo profesorius. Kad ne visiems profesoriams pavykdavo išsikovoti 
būsimųjų istorijos klasikų simpatijas, liudija tiek J. Jakšto, tiek dar 
kritiškesni Z. Ivinskio atsiminimai. 

Štai Z. Ivinskis kaip istorikas buvo išugdytas su humanitarais 
konkuravusio Teologijos — Filosofijos fakulteto profesorių Antano 
Aleknos, Jono Totoraičio, tačiau kitiems šio fakulteto profesoriais 
kritiškesnis: prof. P. Dovydaitis buvo įklimpęs į žurnalų redagavimą ir 
visuomeninę veiklą, 0 prof. P. Penkauskas - neturėjo laiko giliau pasiruoš- 
H, 0 vėliau nuskendęs kunigų seminarijos rūpesčiuose (cit. Iš Žemaičių 
praeities. T. 3, Vilnius. 1994. P. 77). Bėda, kad tie patys studentai, 
vėliau tapę akademinio istorikų gyvenimo korifėjais, klausė skirtin- 
gų fakultetų profesorių, todėl paskaitų ir pedagoginio darbo cha- 
takteristikos gali būti lyginamos tik labai sąlyginai, paliekant vietos 
požiūriui, kad dėl skonio ginčytis neverta. 

Profesoriaus Jono Yčo dėstymo vertinimui labai padeda jo pa- 
stangos metodiškai hektografuoti savo paskaitų konspektus, kurie 
geriausiai atspindi kursų turinį tuo metu, kai kitas savybes galime 
išsiaiškinti memuarinės literatūros ir kitų antraeilių šaltinių dėka. 
Jis vienu ar kitu metu skaitė net penketą kursų: Viduramžių, Lietu- 
vos (iki XV a.), Prūsijos, Latvijos, Vokietijos istorijos (taip pat dau- 
giau senosios) paskaitas. Dauguma jo paskaitų buvo išleista hektog- 
rafuotas leidiniais. 1926 m. pasirodė Latvijos istorija, 1927 - Vokietijos 
istorija, 1928 m. — Lietuvos istorija I dalis (iki LDK Gedimino), 1929 — 
Lietuvos istorija II dalis (iki LDK Jogailos) bei Prūsų žemės istorija. Šiuo 
požiūriu Jonas Yčas - išties labai darbštus profesorius, per trumpą 
laiką sugebėjęs paruošti ištisą programą jaunajai lietuvių istorikų 
kartai ugdyti. Jis iškyla greta L. Karsavino, I. Jonyno, A. Aleknos, 

J. Totoraičio, M. Riomerio, M. Biržiškos, V. Biržiškos ir kitų kaip žmo- 
gus, sukūręs prielaidas susiformuoti moderniam Lietuvos istorijos 


mokslui. 


Povilas Šležas - istorikas iš anuometinio jaunųjų būrelio (beje, 
mirtis pastarąjį taip pat labai greitai išplėšė iš jaunųjų, neleidusį pa- 
senti) - nekrologe, paskelbtame žurnale Židinys (1932 m. sausis, Nr. 1) 
taip parašė: 

Praeitų metų pabaiga mūsų tautai buvo labai skaudi: mirtis išrovė iš 
priešakinių eilių patyrusį pedagogą, mūsų pradinės mokyklos kūrėją, a. a. 
Vokietaitį, literatą ir juristą Penkaitį ir Vytauto Didžiojo universiteto Lie- 
tuvos istorijos profesorių Joną Yčą. Pastarasis atsiskyrė su šiuo pasauliu 
tuo metu, kai po viso blaškymosi po svetimus kraštus, pagaliau, rodos, ap- 
siramino, apsistojo tėvų žemėj, vienoj vietoj ir susikaupė kūrybos darbui: 
sukurti Lietuvos istoriją. Istoriko rašyto nekrologo pabaiga savo ruožtu 
verta istoriko plunksnos: Mirė 1931 m. gruodžio mėn. 17 d. Nuostabus 
sutapimas: istorikas ir mirė istorišką dieną... (P. 72, 74) 

Nespėliodami, ką reiškia P. Šležui valstybinio perversmo data, 
taip pat metaforiškai užbaigsime savo pastabas: Jonas Yčas nusipel- 
nė istorijos. Kadaise Lietuvių enciklopedijos straipsnyje Vincas 
Trumpa paminėjo Jono Yčo giminaitį daktarą J. Mikelėną, para- 
šiusį platesnė profesoriaus biografiją. Tačiau iki šiolei, deja, nieko 
panašaus neturime publikavę. 


JONAS ŠLIŪPAS - ISTORIKAS 


Kur problema? 


Prieš du dešimtmečius žymus lietuvių istorikas Juozas Jakštas savo 
straipsnyje Katalikų Mokslo Akademijos suvažiavimo darbų VIII to- 
me, skirtame aušrinei lietuvių istoriografijai, konstatavo: 

Apie dr. J. Šliūpą daug prikalbėta ir prirašyta, bet kad jis buvo tarp ko 
kita ir istorikas, beveik neužsiminta. Tuo tarpu darbų apimtimi jis didžiau- 
sias Aušros laikų istorinių raštų kūrėjas. 

Iš esmės tokia charakteristika tinka ir nūdienos istoriografijai, ku- 
rioje Jono Šliūpo darbai, gal tik išskyrus jo tekstus lietuvių literatū- 
ros klausimais, yra užmirštami. Bet ar pelnytai? 

Šiame referate pasistengsime nupiešti istoriko Jono Šliūpo por- 
treto eskizą, bandydami suprasti ar greičiau nuspėti istorijos moks- 
lo istorijos užmaršumo priežastis. Kas lėmė, jog didžiausias Aušros 
laikų istorinių raštų kūrėjas nebuvo suprastas ir pripažintas? Pavartę 
jo istorijos puslapius, užmetę akį į publikuotą korespondenciją bei 
kitų istorikų straipsnius bandysime išsiaiškinti, kur gali slypėti at- 
sakymas į klausimą, kurį kadaise, pasirodžius dviems tomams Lie- 
tuvių tautos senovėje ir šiandien , iškėlė pats daktaras Jonas Šliūpas 
(1908 m. gegužės 10 d. laiškas J. Basanavičiui): 

Stebiuosi, kodėl europiečiai tyli apie „Lietuvių tautą“, ar taip prastas 
darbas, kad nevertas nė kritikos, ar kas kitas tam kaltas? 

Romantikas ar pozityvistas? 


Vertėtų pradėti nuo Aušros, lietuvybės budinimo reikalą tiesiogiai 
susiejusios su istorija. Aušriniuose straipsniuose apie didingą lietu- 
vių senovę iškilo senų pilių romantiški vaizdai, didieji Lietuvos ku- 
nigaikščiai — tie seni įvairiakalbės lietuvių istoriografijos herojai, XIX 
šimtmečio pradžios lietuvybės sąjūdžio žadintojai - D. Poška, S. Sta- 
nevičius, S. Daukantas. Buvo daroma viskas, kad, J. Basanavičiaus 
prakalbos žodžiais tariant, 

„„visa mūsų giminė (tauta) turėtų atminti ir pažinti praėjusį laiką, ku- 
rį yra gyvenusi aut šios Lietuvos žemės, ir visus laimingus ir nelaimingus 
atsitikimus, kurie šiokiu ar tokiu būdu padarė mūsų giminę tokią, kokią 
šiandien regime, ir pavedė ją tiems vargams, kuriuose mes gyvename. 

Tradiciškai tokios aušrininkų nuotaikos vadinamos romantinė- 
mis, nors dar 1940 metais Zenonas Ivinskis yra pasiūlęs kiek taikles- 
nį žodį, charakterizuojantį aptariamo laikmečio istorinę literatūrą, 
kurios autoriai ir skaitytojai labiau vertino ne kritišką ir autentiškais 
faktais paremtą mokslinę istoriją, bet tą konkretizuotą, vaizdžią pra- 
eities rekonstrukciją, perpintą mitais, folkloru, dievų ir dievaičių pa- 
vidalais. Visa tai itin tiko atgimstančiai lietuvių visuomenei, kurios 
masę ir pamatą sudarė neišprususi liaudis. Z. Ivinskis vadino tai 
istorijos pragmatizmu, o visai aušrinei istorinei literatūrai taikė prag- 
matinės istoriografijos terminą (kitur dar sustiprina, pavadindamas ją 
didaktine - pragmatine). Ką tai reiškia ir kokį lemia santykį tarp isto- 
rtografijos romantiškumo ir jos pragmatiškumo? J. Jakštas yra praplėtęs 
savo kolegos ir bičiulio Z. Ivinskio aiškinimą. Anot J. Jakšto, lygi- 
nant su XIX a. pirmosios pusės Lietuvos romantikų darbais, aušri- 
niai autoriai akcentuoja ne romantinės istoriografijos pamatinius me- 
todologinius principus, o tik galimą didaktinę romantiško vaizdo 
funkciją. Jis sako: 

Jei romantikai buvo praeities idealizuotojai, tai aušrininkai ne tik idea- 
lizuotojai, bet dar ir pragmatikai, skyrę istorijos mokslą tautiniam susi- 
pratimui žadinti. 

Romantinės istoriografijos pamatinė nuostata ir išties neabejoti- 
na vertybė buvo siekimas perteikti tautos dvasios specifiką, o ne 
kunigaikščių ir karalių geneologijas. Tai nereiškė, jog kritinės Švie- 
čiamojo amžiaus istorijos mokykos pasiekimai buvo nežinomi ar ig- 
noruojami. J. I. Kraševskis lygu didieji Vakarų romantikai puikiau- 
siai išmanė, kas yra pirminiai šaltiniai, jų kritika ir t. t. Bet to nebuvo 
gana, ieškant visame kame tautos dvasios dalykų. Tradiciniai šalti- 
niai šia prasme nebuvo iškalbingi, o liaudies padavimai, dainos, se- 
nųjų papročių liekanos rodėsi vieninteliais autentiškais liudytojais 
seno, bet dar nemirusio /niko. Todėl meninės vizijos ir moksliniai me- 
todai pynėsi tarp savęs, palikdami savotiškus pėdsakus ir 5. Dau- 
kanto istoriniuose darbuose, ir J. I. Kraševskio romanuose. 

Gi aušrininkams - tikriems pozityvizmo epochos vaikams (tiek 
J. Basanavičius, tiek J. Šliūpas - po kelių metų romantiškų studijų 
pasirinko pragimatiškas specialybės) - romantiškas aprėdas reikalin- 
gas tik kaip didaktikos priemonė. J. Basanavičiaus iškeltas ir popu- 
liarintas lietuvių kilmės iš trakų - frygų teorijos klaidingumas (ar - 
priešingai — tam tikras pozityvumas) tiesiogiai nieko bendro neturi 
su romantizmo metodologiniu arsenalu. Svarbu pabrėžti, kad bent 
Jonas Šliūpas nuo pat pradžių puikiausiai suvokė šiuos dalykus, skir- 
damas tai, kas pragmatiška, nuo to, kas diletantiška, ar nuo to, kas 
tomantiška. Jo požiūriu ne visur romantinė idealizuota lietuvių pra- 
eities vizija tenkino pragmatinius - didaktinius aušrininkų užmo- 
jus. Štai Aušroje recenzuodamas kunigo Silvestro Gimžausko poezi- 
jos knygutę Lietuvos bičiulis, pernelyg aukštinusią Lietuvos praeitį 
bei valdovus, jis rašė: 

Karės, karės - ir karės! „Lietuvos bičiuli“ ir kiti jūs istorikai, pratrinki- 
te taką tikrąjai istorijai genties, parodykite verpetą, pačią gelmę kilties ir 
puolio mūsų genties, parodykite jos kultūrą, įtėkmę lietuvių padarytą į sve- 
limas gentes ir antraip, parodykite ekonomišką būvį, įtėkmę tikėjimo ir ki- 
lų daiktų į gyvenimą - tai tada skaitytojas mokės panaudoti paduotas žinias. 

Recenzijos autoriaus žvilgsnis neaptemdytas jokiais miglotais 
praeities pavidalais. Jis puikiausiai suvokia, kad istorija - gyvenimo 

mokytoja - irgi turi savo didaktines ribas. Per didelis praeities ado- 
ravimas virsta beprasmybe. J. Šliūpas apeliuoja į lietuvių istorijos 
mylėtojų sąmonę, tardamas taip: 

Kas iš apsakinėjimų vien apie kares ir parbloškimą šimtų tūkstančių 
priešininkų, jei mūsų Lietuva sužuvo ir jei šiandiena mes nei kokios nau- 
dos iš jų neturime? Gal jūs mokate užgauti jausmus skaitytojų naikin- 
dami virtines priešgynių, o keldindami savuosius, bet tas graudinimas 
šiandien - mus nei šildo, nei šaldo. Juk jau senei praėjo viduramžis ir jo 
karinės lenktynės. Šiandien mes gyvename gadynę ekonomiškų sujudimų, 
už tai mes laukiame, kad jūs tirdami praeigį laiką parodytumėte, kaip kitą 
kart tokiuose atsitikimuose žmonės save gelbėjo ir šelpė - už tokias žinias 
mes jums galvas žemai nulenksime. O juk jisų darbas turės ir tikrą moks- 
lišką vertę. 

J. Šliūpas buvo gerai susipažinęs su lenkų ir rusų istoriografijos 
laimėjimais, Vilniaus universiteto istorikų darbais, puikiai žinojo T. Nar- 
buto, J. I. Kraševskio kūrybą ir, be abejonės, garbino S. Daukantą. 

Visa tai jam leido gana realistiškai vertinti tą įdirbį, kurį atliko 
Aušros autoriai. Jis rašė šiais klausimais ir iš Amerikos. Ypač kan- 
džiai (ir tikrai ne romantiškai) buvo atsiliepta apie niujorkiečio 
M. Tvarausko publikacijas, skirtas Lietuvos istorijos klausimams. 

Iš tų raštų matome, kad jie yra rašyti vyrų ne visai gerai ištyrusių 
praeigą mūsų tautos, ir lengvatikių, ir nekritiškų, visokia medega, paduota 
kronikose ir kitose knygose jiems tinka dėl pastatymo taip iškilmingo praei- 
Hes rūmo. Met tas rimas gailu kad papuoštas vien mažne pasakomis, korė- 
mis, stebuklais, o podraug iškaišytas daugybe klaidų. Negalima sakyti, kad 
norint šapelis būtų prisidėjęs naujų žinių prie visiems žinomų samprotavi- 
mų Narbuto, Krašausko. Už tai tie raštai mūsų istoriškos rašliavos nepa- 
daugina. Jie tiktai - sąšlavos... 

Visa tai verčia lietuvių istoriografijos tyrinėtojus žymiai rimčiau 
žvilgterėti į aušrinio laikotarpio tekstus, stengiantis nesumaišyti ro- 
mantizmo, kaip istorijos metodologinio pamato, su romantinėmis 


didaktikos nuostatomis. 

Profesionalas ar diletantas? 


Būtų labai banalu aprašinėti humanitarinį J. Šliūpo išsilavinimą bei 
profesinį istoriko pasirengimą. Studijų metais Maskvoje buvo atsi- 
davęs filologijai - gerai mokėjo senąsias ir kitas užsienio kalbas. Skai- 
tė nepaprastai daug ir kompensavo universitetinių humanitarinių 
studijų fragmentiškumą. 

Neabejotina yra tai, jog J. Šliūpas suprato vieną iš svarbiausių 
istorijos (kaip ir bet kurio kito mokslo) reikalavimą: istorikas savo 
tyrinėjimuose turi pasakyti ką nors naujo, ko iki jo nepadarė anks- 
tesnieji autoriai. 1900 m. laiškuose J. Basanavičiui, rašytuose tuo me- 
tu, kai triūsė prie didžiausio savo veikalo Lietuvių tauta senovėje ir 
šiandien, šitaip išsireiškė: 

Taipgi, mandinę, būtinai reikalinga yra ištisa Lietuvos istorija, nes 
iki šiuolaik turime tik fragmentus. Pats juk Daukantas tik iki 1569 m. 
ją teparašė. 

Nežinia, kodėl J. Šliūpas nepaminėjo Maironio 1891 m. išleistos 
Istorijos arba Apsakymų apie Lietuvos praeigą. Gal nebuvo jos matęs, 
galjo antiklerikalinis įkarštis prie tc prisidėjo. Bet apskritai jis buvo 
teisus šitaip vertindamas Lietuvos istorijos tyrinėjimų padėtį pra- 
ėjusio amžiaus pabaigoje. Tačiau naujumo galimybę jis įžvelgė ne 
tik poliublijinių LDK laikų ar netolimos XIX a. istorijos tyrimuose. 
Seniausieji ir senieji laikai jam taip pat atrodė būtini revizijos. 1904 
m. laiške savo draugui J. Šliūpas rašė: 

Aš apdirbęs esmi ištisą istoriją tautos inūsų ir prisipažystu, kad daug 
dalykų naujų yra dėl mūsiškių kožnoje gadynėje. Antra tomą pašvenčiau 
istorijai nuo 13 šimtmečio iki Liublino unijai, bet kiek ten dalykų, besiski- 
riančių nuo Narbuto ir Daukanto! O jau nuo Liublino unijos iki šiandien 
tai dar mūsų istorikai nė nepačiupinėjo! Bet visi tie periodai yra žingeidūs, 
ir jei mūsų žinonės apsipažinę būtų su istorija, daug kas kitaip virstų ir 
kitokie reikalavimai būtų. 

Žinia, jau Z. Ivinskis ir J. Jakštas yra taikliai pastebėję, kad aušri- 
ninkai, įskaitant Maironį ir J. Šliūpą, buvo gerokai įtakoti rusų ir 
ypač ukrainiečių istoriografijos (V. Antanovičiaus Lietuvos didžiosios 
kunigaikštystės istorija iki Algirdo mirties, 1878, kuri buvo išties bene 
pirmoji tikrai moksliška senosios Lietuvos istorija), pasižymėjusios 
gana gerai įvaldyta moksline metodika ir, žinoma, aiškiai išreikšta 
antilenkiška tendencija. Galima įtarti, jog tai, ką J. Šliūpas davė nau- 
jo, lyginant su Narbutu ar Daukantu, atėjo iš rusų istoriografijos ir iš 
rusų metraščių. Kita vertus, istorikui gyvenant toli nuo pirminių Lie- 
tuvos istorijos šaltinių buvo itin sudėtinga siekti užsibrėžto tikslo. 

Ar su „reikalingu objektyviškumu“, ar be jo, tačiau nenoriu pamesti 
mislį parašysiąs lietuvių tautos veikalus, - rašė 1900 m. laiške istorijos 
autorius - Medegą renku nuo 10 metų, o rasi ir daugiaus. Man ne tiek 
rūpi politikiška istorija, kiek išsiplėtojimas dvasės, kultūros mūsų tautos. 
Žinoma, keblumai yra dideli: viena - šaltinių čion man ant kožno žingsnio 
trūksta, 0 antra - gyvenimiški užsiėmimai vienval darbą trukdo... 

Tad akivaizdu, kad daktaras J. Šliūpas žinojo, ko reikia profesio- 
naliai istorijai ir jautė, ko jam stinga, kad tokia atsirastų iš po jo 
plunksnos. Kiek daugiau šaltinių - nors žymia dalimi subjektyvaus 
pobūdžio - jis turėjo rašydamas apie XIX a. rusų politiką Lietuvoje, 
lietuvių raštijos veikėjų biografijas. Dar itin svarbu pažymėti, kad J. 
Šliūpas pirmasis iš lietuvių autorių prabilo į angliškai kalbantį skai- 
tytoją apie Lietuvos praeitį (Bestiality of He Russian czardom toward 
Lithuania. Baltimore, 1891). Visa tai liudija jo profesionalumo lygį. 

Kita vertus, pats autorius niekada nevadino savęs profesionaliu 
istoriku. Žodžiai, kadaise išspausdinti Aušroje charakterizuojant 
plunksnos brolius, tik kartojančius svetimas mintis arba pernelyg 
idealizuojančius tai, ką dar reikia paprasčiausiai tyrinėti, matyt, tu- 
rėjo ir prisipažinimo krislą. Jau cituotame 1904 m. rugsėjo 1 d. laiške 
J. Basanavičiui J. Šliūpas prisipažino: 

Esmi diletantas istorijoje mūsų ir greičiau sutraukas darau iš sveti- 
mų darbų, negu ką naujo sutveriu. Trūksta man daug ko, galiaus ir... 
pinigo, kad galėčiau nusipirkti viską, kas kišasi raštiškų darbų apie mū- 

sų tautą. Bet padariau, kaip savo sąlygose galiausiai galėjau. Tegul kiti 
geriau padaro! 

Gan retoriškai kartojama frazė, kuria vis dėlto dėl tos priežasties 
nevertėtų abejoti: 

Aš pats geriaus žinau ir matau, ko man trūksta, negu rasi kas man 
pasakyti galėtų. Bet ir netobulas darbas tegul eina į svietą, rasi jis bus sti- 
mulu dėl kitų, kurie ir gabesni už mane, ir geresnėm aplinkybėm gyvena... 

Gerokai vėliau, savo 75-tojo jubiliejaus proga pasakytoje kalboje 
jis prisipažins: 

Man nerūpėjo orginaluinas, 0 tik rūpėjo propaganda - aš visuomet jau- 
čiausi esąs agitatorius į geresnę lietuvių tautos ateitį, - naujo ar ko įsta- 
baus aš neprasimaniau, naudojausi ne vienur bendros minties autoriais, 
gal kartais nė jų vardų nepaminėdamas ar tai paskubos dėlei, ar nė nepa- 
mąstęs, kad taip nedera. Prie klaidų prisipažystu. Gaila, kad nebegaliu sa- 
v0 raštų perredaguoti. 

Negausūs, bet solidūs J. Šliūpo istorinių veikalų vertintojai kai 
kada buvo mažiau griežti negu pats autorius. Štai pirmąjame 1904 
m. pasirodžiusiame Lietuvių tautos senovėje ir šiandien tome jis siekė 
atkurti mitologinio senovės lietuvių pasaulio vaizdą. Išskirtini keli 
paskutinieji šio tomo skyriai: Kaip gyveno senovės lietuviai ir Lietuvių 
tikėjimas. Abu skyriai skverbiasi į vidinį tautos gyvenimą. Čia auto- 
rius yra gana orginalus. Sėkmingai panaudota tautosakinė medžia- 
ga. Jo tekstas čia virsta lyg mažyte dainuojamosios tautosakos chres- 
tomatija. Pasak J. Šliūpo, gyvenimas senų gadynių žybsi per angą dainos 
ir jos meta daug naujos šviesos ant lietuvystės. Sekdamas savo mėgsta- 
mu J. I. Kraševskiu autorius parodo, kad tauta, palikusi tokias seno- 
vines dainas, negalėjo būti laukinė ir necivilizuota, kaip daug kas iš 
svetimųjų autorių anuomet galvojo. 

Neblogai atrodo šių dienų akimis žiūrint ir J. Šliūpo tritomyje apra- 
šomi švietimo ir mokslo raidos dalykai — jiems autorius skyrė išties daug 
dėmesio. Kita vertus, daug ką dirgino ir dabar neramina itin negatyvus 
jėzuitų veiklos ir nuopelnų Lietuvos kultūrai vertinimas. 

Trečiasis tomas, pasirodęs 1909 m., buvo pavadintas atskirai: G2- 
dynė šlėktos viešpatavimo Lietuvoje (mat autorius nenorėjo, kad jo vei- 
kalas būtų painiojamas su vilniškės Lietuvių Mokslo Draugijos lei- 
diniu Lietuvių tauta). Čia aprašinėjami poliublijinės Lietuvos istorija 
iki Abiejų Tautų Respublikos žlugimo. Tačiau pažadas duoti visą 
Lietuvos istorijos vaizdą buvo tesėtas. Jau minėtoje knygoje anglų 
kalba aprašyti dalykai lietę rusų režimą Lietuvoje. Beje, J. Jakštas 
mini, jog yra išlikę J. Šliūpo istorijos ketvirtojo tomo fragmentai, ku- 
riuose taip pat aprašomi XIX a. įvykiai. 

Šliūpo tritomė Lietuvos istorija yra įžymiausias aušrinės 
istoriografijos paminklas, jis turi tos istoriografijos teigiamybes ir 
neigiamybes. Jos vyraujanti neigiama pusė - tas visai nepagrįstas 
svaičiojimas po Europos ir priešakinės Azijos plotus, ieškant lietuvių 
protėvių. Jos teigiama pusė - žadinimas lietuviuose tautinės sąmonės. 
Istorija mūsų aušrininkams buvo tautinio auklėjimo priemonė. 
Šliūpas rašė ją su tikėjimu, „jog nors menkutę naudą lietuvystei, rasi, 
ištraukt galės iš veikalo“. Šitas tikėjimas galima įžiūrėti ir kitų 
aušrininkų istorijose. 

Visa tai išties verčia pritarti tai istorikų seniai reikštai nuomonei, 
kadjo parašytas tritomis yra įžymiausias aušrinės istoriografijos pa- 
minklas, turintis visas tos mokyklos teigiamybes ir neigiamybes. 

J. Jakštas apie J. Šliūpą išsireiškė taip: 

Mūsų aušrininkų pragmatizmas ryškus ir Šliūpo istorijos raštuose. Jis 
ne tik dėstė įvykius, bet juos dar vertino gerais ar blogais, naudingais ar 
pragaištingais tautai ar žmonijai. Šliūpui, kurio istorijos rašytos lietuviško 
patriotizmo ženklu, gera, šviesu, pažangu, kas derėjo lietuvių tautos gerovei, 
Jos apšvietai, pažangai. Priešingai, bloga, tamsu, atžagareiviška, kas kenkė 
jos laisvei, pažangai, gerovei. Žodžiu sakant, jam istorija žaismas dviejų 
Jėgų: gero-blogo, šviesos-tamsos. Jų abiejų priešybę istorijoje jis ypač 
ryškiai nusako, apibūdina istorinius asmenis. Vienus perdėtai garbina, 
kitus su purvais drabsto, koneveikia. Palyginkime, pavyzdžiui, Kęstučio ir 
Jogailos duotas charakteristikas. Pragmatizmas jo aušrininko istoriko 


ryškiausia žymė. 

Nepripažinimo priežastys 
(arba daukantinė nesėkmės tradicija) 


1. Stilistinės savybės, neleidusios būti populiariam tarp platesnių 
skaitytojų sluoksnių (taip pat pasidaryti vadovėline knyga); 

2. Priešingai - aušrinis didaktinis pragmatizmas trukdė jau pra- 
silavinusiai lietuvių publikai priimti už rimtą šį veikalą, nes tuo me- 
tujau plačiai buvo užsimota ieškoti genetinės istorijos atramų tyri- 
nėjimuose; 

3. Atlanto distancija - nedaug knygų galėjo pasiekti Lietuvą (kny- 
gos pakankamai retos ir dabartinėse bibliotekose); 

4. J. Šliūpo socialinė ir idėjinė orientacija, padalinusi skaityto- 
jus įjo šalininkus ir priešininkus, ir atstūmusi galimus skaityto- 
jus bei kritikus. 


Nuorodos: 


1. Jakštas J. Lietuvos aušrinė istoriografija. - in: Lietuvių katalikų mokslo akade- 
mijos suvažiavimų darbai. T. 8. 1974. P. 236. 

2. 1908 m. gegužės 10 d. J. Šliūpo laiškas J. Basanavičiui. - in: Šliūpas J. Rinkti- 
niai raštai. — Vilnius. 1977. P. 507. 

3. /Basanavičius J./ Priekalba. - Aušra. 1883. Nr. I. P. 3. 

4. Ivinskis Z. Lietuvos istorija romantizmo metu ir dabar. - in: Lietuvių katalikų 
suvažiavimų darbai. T. 3. 1940. P. 320-341. 

5. Jakštas J. Lietuvos nušrinė istoriografija. P. 227. 

6. /Šliūpas J./ „Lietuvos bičiulis“ - Aušra. 1883. Nr. 4. P. 104. 

7. Ten pat. 

8. /Šliūpas J./ Gromatos iš Amerikos. - Aušra. 1885. Nr. 2/3. P. 78-79. 

9. Šliūpas J. Lietuvių tauta senovėje ir šiandien. - T. I, 1904; t. 2. 1905; t. 3 (Gadynė 
šlėktos viešpatavimo Lietuvoje, 1569-1795), - 1909. 

10. 1900 m. J. Šliūpo laiškas J. Basanavičiui. - in: Šliūpas J. Rinktiniai raštai. P. 507. 

11. Ten pat. 

12. Antonovič V. 

13. 1900 m. J. Šliūpo laiškas J. Basanavičiui. - in: Šliūpas J. Rinktiniai raštai. P. 498. 

14. 1904 m. rugsėjo 1 d. J. Šliūpo laiškas J. Basanavičiui. — in: Šliūpas J. Rinktiniai 
raštai. P. 507. 

15. Ten pat. 

16. Šliūpas J. Rinktiniai raštai. P. 307. 


Kauno diena. 1994 12 23 

Po 1920 m. lapkričio 25 d. įvykusio pasikėsinimo į finansų, preky- 
bos ir pramonės ministro Ernesto Galvanausko gyvybę Eltoje spau- 
dos konferenciją vedė šveicarų filologas, būsimas Lietuvos univer- 
siteto profesorius Alfredas Sennas. Elta stojosi ant kojų, aktyviai vėlgi 
dalyvaujant kitam šveicarų intelektualui - Josephui Ehretui, kuris 
vėliau, 1922 metais, priimdamas Lietuvos pilietybę tampa Juozu 
Eretu. Įvykiai, susiję su mėginimu nužudyti Ernestą Galvanauską, 
nebuvo itin tragiški: ministras tik lengvai nukentėjo nuo sprogimo, 
kurį sukėlė šalia jo namo teroristų padėta bomba. Nenukentėjo ir 
jo sekretorė Marija Vedlugaitė, kilusi iš gretimo Raudondvario. 
1923-iųjų liepą įvyko Alfredo Senno ir Marijos Vedlugaitės vestu- 
vės. Kaune jie susilaukė dukters Marijos... Taip prasideda istorija 
Lietuvos inteligentų šeimos, davusios labai daug kraštui, kurio liki- 
mas jaudino ir jaudina palikuonis. Taip prasidėjo lietuviškoji epo- 
pėja šveicarų, lietuvių, amerikiečių filologo, buvusio VDU profeso- 
riaus Alfredo Senno, kuriam šį pavasarį būtų sukakę 100 metų. Taip 
prasideda ir pasakojimas apie amerikietį istoriką Alfredą Erichą Sen- 
ną, kuriam 1999 m. kovo 25 d. Vytauto Didžiojo universiteto senatas 
už nuopelnus istorijos mokslui suteikė Garbės daktaro vardą. 
1932 m. balandžio 12 d. Amerikoje, jaukioje Viskonsino valstijos 
sostinėje Medisone, gimė Alfredas Erichs Sennas. Jo tėvai - profeso- 
rius Alfredas Sennas ir Marija Vedlugaitė-Senn - iš Lietuvos atvyko 

1930 metais, vedami mokslinių ieškojimų. Kalbininkas A. Sennas dir- 
bo Viskonsino, vėliau Pensilvanijos universitetuose. Kaip humani- 
taras ir Lietuvos mylėtojas profesorius nuolat rūpinosi JAV lituanis- 
tikos reikalais. Jo lituanistikos kolekcija papildė Viskonsino univer- 
siteto biblioteką, po II pasaulinio karo Pensilvanijos universitetas, 
profesoriui tarpininkaujant, už nemažus tiems laikams 6000 dolerių 
įsigijo labai svarbų Lietuvos politinei istorijai diplomato Jurgio Šau- 
lio archyvą. Nuo tada Pensilvanijos universitetas tapo reikšmingu 
centru moderniosios Lietuvos istorijos tyrinėjimams. Čia dirbo Vin- 
cas Maciūnas, Kostas Ostrauskas. Sovietmečiu vakariečiams istori- 
kams, besidomintiems Lietuva ir negalintiems prieiti prie archyvi- 
nės medžiagos Vilniuje ar Maskvoje, tai buvo nepaprastai svarbu. 

Alfredo Senno šeima pradėjo ir kitą ilgametę tradiciją. Artima 
draugystė Alfredą ir Mariją Sennus siejo su Juozu Tumu Vaižgantu, 
Vincu Krėve Mickevičiumi, Antanu Saliu ir kitais 3-iojo dešimtme- 
čio intelektualais. Ji visuomet juto pareigą padėti Jungtinėse Ameri- 
kos Valstijose atsidūrusiems lietuvių akademinės bendruomenės 
nariams. Jau prieškaryje nuoširdžią globą pajuto žymus lietuvių de- 
mografijos istorikas, ateitininkų veikėjas Kazys Pakštas, kuris buvo 
likimo noblokštas į Ameriką pirm ,dipukų bangos. Karui pasibai- 
gus, daug profesoriaus bičiulių lietuvių atsidūrė DP stovyklose Vo- 
kietijoje. Jų likimas buvo miglotas. Pensilvanijos universiteto pro- 
Iesorius A. Sennas išties aktyviai ėmė ieškoti galimybių pakviesti 
V. Krėvę Mickevičių ir A. Salį. Pirmajam likimas lėmė palyginti greitą 
persikėlimą į JAV. 1947 m. profesorius V. Krėvė Mickevičius iš Gla- 
senbacho DP stovyklos atvyko į Pensilvanijos universitetą. Daugu- 
ma lietuvių pabėgėlių gavo leidimą keliauti į JAV tik po 1949 metų. 
Tuo metu ir vėliau labai artimai bendrauta ir su kitais lietuvių moks- 
lininkais, iš kurių, sprenžiant iš korespondencijos, itin ryškėjo pro- 
fesorius Mykolas Biržiška. 

Bene labiausiai Sennų šeimos prieraišumas Lietuvai išryškėjo 
sūnaus istoriko Alfredo Ericho akademinės karjeros atveju. Jo 

mokslinių intersų formavimasis tikriausiai buvo nulemtas tėvo 
ir jo draugų, ypač Krėvės, kuris dėstė istorijos studentui Alfredui 
Erichui Sennui rusų kalbą, ir Mykolo Biržiškos. Iš pastarojo laiškų 
tėvui- Alfredui Sennui nuolat dvelkia susirūpinimas moksliniu jau- 
nojo istoriko likimu, baiminimasis dėl aplinkos blogos įtakos (ypač 
svarstant laiškuose tėvui sūnaus planus vykti rinkti archyvinės me- 
džiagos į Maskvą. Kad nepakliūtų bolševikų įtakon...) Alfredo Ericho 
Senno daktaro disertacijai buvo pasirinkta labai skausminga lietu- 
viui ir labai egzotiška amerikeičiui tema Šiuolaikinės Lietuvos atsira- 
dimas. Disretacija buvo labai sparčiai parengta bei sėkmingai apgin- 
ta. 1959 m. istorikui einant 27-uosius metus, solidi Niujorko leidyk- 
la - Columbia University Press - išleido jo pirmąją knygą „The Emer- 
gence of Modern Lithuania“. 1992 m. lietuviška „Mokslo“ leidyklos 
versija buvo pavadinta Lietuvos valstybės atkūrimas 1918-1920 m. Taip 
prasidėjo mokslinis sugrįžimas į Lietuvą. 

Būtent tokią literatūrinę intrigą norisi pasiūlyti skaitytojui, dar- 
syk prabylant apie istoriką A. E. Senną, kurio veikalai gali būti skai- 
tomi kaip spalvingi detektyvai. Bent jau dvi iš dvylikos profesoriaus 
knygų (šiomis dienomis pasirodė naujausia - Power, Politics, and the 
Olympic games), kurios dar neišverstos į lietuvių kalbą, priklauso prie 
tokių istorijos veikalų. 7-ajame dešimtmetyje mindamas tėvo gimti- 
nės - Šveicarijos - archyvinių saugyklų slenksčius, istorikas ištyrė ir 
aprašė audringus įvykius, kurie klostėsi tuoj po Antrojo pasaulinio 
karo. Diplomatija ir revoliucija: Sovietų misija Šveicarijoje 1918 m. (Di- 
plomacy and Revolution: The Soviet Mission to Switzerland, 1918. Uni- 
versity of Notre Dame Press. 1974. 212 p.) ir Pasikėsinimas Šveicarijoje: 
Vaclavo Vorovskio nužudymas. (Assassination in Switzerland: The Mur- 
der of Vatslav Vorovski. University of Visconsin Press. 1981. 219 p.)- tai 
veikalai, susilaukę akademinio pripažinimo ir platesnių skaitytojų 
sluoksnių pasitenkinimo. Autorius įtikinamai parodė, kad akade- 
minis istorijos veikalas nebūtinai turi būti sunkus ir nepaskaitomas. 
Dėmesys žanrinėms ypatybėms, lengvas raštų stilius ir gebėjimas 

megzti patrauklią intrigą yra svarbiausi bruožai, kurie charakteri- 
zuoja istoriką Alfredą Erichą Senną. 

Profesoriaus interesų ratas nuolat sukosi erdvėje, susijusioje su 
jo motinos ir tėvo kilties šaknimis. 7 iš 12 A. E. Senno knygų susiju- 
sios su Lietuvos istorija. Septyneriems metams praslinkus po jo pir- 
mojo veikalo Lietuvos valstybės atkūrimas publikavimo, spaudos šviesą 
išvydo jo Didžiosios valstybės, Lietuva ir Vilniaus klausimas (The Great 
Powers, Lithuania and the Vilna guesHion, 1920 - 1928. 239 p.) Po to 
1971-1977 m. pasirodė trys šveicariškos tematikos opusai. Tada vėl - 
nedidelė knyga apie Joną Basanavičių (Jonas Basanavičius: The Pa- 
triarch of the Lithuanian National Renaissance. Newtonville. Oriental Re- 
search Partners. 1980. 93 p.). 1981 m. —- vėl šveicariškos tematikos 
detektyvas (jau minėta knyga apie Vorovskio nužudymą). Tik nuo 
1980-ųjų vidurio A. E. Senno dėmesys galutinai prikaustomas prie 
Lietuvos, tarytum visos istorijos juslės būtų rodžiusios, kad netru- 
kus išmuš valanda, kuomet krašto įvykiai pirmąsyk patrauks viso 
pasaulio dėmesį. 1986 m. - simboliška - pasirodo knyga apie Mika- 
lojų Konstantiną Čiurlionį (kartu su bendraautoriais John Bowlt ir 
Danute Staškevičius), bet svarbiausia du dabartiniam lietuvių skai- 
tytojui bene geriausiai žinomi ir daugiausia recenzijų susilaukę vei- 
kalai: 1992 m. Bundanti Lietuva (Lithuania Awakening. Los Angeles. Uni- 
versity of California Press. 1990. 294 p.) bei 1997 m. Gorbačiovo nesėkmė 
Lietuvoje (Gorbachev's Failure in Lithuania. New York. St. Martin's Press. 
1995. 188 p.) Beje, tais pačiais 1997 metais, kuomet Baltų latykų lei- 
dykla publikavo lietuvišką pastarosios knygos versiją, St. Martin's 
Press išleido dar vieną knygą, kurioje A. E. Sennas kartu su kitais 
dviem autoriais (Alfonsu Eidintu ir Vytautu Žaliu) vėl tartum sugrį- 
žonetik prie Lietuvos tarptautinės padėties reikalų, bet ir prie anks- 
tesnio laikotarpio problematikos. Į knygą Lietuva Europos politikoje: 
pirmosios Respublikos metai (Lithuania in European Politics: The Years of 
the First republic, 1918-1940. St. Martin's Press. 1997. 149 p.) dar nėra 
atkreiptas pakankamas dėmesys mūsų krašte, nors abejonių nekelia 

faktas, jog tarpukario istorija - nepaisant viso simbolinio tos epo- 
chos reikšmingumo - dar laukia savųjų tyrinėtojų. 

Tokią schematišką profesoriaus knygų ir interesų apžvalgą bei 
jų motyvacijos versiją galima būtų sustiprinti kelių šimtų mažesnių 
studijų, mokslinių, akademinių straipsnių bei publicistikos temati- 
ne analize - ji pakartotų ir detalizuotų tą istoriografinę odisėją. Lik- 
tų tik paklausti: o kas toliau? Spėjant iš periodiškai Vytauto Didžio- 
jo universiteto istorikams skaitomų kursų ir akademinių gandų, Ai- 
fredas Erichas Sennas dar nesulaužė savosios plunksnos. 

Dar sunku kalbėti, kokią įtaką padarė amerikiečių sovietologijai 
ir lituanistikai bei rusistikai profesorius A. E. Sennas. Viskonsino 
universitete Medisone kelis dešimtmečius skaitydamas Vakarų civi- 
lizacijos istorijos, Rusijos politinės ir diplomatinės istorijos, Sovietų Są- 
jungos istorijos kursus jis tikrai darė įtaką Rytų Vidurio Europos tyri- 
nėjimams viename garsiausių JAV universitetų istoriografijos mo- 
kyklų. Viskonsino universiteto istorikai garsėja savo Rusijos, Lenki- 
jos, Lietuvos praeities tyrinėjimais. Labai populiarus tarp studentų 
buvo ir Politinės olimpinių žaidynių istorijos kursas. Regis, po naujau- 
sios profesoriaus knygos pasirodymo spaudoje bus galima kalbėti ir 
apie rimtą poveikį pasaulio sporto istoriografijos raidai. Tačiau tai 
jau amerikiečių istoriografijos istorijos problemos, apie kurias turė- 
tų kalbėti kiti specialistai. Dabar lengviau pastebėti, kokią įtaką darė 
Lietuvos istorikams ir humanitarams apskritai, vienaip ar kitaip iš- 
ėjusiems Senno mokyklą, darbai. 

Nuo pat dainuojančios revoliucijos laikų, devyniasdešimtųjų pra- 
džios, Viskonsino universitete atsirado stipendijų lietuvių istorikams, 
Medisone jiems greitai prigijo amerikietiška Senn's fellows etiketė. 
Stipendijos fundatorius buvo Virdžinijos fermeris, nenuilstantis z0- 
otechnikos eksperimentatorius ir kultūros mecenatas Key Andrus, 
dar kitaip - Kęstutis Alksninis. Jo dėmesys istorijai nebuvo atsitikti- 
nis. Mat mecenatas yra vedęs Mariją Senn - profesoriaus Alfredo 
Senno dukterį ir profesoriaus Alfredo Ericho Senno seserį. Jų šei- 

mos parama lietuvių mokslininkams (ne tik humanitarams) dar tu- 
rėtų būti aptarta atskirai. 

Per keletą metų Medisone stažavosi istorikas doc. Vytautas Ža- 
lys (kelių knygų, išleistų Vokietijoje ir Jungtinėse Amerikos Valstijo- 
se, autorius), daktarė Violeta Motulaitė (dabar dirba Lietuvos am- 
basadoje Čekijoje), filosofas doc. Vytautas Radžvilas (šiuo metu de- 
tinantis akademinį darbą Dailės akademijoje su tarnyba Lietuvos 
Vyriausybėje), žurnalistas Rimvydas Valatka, istorikas doc. Rai- 
mundas Lopata (apsigynęs doktoratą Vytauto Didžiojo universite- 
te, dabar vadovauja Vilniaus universiteto Tarptautinių santykių ir 
politikos mokslų institutui, yra Vyriausybės patarėjas) ir šių eilučių 
autorius, 1991 m. gilinęs istoriko profesinius įgūdžius tame pačia- 
me universitete. 

Profesorius nebuvo abejingas lietuvių istorijos mokslo raidai. Dar 
1984 m. jo mokyklos skonį ir neabejotinai istorijos rašymo manierą 
patyrė prof. Alfonsas Eidintas - kelių knygų autorius ir dabartinis 
Lietuvos ambasadorius Kanadoje. Visa sudėjus, pavarčius ir paskai- 
tinėjus paminėtų istorikų knygas ir straipsnius, nebus sunku paste- 
bėti, jog susiduriame su ne taip dažnu mūsų humanistikoje reiški- 
niu: tam tikros akademinės mokyklos ženklais. Palyginkite kad ir 
pirmąsias A. E. Senno knygas su audringos akademinės karjeros is- 
toriko Raimundo Lopatos veikalais apie Lietuvos valstybės atkūri- 
mą 1918 m. ir Vasario 16 — osios akto signatarą Donatą Malinauskį. 
Paskaitykim A. Eidinto Slaptasis lietuvių diplomatas - neturėtų likti 
abejonių: intriguojančio, detektyvinio istorijos pasakojimo stilistika 


vienija juos visus. 


Tai, kad profesorius A. E. Sennas bus apgaubtas Vytauto Didžio- 
jo universiteto Garbės daktaro toga, turėtų daugiau džiuginti nei 
stebinti. Istoriko pripažinimas Lietuvoje yra išties didelis. 1995 m. 

Lietuvos mokslų akademija išrinko jį savo užsienio nariu. Profeso- 
rius yra laukiamas universitete, prie kurio ankstyvosios istorijos ak- 
tyiai prisidėjo jo tėvas - Alfredas Sennas. Jis laukiamas studentų ir 
istoriografinių diskusijų pasiilgusių praeities tyrinėtojų. Visas sąskai- 
tas turi apmokėti istorija. 


Kauno diena. 1999 03 27 


PAKLUSĘS FAKTO TIESAI: 
ISTORIKO VYTAUTO MERKIO 
ISTORIJA 


Šių metų pavasarį istorikui profesoriui Vytautui Merkiui sukako sep- 
tyniasdešimt metų. XX amžiaus lietuvių intelektualinėje istorijoje, 
ypač toje skaudžioje jos atkarpoje, kuri prasidėjo po Antrojo pasau- 
linio karo, tai yra viena stambiausių figūrų. Istoriografijos aruodan 
V. Merkys įžėrė ne vieną žiupsnį vertingiausių darbų. Keliolikos kny- 
gų ir kelių šimtų straipsnių autorius, jis yra vienas produktyviausių 
šiuolaikinių Lietuvos istorikų, daręs didelę įtaką naujųjų laikų mū- 
sų istorijos tyrinėjimų raidai. 


Akademinės mokyklos prieangyje 


Kartais manoma, kad per anksti istorijos tyrinėtojui imtis plunks- 
nos, kol nuo aprašomo įvykio nepraslinko keletas dešimtmečių, kol 
jo neužklojo bent truputėlis laiko dulkių, kad jas nužėręs pasimaty- 
tum su praeitimi. Imantis gyvenančio ir produktyviai dirbančio, ug- 
dančio naują istorikų generaciją mokslininko kūrybinės biografijos 
apybraižos, ypačjei ji nėra skirta enciklopediniam leidiniui ir encik- 
lopediniam pažinimui, ši populiari senaties termino nuostata tam- 
pa erzinamai svarbi. Paprasčiau rašyti knygų recenzijas. Kiekviena 
parašyta ir spaudos šviesą išvydusi knyga yra baigtinis daiktas, tad 

tam tikra prasme - istorija, atskirta nuo jos autoriaus. Apie knygas 
lengviau rašyti negu apie jas rašančius istorikus. Ypač turint ome- 
nyje tai, jog Vakarų akademinėje tradicijoje įsitvirtinusi praktika - 
kolegoms ir mokiniams išleisti knygą Mokytojo garbei, jam sulau- 
kus garbaus jubiliejaus, dar nėra pas mus įsitvirtinusi. 

Štai kodėl yra būtinos kelios įvadinės pastabos, išdrįsus imtis kad 
ir mažo, bet subtilaus darbo. Jos liečia tiek bendrus šio teksto moty- 
vus, tiek ir šaltinius, kuriais buvo galima remtis. Pirmiausia, man 
pačiam jaučiantis vienokiu ar kitokiu profesoriaus Vytauto Merkio 
mokiniu, privalu pasirinkti požiūrio kampus, kurie leistų nušviesti 
tai, kas regisi svarbiausia. 

Labiausiai pabrėžtinas vienas itin nepatogus dalykas. Šio 
straipsnio užduotis yra perdėm istoriografinė, todėl svarbu prisi- 
minti V. Merkio nuostatas istoriografijos tyrinėjimo atžvilgiu. Po- 
kalbiuose su profesoriumi nesyk teko patirti, kaip jis žiūri į dabar 
populiarėjančius istoriografinius samprotavimus. Jo nuomone, isto- 
rikas specialiai imtis kitų istorikų vertinimų ar apskritai istoriogra- 
finių problemų turėtų tik tada, kai pats yra išaręs gilesnę ar platesnę 
vagą istorijos dirvonuose ir jau nebepajėgia giliau raustis po archy- 
vus, ieškoti naujų šaltinių. Nieko rimtesnio pats neparašęs, neturė- 
tumei imtis kitų autorių veikalų analizės. Kitaip tariant, jei nebegali 
toliau judėti ad fontem, tuomet gali imtis ad autoritas. Tai primena 
tarp literatų ar dailininkų dažną posakį, kad nepajėgiantis sukurti 
romano ar nulipdyti skulptūros neretai griebiasi rašyti ir apie viena, 
ir apie kita. Teoriškai galima nesutikti su tokiu istoriografijos istori- 
ko vaidmens ir pašaukimo supratimu, bet iš tokios nuostatos neat- 
imsi moralinio imperatyvo ir sveikos išminties krislo. Paties V. Mer- 
kio nedeklaruojamas domėjimasis istoriografijos problemomis, te- 
oriniais klausimais ir apskritai istorija toli peržengia gana tipingą 
siaurai specializuotų istorikų horizontą. Vienas dažniausiai tartų pro- 
fesoriaus raginimų skamba maždaug taip: Reikia skaityti daug knygų, 
kad tuščiai nesiginčytum. Kodėl būtina ši pastaba? Ogi todėl, kad ra- 
šydamas apie kitą istoriką prasižengiu aptartai profesoriaus nuo- 

statai. Nesijaučiu nei parašęs ką nors svaraus, nei praradęs po- 
traukį prie rimto archyvinio tyrinėjimo. Tai iš tiesų yra iššaukianti 
kontroversija. 

Ir dar. Truputėlį nutuokdamas apie V. Merkio nuosekliai laiky- 
tąsi pabrėžtino kuklumo principą, įtarčiau, kad dabar visiškai ne- 
tiktų proginės, jubiliejinės kalbos retorika ir taisyklės. Čia reikia kaž- 
ko svaresnio, kas apskritai leistų pateisinti rašančiojo drąsą arba pa- 
rodytų ką nors svarbaus, ko nežino arba neatpažįsta kiti. Bet ieš- 
kodami faktų, liudijančių apie profesoriaus pažiūras į svarbiau- 
sius istoriko darbo principus, į kitus istorikus ir į save, patenka- 
me į gana komplikuotą situaciją. V. Merkys niekad nemėgo garsiai 
ir viešai jų rodyti. Didžiąją dalį savo kūrybinio gyvenimo išgyvenus 
represyvaus sovietinio rėžimo sąlygomis, įgudus slėpti savas mintis 
Istorijos instituto darbo kabinete, natūralu - nepaliekama nuošir- 
desnių dokumentų. Bent jau iki šiolei nieko nebuvo žinoma, jie ne- 
buvo atrasti ir prieinami. Tikėtina to sulaukti kokiuose nors memu- 
aruose ateityje. 

Nors V. Merkio veikalai buvo nuolat recenzuojami Lietuvos ir 
Lietuvos XIX amžiaus istoriją išmanančių šalių istorikų, tačiau tos 
recenzijos vėlgi nėra ir negali būti itin dosnus šaltinis ttumpam biog- 
rafiniam esė. Lygiai kaip ir keliolika mokslinių knygų bei keli šimtai 
straipsnių. Tai bus paranku rimtesniems lietuvių istoriografijos is- 
torikų darbams. Todėl dabar tenka daug kur remtis savais prisimi- 
nimais, santūrių mokytojo ir mokinio pokalbių fragmentais, pamo- 
komais komentarais, kurie liko atmintyje, tik retkarčiais užrašyti kri- 
tinių pastabų puslapiuose. Kita vertus, tarp tų asmeninių atminties 
krislų neišvengiami ir bendros patirties elementai, kolegų, draugų, 
kritikų, oponentų, konkurentų, liežuvautojų vertinimai bei pasako- 
jimai, apipinti savomis interpretacijomis. Visa tai - pasakytų dauge- 
lis skeptikų, - yra labai šališka, neobjektyvu, klaidinga ir nepakan- 
kama. Kita vertus, mano prisiminimų kritiką galėtų kompensuoti 
nebent tai, kad niekad nesijaučiau labai nuoseklus profesoriaus 
mokinys. Kitaip tariant, kaip liudytojui nėra ypatingo pavojaus 

susitapatinti su aprašomuoju objektu ir prarasti gebėjimą žvelgti iš 
šalies. Profesorius Alfredas Erichas Sennas savo paskaitose istorijos 
studentams nuolat pabrėžia, kad verta labiau pasitikėti interviu, kaip 
istorinio tyrimo metodu, ypač tais atvejais, kai griebiamasi čia pat, 
už dabarties slenksčio besidriekiančios praeities aprašymo. Todėl 
tikiuosi, kad nebus didelė akademinė nuodėmė paklausinėti savo 
atminties, stengiantis nedemonstruoti nuoširdumo agresijos, nuo ku- 
rios kažkada sergėjo profesoriaus V. Kavolio kritika. 

Vytautas Merkys mėgdavo ir mėgsta kalbėti apie tuos, kurie bu- 
vojo — Lietuvos istoriko - mokytojai. Suvokdamas, kokia sunki bu- 
vo lietuvių istoriografijos padėtis po Antrojo pasaulinio karo oku- 
puotame krašte, jis nuolat pabrėžia, kokia didelė laimė buvo uni- 
versiteto auditorijose susidurti su dviem žmonėmis, padėjusiais pa- 
justi, ką reiškia garbi ir solidi nepriklausomos Lietuvos akademinė 
tradicija. Tie du žmonės buvo Vilniaus universiteto profesoriai Ig- 
nas Jonynas ir Konstantinas Jablonskis. (Tuo pat metu jaunesniems 
istorikams tekdavo apgailestauti, jog 7-8 dešimtmečių Vilniaus V. 
Kapsuko universitete ši versmė jau buvo išsekusi.) Laimė, V. Mer- 
kys yra išreiškęs savo požiūrį į abu jo pažiūroms įtaką dariusius 
mokslininkus ne tik pasakojimais, bet ir atskirais veikalais. (V. Mer- 
kys. Istorikas I. Jonynas. in: I. Jonynas. Istorijos baruose. (Sudarė, įvadą ir 
paaiškinimus parašė V. Merkys). Vilnius. Mokslas. 1984. V. Merkys. Kon- 
stantinas Jablonskis. Kaunas. Šviesa. 1991). Pakankamai atviras identi- 
fikavimasis su I. Jonyno ir K. Jablonskio asmenybėmis leidžia įtarti, 
kad tie tekstai, kuriuose V. Merkys aprašo savo jaunystės autorite- 
tus, yra bene vertingiausias šaltinis, leidžiantis atpažinti tradicijos 
tęsėjo bruožus jame pačiame. Tai yra daugeliu atvejų net vertingiau 
už V. Merkio veikalų recenzijas, paskelbtas kitų autorių. Kitais žo- 
džiais tariant, ir vadovaujantis trapiomis psichologinėmis prielai- 
domis yra labai tikėtina, kad tai, kaip charakterizuojami L. Jonynas 
ir K. Jablonskis, itin dera prie paties V. Merkio portreto. Tai neabejo- 
tinai buvo jo akademinės saviugdos orientyrai. 

Ką labiausiai vertino V. Merkys savo profesoriuose 9-ajame de- 
šimtmetyje, t. y. sovietmečio sąlygomis rašytuose tekstuose? Pirmiau- 
sia, pozityvistinės nuostatos: I. Jonynas istorikas brendo aplinkoje rusų 
profesorių pozityvistų, kurie smarkiai pastūmėjo istorijos mokslą į priekį, 
nebesitenkino, kaip seniau, pasakojimais apie atskirus praeities veikėjus bei 
politinius įvykius, atkreipė dėmesį ir į ekonomiką, socialinį gyvenimą, kul- 
tūrą, pripažino visuomenės raidą pažangos kryptimi, panaudojo tobules- 
nius jos pažinimo metodus. (V. Merkys. Istorikas I. Jonynas. P. 7). Be 
jokios abejonės, 9-ajame dešimtmetyje oficiozinio marksizmo sąly- 
gomis tokia pozityvistinė nuostata negalėjo būti oficialiai pripažin- 
ta teigiamybė ar metodologinis orientyras, todėl platesnė I. Jonyno 
metodologinių nuostatų refleksija autoriaus buvo švelniai įvilkta į 
oficialiąją retoriką. Tačiau šiai istoriografijai buvo būdingas toks pozity- 
vistinės istoriografijos bruožas kaip evoliucionizmas, visuomenės raidos be 
vidinių prieštaravimų, be revoliucinių šuolių vaizdavimas. Vyravo 
buržuazinis objektyvizmas, — buvo pateikiama gausi faktografija, atsisako- 
maapibendrinimų. (Ten pat.) Netenka specialiai įrodinėti, kad tie anuo- 
met smerkiančiai vadinami buržuazinio objektyvizmo bruožai buvo ir 
yra esminiai paties V. Merkio darbuose. Apie tai bus kalbama vė- 
liau. Čia tik norisi pateikti savą V. Merkio akademinės mokyklos 
ištakų bei atramos taškų interpretaciją. 

L Jonyno požiūrių formavimosi kelyje buvo išryškinta ir kita, 
prancūziškoji, kultūrinės istorijos mokyklos kryptis, su kuria jis su- 
sipažino Grenoblio universitete, klausydamasis Giustavo Lansono 
ir Ferdinando Briuno (abu garsūs Sorbonos profesoriai, tuo pat me- 
tu dėstę Grenoblyje) paskaitų. G. Lansono dėka būsimas V. Merkio 
profesorius pajuto ypatingą literatūros kūrinio kaip kultūros istori- 
jos šaltinio vertę. Nesvetima tai buvo ir I. Jonyno mokiniui. Šitoks 
dėmesys literatūros kūriniui, nors ir mažai paisant literatūrinės es- 
tetinės vertės analizės, padėjo tais atvejais, kuomet buvo imamasi 
biografinio žanro. Skaičiusiems V. Merkio Dalevskių šeimą, Simoną 
Daukantą ir nekantriai laukiantiems spaudoje pasirodant naujausios 

knygos apie Motiejaus Valančiaus kultūrinę veiklą turėtų būti su- 
prantama tokios interpretacijos logika. Ji nėra labai stipriai pagrįsta 
paties profesoriaus tiesioginiais liudijimais, bet atpažįstama jo kny- 
gų skaitytojams. 

Pozityvistinės nuostatos ir ypatingas dėmesys naujų šaltinių pa- 
ieškai, tyrinėjimui bei publikavimui - svarbiausiai istorijos mokslo 
pažangos ir istorinio pažinimo sąlygai, be kurios neįmanomas ir kon- 
ceptualinis atsinaujinimas, V. Merkio yra išryškinamos ir studijoje 
apie Konstantiną Jablonskį. K. Jablonskis ir profesorius I. Jonynas buvo 
vieninteliai, likę iš prieškarinių universitetų istorikų, — rašo jis. — Teisės 
fakultete K. Jablonskį galima būtų vadinti net teisės istorikų mohikanu. 
Senieji profesoriai buvo ta trapi jungtis, kuri neleido nutrūkti profesiona- 
liamn istorijos mokslui. Tačiau tie profesoriai atsidūrė stalininėjė politinėje - 
ideologinėje terpėje, kuri juos izoliavo kaip originalaus mokslo kūrėjus nuo 
pačių studentų, nes jie privalėjo dėstyti ne tiek savo, kiek oficialiai aprobuotų 
vadovėlių mintis. (V. Merkys. Konstantinas Jablonskis. P. 101-102.) Ta- 
čiau, kaip liudija studijos autorius, kai kuriems studentams vis dėl- 
to pavykdavo. Nuo 1947 m. pavasario semestro K. Jablonskis Vil- 
niaus universiteto Istorijos-filologijos fakultete ėmė skaityti SSSR is- 
torijos šaltinių kursą. V. Merkys prisimena: Šių K. Jablonskio paskaitų, 
atrodo, trečiame kurse teko klausyti ir man pačiam. Pasidėjęs paskaitos 
planelį, profesorius pasakojo apie šaltinių rūšis, ypač apie naratyvinius šal- 
tinius ir aktus. Vėliau išdėstė šaltinių publikavimo istoriją, sustodamas 
prie svarbiausių leidinių, apibūdindamas jų reikšmę mokslui. Daugiausia 
nagrinėjo tas publikacijas, kurios buvo reikalingos Lietuvos istorijos tyri- 
nėjimams. Profesoriui, kone sklaidančiam aptariamąsias knygas, galėjo at- 
rodyti, kad studentams pasakoja elementarius dalykus. Tačiau iš tikrųjų 
studentų pasirengimas šioms paskaitoms buvo per menkas. (Ten pat. P. 
100-101.) Šita K. Jablonskio patirtis, regis, leidžia pastebėti kelis da- 
lykus. Pirmiausia panašu, kad profesoriaus nuolat pabrėžiamas 14 
fontem tapo svarbiausia V. Merkio istoriko pareiga. Antra, vengi- 
mas auditorijos su neišprususiais ir pritinginčiais studentais at- 

stūmė patį K. Jablonskio mokinį nuo universiteto: jam visad buvo 
patraukliau dirbti su keliais doktorantais. Trečia, iš K. Jablonskio 
galima buvo išmokti, kaip prasibrauti pro sovietinės indoktrinacijos 
užtvaras, atsisakant pigaus deklaratyvumo, bet naudojant lenininę 
retoriką ir sovietinės istorijos dėstymo prievolę, atskleisti Lietuvos 
istorijos puslapius, neleisti jiems perdėm įsimaišyti į imperinių pa- 
sakojimų kontekstą. 

Beje, vienas būdingas sutapimas. 8-ojo dešimtmečio viduryje VU 
istorijos studentams, tarp kurių teko būti ir man, SSSR šaltinių mokslą 
dėstęs profesorius Edvardas Gudavičius irgi sugebėdavo taip pa- 
kreipti kursą, kad jis virsdavo ne SSSR, bet Lietuvos istorijos šalti- 
nių mokslu, kokio anuometinėse studijų programose nebuvo. Pro- 
fesoriaus paskaitos tuomet sukeldavo studentų ovacijas, įvertinant 
ne tik jo erudiciją, iškalbą, bet, žinoma, ir tai, kaip jis sugebėjo apeiti 
sovietinių ideologinių prievaizdų išdėliotas kliūtis. 

Dar stipriau pozityvią savo profesoriaus įtaką V. Merkys patyrė 
pradėjęs dirbti Lietuvos istorijos institute, kurio vienas iš kūrėjų bei 
direktorių buvo K. Jablonskis. Anot V. Merkio, šiame Mokslų aka- 
demijos institute K. Jablonskiu rėmėsi kone visas profesionalusis is- 
torijos mokslas. 

Jau po Stalino mirties Institute pamažu spietėsi jaunųjų istorikų 
būrelis, iš kurių labiausiai išsiskyrė Antanas Tyla, Leonas Mulevi- 
čius, Mečislovas Jučas ir Vytautas Merkys. Būtent šiam istorikų spie- 
čiui K. Jablonskis davė pirmąsias rimtas profesionalumo pamokas. Lygiai 
vertinga buvo profesoriaus patirtis kaip reikia gyventi okupacinio režimo 
sąlygomis. K. Jablonskis dirbo ne mažiau už kitus geriausius mokslinin- 
kus, tačiau formaliai akademijoje liko lyg koks antraeilininkas. Tiesa, iš to 
jis šiek Hiek laimėjo: jo darbas mažiau reglamentuojamas smulkmeniškų 
planų ir proginių įsipareigojimų, privalomos visuomeninės veiklos normų. 
Jis įstengė išlaikyti didesnę kūrybinę nepriklausomybę, gal net, sakytume, 
Inisvojo akademiko padėtį, ypač gyvenimo pabaigoje. (Ten pat. P. 108.) 
Tuo pat metu jis tenkinosi mažesne alga negu buvo įprasta tokios 

kvalifikacijos ir tokio darbštumo istorikui. Galbūt šitokia patirtis ir 
įtaka provokavo V. Merkį 1982 m. savo kabinete man, užsukusiam 
pasitarti dėl doktorantūros (aspirantūros) galimybių Institute, pa- 
sakyti: Pirmiausia nustok galvoti apie pinigus... 


Tarp politinio realizmo ir prevencinio pozityvizmo 


Lietuvių, kaip ir kitų sovietų okupacija ir totalitarinio rėžimo repre- 
sijas patyrusių tautų, intelektualinėje istorijoje dar ilgai riogsos di- 
džiulė krūva problemų, susijusių su rezistencijos, pasidavimo ar ko- 
laboravimo aplinkybėmis. Anot V. Merkio žodžių, skirtų K. Jablons- 
kiui, prasilenktume su tiesa, jeigu tvirkintume, kad jam, kaip ir kitiems 
istorikams, nebuvo tekę murkdytis klampioje stalinizmo baloje. (Ten pat.) 
Neabejotinai ši frazė iš 1991 m. publikuotos knygos talpina skaus- 
mingo autobiografiškumo užuominas. Studijavęs istoriją Vilniaus 
universiteto Istorijos-filologijos fakultete pačiu juodžiausiu staliniz- 
mo laikotarpiu, po universiteto baigimo 1951 m. kelis metus stum- 
domas valdžios po įvairias mokslo požiūriu periferines institucijas 
dėl įtartinos pavardės (turimas omenyje sutapimas su Antano Mer- 
kio (1887-1955), buvusio paskutinio nepriklausomos Lietuvos mi- 
nistro pirmininko pavarde) ar dėl per didelio domėjimosi Lietuvos 
istorija studijų metais, 1953-iaisiais jis įsidarbino Istorijos institute, 
kur dirbo iki dabar ir kuriam kelerius metus vadovavo. Taigi visa 
represinio režimo ideologinio darbo technika, visos praktikos ir va- 
jai, kuriuos teko išgyventi profesoriui V. Merkiui, yra neišvengiama 
jo biografijos dalis. 

Sovietmečio intelektualinė raida, paskubomis apkalbėta prie dai- 
nuojančios revoliucijos barikadų, dar vis lieka apeinama rimtesnių 
tarpdisciplininių tyrinėjimų. Tartum kelių masinių išpažinties aktų 
būtų užtekę suprasti praeitį, apsivalyti nuo praeities ir atsakyti į klau- 


Iš ISTORIKŲ DIRBTUVIŲ 


simą, suformuluotą Karlo Jasperso įvadiniame žodyje Česlovo Mi- 
lošo Pavergtam protui. Jis skamba taip: kas dedasi žmoguje, kybant su- 
naikinimo grėsmei ir kartu tvyrant istorinės būtinybės, kurią įgyvendina 
regimai neįveikiama jėga, įtaigai? (Cz. Milosz. Pavergtas protas. Vilnius. 
1995. P. 5.) Istorijos mokslas, greta teisės ir ekonomikos, buvo, ko 
gero, svarbiausias proto pavergimo įrankis sovietinės lietuvių vi- 
suomenės indoktrinacijos praktikoje. Kokios buvo viltys, kad tokio- 
je situacijoje, kokion pokaris įstūmė Lietuvos istorikus, įmanoma ką 
nors rimtai tyrinėti? Viena buvo aišku: profesionalusis istorijos moks- 
las tiesiogiai priklausė nuo galimybių naudotis pirminiais šaltiniais, 
archyvų fondais ir bibliotekomis. Ties šių institucijų slenksčiais bu- 
dėjo valdžios cerberiai. Kad būtų galima prieiti prie šaltinių, reikėjo 
oficialių institucijų raštų. Todėl istorikams buvo sunkiau rasti gali- 
mybę ne tik publikuoti savo darbus, apeinant cenzūrą, bet ir profe- 
sionaliai rašyti į stalčių. Juk buvo stebima net tai, kokiais šaltiniais 
archyve domisi vienas ar kitas tyrinėtojas. Nepriklausomybės metai 
parodė, kad ne tik istorikų, bet netgi menkai nuo archyvinių doku- 
mentų priklausiusių rašytojų stalčiuose praktiškai nieko svarbaus 
nepalikta. Neverta dabar specialiai gilintis į detales, ne toks yra šio 
rašinio uždavinys. Čia tik norisi išryškinti, jog sovietmečio istoriog- 
rafijos problemų gvildenimas yra nuolatinis ėjimas tiek į pasimaty- 
mą su tais istorikais, kurie laikėsi nuostatos: kieno vežime sėdi, to ir gies- 
mę giedi (V. Merkys. Konstantinas Jablonskis. P. 5), tiek su tais, kurie 
priklauso Č. Milošo taikliai charakterizuotam prisitaikiusių intelek- 
tualų tipui. Negalėčiau būti nei pakankamai iškalbingas, nei pakankamai 
santūrus, kalbėdainas apie priežastis, dėl kurių tampama revoliucionieriais, — 
sako Nobelio premijos laureatas. - Prisipažįstu, kad per daug gerbiu 
kovojančius su blogiu, nesvarbu, ar jų tikslai ir metodai teisingi, ar klai- 
dingi. Vis dėlto čia kalbėsime apie ypatingą tokių kovotojų atmainą, apie 
intelektualus, kurie prisitaiko, kas nė kiek nesumažina jų ką tik įgyto už- 
mojo ir įkarščio. (Cz. Milosz. Pavergtas protas. P. 19.) Aštuntojo de- 
šimtmečio Vilniaus universiteto istorijos studentams, klausiusiems 
gana atviro doc. J. Dobrovolskio Lietuvių istoriografijos kurso, turėjo 

atmintin įsirėžti frazė: Galima išmesti po gabalą Merkio knygų įvadinių 
skyrių bei išvadų, o visa kita visais laikais bus mokslas... Tiems patiems 
studentams nebuvo sunku atskirti autorius iš LKP istorijos instituto 
ar TSKP istorijos katedrų nuo autorių iš Mokslų akademijos Istori- 
jos instituto. 

Kas buvo būdinga tokiam prisitaikiusiam priešinimuisi ir iš kokių 
patirties šaltinių plaukė veiklos technika ir retorika? Vėlgi, einant 
pasirinktu keliu, tenka pasiremti V. Merkio mintimis apie K. Jab- 
lonskį. Neabejotinai svarbus buvo jo pavyzdys kaip gyventi ir elgtis 
totalitarizmo sąlygomis. 

Pažymėtinos kelios itin svarbios savybės. Pirma, labai geras mark- 
sistinės istorijos filosofijos žinojimas, leidžiantis lengvai žongliruoti 
privalomomis frazėmis, siekti norimo rezultato, aukojant retorinės 
pergalės galimybes. Štai V. Merkio pateiktas pavyzdys, rodantis, ko- 
kiu būdu viešoje diskusijoje K. Jablonskis stengėsi apginti atskirą 
Lietuvos valstybės ir teisės istorijos kursą, įrodinėdamas, kodėl nepa- 
kanka studijuoti tiktai TSRS valstybės ir teisės istoriją. K. Jablonskis 
nepuolė atvirai piktintis neteisybe ar rusifikacija, bet teorizavo: Mū- 
sų aplinką ir mus yra paveikę ne tik pagrindiniai dėsniai, kuriais vyko isto- 
rijos procesas, bet ir įvairūs vietiniai, šiaip neesminiai, bet mūsų kraštui 
turėję nemažai įtakos reiškiniai. Mūsų krašte tam tikri reiškiniai buvo iški- 
lę anksčiau ar vėliau kaip kituose kraštuose, jų forma buvo kitokia, kaip 
kitur, ir tai turėjo nemažos reikšmės Lietuvos istorijai, taigi mūsų aplinkai 
ir mums. (V. Merkys. Konstantinas Jablonskis. P. 98.) Tokie dabar nai- 
viais atrodantys samprotavimai, ieškojimai galimybės kaip išnau- 
doti klasikus prieš klasikus, kaip aprėdyti kokį nors akivaizdžiai tauti- 
nį objektą leninietiškos retorikos rūbu, buvo praktikuojami ne vieno 
padoriai dirbusio humanitaro. Jurgis Lebedys, Meilė Lukšienė, An- 
tanas Tyla, Leonas Mulevičius - galima vardinti keliasdešimt pa- 
vardžių tų 6-8 dešimtmečių tyrinėtojų, kurie praktikavo panašią, 
nerašytomis taisyklėmis grįstą taktiką. Bet vis dėlto V. Merkys buvo 
tikras meistras. Jei susilaikai nuo tautinių deklaracijų, gali rašyti prak- 
tiškai apie viską - tokia buvo profesoriaus nuostata vėlyvuoju so- 

vietmečiu, girdėta ne vien šių eilučių autoriaus. Ir ne tik rašyti be- 
veik apie viską, bet ir nerašyti netiesos. Ne visais atvejais vienodai 
gerai pasisekdavo. Bet kokios socialinės ar politinės kaukės yra pa- 
vojingos tuo, kad jos priauga prie veido. Č. Milošas yra labai jautriai 
charakterizavęs šią būseną, nors jo patirtis buvo pasemta iš gerokai 
švelnesnio pokario Lenkijos klimato. Jis rašo savo Pavergtame prote: 
Yra žmonių lengvai pakeliančių tremtį. Kitiems tai didelė nelaimė, ir jie 
geriau sutinka daryti nuolaidas nei netekti tėvynės. Be to, reikia turėti ome- 
nyje, kaip giliai žmonės įsitraukia į Žaidimą. Kaip daugelis Rytų Europos 
žmonių ir aš žaidžiau kompromisų ir išorinių lojalumo pareiškimų, klastų 
bei sudėtingų manevrų tam tikrų vertybių gynyboje žaidimą. Šis toli gra- 
žų ne visai nepavojingas Žaidimas sukuria jį žaidžiančių solidarumo at- 
mosferg. (Cz. Milosz. Pavergtas protas. P. 10.) Vėlgi, šiuo požiūriu pri- 
simenant paskutinį sovietmečio dešimtmetį Istorijos institute, gali- 
ma ne tik pastebėti išties egzistavus tokią solidarumo atmosferą, bet 
ir išryškinti labai solidų profesoriaus V. Merkio vaidmenį tą atmo- 
sterą formuojant. Rizika, susijusi su milošišku žaidimu, ne visada buvo 
vienoda. Vienais atvejais, imantis labiau visuomenės raidą apiben- 
drinančių darbų arba Maskvos aprobatos reikalaujančių disertacijų, 
tas pavojus buvo didesnis, kitais - pavyzdžiui, biografinio tyrimo 
atveju - beveik nejaučiamas. Dar daug kas priklausė nuo sovietinio 
režimo ir ideologinio klimato, kurio barometro svyravimus labai grei- 
tai pajusdavo nuosekliau dirbę žmonės. Viena reiškė taip elgtis sta- 
linizmo metais, kita - kuomet užėjo chruščiovinis atlydys, trečia — 
brežnevinio brandaus socializmo sąlygomis. 

Imkime ir paskaitykime V. Merkio Simoną Daukantą. Vienas kny- 
gos leidimas pasirodė 1972 m., o antrasis - 1991 m. (V. Merkys. Si- 
monas Daukantas. Vilnius. 1972; antrasis papildytas leidimas - Vil- 
nius. Vyturys. 1991.) Tikrai nėra dažnas atvejis, kuomet sovietmečio 
lietuvių autoriaus parašyta istorijos knyga antrąsyk perleidžiama 
politinių lūžių laikotarpiu, papildant tekstą tik vienu kitu faktu, 
bet beveik nieko daugiau nekeičiant. Dabar net nuostabu, kad 
1972-aisiais V. Merkys išleido veikalą, kuriame nei sykį nepaminėtas 

Marksas ar Leninas, nepasiremta jokiu marksizmo teoretiku ar ku- 
riuo kitu ideologinių ano meto vairininku. Jokių nuorodų į komu- 
nizmo autoritetus. Visiškai panaši knyga galėjo pasirodyti ir lais- 
vuosiuose Vakaruose sustiprėjusioje išeivijoje. Tai, kas liko nepara- 
šyta ar buvo nepakankamai įtikinamai interpretuota - priklauso iš- 
imtinai mokslinės diskusijos sferai. Kita vertus, ši knyga intelektu- 
alinės sovietmečio istorijos tyrinėtojams gali pasirodyti sėkmin- 
ga išimtis, o ne tipingas - net paties V. Merkio mokslinės karjeros 
atveju - pavyzdys. Štai 1994 m. Valstybinio leidybos centro išleisto- 
je ir lietuvių spaudos atgavimo 90-osioms metinėms dedikuotoje 
knygoje Knygnešių laikai autorius labai santūriai pasako: Dar 1978 
ir 1982 m., t. y. sovietiniais laikais, buvo išleistos dvi mano šiems klausi- 
mains skirtos knygelės. Tiesa, dėstomasis turinys jose slėpėsi po keistokais 
Huomet neįtartinais tituliniais pavadinimais. (Turimos omenyje dvi mo- 
nografijos: V. Merkys. Nelegalioji lietuvių spauda kapitalizmo lai- 
kotarpiu (ligi 1904 m.). Politinės jos susikūrimo aplinkybės. Vilnius. 
1976; ir V. Merkys. Lietuvos valstiečiai ir spauda XIX a. Pabaigoje - 
XX a. pradžioje. Vilnius, 1982.) Taip pat neišvengta paviršutiniško 
maskuojančio ideologinio šydo. (V. Merkys. Knygnešių laikai. Vilnius. 
1994. P. 10) 

Prisitaikiusio intelektualo laukė visokie netikėtumai. Nereikia gi- 
liai kapstytis sovietmečio spaudoje, Mokslų akademijos ar Lietuvos 
komunistų partijos Centro komiteto archyvuose, kad pamatytum ide- 
ologinių prievaizdų pastangas stabdyti tokį žaidimą su ugnimi. Bet jį 
žaidžiant svarbiausia buvo parodyti, jog pasirinktas tyrimų objek- 
tas neprieštarauja marksizmo — leninizmo klasikų mokymui. Dar 
daugiau, reikėjo siekti parodyti, kad būtent klasikai verčia į tai at- 
kreipti ypatingą dėmesį. Lenino Gercenui atminti ar kiti Rusijos išsi- 
vaduojamojo judėjimo istoriją konceptualizuojantys straipsniai bu- 
vo patogiausi įrodinėjant lietuvių nacionalinio judėjimo anticarinį, 
demokratinį, pažangų etc. charakterį. 

Kita būtina savybė - įmanomai aukštas profesionalumas, pade- 
dantis išsikovoti nors valdžios nemėgstamo, bet vis tiek autoriteto 

statusą. Profesinis autoritetas — tai savybė, kurią sovietiniai indok- 
trinieriai kažkiek turėjo gerbti - panašiai, kaip ir išnaudoti buržuazi- 
nius specialistus pereinamuoju iš kapitalizmo į socializmą laiko- 
tarpiu. Profesionalumas ir ypatingai intensyvus darbas, savo ap- 
imtim gerokai pranokstantis visas formalias institutinio moksli- 
nio darbo normas, pagal kurias buvo seikėjami atlyginimai. Ir šiuo 
atveju K. Jablonskio pavyzdys, kuris yra atskleidžiamas V. Mer- 
kio parašytoje mokslininko biografijoje, tinka ir biografijos auto- 
riui charakterizuoti. 

Visas šias nuostatas, susijusias su intelektualinio prisitaikymo ir 
mokslinio išgyvenimo istorija, pavadinčiau politiniu realizmu. O kas 
slepiasi po terminu prevencinis pozityvizmas? Pirmąsyk jį nusakiau 
prieš kelerius metus ruošdamas referatą Santaros - Šviesos konferen- 
cijai Anykščiuose. Jis vėliau V. Kavolio buvo paskelbtas žurnale Met- 
menys. (Trys lietuvių kultūros istoriografijos slenksčiai. „Metmenys“. 
1995. Nr. 68. P. 3-21.) Galbūt tai yra išvestinis dalykas, sąlygotas jau 
aptarto politinio realizmo aplinkybių. Galbūt tai net nevykęs ban- 
dymas įvardinti reiškinį, kuris dar nėra reikiamai ištyrinėtas, tačiau 
jis regisi pakankamai funkcionalus V. Merkio ir jo aplinkos istorikų 
metodologinių orientyrų interpretacijose. 

Kokia svarbiausia prevencinio pozityvizmo nuostata? Tai, mano gal- 
va, pirmiausia reiškėsi pastangomis savo tyrinėjimuose ignoruoti 
bet kokią dedukciją, daugiau remtis kruopštaus faktografinio darbo 
teikalaujančiu indukciniu mąstymu. Tos nuostatos buvo išryškina- 
mos ne tik skelbiamuose veikaluose, bet ir nuolatinėmis pastango- 
mis vengti sovietinės valdžios (atstovaujamos tuometinio Istorijos 
instituto direktoriaus akademiko Broniaus Vaitkevičiaus), kolekty- 
vinių monografijų rašymo. V. Merkys Istorijos instituto teoriniuose 
seminaruose, vadinamųjų planinių darbų svarstymuose, dažnai kar- 
todavo, jog negalima imtis apibendrinimų ten, kur nėra reikiamos 
tyrimų bazės. Reikia siekti, kad atsirastų rimtos monografijos, šalti- 
nių publikacijos, o tada galima siekti ir sintezės. Sintetinių veikalų 
rašymas išties turėjo būti intelektualinė katorga tiems, kurie vengė 

sėsti į vežimą valdžios, kuri verčia giedoti jos giesmes. Jei siaurose 
monografijose raudona preambulė su vienu kitu pasirėmimu 
Marksu ar Leninu įgalindavo rašyti beveik apie viską, tai apibendri- 
nančiuose darbuose jokie gudravimai nebepadėdavo. Istorinio ma- 
terializmo principai iš anksto pasmerkdavo autorių arba nuolankiai 
atrinkinėti tinkamus išankstinei koncepcijai faktus (V. Merkio mė- 
giamas posakis - kaišioti razinas į pyragą), arba įtikinėti save ir kitus 
didingais marksistinės istoriografijos laimėjimais, įrodančiais mate- 
rialistinės dialektikos euristinę galią, kurios taip trūksta visokioms 
šių laikų chaose pasimetusioms istoriografijos mokyklėlėms. 

Žinoma, rimčiau gilinantis į šią dabar hipotetinę sovietmečio is- 
toriografijos istorijos problemą, reikėtų patikrinti, kiek tokios nuo- 
statos apskritai vadintinos pozityvistinėmis, ir paklausinėti faktus 
bei liudininkus, kiek jos buvo prevencinės. T. y. tik gynybinės arba iš 
bėdos priemonės, kurios kad ir ne viską leistų pasiekti, bet nedarytų 
nieko kenksmingo, nedaugintų melo ir falsifikacijų. Jau analizuotos 
V. Merkio pažiūros į savo mokytojus I. Jonyną ir K. Jablonskį bei 
visas didžiulis jo įdirbis XIX amžiaus Lietuvos istorijos tyrimuose 
leidžia įtarti, kad pozityvizmas jam nebuvo ir nėra tik iš bėdos meto- 
das, tik ginties prieš aršiuosius sovietmečio leniniečius įrankis. 
Matydamas didžiules spragas, žiojėjančias elementaraus Lietuvos 
praeities pažinomo sferoje, suprasdamas mūsų istoriografijos atsili- 
kimą ne tik nuo šiuolaikinių tendencijų pasaulio istoriografijoje, bet 
ir nuo tų akademinių mokyklų, kurios Vakaruose senokai užgeso, 
jis linko manyti, kad ant tokios ribotos surinktų faktų bei šaltinių 
bazės pastatytos koncepcijos ir interpretacijos taip pat yra rizi- 
kingai ribotos. 

Kita vertus, atsimenu iki dabar profesoriaus frazę, atrodo, 1983 m. 
ištartą po to, kai perskaitė mano (tada pradedančio V. Merkio aspi- 
ranto) jaunatvišką, ambicingą, bet nerangų ir griozdiško pavadini- 
mo straipsnelio Socialinės ir psichologinės Lietuvos romantinės istoriog- 
rafijos prielaidos (straipsnelis vėliau, jau dainuojančios revoliucijos lai- 
kais, buvo gražiai suredaguotas Virginijaus Gasiliūno ir paskelbtas 

VU literatų leistame žurnale Sietynas bei pateko į straipsnių rinkinį 
XIX amžiaus profiliai (Vilnius. 1993) rankraštį. Jis pasakė, kad, jei gy- 
venčiau kur nors Prancūzijoje ar kitur Vakaruose, gal ir galima būtų 
jį skelbti, bet ne čia ir ne dabar. Tada ir vėliau, jau po Kovo 11 - osios 
kartu dirbant doktorantūros komitetuose, galėjau įsitikinti, kad pro- 
fesoriui pozityvistinės nuostatos netrukdė toleruoti kitokius meto- 
dologinius principus. Neduok Dieve taip užsisklęsti savo erdvėje, 
kad nebesuprastium, ką kiti daro — tai perfrazuotas teiginys, kurį 
teko girdėti ne vieną kartą. Dar daugiau, jis nuolat pabrėžia atsi- 
naujinimo būtinumą. Kitas dalykas - savosios patirtys ir įgūdžiai, 
arba tiesiog ištikimybė fakto tiesai. 

Regis, atsakant į klausimą, kiek prevencinio pozityvizmo termi- 
nas tinka profesoriui V. Merkiui, reikėtų pasitenkinti prielaida, kad 
sovietinio marksizmo - leninizmo akistatoje pozityvistinio metodo 
preventyvusis efektas buvo akivaizdus sutapimas. V. Merkys buvo 
iryra pozityvistas ne iš bėdos, bet pačia geriausia šios istoriografijos 
mokyklos prasme. Jis vienas padarė labai daug, įskaitant ir tam tik- 
rų sąlygų nepozityvistinėms, antipozityvistinėms ir neopozityvisti- 
nėms tendencijoms lietuvių istoriografijoje atsirasti. 


Santaika su tradicija 


Dažnai yra girdimos abejonės, ar atsirėmimas į prieškario Lietuvos 
intelektualinius autoritetus, kuris buvo slepiamas okupacijos sąly- 
gomis ir kuris kartais iki koktumo buvo deklaruojamas nepriklau- 
somos valstybės atkūrimo įkarštyje, leidžia lengviau orientuotis į 
ateitį, ar priešingai - gramzdina praeitin. Dabartiniai lietuvių 
istorikai, iš naujo skaitydami Z. Ivinskio, J. Stakausko, K. Jablons- 
kio, K. Avižonio, A. Šapokos darbus, tikrai nekuria sau papildo- 
mo pavojaus sustabarėti. Tuo labiau, kad ana istorikų generacija 

nebuvo pakliuvusi į kokio nors narcisizmo miglas. Z. Ivinskio kriti- 
niai straipsniai 4-ojo dešimtmečio lietuvių istorikų adresu rodo tu- 
rėjus vertingų ir perspektyvių įžvalgų, naujų idėjų, kurios buvo mo- 
dernios tiems laikams. Kai kurios iki dabar lieka neįgyvendintos. 

V. Merkio mokslinių interesų sklaida net anais sovietiniais lai- 
kais iš esmės gyveno santaikoje su ta prieškario tradicija. Z. Ivinskio 
raginimas nepasitenkinti vien politiniais istorijos fragmentais, o gi- 
lintis į socialinius, kultūrinius, ekonominius praeities klausimus be 
vargo sutapo su kai kuriais pokario ideologiniais refleksais. Pirmiau- 
sia V. Merkys ir kiti jo kartos istorikai pasistengė išnaudoti susiklos- 
čiusią situaciją ten, kur ji nebuvo tokia bloga. Kas pokaryje paleng- 
vino mūsų istorikų darbus, lyginant su prieškariu? 

Neabejojant galima teigti, jog radikaliai pasikeitė priėjimo prie 
archyvų sąlygos. Ypatingai tai lietė moderniąją istoriją - naujuosius 
laikus, kurie reiškė Lietuvai senosios valstybės pabaigą, šimtmetinę 
Rusijos viešpatystę, draudimus ir represijas. Bet tuo pat metu kilo 
tautinio judėjimo banga, užgimė naujoji lietuvių tauta. To laikotar- 
pio archyvinis kompleksas didžia dalimi buvo Rusijoje. Ten pirmiau- 
stai nukrypo pokario istorikų dėmesys. Kitaip buvo prieš Antrąjį 
pasaulinį karą. Prieškario istorikai vargiai galėjo prieiti ne tik prie 
Sovietų Sąjungos archyvų. Kartais sunkiai sekėsi pasinaudoti net 
tais šaltiniais, kurie buvo sukaupti lenkų okupuoto Vilniaus sau- 
gyklose. Lyginant su pokariu, Lietuvos istorikai dažniau naudojosi 
Vokietijos bibliotekomis ir archyvais, ten ne vienas studijavo, gynėsi 
savas disertacijas. Tada dar nebuvo nusiaubtas Karaliaučius ir jo is- 
torinių šaltinių rinkiniai — taip svarbus mūsų istorijai aruodas. 

Nauji šaltiniai istorikui yra lyg žuviai vanduo. Štai pokario išei- 
vijos lemtį patyrusiam Zenonui Ivinskiui buvo tikra atgaiva, po ilgų 
vargų patekus į išsvajotus Vatikano archyvus. Jis prisiminė, kad uni- 
versitetinis darbas Lietuvoje neleido išvykti ilgesniam laikui. Kaip tremti- 
nys tačiau 1946 m. pradžioje vėl pradėjau galvoti apie Vatikano versmes, 
kaip prie jų prieiti ir jas atverti mūsų istorijai. (Z. Ivinskis. Rinktiniai 
raštai. T. 2. Roma. 1986. P. 10.) Ten jis tartum atgavo prarastą istoriko 

tėvynę. Štai kaip jis prisiminė tą momentą: Tas atvykimas (į Romą) 
mano gyvenime buvo didelis įvykis Lietuvos istorijos mokslo naudai, di- 
desnis negu man pačiam atrodė. Romoje nuolat žvelgiau iš senų dokumen- 
tų į veidą anai didingai Lietuvos praeičiai, kai po kojomis buvo tik svetima 
žemė, kuri vis norėjo ir nori tavimi nusikratyti. Iš dokumento žvelgianti 
praeitis pasidarė tikra paguoda. (Ten pat. P. 10-11). Žinoma, bendrai 
nelygintina padėtis pasitraukusių nuo sovietų invazijos istorikų ir 
likusių arba užaugusių okupuotame krašte. Tačiau galimybė prisiar- 
tinti prie naujų istorijos šaltinių buvo paguoda ir vieniems, ir ki- 
tiems. Niekad neteko skaityti ar girdėti sovietmečio istorikus taip 
lyginant savo padėtį, tačiau rusų archyvų lengvas prieinamumas 
XIX a. Lietuvos istorijos tyrimams buvo teigiamas faktorius. Buvo 
svarbiausia ne pats faktų kaupimas, bet būtent Rusijos archyvų tik- 
rinimas, ieškant ten nuklydusių Lietuvos istorijos šaltinių. 

Žvelgiant į mėgstamiausias profesoriaus V. Merkio temas, krin- 
taįakis tas užsispyręs nuoseklumas aprašinėjant S. Daukanto ir M. 
Valančiaus veiklas, spaustuves ir spaudą, knygas ir knygnešius. Te- 
matiniu požiūriu istorikas pakėlė ir tęsė tuos darbus, kurie buvo 
aktualizuoti prieškario, kartais net dar ankstesnės lietuvių istorinės 
minties, bet niekad nebuvo pakankamai baigti. Nesinori teigti, kad 
koks nors istorinis klausimas kada nors gali būti visiškai baigtas aiš- 
kintis. Juk žinom, kad kiekviena karta iš naujo rašo savo istoriją. 
Tačiau ši graži išmintis pirmiausia liečia bendrąsias koncepcijas, is- 
torinės sąmonės kertinius dalykus. Išstudijavus V. Merkio Knygne- 
šių laikus ar Draudžiamosios lietuviškos spaudos kelią (V. Merkys. 
Draudžiamosios lietuviškos spaudos kelias. 1864-1904. Vilnius. 1994), 
neapleidžia mintis apie užbaigimą arba tam tikrą pakankamumą 
knygnešystės - to unikalaus istorinio reiškinio tyrinėjimo istorijoje. 
Tie veikalai yra tiesiog pasmerkti būti klasiškais, nors negalima abe- 
joti, kad ateityje atsiras skirtingų tų pačių V. Merkio sukauptų faktų 
interpretacijų, nesibaigs ginčai dėl vienos ar kitos aplinkybės, lėmu- 
sios spaudos draudimo motyvus, įgyvendinimo ar pasipriešinimo 
technologiją. 

Darna ir santaika su tradicija nesugriuvo paįvairinus savo kūrybą 
revoliucionierių biografijomis ir revoliucijų bei sukilimų vaizdais. 
Dalevskių šeima - išties patraukliai parašyta knyga, Liudvikas Janavi- 
čius ir kiti darbai formavo savotišką foną tai ramiai evoliucionuo- 
jančiai praeities gyvenimo tėkmei. Tėkmei tradicijos, kuri yra ne pa- 
syvaus nuolankumo, bet priešingai - kasdien įtemptos valios pa- 
stangų ir tyliai alinančio darbo vaisius. Tokia yra istoriko Vytauto 
Merkio istorija. 


V. KAVOLIS ISTORIKAMS 


Iki šiol niekas nebandė patyrinėti, kokias lietuvių humanistikos ir 
socialinių mokslų sritis labiausiai yra įtakojusi Vytauto Kavolio min- 
tis. Gal dar anksti tai daryti, gal daugelis dar tik atsiverčia jo kny- 
gas? Pavadindamas savo straipsnelį Kavolis istorikams, aš nesiekiu iš 
esmės atsakyti į klausimą, liečiantį įspūdžius, kuriuos paliko V. Ka- 
volio darbai lietuvių istorikų ceche. Toks pavadinimas jokiu būdu 
nėra pažadas aprašyti, kaip jis paveikė lietuvių istoriografiją. Pa- 
prasčiausiai siekiu paklausinėti V. Kavolio tekstus istoriką domi- 
nančiomis temomis. Tuo pat metu tenka prisipažinti, jog pats straips- 
nio pavadinimas buvo inspiruotas amerikiečių istoriko Peter Gay 
knygos Froidas istorikams". Man pasirodė, jog tai labai provokuojan- 
tis dalykas. P. Gay daug kur taikė psichoanalizę istorijos tyrimuose, 
tą patį, tik skirtingu mastu, darė ir V. Kavolis. Tačiau tai yra tik in- 
trigos pradžia, problemos iškėlimas, bet jokiu būdu ne visapusiška 
analizė. Panašiai kaip prieš penkerius metus Saulius Žukas, rašyda- 
mas įvadinį straipsnį Vagos leidyklos parengtai profesoriaus knygai 
Žmogus istorijoje", prisipažinsiu, jog nesijaučiu galįs tokiame nedi- 
deliame tekste pakankamai plačiai ir argumentuotai pagrįsti savą- 
sias interpretacijas. Dar daug istorikų V. Kavolį atradinės iš naujo, 
galbūt kitaip negu man dabar atrodo. Be to, būtina pripažinti, jog 


"P. Gay. Freud for Historians. New York-Oxtord: Oxford University Press. 1985. 
2 V. Kavolis. Žmogus istorijoje. (pratarmė S.Žuko). Vilnius: Vaga. 1994. P.5. 

manosios interpretacijos kai kur yra tik reinterpretacijos kitų auto- 
rių, apie V. Kavolį rašiusių viena ar kita proga - dažniausiai Lietuvoje 
perspausdinamų knygų ar straipsnių rinkinių įvaduose. Neeilinių 
galvų mintys tuos trumpus tekstus daro labai svarius ir provokuo- 
jančius pakartotinai gilintis į seniau skaitytus raštus. 

Svarbiausias mano samprotavimų šaltinis yra V. Kavolio darbai 
lietuvių kultūros istorijos srityje ir tam tikra patirtis, kuri manyje 
kaupėsi bendraujant su profesorium betarpiškai, diskutuojant konfe- 
rencijose ir seminaruose, susirašinėjant ar klausant jo paskaitų. 
Sava atmintis irgi yra netolimos istorijos šaltinis, kuriam privalu at- 
likti šaltinio kritikos procedūras. Asmeninėje atmintyje yra, pavyz- 
džiui, toks faktas. Pusmečiui praėjus po to, kai V. Kavolis skaitė kursą 
Vytauto Didžiojo universiteto studentams, savo paskaitoms atvyko 
profesorius Alfred Erich Senn. Užteko kelių seminarų su studentais 
istorikais, kad jis padarytų tokią išvadą: nuostabu, kaip jie visi per- 
siėmę V. Kavolio mintimis ir žodynu. 


V. Kavolis istorikas? 


Enciklopedijos ir oficialūs dokumentai liudija V.Kavolį buvus s0- 
ciologu, nors jo kūrybą studijavusieji nesuklys ir nenustebins, pava- 
dinę jį literatūros ar meno sociologu, kultūrologu, lyginamųjų civi- 
lizacijų studijų (kokiai tradicinei humanistikos ar socialinių mokslų 
sričiai tai priklauso?) pradininku. Anot Artūro Tereškino, profeso- 


? A. Sverdiolas. Figūros balsas. in: V. Kavolis. Vyrai ir moterys lietuvių kultūroje. 
Vilnius: Lietuvos kultūros institutas. 1992. P. 3-11; V. Daujotytė. Žmogaus ir kūrėjo 
genezės knyga. in: V. Kavolis. Žmogaus genezė. Vilnius: Vyturys. 1997. P. 511; A. Te- 
reškinas. Vytautas Kavolis nuostabos ir sąskambių sociologijoje. in: V. Kavolis. Kultūrinė 
psichologija. Vilnius: Baltos lankos. 1995. P. 185-207. 

riaus tekstus sunku įsprausti į vienos ar net kelių disciplinų rėmus. 
Tuos tekstus teisingiausia būtų juos apibrėžti kaip multidisciplininius, 
besiremiančius įvairų mokslo šakų metodika.* Bet niekas jo nepavadino 
istoriku, nors su praeities tyrinėjimais jis nuolat susidurdavo, į pra- 
eiti (ką rodo išlikę paauglystės laikų rankraščiai) jis kantriai ir su 
įdomumu gilindavosi. Beje, lietuvių sociologams šis P. Sorokino mo- 
kinys iš Harvardo laikų taip pat nebuvo visiškai suprantamas ir pri- 
imtinas. Akivaizdu, kad ne sociologai jį pradėjo komentuoti lietu- 
vių skaitytojui. Nesiruošiu šio fenomeno aiškinti. Pasitenkinčiau tik 
prielaida, kad taip atsitiko greičiausiai ne todėl, kad rimčiausi s0- 
ciologiniai V. Kavolio darbai buvo paskelbti anglų kalba ir iki pas- 
kutinio dešimtmečio galėjo būti sunkiau prieinami. Tai galėjo slypė- 
ti prieš sterilių mokslo disciplinų normas maištaujančiame jo inte- 
lekte, tarpdiscipliniame ir labai originaliame jo pasaulio suvokime. 
Juk turime pripažinti, kad vietinis, t. y. sovietinės universitetinės 
sistemos išugdytas specialistas, atsargiai reaguodavo į viską, kas ne- 
tilpo į jo disciplinos Prokrusto lovą. Nebuvo ir nėra išimtis lietuvių 
filosofai, kurie šiaip jau nuo E. Meškausko laikų neretai įsijausdavo 
į bendrosios mokslų metodologijos, tariamai pajėgiančios diktuoti 
taisykles toms humanistikos sritims, kurios nėra filosofija, adeptų 
vaidmenį. Kita vertus, trapi šiuolaikinės mūsų humanistikos patir- 
tis rodo filosofus labiau susidomėjus V. Kavolio intelektiniu paliki- 
mu. Atrodo, tas tarpdisciplininis jo interesų horizontas filosofams 
buvo patrauklesnis negu tradiciniams istorikams ar sociologams. 
Galbūt todėl daugelis mūsų istorikų ar sociologų, net turėdami po 
ranka Žmogaus genezę ar Sąmoningumo trajektorijas, nepriėmė kavo- 
liško galvojimo kaip iššūkio saviems tyrinėjimams, akademiniuose 
darbuose į juos nereagavo nei kritiškai, nei kaip nors kitaip. Nors 
neformaliose Lietuvos intelektualų užstalės kalbose nuo aštunto de- 
Šimtmečio V. Kavolio tema buvo gana dažna. 


* A. Tereškinas. Vytautas Kavolis nuostabos ir sąskambių sociologijoje. P. 186. 

Labiausiai tikėtina, jog mūsų humanistikai V. Kavolį atrado lite- 
ratai, bet nėra visiškai akivaizdu, kodėl būtent jie. Kodėl, tarkim, 
lietuvių Atgimimo korifėjaus Vinco Kudirkos biografija arba, kaip 
pavadino pats autorius, psichologinė studija pirmiausia sudomino 
literatūros istorikus, nors pati Atgimimo problematika paskutinį dvi- 
dešimtmetį pasidarė bene populiariausia lietuvių istoriografijos te- 
ma? Vadinamoji Aušros ir Varpo gadynė, kurioje V. Kudirka figū- 
ruoja kaip vienas svarbiausių veikėjų, gundė kelių kartų lietuvių 
istorikus, bet, nepaisant to, neišpopuliarino Žmogaus genezės, nepri- 
vertė labiau susidomėti istorine psichologija, nuorodas į kurią pri- 
mygtinai darė V. Kavolis. Keturių kultūros istorijai skirtų studijų 
rinkiniui Žmogus istorijoje pratarmę parašė Saulius Žukas. Po trijų 
metų pakartotinai pasirodžiusi Žmogaus genezė buvo labai šiltai ir 
vaizdžiai pristatyta lietuvių literatūros tyrinėtojos Viktorijos Daujo- 
tytės". Kodėl knygų autorius pasidarė artimiausias būtent lietu- 
vių literatūros istorijos tyrinėtojams? Negi išties V. Kavolio buvo 
specialiai siekta tirti lietuvių raštiją? Kažin. Vis dėlto yra didesnė 
tikimybė, jog literatūros kūrinys jam buvo tik patogi, lengviau negu 
kiti šaltiniai (istorijos ar sociologijos) prieinama priemonė gilintis į 
kažką kitą. Greičiau tai buvo būdas gilintis į kažką, kas atsiskleidė 
literatūroje, buvo įžiūrima per literatūrą, bet nebuvo pati literatūra. 
Sakytume paprastai: tai buvo tik priemonė, įrankis arba šaltinis, lei- 
dęs prakalbinti tuos praeities herojus, kurie jokiu kitu būdu - bent 
paties V. Kavolio požiūriu - negalėjo prabilti. 


Pats V. Kavolis niekur pernelyg plačiai nekomentavo savo po- 
žiūrio į literatūros mokslą ar istoriją. Nesirėmė tiesiogiai jokiais 
teoretikais ir autoritetais, iš kurių tiesiog būtų bandęs skolintis 
koncepcijas, modelius ar metodus. Dabar, kuomet net lietuviškai ga- 
lime paskaityti svarbiausius Michael Fucoult darbus, kuomet spau- 
dai ruošiamas Hayden White Metaistorijos lietuviškas vertimas ir vis 


* V. Daujotytė. Žinogaus tr kūrėjo genezės knyga. 

plačiau prieinami moderniojo humanistikos diskurso klasikai, leng- 
viau atpažinti, iš kur sėmėsi galios V. Kavolio intelektas. Tačiau jis 
pats vengė remtis ad autoritas. Jo knygose Sąmoningumo trajektorijos 
ar Amžių signatūros rasime vos keletą nuorodų į tokius veikalus. Te- 
orinė mintis labiau skleidėsi jo anglų kalba parašytuose veikaluose, 
o galingas jo intelektas lydė viską į viena savastį. 

Pirmiausia, kas būdinga V.Kavolio darbams - tai pastanga aiš- 
kiai apibrėžti savo tiriamąjį objektą. Ypač tada, kuomet tas Hiriamasis 
nėra visiškai trivialus, savaime suprantamas ir lengvai atpažįsta- 
mas. Objektas, kuris grynu pavidalu istorijoje negali egzistuoti. Tuo 
pačiu metu — tai buvo siekinys, kuris plaukė ne tiek iš moderniojo 
humanistikos diskurso, kiek iš giluminių autoriaus egzistencinės pa- 
tirties klodų. Ieškodamas atsakymų į labai aiškiai suformuluotus už- 
davinius, jis darė tai, kas būdinga istorikams: ėjo tiesiog ad fontem, 
prie pirminių šaltinių. Bet tie šaltiniai anaiptol nebuvo konvencio- 
nalūs istoriografine prasme. Tai, kuo rėmėsi V. Kavolio įžvalgos bei 
interpretacijos, žymia dalimi buvo literatūros, dar daugiau - poezi- 
jos kūriniai. Gerai pažindamas vakarietišką poeziją bei istoriografi- 
ją, jis galėjo žvelgti kultūros istorijos gelmėn, analizuodamas lietu- 
vių poeziją, kartais prozą ir dar rečiau - filosofijos veikalus. Štai ko- 
dėl literatams V. Kavolis išties pasirodė savas. Neabejotina, jog ir 
pačiam profesoriui literatūra buvo itin artimas dalykas. Jo DP laikų 
mokykliniuose laikraštėliuose galime rasti poezijos bandymų. Jis 
nuolat sekė lietuvių literatūros naujienas. Skaitė lietuvių autorius iš 
abipus Atlanto plačiau negu kiti humanitarai. 

Savo kultūros istorijos šaltinių V.Kavolis specialiai nekomenta- 
vo, jų analizės metodų - taip pat. Juos reikia atpažinti pačiuose teks- 
tuose. Pirmiausiai, ką pripažįsta literatūrologai, jokiu būdu jis nesi- 
naudojo tradiciniais literatūros kūrinio analizės įrankiais. Nelabai jį 
domino estetinė kūrinio vertė, to kūrinio ar jo autoriaus vieta lietu- 
vių literatūros panteone. Anot jo, išlikę tekstai jam yra įdomūs tik 
tiek, kiek jie pagelbsti sgmoningumo paradigmų, giliausiai atskleistų 

esminiuose tekstuose, istorinę reikšmę.“ Dar daugiau, tai pasakytina ir 
apie požiūrį į kitokį intelektualinį palikimą: pamokslus, filosofinius 
samprotavimus, publicistiką ar istorijos veikalus. Visų jų atžvilgiu 
V.Kavolis buvo vienodai negailestingas. Tiktai vieną sykį jis prasi- 
taria, kodėl jį taip domina antraeiliai autoriai: 

Herbačiauskas buvo nedidelio kūrybinio pajėgumo ekscentrikas, bet kar- 
tais kaip tik tokie atskleidžia kultūrinę (ar politinę) pasymonę, neišdirbtąją 
sąmoningumo istorijos žaliavą.“ 

Jis nuolat elgėsi kaip švelnus psichoanalitikas, pirmiausiai pra- 
dėjęs nuo Vinco Kudirkos psichologinės studijos, o vėliau panašiai 
klausinėjęs keturių šimtų metų lietuvių sąmoningumo istorijos vei- 
kėjus. Be jokios abejonės toksai požiūris į literatūros palikimą ar į 
lietuvių mąstytojų veikalus nebuvo ir vis dar nėra savaime supran- 
tamas ir įprastas. Beletristika, kaip savos epochos kultūros reiški- 
nys, imta laikyti svarbiu istorijos šaltiniu jau XIX amžiuje. Buvo su- 
prasta, jog apie praeities įvykius, apie istorijos herojus galima rašyti 
pasiremiant ne vien senaisiais aktais, oficialiais dokumentais, bet 
taip pat skaitant ir analizuojant grožinę literatūrą, eilėraščius bei už- 
rašytus pamokslus. Lietuvių istorikai, tokie kaip Ignas Jonynas, stu- 
dijavę XX amžiaus pradžioje Prancūzijoje, buvo įtakoti garsių kul- 
tūros tyrinėtojų (Giustavas Lansonas), itin didelį dėmesį rodžiusių 
literatūros kūriniui kaip istorijos šaltiniui. Taigi, pats dėmesys rašy- 
tojų kūrybai istorikams neturėjo būti naujiena. Tai yra pastebėjęs Vy- 
tautas Merkys savo studijoje apie profesorių I. Jonyną. Tačiau I. Jo- 
nynas nepasižymėjo dideliu produktyvumu. Didesnį poveikį turėjo 
nebentjo paskaitos, kurios nebuvo paskelbtos. Todėl nelengva deta- 
liau išsiaiškinti, kokių metodologinių nuostatų jis laikėsi. 

Regis, labiausiai istorikams netikėtas ir sunkiausiai suprantamas 
buvo V. Kavolio dėmesys būtent poezijai. Poetinė retorika, poetinė 


* V. Kavolis. Sąmoningumno trajektorijos. Chicago: A. Mackaus knygų leidimo 
fondas. 1986. P. 10. 

7 V. Kavolis. Sgimoningumio trajektorijos. P. 32. 

3 V. Merkys. Istorikas Ignas Jonynas. in: I. Jonynas. Istorijos baruose. Vilnius: Mokslas. 
1984. P. 5-32. 

vaizduotė ir savita diskurso logika tiesiogiai niekad neatrodė istori- 
kams dosni savo informacija apie tai, kas vyko praeityje. Kita ver- 
tus, būtent laisvesnis, nesuvaržytas, nenatūralus, nuolat pasąmonę 
provokuojantis poeto žodis padeda atidengti tuos faktus, kurie kar- 
tais pasislepia po reprezentayviais savo laikmečio kultūros ženklais. 
V. Kavolis sugebėjo poezijos paminklus prašnekinti, privertė išduo- 
ti sąmoningumo istorijos faktus, atskleisti kultūrinę pasąmonę ir neiš- 
dirbtąją sąmoningumo istorijos žaliavą. Žinoma, trikdė ir mūsų isto- 
riografijoje nepažįstamo herojaus - sąmoningo ir nepriklausomo 
žmogaus įvesdinimas į istorijos sceną. Ir dar: ne tiesiogiai pats hero- 
jus, o tik jo šešėlis. Tai daugiau kultūros istoriko atkurtas vaizdas, kaip 
per ilgesnį laiką keitėsi kurios nors kultūros dalyvių orientacijų į savo pa- 
tirtį struktūra? Tačiau tik V. Kavolio tiriamo objekto neįprastumas ir 
lietuvių istorikams netikėti informacijos šaltiniai sutrukdė perskai- 
tyti jo veikalus taip, kaip istorikai yra įpratę skaityti istorijos veika- 
lus. Šia teze jokiu būdu nebandoma pasakyti, jog krikštijant autorių 
istoriku būtinai reikia atimti jam kitus galimus vardus. V. Kavoliui 
prigijo ne vienas akademinis vardas. Šia prasme jis panašėja į XIX 
amžiaus lietuvių bajorą, kurio vardai metrikų knygoje vos išsitek- 
davo keliose eilutėse. 


Konceptualistas, faktografas ar analitikas? 


Paviršutiniškai žiūrint (kas neretai atsitinka istorikams, rašan- 
tiems istoriografijos apžvalgas), V. Kavolio darbai yra perdėm kon- 
ceptualūs, spraudžiantys sudėtingą, chaotišką, prieštaringą Lietu- 
vos kultūros peizažą į siaurus vienos koncepcijos rėmus. Tokia diag- 
nozė ne vieną mūsų istoriką galėjo paakinti užversti jo knygą, dar 


* V. Kavolis. Sgmoningumo trajektorijos. P. 9. 

nepabaigus skaityti. Faktografų ar konceptualistų pasisakymai 9 de- 
šimtmetyje ir vėliau nepasiekė polemikos lygio: paprasčiausiai ant- 
rieji apie pirmuosius stengėsi nekalbėti, o skaityti nelabai buvo ką. 
Nepasitenkinimas tradicinės istoriografijos veikalais savo ruožtu bu- 
vo reiškiamas pokalbiuose, diskusijose prie apvaliųjų stalų, bet ne 
rašant kitokius veikalus, leidžiant kitokias knygas. Todėl neabejoti- 
na, kad profesoriaus tekstai pasirodė labai svarbiu laiku. Būtent ta- 
da, kuomet istorikams labiausiai trūko išminties, padedančios išlai- 
kyti balansą tarp tradicijos ir naujovės, indukcijos ir dedukcijos, tarp 
per didelių ir per mažų aspiracijų sukurti ką nors autentiško ir ori- 
ginalaus. 

Pats V. Kavolis tiesiogiai nekomentavo savo metodo. Šykščiai, 
tartum ne savo žodžiais pasakė, ką galvoja apie pirmtakų darbus. 
Jis apskritai vengė specialiai vertinti ar kritikuoti lietuvių istorikų, 
filosofų ar literatų kūrybą. Nors šalutiniai pasisakymai, užuominos 
ar replikos leidžia įtarti jį nebuvus dideliu tos kūrybos entuziastu. 
Jis yra išskyręs nebent muzikologų kalbėjimą, nes būtent jis, profe- 
soriaus manymu, reikalauja labiausiai nugludintų profesionalumo 
kriterijų. Kita vertus, pats V. Kavolis mažai rašė muzikos istorijos 
klausimais, gal ir domėjosi mažiau negu literatūra ar filosofija. Iš čia 
galbūt plaukia pagarbesnis kalbėjimas apie dalykus, kuriuos ma- 
žiau pažįstame. 

Dar viena interpretacijos galimybė. V.Kavolis labai gerbė indivi- 
dualų tyrinėtojo santykį su pasirinktu, gal net pamėgtu objektu. Nie- 
kad jisai nereikalavo iš kito autoriaus veikalo, kad šis būtinai turi 
duoti atsakymus į klausimus, kylančius skaitytojui, o ne keliamus 
paties autoriaus. Tai nėra būdinga lietuvių istoriografijos savybė. 
Lietuvių istorikai aprašinėdami pirmtako darbus neretai peržengia 
jo suverenumo ribas priekaištaudami, jog tas ar anas nesidomėjo 
dalykais, apie kuriuos dabar norima rašyti. V.Kavolio nedėmesys 
ankstesniems autoriams šiuo atžvilgiu gali būti interpretuojamas 


kaip jo liberalumo apraiška. 

Galiausiai imantis labai originalios temos buvo aišku, kad niekas 
prieš tai specialiai nesidomėjo lietuvių sąmoningumo istorija, todėl 
iršios istorijos istoriografijos negalėjo būti. Jis rašė: Iki Antrojo pasau- 
linio karo lietuvių kultūros istorijai buvo Hik renkami faktai arba rašomos 
atskirų sričių apžvalgos. Sovietinės Lietuvos ketvirtajame dešimtmetyje su- 
sirūpinta sintetizuojančios, „viską apimančios“ kultūros istorijos paruoši- 
mu.“ Deja, tas susirūpinimas nepasibaigė kokiu nors apčiuopiamu 
rezultatu. I.Lukšaitei ir J.Jurginiui nulaužus plunksnas ties XVIII am- 
žiaus Lietuvos kultūros istorijos slenksčiu, nutilo net kalbos apie vie- 
nokią ar kitokią tos istorijos sintezę. Šia prasme V. Kavolis greičiau- 
siai net neįsivaizdavo, jog tiek ilgai jo veikalai bus vieninteliai, bent 
kiek užpildantys žiojėjančią mūsų kultūros praeities spragą. Žino- 
ma, uždėdamas kabutes viską apimančiai istorijai, jis pademonstravo 
savo požiūrį į niekad nesibaigiantį savosios praeities refleksijos ke- 
lią. Jis pasirinko kitokį būdą perprasti lietuvių kultūros visumą. Sa- 
vo knygoje Sąmoningumo trajektorijoje jis užsibrėžė lietuvių kultūros 
istoriją suvokti ne faktografiškai, kaip įvykių eigą, bet analitiškai, kaip pro 
įvykius prasišviečiančius sįmoningumo poslinkius. Anot V. Kavolio, ana- 
litinės kultūros istorijos Hkslas - ne kultūros aparatūros aprašymas, bet 
vidinio pergyvenimo, kuris per ją atsiveria, įvairiopų trajektorijų atskleidi- 
mas.!! Tai buvo aiškus, nors ne be intelekto pastangų suprantamas 
uždavinys, kurio autorius neužmiršo pačiose įvairiausiose situaci- 
jose. Tai nebuvo siekimas išankstinę keturių šimtų metų lietuvių kul- 
tūros istoriją sugrūsti į išankstinę schemą, kuo 9 dešimtmetyje fak- 
tografai kaltino tiek užkietėjusius sovietinius marksistus, tiek kitus 
konceptualistus. V. Kavolis aiškiai apsibrėžė, ko jis praeityje ieškojo, 
bet neuždėjo tai praeičiai jokio apynasrio, neaprėpė ir nepaaiškino 
visko, o tik tai, kas jo paties buvo aktualizuota. 

Kiek griežčiau profesorius išryškino savąjį kultūros istorijos 
apibrėžimą knygoje Epochų signatūros. Anot jo, kultūros istorijoje 


* V. Kavolis. Sąmoningumo trajektorijos. P. 9. 
"Ten pat. 

stengiamasi ne surašyti praeityje atrandamus „paminklus“ (tai nėra me- 
džiagos jai kaupimas) ir ne interpretuoti atskirus tekstus (tai intelektuali- 
nės istorijos, folosofijos, literatūros mokslo, dailėtyros uždavinys), bet re- 
konstruoti reikšmių struktūrų, generavusių tuos paminklus, ir tų reikšmių 
naudojimo visuomenėje būdų kaitą. Niekas, kas žmogaus sukurta, nėra už 
kultūros istorijos ribų. Bet kultūros istorija tai paverčia ne „visko“ apraši- 
nėjimu, 0 specialiu „bet ko“ nagrinėjimo požiūriu.'? Jam kultūros istorija 
prasideda nuo kokio nors reikšmių rinkinio aprašymo. Tai dažniau- 
siai nėra kurios nors kultūros visumos aprašymas. V. Kavolis tie- 
siog vengia siūlyti kokią nors visaaprėpiančią metodologinę kon- 
cepciją, pro kurios sietą galima būtų persijoti varganus ir negausius 
senosios LDK kultūros faktus. Jo išminčiai nekėlė abejonių tai, kad 
žmogaus moksluose anksčiau ar vėliau subyra ne tik visos substancialios 
teorijos, bet ir metodologinės perspektyvos, palikdamos ne pėdsakus smėly- 
je, o paslėptus maitinačios medžiagos rezervuarus, kuriais kiti, ir skirtingų 
tikslo sampratų vedami, galės naudotis." Tam tikra prasme jis yra naujų 
Jaktų medžiotojas. Naujų ta prasme, kad jie kartais gali būti žinomi 
istoriografijoje, bet nepripažinti faktais kaip tokiais. V. Kavolis isto- 
rikams turi praplėsti paties fakto supratimą. Iš esmės jo faktografija 
yra sąmonės gyvavimo faktų aprašinėjimas. Jis rado, ko ieškojo, bet 
ir po to nebandė apkarpyti Lietuvos praeities kultūrinio žemėlapio. 
Priešingai, paliko jį pilną visokių paslapčių kitiems ieškantiems at- 
rasti. Toks V. Kavolis išties reikalingas istorikams. 

Labai taikliai V. Kavolio metodologinius orientyrus yra apčiuo- 
pęs S. Žukas jau minėtame įvade knygai Žmogus istorijoje. Anot jo, 
V. Kavolis pasiremia gausia medžiaga, randama kitų tyrinėtojų dar- 
buose, tačiau visur bando sisteminti faktus. Net pasitelkdamas kai 
kuriuos į istoriografijos apyvartą įvestus duomenis, jis sugebėjo juos 
įdėti į tokius kontekstus, kad seni faktai ira skleisti naują šviesą. Isto- 
riografijoje susikaupusi medžiaga revizuojama, atrandant joje išties 

" V. Kavolis. Epochų signatūros. Chicago, A. Mackaus knygų leidimo fondas. 

iškalbingų perliukų. Apskritai disciplinoje, kuri vadinama sąmoningu- 
mo istorija, ne tiek svarbu aprašyti „dalykų visumą“, kiek išaštrinti įran- 
kius, analitinius metodus gilesniam kai kurių dalykų supratimui. — rašė 
V. Kavolis. Taigi, svarbiausia ne visaaprėpiantis, bet įsiskverbiantis 
žvilgsnis. Detalės išaižymas mums atveria daugiau negu pasaulio apra- 
šymas. Bet reikia žinoti, kur ir kaip gelminę įžvalgą atverianti detalė pri- 
klauso pasauliui. M 

Istorikui turėtų būti įdomi pati detalės išaižymo technika, kurią 
susikūrė V. Kavolis. Įdėmus šaltinio teksto skaitymas ir interpreta- 
cija nebuvo ir nėra stipriausioji lietuvių istoriografijos savybė. Ji 
kiek geriau yra išvystyta mediavistikoje, kur šaltinių stygius kiek- 
vienam metraščio žodžiui suteikė ypatingą svorį. Naujųjų laikų is- 
torijoje didesne problema neretai tampa ne duomenų stygius, bet jų 
apdorojimo technika, gebėjimas tuos duomenis interpretuoti, siste- 
minti ir žinoti, kur ir kaip gelminę įžvalgą atverianti detalė priklauso pa- 
sauliui. Istorijos tyrimo interpretacinis pobūdis, kurį išryškinti pa- 
deda V. Kavolio knygos, tampa itin svarbiu dalyku, istorijai pama- 
Žu atsisakant tautinio šventraščio vaidmens. T. y. suvokiama, jog 
garsusis Leopoldo Rankės priesakas aprašyti viską, kas praeityje bu- 
vo, nublanksta prieš abejones, ar gali istorikas padaryti ką nors dau- 
giau, kaip pasiūlyti savo interpretacijos būdą praeities tekstui su- 
prasti. Interpretavimo technikos teisingumas pakeičia viltį, kad ga- 
lima sužinoti viską, kaip iš tikro buvo. Taigi V. Kavolis siekė moder- 
ninti lietuvių istoriografijos kalbėjimą, imdamasis ne tiek apie daly- 
kų visumą kalbėti,kiek aštrinti įrankius, analitinius metodus gilesniam 
kai kurių dalykų supratimui. Pridurkim: aštrinti įrankius ne tik sau, 
bet apskritai lietuvių humanistikos bei socialinių mokslų arsenalui. 
Kiekvienas tyrinėtojas-istorikas ar literatas, filosofas ar sociologas 
gali rinktis, ar pritaikyti savo reikmėms jau užgaląstus, kituose ty- 
timuose pritaikytus įrankius, ar bandyti juos perdirbti. V. Kavo- 
lio elgsena primena seną lietuvišką (ir greičiausiai ne tik lietuvišką) 


—. 

patirtį, kuomet iš gero staliaus buvo reikalaujama pačiam pasidary- 
ti svarbiausius savo darbo įrankius, pritrinti juos prie savų delnų. 
Humanitaro darbas vis dar yra individualus. Ir tai nėra nei akivaiz- 
dus, nei vienodai visiems priimtinas dalykas. Sovietmečio huma- 
nistikos teatras, kuomet buvo privaloma atlikinėti kolektyvinius ri- 
tualus, prijaukino daugelį intelektualų tenkintis fabrikiniu marksiz- 
mo-leninizmo arsenalu. Tada autoritetai diktavo ne tik koncepcijas, 
bet ir nurodinėjo metodus, arba, kitaip tariant, bruko į rankas ir fab- 
rikinius įrankius. Šio reflekso likučiai, kolektyvinio nepilnavertiš- 
kumo komplekso tenkinimas nuverstų metodologinių autoritetų vie- 
ton įstatant kitus, susimažinant savo intelektinę atsakomybę - visa 
tai kartais matyti ir dabartinio humanitarinio diskurso paviršiuje. 

Įdomūs yra ne tik V. Kavolio metodologiniai pasiūlymai, bet ir 
patys pasakojimai, surinkti siužetai, atpažinti reiškiniai ir praeities 
žmogaus būsenos, į kurias anksčiau nebuvo atkreiptas reikiamas 
dėmesys. V. Kudirkos biografija, pokario egzilio savijautos ir elgse- 
nos, nepriklausomo žmogaus Lietuvos intelektualinėje istorijoje nuo- 
tykiai yra neabejotinas dabartinės mūsų istoriografijos turtas. Da- 
bar nebūtų galima įsivaizduoti lietuvių emigracijos istorijos ne tik 
be V. Kavolio dalyvavimo egzilinėje kultūros veikloje, bet ir be jo 
analitinių darbų, skirtų tai veiklai. Apskritai turėdami po ranka vi- - 
sus V. Kavolio veikalus ir pagarbiai žvalgydamiesi į brandžių isto- 
tiografijos mokyklų šalis, istorikai gali drąsiai sakyti, jog mes turi- 
me intelektualinės, mentaliteto istorijos pradinį įdirbį, pakankamą 
provokuoti naujus tų sričių tyrinėjimo darbus. Juolab, kad lietuvių 
sąmoningumo įrodymų pluoštas, kuriuo disponavo profesorius, ne- 
buvo išsamus. 

Kas liko nepanaudota arba į ką atsisakė savo dėmesį kreipti 
V. Kavolis? Tai labai nekavoliškas klausimas, kuris tačiau negali būti 
apeitas, nes atmintyje yra įsirėžęs ne vienas šio straipsnelio auto- 
riaus ginčas su juo. Klausimas lietė labai prieštaringą ir aktualų mū- 
sų kultūros ir raštijos lenkiškojo palikimo dalį. V. Kavolis atsakymo į 
sąmoningumo istorijos mįsles ieškojo daugiausia lietuviškuose teks- 

tuose, kartais lietuviškuose senųjų tekstų vertimuose. Tačiau dabar 
mažai kas iš istorikų ginčijasi lenkų kalbą buvus kurį laiką lietuvių 
visuomenės, ypatingai intelektualiosios ir sąmoningosios jos dalies, 
kalba. Ignoruojant lenkakalbius šaltinius ir lenkakalbius lietuvių kul- 
tūros istorijos herojus iškyla pavojus sąmoningumo trajektoriją nu- 
kreipti į kultūros periferiją. Lenkų kalba parašytų lietuvių literatū- 
ros ir kultūros paminklų bei elitinio senosios Lietuvos visuomenės 
sluoksnio - bajorijos - sąmoningumo bylos yra susijusios. Kad pa- 
čiam V. Kavoliui galėjo kilti panašūs įtarimai, liudytų jo mintys, skir- 
tos moterų - kultūrinio sąjūdžio ideologių temai. Jis rašė apie pirmuo- 
sius nepriklausomybės metus: Kultūriniam gyvenimui iš „laisvų žaidi- 
mų“ virtus profesiniu, jo postus užpildė vyrai. Moterų pasitraukimo į kul- 
tūrinio gyvenimo infrastruktūrą priežasčių dar tenka ieškoti, iš vienos pu- 
sės, drąsių bajorių srovės lietuvių kultūroje išsekime (pabraukta mano- 
E.A.), iš kitos pusės, nepakankamai radikalioje lietuvių kultūros prielaidų 
demokratizacijoje.'* Matyt, V. Kavolis juto, kad sąmoningumo, pilieti- 
nio atsakomingumo, individualaus virtus ir nepriklausomumo drą- 
sos būta daugiau lietuvių bajorų sluoksnyje. Bet abejonės dėl šio 
sluoksnio lietuviškumo laipsnio, priklausymo tai pačiai sluoksniuo- 
tai, luominei visuomenei neleido jam nueiti toliau Žemaitės, Šatrijos 
Raganos, Sofijos Kymantaitės-Čiurlionienės. Kita vertus, istorikai sa- 
vo tyrinėjimuose dar tik pradeda gvildenti šias mūsų visuomenės 
savybes. Dar net faktų rinkimas arba, tiksliau, pirminis medžiagos 
kaupimas nėra kaip reikiant įsibėgėjęs. Plečiantis senosios kultūros 
tekstų kodeksui, kavoliškos įžvalgos dar turės būti lietuvių istorikų 
tikrinamos. Kad tik jie priimtų V. Kavolio iššūkius. 


—————-—- 


55 V. Kavolis. Sąmoningumo trajektorijos. P. 42. 

Tyręs kitus ar save istorijoje? 


V.Kavolis nesyk yra kalbėjęs ir rašęs, kad kultūros tyrinėtojas tuo 
pat metu negali nedalyvauti kultūros kūrime. Tyrinėjimas yra kūri- 
mas to, kas tyrinėjama. Kultūros tyrinėtojas ne tik įtakoja pačią kul- 
tūrą, bet ir pats yra (arba bent turėtų būti) tos kultūros įtakojamas. 
Besigilinantis kultūron tiriantysis negali pats nekultūrėti. Tai ne tik 
kavoliškas priesakas kitiems, bet ir jo paties kūrybos esminis princi- 
pas. V. Kavolis visuomet kalba kaip atstovas, kuris ypatingos istorinės 
lemties ir intelektualinio sąžiningumo dėka įgijo „pilno išsilaisvinimo“ pa- 
Hrtį,“ labai taikliai profesoriaus santykių su savo kūrybiniu darbu 
bruožą yra apibūdinęs A. Sverdiolas, kuris keliuose savojo straips- 
nio puslapiuose pateikė įtikinančią interpretaciją. Polemizuodamas 
su periodinėje spaudoje pasirodžiusia V. Kavolio kritika! A. Sver- 
diolas pastebi, jog daugeliu atvejų profesoriaus tyrinėjimų orienty- 
tus lėmė ne metodologiniai argumentai. Veikiau, — rašo jis, - tai eg- 
zistencinė pozicija, istorinės lemties ir asmeninio apsisprendimo dalykai. 
Juk, be metodologinės, yra ir egzistencinė orientacija.!* Tokią mintį straips- 
nio autorius iškėlė atsakydamas į P. Subačiaus tezę apie V. Kavolio 
kultūros istorijos principų koreliaciją su jo politinėmis pažiūromis, 
su jo liberalizmu. Nežinia, kiek A. Sverdiolui būtų buvusi svarbi ši 
problema, jei ne P. Subačiaus mestas žodis. Tačiau dažniausiai iš 
dviejų intelektualų ginčo atsiranda kažkas įdomaus. 
Egzistencinio tiriamojo istorijos objekto suaktualinimas, savo pri- 
vataus mokytojo suradimas istorijos mokslo patirtyje, galinčioje pa- 
dėti suprasti, kas darosi dabar ir kaip išgyventi pasirinktą savojo 
gyvenimo scenarijų. Tradicinėje lietuvių istoriografijoje tokios pro- 
blemos, tiesą sakant, niekad rimtai nebuvo iškilusios. Ilgesnio isto- 
rinio pasakojimo sukūrimas per se, nepaverčiant jo autobiografinio 


'* A. Sverdiolas. Figūros balsas. P. 10 
" P. Subačius. Įžvalgos ir konstrukcijos. Naujasis Židinys. 1992. Nr. 5. P. 64-65. 
'* A. Sverdiolas. Figūros balsas. P. 8. 

žanro kūriniu arba tiesiog mokslo populiarinimui skirtais tekstais, 
yra retenybė. Kadaise Mykolas Biržiška savo dvitomyje Lietuvių tau- 
tos kelias į naująjį gyvenimą, rašytame dramatiškomis pokario DP są- 
lygomis, parodė tokias intencijas. Tačiau jo veikalas (kažkodėl ne- 
deramai pamirštas dabartinėje Lietuvoje) daugiau rėmėsi asmenine 
patirtimi negu buvo dokumentas, liudijantis egzistencinius autoriuas 
orientyrus atitinkančią tyrimų kryptį. Sovietinėje lietuvių istoriog- 
rafijoje, iš kurios daugeliu atvejų realiai buvo išstumtas žmogus, 
kaip lemiantis istorijos veiksnys, nebuvo vietos ir tiriančiojo asme- 
nybei bei sentimentams. Ypač jei jie nesutapo su viešpatavusia ofi- 
cialia opinija. Galima įtarti, kad kai kuriems ano meto istorikams 
pasiekė suderinti savo egzistencinius motyvus su oficialia istorijos 
tyrinėjimų politika, tačiau niekur atvirai to nebuvo galima atskleis- 
ti. Objektyvioje istorijoje negalėjo atsirasti asmeninį pašaukimą ap- 
mąstantis autorius — savo istorijos veikėjas. Jis visada buvo šališku- 
mo, subjektyvumo, tendencingumo etc. elementas, prieštaraujantis vis 
labiau akademiškai stingstančioms sovietinės istoriografijos nuosta- 
toms. Kiek kitokį santykį su savąja patirtimi išsaugojo literatūros 
mokslininkai arba filosofai, kurių retorikoms net sovietmetyje eseis- 
tinis įkarštis nebuvo besąlygiška blogybė. V. Kavolis nuolat rodė ne- 
slepiamą susidomėjimą tais praeities herojais ar elgsenos tipais, ku- 
rie leido geriau įžvelgti savojo pašaukimo prasmes. Ir iš praeities, ir 
iš dabarties jis rinkosi bendraminčius.?* Vienais atvejais jis tai darė 
atvirai ar net skausmingai atvirai (Nužemintųjų generacijios atveju), 
kitais - V. Kudirkos psichologinės biografijos atveju - netiesiogiai. 
Kultūros istorijos darbuose šie principai jau beveik nepastebimi? 
tačiau net ir jų atveju neginčytina sąsaja su opiausiomis paties V. Ka- 
volio savimonės aktualijomis. 

Be ypatingo reikalo P. Subačiaus pastaba apie profesoriaus kul- 
tūros istorijos principų koreliaciją su jo politinėmis pažiūromis taip 


RR 


* V. Daujotytė. Žmogaus ir kūrėjo genezės knyga. P. 6 
* A. Sverdiolas. Figūros balsas. P. 10. 

stipriai sujaudino A. Sverdiolą, šiaip jau pripažinusį, jog iš „pilno 
išsilaisvinimo“ patirties atsiranda ne tik kultūrinių profesoriaus tyri- 
nėjimų kryptys, bet ir jo liberalizmas.?! Taigi nereikia ginti V. Kavo- 
lio nuo kaltinimo buvus liberalių mąstytoju ar liberaliu kultūros is- 
toriku. Jo požiūris į politiką tradicine šio žodžio prasme čia turi būti 
imamas omėn. Jei politika visų pirma koreliuoja su valdžia, su ga- 
lios geismu, tai V. Kavolio biografija leidžia įtarti jį tiesiog vengus 
bet kokios valdžios sau. Kas neprisimena profesoriaus elgesio bet 
kokių rinkimų į bet kokią, kad ir menkiausios asociacijos, valdžią 
metu. Aš atsisakau — toks buvo tipiškas V. Kavolio atsakymas. Jis 
buvo nepriklausomas asmuo, todėl ir domėjosi visų kitų nepriklau- 
somųjų istorijomis. Ką tas reiškia, atsakymų reikia ieškoti jo sąmo- 
ningumo trajektorijose. Pirmiausiai visa, kas riša nepriklausomumą 
su politika. V. Kavolis rašė: Kultūrinį nepriklausomumą nuo Šliūpo iki 
šiandien ne taip jau retai silpnino politinės aistros. Kiek pražudė nepri- 
klausomyjų „laisvamanių“ ir „pirmeivių“ uniformos...? Jam išties ne- 
lengvai sekėsi rasti praeities veikėjų, pajėgusių atsispirti valdžios ir 
galios vilionių, išlikti nepriklausomiems net tada, kai nepriklauso- 
mumas stumia į viešojo gyvenimo periferiją. Nuo tokios politinės 
orientacijos sąsajų su kultūros istorijos tyrinėjimų motyvais kaltini- 
mų neverta ginti. Taip yra ir gerai, kad kartais užgimsta tyrinėtojai, 
nedangstantys savojo egzistencinio intereso svetimomis koncepci- 
Jiomis. Paprasčiausiai užtektų pasakyti, kad tokia laikysena yra pro- 
duktyvi humanistikos tyrinėjimusoe, nors labai dažnai prasilenkianti 
su patogaus gyvenimo ideologija. 


Kauno diena. 1990 07 10 


* Ten pat. 
2 V. Kavolis. Sgmoningumo trajektorija. P. 187. 


ISTORIJOS VASARA 


Šiemet buvo šilta kaip Paryžiuje. Tokia vasara Lietuvoje — retenybė. 
Atokaitoje galvon lenda klasikinės mintys, o šiaurietišką nostalgiją 
pakeičia dainingos svajonės. Apie praeitį, apie dabartį. Norisi skai- 
tyti knygas ir mąstyti apie žmones, kurie geba jas parašyti. Ypač 
istorijos. 

Šiemet net trims dideliems lietuvių istorikams kalendorius pris- 
kaičiavo po septyniasdešimt metų. Profesorius Vytautas Merkys, apie 
kurį teko atskirai rašyti, kukliai atšventė jubiliejų pavasarį, profeso- 
riui Antanui Tylai jubiliejų atneš ruduo, o šiomis dienomis jubilieji- 
nį šurmulį sukėlė profesoriaus Edvardo Gudavičiaus gimtadienis. 
Šurmulys kilo ne tik todėl, kad, kaip dera premijų laureatui ir tele- 
vizijos žvaigždei, pritraukė daug istorijos žiūrovų, bet pirmiausiai 
todėl, kad sugebėjo išleisti pirmąjį didžiulį Lietuvos istorijos tomą 
(Edvardas Gudavičius. Lietuvos istorija nuo seniausių laikų iki 1569 
metų. Vilnius. Lietuvos rašytojų sąjungos leidykla. 1999, P. 663) iš 
publikai pažadėto tritomio. Šešetą metų spaustuvės mašinų link ar- 
tėjusi knyga — pagaliau pasiekė skaitytoją ir, regis, privers ne vieną 
atsisakyti grybavimo ir praleisti porą savaičių laisvalaikio su knyga 
rankoje. Knygos parašymo idėją iškėlė ir finansiškai projektą parė- 
mė Akademinio skautų sąjūdžio Vydūno fondas Čikagoje, likęs išti- 
kimas savo veiklos priesakams ir suvaidinęs neeilinį korporatyvaus 
mecenato vaidmenį. Dabartinio skurdaus mokslo finansavimo Lie- 
tuvoje fone - tai iškilus ir pamokantis pavyzdys. Knygos, ypač isto- 
tinės, tamsumas prašalina. Ypač politikų. 

Neabejotina, kad pasirodęs veikalas - tai išties jubiliejaus ver- 
ta dovana istorijai. Tai lietuvių istoriografijos vasara, leidžianti 
džiaugtis jos vaisiais visiems, bandantiems žvelgti pro laiko mig- 
las į praeities gelmę, padedanti jaustis geriau net tada, kada nėra 
viskas tvarkoj. 


Knygos pasirodymas - didelė šventė ir didelis darbas leidyklai, 
kuri nori nenori yra verslo institucija. Rinkos ir marketingo taisyk- 
lės reikalauja eksponuoti savo prekės unikalumą, parodyti, kad siū- 
loma tai, ko dar niekad nebuvo: atkūrus nepriklausomybę, pirmą 
kartą pradedamas leisti išsamus Lietuvos istorijos veikalas... (663 p.). 
Tačiau dabar, bevartinėjant per paskutinį dešimtmetį išleistas isto- 
tijos knygas, norėtųsi išvengti pirmojo komercinio aido ir žvilgtelėti 
ten, kur slypi paties istoriko Edvardo Gudavičiaus intencijos ir po- 
žiūris į savo darbo kontekstą, savo darbo rinką. O jis mato, regis, 
svarbiausią dabarties lietuvių istoriografijos savybę: parašyti savo ša- 
lies istoriją nėra paprasta, bijojau, kad pritrūksiu laiko, be to, reikės aprašy- 
H tuos laikotarpius, kurių nežinau. Akis badė garbiojo Z. Ivinskio pavyz- 
dys, kuris, sunkiai gyvendamas ir dar sunkiau dirbdamas, vis dėlto šio 
darbo ėmėsi ir paliko geriausią Lietuvos istorijos sintezę iki Vytauto 
Didžiojo mirties. Jau imdamasis plunksnos E. Gudavičius suprato 
nebūsiąs nei pirmasis, nei tuo labiau vienintelis dabarties istori- 
kas, užsiimantis tokiu darbu. Dar daugiau, jis matė tokios situa- 
cijos privalumą. Mane padrąsino tai, - rašo jis Pabaigos žodyje, - 
kad žinojau nebūsiąs vienintelis toks bandytojas. Iš tikrųjų, jau 
pasirodė keli Lietuvos istorijos vadovėliai. Antro leidimo susi- 
laukė J. ir Z. Kiaupų ir A. Kuncevičiaus Lietuvos istorija iki 1795 m. 
Netrukus išeis A. Bumblausko Didžiosios Lietuvos Kunigaikštys- 
tės istorija (646 p.). 

Autorius iš pat pradžių, regis, užčiuopė svarbiausią aplinkybę, 
kuri Lietuvos istorijos moksle išties susiklostė pirmąjį kartą. Kas tu- 
rima omenyje? Pirmą kartą Lietuvos istoriografijos istorijoje mes su- 
siduriame su itin palankia situacija, kuomet vienu metu rodosi ke- 
lios Lietuvos istorijos, keli sintetiniai kursai. Rašydamas savojo isto- 
rinio pasakojimo pirmąjį tomą E.Gudavičius dar nežinojo, kad jau 
kelerius metus leidėjų dėmesio laukė VDU Lietuvos istorijos kated- 
ros vedėjo doc. Antano Kulakausko Lietuvos istorija nuo 1795 m. iki 
šių dienų. Dabartiniu metu Vagos leidykla ketina ją išleisti, kartu su 
jau minėtos A. Kuncevičiaus, J. ir Z. Kiaupų istorijos trečiąja laida. 
Susidarys gana homogeniškas ir pakankamai kompaktiškas dvito- 
mis. Tai išties bus pirma po nepriklausomybės atgavimo visą Lietu- 
vos praeitį aprašanti istorija. Pagaliau paminėtina ir Lenkijoje lietu- 
viškai pasirodęs prof. Broniaus Makausko Lietuvos istorijos vado- 
vėlis, kuris, nors ir skirtas daugiau Lenkijos lietuvių auditorijai, yra 
prieinamas mūsų skaitytojui. Pastaraisiais dviem atvejais itin svar- 
bu pabrėžti, jog atidengiamas pačios naujausios praeities - sakytu- 
me čia pat už dabarties slenksčio atsidūrusios - klodas, kuris la- 
biausiai atgraso istorikus nepatogumais, gresiančiais iš gyvųjų ne- 
tolimos praeities aktorių bei liudininkų pusės. 

Taigi unikali yra pati situacija, kuri šiuo metu klostosi Lietuvos 
istorijos rinkoje. Atsiranda tai, kas yra itin būdinga šiuolaikiniam 
vakarietiškam istorijos mokslui. T. y. ypatingai svarbus akademinių 
mokyklų, vienu ir tuo pačiu metu skirtingais metodais tiriančių ir 
skirtingas interpretacijas bei išvadas apie tuos pačius istorijos reiš- 
kinius darančių, buvimas. Lietuvos istorija gi iki pat nesenų laikų 
buvo suvokiama labai linijiškai arba plokščiai; t. y. bendrųjų kursų 
arba sintetinių tautos ir valstybės veikalų pasirodė nedaug, jie tar- 
tum ėjo vienas po kito, naujesnis paneigdamas arba pataisydamas 
senąjį bent trumpam pretenduodavo būti vienvaldžiu galutinės tie- 
sos apie Lietuvos praeitį sakytoju. Štai šio amžiaus 3-iąjį dešimtmetį 
trumpai blykstelėjo A. Aleknos Lietuvos istorija, po to jau ilgesniam 
laikui tą funkciją perėmė A. Šapokos redaguotas bendrasis Lietuvos 

istorijos kursas. Vargu ar anuomet apie jį susispietęs jaunųjų istori- 
kų būrelis galėjo patikėti, kad kone pusamžį jų mikliai parašytas 
veikalas bus parankinė knyga istorija besidomintiems skaitytojams. 
Sumanytas jis buvo kaip vadovėlis reformuotai gimnazijai, o jo pa- 
sirodymas prieškaryję anaiptol nebuvo vienareikšmiškai sutiktas 
profesionalų. Viešai abejojo jos verte ir kvalifikacija Augustinas Ja- 
nulaitis, apgailestavo dėl kai kurių to veikalo dalių silpnumo My- 
kolas Biržiška, o Zenonas Ivinskis po kelerių metų Lietuvių istorio- 
grafijai formulavo uždavinį pasigaminti platesnį sisteminį kursą, tar- 
tum A. Šapokos vadovauto kolektyvinio darbo nė nebūtų buvę. Bet, 
nepaisant to, po pusamžio buvo įmanoma išleisti ir parduoti kelis 
šimtus tūkstančių knygos tiražą... 

Vienos istorijos, vienos tiesos sindromas, sukeltas silpnai išvys- 
tytos istoriografijos skurdo, yra pavojingas dalykas. Pokaryje sovie- 
tinės Lietuvos oficiali istorija dar labiau paryškino vienos tiesos tei- 
sėtumą. Prie jos pozityviai ar negatyviai buvo prikaustomi visi, ieš- 
koję atsparos Lietuvos praeityje. Gi išeivijoje tęsė savo išskirtinę eg- 
zistenciją minėtas A. Šapokos ir kt. veikalas. Linijinis istorinio laiko 
supratimas, be abejonės, labai stabdo istorinės sąmonės moderniza- 
ciją. Pripažintas, sankcionuotas, oficiozinis, vienintelis Lietuvos is- 
torijos kursas buvo suvokiamas beveik sakrališkai, kaip Biblija. Da- 
bar jau galima sakyti, kad po E. Gudavičiaus knygos pasirodymo 
mūsų visuomenė gali pradėti vaduotis iš uždaro praeities narvo ir 
mokytis istorijos taip, kaip seniai daroma civilizuotose Vakarų šaly- 
se, kur per vienerius metus pasirodo net ne viena savosios istorijos 
versija, kur ieškomos ne šventos ir vienintelės tiesos, o į istoriją žvel- 
giama su nuostaba ir žavesiu, ieškoma interpretacijų patrauklumo, 
stiliaus ir žanro privalumų, estetinės žaismės. Ten, skirtingai negu 
pas mus, į bediskutuojančių istorikų kompaniją žiūrima kaip į 
koridą: galvojama apie kovos estetiką, o ne apie bifšteksą, pa- 
ruoštą iš nukauto jaučio. Todėl sakyčiau: kuo daugiau istorijų, 
tuo labiau istorijos mokslas ir istorikai atsiduria ten, kur turėtų 
būti. Prie rimtai ir kasdien dirbančiųjų, o ne pranašaujančiųjų. 

Tai padeda daugiau galvoti apie ateitį, nebūtinai viską matuo- 
jant istorijos slankmačiu. 


Kas pasakytina apie E. Gudavičiaus Lietuvos istorijos tomą? Kuo 
jo pasakojimas skiriasi nuo jau girdėtų, kuo jo interpretacijos pat- 
rauklios, vaisingos ir įtaigios? Manau, į tuos klausimus turės atsaki- 
nėti istoriografijos istorijos tyrinėtojai. Čia galima pasakyti tik kelis 
bendrus dalykus. 

Pirmiausia, apie faktų ir interpretacijų santykius. Tai itin kietas 
istorijos teorijos riešutas, kurio skaldytojai yra išsibarstę labai pla- 
čiai. Paėmus bet kokį istorijos veikalą, pirmiausiai norisi prisiminti 
garsaus britų istoriko Edvardo Halletto Carro, kurio knyga Kas yra 
istorija pagaliau pasirodė ir lietuviškai, patarimą: 

Pirmiausiai mes niekad nesužinosime „grynų“ istorijos faktų, nes gry- 
nu pavidalu jie neegzistuoja ir negali egzistuoti, - faktai visada pereina per 
įvykių stebėtojo prizmę. Vadinasi, į rankas paėmę istorijos darbą, pirmiau- 
siai turėtume pasidomėti ne faktais, kuriais jis paremtas, o jį rašiusiu isto- 
riku. (...) istorikas turi atkurti įvykius savo vaizduotėje, lyg būtų veikian- 
tis personažas, o skaitytojas savo ruožtu turi atkurti tai, kas dedasi istoriko 
galvoje. Susipažinkite su istoriku ir tada imkitės studijuoti faktus. Juk tai 
nėra labai sudėtinga. (E. H. Carr. Kas yra istorija? Vilnius. Vaga. 1999. 
P. 22-23). 

Tad pristatant naująją Lietuvos istoriją ir paliekant ją skaityti nes- 
kubant, norisi tarti kelis žodžius apie E. Gudavičių. 

Kaunietis, aušrokas (baigė Aušros gimnaziją Kaune), neeilinių 
gabumų, pradėjęs savo profesinį kelią konstruktorių biure, jis pasu- 
ko istorijos tyrimų link jau gerai žinodamas, ko iš jų nori. Beveik 
visą tyrinėtojo laiką praleido Lietuvos istorijos institute, tuo pačiu 
metu dėstydamas Vilniaus universitete, vėliau - po atkūrimo -ir VDU 
istorikams. Sovietiniame darbo raudonosios vėliavos universitete jis 

buvo tas itin retas šviesulys, kurio paskaitos istorijos studentų audi- 
torijoje sukeldavo audringas ovacijas. Dėmesingas savo mokinių va- 
dovas, vedlys pradžiamokslių labirinte. 

Nepaprastai gera atmintis, labai specifiška erudicija, konstruk- 
tyvi logika ir - kas svarbiausia - audringa vaizduotė nuostabiai til- 
po vieno intelekto erdvėje. Jo istorinėse interpretacijose visa tai duo- 
dasi atpažįstama. Čia ir griežtose, net kampuotose socialinėse konst- 
rukcijose veikia gyvi žmonės, daug kas nuo jų veiksmų priklauso. 

Dar viena dėmesio verta savybė. Tai ryžtas ir intelektinė drąsa. 
Juk net bendruosius istorijos kursus dabartiniais laikais linkstama 
rašyti, susispietus autorių grupėms. Taip specializuotas tyrinėtojas 
jaučiasi saugiau ir jaukiau. Sovietmetyje net nebuvo galima įsivaiz- 
duoti, kad akademinio Lietuvos istorijos kurso gali imtis vienas au- 
torius. Pabandė tą, kaip minėta, Z. Ivinskis, atsidūręs emigracijoje. 
Tačiau tik pradėjo savo planuotą penkiatomį. Pradėdamas jis tarsi 
pabandė įvykdyti savo paties prieškaryje keltą lietuvių istoriografi- 
jos uždavinį: 

Rimtas mūsų istorijos uždavinys yra sau pasigaminti platesnį sistemi- 
nį kursą. Klaidinga pažiūra, kad tik prirašius daug monografijų, lyg kokių 
plytelių statiniui - būtų galima statyti Lietuvos istorijos rūmas. Visi di- 
dieji ir tautiškieji istorikai buvo pradėję nuo sisteminių kursų. Palackis, 
Narbutas, Voigtas, net mūsų Daukantas rašė istorijos kursus, kurių mes 
nedrįstume rašyti. Tiesa, gali būti daug nukrypimų, netobulybių, bet tada 
būtų kitiems rimčiausia proga papildyti, atitaisyti... 

Profesoriaus Edvardo Gudavičiaus drąsa sulyginta su didžiųjų 
praeities istorikų ryžtu. Duok Dieve jam sėkmės, sveikatos ir stipry- 
bės užbaigiant pradėtuosius darbus. 

INTELEKTUALINIO NERIMO PRIEPLAUKA 


Liepos 27-osios sutema atslinko besėdint senosios Bostono prieplau- 
kos bare. Pro langus vidun plaukė dangoraižių šviesos, ištaškytos 
vandens paviršiuje tarp jachtų. Tylus bliuzas derinosi prie baldų ir 
nuotaikos. Baigėsi pirmoji AABS (Association for Advancement of 
Baltic Studies) konferencijos darbo diena. Buvome keturiese. Trys 
seni santariečiai: Violeta Kelertienė ir Ilona Maziliauskienė - abi li- 
teratūros profesorės - ir medicinos daktaras Edvardas Kaminskas. 
Jei kas būtų klausęs, save būčiau pavadines nauju santariečiu, kuris 
1991 m. rudenį Lemonto konferencijoje pritapo prie Santaros — Švie- 
s0s. Bet niekam tai nerūpėjo. Kalbėjomės padrikai. Apie bostoniškę 
aristokratiją, senąją Northside architektūrą, restoranų kainas, apie Lie- 
tuvos dešniuosius ir kairiuosius. Galvojome greičiausiai apie tą pa- 
tį. Prieš kelias dienas Vilniuje mirė profesorius Vytautas Kavolis - 
Santaros - Šviesos spiritus movens. Rytojaus dieną Vilniuje, Antakal- 
nio kapinėse, turėjo įvykti jo laidotuvės. 

E. Kaminskas buvo vakarienės šeimininkas. Jis apmokėjo sąskai- 
tą. Išėjus lauk ir negirdint moterims, jis tarė: Jau daug metų esam pa- 
žįstami su Violeta ir Ilona, bet dar niekad jų nevaišinau... Pagalvojau, 
kad ten, iš kur esu atvažiavęs, kur visi - arba giminės, arba susipy- 
kę, vargu ar kas nors galėtų taip prisiminti. Lietuvoje yra nedidelių 
bičiulių grupių, kurios ištvėrė kartu keliasdešimt metų. Bet kad ko- 
ne šimtinė skirtingų profesijų ir net skirtingo amžiaus žmonių, iš- 
sibarsčiusių jei ne po visą pasaulį, tai bent kelių tūkstančių mylių 

atstumu, išsaugotų patiklią pažintį ir dar sugebėtų prisiminti tokias 
aplinkybes, kurias paminėjo Kaminskas - tai neįmanoma. O gal tai 
esminis Santaros bruožas? Kavolis savo straipsnyje Sistemų griuvė- 
siai, gyvenimo impresijos (Santara-Šviesa. 25 metų sukaktuvinis leidinys. 
Chicago, 1979) taip ją apibūdino: 

Kitus ugdyti santariečiai apskritai nebuvo linkę, nes galvojo, kad 
kiekvienas žmogus, kuriuo verta domėtis, pats iš savęs ieško gyvenimo ir 
galvojimo būdo, atitinkančio jo specifiniam charakteriui ir jo, patirčiai susi- 
kaupiant, vis gilėjančiam savojo likimo pajutimui. Organizacija todėl 
buvo jaučiama ne kaip aparatas, perdirbąs jaunuolišką žaliavą į grupinėi 
programai priimtinus modelius, bet kaip ieškančiųjų draugystė, 
skirtingų ieškojimų susikirtime intensyviau išryškinanti, kas kiekvenam 
buvo jo paties (ar jos pačios) kelionė, nors reikšminga ir neužmirštama ir 
kitiems. (p.26). 

Lynojo kaip Klaipėdoje. Prisiminiau paskutiniąją Kavolio paskaitą 
Anykščiuose birželio 21 d., penktadienį. Apie pasitikėjimą - būčiau ją 
pavadinęs sutrumpintai. Tai buvo antryt po konferencijos sesijos Vil- 
niuje, Gamtos fakulteto salėje - nesantarietiškai didelėje ir nejaukio- 
je. Pirmoji diena ėjosi nelabai sklandžiai. Ypač stebint nuo pirminin- 
kaujančio stalelio. Nepaisant pastangų sušildyti diskusiją, mėgini- 
mų grąžinti jai tradicinį kritinį žaismą, tvyrojo kažkokia įtampa. Ma- 
čiau Kavolį tuo metu, kai Kazys Saja pareikalavo susirinkusiųjų vie- 
šai pasakyti, ar jie ne su bolševikais, kuriems, anot jo, prieš ketvertą 
metų Saritara padėjusi ateiti į valdžią seime. Kavolis kažką užsiraši- 
nėjo. Nesimatė, kad būtų labai susijaudinęs. Tada Vilniuje per pietų 
pertrauką netikėtai pasimečiau. Visi išsiskirtė kas kur lyg užmiršę, 
kad įdomiausi pokalbiai mezgasi per pertraukas. Reikėjo su Kavo- 
liu aptarti istorijos daktaro disertacijos gynimo komiteto posėdžio, 
kuris turėjo įvykti pirmadienį, birželio 24 d., Kaune, Vytauto Didžiojo 
Universiteto salėje, reikalus. Padariau tai rytojaus dieną Anykščiuose, 
prieš Kavolio paskaitą. Tačiau į Kauną jis neatvažiavo. Blogai jautė- 
si. Kalbėjom vidudienį telefonu. Paprašiau, kad faksu atsiųstų savo 
atsiliepimą. Gavom jį vėliau, jau įpusėjus disertacijos gynimui. 

Profesoriaus nuomone istorikės Dalios Marcinkevičienės disertacija 
Lietuvių šeimos modernėjimas 1863-1914 m. buvo parašyta moderniš- 
kai ir kvalifikuotai. Tarp 15.00 ir 17.30 val. Marcinkevičienė apgynė 
disertaciją. Ji tapo paskutine istorijos daktare, kurios komitete buvo 
Kavolis. Darbo tekste liko pastebimi profesoriaus konsultacijų pėd- 
sakai. 17.30-18.30 val pasakyti sveikinimai ir pakelta taurė šampa- 
no. Buvau sumanęs Kavoliui paskambinti telefonu ir papasakoti, kaip 
viskas vyko. Pamiršau bekraudamas kelionei daiktus. Kitą dieną 7.30 
turėjau būti Vilniaus aerouoste. Po dienos Bostone sužinojau, kad 
jis mirė 24-sios naktį. 


Jau pernai po antros konferencijos Lietuvoje buvau pasižadėjęs 
Santakai papasakoti arba parašyti apie Santarą-Šviesą. Interviu ne- 
pavyko. Rašymui neradau laiko. Šiemet, dar prieš prasidedant kon- 
ferencijai, man priminė pažadą. Neatsisakiau. Jau buvau sugalvo- 
jęs, ką ir kaip parašysiu. Santara-Šviesa — tai Kavolis ir K?. Visi taip 
šnekėjo. Negalėjo būti Santaros ir Metmenų be Kavolio - tai irgi vi- 
siems žinoma. Dabar visa tai skamba kaip sakiniai, nukalti specia- 
liai nekrologui. Dabar tai gali atrodyti pernelyg sentimentaliai, per- 
nelyg atvirai. Metmenys neskelbtų tokio rašinio. Per daug nuoširdu- 
mo agresijos, pasakytų Kavolis. 

Kita vertus, apie šią išeivijos organizaciją yra rašyta. Turiu minty 
keletą enciklopedinių straipsnių, vieną knygą ir šiek tiek egzotiškai 
prieštaringą publikaciją, kuri jos sudarytojo KGB generolo majoro 
G.Vaigausko buvo pavadinta Lietuvių nacionalistų kenkėjiška veikla ir 
kova su ja. Pastaroji 1986 m. buvo išleista Maskvoje rusiškai. Jos ver- 
timas, kad ir nelabai kvalifikuotai parengtas žurnalo Laisvės kovų 
archyvas leidėjų, taip pat yra įdomus šaltinis prieštaringiems Sarta- 
'08-Šviesos vertinimams atskleisti. 

Jos įkūrimas siekia 6 deš. pradžią. 1951 m. JAV įsikūrusioje Lietu- 
vių studentų sąjungoje greitai išryškėjo skilimas tarp ateitininkų ir taip 
vadinamų nepriklausomųjų. Pirmieji tuomet jau buvo pasiekę tam 
tikro organizacinio konsolidavimosi, atkurdami iš Lietuvos ir DP 
stovyklų atsigabentus ryšius. Antrųjų ryšys užsimezgė jų bendra- 
me darbe besikuriančioje Studentų Sąjungoje. 1953 m. Niujorke 
įvyksta Nepriklausomųjų studentų suvažiavimas. Išrenkamas sek- 
retoriatas (V. Kavolis, J. Bilėnas, D. Devenytė, E. Gureckas), kuriam 
pavedama koordinuoti tuo metu vienuolikoje vietovių esančius ne- 
priklausomųjų studentų branduolius. 

1954 m. rugsėjo 8-10 d.d. Juozo Bačiūno Tabor Farmoje, Sodus, 
Mičigano valstijoje, nepriklausomieji persiorganizavo į Lietuvių Stu- 
dentų Santarą. Pirmosios centro valdybos nariais buvo išrinkti V.Ka- 
volis, J. Šmulkštys, Z. Rekašius, L. Sabaliūnas ir S. Šimolūnas - be- 
veik visi tapę vėliau skirtingų JAV universitetų profesoriais, Statute 
buvo suformuluoti ir svarbiausi naujos draugijos tikslai: 

1. Suburti tautiniai demokratinio nusistatymo lietuvius studen- 
tus aktyvioje kovoje dėl laisvės; 2. Stiprinti lietuvių akademikų tar- 
pe tautinį sąmoningumą ir kelti kovos dvasią; 3. Organizuoti lietu- 
vių studentijos kovą prieš komunizmą, kaip totalinį žmogaus pa- 
vergėją; 4. Kovoti už minties ir žodžio laisvę ir organizuotai priešin- 
tis prieš asmens teisių paneigmą tautinėje ir tarptautinėje plotmėje; 
5. Asmens sąžinės laisvę remti krikščioniškosios bei humanistinės 
moralės principais; 6. Ugdyti Santaros narių tarpe visuomeninį su- 
sipratimą ir visur skleisti humaniškumo dvasią; 7. Statyti gaires iš- 
laisvintos Lietuvos ūkiniam, socialiniam, kultūriniam ir politiniam 
atkūrimui; 8. Vienyti laisvės principu paremtas lietuvių akademi- 
nes organizacijas, siekiant jų veiklos koordinacijos bendra kryptimi 
dėl Žmogaus, tautos ir Valstybės laisvės. 

Tokie tikslai įtakojo ir santykius su kitomis išeivijos organi- 
zacijomis. Santaros renginiai buvo atviri tiems, kurie priklausė ki- 
toms draugijoms ar susivienijimams. O štai kitiems - ateitininkams 
ar akademiniams skautams — dažniausiai nepatikdavo, kuomet jų 

nariai dalyvaudavo santariečių sueigose. Keleto buvusių skautų veik- 
la buvo suspenduota. Štai sykį Yale universitete mediciną studija- 
vęs Edvardas Kaminskas, kuris tuo metu priklausė akademiniams 
skautams, buvo pakviestas netolimo Harvardo sociologijos studen- 
to Kavolio pirmininkauti vienam iš santariečių susirinkimų, vyku- 
sių Niujorke. Kaminskas prisiminė, kad pasakius, jis nesąs santarie- 
tis, Kavolis neabejodamas atkirto: Tai dar gėriau... 

Laikas bėgo bręstant studentiškam sąjūdžiui, išsaugant į intelek- 
tualiai brandų, elitarinį akademinį junginį. Vis daugiau imamasi to- 
liaregiškų kultūrinių sumanymų, vis mažiau tuščiai politikuojama. 
Tarp kitų išeivijos organizacijų ji išsiskyrė savo liberalumu. Dabar, 
po keletos metų nesėkmingo lietuviško liberalizmo ieškojimo kas- 
dieninės politikos labirintuose, nėra paprasta trumpai pasakyti, kaip 
formavosi tas santariečių liberalizmas. Tikra tik tai, kad jis mažai 
turi bendro su dabartine Lietuvos liberalų sąjungos veikla. Ameri- 
koje 6 dešimtmečio viduryje buvo gana aišku, apie ką eina kalba: 

— Mes tikime žmogaus laisve, kaip pagrindine sąlyga pačiam kurti 
savo gyvenymo prasmę. Individo laisvė remiasi jo pasiryžimu plačiai atsi- 
vert ir stengtis ir kitus atverti visiems dvasiniams pasauliams, iš anksto 
neatmetant nei vieno. Išplaukia tai, ką žmogaus tikėjimu galima vadinti, 
tik iš nuoširdaus susipažinimo su visomis vertybėmis ir pasirinkimo savy- 
jų. Šitokį žmogaus kritinį atvirumą visom vertybė, beieškant sau įtikina- 
miausią, vadiname savo liberalumu. (Santara-Šviesa, p.16) 

Žinoma, toks sofistikuotas apibrėžimas talpino labai daug. 
1957 m. jaunųjų liberalų gavosena net buvo bandoma tirti anke- 
tavimo būdu. Išaiškėjo, kad tarp santariečių yra trijų liberalizmo 
srovių - humanistinės, klasikinės ir socialinės — atstovų. Tai dirgino 
konservatyviosios išeivijos vaizduotę, nors tuo pat metu kai kurie 
katalikiškos orientacijos autoriai buvo labai tolerantiški. 1957 m. lie- 
pos mėn. Į laisvę numeryje V.Vardys taip parašė: 

Į „Santarą“... tebežiūriu kaip į reikšmingą bandymą apjungti liberalig- 
ją studentiją, tebetikėdamas, kad Dievui padedant ir santariečių vadų 
išminčiai diktuojant, „Sautaroje“ galutinai susiformavęs liberalizmas 
išsiteks lietuviškojoje krikščioniškosios kultūros tradicijoje... 

Santariečių draugija plėtėsi. Natūraliai suartėta su Didžiojoje 
Britanijoje veikusia liberalia organizacija Lietuvių rezistentų santar- 
ve, kurios orbitoje sukosi mokslo ir meno veikėjai Mykolas Biržiška, 
Fabijonas Neveravičius, Algirdas Julius Greimas. 1957 m. atradus 
idėjinius ir programinius tapatumus su kiek vyresne Šviesa, įsikūru- 
sia kaip akademinio jaunimo sąjūdis 1946 m. Tiubingene, o Ameri- 
koje tapusia kultūrine organizacija, buvo sukurta Santaros-Šviesos 
federacija. 

Išbandytos visokios veiklos priemonės. Buvo renkami parašai po 
politiniais pareiškimais, rengiamos parodos įvairiose Amerikos 
vietose, organizuojamas Gyvosios Lietuvybės mėnesis, regioniniai są- 
skrydžiai. Be jokios abejonės didžiausią rezonansą sukeldavo Tabor 
Farmos rugsėjinės konferencijos. Tarp paskaitininkų būdavo išsiski- 
tiantys Juozas Girnius, Jonas Mekas, Marija Gimbutienė, Vincas 
Trumpa. Iš Paryžiaus pasirodydavo Algirdas Julius Greimas ir Ži- 
buntas Mikšys. Lankėsi Stasys Lozoraitis junioras. Skirtingo amžiaus 
ir skirtingų orientacijų individualybės. Santariečiai imasi knygų ir 
žurnalo Metmenys leidybos, kiek vėliau atsiras Akiračiai - laisvojo 
žodžio mėnraštis. 


Dvidešimtpenkmečio proga išleistos knygos pratarmėje jaunosios 
kartos išeivijos istorikas Romas Misiūnas (dabar — Lietuvos amba- 
sadorius Izraelyje) taip charakterizavo Santarg-Šviesą : 

Santara neaugo taip, kaip paprastai organizacijos stengiasi augti: di- 
dindamos narių skaičių, stiprindamos savo finansinį pajėgumą, keldamos 
savo vadovybės prestižą. Niekam niekad nepasiseks tiksliai suskaičiuoti ka- 
da kiek Santara turėjo narių. Santara beveik neturi organizacijose įprasto 
pavidalo vadovybės. (p. 5) 

Gal tokia amorfiška sandara - organizacija be organizacijos - ir 
elitinis intelektualumas lėmė, kurias išeivijos bei Lietuvos gyveni- 

mo sritis ir kokios orientacijos žmones ji įtakojo. Nuolat buvo siekia- 
ma sutelkti jaunųjų darbą, intelektualinės drąsos reikalaujantį ir ma- 
sėse nepopuliarų veikimą. Santaros įvaizdis visose ideologizuotuo- 
se, doktrinieriškuose, fanatizmo bruožų turinčiuose sluoksniuose vi- 
siškai priklausė nuo šitų savybių. 

Misų ypatingas dėmesys turėtų tekti tiem dalykam, kurių reikia civili- 
zuotam žmogui, bet kurie minioje nesuranda pakankamai atramos(...) Mes 
turime tapti nepopuliariųjų dalykų agentūra, nes tik pas mus yra pa- 
kankamai individualistų, kad susižavėtume tuo, kuo nesižavi minios, ir 
suprastume tai, kas neįprasta. — rašė Vytautas Kavolis 1959 m. kovo 
7d. Naujienose. 

Tačiau svarbiausias veiksnys, kuris formavo santariečių įvaizdį, 
buvo posūkis veidu į Lietuvą, įvykęs 7 deš. pabaigoje. Prahos pavasa- 
tis, komunistinio bloko braškėjimas, šiokia tokia nuojauta, kad oku- 
puotoje Lietuvoje, be sovietinio gyvenimo, yra šis tas tikrai autentiš- 
kai meniško, moksliško, paslėptai laisvo, pasyviai rezistenciško. Ki- 
tos išeivių grupuotės tuo metu laikėsi nuostatos, kad su okupuota 
Lietuva negalima palaikyti jokių ryšių. Tai buvo logiška, bet, saky- 
čiau, patogi ir didelių pastangų nereikalaujanti pozicija. Jei kraštas 
okupuotas, vadinasi visi - ir okupantai, ir okupuotieji yra vienodi. 
Santariečiai, sumažinę atvirą antikomunizmą savo deklaracijose, la- 
biau palinkę revizionizmo ir oportunizmo link (anot Liūto Mockūno, 
būtent tuo metu Kavolis pusiau juokais suformuluoja šūkį: Visų ša- 
lių oportunistai vienykitės!...), imasi kelionių į Lietuvą, bendradarbia- 
vimo ar net savotiško diplomatinio koketavimo su oficialiosios so- 
vietinės Lietuvos kultūros veikėjais. Lietuvoje slapčiomis pasirodo 
pirmieji Metmenų numeriai. 

Reakcija buvo labai prieštaringa. Konservatyvieji išeivijos 
sluoksniai apšaukė Santarg-Šviesą bolševikų tarnaite. Vlikininkai su 
K. Bobeliu priekyje buvo prie garsiausiai rėkiančių. Reorgai galėjo 
džiaugtis piketais ir vienu kitu išdaužtu langu patalpose, kur san- 
tariečiai rengė savo literatūrinius vakarus su svečiais iš okupuo- 
to krašto. (Žinojom, kas slepiasi po „Tėviškės“ draugijos iškaba, bet 

norint pasikviesti vieną padorų meno žinogų iš Lietuvos, reikėjo susitaiky- 
ti su tuo, kad saugurniečiai privers pakviesti vieną jų kandidatą - prisime- 
na vienas žymiausių Santaros emisarų Mockūnas.) 

Lietuvoje - priešingai. Generolo Vaigausko akimis - tai viena pa- 
vojingiausių išeivijos grupuočių. Savo brošiūroje, skirtoje saugumie- 
čiams praktikams, generolas Santarą-Šviesą pastatė į antrą vietą pa- 
gal pavojingumą po VLIK'o. Jis perspėjo: 

Užmaskuota antikomunistinė „Santaros-Šviesos“ veikla pavojinga tuo, 
kad ji grindžiama marksizmo-leninizmo revizija, pridengta psiaudosocia- 
listinias šūkiais. Federacijos ideologai - Kavolis, Rastenis, Trumpa - sukū- 
rė pseudofilosofinę „lietuviškojo liberalizmo“ teoriją, kuri visiškai sutampa 
su vakaruose egzistuojančiomis revizionistinėmis koncepcijomis. Manipu- 
liuodami „laisvės“, „asmenybės“, „individualizmo“, „revoliucijos“ kate- 
gorijomis, jie propaguoja“ moderniojo komunizmo“, „laisvosios demokra- 
tijos“ idėjas, siekdami įpiršti tarybiniams žmonėms „dialogą apie vakarų 
kultūrą“... Tačiau visas federacijos vadeivų antitarybiškumas atsiskleidžia 
jų teigime, kad „jie nekelia tiesioginio uždavinio kovoti su Tarybų valdžia, 
nes ji pasmerkta neišvengiamai žlugti“... (Lietuvių nacionalistų kenkėjiš- 
ka veikla ir kova su ja. V. P.11.) 

Žinoma, saugumiečiams buvo mieliau susidurti su primityviu 
priešininku. Nieko negalėjo būti maloniau už laimėtą operatyvinę kom- 
binaciją. Bet susidūrus su organizacija be organizacijos, kur net tikslus 
vadovaujančiųjų veikėjų sąrašas buvo neaiškus (nežinia — kur, ką 
infiltruoti) ir kuriai įtikti reikėjo labai aukštos intelektualinės kvali- 
fikacijos — tai tikrai nebuvo paprasta. 

Kaip rutuliojosi santariečių veikla žiūrint pro KGB generolo Vai- 
gausko akinius: 

„Santaros-Šviesos“ vaidmuo ir veikla pastebimai suaktyvėjo 8-e de- 
šimtmetyje, kai jos vadeivos pradėjo pasisakyti už JAV vyriausybės pa- 
skelbtą bendradarbiavimo tarp Rytų ir Vakarų politiką, atvėrusią galimybę 
bendrauti su Tarybų Lietuvos gyventojais. Pradžioje vadeivos slėpė savo 
tikrąjį ardomąjį tikslą — ideologiškai skverbtis į respubliką.(...) Padaugėjo 
emigrantų, jų tarpe iv „Santaros-Šviesos“ aktyvistų ir narių, atvažiuo- 

jančių į republiką. Išaugo susidomėjimas ir atvažiuojančiais į kapitalisti- 
nes šalis Tarybų Lietuvos gyventojais, ypač kūrybinės inteligentijos atsto- 
vais. (p.10) 

Galbūt labiau susipažinę su Lietuvos gyvenimu santariečiai bu- 
vo sunkiau mulkinami sovietinės demagogijos. Siekdami matyti pa- 
saulį ne baltai - juodą, o daugiaspalvį, niuansuotą, kuriame daug 
skirtingo intensyvumo pilkos spalvos, nereikalaudami iš homo s0- 
vieticus absoliutaus šventumo, santariečiai buvo bene tolerantiškiausi 
dainuojančios revoliucijos vertintojai, išvengę pigių liaupsių. Tai ne- 
buvo populiaru. Revoliucijos euforijos ir beretinio entuziazmo kli- 
mate nepopuliariųjų dalykų agentūra negalėjo sulaukti kitokio dėme- 
sio negu parodė Kazys Saja per paskutinį Santaros-Šviesos renginį 
Vilniuje. Visuomenėje, kurioje kiekvienas gali imti klausinėti: su kuo 
tu? koks tavo tikėjimas, kiek turi pinigų? - sunku tikėtis ko nors kito. 


Jaukiame savo namo salone S. Pleasant gatvėje Čikagoje buvęs 
„Santaros-Šviesos“ emisaras, Akiračių redaktorius Liūtas Mockūnas 
mėgsta sofistikuotai juokauti. Santara-Šviesa be humoro apskritai ne- 
įsivaizduotina. Neretai prie taurės gero konjako svarstant būsimus 
darbus, Liūtas retoriškai klausdavo: What's up, Doc? (Kas toliau, Dak- 
tare?) Jis turėdavo mintyje Vytautą Kavolį. Kas toliau? Kas toliau, 
Santara? - dabar norisi klausti be humoro. 


Boston —- Kaunas 
Kauno diena. 1996 07 26 

Bet praturtėti, apgaudinėjant žmones, iš 
palūkanų susikrauti visą savo lobį - ko toks 
gėrybių kaupimas neteršia, kieno doros sąži- 
nės negraužia? 

(Valiūnas S. Ant marių krašto. V. 1976. P. 181.) 


Šio rašinio tikslas nėra grynai akademinis. Jis perdėm poleminis. Mat 
tam tikra prasme jis siejasi su dalykais, kurie jau tapo kone kasdie- 
nine laikraščių tema. Sąlyginai pavadinkime tai visuomenine dra- 
ma. Jos veikėjai dvejopi. Tai tūkstančiai savo varganas santaupas 
praradusių ir dešimtys tuo pasinaudojusių personažų. Neabejotinai 
jie yra rimti publicistinės ir politinės scenos subjektai. (Jei greta kitų 
fizinių ir juridinių asmenų įrašytume dar vieną - mūsų valstybę, 
sovietmetyje disponavusią šimtų tūkstančių savo piliečių indėliais 
taupkasėse, tuomet šios dramos veikėjų skaičių vertėtų dar kelis- 
kart padauginti.) Tokią apverktiną būseną, kurioje, vietos po saule 
beieškant, į vieną susimaišo moralumo ilgesys, lygybės iliuzija, gob- 
šumas, savanaudiškumas, apgaulė, nevaldomas pavydas, artimo 
meilė ir neapykanta - visa tai išgyveno dauguma civilizuotų tautų. 
Tačiau panašios nelaimės išgyvenimai gimdė nevienodą mitologiją 
bei retoriką, ugdė savitus refleksus ir elgsenas, įtvirtino skirtingus 
tiesos ir kaltininkų ieškojimo būdus. Šio amžiaus 3-4 dešimtmečių 
sandūros ekonominė krizė JAV privertė nušokti nuo dangoraižio ne 
vieną bankininką ir ne vieną indėlininką. Krizė kaip giltinė juos su- 
lygino. Tuomet greta kitų kaltyjų iškilo bene svarbiausias neigiamas 
personažas - laukinė kapitalizmo prigimtis. Personažas, kuris sce- 
noje pats nenusižudo ir niekas nenušauna jo tėvo, nes jis visiškas 
našlaitis. Ta patirtis įgalino JAV visuomenę atsisakyti daugelio tra- 
dicinių įvaizdžių bei laisvių, kad pasuktų link naujosios ekonomi- 

nės tvarkos (F. Ruzvelto new deal). Iš sovietinio socializmo pereinant 
įnežinia kokią post — soc - kapitalizmo būseną, senosios mūsų visuo- 
menės patirtys neišvengiamai praranda bet kokią pozityvią reikš- 
mę. Vaizdžiai tariant, mūsų teatro scena yra tiesiog prisigrūdusi no- 
rinčių Žaisti lietuvišką pokerį masuotės dalyvių, kurie nuoširdžiai 
tiki, kad laimėjusieji gaus grynais, o pralaimėjusiems kompensacijas 
mokės kas nors kitas. Kad ir kaip būtų keista, šitokia valstybiškai - 
socialistinė inercija yra tiesiog aukso gysla lengvo pelno ieškotojams. 
Kita vertus, naujoji mūsų verslininkų generacija, regis, gerokai 
anksčiau už pasyvius masuotės veikėjus supranta, kad šioje dramo- 
jerizikuoja visi, o pralaimėjusiųjų fortūna nelaukia. Atkreiptinas dė- 
mesys į tai, kad mūsų verslo istorijoje (kaip ir JAV krizėje) jau yra 
pralošusių ir nusižudžiusių biznierių, bet dar neteko girdėti apie ieš- 
kojimą savos kaltės (irgi kaip JAV krizėje) tarp savąsias pokerio par- 
tijas pralošusių indėlininkų. Gink Dieve, nesakau, kad savižudybių 
Lietuvoje stinga, bet norisi samprotauti apie personalinės atsako- 
mybės už savo veiksmus būtinumą. 

Taigi tiesiogine prasme šiame rašinyje mus domina tokie visuo- 
menės mentaliniai reiškiniai, kurie galėtų pasidaryti rimtų akade- 
minių kultūrologinių studijų objektu. Dar daugiau: būtų gerai, kad 
taip atsitiktų. Specifiniai visuomenės elgsenos, vertybių hierarchi- 
jos, turtingumo ir lygybės įvaizdžiai turi savo priežastis ir savo isto- 
tiją, kuri verta atskirų tyrinėjimų. Prie vakarietiškos istorinės litera- 
tūros labiau pripratusiam skaitytojui tai gali priminti ir vertybių, 
mentaliteto arba psichoistorijos interesus. Kodėl? Taip verčia mąs- 
tyti patys čia keliami klausimai: kodėl lietuvių kultūroje - prade- 
dant folkloru ir baigiant literatūrine tradicija - suformuotas toks ne- 
igiamas verslo žmogaus arba pirklio, ypač turtingo, įvaizdis? Kodėl 
iki šiolei tautinio pavydo arenoje turtuolis pasirodo tik apsivilkęs 
mafijozo ar Franko Krukelio kostiumais, simbolizuojančiais arba 
paniekinančią baimę, arba pavydžią pajuoką? Kodėl neabejojant, 
kad ekonominė pažanga yra vertybė ir garantija tokiai laisvei, 
kokia yra galima dvidešimtą amžių palydint, į teigiamų herojų 

gretą neatsistoja turtuolis? Atrodo neginčytina, kad dabartyje tur- 
tas nėra laikomas blogybe. Bet turtingo žmogaus teigiamas (arba 
bentjau neutralus) įvaizdis vis dar negali būti sukurtas, papildomai 
neįrodinėjant opinijai, kad jis ne vagis ar mafijozas. Skirtingai nuo 
paprasto skurdžiaus, jam reikia nuolat įrodinėti, kad jis yra turtin- 
gas todėl, kad išsilavinęs, gabus, kad dirba 20 valandų per parą, 
negeria ir nepaleistuvauja, eikvodamas sunkiai gautą pelną, ir net 
susimoka valstybinius mokesčius. Jis turi beviltiškai įrodinėti, kad, 
be viso to - nuolat rizikuoja ir kad iki šiolei jam sekasi. Tokių nėra - 
iškart reaguoja lietuviška visuomenė. Kultūrologas ar sociologas, is- 
torikas ar kuris kitas tyrinėtojas nėra toks laimingas. Jam nieko ne- 
gali būti aišku be įrodymų. Iš kur mes žinome, kiek kokių mūsų 
yra? Iš masinės informacijos priemonių, operuojančių pavyzdžiais? 
Betgi pavyzdžiais galima įrodyti ką tiktai nori. Pavyzdžiai nevisad 
atspindi reiškinių prigimtį. Tai, kas su mumis vyksta, nėra visiškai 
akivaizdu ir visiškai aišku. Skaudant paširdžiuose - ieškom gydy- 
tojo. Bet paprastose situacijose nesusivaldant - dar neieškome psi- 
chologo. Kartais atrodo, kad specialaus pasirengimo opinija nerei- 
kalauja ten, kur jis yra labiausiai reikalingas. Ypač politikoje. O tyti- 
nėtojas privalo aiškintis, kas slypi po tariamo aiškumo uždanga. Ar 
tai yra kažkas iš šalies (Vakarų įtaka), ar paveldas, sumaišęs savyje 
viduramžių krikščionio, baudžiavinio valstiečio ir komunizmo sta- 
tytojo refleksus bei nuotaikas? | 


Prie knygų: kas yra Morelis? 


Būtina iškart pripažinti, kad šių samprotavimų žanras tam tikra pras- 
me yra pasiskolintas iš Ričardo Gavelio Respublikoje publikuoto 
straipsnių ciklo Knygų skaitytojų kampelis. (Esu nuoširdžiai įsitiki- 
nęs, kad daugelis minėto autoriaus vaizdžiai išpreparuotų proble- 

mų yra vertos rimto dabartyje pasimetusių mūsų socialinių bei hu- 
manitarinių mokslų dėmesio.) Žinoma, rašytojo talento nepasisko- 
linsi, bet kai kurios panaudotos klišės dar gali praversti. Tai, kad iš 
naujo skaitant vaikystėje nučiupinėtas knygas nejučiomis atsiduri 
knygų skaitytojų kampelyje, manyčiau, nėra blogybė. Tenka pridurti, 
kad šitoks knygų skaitymas tiesiogiai neturi nieko bendro su literatū- 
rologine analize ir nepretenduoja ją atstoti. Tikslas toli gražu ne uni- 
versalus, bet intriguojantis. 

Užtenka perskaityti bent pirmą iš trijų Aleksandro Diuma roma- 
no Grafas Montekristas (cituojama iš antrojo lietuviško leidimo - V. 
1985.) tomų, kad prisimintum, jog tai tik išgalvotas asmuo, periferi- 
nis, tačiau neabejotinai teigiamas literatūrinis herojus, įsibrovęs į pa- 
čius pirmuosius kūrinio puslapius. Sutikti mūsiškiai prancūzų lite- 
ratūros žinovai gūžčiojo pečiais, istorikui uždavus diletantišką klau- 
simą: ar A. Diuma sąmoningai suteikė savo herojui - pirkliui pavar- 
dę, primenančią moralę. Verta atkreipti dėmesį į tai, jog skirtingai 
negu daugelyje kitų savo romanų autorius aprašo ponapoleoninį 
laikmetį, minimaliai nutolusį nuo jo paties gyvenimo. Tad ir verty- 
binės herojų nuostatos, matyt, pakankamai aiškiai atspindi buvu- 
sias realijas. Ponui Moreliui romane skirta neeilinė vieta. Jis yra tur- 
tingos šimtmetines tradicijas turinčios Marselio prekybinės firmos 
vadovas, kelių laivų savininkas, garsus žmogus mieste, taip arti su- 
sietame su jūra, pirkliais ir prekyba. Jo laive savo jūreivio, o vėliau 
kapitono karjerą pradėjo svarbiausias A. Diuma kūrinio perso- 
nažas - grafas Montekristas. 

Ponas Morelis buvo atsargus ir baukštus, kaip ir visi, kurie pamažu ir 
sunkiai darė komercinę karjerą - pristato savo herojų A. Diuma. Daly- 
vaudamas tik pirmojoje Grafo Montekristo tomo intrigoje Morelis pa- 
sirodo nuoširdus, geranoriškas pirklys, nepakenčiąs melo visur, ne 
tik komercijos pasaulyje. Jis gina pavyduolių neteisingai įskųstą Fa- 
taono kapitoną Edmoną Dantesą, kuriam Prancūzijos soste besikei- 
čiančių valdovų įgeidžiai lemia daugelio metų kančias baisiojoje Ifo 
pilyje. Morelis bando padėti Danteso - būsimojo paslaptingo grafo 

Montekristo - mirštančiam tėvui net rizikuodamas patekti valdžios 
nemalonėn. Visa tai daryti rašytojo plunksna leidžia savo herojui, 
apdovanodama jį karčia realių prekybinių santykių patirtimi. 

Prekyboje, pone, nėra draugų, jūs tai gerai žinote. Yra tik agentai, - po 
ištikusių lemtingų nelaimių kalba Morelis, karčiai šypsodamasis ne- 
atpažįstamai kalėjimo pakeistam Dantesui - Montekristui, kuris ro- 
mano herojaus gyvenime sugrįžta į sceną pačiu laiku. Neskaičiu- 
siems romano reikėtų trumpai išdėstyti I tomo pabaigos įvykius. Mat 
per penkioliką metų, kuriuos Dantesas - Montekristas praleido bai- 
siame kalėjime, Morelio firma pasiekė bankroto slenkstį. Vienas po 
kito nuskendo keli jo laivai, liko tik Faraonas, kuris turėjo parvežti iš 
Indijos pelningą krovinį. Tačiau kreditoriai jau pradeda reikalauti 
pinigų, indėlininkai, investavę į Morelio biznį pinigus, puola į ne- 
viltį, o naujų kreditų nėra kur gauti - bankai įtariai užvėrė duris. 
Aleksandro Diuma valia Montekristas išperka visus Morelio vekse- 
lius ir suteikia jam galimybę per kelis mėnesius pataisyti reikalus, 
atsiskaityti su skolininkais - t. y. sulaukti Faraono. 

Lauksiu jūsų, pone, - pasakė Morelis, - ir arba gausite pinigus, arba 
manęs nebebus gyvo. Bet mėnesiai prabėgo kaip akimirksnis. Nepai- 
sant visų pastangų firmos reikalai ėjo blogyn. Atėjo pritrenkianti 
žinia, jog paskutinė viltis - Faraonas - paskendo tolimame Atlante. 
Artėjo atsiskaitymų metas. Verta detaliau atkurti romano sceną, 
kurioje Morelis senjoras kalbasi su Moreliu junioru - firmos ben- 
drasavininku ir paveldėtoju, tuo pat metu sėkmingai pradėjusiu 
kariškio karjerą. 


Romantinė pirklio pasaka 


— Maksimilianai, - atsakė Morelis, įsmeigęs akis į sūnų, — žu vyras i7 
garbingas žmogus. Eikš, aš tau viską paaiškinsiu.... 

Pirklio Morelio pasaka buvo labai paprasta. Sutrumpintas jos va- 
riantas, kurį jis išdėstė anglų lordu apsimetusiam Montekristui, 
skamba maždaug taip: jau praėjo daugiau kaip dvidešimt ketveri metai 
nuo to laiko, kai tėvas perdavė man mūsų firmą, kuriai jis vadovavo trisde- 
šimt penkerius metus, — nebuvo nė vieno atvejo, kad kokio nors įsiparei- 
gojimo, pasirašyto „Morelio ir sūnaus“ firmos, mano kasa būtų neapmokėjusi. 

Tad lemtingą žlugusių vilčių ir atsiskaitymo valandą pasirodžiu- 
siam sūnui nereikėjo jos kartoti. Morelis atrakino duris, įleido sūnų ir 
vėl užrakino. Paskui perėjo laukiamąjį, prisiartino prie rašomojo stalo, pa- 
dėjo ant jo krašto pistoletus ir parodė sūnui atverstą registracijos knygą. 

Registras rodė tikrą padėties vaizdą. 

Po pusvalandžio Morelis turėjo sumokėti du šimtus aštuonias- 
dešimt septynis tūkstančius penkis šimtus frankų. 

Kasoje viso labo buvo penkiolika tūkstančių du šimtai penkias- 
dešimt septyni frankai. 

- Skaičiuok, - tarė Morelis sūnui, kuris stovėjo lyg perkūno trenk- 
tas. Toliau A. Diuma sceną kūrė, lyg paėmęs ją iš dar senesnių rite- 
rių romanų (ji verta „Trijų muškietininkų“ ...), į pirklio dialogą su sū- 
numi įvesdamas dalykus, viduramžiais privalomus mėlyno kraujo 
luomui. 

- Ar jūs, tėve, padarėte viską, kas įmanoma - paklausė po valandėlės 
Maksimilianas, - kad išvengtumėte katastrofos? 

— Viską, - atsakė Morelis. 

- Nesitikite jokių įplaukų? 

- Jokių. 

- Visos lėšos išsemtos? 

- Visos. 

- Ir po pusvalandžio... - liūdnai sušnibždėjo Maksimilianas, - mūsų 
vardas bus suterštas! 

- Kraujas nuplauna negarbę, - atsakė Morelis. 

- Teisybė, tėve, aš jus suprantu. - Ir siekė pistoletų. 

- Vienas jums, kitas man, - tarė jis. - Ačiū. 

Tačiau baigdamas pirmąjį „Grafo Montekristo“ tomą ir galvoda- 
mas apie kitus du, A. Diuma neskubino marinti savo herojų. Mora- 
linis imperatyvas neleido vienu kirčiu nukirsti visą Gordijaus maz- 
gą. Juk krauju nuplaunama garbė, tačiau niekuo nekaltos šeimos, 
nuskriaustų indėlininkų likimas nepalengvėja. Autorius čia randa 
išeitį. Vyresnysis Morelis turėtų nuplauti gėdą savo krauju, o jau- 
nesnysis ryžtasi gyventi, kad ištaisytų, kas pagadinta, arba atpirktų 
blogį, prie kurio jis tiesiogiai neprisidėjo. Jis tik paveldėtojas. 

- Gerai, - tarė jis, tiesdamas ranką Moreliui, - mirkite ramiai, tėve, 
Aš gyvensiu. 

Scenoje Morelis buvo bepuoląs sūnui po kojų, kad šis sutiko su 
tokiomis sąlygomis. Jis dar paklausė: Tu žinai, kad aš nekaltas? 

- Žinau, tėve, kad jūs — garbingiausias žmogus pasaulyje. 

Toliau buvo pasakyta palaiminimo kalba sūnui, kuriai romano 
autorius neabejotinai teikė didelę reikšmę. Pirklio Morelio žodžiai 
suskambėjo kaip visos scenos kulminacija: 

— Laiminu tave savo vardu ir trijų mūsų giminės kartų nepriekaiš- 
tingų žmonių vardu. Klausyk, ką jie tau sako mano lūpomis: apvaizda 
gali vėl atstatyti pastatą, kurį nelaimės sugriovė. Matydami, kokia mir- 
timi aš miriau, tavęs pasigailės didžiausi kietaširdžiai. Gal jie tau duos 
laiko, kurio man nebūtų davę. Tuomet padaryk viską, kad gėdingas žo- 
dis nebūtų ištartas. Imkis darbo, dirbk, kovok, vyriškai ir karštai. Gy- 
venkite kiek galima kukliau, kad diena iš dienos turtas tų, kuriems aš 
skolingas, augtų ir didėtų tavo rankose. Atmink, kokia puiki bus ta die- 
na, didi, iškilminga diena, kai mano garbė bus reabilituota, kai toje pa- 
čioje kontoroje tu galėsi pasakyti: „Mano tėvas mirė, nes nepajėgė pa- 
daryti, ką šiandien padariau aš. Tačiau jis mirė ramiai, nes žinojo, kad 
aš tai padarysiu“. (...) Jei dar gyvenčiau, būčiau tik žmogus, sulaužęs 
savo žodį, neištesėjęs įsipareigojimų, trumpai tariant, būčiau suban- 
krutavęs skolininkas (...). Aš miręs, tu išdidžiai pakeli galvą ir sakai; 
„Aš sūnus to, kuris nusižudė, nes pirmą kartą Syvenime buvo privers- 
tas sulaužyti savo žodį“ (T. 1. P. 233.). 

Sentimentali romantinės pasakos retorika primena, kad idealų 
dangus skiriasi nuo kasdienine šnekamąja kalba kalbančios realybės 
žemės. Kita vertus, mentaliteto istorikui kūrybinės fikcijos vaizdi- 
niai taip pat yra konkrečios visuomenės ir konkretaus laiko realybė. 
Abejodami, ar bent šešėlis A. Diuma herojaus buvo įmanomas 
Restauracijos epochos Prancūzijoje, negalime abejoti, kad tuometide- 
alas buvo įsivaizduojamas būtent taip. Toks Morelis, kaip literatūri- 
nės fikcijos realybė, atsirado praėjusio šimtmečio Prancūzijoje. Ir čia 
pat kitas faktas: tokio personažo, kuris primintų pirklį Morelį, nie- 
kad nebuvo lietuviškajame idealų pasaulyje. Nei grožinėje kūryboje, 
nei folklore. Nei baudžiavos gadynėje, nei tarpukario nepriklauso- 
moje Lietuvoje, nei, žinoma, sovietų okupacijos ir socializmo pus- 
amžyje. Šis bruožas sieja visas tris, atrodytų, neįtikėtinai tolimas epo- 
chas. Žinoma, tai nereiškia, kad literatūrinio herojaus atsiradimas 
tiesiogiai atspindi to atsiradimo momentu visuomenės išgyventą bū- 
seną. Vargu ar racionaliai skambėtų teiginys, kad praėjusio šimtme- 
čio prancūzų pirkliai buvo padorūs, dėl to ir teigiamas personažas, 
reprezentuojantis šį luomą, įsitvirtino literatūroje. Tai skambėtų 
sovietmečiui būdingos kūrybinių procesų sociologizacijos gaido- 
mis. Bet, kita vertus, šis reiškinys turėtų būti susijęs su kažkuo, 
kas lemia idealų pasaulio dėsnius. Negi kas nors ginčysis, kad ma- 
terialinės civilizacijos plotmėje prancūzai yra pažengę toliau už 
mus? Pirmiausia, žinoma, herojų lenktynėse. Tam tikra prasme 
teisūs sakantys, kad kiekviena visuomenė nusipelno tokio gyve- 
nimo, kokį sugeba įsivaizduoti. 


Pasaulis kaip Romos karnavalas 


Lietuvos istorikų neretai teigiama, kad mes buvome valstiečių tau- 
ta, kuomet 1918 m. atkūrėme nepriklausomą valstybę. Galima 
ginčytis, ar tai vienintėlė mūsų istorijos versija, nors neįmanoma 

pervertinti valstietiškos kilmės tautinio judėjimo veikėjų, kovotojų 
už lietuvybę praėjusio amžiaus pabaigoje. Teiginys, jog buvome iš- 
imtinai valstietiškos kilmės bendruomene, reiškia, jog buvome pra- 
radę savo senąją feodalinę aristokratiją, LDK bajorijos palikuonis. O 
ūkinis agrarinio krašto atsilikimas nuo Vakarų Europos sąlygojo, kad 
nesusiformavo ir trečiasis luomas, t. y. miestiečių. Turėjome Lietuvos 
miestus, bet neturėjome juose lietuvių tautine prasme. Tad miestas 
valstietiško mentaliteto visuomenei buvo kaip svetimkūnis, kaip kaž- 
kas visiškai svetimo. Dar daugiau, tas svetimas asociavosi su blogio 
buveine. Miestas buvo vieta svetimšaliui arba svetimtaučiui: vokie- 
čiui, vengrui, lenkui, žydui ar rusui. Praėjusiame amžiuje miestas 
buvo svetimos valdininkijos pasaulis. Kitų kalbų ir papročių vieta. 
Taip paprastai suvokiamas lietuvių tautos pavidalas praėjusio am- 
žiaus pabaigoje, kuomet kartu su tautinio išsivadavimo pastango- 
mis buvo daromi pirmieji žingsniai link modernios tautos. Dabar 
galima abejoti, ar tikrai adekvatus šis įvaizdis buvusiai realybei. Bet 
aišku, jog tautos socialinis aktyvas taip save suvokė ir tokį suvoki- 
mą diegė į savarankišką gyvenimą kylančiai tautai. Tautai, kuriai 
grėsė vienu metu keli pavojai: polonizacija, rusifikacija, germaniza- 
cija ir, kas bene svarbiausia, visisiškas atsilikimas ir degradacija ap- 
skritai. Atsinaujinimas, atgimimo civilizacija ir atgimimas civiliza- 
Cijai turėjo keisti ir tradicinius įvaizdžius apie pasaulį, apie moralią 
veiklą, prekybą ir pirklius. Silvestro Valiūno eiliuotam palūkininko 
(bankininko) veiklos vertinimui jau nebegalėjo pritarti, pavyzdžiui, 
varpininkai. Priešingai, Vinco Kudirkos aplinkoje vis stiprėjo ragini- 
mas imtis prekybos ir verslo, o Petro Vileišio - inžinieriaus, pramo- 
nininko, turtuolio - amžininkams neabejotinai kėlė pagarbą. Betgi 
vėl: net tada konkretus pavyzdys nevirto literatūriniu personažu. 
Pagaliau P. Vileišio reikšmingiausi laimėjimai buvo surandami at- 
liekant tautinę misiją, bet ne laimint profesinėje srityje ar darant di- 
delius, tikrai didelius pinigus. Toks P. Vileišis išties buvo unikalus: 
jis galėjo parodyti, kad galima praturtėti nenutautėjant, galima būti 
fabrikantu, nenustojant kultūros misionieriaus vaidmens, galima 

daryti pinigus, neleidžiant pinigams daryti tavęs. Petras Vileišis 
pasidarė tikru aristokratu, kurį Vilniaus valdžia šio amžiaus pra- 
džioje net pagarbiai pašiepdavo - kniazį litovskij, šitaip tarsi nefor- 
maliai nobilituodama (nobilis - kilmingasis) valstiečio vaiką. Bet vėlgi, 
ar pats P. Vileišio veiklos pobūdis buvo nobilituotas mūsų visuome- 
ninės opinijos, ar valstietiškos visuomenės sąmonėje prasidėjo per- 
versmas? Kažin. 

Grįžkim prie Aleksandro Diuma romano ir Morelio paieškų. Tik- 
tiausia nereikia aiškinti, jog ir prancūzų visuomenė, ypač mėlynojo 
kraujo ideologai, per ilgus amžius palūkininkavimo, pirklio ar ver- 
slininko užsiėmimo nelaikė vertais bajorų luomo. Viduramžių kata- 
likybė taip pat ilgą laiką neleido katalikams už paskolas imti pro- 
centų. Tai per amžius darė kitų konfesijų atstovai. Tad Grafo Montek- 
risto herojai buvo tikri prancūzų buržuazinės revoliucijos vaikai. 
A. Diuma labai drąsiai savo kūryboje pabandė sulyginti pirklį su 
senosios kraujo aristokratijos reprezentantais. Morelis romane savo 
elgsena neabejotinai pralenkia daugelį senųjų didkų luomo atstovų 
ir neabejotinai tuos, kurie susipirko titulus. Nauja visuomeninė si- 
tuacija porevoliuciniame pasaulyje, regis, geriausiai atsispindėjo Ro- 
mos karnavalo epizode, pačioje I tomo pabaigoje. Kultūros istori- 
kas, antropologas ar etnologas galėtų daug kalbėti, ką apskritai reiš- 
kia karnavalas, viduramžių karnavalinė kultūra. Tada ir romėniško- 
jo epizodo skaitymą būtų galima plačiau išskleisti. Bet šio rašinio 
rėmai per siauri, kad pasiduotum tokiai pagundai. Leiskim kalbėti 
Grafo Montekristo autoriui: 

Įsivaizduokime ilgą ir gražią Kors ogatvę su nusitiesusiom nuo vieno 
galo iki kito dviem eilėmis puikių rūmų, kurių visi balkonai nukabinėti 
kilimais ir visi langai uždangstyti. Balkonuose ir prie langų trys šimtai 
tūkstančių žiūrovų — romėnų, italų, svetimšalių, atvykusių iš visų keturių 
pasaulio šalių. Mišinys visų trijų aristokratijų — kraujo, pinigų ir talento 
(pabraukta mano - E. A.). Įsivaizduokite visa tai ir turėsite menką su- 
pratimą, kas yra karnavalas Romoje. (T. 1. P. 313 -314.). 

Ką tai reiškia? A. Diuma suveda į vieną fikcijos areną tris lygia- 
verčius socialinius partnerius: pirmiausiai kraujo aristokratus (se- 
noji feodalinė diduomenė), po to - turto diduomenę (t. y. naująją 
buržua, bankininkus bei pirklius) ir talento (literatai, dailininkai, mu- 
zikai). Tuo pat metu tai buvo ženklas, kad visos šios veiklos rūšys 
(tiksliau - socialiniai statusai) yra įmanomos laikyti viena kitos ver- 
tos. Tai išties buvo metas, kuomet senosios aukštuomenės palikuo- 
nys ėmėsi rašytojo plunksnos ar filosofinių traktatų. Iškilūs Šatob- 
riano ir Sen Simono atvejai nebuvo vieninteliai. Jakobiniška giljoti- 
na išstūmė senojo privilegijuotojo luomo atstovus į negailestingas 
varžybas su įvairiakilme inteligentija, su pirklių ir verslininkų sluoks- 
niais. Lygiai su Rotšildais bankus ėmė steigti ir pavėlavusi šioje sri- 
tyje mėlynojo kraujo publika. 

Galima įspėti, kaip A. Diuma įsivaizdavo visus tris aristokratijas 
rišančius pradus. Atspėti tai padeda Morelio versija. Du dalykai pir- 
miausiai krenta į akis. Pirmiausia žodžio (prilyginto priesaikai) lai- 
kymosi imperatyvas. Žodžio vertės pojūtis siejasi su garbe ir gar- 
bingumu. Pirkliui pritaikoma riterystės etinių normų ir taisyklių ele- 
mentai. Antras, kiek mažiau ryškus normatyvas - tai kelių kartų 
padorumo užuomina. Neužtenka pačiam verstis dorai, reikai dar, kad 
ir palikuonims būtų įdiegta tie patys principai. (Aš sūnus to, kuris nu- 
sižudė, nes pirmą kartą gyvenime buvo priverstas sulaužyti savo žodį...) 

Kaip klostėsi lietuviškosios aristokratijos orientacijos, nėra papras- 
ta atsakyti trumpai. Ką kalbėti apie naujų socialinių tipažų literatū- 
rinę nobilitaciją, kuomet net senosios feodalinės diduomenės pali- 
kuonims buvo paliktas juokdario vaidmuo. Įrodymui užtenka Benja- 
mino Kordušo. Gi turto arba pinigų aristokratiją reprezentuojančiam 
personažui, net tokiam, koks realybėje buvo Petras Vileišis, nepavy- 
ko įsitvirtinti teigiamųjų herojų gretoje. Kita vertus, P. Vileišiui 
pasisekė kitur. Kaip švietėjas, publicistas, leidėjas, jis liko mūsų is- 
torinėje atmintyje. Romantinė poeto, šauklio, pasiaukojančio vardan 
visuomeninio reikalo, vizija, ko gero, tapo pagrindine ir vienintele 
kilnuino (kilmingumo) išraiška. Ši savybė nėra unikaliai lietuviška. 


PUBLICISTIKA ISTORIJOS PARAŠTĖJE 


Panašios vertybinės orientacijos ir skirtingų luomų socialinis statu- 
sas formavosi Lenkijos karalystėje, bet ryškiausiai Rusijoje. Ir vie- 
nur, ir kitur romantinė poeto - šauklio - misionieriaus figūra, filoso- 
fiškai nuspalvinta vokiečių mąstytojų kategorijomis, užėmė ypatin- 
gą vietą visuomenės sąmonėje. Istorikas ir puikus polemistas Vin- 
cas Trumpa yra taip apibūdinęs XIX a. Rusiją: Niekur rašytojas ar pro- 
fesorius neturėjo tokios didelės įtakos ir vardo, kaip Rusijoje. Bet kita ver- 
tus, koks nors provincijos gubernatorius nesigėdindavo garsų istoriką ar 
rašytoją priimti naktiniuose marškiniuose (Trumpa V. Lietuva XIX am- 
žiuje. Chicago. 1989. P. 26.). Neatsitiktinai buvo pacituoti šie žodžiai. 
Istorikas pats toliau nerutuliojo savo teiginio, kadangi kėlė sau kito- 
kias užduotis. Čia tik norėtųsi pastebėti, kad poeto - šauklio persona- 
žas itin iškyla visuomenėse, kuriose privatus žmogus, verslininkas, 
buržua buvo degraduotas. Kita vertus, tokiose visuomenėse aukš- 
čiausią socialinių vaidmenų hierarchijos laiptelį buvo monopoliza- 
vę valdovai, valdininkai arba biurokratija. Nepaisant nuolatinio kon- 
flikto tarp inteligentijos ir valdininkijos, poetas - šauklys, su pasidy- 
gėjimu kalbantis apie palūkininkavimą, negalėjo apsieiti be neap- 
kenčiamo valdininko. Kurdamas idealų dangų (neretai ir boheminį) 
menininkas neįgydavo kvalifikacijų gyventi realioje žemėje. Gal iš 
čia plaukė ir neapykanta biurokratijai, ir prieraišumas prie jos. Me- 
nininkui valdovas - valdininkas iki šiolei artimesnis už prekeivą - 
biznierių. Tokios prigimties buvo mūsų sovietinės visuomenės men- 
talinis laukas. Ne tik Lietuvoje, bet ir visose buvusio soclagerio šaly- 
se po revoliucijos trumpam atsirado inteligentų - menininkų vyriau- 
sybės, bet po jų vėl grįžo profesionalūs nomenklatūriniai biurokratai. 

Neabejotinai nenutrūkstančia tradicija laikytinas vyčio - kario — 
karvedžio personažas. Bet apie jį reikėtų kalbėti atskirai. Šio rašinio 
užduotis buvo poleminės pastabos, siejančios dabarties skurdo — tur- 
to, pasitikėjimo — apgaulės, skriaudos — kaltės bylas su vakarietiš- 
kos materialinės civilizacijos patirtimi. Knygų skaitymas yra tik vie- 
nas iš galimų būdų tai padaryti. 

Du klausimai moralo vietoje 


1. Ar tiesa, kad dabar žodžio laikymasis privalomas tik kriminali- 
niame pasaulyje, kur už jo laužymą mokama krauju? 

2. Ar nuolat šimtus kartų įtariant, kad turtingas žmogus būtinai 
yra mafijozas, vagis, sukčius (skustagalvis su satelitinių telefonu) 
nepadedama jam tokiam tapti? 


APIE KULTŪRĄ BE MI(NI)STERIJOS 


Dvejopos aplinkybės sąlygojo norą imtis neįprasto žanro. Pirmiau- 
sia, po Šių metų spalio viduryje įvykusių Atviros Lietuvos Fondo 
(Georg Soros'o fondo padalinio Lietuvoje) penkmečio jubiliejaus iš- 
kilmių, Santaka pasiūlė, kaip Kaune įsikūrusiam fondo valdybos na- 
riui, ką nors papasakoti apie jo veiklos kryptis. Bet, žinia, detali in- 
formacija yra nuolat skelbiama ALF reklaminiuose ir ataskaitiniuo- 
se leidiniuose, su kuriais visi tikrai norintys gali susipažinti. Kita 
vertus, apdovanojimų ceremonijas profesionalai reporteriai gali ap- 
rašyti geriau. Maniau, sakant tiesiai, kad komentuoti asmeninius per- 
gyvenimus, simpatijas ir antipatijas, miglotus vaizdinius ir įtarimus, 
net ir pavadinus tai eseistinėmis pastabomis, gali tik arba profesio- 
nalai iš reikalo, arba svarbūs asmenys iš pašaukimo. Todėl, kaip isto- 
tikui, man nebuvo stimulo imtis žanro, kur neišvengiamai reikia var- 
toti vienaskaitos pirmąjį asmenį. Ir dar viena aplinkybė. Pasinėręs į 
kokią nors veiklą ir stebintis ją iš vidaus negali žinoti, ar tai, kas pa- 
čiam įdomu, bus svarbu kitiems. Geriau yra, kuomet visa tai gali su 
kuo nors palyginti. Tokie papildomi motyvai atsirado, gavus pakvie- 
timą dalyvauti analogiškose jubiliejinėse G. Soroso fondo iškilmėse 
Rumunijoje. Ką gali reikšti penki fondo veiklos metai iš geležinio narvo 
besiveržiančios kultūros raidai ir ką gali reikšti atvira visuomenė — 
per tris dienas prie įvairaus dydžio apvalių stalų bandė aiškintis 
rumunų intelektualai, politikai ir biznieriai. Adrenalino diskusijų 
dalyviams neturėjo stigti: čia pat Bukarešto centrinėse gatvėse ūžė 

nieko su iškilmėse bendro neturinti, bet rimto valdžios dėmesio rei- 
kalaujanti 100 000-tinė studentų demonstracija. Pripratusiam namie 
prie pagyvenusių žmonių mitingų ir jiems pritaikytų infantilių ora- 
cijų, šis energijos pliūpsnis negalėjo nekelti jaudulio (kaip skaitant 
M. Kunderos nesuprantamų žodžių žodynėlį iš romano Tas nepaprastas 
būties lengvumas). O mintys ir jaudulys - jau ne juokai. Taip istorikai 
nejučia įsimaišo tarp rašančiųjų apie dabartį arba tarp tų, kurie apie 
ją mąsto daugiau negu apie praėjusį laiką. 


Jei kas nors prieš penketą metų būtų pasiūlęs nuskristi į Bu- 
kareštą, tikriausiai būčiau atsisakęs. Gyvenimo patirties atsargos 
rodėsi tada sukrautos išimtinai Vakaruose. Per penketą didėjančio 
atvirumo metų, besiplečiant pažinčiai su pasauliu iš už nuplėštos 
geležinės uždangos, pergyvenant dėl užsitęsusios mūsų socialinės 
(rejevoliucijos ir niekaip neprasidedančios mentalinės revoliucijos, 
nuostatos pasikeitė. Norint nesijausti nei galutinai pasmerktos, nei 
ypatingai misijai pašauktos bendruomenės nariu, norint gyventi tarp 
gebančių savimi pasirūpinti žmonių, vis labiau darosi įdomu, kaip 
klostosi reikalai panašaus likimo tautose. Dabar šitą interesą beveik 
neįmanoma patenkinti kitaip, kaip pačiam pamatant. Juk mūsų 71855 
media daugiau informuoja apie Londono biržos naujienas (tartum 
tai ką nors reikštų daugumai skaitytojų) negu apie bulgarų ar ru- 
munų pastangas daryti tai, ką ir mes stengiamės daryti. Lietuvos 
ryte galima paskaityti Rolando Rastausko Kitą pasaulį, bet ši ma- 
loni išimtis tik paryškina bendrą taisyklę. Kita vertus, Jugoslavijos 
karo vaizdai neišvengiamai uždengia visą pietinį Vidurio Europos 
geopolitinį horizontą. Tarp ginklų mūzos tyli. Karo šmėklos užčiau- 
pia burnas kalbantiems apie kultūrą, apie kultūros vadus ir valdi- 


ninkus, autoritarizmą, biurokratizmą ir grupinį idiotizmą. Karo 

nusikaltėlių pavardės sugeria visą publikos dėmesį, o kultūros 
reiškiniai dažniausiai minimi pesimizmu ir neviltimi nudažytuose 
tekstuose. 

Žinoma, net išpažinus savus psichologinius motyvus, dar lieka 
neaiškumų, kodėl reikėjo nuvažiuoti į Europos pietryčius, kad lie- 
tuvių skaitytojui ką nors papasakotum apie žymiausią dabarties fi- 
lantropą amerikietį G. Sorosą ir jo sukurtą fondą. Galima apiben- 
drinti taip: Lietuvoje fondo veikla jau tapo organišku visuomeninio 
gyvenimo dalyku. Lietuvos valdžia oficialiai įvertina jo pozityvų 
indėlį, apdovanodama mecenatą aukščiausiu valstybės ordinu. Tik 
įtariausi protai mūsų kultūros reikalams skiriamus Soroso milijo- 
nus sieja su paslėptais tikslais, pro kuriuose vieni mato sionistus, 
kiti - globalistus su sinarchijos (...verta paskaityti garsiojo Umberto 
Eko romaną Foucault švytuoklė...) įgaliojimais rankose, tretiems 
galbūt tai asocijuojasi su paprastesnėmis tarnybomis. Įtarumas ap- 
skritai yra sveikas dalykas, ypač kol jisai netrukdo pastebėti to, kas 
akivaizdu, neabejotina, kas yra paviršiuje, o ne kur nors drumstoje 
gelmėje. Regis, Lietuvoje ribos, skiriančios įtarumą nuo paranojos, 
bent šioje srityje nėra peržengtos. Slovakijoje, Bulgarijoje ar Rumu- 
nijoje reikalai klostosi sudėtingiau. Ten visuomenės opinija labiau 
susiskaldžiusi, jų raudonieji (turiu omenyje valdžioje esančius 
buvusius komunistus) arba mažiau tolerantiški, arba galvodami apie 
eventualių rinkėjų balsus smarkiau mojuoja nacionalistinėmis vė- 
liavėlėmis. Todėl daugiau išpuolių prieš fondą spaudoje ir mažiau 
palankaus dėmesio iš valdžios pusės. Tokioje situacijoje neišvengia- 
mai labiau matomos savybės, kurios mūsų apsnūdusioje sociokul- 
tūrinėje terpėje neišryškėja. 

Be to, nors Lietuvoje jau reiškiasi keletas kitų Vakaruose garsių 
filantropinių institucijų ar fondų, tačiau iki dabar, kultūros reikmėms 
negavus valdiškų pinigų, pirmiausiai pagalvojama apie ALF. At- 
kreiptinas dėmesys, kad ALF biudžetas beveik toks pat kaip Lenki- 
jos analogiško, turinčios kelioliką kartų daugiau gyventojų, fondo 
(oficialus pavadinimas - Stepono Batoro fondas). Tai liudytų arba apie 

išskirtinį G. Soroso dėmesį mums, arba apie tai, jog Lenkijos kultū- 
rinis gyvenimas savaime yra pajėgesnis atlaikyti pereinamojo laiko 
sunkumus. 


Buvo dar vienas bene svarbiausias motyvas, padedantis atsakyti 
įankstesnį klausimą. Atsitiko taip, jog visoje savo fondo jubiliejinių 
iškilmių programoje rumunai išryškino vieną renginį. Spalio 27 d. 
įspūdinguose Bukarešto diplomatinio klubo rūmuose buvo organi- 
zuota diskusija apie korporatyvinę filantropiją, jos reikšmę Vakarų 
civilizacijos raidai bei specifinį vaidmenį, kurį šitokia veikla gali su- 
vaidinti postkomunistinėse visuomenėse. 

Dar Vilniuje ALF jubiliejaus iškilmėse užsimezgusio pokalbio 
metu nesusilaikiau nepaklausęs D. Soroso, ar jam neatrodo, kad 
didžiausias jo pastangų vaisius Lietuvoje būtų lietuvių biznierių 
filantropinės veiklos išvystymas, kuris leistų įsivaizduoti didesnę 
mūsų kultūros erdvę už ribos, kurią dabar brėžia centrinis biuro- 
kratinis apratas, ministerijos ir kitos valdiškos institucijos. Juk žy- 
miausio mecenato pavyzdys gali būti užkrečiantis. Bet vietoj aiš- 
kaus atsakymo gavau dar keletą klausimų. Vieną iškėlė mane itin 
sugluminusi G. Soroso frazė: Don't trust businessmen... Šis posakis, 
tuo labiau ištartas ne scholiaro, o milijardieriaus, išties buvo netikė- 
tas. Tai priminė servantesišką antinomiją. Juk jei turiu netikėti 
biznieriumi, tai kaip man tikėti G. Sorosu? Ir atvirkščiai: kaip tikėti 
biznierium, jei netikiu G. Sorosu? Galima, žinoma, buvo tikėti juo, 
netikint būtent lietuvių turtuoliais. Tuolab, kad tai visiškai nesun- 
ku. Juk prasimušę iš verslo apačios mūsų naujaturčiai dar kol kas 
neprisižaidė Mersedesais ir neišbandė visų turto teikiamų malony- 
bių. Dar nežvejota Karibuose ir neaplankyta Metropolitan Opera, 
kad imtum mąstyti apie gyvenimo prasmę. Gal uždirbus pirmąjį mi- 
lijoną, pasaulis pasirodo be galo didelis ir amžinas. Bet ką daryti, 

kai metiniai pelnai ima viršyti pusantro milijardo dolerių? Gal 
turėta omeny, kad netikėti biznieriais reikia dabar, o vėliau viskas 
pasikeis savaime? 

Dar buvo galima buvo pamanyti, jog nesupratau G. Soroso an- 
glų kalbos. Tai irgi nebūtų sensacija. Panašiai atsitiko Vilniuje 
Šiuolaikinio meno centro parodos vernisažo dalyviams: G. Soro- 
sas pasakė keletą atidarymo kalbos sakinių publikai nesuprantama 
kalba. Spauda suskubo pranešti, jog jis kalbėjo vengriškai. Tik vė- 
liau artimesniems pažįstamiems paaiškėjo, kad mecenatas kalbėjo 
pramanyta kalba arba, kitaip tariant, jis nekalbėjo jokia kalba. Mat pati 
ekspozicija, sumanytojų drąsiai pavadinta Kasdienybės kalba, švelniai 
tariant buvo sunkiai suvokiama. Galima pasakyti, jog taip pasielg- 
damas mecenatas išties tapo vieninteliu tikru šios parodos autoriu- 
mi - konceptualistu... 

Bet pasitikėjimo biznieriais mįslė tada nepasidarė aiškesnė. Tik 
po keletos dienų, prie apvalaus Bukarešto diplomatinio klubo stalo 
klausydamas G. Soroso paskaitos apie filantropiją, pagaliau supra- 
tau, kas buvo turėta omenyje. Atsakymo metmenys buvo išdėstytos 
paskaitoje, kurios svarbiausius teiginius pravartu paaiškinti. 


Pirmiausiai apie labdaros vartotojus, kultūros elgetas ir blogus 
įpročius. Parama kultūrai, arba kultūrinė filantropija, nėra panacėja 
nuo visų ligų. Ji - labdara - irgi yra tik vaistas. Ne visada, anot G. So- 
roso, ji daro gera. Ji gali ir išgydyti, ir numarinti. Labdaros gavėjai 
neretai tampa pasyvūs vartotojai. Jie nesunkiai įgunda prašyti taip, 
kad laimėtų, ko siekia. Jie moka kalbėti tai, ką mecenatas (rėmėjas, 
sponsorius, filantropas) norėtų išgirsti. Todėl itin svarbu, kad filan- 
tropija ugdytų kultūrinį pajėgumą, visuomenės saviveiksmiškumą 
ir kūrybingumą. Remtini būtent tokie projektai, kurie gali sutvirtin- 
ti pasitikėjimą savo kūrybine galia ir savo darbu. Reikia mokyti 
plaukti, ne tik gelbėti skęstančiuosius. 

Pagal tai, kaip elgiamasi šioje srityje, galima bandyti atskirti tikrą 
filantropą nuo netikro. Nesigilinkim į tai, kad labdaringa veikla dau- 
geliu atveju gali pasitarnauti tik priedanga nelegalioms biznio ope- 
racijoms, akių dūmimui bei pinigų plovimui. G. Sorosas sako, kad 
nereikia jo fondo painioti su plataus vartojimo prekes gaminančiais 
gigantais, kurie sponsorystę sieja su biznio reikmėmis. Sponsorystė 
jiems - tik reklamos atmaina. Todėl jie visada rems populiarius, di- 
delės masės galimų pirkėjų dėmesį patraukiančius dalykus. Pamn- 
persai ar Snikersai mielai savo pinigais parems oro balionų varžybas 
ar futbolo komandą už reklaminius patarnavimus. Tai tiesiog pel- 
ningas biznis. Bet juos menkai domins projektai, kurie gali duoti re- 
zultatus tik ilgainiui. Jie liks abejingi projektams, kurių kultūrinę 
reikšmę suvoks mažesnis visuomenės sluoksnis. Šia prasme, sako 
G. Sorosas, jam reklama nereikalinga. Savo pelnus finansininkas gau- 
na visiškai kitaip. Populiarumas masėse jo pinigų nepadaugins. (Šiuo 
metu maždaug pusę savo pelno jis paaukoja fondui. Kai kas mini, 
kad ta suma artėja prie 600 milijonų JAV dolerių.) 

Regis, būtent finansininko talentas, o gal ir finansininko azartas, 
greta kitų aplinkybių, sąlygojo sprendimus, kur ir kada investuoti 
pinigus. Juk G. Soroso parama Lietuvos bei kitų buvusio komunisti- 
nio bloko šalių kultūrai buvo pasiūlyta tada, kai mūsų žmonių vi- 
dutinės mėnesinės pajamos prilygo keliolikai JAV dolerių. Ekono- 
minės šoko terapijos metais ir keletas tūkstančių dolerių reiškė labai 
daug. Minimalūs pinigai galėjo duoti maksimalius rezultatus. Da- 
bar padėtis keičiasi, doleris nebeteko stebuklinės galios. Ten, kur prieš 
keletą metų gelbėjo triženkliai skaičiai, dabar mažoka ir keturžen- 
klių. Bet ir dabar, kaip Vilniuje oficialiai pareiškė G. Sorosas, jis yra 
pasirūpinęs, kad jo fondas turėtų finansavimą dar mažų mažiausiai 
aštuonerius metus. 

Samprotaujant apie mūsų kultūros galimybes laisvai vystytis, ne- 
suplakant spontaniško kultūros gyvenimo su tariamai aiškiu minis- 
teriniu planavimu, pirmiausiai pagalvoji apie įstatymus, po to apie 
biurokratų, tariamai žinančių, ko reikia kultūrai, polinkius, tik tada 
apie turtuolių mentalines savybes. Yra funkcijų, sako G. Sorosas, 
kurias gali vykdyti tiktai valstybė. Krašto gynyba, teisėtvarka ir vi- 
daus reikalai, dalis sveikatos apsaugos ir socialinės rūpybos funkci- 
jų. Tačiau blogai, kuomet tas sąrašas pasidaro be galo ilgas. Tikrai 
blogai, negaliu nesutikti, kuomet biurokratinio aparato stiprinimo 
kaina visiškai devalvuojamas visuomenės savivaldiškumas. Kuomet 
neapginant piliečio, neleidžiama jam gintis pačiam. Rytinės Vidurio 
Europos dainuojančios revoliucijos sukūrė palankias sąlygas vystytis 
visuomenės savivaldybei tiek horizantaliai (teritorinės, munici- 
palinės savivaldybės), tiek vertikaliai (gamintojų bei vartotojų koo- 
peracija, profesinės sąjungos, religinės bendruomenės, autonomiški 
universitetai, etc.). Tačiau palankių sąlygų atsiradimas automatiš- 
kai nevirsta nauju reiškiniu. Sąlygos reiškiniui atsirasti dar nėra 
pats reiškinys. Štai Lietuva, mano galva, nuslydo į šalį nuo bendros 
krypties. Iš regioninės ir miestų savivaldybės liko tik šešėlis, o mi- 
nisterijose ir įstatymų leidimo organuose jau girdisi balsų apie uni- 
versitetų autonomijos suvaržymus, apie tipinius aukštųjų mokyklų 
statutus bei kitokius patologinius hipercentralizuoto biurokratinio 
aparato polinkius. 

Kaip tai atsitiko? Būtų neįžvalgu ir abejotina šiuos liūdnus 
padarinius sieti tik su dabartine valdžia. Vaduodamiesi iš sovietų 
imperijos pirmiausiai rūpinomės savo valstybės nepriklausomybe. 
Mūsų valstybės idėja buvo aukščiau visko. Ir mums buvo lemta lai- 
mėti. Valstybė atrodė labai daiktiška realybė, o teorinių jos modelių 
svarstyboms neturėjome laiko. Pradžioje tartum reiškėsi ir asmens 
vadavimosi iš prievartinio kolektyvizmo, ir visuomenės emancipaci- 
jos nuo valstybės požymiai. Tačiau panašu, kad tiems daigams 

pritrūko sėkmės. Gan greitai viskas buvo prislėgta isteriško fanatiz- 
mo (tiek kairiojo, tiek dešiniojo fanatizmo) girnapusėmis. Taip vos 
prasidėjusi apmirė mentalinė revoliucija. Būti patriotu reiškė stip- 
rinti valstybinį aparatą visuomenės veiksmingumo sąskaita, Galvo- 
ti apie kokias nors profesines sąjungas, kaip visuomenės savigynos 
įrankius, devyniasdešimtaisiais galėjo prancūzai ar lenkai, tik ne mes. 
Taip galima būtų tęsti be galo, ypač pagalvojus, jog į kapitalistus 
perkrikštytiems buvusiems partiniams nomenklatūrininkams visuo- 
meninis solidarumas grasina nemiga. 


Grįžkim prie užsienietiškų pinigų, milijonierių ir kultūros. Sa- 
kau - užsienietiškų, kadangi vietiniai filantropijoje yra praktiškai be- 
Jėgiai. Lietuvoje susidariusi padėtis galėtų būti įvertinta, apžvelgiant 
įstatyminės sponsoriavimo, labdaros ar nepelno organizacijų veik- 
los sąlygas. Jos iš esmės nepasikeitė nei valdant kelioms senosios 
Aukščiausios Tarybos vyriausybėms, nei dabar - viešpataujant 
LDDP. Niekas iš iki šiolei valdžiusių nesusidorojo su mokesčių rin- 
kimo uždaviniais, bet, atrodo, nei G. Vagnorius, nei A. Šleževičius 
nesuabejojo centralizuotos fiskalinės politikos sėkme. Logika aiški: 
jei nepasitikima savivaldybių kompetencija disponuoti mokesčių mo- 
kėtojų pinigais, tai kaip galima patikėti biznio žmonėms teise savo 
nuožiūra paaukoti bent kiek didesnę mokesčiams priklausančios su- 
mos dalį? Arba bent praplėsti ribas veiklos, kuri neapmokestina- 
ma? Ką tada veiks bujojanti valdininkija? Už ką bus galima imti ky- 
šius, jei nieko neskirstysi? Skamba tragiironiškai. 

Galima ir kitokia versija. Ji nėra nei nauja, nei kuo nors ypatinga. 
Štai, tarkim, vienu ar kitu būdu praturtėjęs ir vis dar turtėjantis žmo- 
gus mąsto, kad net jei jis sumokės visus mokesčius, jo vaikai vis vien 
neturės kur eiti aukštuosius mokslus, nes valdiški mersedesai (jei jie 
nevogti) visuomenei kainuoja tiek pat, kaip ir privatūs. Vadinasi, 

labiausiai tikėtina, kad universitetai ir toliau merdės, gabiausi pro- 
fesoriai ir dėstytojai emigruos arba į kitas veiklos sritis (į pel- 
ningesnius renkamus ir skiriamus darbus), arba į kitas šalis. Tada, 
galvojant apie didelius mokesčius ir matant, kaip auga juos ryjančio 
aparato apetitas, patraukliau atrodo šveicariško banko sąskaita, lei- 
džianti išleisti vaikus į mokslus Vakarų universitetuose. Ką ir daro 
aukštieji valdininkai kartu su turtingaisiais. Pavyzdys paimtas tik iš 
vienos srities, bet ar ne liūdna mąstant apie ateitį visuomenės, ku- 
rioje studijuojančiųjų aukštosiose mokyklose procentas nuo popu- 
liacijos yra vienas mažiausių Europoje. Kultūrinės funkcijos pras- 
me lietuviškas biurokratinis patriotizmas, sapnuojantis povande- 
ninį Lietuvos laivyną, niekuo nesiskiria nuo naujaturčio egoizmo. 
Pasekmės abiem atvejais panašios. Jos matuojamos kultūros nuo- 


puolio laipsniais. 


Spalio 17 d. vakare Vilniuje, Menininkų arba būsimosios prezi- 
dentūros rūmuose, vyko banketas, skirtas LDK Gedimino II laips- 
nio ordino kavalieriui G. Sorosui. Įvairios įžymybės su įvairiais gė- 
timais taurėse demonstravo puikiai įsisavinto etiketo taisykles. Ma- 
tėsi, kad tokiuose renginiuose susitinka žmonės, kurie niekur kitur 
nesusipažintų. Mezgėsi small talk, tolerantiškos šypsenos veiduose 
neišnyko iki pat vakarienės galo. Prie G. Soroso priėjo moteris, kuri, 
kaip supratau vėliau, yra turtingos Lietuvos farmacijos firmos savi- 
ninkė. Vizitinėje kortelėje greta pavardės buvo pažymėta, jog ji dar 
ir filosofijos daktarė. Vargu ar jai galėjo tą valandą rūpėti biznio da- 
rymo pamokos - ir taip buvo aišku, kad jos jau pakankamai gerai 
išmoktos. O gal klausė, kiek reikia uždirbti pinigų, kad galėtum pra- 
dėti filantropijos kursą? Apie tai galima tik spėlioti. Lygiai taip pat 
galima spėlioti, ką jai pasakė G. Sorosas. Po keletos dienų Buka- 
rešto diplomatiniame klube nuskambėjusioje paskaitoje jis pasakys: 


407 


408 


PRAEITIS, ISTORIJA IR ISTORIKAI 


efektyviausiai gali remti kultūrą smulkus (jo skalėje) biznierius. Toks 
mecenatas pats būtų pajėgus kontroliuoti, kur nueina ir ką pasiekia 
aukojami pinigai. Jam nereikia kurti didelių fondų su biurokratiniu 
aparatu. Tačiau net klausant paskaitos žodžių niekaip iš galvos ne- 
galėjau išmesti frazės: Don't trust businessmen... 


Kauno diena. 1995 12 02 


APIE MIESTO VEIDĄ IR MIESTIEČIŲ 
IDENTITETĄ 


Architektas Audrys Karalius sako, kad Kaunas yra beprarandantis 
savąjį identitetą miestas. Galima galvoti, kad atskiro žmogaus atve- 
ju tai būtų nežinojimas, kas esi ir kuo norėtumei tapti. Ir nenuosta- 
bu, kad toks teiginys išsprūsta iš profesionalaus architekto lūpų, o 
ne pasakomas sociologo ar kultūrologo. Architektūros disciplina įga- 
lina pastebėti tai, kas nekrinta kitų akysna. Filosofinė intuicija, figū- 
ratyvinis mąstymas, tiksliai apibrėžiantis kiekvieno susidomėjimo 
verto objekto parametrus, tam tikras dvasinės perspektyvos jutimas, 
leidžiantis ne tik matyti, kas yra, bet ir įsivaizduoti, kaip viskas galė- 
tų atrodyti — visa tai reiškia labai vaisingą humaniora ir tiksliųjų 
mokslų sritims būdingų dalykų sintezę. Tokios mintys ir tokia intri- 
ga apmąstymams kilo, sėdint lapkričio 13-ją prie apskritojo Atviros 
Lietuvos fondo Kauno Centro stalo ir diskutuojant Kauno kultūrinio 
gyvenimo raidos ypatybes, ieškant tinkamų žodžių padėties įverti- 
nimui bei siūlant kai kurias paprastas priemones kultūros ateičiai 
praskaidrinti. 

Identiteto problema vienaip ar kitaip buvo paliesta kelių disku- 
sijos dalyvių. Štai kalbininkė Rūta Marcinkevičienė remdamasi Lie- 
tuvos periodinės spaudos analize pastebėjo, jog nacionaliniu mastu 
Kauno charakteristikos labai dažnai inkrustuojamos kriminaliniais 
elementais. Išties, jei Lietuvos Ryto priedą kauniečiams Laikinoji 
sostinė laikysime vaizdžia kitų ( ne kauniečių) požiūrio į Kauną iš- 
raiška, tai pirmas LS puslapis su kriminalinio nusikaltėlio arba 

negyvėlio nuotrauka ir paskutinysis - su nuogybės nuotrauka - bū- 
tų parametrai, kuriuose telpa Kauno portretas. Išeitų, kad kitiems 
identifikuoti Kauną yra lengviau negu patiems kauniečiams 
identifikuoti save. Gal tai ir klaidinga prielaida, o gal ir teisinga, bet 
nebūtinai tinkanti išimtinai Kaunui. Pasigilinus rastume identiteto 
sunkumų tarp klaipėdiečių intelektualų, bet akivaizdu, kad Vilnius 
ir vilniečiai įsijaučia į sostinės vaidmenį gana lengvai. 

Kas atsitiko? Kodėl būtent Kaunas, jei tikėtume Audrium Kara- 
liumi, ima prarasti savąjį identitetą? Apskritojo stalo laiko ir erdvės 
neužteko imtis atsakinėti į tokį klausimą. Rimtai ji patikrinti ir atsa- 
kyti gali tik specialūs, rimti sociokultūriniai tyrimai. Tačiau, kad taip 
yra, sutariama be didelių ginčų. Ir tas identiteto irimas yra toks gra- 
santis, kad Kauno visuomenės ir valdžios atstovai sykiu ima neri- 
mauti. Lapkričio 13-ją ALF Kauno centre apskritasis stalas, lapkričio 
14-ją KTU rūmuose kone Kauno ateities forumas Kaunas XXI am- 
žiaus išvakarėse — visa tai rodo bandymus išsiaiškinti miesto plėtros 
prioritetus, atpažinti save kreivame permainų veidrodyje. Bet žmo- 
gus negali aiškiai ir be žalos sau pasakyti, kuo jis norėtų tapti, jei jis 
neadekvačiai identifikuoja save. Jei atsiranda įtrūkimai savivokos 
sistemoje ir to nenorima pripažinti — tai jau visai prasti reikalai. 


Kaip gali būti interpretuojamas teiginys apie beprarandantį sa- 
vąjį identitetą miestą? Pirma: jei jis prarandamas dabar, vadinasi kaž- 
kada jis buvo adekvačiai susiformavęs, jis buvo jaučiamas kaunie- 
čių ir nekauniečių. Negali prarasti to, ko neturėjai įgijęs anksčiau. 
Net jei tai būtų tik galimybė. Antra: kokios aplinkybės galėjo nu- 
lemti identiteto krizę? Kas turėjo atsitikti, kad būtų galima prabilti 
apie savivokos eroziją? 

Posakis Kaunas yra Kaunas, manau, pasididžiavimu dvelkė so- 
vietmetyje. Jau tada miesto veidas buvo labai charakteringas. Ne- 

priklausomos Lietuvos sostinės prisiminimas, pabrėžiamas regulia- 
riai pasikartojančių antitarybinių ekscesų bei riaušių, vakarietiškai 
hipiaujanti Laisvės alėjos (iki 1972 m.) publika, muzikinio avangardo 
įvykiai - visa tai darė Kauną simboliniu Sovietų imperijos miestu. Jį 
žinojo rusų disidentai. Į jį atklysdavo džiazmenai ir nevieši turtuo- 
liai, kuriems rūpėjo kvėptelti vakarietiškesnio oro tuo metu, kuo- 
met tikrieji Vakarai tik kartais šmėkštelėdavo Lenkijos TV pirmo- 
sios programos laidose. 

Lietuvio intelektualo širdies netrikdė viena valanda kelionės 
traukiniu iš Vilniaus į Kauną: Čiurlionio muziejus, specifinė miesto 
publika, gera konditerija ir kava Laisvėje ir truputis laisvės nuo s0- 
vietinio-rusiško Vilniaus gatvės žargono. Truputis saugaus nacio- 
nalistinio komforto, kurio negalėjai pajusti Vilniaus troleibusuose, 
kur sovietinių karo veteranų suspausti studentai kantriai kursavo 
tarp Gedimino aikštės ir Saulėtekio bendrabučių. 

Kaunas neabejotinai buvo simbolinis lietuvybės centras, tam tik- 
ra idėjinė fikcija, su kuria tačiau identifikavosi daugelis nonkomfor- 
mistų, nebūtinai kilusių iš Kauno. Tiems, kurie nedėjo plytų į ko- 
munistinio rytojaus statinio sienas, tai reiškė labai daug. Pesimizmuų 
nudažyti savaitgaliai, kuomet Lietuva regėjosi tik kaip praeities fe- 
nomenas, kaip kažkas, kas gali egzistuoti tik istorinėje atmintyje, 
neretai būdavo skirti pasivaikščiojimams po Kauną. Tai veikė kaip 
savotiška kompensacinė procedūra. Kas svarbiausia - tai buvo pa- 
kankamai visus vienijantis identifikacijos ( nors ir neviešos) būdas. 
Manyčiau, neretai vilniečiams intelektualams J. Jurašo ar J. Vaitkaus 
spektakliai buvo tik papildomas akstinas tam tikrai tautinės piligri- 
mystės kelionei atlikti. Jokiu būdu nesakau, kad spektakliai buvo ne- 
svarbūs, bet norisi atkreipti dėmesį į tam tikrą jausminį kontekstą, 
kurį teko pajusti asmeniškai. 

Suprantama, komunistinio režimo sargams ir nomenklatūrinei 
aplinkai, kuri turėjo pakankamai galios formuoti masinę LTSR vi- 
suomenės nuomonę, Kaunas buvo tuo pat metu ir atgrasus miestas. 
Ypač kol dar veikė prieškario tradiciją tęsiantis Vytauto Didžiojo 

universitetas. Visai suprantamas, nės valdžios akimis žiūrint, 
buvo jo uždarymas. Miesto atmintis buvo blukinama. Jo - simboli- 
nio tautinio centro - pavidalas nuolat buvo plaunamas didinant už- 
darumą, stiprinant technokratinius-industrinius bruožus, trinant hu- 
manitarinės kultūros pėdsakus ir tuo pačiu prisidedant prie intelek- 
tinio drenažo: Vilniaus vaidmuo kultūriniame gyvenime neabejoti- 
nai nuosekliai didėjo. 

Kas nutiko Kaunui dainuojančios revoliucijos metais ir iš karto po 
jos, paskelbus Lietuvos nepriklausomybę? Ar negali atsakymas į šį 
klausimą padėti priartėti prie teiginio apie yrantį kauniečių identi- 
tetą? Neabejoju tiesioginiu ryšių tarp Kovo 11-osios akto ir Kauno 
identiteto krizės. Po valstybės atstatymo tai, kas glūdėjo atmintyje 
kaip prisiminimas ir tam tikra ideali fikcija, tapo realybe. Sostinė, 
sava kariuomenė, prezidentai, ambasados, svečiai, diplomatiniai pri- 
ėmimai, banketai, mašinų kortežai ir vėliavėlės — visa tai tapo realy- 
be, besiskleidžiančia už šimto kilometrų ryčiau Kauno, t.y. Vilniuje. 
Sociopsichologine ir etnokultūrinė prasme menamas simbolinis cen- 
tras užleido vietą realiam centrui. Po nepriklausomybės atstatymo 
Kauno memorialumas neišvengiamai turėjo prarasti ankstesnį vaid- 
menį. Vilnius pagaliau tapo tikra Lietuvos sostine, nes prieškaryje 
tokiu centru jis menkai tepabuvo. Paprasčiausiai pritrūko laiko. O 
išugdytai nepriklausomybės metais visuomenei, nors ir nenurimu- 
siai be Vilniaus, vis dėlto Kaunas buvo svarbiausias tautinių senti- 
mentų miestas. Vilniaus - LTSR sostinės - simbolinis svoris soviet- 
metyje, kuomet visa Lietuva tebuvo tik kiek linksmiau gyvenantis 
stalininio konclagerio barakas, negalėjo būti labai didelis. 

Dabar laikai keičiasi. Visiškai suprantama, jau vien dėl to Kau- 
nas negali būti tuo, kuo jis buvo sovietinės okupacijos metais. Kas 
važiuos lankyti smetoninės prezidentūros pastato Kaune, kuomet 
naujai puošiasi dabartinė prezidentūra Vilniuje? Kas skirs pinigų 
memorialinėms vietoms restauruoti, kuomet jų neužtenka ir realią 
reprezentacinę valstybės funkciją atliekančių pastatų renovacijai Vil- 
niuje? Mėginimai įrodyti,kad Lietuvos prezidentas ar ministras pir- 


PUBLICISTIKA ISTORIJOS PARAŠTĖJE 


mininkas turi turėti po rezidenciją Kaune (kodėl ne Klaipėdoje ar 
Šiauliuose) vargiai įtikins pragmatiškai mąstančius žmones. 

Absurdiška būtų norėti, kad būtų priešingai. Nerealu išsaugoti 
tokį pat Kauno miesto memorialumo laipsnį, koks jis buvo sovieti- 
nės okupacijos metais. Kuo labiau šalis juda link normalaus valsty- 
binio gyvenimo, tuo labiau vertinama apčiuopiama realybė, o nę 
sentimentalūs prisiminimai. Tai istoriškai neišvengiama. Pagaliau 
gailėtis dėl to arba užsnūsti Laikinosios sostinės gatvėje yra netgi ne- 
saugu. Dėl to skaidrus savęs įsivaizdavimas, siekimas realizuoti nau- 
jus įvaizdžius naujomis sąlygomis yra ne kas kita, o identiteto atga- 
vimo šansas. 


Yra ir daugiau kauniečių identifikacijos sunkumų. Kauno - itin 
verslaus miesto bruožai sovietmetyje neabejotinai derinosi prie na- 
cionalinio centro įvaizdžio. Lietuviškasis nacionalistinis Kaunas, ka- 
pitalistinis Kaunas - visa tai derinosi disidentų akivaizdoje. Vargu 
ar kauniečiai patys kratėsi tokio įvaizdžio. Jei Kauną aptvertų spyg- 
liuota viela, - prieš kelioliką metų pasakojo anekdotą vienas kaunie- 
tis, - visi žinotų, už ką sėdi. Miestas turtėjo net sovietinio režimo sąly- 
gomis. Automobilių skaičiai buvo įspūdingi socialistinio laiko mies- 
tui. Kauną identifikavo ir kauniečiai identifikavosi su tokiu įvaiz- 
džiu. Dainuojančios revoliucijos metais labai įtikinamai skambėjo prog- 
nozės, pranašaujančios neišvengiamą Kauno miesto ekonominį šuolį 
tuo atveju, jei grius sovietinis režimas ir laisvoji kapitalistinė rinka 
atvers visas galimybes publikai, kuri ir prie komunistų, nebodama 
jokių draudimų, mokėjo daryti biznį. Deja, atrodo, prognozuotojai 
klydo taip, kaip klydo užpraeitų seimo rinkimų atveju. Istorikui, ne- 
turinčiam po ranka specialių tyrimų, paremtų masinių šaltinių ir 
statistikos analize, šiuo atveju yra žymiai sunkiau negu, tarkim, 
visuomeninės atminties ir memorialumo atveju. Bet tam tikros 

prielaidos peršasi ir čia. Sovietinio Kauno verslumas neišvengiamai 
siejosi su tam tikra masine nonkonformistine nuotaika. Mažų ma- 
žiausiai realus ar tariamas antitarybiškumas padėjo pasiteisinti ma- 
sinių vagysčių iš valstybinių įmonių dalyviams. Kauno verslumas 
turėjo būti parazituojantis sovietinės pramonės palydovas. Be vogi- 
mo iš Kauno pramonės gigantų nebuvo galima įsivaizduoti ir smul- 
kiojo šešėlinio Kauno biznio. Tyrinėtojai kada nors patikrins tokios 
prielaidos racionalumą. Tačiau be jokios abejonės ji galėtų padėti 
atsakyti į klausimą, kodėl kapitalizmo sąlygomis Kauno verslas ne- 
pasiekia tokių rezultatų, kokių optimistai tikėjosi prieš dešimtį me- 
tų. Seni sovietiniai „ekonominės rezistencijos“ įgūdžiai ir požiūris į 
darbdavį, įmonių turtą, į rinką ir į duotą žodį, regis, visiškai netinka 
dabartinėje situacijoje. O miestas vis dar identifikuojamas su pir- 
maujančio verslo ir turtingiausios publikos prototipu. Gal dėl to da- 
bar populiariausios aferos nuolat siejamos su Kaunu: EBSW, Kauno 
holdingas, etc. Daugelis kitų Lietuvos pereinamojo laiko aferų jau 
beveik ir užsimiršta. 

Miestui neuždrausta svajoti. XXI amžiaus išvakarės kelia naujus 
iššūkius. Ir niekas nebetiki ašaromis dėl tolstančio laikinosios sostinės 
miražo. Identifikuotis su ja - ko gero nėra itin produktyvus dalykas, 
iššaukiantis nebent priešingas reakcijas. Juk Kaune apie provinciją 
šnekama nepalyginamai daugiau negu Šiauliuose ar Panevėžyje. Mo- 
dernus pasaulis aiškiai rodo, kad sostinė apskritai nėra kokia nors 
ypatinga egzistencinė vertybė. Labai daug vakariečių vengia sosti- 
nių apskritai. Lygiai tas pats pasakytina apie materialinio gyveni- 
mo sferą: stambiausi ekonominiai centrai nėra patys patogiausi juo- 
se gyvenantiems. Tad gal galima svajoti apie paprasčiausiai patogų 
miestą, kuriame norisi gyventi? Kaunas, malonus sutapimas, nėra 
per didelis. Gal galima svajoti apie ramų miestą be pasipūtusios cen- 
trinės biurokratijos ir be itin nuobodžių diplomatinių banketų? Gal 
geriau paprasčiausias, civilizuotas vidutinio dydžio miestas, kuria- 
me veikia geri universitetai ir kurio mokyklos nenusmukę žemiau 
nacionalinio lygio? Miestas, kuriame paprasčiausiai reikia gyventi 

ir dirbti. Taip, kaip daro Kęstutis Navakas su visomis septyniomis 
savo vienatvėmmis Kaune (omeny turimas klubas-knygynas Septynios 
vienatvės ). 


Identiteto klausimas nėra architektų ar kultūrologų prasimanyta 
paikystė gyvenimui paįvairinti. Kiekvienos vietovės, miesto ar re- 
giono plėtra nori nenori yra su tuo susijusi. Be šito negali būti kalbos 
apie bent kiek sąmoningą ir pamatuotą veikimą kultūros srityje. Pa- 
galiau identitetas yra viena svarbiausių kultūros kategorijų. 

Kai kas sako, jog straipsniais ir apskritųjų stalų kalbomis nieko 
nepakeisi. Kultūros gyvenimas nėra lengvai valdomas kuinas ir jo 
administravimo viltys kartais primena lietuvišką išmintį apie kvai- 
lių motiną. Svarbiausioji kultūros savybė yra spontaniškumas, sun- 
kiai prognozuojamas gaivalas, paklūstantis atsitiktinumams. Tačiau 
lapkričio 13-ją dieną kalbėtojai, regis, nekūrė utopinių planų. Kele- 
tas praktinių pasiūlymų tiems, nuo kurių priklauso mokesčių mo- 
kėtojų pinigų panaudojimas ir daug intencijų išmokyti kultūros 
žmogų adekvačiai vertinti savo galimybes, susiorientuoti kintančioje 
kasdienybės rinkoje, -tai buvo viskas, ko siekta. Ar tai daug, ar ma- 
žai - parodys laikas. Geriau būtų, kad tai būtų tik pradžia. 


Kauno diena. 1997 11 22 

IŠ PASAKŲ ŠALIES: GAIDELIS 
IR VIŠTELĖ 


Tvirtinu, kad šis tekstas tiesiogiai nesietinas su folkloristika. Never- 
tajo skaityti tiems, kurie norėtų sužinoti, kiek šios pasakos variantų 
yra užrašę tyrinėtojai, kuriuose Lietuvos regionuose ji labiausiai iš- 
plitusi, kuo stebuklinės pasakos skiriasi nuo politinių, ar nėra ana- 
logų kaimynų folklore ir t.t. Apskritai šio straipsnelio atveju leng- 
viau pasakyti, ko nesinorėta liesti ir ko neverta skaitytojui tikėtis 
negu bandyti vardinti svarbiausius jo tikslus. Vienas iš jų - be jokios 
abejonės - pramoginis. Antras - labiau analitinis, leidžiąs pastebėti, 
kad dabartyje pasakos gramatika yra labiau fukcionali negu paprastai 
linkstame manyti. Tad verta jos mokytis, net jei imlioje jaunystėje 
per pasakas žengta kaip per rudens lapus - atsainiai. 


Kur ta šalis? 


Viduriniosios ir vyresnės kartos žmonėms turėtų būti neuž- 
miršta sovietmečiu kultivuotos ezopinės kalbos metafora, liečianti 
pasakų arba stebuklų šalį. Prieš dešimtmetį dažname saloniniame ar 
gatvės pokalbyje, eilėse prie maisto, socialinio avanso ar bausmės 
desperatiškas pasakymas: Ką bedarysi, juk gyvenam pasakų šalyj - 
daugelio būdavo saugiai suprantamas. Ezopinėje homo sovietucus 

kalboje buvo aišku, kokia tai šalis. Tai buvo didžiulė eurazinė impe- 
rija, tautų kalėjimas, cirko arena, kurioje keli iliuzionistai vandenį 
kaipmat galėjo paversti vynu, pinigus — tualetiniu popieriumi, 
daiktą - tuščiu žodžių, žodį - mazgote. Tai buvo Sovietų Sąjunga, 
kurios linksmesniuoju nariu per prievartą buvo Lietuva. Toje šalyje 
anekdotai ir ironija, vingrus daugiaprasmybių žaismas leisdavo su- 
sikalbėti nepatenkintiems, o kartais net padėdavo įsivaizduoti atlie- 
kant rimtą rezistencinį judesį. Tą suvokė visi bent kiek judinę viršu- 
tinę kūno dalį, o pirmiausiai saugumiečiai. Bent jie tai tikrai žinojo 
realią pasakos galią, jos funkcionalumą manipuliuojant visuomene,iš- 
leidžiant garą ar ruošiant vieno imperatoriaus keitimą kitu. Jau pra- 
ėjusio šimtmečio pabaigoje Rusijos ochranka turėjo specialų skyrių, 
kurio užduotis buvo skleisti gandus. Sovietinių laikų žodynėlyje žo- 
džiai pasaka ir pasakų šalis buvo vartojami ironiškai, semantiniai ski- 
limai leido perteikti įvairiausią turinį, tik ne tiesioginį. T.y. jie buvo 
vartojami kalbant apie bet ką, tik ne apie tikrąsias pasakas. 

Sovietų Sąjungos nebėra, bet jos palikimas neduoda ramybės. Vie- 
niems privatizuojant buvusius bendrus daiktus, kitiems - plaunant 
pinigus ir savo pačių praeitį. Regint vietines nepriklausomos Lietu- 
vos nesąmones, klausant nomenklatūrinio žargono gyvuose pašne- 
kesiuose ir per TV, tai šen, tai ten išsprūsta ir mums patiems taiko- 
mas pasakų šalies terminas. Tik anksčiau sovietams adresuotas žodis 
buvo tariamas su pagiežingu įniršiu, o dabar - liūdnai. Anksčiau 
bukas (arba bukas, kuomet tai naudinga) nomenklatūrininkas buvo 
svetimas, o dabar turime savus. Iš čia liūdnumas. 

Be abejonės pasakų šalies būtis priklauso nuo mūsų vaizduotės 
ir nuo asmeninio santykio su tuo, kas aplinkui darosi. Iš čia plaukia 
individualus pasakų šalies termino supratimas, taip pat ir geografijos 
įvaizdžiai. Su pasakų šalimi gali būti kaip su Platono valstybe. Ji 
daugiau teorinė (įsivaizduota, įtariama, spėjama), negu reali. Todėl 
svarbiausia atpažinti, kokiu mastu pasakos dėsniai ir taisyklės 
reiškiasi mūsų gyvenamoje aplinkoje ir mūsų gyvenamame laike. 
Anonimai pasakų kūrėjai visad priklausė liaudžiai. Dėl pasakiško 

gyvenimo, žinoma, pirmiausiai į ją, o ne į socialinius viešpačius, tu- 
rime kreiptis. Juk kiekviena liaudis turi tokius valdovus, kokių nu- 
sipelno arba kokius išsirenka. 


Gaidelis, vištelė ir padorus vilkas 


Yra visokių pasakų. Folkloristai turi konvencionalią jų klasi- 
fikaciją, kuri nusistovėjo jau XIX amžiuje. Tačiau kartais atrodo, kad 
nesikeičiant pačiam vienos ar kitos pasakos turiniui, bet kintant vi- 
suomenei, senasis tekstas gali įgyti naują prasmę. Kai kuriuos mūsų 
liaudies kūrinius norisi skirti prie politinių pasakų, puikiausiai su- 
prantant, kad ją kūrė bendruomenė dar nepasiekusi politinės visuo- 
menės stadijos. Pabandykme išsiaiškinti, ar yra bent koks pagrindas 
ieškoti politinės pasakos nepolitinės tautos folklore. 

Pasaka Gaidelis ir vištelė, kuriai daugelis vaikystėje neteikė per- 
daug svarbos, pasirodo šiuo požiūriu itin patraukli. Čia naudoja- 
mės 1963 m. publikacija Gulbė karaliaus pati (P. 39-40.) vildamiesi, 
kad sovietinė cenzūra jos neiškraipė. Pabandykime ją perskaityti įdė- 
miai, nepasiduodami pagundai suvokti visapusiškai. Čia ir dabar 
mus turėtų dominti tik vienas klausimas; ką visa tai turi bendro su 
politinėmis Lietuvos realijomis. 

Pasakos pradžia yra įprasta ir nieko reikšmingo nežadanti: 

Kitą kartą gyveno senelis ir senutė. Jie turėjo gaidelį ir vištelę. 
Vieną kartą išėjo gaidelis į girią riešutauti, o vištelė paskui jį nusekė. 

Lietuviškasis patriarchalizmas, savarankiškumo stinganti 
moteriškos lyties atstovė, gyvenimas dar nesužalotos gamtos prie- 
globstyje. Tačiau esminiai dalykai prasideda vėliau, kuomet gaide- 
lis, įsilipęs į lazdyno krūmą, ima raškyti riešutus, o vištelė, po krū- 
mu trependama, prašo: 

- Gaideli, gaideli, duok ir man riešutėlį! 

Gaidelis numetė vieną riešutėlį. Vištelė sulesė ir vėl prašo: 

— Gaideli, gaideli, duok ir man riešutėlį! 

Gaideliui nusibodo po vieną riešutėlį mėtyti. Numetė jis visą 
šaką ir išmušė vištelei akį. Vištelė raudodama bėga pas bobutę 
pasiskųsti. 

— Bobute, bobute, nubausk gaidelį, kam jis man akelę išmušė! 

Teisinės nuostatos besilaikantis skaitytojas iš karto pastebės, kad 
išmušti akį, nesiekiant tyčia sužaloti kitą asmenį, yra kvalifikuoja- 
ma kaip netyčinis smurtinis nusikaltimas. Su politiniu diskursu tai 
neturi tiesioginio ryšio, Bet tik iš pirmo žvilgsnio. Mat tyčia ar nety- 
čia išmušta vištytės akelė vis vien yra negerai, ir dėl to yra kažkas 
kaltas. Politinius veiksmus ir politines, kad ir netyčines kaltes, žino- 
ma, yra sunkiau kvalifikuoti. Pati pasakos gramatika čia bevertė. 
Tačiau Gaidelio ir vištelės istorijos elementus mes nesunkiai galime 
sulyginti su mūsų politiniame diskurse viešpataujančiomis situaci- 
jomis. Pasakoje bobutė, išklausiusi sužeistos vištelės skundą, pasiel- 
gia išmintingai. Ji klausia kaltininką gaidelį: 

—- Kam išmušei vištelei akelę? 

Gaidelis ginasi, jog yra niekuo dėtas. Jis nesako, kad nesilaikė 
darbo saugos normų, kad po vieną riešutą mėtyti pabodo ir kad viš- 
telei metė visą šaką su riešutais. Jis teisinasi: 

- Aš nekaltas: lazdynas lūžo, ir aš pats vos neužsimušiau. 

Toliau veiksmas vystėsi pasakiškai greitai. Bobutė nuėjo pas laz- 
dyną ir ėmė jį barti: 

— Kodėl tu nulūžai ir gaidelio vos neužmušei? Gaidelis per tave 
vištelei akį išmušė! 

Lazdynas teisinasi: 

- Bobute, aš nekaltas: mane ožka pagraužė. 

Bobutė pasišaukė ožką ir ėmė ją barti: 

- Ožka, ožka, kam tu lazdyną pagraužei? Lazdynas nulūžo, gai- 
delis vos neiškrito, o vištelei akelę išmušė. 

Ožka teisinasi: 

- Bobute, nesibark: aš nekalta. Manęs piemenys neganė. 

Bobutė pradėjo barti piemenis: 

— Kodėl jūs ožkos neganėte? Ožka lazdyną pagraužė, lazdynas 
nulūžo, gaidelis pats vos neiškrito ir vištelei akelę išmušė. 

Piemenys irgi teisinasi: 

— Mes nekalti. Kaip mes tą ožką ganysim, kad mes vilko bijom... 

Bobutei, galima įtarti, nesisekė. Ji kartojo visai logiškus klausi- 
mus gaideliui, lazdynui, ožkai, piemenims, ir visi jie savo veiksmus 
aiškino nuo savęs nepriklausomomis aplinkybėmis. Kito personažo 
kaltė buvo svarbiausias argumentas. Jis neigė bet kokį kaltinamo 
(klausinėjamo) herojaus dalyvavimą nusikaltime. Verta atkreipti dė- 
mesį į pasikartojančių veiksmų skaičių arba atsakovų skaičių visoje 
veiksmų grandinėje. Čia liaudies nuovoka neapvylė: juk neįmano- 
ma be galo tęsti apklausą. Tam tikra momentu ji tampa beprasmė, 
nes kaltės ir kaltininko kaip ir nebelieka. Galima spėti, kad, peržen- 
gus keturių — penkių respondentų ribą, ir bobutės pastangos rasti 
kaltininką nebetektų prasmės. Kaip vėliau pamatysim, vilko perso- 
nažas šiai pasakai neleido virsti pasaka be galo. Kodėl ties vilku nu- 
stoja ristis kaltės-priežasties-pasiteisinimo kamuolys? Vilkas čia pasi- 
elgė netikėtai, į bobutės kaltinimą atsakydamas taip: 

— Nebark, bobute. žinai, kad aš ne ratu užsukamas, ne lazda užkimšamas. 

Visi įtariamieji kaltininkai iki vilko savo veiksmus motyvavo ki- 
tų kalte, tik pastarojo atsakymas buvo kitoks. Vilkas pasirodė bent 
vienu požiūriu padorus herojus. Jis neapkaltino dėl savo prigimties 
visų kitų. Vilkiškumas vilkui buvo paskutinė instancija, kurios jau 
nebėra kam apskųsti. 


Gaidelis, vištelė ir politinis diskursas 


Dabar nesunku palyginti diskutuojančiųjų mūsų politikų įgū- 
džius ir demagoginius triukus su pasakų šalies kalba. Kaip gali ne- 
pastebėti, jog didelė dalis mūsų politikų nuo kraštutinės kairės iki 


PUBLICISTIKA ISTORIJOS PARAŠTĖJE 


dešniojo krašto ir dauguma valdininkų nuo apačios iki pat viršaus į 
klausimą, liečiantį jų pasiekimus ir klaidas, atsako oponentų ar pirm- 
takų kaltės analize. Vidutinės klasės politikai bei vidutinio rango val- 
dininkai didumą savo žodžių paprastai sieja su be galo sunkiu pa- 
veldu. Pirmiausiai iš sovietų (tartum absoliuti dauguma visų dabar 
aktyviai gyvenančių nėra vienoks ar kitoks sovietų palikimas). Po 
to blogas paveldas darosi vis konkretesnis: viena vyriausybė iš kitos 
paveldi tik nusikaltimus-be-kaltininkų, o vienas valdininkas iš kito - 
tik kiaulystes (tartum nebūtų kartu su jomis perėmę visas pelningo- 
jo biurokratizmo gudrybes). Dabartiniu metu, žinoma, viešpatauja 
Vagnoriaus ir Šleževičiaus vyriausybių paveldo ir svetimos kaltės 
retorika. Tarkim žurnalistas arba kokios nors interpeliacijos auto- 
rius klausia vyriausybės vadovo: kodėl yra taip ir taip? Jam atsako- 
ma: o kodėl ankstesnio vadovo vyriausybė padarė taip ir taip? Ap- 
skritai ginčas tarp Vagnoriaus ir Šleževičiaus, kuris labiau nuteriojo 
Lietuvos ūkį, palyginamas, pavyzdžiui, su tokia gyvenimiška situa- 
cija. Du vyrai negeru laiku nesėkmingai grybauja. Neranda nė vie- 
no grybo. Išeina iš miško ir susiginčija, kuris iš jų per trumpesnį 
laiką nieko nerado. 

Kitu laiku ir kitoje auditorijoje buvusysis į klausimą, kodėl anuo- 
met padarė taip ir taip ir dėl to apsunkino dabartiniam gyvenimą, 
atsako: o kad jo pirmtakas (t.y. dar anksčiau buvęs) yra tikrasis kal- 
tininkas. Taip tęsiasi, kol, kaip pasakoje, po ketvirto — penkto res- 
pondento nebelieka prasmės klausinėti toliau. Viena viltis - vilkas. 
Bet jo nepaklausi - realybėje tokio herojaus tartum nėra. Jei dėl vis- 
ko kalta Rusijos revoliucija, tai beveik aišku, jog nebegalim ieškoti 
kaltininkų tarp gyvųjų. Vilkai išgalabyti - tegyvuoja karalius! 

Dar blogiau, kuomet ima kalbėti politiko — valdininko hibridas: 
nebelieka vilties išgirsti ką nors, kas nesisietų su lietuviškuoju gai- 
deliu ir vištele. 

Gausu tokių įtartinų interviu spaudoje ir per radiją, bet ypač 
tai ryšku stebint šnekančias galvas TV. Pastebėtina, kad tam ne- 
daro įtakos nei TV stočių privatumo laipsnis, nei tariamos idėji- 
nės — politinės nuostatos, nei skirtingo lygio neprofesionalumas 

bei provincializmas. Žinoma, kalbinamų politikų ir valdininkų ne- 
priversi pasikeisti studijoje, nebent kurio nors žmoną. Paprastai pud- 
ra ir grimas minčių eigos nepataiso. Tai gali kažkiek padaryti su po- 
litikų dirbantis redaktorius, jei, žinoma, yra labiau išsilavinęs, negu 
dabar pasitaiko LTV. Čia nieko naujo. Kalbančiųjų galvų pasaulyje 
pasakos gramatika, deja, visiškai susimaišė su nomenklatūrine de- 
magogija. Kad šitas srautas veržiasi per mass media rodo, jog pasa- - 
kos nepabodo nei redaktoriams, nei žurnalistams. 


Vilko sindromas 


Pasaka - bendruomenės darbas. Individas nėra paklusnus gėrie- 
tis. Neveltui Gaidelyje ir vištelėje išimtinė rolė skirta vilkui. Jis indivi- 
dualistas, bet tradicinis blogietis. Jis negyvena pagal visuotinio pa- 
togumo dėsnius. Kitas tradicinis personažas, gal kiek populiaresnis 
rusų pasakose - Ivanas Kvailelis. Trečias brolis, keistuolis. Jis pajuo- 
kiamas. Nenormalus. Bet kažkuo mielas ir šiais laikais patrauklus. 
Bet ne daugiau. Tik tos dvi sritys: vilkiškumas ir kvailumas yra vie- 
nintelės, kuriose pasakų šalies gyventojams leidžia ugdyti indivi- 
dualybę. Asmeninės atsakomybės pojūtis, adekvatus savęs ir savo 
galimybių vertinimas, suvokimas bendrų interesų, žodžio laikyma- 
sis ir pagarba žodžiui. Kito individualybės vertės pripažinimas... 


43-JI EUROPOS LIETUVIŠKŲJŲ STUDIJŲ 
SAVAITĖ HUTTENFELDE 


Prieš pradedant pasakoti apie liepos 13-20 dienomis Vokietijos mies- 
telyje HRuttenfelde, Vasario 16-ios gimnazijoje, įvykusią 43-čią Euro- 
pos Lietuviškųjų Studijų Savaitę, pravartu pažerti žiupsnį kiek ato- 
kesnės istorijos faktų. 

Lietuvių politinės emigracijos po II Pasaulinio karo veikla mū- 
suose dažniausiai siejama su Jungtinėmis Amerikos Valstijomis. 
Išties praleidus keletą sunkių metų DP (displaced persons) sto- 
vyklose karo nuniokiotoje Vokietijoje, dešimtims tūkstančių lie- 
tuvių pabėgėlių pavyko persikelti į JAV, Kanadą, Pietų Ameriką ar 
Australiją. DP stovyklose buvęs judrus kultūrinis gyvenimas (spau- 
da, mokyklos, Baltų universitetas Pineberge, etc.) pamažu apmirė. 
Tik nedaugeliui dipukų pavyko įleisti šaknis Vakarų Europoje. Dar 
mažiau mūsų intelektualų gavo darbo universitetuose ir kitose moks- 
lo įstaigose. Tokių kaip filosofas Antanas Maceina ar istorikas Zeno- 
nas Ivinskis buvo reta. 

6-tame dešimtmetyje šaltojo karo Europoje pamažu geso viltys 
greitai grįžti į tėvynę. Kaip anuomet išsireiškė Mykolas Biržiška sa- 
vo laiške, rašytame iš Vokietijos į JAV Vincui Krėvei-Mickevičiui, 

„ lietuvių išeivijai buvo lemta virsti didžiaja emigracija (taip istorinėje 
literatūroje priimta vadinti posukiliminę lietuvių ir lenkų emigraci- 
ją Prancūzijoje XIX amžiaus viduryje). Nebesitikint greitai grįžti į 
Lietuvą ir siekiant išlaikyti lietuviškąjį intelektualinį gyvenimą emig- 
racijoje, reikėjo burtis į draugijas, gaivinti lietuvių kultūrą bei meną, 

toliau tirti istorijos reiškinius. Ypač tai buvo aktualu Vakarų Euro- 
poje išsiblaškiusiems lietuvių intelektualams. Jų buvo nedaug, veik- 
los sąlygos nepalyginamai sunkesnės negu JAV, kur didelė dipukų 
koncentracija leido labiau plėtoti organizacinę veiklą. Galbūt tik vie- 
nintelėje srityje Europos lietuviams pavyko pasiekti daugiau negu 
amerikiečiams: buvo įkurta ir Vokietijos valdžios oficialiai pripažin- 
ta Vasario 16-osios gimnazija, per keletą metų tapusi svarbiu švieti- 
mo ir lietuvybės išsaugojimo centru viso pasaulio lietuvių vaikams, 

Europos Lietuviškųjų Studijų Savaičių užuomazgų ieškotina 
1953 m. Lietuvių Fronto Bičiulių konferencijoje Tubingene. Ideologi- 
niu orientyrų Savaitėms tapo A. Maceinos paskaita Rezistencija prieš 
tremties dvasią, kurioje mąstytojas išdėstė savąjį požiūrį į lietuviško- 
sios išeivijos lemtį ir pašaukimą. Jis išskyrė du svarbiausius emigra- 
cijos tipus - odisėjiškąjį ir abraomiškąjį, kaip dvi svarbiausias sim- 
bolines nuorodas pokarinei išeivijai. Anot A. Maceinos žodžių, Odi- 
sėjui buvo svarbiausia sugrįžti į prarastą žemę, o Abraomui - surasti 
pažadėtąją. Vienas orientuotas į praėjusį laiką, kitas - į ateitį. Mąsty- 
tojo žodžiais tariant, pačios tremties pergyvenimu, laiko pergyvenimu ir 
teškomojo objekto pergyvenimu odisėjiškasis emigranto tipas skiriasi 
nuo abraomiškojo tipo. Lygindamas lietuvių išeivių padėtį A. Ma- 
ceina sakė: 

Jeigu tad šiandien keliame klausimą, kurios rūšies remtinias mes turi- 
me virsti, tai šias tris skirtybes kaip tik ir reikia turėti galvoje. Kas mes 
būsime savo tremtyje: pasmerktieji kęsti jos viliones ir jos pavojus, ar pa: 
šauktieji savo klajonėmis skelbti kažką nauja? Besidairantieji atgal ar žuel- 
gianieji priekin? Iešką to, kas prarasta, ar siekią to, kas dar turi būti su- 
kurta? Tai klausimai, į kuriuos mums visiems reikia atsakyti. Jie nėra abs!- 
raktūs. Tik iš karto atrodo, esą jie yra filosofiški ar net teologiški. Iš tikro 
betgi jie yra realūs ir labai kasdieniški, nes nuo jų pasirinkimo priklausys 
visa mūsų tremtiškoji būtis - net savo smulkmenose. 

Regis, siekimas ieškoti abraomiškojo tremties kelio įtakojo visus 
Savaičių organizatorius, nors ir Odisėjo godos nebuvo svetimos. Ko- 

kius tikslus puoselėjo Europos Lietuviškųjų Studijų Savaičių organiza- 
toriai? Vienas svarbiausių šios veiklos aistruolių, Upsaloje (Švedija) 
įsikūręs istorikas ir sociologas dr. Kajetonas Čeginskas, 1956 m. ati- 
darant 3-čią Savaitę, taip įvardijo Europos lietuvių siekimus: 
Studijų Savaites iššaukė pats gyvenimas, būtent reikalas susitikti, bi- 
čiuliška dvasia pabendrauti, bendrai pamąstyti; reikalas išsinerti iš prakai- 
tuoto kasdienybės rūbo ir atsigaivinti gaivinančiuose lietuviškos kūrybos 
vandenyse. Lygiai gyvenimiška yra ir pati savaitės programa. Su paskaiti- 
ninkais ir pranešėjais mes čia gvildensime įvairius klausimus, liečiančius 
mūsų tautos praeityje sukauptą patirtį, dabartinę padėtį pavergtoje tėvy- 
nėje, tremtyje, neužmiršdami mesti žvilgsnį į tarptautinės politikos ir ben- 
drai žmogiškos dvasios akiračius. Studijų savaitės rengėjai nepamiršo to 
dvasinio peno, kurį gali suteikti tik religinio ir meninio pobūdžio progra- 
ma. Taip pat rūpėjo, kad studijų savaitė būtų kartu ir tikro susitikimo, 
bičiuliškų pažinčių ir asmeninio sąlyčio šventė. Viliuosi, kad čia bendrai 
praleistos dienos mus visus paskatins naujiems kūrybos žygiams (...) Kol 
mes kuriame, mes esame. Tą patį reikia pasakyti apie visą tautą. Kol lietu- 
viškoji kūryba nepaliaus, tol niekas neišbrauks lietuvių tautos iš gyvųjų 
tarpo. Nenuostabu todėl, kad gyvosios ir kovojančios mūsų tautos jėgos 
kaip tik pasižymi našiu kūrybingumu ir nuoširdžia kūrybos meile. Nūdie- 
nis mūsų Tėvynės pavergėjas pasikėsino į lietuvių tautos gyvybę, siekdami 
paversti lietuvį paprastu įrankiu komunistinio totalitarizmo tarnyboje. 
Džiaugdamiesi asmenine laisve, kurios neturi mūsų pavergtieji broliai Tė- 
vynėje ar Sibiro tremtyje, mes turime ir didesnę pareigą panaudoti šią lais- 
vę kovoje už mūsų tautinio palikimo išlaikymą ir praturtinimą... ( cit. 
A. Grinienės mašinraščio 40 Lietuviškųjų Studijų Savaičių Europoje ). 
Pažymėtinos kelios svarbios aplinkybės, kurios lėmė Savaičių 
idėjinę ir akademinę kryptį. Pirmiausiai europietiškosios savaitės 
buvo LF bičiulių nuotaikų reiškėjos. Santūriai nacionalistinė ir 
katalikiškoji srovė buvo dominuojanti. Tad Savaitės iš pat pradžių 
oponavo Didžiojoje Britanijoje besitelkiančiai liberaliai Lietuvių Re- 
zistentų Santarvei, o vėliau ir JAV aktyviai pradėjusiai reikštis Santn- 
rai-Šviesai. Kita aplinkybė - tai aukšti akademiniai reikalavimai 

renginių dalyviams, paskaitininkams ir pranešėjams. Z. Ivinskio, 
A. Maceinos, K. Čeginsko, J. Griniaus ir kitų profesorių bei mokslo 
daktarų buvo siekiama išsaugoti kuo aukštesnį intelektualinį disku- 
sijų lygį, neleisti politikai užgožti kūrybinės Savaičių dvasios. 

Tačiau metams slenkant, retėjant aktyviausių dalyvių gretoms, 
rimstani politinei -ideologinei polemikai tarp skirtingų išeivijos sro- 
vių pasaulyje labai griežtai ankstesnių reikalavimų nebebuvo laiko- 
masi. Viena vertus, greta katalikiškos orientacijos veikėjų į pranešė- 
jus būdavo įtraukiami ir liberalesnės arba neutralesnės natūros in- 
telektualai, net aktyvūs Santaros-Šviesos liberalai. Ypač ši tendencija 
pradėjo ryškėti 8-to dešimtmečio viduryje. Tarp Savaičių paskaiti- 
ninkų atsirado Algirdas J. Greimas, Aleksandras Štromas (jo paskaita 
1977 m. Anglijoje vykusioje konferencijoje buvo paskelbta atskira 
knygele Politinė savimonė Lietuvoje ), Tomas Venclova, Zenonas Re- 
kašius, Tomas Remeikis ir kiti. Kas neprisimena garsiojo susitikimo 
Gotlande 1989 m., kurioje Lietuvos nepriklausomybės atstatymo idė- 
joms pritarė ir Vytautas Landsbergis, ir Kazys Bobelis, ir net tuome- 
tinis Lietuvos komunistų ideologas Justas Paleckis. 

Kita vertus, Savaičių organizatoriai ėmė per daug nebekreipti dė- 
mesio į klausytojų išsilavinimo cenzą. Visi norintys dalyvauti pa- 
skaitose galėjo į jas patekti, susimokėję dalyvio mokestį. Priežastys 
buvo aiškios: lietuvių išeivija tirpo, siaurėjo ratas tų, kurie turėjo 
akademines ambicijas ir pajėgumą. Tačiau tai atnešė ir kažką naujo. 
Klostėsi kiek laisvesnė, bet ne mažiau solidi konferencijų atmo- 
sfera. Prisirinkdavo virš šimto dalyvių, sugebėjusių išsaugoti tą Sa- 
vaičių atmosferą, apie kurios kūrimo būtinumą dar 1956 m. kalbėjo 
K. Čeginskas. 

Iki šiolei stengtasi sąmbūrius organizuoti vis kitoje Vakarų Euro- 
pos vietoje, derinti poilsį ir tiesiog turistinį smalsumą su lietuvybės 
dvasią stiprinančiais dalykais. Pirmiausia, žinoma, buvo pasirenka- 
ma Vokietija - čia vyko dauguma Savaičių. Tačiau buvo ir Italija, Aust- 
rija, Šveicarija, Švedija, Prancūzija, Anglija, Belgija. Naujų, dažniausia 
egzotiškų vietų patrauklumas skatino apsilankyti atokiai (JAV ir kt.) 
gyvenusius išeivijos intelektualus. 

Šiais metais Vasario 16-sios gimnazijon sukviesta Europos Lietu- 
viškųjų Studijų Savaitė prasidėjo sklandant netikrumo dėl tolesnės 
veiklos nuotaikoms. Studijų moderatoriai (J. Norkaitis, K. Čegins- 
kas ir D. Kuolys) vargiai tas nuotaikas galėjo nuslėpti. Susirinkom 
kaip į šermenis, - baigiantis programai diskusijoje pasakys miunche- 
niškis Mečys Buivis. Ir tai buvo suprantama. Laikmečio apystovos 
nenumaldomai pakeitė tos veiklos reikšmes ir prasmes. Tai yra ben- 
dras lietuviškosios emigracijos likimo ženklas. 

Sovietų 5ąjungos sugriuvimas ir Lietuvos nepriklausomybės at- 
statymas lietuvių emigracijai iškėlė naujus uždavinius. Dar sunku 
pasakyti, kuris iš kadaise A. Maceinos išskirtų tremties kelių - odi- 
sėjiškasis ar abraomiškasis — priartėjo prie pabaigos. Ar jau sugrįž- 
tama į prarastąją žemę, ar priartėta prie pažadėtosios ? Dabar sunku 
vienareikšmiškai atsakyti, tačiau akivaizdu, kad tokie klausimai kyla. 
Štai 1993 m. vasarą Augsburgo vyskupijos šv. Ulricho akademijoje 
surengtos 40-osios Savaitės dalyviams K. Čeginskas perskaitė paskai- 
tą, kurioje tiesiog klausė: 40 Savaičių ir kas po to? Renginio likimo 
klausimas po to tapo bene svarbiausias. Pabaigos nuotaikos sklan- 
dė per paskutinius trejus metus. Ypač atsiveriant naujiems mūsų 
nepriklausomos valstybės ir pamažu laisvėjančios visuomenės reiš- 
kiniams. Yra tarp jų to, apie ką Savaičių rengėjai nekalbėjo. Juk grįž- 
tama į tėvynę, susitinkant iš jos patylomis važiuojančią naują - tik 
jau ne politinę, o uždarbio emigraciją. Susitinkama Europos tarpu- 
vartėse ir tviskančiuose tranzitiniuose aerouostuose. Kas nepri- 
simena senų sovietinių anekdotų apie valstybės sieną ir galimas pa- 
sekmes ją staiga atidarius visiems? Bent jau viena tų anekdotų hero- 
jaus (vakariečio) elgsenos galimybė turėjo įsiminti: jis turi mikliai 
šokti į pirmą pasitaikiusį medį, kad bėglių iš Sovietų minia jo pake- 
liui nesutryptų. Be juokų galima dabar paklausti, kas būtų su lietu- 
viais, jei JAV žaliosios kortelės būtų neribotai dalijamos? Kokia išties 
yra emigracinė įtampa politinio absurdo, masinės korupcijos ir 

įvairiaspalvių berečių šalyje? Dar keletas metų, ir Vakaruose uždar- 
biaus arba bent svajos apie tokią galimybę gal didesnis skaičius Lie- 
tuvos žmonių negu 1944-siais pabėgo nuo Sovietų. Ar tai dramatiš- 
ka nevilties išraiška, ar priešingai - laisvės pasekmės, išsivaduojan- 
čio Žmogaus saviraiškos stiprėjimo faktas? 

Kodėl dėl to sukti galvą, jei važiuoji per Lietuvos vakarinę sieną 
beveik nestabtelėdamas, o vokiečių autobanuose susitinki lietuviš- 
kus automobilių numerius? (Tam tikra prasme Europa greičiau pa- 
siekiama aplūžusių automobilių pirklių karavanais negu seiminiais, 
prezidentūrinias, vyriausybiniais folksvagennis su specialiais nume- 
riais, kad mokesčių mokėtojai galėtų lengviau atpažinti.) 

Pirmiausia, kas krito akysna šiemetinėje Savaitėje - tai dominuo- 
jantys paskaitininkai iš Lietuvos. Senosios išeivijos atstovų iš Vaka- 
rų Europos atvažiavo vos keletas, todėl kam nors galėjo kilti mintis, 
kad neverta buvo važiuoti iš Lietuvos į Vokietiją, kad paklausytum 
Leonido Donskio ar Dariaus Kuolio paskaitų. Yra puikiausios gali- 
mybės su jais bendrauti Lietuvos universitetuose. Vienas paskyrė 
savo paskaitą kultūros filosofijai Lietuvoje, o kitas - XVI-XVII a. Lie- 
tuvos visuomenės įsivaizduojamai laisvės vizijai. Partizaninio judė- 
jimo istorijos tyrinėtoja Nijolė Gaškaitė papasakojo apie vieną iš la- 
biausiai kontraversiškų pokario rezistancijos figūrų - Jono Deksnio 
likimą. (Aktyvus liberaliojo rezistencijos sparno organizatorius, 
BDPS ir VLAK kūrėjas 1949 m. trečiąsyk nuo 1945 m. grįžo į kraštą, 
bet tuoj po išsilaipinimo pajūryje buvo saugumiečių sučiuptas. Ta- 
po anglų žvalgybos radiodezinformatoriumi ir KGB kolaborantų, 
etc.) Pranešėja labai įžvalgiai ir jautriai narpliojo žmogiškosios dra- 
mos, asmeninių ambicijų ir išdavystės intrigą. Šiauliečio Vytauto Bi- 
kuličiaus vakarietiškos literatūros vertimų ir kultūrinio efekto ana- 
lizė leido pastebėti tai, kas ne visada pastebima ant knygų prekysta- 
lio. Virgio Valentinavičiaus, dirbančio Laisvosios Europos radijo re- 
dakcijoje, paskaita priminė artėjančių seimo rinkimų bėdas, dvelkė 
viltum, kad gal šį rudenį dešniesiems pavyks laimėti daugumą vietų 
ar bent kairiesiems nepavyks pakartoti 1992 m. laimėjimo. Šių eilu- 

čių autorius perskaitė paskaitą, skirtą šiuolaikinėms mūsų istorijos 
mokslo problemoms, papasakojo apie istorikų cecho gyvenimo 
ypatybes. Ar dėl to vertėjo rinktis Vokietijoje? Baigiantis Savaitei vis 
mažėjo abejonės. Nepaisant negausaus dalyvių būrio ir dar labiau 
negausaus išeivių skaičiaus diskusijų metu, prie pietų stalo ar vaka- 
rinio alaus vis dėlto pleveno tai, ką renginių veteranas K. Čeginskas 
savo paskaitoje pavadino nepakartojama Savaičių dvasia. Prieš ke- 
liolika metų 30-tą kartą susirinkus lietuviškosioms studijoms Augs- 
burge, A. Maceina savo atsiliepime, įrašytame dalyvių knygoje, pa- 
reiškė: Mūsų studijų savaitės yra ženklas, kad esame gyvi kaip tremtiniai. 
Šiemet Huttenfelde ta tremties gyvastis buvo vos pastebima, vos su- 
skaičiuojama ir vos girdima. Tačiau ji dar leido atvykusiems iš kraš- 
toją sutikti, pajusti bendrumą, išmokti delikačiai reikšti savo mintis 
ir ginčytis, pagaliau - patikėti, kad yra prasmės tai daryti. 

Daugiau susipažinus su liberaliosios Santaros-Šviesos intelektua- 
line atmosfera, buvo labai pravartu palyginti Amerikos ir Europos 
lietuviškąsias studijas. Ir vienos, ir kitos buvo kone pusšimtį metų 
organizuojamos kartą per metus. Ir vienose, ir kitose svarbiausias 
dėmesys buvo skiriamas tarpdisciplininei, socialiai angažuotai dis- 
kusijai palaikyti. Abiem atvejais klubinis, saloninis bendravimas bu- 
vo derinamas su poilsiu bei aukšta intelektualine kokybe. Tad pati 
bendravimo kultūra tapo svarbiu ir vakarietišku faktoriumi. Žino- 
ma, išsibarsčiusiems per tūkstančius kilometrų Europos ar Ameri- 
kos lietuviams tokie susitikimai buvo itin svarbi tautinio identiteto 
išlaikymo sąlyga. Ar ši patirtis reikšminga kraštui, turinčiam pus- 
ketvirto milijono gyventojų ir pervažiuojamo per pusdienį nuo vie- 
no pašalio prie kito? Manyčiau, jog taip. Vienu požiūriu mūsų poso- 
vietinės visuomenės atstumai yra didesni už lietuvių emigrantų ben- 
druomenės zistumus. Tai yra atstumai tarp žmonių, įgijusių skirtin- 
gas profesijas ir turinčių skirtingas politines ar ideologines pažiū- 
ras. Atskiri profesiniai cechai (Kai kurie, kaip, pvz., teisininkų, netgi 
vadintini neformaliais ordinais - tai rodo šiemetinis skandalas sto- 
jant į Vilniaus universiteto Teisės fakultet>) yra atitolę vienas nuo 

kito žymiai toliau, negu bet kada buvo Vakaruose. Tai ypatingas so- 
vietinės visuomenės bruožas, kuris pernelyg nesikeičia ir dabar. Spe- 
cialistų be normalaus universitetinio išsilavinimo ruošimas tęsiasi, 
Vieni specialistai vargiai gali susikalbėti su kitais specialistais. Gal kur 
nors Harvarde studijuojantis biochemikas išklauso dešimtį filosofi- 
jos ar teologijos kursų, pasikausto meno ir literatūros istorijoje, o 
sovietinio modelio universitete neretai net filosofas tampa specialis- 
tu, arogantiškai žiūrinčiu į kitokias knygas skaičiusius. Galbūt bū- 
tent šitokiu būdų susiskaldžiusi visuomenė labai liguistai reaguoja į 
naująją — turtinę - diferencijaciją. Tad intelektualinės specializacijos 
perteklius ir neatsparumas turtinės nelygybės realybei rodo visuo- 
menės infantilumo laipsnį.Savaitėse ar Santaroje neatskirsi milijonie- 
riaus nuo bedarbio, pas mus dar tik grupuojasi tuščiagarbiai nauja- 
turčiai ir įpykę skurdžiai. Manyčiau, kad tai yra viena iš reikšmin- 
gesnių aplinkybių, kad vakarietiškojo intelektualinio bendravimo 
įgūdžių pasisemti, pajausti savaičių dvasią reikia važiuoti į Vokietiją 
ar skristi į JAV. Ten žymiai rečiau susiduri su kultūros valdininkų 
šypsenomis ir politinės - partijinės nomenklatūros neofitais, 

Išskirtini ir bandymai atgabenti tą dvasią į Lietuvą, rengiant išei- 
vijos kultūrinių organizacijų konferencijas krašte. Štai jau treji metai 
Vilniuje ir Anykščiuose susirenka Santaros - Šviesos konferencijų da- 
lyviai, kas kartą kitoje vietoje savo savaites rengia Į Inisvę fondas. (Apie 
šiemetinę Į laisvę studijų savaitę Telšiuose savo paskaitoje kalbėjo 
inžinierius A. Stepaitis iš JAV.) 

Šiemet Huttenfelde pavyko atrasti dar kažką netikėto, Tai jau- 
nuosius Europos lietuvius, nesenai atvykusius studijuoti arba užsi- 
imančius profesine veikla Vokietijoje. Vienas iš jų - biochemikas To- 
mas Sudavičius (...nieko bendro su anuo Sudavičium, buvusiu Vilniaus 
universiteto prorektorium, — pasakė Tomas prisistatydamas) kažkuo 
priminė DP laikų lietuvį studentą, kurį yra galima įsivaizduoti skai- 
tant knygas ar klausant prisiminimų. Jo žiniomis, vien Vokietijoje 
studijuoja apie du šimtus lietuvių. Ne visiems emigracija bet kokia 
kaina yra prie širdies. Panašu, jog netoli to, kad jie imtų organizuo- 

tis, pradėtų rūpintis kultūriniu gyvenimu, imtų kalbėti apie gyveni- 
mo pasaulyje ir lietuvybės santykius. Tačiau tai, kas šiuo metu daro- 
si Lietuvoje, toli gražu nerodo, kad kas nors lauktų grįžtančių - pra- 
dedant į JAV vykstančiais krepšininkais ir baigiant humanitarinius 
mokslus studijuojančiais jaunuoliais. Žinoma, ne visi Vakaruose pa- 
simokę tampa pranašesni už krašte likusius. Tačiau akademinio dar- 
bo baruose itin reikalingas vakarietiškas skersvėjis. Neabejotina, kad 
tikrasis ėjimas į Europą ar Europos įsileidimas vidun žymiai dau- 
giau sietinas su neformaliais intelektualiniais ir ūkiniais procesais 
negu su visų Europos šalių biurokratijos vienybe. Įgudę lakstyti 
Maskvon, mielai dalijasi patyrimu su bandančiais įsigyventi Briuse- 
lio koridoriuose. 

Naujieji arba jaunieji Europos lietuviai be abejonės junta savo 
tremties ar ištrūkimo specifiką, tačiau regėdami tokius DP generaci- 
jos pasiaukojimo pavyzdžius, kaip A. Grinienės, jie gali ši tą paly- 
ginti ir išmokti. Gal net imti mąstyti taip, kaip 50-taisiais mąstė 
A. Maceina ar K. Čeginskas su savo bendraminčiais — Europos 
Lietuviškųjų Studijų Savaičių organizatoriais. 

Būtent naujosios generacijos Europos lietuvių pasirodymas Sa- 
vaičių scenoje suteikė vilčių dėl tolesnio jų likimo. Kitais metais ją 
vėl nutarta surengti Huttenfelde, nebesistengiant prabangiai kilno- 
tis po visą Europą. Vasario 16-sios gimnazijos globoje yra žymiai 
pigiau, o tai turėtų skatinti Vokietijos universitetinę jaunuomenę ak- 
tyviau įsijungti į šį kultūrinį renginį. Pirmąsyk tarp moderatorių ir 
organizatorių yra ir jaunosios Europos lietuvių kartos žmonių. Pa- 
baigos baimė lieka, bet stiprėja viltis, kad tradicijai lemta išlikti. Ver- 
ta važiuoti į Vokietiją vidurvasarį net už savus pinigus, jei tenai vyks- 
ta Lietuviškųjų Studijų Savaitės renginiai. 

Pavadinau šias pastabas laišku, bet galvojau tik apie perkeltinę pras- 
mę, neįsivaizduodamas konkretaus adresato, kurį paparastai turė- 
tų turėti laiškas. Kodėl iš Švedijos? Mat noras išdėstyti raštu mintis 
kilo praėjusį rugsėjo mėnesį bevažinėjant po pietinės Švedijos uni- 
versitetus ir dalyvaujant įtakingos organizacijos Pax Baltica metinė- 
je konferencijoje. Tačiau tai neturėjo būti paprasčiausias analitinis 
straipsnis ar kelionės užrašai. Pirmiausiai todėl, kad Švedija man 
mažiau įdomi negu Lietuva. Švedija, pagaliau visa Skandinavija yra 
mažiau mįslinga. Švedijai tiktų charakteristika, pritaikyta savo ša- 
liai garsaus šių dienų danų rašytojo Peterio Hoego. Jo romano hero- 
jė panelė Smila sako maždaug taip: Danija yra be galo neįdomi. Visa 
jos visuomenė iš esmės yra vidurinioji klasė. Nėra nei itin turtingų 
Žmonių, nei vargšų. Socialinės garantijos daro žmogaus ateitį skaid- 
tią ir dėl to neįdomią. Lietuvoje - kitaip. Yra ir mįslių, ir stebuklų, ir 
neviltį keliančių kontrastų. Dėl tų pačių priežasčių negalėjau imtis 
ir kelionės užrašų, nors kai kurie jos įvykiai negalėjo būti nepaminėti. 

Kodėl laiškas rudeninis? Vėlgi ne tik dėl kalendoriaus. Tai dėl 
nuotaikos. Rudeninis galvojimas visados yra specifinis, savaip įdo- 
mus: daugiau svarstymų ir abejonių, daugiau nostalgijos ir papras- 
čiausio liūdesio. Kita vertus, tam tikras pasitikėjimas tuo, ką regi 
aplink. Be iliuzijų, be Vasiukų aerouosto miražų. Rudenį dažniau pa 
galvoji, kad visi žmonės yra mirtingi. Rudenį neturėtų būti planuo- 
jami jokie šachmatų pasaulio čempionatai. Geriau jie būtų pavasarį. 

Rudeninės nuotaikos, kaip ir mėnulio fazės, įtakoja ir rašančius, 
ir skaitančius. Tai dingtelėjo galvon, atvertus neseną Stasio Jokubai- 
čio reportažą Kauno dienoje apie Kauno valdžios susitikimą su užsie- 
nio investuotojais. Tik rudenį gali pajusti, kaip skaudžiai teisūs tie, 
kurie sako, kad nacionaliniu mastu Kaunas darosi net ne trečiaeilis, 
bet ketvirtaeilis miestas. Vis daugiau vakariečių verslo žmonių nu- 
kreipia dėmesį į Klaipėdą ar net į Šiaulius. Ar teisūs tie, kurie mano, 
kad tik geografinės sąlygos, mokesčių lengvatos ir pigios darbo jė- 
gos perteklius gali privilioti užsienietį dėti pinigus į vieną ar kitą 
Lietuvos miestą. Kiek tai priklauso nuo kultūrinio miesto veido, nuo 
patrauklumo jame gyventi patogiai, pagal tuos kultūros standartus, 
prie kurių jie pripratę. Ar gali ką nors privilioti kaunietiška operetė? 

Tai iš esmės visos šalies problema, susijusi su pačia normaliausia 
miestų ir regionų konkurencija. Apie tai vertė galvoti šių metų Pax 
Baltica premijos laureato, garsiojo ABB koncerno generalinio direk- 
toriaus Percy Borneviko žodžiai, kad Baltijos jūros šalių integracija 
tolei bus menka, kol traukinys tarp Talino ir Rygos važiuos septy- 
nias ir pusę valandos, o Švedija į Malaiziją investuos keliasdešimt 
kartų daugiau negu į rytinę Baltijos pakrantę. 

Viskas keičiasi taip greitai. Begalvojant apie /aikinosios sostinės lau- 
rus, galima prarasti daug ką. Nebent generolas Liucjanas Želigow- 
skis prisikeltų... 


Apie Europą, integraciją ir tautinius savitumus publiką, susirinku- 
sią į Pax Baltica renginį didžiausioje Karlskronos miesto salėje, pa- 
mąstyti kvietė bent keturi prelegentai. Trys buvę: Švedijos eksprem- 
jeras I. Karlsonas, Lenkijos ekspremjerė H. Suchocka, Rusijos eks — 
užsienio — reikalų ministras Pankinas (anot organizatorių, jis užėmė 
kito laukto prelegento generolo Lebedžio vietą. Neabejotina, kad po 
Poltavos švedai nuolat domisi rusų generolais). Tačiau to vakaro 


433 


434 


PRAEITIS, ISTORIJA IR ISTORIKAI 


žvaigžde buvo vienas esantis - solidūs gandai tai teigia - labai įta- 
kingas Europos unijos žmogus P. Bornevikas. 

Karlsonas tipingai švedams, susispietusiems ant jūros kranto, la- 
biausiai apgailestavo, kad nepakankama regiono integracija trukdo 
imtis tikro Baltijos ekologinio projekto. Jūra miršta, o rytiniame 
krante, galvojau sau beklausydamas, tikrai nėra pinigų valymo 
įrenginių statybai. Karlsonas nebuvo įdomus kalbėtojas. Daugiau 
šurmulio ir ironiškų šypsnių sukėlė buvęs Rusijos užsienio politikos 
vairininkas Pankinas, bandęs įtikinti susirinkusius NATO plėtros 
žala. Anot jo, pokomunistinė Rusija yra lyg pokario Vakarų Europa. 
Komunizmo epocha, lyg užsitęsęs karas, baigėsi devyniasdešimtų- 
jų pradžioje. Tik Vakarai, Jungtinės Amerikos Valstijos ateina į Rytų 
Europą nešinos ne Maršalo planu, o NATO plėtros sumanymais. 
Tai, anot prelegento, varo rusų demokratiją į kampą, aštrina vidaus 
padėtį, provokuoja kraštutinius kairiuosius ir dešniuosius bei didi- 
na pavojų Baltijos šalims, užuot garantavus jų saugumą. Pankinas 
buvo įdomus, bet neįtikinantis. Regis, net švedai juo nepatikėjo. 

H. Suchocka kalbėjo apie tautinio identiteto saugojimo būtinu- 
mą, jungiantis į Eurosąjungą. Jos nuomone, pasyvus tautinių verty- 
bių saugojimas, konservavimas nėra vaisingi. Viena vertus, reikia 
labai aktyviai ruoštis plačiau atkelti vartus pasauliui. Kita vertus, 
stiprinti ir modernizuoti savąją kultūrą. Biznio žmonių būryje Karsk- 
ronoje būčiau pridūręs, jog, vietinė kultūra turi būti konkurentabili 
bent savoje šalyje. Deja, mūsų kultūrininkai šiuo metu neturi ambi- 
cijų keistis taip greitai, kaip keičiasi ir tobulėja materialinio gyveni- 
mo kūrėjai. Interpretuojant H. Suchocką, neabejotina, kad tautinė 
kultūra turi įgyti imunitetą pasauliui. Kolektyvinio individo imuni- 
tetas lygintinas su atskiro žmogau imunitetu. Reikia laiku skiepytis 
ir neužsisvajoti. Kuo anksčiau įskiepijami paradigminiai europietiš- 
kos civilizacijos dalykai, tuo mažesni tautinės kultūros praradimai 
vartų į Europą atkėlimo metu. Daugiausia prarandama, pavėlavus 
ruoštis. Panašią mintį kadaise mums, studentams, per savo paskai- 
tas keldavo istorijos profesorius Edvardas Gudavičius. XV amžiuje 

praradome labai daug dėl užsitęsusio pagoniškos Lietuvos uždaru- 
mo. Norint laikytis savitumo, išsaugoti savitumą, reikia gerai susi- 
pažinti su svetimu. Gali atsitikti taip, kad senų automobilių pirkliai 
ir angliškų agurkų ar braškių skynėjai vėliausiai praras savo lietu- 
viškumo bruožus. Kas žino, ar buvo teisi teisės profesorė H. Suchoc- 
ką. Mane ji įtikino. bet įtikino maždaug tokiu būdu, kurį apibrėžė 
Aleksandras Diuma: niekas tavęs taip neįtikina, kaip tavo pašnekovo 
įsitikinimas. 

Įdomiausias ir rekordiškai trumpas buvo P. Borneviko praneši- 
mas. Jis truko penkias minutes, kas dvidešimt sekundžių keičiant 
Grafo projektoriuje schemas ir kalbant taip, lyg už lango lauktų ko- 
mercinis lėktuvas su įjungtais varikliais. Net G. Sorosas kalba ma- 
žiau glaustai. Be galo taiklus buvo V. Kavolis, kažkada pareiškęs, 
jog lietuvių intelektualų beribis sofistikuotas kalbėjimas primena 
žmones, kurie niekados nedirbo praktinio darbo, reikalaujančio grei- 
tų, ryžtingų sprendimų ir savo asmeninės atsakomybės suvokimo. 

Esu tikras marksistas, - pagal klasikines retorikos taisykles suin- 
trigavo P. Bornevikas publiką pranešimo pradžioje, - nes manau, jog 
visos politinės integracijos sėkmė glūdi tarptautiniuose ekonominiuose san- 
tykiuose. Biznio, investicijų ir ekonominių mainų reikalai visados bus 
svarbiau už biurokratų derybas. Kas svarbu - iš jo kalbos nesekė 
teiginys, kad pačios Baltijos šalys yra tiesiogiai kaltos dėl integraci- 
jos nesėkmių. Jis pirmiausiai abejojo švedų verslo žmonių įžvalgu- 
mu, pasyviai stebint investicinius procesus rytinėje pakrantėje. Kol 
Malaizija yra atrakcingesnė už Baltijos šalis, kol investicijos aplen- 
kia Lietuvą ar Latviją, tol integraciniai pamatai yra labai silpni. 

Įstrigo dar vienas dalykas, kurio, žinoma, iš vakariečių mes ir 
neturėtume laukti. Jie negali suprasti, kodėl lietuviai taip skaudžiai 
reagavo į estų tarptautinius laimėjimus, ypatingai į Estijos pa- 
kvietimą dalyvauti derybose su Europos Sąjunga. Tai yra ne kas ki- 
ta, o abejojančios savo pajėgumu visuomenės reakcija. Netikru- 
mas, bandymas kaltinti kitus dėl savo nepajėgumo dirbti, kolekty- 
vinis nepilnavertiškumo kompleksas - visa tai, kas būdinga mums, 

nerūpi švedams. P. Bornevikas į tai nekreipė jokio dėmesio. Beje, 
Estijos pasirinkimo derybų pirmajam etapui faktas jo taip pat nebu- 
vo susietas su kokiais nors ypatingais šiaurinių mūsų kaimynų lai- 
mėjimais ar pranašumais. Galima būtų interpretuoti tai, kaip eurok- 
ratų taktinį triuką. 

Dar vienas P. Borneviko užčiuoptas dalykas, kurį priminė S. Jo- 
kubaičio reportažas iš susitikimo su užsienio investuotojais, lietė 
kultūrą. Investuotojui nėra visai nesvarbu kultūrinės aplinkos, kuri 
supa investicijų objektą. Kaip naujausios technologijos reikalauja 
ekologiškai švarios, išsaugotos ir apsaugotos aplinkos, taip ir inves- 
tuotojui turi rūpėti vietinė kultūra. Galimybė su ja susikalbėti, gali- 
mybė prisidėti prie tos aplinkos civilizavimo turėtų būti sietina su 
akademinių ir kultūrinių mainų praktika, universitetiniu pasauliu, 
garantuojančiu kultūrinių - intelektinių apytakų pastovumą. Anot 
prelegento, amerikiečiai per paskutinius dešimtmečius pasaulį su- 
gebėjo įtakoti ne tiek militarinės ar ekonominės galios dėka, bet 
visų pirma tokių vyriausybinių mokslo mainų fondų kaip Ful- 
Ibright pagalba. Švedų valdžiai ir biznio žmonėms, anot prele- 
gento, būtinai reikia pagalvoti apie skandinaviškojo Fullbrighto 
analogo sukūrimą. 


Tokios nuotaikos buvo apėmusios vaikštant Karlskronos-Ronne- 
by, Kalmaro ir Vexjo universitetų koridoriais, derantis dėl studentų 
ir profesorių mainų ir galvojant apie integracijos į Europą vingius, 
Kauno provincializacijos pavojus bei universitetų restruktūrizacijos 
sunkumus. Universitetai, laisvieji menai savo universalumu yra pa- 
šaukti naikinti provincijos kompleksus. Tai vienintelis įvairių iš se- 
no sovietmečio išlikusių tarpdisciplinių barjerų ardytojas, galintis 
padėti susikalbėti gildijose ir cechuose užsidariusiems žmonėms. Ži- 
noma, tai nevienintelis vieno ar kito miesto intelektinės sandaros 

elementas. Yra teatras su teatralais, yra orkestras su muzikantais ir 
muzikomanais, yra galerijos su visa kuo, kas priklauso prie miesto 
patrauklumą didinančių faktorių. Pagaliau yra tradicinė vakariečių 
komunikavimo vieta baras arba kavinė, kurių lygis ir muzikos fono 
stiprumas priklauso nuo lankytojų skonio. Atspėkit, kur investito- 
rius gali patogiai praleisti vakarą Kaune? Apie tai mąstant galima 
grįžti prie Hegelio ar net Markso ir prisiminti visuotinio reiškinių 
sąryšio koncepciją, neabejotinai įkaltą į galvas visiems vietiniams, 
baigusiems universitetus iki 1991 metų. Viskas susiję tarp savęs. Ga- 
lima galvoti, kad pinigai — ryte, o kėdės — vakare. Bet realiai nesirūpi- 
nant kultūrinės - intelektinės miesto raidos perspektyva, galima pra- 
laimėti ir mūšį dėl materialinio gyvenimo prioritetų. 

Ar įmanoma šioje srityje ką nors sąmoningai daryti ? Štai kad ir 
man geriausiai žinomas pavyzdys. Aštuntus metus pradėjęs atkur- 
tasis Vytauto Didžiojo universitetas tapo gana ryškus Kauno ir vi- 
sos Lietuvos intelektinio gyvenimo židinys, priviliojantis nemažai 
užsieniečių. Savo vystymosi tempu jis nustebino net kai kuriuos 
optimistiškiausius universiteto atstatymo šalininkus. Tą tam tikra 
prasme atspindi pagyvėjęs Kauno kultūrinės spaudos gyvenimas, 
tarptautiniu mastu pripažinti moksliniai renginiai, bene didžiausias 
šalyje stojančiųjų į universitetą konkursas. Padidėjo Lietuvos vyriau- 
sybės dėmesys VDU, ypač Teisės, Socialinio darbo, Valstybės insti- 
tucijų administravimo studijų programoms: gautas naujas pastatas, 
deramasi dėl kitų papildomų patalpų. Tačiau, regis, per mažai dė- 
mesio yra skiriama regioninėms VDU funkcijoms, pernelyg mažas 
miesto valdžios dėmesys aukštąjai mokyklai, kuri gali padėti for- 
muoti visą Kauno intelektinės sandaros pavidalą. 

Universitetas pamažu ima atlikti tuos svarbius uždavinius, ku- 
riuos jam kėlė atkuriamasis senatas: sugrąžinti Kaunui humanitari- 
nį veidą. Dabar čia dirba virš dviejų šimtų etatinių profesorių ir dės- 
tytojų, kurių dauguma - humanitarinių ir socialinių mokslų atsto- 
vai. Per labai trumpą laiką buvo sumažintas profesorių humanitarų 
nutekėjimas į sostinę, pavyko vieną kitą garsų mokslininką pervilioti 

iš Vilniaus arba net užsienio į Kauną. Tačiau pats VDU turi labai 
ribotas materialines galimybes realizuoti ambicingesnę mokslinio - 
pedagoginio personalo strategiją. Kviečiant dirbti į Kauną jaunus 
teisės, politinių ar socialinių mokslų, lingvistikos ar filosofijos pro- 
fesorius, neretai baigusius studijas Vakaruose, arba bandant palikti 
dėstyti universitete sėkmingai daktaratus apgynusius savo absol- 
ventus, universitetas negali pasiūlyti nieko patrauklaus, išskyrus 
standartines algas. Tokiomis sąlygomis visad laimi sostinė, kurion 
pakrypsta jaunųjų veidai: ten didesnė karjeros galimybė, patrauk- 
lesnis visuomeninis ir kultūrinis gyvenimas. Taip išryškėja blogiau- 
si filializacijos padariniai - išvyksta patys talentingiausi arba socia- 
liai aktyviausi individai. Šiuo momentu, kaip ir biznio sferoje, kyla 
nauja konkurencija iš Klaipėdos ir ypač Šiaulių universitetų. Abiejų 
miestų municipalitetams padedant, ten yra siūlomi patrauklūs jau- 
niems profesionalams dalykai: tarnybiniai butai arba lengvatiniai 
kreditai gyvenamam plotui įsigyti. 

Dabartiniu metu VDU savo personalo strategiją grindžia jauniau- 
sios generacijos, Vakaruose prasilavinusios profesūros patraukimu 
į Kauną. Tačiau iš kitur atvykę žmonės dažniausiai pakliūva į ne- 
malonią padėtį dėl registracijos, be kurios neįmanoma tikėtis leng- 
vatinių kreditų pagal Būsto ar kurią nors kitą lengvatinių kreditų 
nacionalinę programą. Ši sritis priklauso savivaldybių kompetenci- 
jai. Todėl savivaldybei rūpinantis kultūrinio miesto veido atnaujini- 
mu, pravartu būtų įvardyti meno, kultūros (ar netrūksta dirigentų 
ir režisierių?) ir mokslo plėtrai reikalingus profesionalus ir sudaryti 
tam tikras sąlygas tikėtis lengvatų įsikūrimui Kaune. Regis, tai ne- 
būtų itin plataus masto akcija. 

Universitetas turėdamas tokią atramą būtų pajėgus siekti, kad į 
Kauną atvyktų arba jame pasiliktų žymiausi ir perspektyviausi hu- 
manitarai. Šiandien yra geras momentas kviesti žmones iš kur kas 
brangesnio pragyvenimo lygio sostinės ir išlaikyti nepabėgusius į 
Klaipėdą ar Šiaulius perspektyvius profesionalus. O gal pačius ge- 
riausius tai atkalbintų nuo emigracijos, kuri gresia savame krašte 

neįvertintiems. VDU turėtų galimybes dar labiau padidinti savo kon- 
kurentabilumą intelektinėje Lietuvos rinkoje ir per ateinantį pen- 
kmetį tapti jauniausią ir perspektyviausią profesūrą turinčiu uni- 
versitetu. Ar tai ne nauda miestui? 


Post scriptum. Kiekvienas ruduo baigiasi žiema - tai vakarykštė 
mintis, žvelgusių pro langą arba skubėjusių kuria nors Kauno gat- 
ve. Prasidėjęs šildymo sezonas - tai išsireiškimas, kurį Milanas Kunde- 
ra turėjo įtraukti į vakariečiams nesuprantamų žodžių žodyną. Jis 
primena kelių dešimtmečių senumo žodžius: paskyra, paradas, regis!- 
racija, derinimas, etc. Ir apskritai: kodėl vakariečiams investitoriams 
tai turėtų rūpėti? 


1997 spalio 22 d. 

SVETUR, SAVOJE ŽEMĖJE... 


Sausio viduryje Romoje, namo Via Po Nr.40 kiemelyje, žydi kameli- 
jos (...štai kodėl XIX amžiuje dailininkai iš visos Europos žiemai su- 
gužėdavo į tenykštes akademijas). Uždarą kiemelio erdvę jaukiai 
apglėbia aukšta, žaliuojančiomis gebenėmis apaugusi tvora. Iš šiau- 
rės pusės kiemą dengia nedidelis svečių namelis su garažu. Romė- 
niškas vaizdas — tai šen, tai ten krūvelės surinktų antikinių vazų 
šukių, skulptūros dalis, gabalėlis spalvotos freskos. Visa tai randam, 
vos pabandę įbesti kastuvą į purenamą žemę — sako namo šeimininkė 
Daniela Lozoraitienė. Čia gi Roma. Vos užmetus akį anapus tvoros - 
ten archeologų pusiau atidengta romėnų patricijaus tomba, arba 
kapavietė. Ne tokia didelė kaip imperatoriaus Oktaviano Augusto 
arba Adriano, ant kurios pamatų iškilusi garsioji castel di San An- 
gelo - popiežių pilis, bet vis vien nemaža. Pats kvartalas, kaip ir 
dera ambasadų rajonui, išsidriekęs visai šalia senosios Romos gy- 
nybinės sienos, netoli Borgezių rūmų ir parko. Šalia Lozoraičių rezi- 
dencijos, talpinusios ir atstovybę prie Šventojo Sosto, ir asmeninius 
apartamentus, nuo konkordato laikų įsikūrusi ištaiginga Vatikano 
nunciatūra. Žvelgiant į ją pagalvoji, jog senasis ir vis dar rusų oku- 
puotas Lietuvos ambasados Italijoje pastatas anais laikais turėjo at- 
rodyti ne ką prasčiau. Toks pat didelis, aukšta mūro tvora aptvertas 
parkas, stilingas namas, į kurį dabar nenoriai įsileidžia rusų tarnau- 
tojai. Apžiūriu dar keletą vietų, saugančių Lietuvos diplomatų Lo- 
zoraičių veiklos pėdsakus. 

Į dabartinę Lietuvos ambasadą neužsuku dėl dviejų priežasčių: 
pirmiausiai ji neturi nieko bendro su Stasiu Lozoraičiu, kurio biog- 
rafinės medžiagos rinkimas buvo maniškės kelionės tikslas. Antra, 
visiškai nesinori pamatyti Lietuvos biurokratijos atstovų Romoje vei- 
dus. Beveik neabejoju, kad tie veidai eilinio lietuvio apsilankymo 
atveju greičiausiai būtų tokie pat, kaip ir kitų Lietuvos valdžios įstai- 
gų klerkų: ko jūs mus trukdote, ar nematote, kaip svarbiai mes savimi 
užsiimame? Paprasčiausiai džiaugiesi nepametęs paso, nepažeidęs 
jokių italų biurokratų taisyklių. Tiesiog mauni pro Lietuvos amba- 
sados pusrūsio šalį ir klausaisi vietinių lietuvių pasakojimų. Nieko 
baisaus, pagalvoji, Paryžiuje nė kiek negeriau. Beveik normalu, kad 
kultūros atašė ne ką išmano apie kultūrą, o vietinių kalbų dar iš- 
moks. Kiekviena šalis turi tokius ambasadų klerkus, kokių nusipel- 
no. Svarbiausia, kad nebūtų visiški beraščiai. Tik neduoda ramybės 
klausimas, ar turi ką nors tarp savęs bendro sociologinių tyrimų ati- 
dengiamos lietuvių emigracijos tendencijos su veržatimi į Vakarus 
per diplomatines tarnybas. Žinoma, emigrantai dažniausiai yra bė- 
džiai, ieškantys laimės kitur, o dabartinių ambasadų publika pri- 
klausytų pavydą keliantiems išrinktiesiems. Jie gali atsidurti sve- 
tur, bet likti lietuviškoje teritorijoje. Ar nesisieja tai su nenoru dirbti 
ir gyventi gimtojoje Lietuvoje, jeigu išvažiavimas tarnauti Lietuvai 
civilizuotame pasaulyje laikomas dideliu asmeniniu laimėjimu? 


Dabar Via Po Nr.40 tylu, nors pusrūsyje sukrautas archyvas ir 
tvarkoma biblioteka primena buvus aktyvesnį gyvenimą. Okupuo- 
tos valstybės diplomato rezidencija buvo dalis Lietuvos teritorijos. 
Ne žiupsnis lietuviško molžemio emigranto krepšyje, bet nedidu- 
kas plotas, kuriame tilpo ir atstovybė, ir kasdieninis Stasio Lozorai- 
čio (vyresniojo) šeimos gyvenimas. Niekados nenustojau būti Lietuvos 
piliečiu , nes niekuomet neemigravau „- nesyk 1993 metų prezidentinės 

rinkimų kampanijos metu pabrėžė Stasys Lozoraitis - jaunesnysis. 
Dar penkiolikmetis paauglys su tėvais atvykęs į Italiją, 1943 m. jis 
pradeda tarnybą Lietuvos pasiuntinybėje prie Šv.Sosto ir tęsia savo 
diplomatinę veiklą iki pat gyvenimo pabaigos, pradžioje padėda- 
mas tėvui, kuris 1940 m. birželio 2 d. Lietuvos užsienio reikalų mi- 
nistro Juozo Urbšio įsakymu buvo paskirtas mūsų užsienyje pasili- 
kusios diplomatijos šefu, o vėliau ir perimdamas daugelį jo darbų. 

Mąstant apie Lozoraičių muziejaus, kurį Vytauto Didžiojo uni- 
versitetas ryžosi įkurti Donelaičio gatvės 52-me name, ateitį, brau- 
nasi galvon abejonės, ar pavyks perkelti visą tą aristokratišką dva- 
sią, juntamą vos pravėrus Danielos Lozoraitienės svetainės duris. 
Senoviniais baldais apstatytas butas, ant sienų kabo ilgą šeimos is- 
toriją menantys paveikslai, daugybė įrėmintų nuotraukų, sustatytų 
ant lentynų ir stalelių. O svarbiausia - darbo kabinetas, kurį Stasys 
Lozoraitis jaunesnysis perėmė iš savo tėvo. Panaši dvasia tvyro ir 
Lietuvos ambasadoriaus prie Šv. Sosto Kazio Lozoraičio bute, esan- 
čiame kitame senamiesčio pakraštyje. 

Ta daiktų, prisiminimų, gyvosios tradicijos ir aristokratiškos lai- 
kysenos pažymėta erdvė, kurioje maišosi ir kelių kartų lietuvių in- 
teligentų, ir kilmingų romiečių patirtys, labai sunkiai pasiduoda su- 
muziejinama. Visa tai gyva, dvelkia tradicijos gajumu ir tęstinumu. 
Kas kita yra muziejus. Neretai muziejus, ypač pas mus Lietuvoje, 
yra tik tam tikras daiktų kapinynas. Beveik šliogeriškai sakyčiau, kad 
muziejuose yra sukrautos mirusių daiktų kolekcijos. Jos apsaugo mi- 
rusių daiktų mumijas nuo suirimo, bet neprikelia gyveniman tradi- 
cijos, kurioje tie daiktai atsirado ir klestėjo. Kuomet buvo sunaikinta 
iškilioji Lietuvos kultūra, sudeginti dvarų rūmų parketai ir durys - 
kilnojamojo ir išsinešiojamojo tos kultūros palikimo dalis (tik dalis) 
pateko į įvairius muziejus. Švėkšniškis grafas Pliateris laiškuose s0- 
vietinei valdžiai bergždžiai maldavo palikti jam bent sąrašą daiktų, 
kuriuos suvežė į Telšių Alkos muziejų. Kažin, ar rašydamas tuos laiš- 
kus jis nejautė, kad nuosprendis jau buvo paruoštas ir jam pačiam. 
XX amžiaus viduryje kultūros palikimo muziejinimas tiesiogiai 

sutapo su fiziniu tos kultūros puoselėtojų ar paveldėtojų naikini- 
mu. Žinoma, išsaugojo tas vertybes ne tie žmonės, kurie sunaiki- 
no tų vertybių nešėjus. Baisu net pagalvoti, kas būtų buvę, jei 
nebūtų atsiradę tų pasišventusių muziejininkų, kurie išsaugojo 
(dažnai rizikuodami) bent daiktus, nes niekas nebegalėjo išsau- 
goti pačių žmonių. 

Tačiau, regis, galima ir tokia sovietmečio muziejininkystės inter- 
pretacija: muziejuose buvo užrakinta viskas, kas pionierių ar kol- 
choznikų ekskursijų metu buvo rodoma kaip visiška ir galutinė praei- 
tis . Kaip nesugrąžinamai išnykusi realybė. Net privatūs kolekcio- 
nieriai rinko tik brangius ir įdomius daiktus, gerai investuodami rub- 
lius, bet dažniausiai negyveno toje tradicijoje. Lietuvoje nebeliko 
autentiškos aplinkos, kurioje šmėžuotų šimtmetiniai protėvių por- 
tretai, neliko salonų, kur nuo laiko aptrupėjusio šeimyninio porce- 
liano prislopintas skambesys akomponavo paprastam vakariniam 
fortepionui. Žinoma, išliko kažkiek Laikinosios Sostinės gyvojo pri- 
siminimo. Skeveldros aptrupėję, dulkėtos tradicijos, tačiau ko gero 
pakankamai autentiškos, kad pergyventų dabartinį naujaturčių sti- 
lių, laukinių Rytų laikmetį, ir sugrįžtų į gyvenimą tų, kurie supranta, 
ką ta tradicija reiškia. 

Romoje ir Lietuvoje muziejus reiškia skirtingus dalykus. Ro- 
moje niekas nesuprastų, ką reiškia atstatyti nuo pamatų XVI am- 
žiaus valdovų rūmus. Lygiai kaip joks romėnas nepasiūlytų at- 
statyti koliziejaus. 

Ar įmanoma sukurti tokį muziejų, kuriame nesijaustų mirusios 
tradicijos kvapo? Ar perkeltintina gaivi, išpuoselėta atviros atmin- 
ties Lozoraičių kabineto nuotaika iš iš Via Po 40 į Donelaičio gatvės 
Nr.52? Tiek ambasadoriui Kaziui Lozoraičiui, nepagailėjusiam lai- 
ko archyvinių nuotraukų komentarams, tiek Stasio Lozoraičio naš- 
lei Danielai pasirodė patraukli tokia pirminė mintis. Buvusiame 
prieškario Lietuvos užsienio reikalų ministro kabinete pasistengti 
sukurti bendrą visos šeimos kultūrinį klimatą. Pasistengti įsivaizduoti 
Stasį Lozoraitį vėl iš naujo įsirenginėjantį tą kabinetą, kuriame 

dirbo jo tėvas, kuriame kartais susirinkdavo visa šeima. Tomis aki- 
mirkomis žaislinio traukinuko bėgiai būdavo sudėliojami ant kili- 
mu išklotų grindų visai netoli ministro darbo stalo, virš kurio nulat 
kabėdavo XVII amžiaus pradžios Radvilų LDK žemėlapis. Tas pats, 
kuris kybo dabar Via Po 40 prie nusileidimo į pusrūsį, priglobusį 
archyvą bei biblioteką. Ten, greta dėžės su šeimos nuotraukomis (tarp 
kurių yra viena sena fotografija, primenanti tik ką perpasakotą ka- 
bineto vaizdelį), padėtas rudas, prieškario laikus menantis lagami- 
nas, pilnas keistų metalinių daiktų: tai surenkami žaislinio trauki- 
nuko bėgeliai... 


Romietiškojo interjero elementai, kurie po derybų su Daniela Lo- 
zoraitiene ir ambasadoriumi Kaziu Lozoraičiu turėtų sudaryti tam 
tikrą Lozoraičių kabineto Donelaičio g. Nr. 52 pagrindą, bus papil- 
dyti gausesne vietine medžiaga, liečiančia platesnę giminę, drau- 
gus ir kaimynus, bendražygius ir partnerius. 1993-siais kandidatas į 
Lietuvos prezidentus Stasys Lozoraitis savo rinkiminiuose susitiki- 
muose su publika neretai užsimindavo apie savąją geneologiją. Tik- 
riausiai jis nebūtų atsisakęs surinkti daugiau įdomios medžiagos apie 
Lozoraičių giminės medį arba priminti kokiomis nors vaizdžiomis 
priemonėmis savo motinos giminystės liniją, kurioje rastų vietos ir 
palaimintojo Jurgio Matulaičio portretas. Sutapimas: kunigaikštiš- 
kos kilmės ambasadoriaus Kazio Lozoraičio žmonos Giovanos gi- 
minės medyje yra ir popiežius. 

Labiausiai matomoje Via Po 40 salono vietoje, ant nuotraukų 
stalelio, pirmiausiai dėmesį patraukia didesnio formato grupinis 
portretas. Tai Varpo leidėjų ir bendradarbių nuotrauka. Vincas Ku- 
dirka, Vaižgantas, Gabrielius Landsbergis, Motiejus Lozoraitis 
(1866-1907), kurį nuotraukoje šalia stovintis Jonas Jablonskis yra 
pavadinęs Varpo doriausiu, tiesiausiu ir didžiausio takto žmogumi. 

Motiejus - Stasio Lozoraičio vyresniojo tėvas. Pirmasis atgimstan- 
čios Lietuvos advokatas, deja, pakirstas labai ankstyvos mirties. Pra- 
dėjęs reikštis lietuvių judėjime dar bestudijuodamas Maskvos uni- 
versitete, jis bendradarbiavo Šviesoje „buvo tarp aktyviausių Varpo 
iniciatorių ir bendradarbių. Vedė laikraštyje politikos skyrių. Daug 
rašė pats, pasirašinėdamas M. Joniškio slapyvardžiu. Būtinumą pa- 
naikinti lietuviškos spaudos draudimą jis gynė ir legaliomis prie- 
monėmis: skaitė tuo klausimu pranešimą Petrapilio geografijos drau- 
gijoje, sklebė rusiškai laikraštyje Živaja Starina . Mokslininkai dar 
per menkai įvertinę šios asmenybės reikšmę, ji kažkiek lieka V. Ku- 
dirkos ar J. Jablonskio šešėlyje, tačiau muziejaus sukūrimas turėtų 
būti geras paskatas VDU istorikams imtis tyrimo projektų: 

Knygnešystės ir lietuviško darbo draudžiamuoju laikotarpiu istori- 
ja primena ir dar du Motiejaus Lozoraičio brolius - Juozą ir Joną, 
kurie nors ir nepasiekė tokių profesinių aukštumų, tačiau platino 
nelegalius lietuviškus leidinius, patys rašė ir vertė įvairius tekstus, 
buvo caro žandarų persekiojami. 

Danielos Lozoraitienės saugoma nuotrauka yra gana reta: net bos- 
toniškėje Lietuvių enciklopedijoje įdėtas Motiejaus Lozoraičio portre- 
tas yra paimtas iš jos. Daugiau žymiojo varpininko, paskutinius sa- 
vo gyvenimo metus susiejusio su Kaunu, portretų nepavyko rasti, 
priešingai palikuonims. Motiejaus sūnus, Lietuvos užsienio reikalų 
ministras - 1934 m. jauniausias tarp savo kolegų Europoje - Stasys 
Lozoraitis privalėjo ir nevengė fotografuotis. Daug kas iš jo archyvo 
turėtų būti panaudota dokumentiniame filme, kurio premjera įvyks 
Vasario 16-sios švenčių proga. Tikėtina, kad netolimoje ateityje ža- 
dama lietuvių diplomatijos istoriko Vytauto Žalio parašyta ministro 
Stasio Lozoraičio biografija smarkiai praplės mūsų akiratį. 

Kaip neretai atsitinka, bet kokio memorialinio projekto atveju 
daug kas priklauso ne tik nuo profesionalumo, bet ir nuo visuome- 
nės susidomėjimo, o kartais - nuo atsitiktinumo. Vaižganto memo- 
rialinio kambario interjeras iš dalies susiformavo dėka geranoriškai 
paaukotų rakandų, padėjusių gan sėkmingai atkurti bendrą laikme- 
čio atmosferą. Lozoraičio muziejaus sėkmė taip pat priklausys nuo 
visuomenės dėmesio. Danielos Lozoraitienės iniciatyva pamažu for- 
muojasi visuomeninis muziejaus komitetas, kuris turėtų padėti Vy- 
tauto Didžiojo universitetui susidoroti su nelengvais ir ambicingais 


uždaviniais. 


SVARBI DATA PASAULIO LIETUVIŲ 
GYVENIME 


Lietuvos visuomenės sąmonėje faktas, jog esame tauta, kurios gyve- 
nama erdvė yra gerokai platesnė negu siekia valstybės sienos, yra 
aiškus, bet ne pirmo ryškumo. Atgavę savo valstybės nepriklauso- 
mybę, mes jau beveik pamiršome, kad uždaryti sovietmetmečio nar- 
ve daugiau mąstėm apie išeiviją. Faktas, kad lietuviai nėra tik sovie- 
tų baudžiauninkai, bet geba gyventi ir laisvame civilizuotame pa- 
saulyje, šiek tiek kompensavo vergišką nepilnavertiškumo komplek- 
są. Šiandien išeivius daugiau prisimename per rinkimus ar išlikusio 
nekilnojamojo turto grąžinimo skandaluose. Pačia pasaulio lietuvy- 
be tarytum ir nesidomime. Visiškai kitaip negu pirmajam prieškario 
Lietuvos nepriklausomybės dešimtmečiui besibaigiant. Tada ėjo 
spaudon knygos, mokslo žmonės ir politikai diskutavo viešai apie 
emigracijos prasmę, apie tautą pasaulyje, jos misiją, etc. Šiandien 
sunku kalbėti apie kokią nors emigracijos politiką: apie dešimtis 
tūkstančių neapsikentųsių Lietuvoje emigrantų sužinome daugiau 
iš ambasadų konsulinių skyrių negu iš algas besidalijančių aukš- 
čiausių valdžios institucijų. Nežinome nei kiek žmonių išvažiuoja, 
nei kiek sugrįžta gyventi atgal. Nesidomime, ką jaučia emigrantas ir 
kodėl vis dėlto jis ryžtasi palikti gimtinę. Nelabai susimąstoma, ko- 
ki indėlį į nepriklausomybės reikalą įnešė išeivija, koks jos intelekti- 
nis, ekonominis ir politinis vaidmuo dabartinėje Lietuvoje iš vienos 
pusės, ir kokie turėtų būti Lietuvos valstybės įsipareigojimai pasau- 
lio lietuvybės atžvilgiu - iš kitos pusės. 

Visa panašių klausimų puokštė buvo paliesta nuo praėjusio 
sekmadienio, liepos 11 d. Hutenfelde vykstančioje Europos lietuviš- 
kyjų studijų savaitės programoje. Šiemetinė studijų savaitė skiriasi 
nuo tradicinių tuo, kad jos programa yra skirta labai siaurai temai - 
emigracijos ir pasaulio lietuvybės išsaugojimui. Be to, Savaitės pro- 
grama yra integruota į kitą nepaprastos svarbos renginį: beveik tuo 
pat metu rinkosi prasidedančio Pasaulio lietuvių bendruomenės kraš- 
tų bendruomenių pirmininkų suvažiavimo, skirto Lietuvių chartos 
50-čiui paminėti, dalyviai. Penktadienį, liepos 16 d., į renginį atvy- 
ko Lietuvos prezidentas Valdas Adamkus su žmona Alma. V. Adam- 
kus dalyvauja suvažiavime, vakar susitiko su PLB kraštų pirminin- 
kais, o šiandien 16 valandą jis pasakys pagrindinę kalbą iškilminga- 
me Lietuvių Chartos minėjime. (Beje, garsas apie Lietuvos prezidento 
vizitą jau kelios dienos jaudino nedidelio Vokietijos miestelio gy- 
ventojus. Darsyk buvo skutami žolynai, karpomi krūmai, tvarko- 
mos lauko gėlės.) 

Lietuvoje nėra plačiai žinomas organizacinis išeivių gyvenimas. 
Organizacinis, tautinis-visuomeninis darbas už Lietuvos ribų turi 
savo istoriją. Jau pirmosios ekonominės emigracijos bangos į Vaka- 
rus, daugiausiai JAV, nublokšti išeiviai kūrė savas organizacijas, stip- 
rino kultūrinę veiklą, leido laikraščius, mokė vaikus, svajojo apie 
Lietuvos ir lietuvių ateitį. Bet ypatingai reikšmingi organizaciniai 
žingsniai buvo padaryti po II pasaulinio karo. 70000 Lietuvos karo 
pabėgėlių banga pasiekė Vokietiją ir Austriją su greito grįžimo vilti- 
mi. Tačiau kelių metų DP stovyklų gyvenimo parodė, jog nebus lemta 
Lietuvai greitai išsivaduoti iš sovietų okupacijos. Išeiviai, negalėda- 
mi tikėtis tėvynės paramos ir netgi negalėdami palaikyti jokio ryšio 
su ja, turėjo kurti savo organizaciją patys. Bendriems reikalams 
tvarkyti 1946 metais buvo įkurta Lietuvių tremtinių bendruomenė. 
Netrukus lietuviai pabėgėliai pradėjo sklaidytis po įvairius pa- 
saulio kraštus. Pradžioje gan utopiškai buvo puoselėjamos dar prieš 
karą prof. K. Pakšto keltos kompaktiškos kolonizacijos idėjos, bet 
jos gana greitai žlugo, susidūrus su negailestingomis pasaulio reali- 

Hutenfeldo Savaitės ir PLB pirmininkų suvažiavimas darsyk pa- 
rodė, jog galima ir reikia įveikti mes — jie ribą, skiriančią lietuvius 
plačiajame pasaulyje, kuris keičiasi nepaprastai greitai. Europos 5ą- 
jungos plėtros ir globalizacijos laikotarpiu tik visiškai aklas žmogus 
negali nematyti, kokios svarbios yra visos tos patirtys, kurios susi- 
kaupė svetur —be savos valstybės ir savų valdininkų - gyvenančioje 
išeivijoje. Svarbiausia iš tų patirčių yra: niekas nepasirūpins mumis, 
jei mes patys neišmoksime savo reikalais rūpintis. Tai principas ne- 
paprastai svarbus visiems, net savoj valstybėj gyvenantiems. 


HutHtenfeld 
Kauno diena. 1999 02 13 


KUR DĖTIS PROVINCIJOS MIESTO 
KULTŪRAI? 


Šiais laikais nieko nestebina susirūpinimą Lietuvos kultūros likimu 
deklaruojantys pareiškimai. Rūpestis tuo likimu realiai neatsispindi 
nei biudžeto eilutėse, nei partijų programose, nei tuo labiau viešojo 
administravimo įstaigų politikoje (jei tokia apskritai egzistuoja). Tuo 
labiau suprantamas dabarties iššūkis provincijos kultūrai. Kauno die- 
noje tokia straipsnio antraštė skaitytoją būtinai nukreips į Kauno kul- 
tūrinio gyvenimo užkaborius, nors autoriaus tikslas yra kiek plates- 
nis. Iš tiesų šiandien visi Lietuvos miestai, išskyrus Vilnių, galėtų 
būti pakišti po provincijos termino skėčiu. Kad ir kaip būtų liūdna, 
tenka nuogastauti, jog didėja atotrūkis tarp mažos šalies metro- 
polijos ir tos šalies provincijos kultūros. Tai tikrai neeuropietiškos 
tendencijos šalyje, besibeldžiančioje į Europos Sąjungą (atraskit pro- 
vinciją Vokietijoje, Didžiojoje Britanijoje ar Austrijoje). Jei šis proce- 
sas nesustos, tai galutinai suazijėsime, kol perlipsim per pirmą uni- 
jos slenkstį (turiu omenyje tradicinį Rusijos sostinių spindesį ir tos 
šalies provincijos miestų skurdą). Beje, jei gerai susipažintume su 
Briuselio reikalavimais šalims kandidatėms ir bent truputėlį su Va- 
karų Europos intelektualinės visuomenės nuomone, pamatytume, 
jog regioninė politika, vietos savivaldos pajėgumas, socialinės eko- 
nomijos išvystymas, trečiojo, arba nevyriausybinio, sektoriaus (apie 
kurio ryšį su kultūra kalbėsim vėliau) vaidmuo valstybės gyvenime 


vis labiau darosi svarbiais vertinimo kriterijais. 

Kita vertus, imtis plunksnos šiuo kontroversiškų klausimu paa- 
kino praėjusią savaitę įvykusi Kauno kultūrininkų konferencija, pa- 
sibaigusi toli siekiančiomis deklaracijomis ir kreipimosi į aukščiau- 
sią valstybės valdžią paskelbimu. Kauno miesto Tarybos Kultūros 
komiteto ir Savivaldybės kultūros skyriaus iniciatyva sukviestas pa- 
sitarimas parodė tam tikrą miesto valdžios norą rutulioti miesto kul- 
tūros reikalus net tada, kuomet, skirstant valstybės ir miesto biu- 
džetą, Fortuna nusigręžia nuo kultūros. Nors konferencijos darbas 
pakrypo nuo karštligiškai planuotų organizacinių reikalų (Kauno 
kultūros kolegijos klausimas) prie žymiai bendresnių ir žymiai svar- 
besnių ne - sostinės miesto kultūros problemų, tačiau tai savo ruož- 
tu atskleidė skaudžią kultūros kūrėjų patirtį ir sveikas nuojautas. 
Skulptoriaus Žirgulio suformuluotas pasiūlymas kreiptis į Lietuvos 
įstatymų leidėjus ir tų įstatymų sergėtojus, reikalaujant esminio lab- 
daros ir paramos teisinių sąlygų peržiūrėjimo, suderinimo su mo- 
kesčių politikos naujienomis, buvo labai savalaikis dalykas, nes šiuo 
metu kaip tik vyksta reikalaujamo įstatymo projekto svarstybos. Apie 
projekto turinį ir svarstybų tendencijas, deja, konferencijos dalyviai 
nelabai žinojo. Tai darsyk atskleidžia, kokiame miglotame klimate 
formuojamos naujos kultūros politikos nuostatos. O jos skaudžiau- 
siai jaudina būtent provincijos žmogų. Kultūros žmogus, ypač gy- 
venantis ne sostinėje, pamažu susivokia esąs toks pat teisėtas pilie- 
tis, kaip ir jo kolega iš šiandininės metropolijos, ir ima sau reikalauti 
lygių teisių. Kita vertus, šie samprotavimai ir nuogastavimai dėl pro- 
vincializacijos procesų gilėjimo nereiškia, jog Vilniaus meno ir kul- 
tūros kūrėjai gyvena savo aukso amžių. Yra labai daug argumentų 
sakyti priešingai. Tarkim, filosofas Arvydas Šliogeris neretai pro- 
vincializacijos grėsmę įžvelgia visos Lietuvos ir ypačjos sostinės Vil- 
niaus gyvenimui. 

Taigi, tai išties yra ne tiek kultūros, kiek pilietinės visuomenės 
brandos problema. Griežtai centralizuota mokesčių ir valstybės biu- 
džeto formavimo politika, ribotos fiskalinės vietos savivaldos kom- 
petencijos, dar — sovietinė kultūros infrastruktūros samprata, diskri- 

minuojanti provincijos atžvilgiu kultūros paslaugų (pilietinėse vi- 
suomenėse yra natūralus dalykas mokesčių mokėtojams reikalauti 
sugrįžtančių paslaugų) distribucija šiuo metu tiesiogiai didina skir- 
tumus tarp sostinės ir provincijos. Vaizdžiau kalbant, iš visos Lietu- 
vos į Centrą sutekantys mokesčiai bent jau kultūros sferoje į provin- 
cijos mokesčių mokėtojų gyvenimą sugrąžina tik menkas kultūros 
biudžeto nuograužas. Mokesčiai negrįžta paslaugomis. Vieni pilie- 
čiai favorizuojami kitų piliečių saskaita. Gal visiems keltis į sostinę? 
Oišjos tik bomžas ištremti į provinciją. Ironiškai tariant, atsivertų 
visuotino Didžiasalio galimybė. 

Nors apie rimtesnius kultūros infrastruktūros analitinius darbus 
neteko girdėti, tačiau spėčiau, kad apie 8075 nacionalinio kultūros 
biudžeto lieka Vilniuje. Čia koncentruojasi dauguma nacionalinių 
kultūros institucijų. Taip yra nepaisant, ar miestas vysto savąjį antrą 
sektorių, t.y. pramonę ir verslą, ar jis turtingas, ar ne. O kas gi yra 
rinkos ekonomika, į kurią tariamai žengiam, jei ne konkurencija tarp 
regionų, miestų ir asmenų? Normalioje šalyje judraus uosto miestas 
(tarkim, Klaipėda) arba naftos pramonės gigantas (Mažeikiai) turė- 
tų kur kas daugiau finasinių galimybių remti savąją kultūrą negu 
degraduojančios pramonės miestai. Kitaip neliktų stimulo stengtis 
kurti geresnes sąlygas investicijoms. Kol kas Lietuvoje dedasi prie- 
šingai. Praėjusią vasarą Klaipėdos valdžiai pareiškus nepasitenki- 
nimą diskirminuojančia Centro politika, vietoj atsakymo buvo tik 
arogantiškai pasišaipyta. Gentvilas nesulaukė rimtesnio palaikymo 
iš kitų provincijos miestų. Gal dėl to, kad jis - liberalas, o daugumo- 
je miestų valdo konservatoriai? Bet provincijos kultūrai nei šilta, nei 
šalta dėl to. O juk būtent tada viešojo administravimo lygmenyje 
pirmąsyk pasigirdo gaida, jog vietinės savivaldos plėtros galimybės 
ir sponsorystės (mecenato, labdaros, paramos, etc.) klausimai yra 
tiesiogiai susiję. Valstybės piliečiams rūpi arba kartu dalyvauti prie 
biudžeto dalybų stalo (interesų konflikto paisanti ministerijų politi- 
ka), arba turėti didesnes teisines ir fiskalines galimybes patiems sa- 
vimi pasirūpinti. Regis, provincijos kultūros žmogus jau ima suprasti, 

kad ubagavimas Centro kultūros institucijų koridoriuose tik kon. 
servuoja sovietmečio papročius (kaip ir verkšlenimas prašant ypa- 
tingo dėmesio menininkams). Imama abejoti centralizuoto regionų 
kultūros finansavimo teisingumu ir pradedama reikalauti aiškesnių 
kultūros politikos orientyrų bei teisių pačiai visuomenei pasirūpinti 
savimi, savo vieta valstybėje ir pasaulyje. Demokratinio centralizmo 
chimeros, baigiantis pirmajam nepriklausomybės dešimtmečiui, kul- 
tūros politikos teatre turėtų būti išstumtos į užkulisius. 

Praėjusio penktadienio Herald Tribune išspaudino labai simpto- 
mišką straipsnį Labdaros skurdas brolybės šalyje, rodantį, kur krypsta 
Europos ir europiečių interesai. Kuo daugiau socializmo, tuo mažiau 
labdaros — viena iš straipsnio sentencijų, tiesiogiai skirtų Prancūzijos 
mokesčių politikai ir filantropijos padėčiai charakterizuoti, labai tinka 
dabartinei Lietuvai. Čia sunkiai arba nenoriai susigaudoma, jog fi- 
lantropija ir mecenatas - tai ne tik ubagų šalpa. Socialiai pažeidžia- 
mų žmonių globa yra tik vienas ir ko gero ne pats svarbiausias pri- 
oritetas. Tradiciškai greta pagalbos socialiai remtiniems žmonėms 
iškyla sveikatos apsauga, švietimas ir mokslas, kultūra ir kultūros 
paminklų apsauga. Dažniausiai paramos fondų siekiniai yra reali- 
zuojami per įvairias asociacijas, draugijas, dažniausiai vadinamas 
nevyriausybinėmis organizacijomis. Per keletą paskutiniųjų metų 
25 Europos šalyse atlikti nevyriausybinio sektoriaus tyrimai, vado- 
vaujami John Hopkins universiteto (JAV) mokslininkų, parodė, jog 
Vidurio Rytų Europos kraštuose trečiasis sektorius yra kelioliką kar- 
tų silpniau išvystytas negu Vakaruose. Lietuvos padėtis specialiai 
nebuvo tirta. Tačiau žinant Vengrijos pastangas vystyti nevyriausy- 
binį sektorių, nesunku įsivaizduoti mus tarp kitų europiečių. Išeitų 
ne ką geriau, kaip su savižudybių mastą arba kalinių skaičių rodan- 
čiais duomenimis. 

Mokesčių lengvatomis visuomenei padedama išsivaduoti iš biu- 
rokratinių spąstų, valdžia stengiasi skatinti mecenatą, pati konku- 
ruodama šioje sferoje. Net Vokietija, kuri, skirtingai nuo anglosaksų 
šalių, niekad neturėjo gilių filantropijos ir visuomeninio mecenato 

tradicijų, šiandien yra labai daug padariusi kuriant nevyriausybi- 
nio sektoriaus teisinius ir materialinius pamatus. Vakaruose yra sa- 
vaime suprantamas dalykas, kad kultūra yra būtent trečiojo sekto- 
riaus domenas. Geriausiai tvarkoma Antverpeno opera - tai „tik“ 
dar viena viešoji įstaiga, priklausanti ne nuo valdininkų šypsenų, o 
nuo privataus arba visuomeninio (korporatyvaus) mecenato. Vokie- 
tijoje muzikos atlikėjas, pirkdamas instrumentus ar jų dalis, nesun- 
kiai įrodytų mokesčių rinkėjams, jog tai yra jo išlaidos, o ne apmo- 
kestinamų pajamų dalis. Tapytojas, leisdamas savo uždirbtus pini- 
gus dažams ir drobei pirkti, taip pat yra ramus, jog šios išlaidos ne- 
bus apmokestinamos. Lietuvoje batsiuviui lengviau gauti mokesčių 
nuolaidas perkant puspadžius negu mokslininkams už savo men- 
kas algas perkant knygas ir kompiuterius - būtiniausius savo darbo 
įrankius. Daug šnekėdami apie ėjimą į Europą, regis, net nebando- 
me aiškintis, ką ji reiškia kasdieninio žmogaus egzistencijos hori- 
zonte. Herald Tribune autoriaus susirūpinimas prancūzų visuome- 
nės likimu mums tik skaudžiai primena profesoriaus Vytauto Ka- 
volio lakų teiginį: Lietuvoje visuomenės apskritai nėra... 

Mūsų šiandieninė kultūros infrastruktūra išties primena senuo- 
sius sovietinius laikus su etatinių meno kūrėjų, valstybinio („biu- 
džetinio“) mecenato dominavimu, biurokratine migla mokesčių mo- 
kėtojų pinigų skirstytojų kabinetuose ir apie juos trepsinčių meno 
kūrėjų klienterija. Tik valstybės pinigai yra neabejotinai švarūs, o pri- 
vataus asmens ar verslininko pinigai - būtinai įtartini, būtinai skalb- 
tini. Ši socialistinė nuostata palaipsniui ima įkyrėti ne tik pagarbos 
pasigendančiam kapitalistui, bet ir meno žmogui, kuris kartais jau 
nebenori per prievartą vaidinti Apyaušrio dalios dramos. 

Panašius samprotavimus sukėlė prieš keletą savaičių Europos 
Fondų Centro ( direktoratas įsikūręs Briuselyje), svarbiausios Euro- 
pos filantropinių fondų asociacijos, vienijančios arti 200 fondų, 
generalinės asamblėjos diskusijos Turine. Beveik pusė tūkstančio 
asamblėjos dalyvių iškilmingo priėmimo metu buvusiuose Pje- 
monto karaliaus rūmuose, dalyvaujant Europos komisijos šulams, 

galėjo įsitikinti, ką gali privatus mecenatas. XVII amžiaus rūmai, kaž- 
kada kėlę pavydą Liudvikui XIV — Prancūzijos karaliui Saulei, buvo 
restauruoti vienam nevyriausybinam Italijos fondui remiant. Kito 
tūkstanmečio pradžioje ten įsikurs Europos Civilizacijos Muziejus. 
Tai, kad Lietuva priklauso europietiškos civilizacijos istorijai, tikrai 
yra aišku. Bet ar ji bus tik muziejaus eksponatas, ar priklausys ir 
Europos Sąjungos ateičiai - lems visų mūsų pastangos. 


HUMANISTIKA VISUOMENĖS LŪŽIŲ 
AKIVAIZDOJE 


Praėjusios Vytauto Didžiojo universiteto atkūrimo 10-mečio iškil- 
mės pabudino nemažai minčių ir samprotavimų ne tik apie patį 
universitetą. Jos sugundė pratęsti mintis, išguldytas ankstesniame 
Santakos straipsnyje Išbandymas metais. 

Nelengvas dabartinis Lietuvos mokslo ir aukštųjų mokyklų gy- 
venimo tarpsnis net įgudusius universitetų administratorius privertė 
ištarti, jog taip sunku, kaip dabar, nebuvo nuo pat dainuojančios re- 
voliucijos laikų. Tokie sutapimai anaiptol nėra keisti: VDU atkūri- 
mas sutapo su Lietuvos atgimimu ir savo ruožtu buvo siejamas sų 
didžiulėmis atsinaujinimo viltimis. VDU jubiliejinių iškilmių kalbo- 
je Seimo pirmininkas Vytautas Landsbergis taikliai pastebėjo, jog 
Vytauto Didžiojo universitetas dar galėtų būti vadinamas Atgimi- 
mo universitetu. Trumpa atkurtojo VDU gyvavimo istorija yra ge- 
ras šaltinis to, kas darėsi Lietuvos aukštajame moksle, kurio atsto- 
vai vis dar ginčijasi, kur esame - prieš reformą ar po reformos. Studi- 
juojant neilgą humanitarinio universiteto istoriją, galima atpažinti 
šį bei tą, kas liudytų apie bendruosius lietuvių humanistikos poslin- 
kius socialinių ir politinių lūžių akivaizdoje. 

Nuolat paprėžiama, kad VDU pradinis pašaukimas buvo tapti 
humanitariniu universitetu. Tikėtina, kad jis yra toks ir tiek, kiek 
įmanoma dabartinėmis mokslo finansavimo sąlygomis. Kitas gi rei- 
kalas, kad humanistika anaiptol nėra toks pigus dalykas, kaip gali 
pasirodyti mokslo politikams, manantiems, kad skrydžių valdytojų 

ar stomatologų parengimo kaštai skiriasi nuo humanitarų studijų 
tiek, kiek skiriasi pieštukų ar knygų kainos nuo skrydžių valdymo 
ar dantų gręžimo įrangos. Mokslo biurokratams ir sovietinės tech- 
nokratijos tradicijų adeptams vis dar regisi mažareikšmiu dalyku 
bet koks humanitarinis pasirengimas. Atrodo, kad kalbų ar filosofi- 
jos studijos gali vykti didžiulėse salėse, surenkant šimtus studentų į 
vieną krūvą ir taip taupant mokesčių mokėtojų pinigus. Kai kas kar- 
čiai juokauja, kad šiais laikais norint turėti gerą universitetinę hu- 
manistiką, žūtbūtinai turi pradėti rengti kosmonautus...Trumpos at- 
minties veikėjai jau nebeprisimena dainuojančios revoliucijos publi- 
cistikos, antisovietinės aistros tų, kurie teigė humanistikos priorite- 
tus universitetinėje politikoje. Dabar užmirštamos ir romantiškos 
nuostatos, ir visai konkrečios įstatymų normos. Dabar, net labiau 
negu sovietmetyje, technokratų arba griežtųjų mokslų taisyklės pri- 
metamos humanistikos vertinimams. Vienos tiesos ieškotojai grįžta 
į galios ir jėgos pozicijas. Gal dėl to taip skubotai keičiamas gan re- 
voliucingas Mokslo ir studijų įstatymas, padėjęs radikaliam univer- 
sitetinio gyvenimo liberalizavimui, sukūręs sąlygas policentriniam 
vystymuisi ir poliloginiam kalbėjimui. 

Dar vieną dalyką verta prisiminti. Vakarietiška universitetetų 
istorija rodo, kad humanitarinio profilio, atsirėmęs į klasikines artes 
Iiberales akademines tradicijas, universitetas yra brangus universite- 
tas. Nedidelės studijuojančių grupės, asmeninis profesoriaus dar- 
bas su studentu, reikalaujantis šiam darbui išties iškilių intelek- 
tualų, didelė pasirinkimo laisvė studentams - visa tai yra esminiai 
bruožai senųjų britų ar JAV Naujosios Anglijos universitetų ir kolę- 
džų. Tuo pat metu yra aišku, jog toks elitarinės edukacijos modelis 
yra brangus daiktas. Brangiau, negu bet kur kitur Amerikoje, už stu- 
dijas moka tokių universitetų studentai. Bet iš ten, per Harvardą ar 
Jeilą, kyla elito karjeros laiptai. 

Praėjus beveik dešimtmečiui nuo tų dienų, kuomet buvo palaips- 
niui įveikti laisvojo žodžio draudimai, nuo kurių esmingai priklau- 
sė humanitariniai mokslai, darosi įdomu pasižiūrėti, kas pasikeitė 
šioje srityje. Bevartant 1988-1990 metų spaudą krinta į akis tai, ką 
dabartinio intelektinio štilio sąlygomis leidžiama užmiršti mokslo 
biurokratams. Kokių minčių buvo pripildyta revoliucinio lūžio ir 
nepriklausomybės išvakarių publicistika? Nuvalius patetiškas puoš- 
menis nuo ano meto tekstų, pirmiausiai pastebėtume negailestingą 
kritiką sovietiniam universitetiniam mokslui, kurio kontekste hu- 
manitarams buvo atrėžta svarbiausioji - komunizmo statytojo ug- 
dymo funkcija. Vienos disciplinos - marksistinė filosofija, komunis- 
tų partijos istorija, jau neminint vadinamųjų mokslinių komunistų 
ir tiek pat mokslinių ateistų - tiesiogiai vykdė savas priedermes. Čia 
koncentravosi didžiausias skaičius, nors nebūtinai besalygiškai at- 
sidavusių, specialistų. Regis, praeis metai kiti ir intelektualinės Lie- 
tuvos istorijos tyrinėtojam turėtų parūpti, kaip apsivertė humanisti- 
kos smėlio laikrodis ties 90-jų slenksčiu, kokiais principais ir meto- 
dologija vadovavosi vadinamosios mokslinių laipsnių ir vardų nost- 
rifikacijos komisijos. Dabar visa tai daugiau kelia alergiją negu rim- 
tą mokslinį interesą. Bet pamažu turėtume suprasti, koks unikalus 
tai buvo reiškinys. 

Kitos disciplinos - literatūra, filosofijos ar pilietinė istorija etc. 
buvo uždarytos į savosios specialybės getą. Jos buvo paliktos tik 
saviems profesionalams. Gi universitetų (-0) universitetiškumas 
arba universalumas buvo tiesiog prilyginamas specialybių skai- 
čiui. Yra humanitarinių mokslų fakultetai, medicina ir teisė — 
vadinasi, yra universitetas. Žiūrint iš sovietinio institucionalizmo 
pozicijų, kuriose nebuvo palikta vietos žmogaus individualybei ir 
universalumui, tai buvo logiška. Bet žvilterėkime į viską tada bren- 
dusios asmenybės akimis. Nereikia daug įrodinėti, kad ir koks būtų 
buvęs didelis fakultetų skaičius vieninteliam Vilniaus V. Kapsuko 


459 


460 


PRAEITIS, ISTOR1JA IR ISTORIKAI 


universitete, studijuojančiajam vis vien galėjo būti regima tik savo- 
sios specialybės uždara erdvė. Chemikas universitete negalėjo sis- 
temingiau pastudijuoti literatūros istorijos, neragavo bent kiek 
tikresnės filosofijos, istorikui ar filologui pažintį su socialiniais moks- 
lais turėjo atstoti nebent bendrosios indoktrinacijos procedūros per 
mokslinio komunizmo ar TSKP istorijos paskaitas. Tarpdisciplininis 
diskursas, sukuriantis prielaidas skirtingų profesionalų kalbėjimui 
ir susikalbėjimui, dažniausiai buvo pakeičiamas infantiliu ginču tarp 
kokio nors matematiko ir istoriko: kuris mokslas lengvesnis, geres- 
nis, reikalingesnis. 

Svarbiausias dalykas, kurį akcentavo revoliucijos metų publicis- 
tika, skirta nuodėmingai sovietmečio humanistikai, buvo ta, jog ji 
nusigręžusi nuo tautinių vertybių : istorikai nežino arba bijo kalbėti 
tiesą apie praeitį, filosofai be marksistinės kitaminčių kritikos nieko 
nemato, literatai mirksta socialistinio realizmo komentaruose, skir- 
tuose paaiškinti, kokiu literatūriniu herojumi turi sekti gyvasis skai- 
tytojas, ir taip toliau. Nustojus /aikyti liežuvį už dantų atrodė, kad 
beveik automatiškai pasikeis humanistikos situacija. Dar daugiau, 
visi viltingai laukė, kol iš stalčių pradės nekonformistiški autoriai 
traukti tekstus, kadaise slėptus nuo cenzorių ir saugumiečių. Tačiau 
buvo nusivilta: pasirodė, kad nei rašytojų, nei istorikų ar filosofų 
rašomųjų stalų stalčiai nebuvo prigrūsti jų vidinio priešinimosi ko- 
munizmui dokumentų. Išskyrus keletą stambesnių filosofo Arvydo 
Šliogerio veikalų, kadaise išdalytų saugoti draugams (...jei kas atsi- 
tiktų...) ir išleistų nepriklausomos minties sąlygomis, nieko rimto 
neatrasta. Buvo pasitenkinta teze (R. Šilbajoris), kad skirtingai nuo 
rusų intelektualų, lietuviai sovietmečio sąlygomis galėjo legaliai iš- 
sireikšti geriau negu rusai. Gal ir taip. Gal vienoms disciplinoms 
(filosofijai ar lietuvių literatūrai) tai tiko, kitoms ne. Greičiausiai - 
lai dar vienas klausimas, į kurį turės atsakyti būsimieji intelektuali- 


nės istorijos tyrinėtojai. 

Pabandykime pasekti humanitarų darbus, pasiremdami duome- 
nimis apie VDU doktorantūros programas. Kodėl verta į tai žiūrėti 
kaip į visos lietuvių humanistikos pereinamojo laikotarpio šaltinį? 
Atsakymas gana paprastas. Visų pirma todėl, kad tos programos, 
kurias VDU vykdo kartu su humanitariniais buvusios Mokslų Aka- 
demijos institutais (Lietuvos Istorijos, Lietuvių kalbos, Lietuvių lite- 
ratūros ir folkloristikos, Filosofijos ir Sociologijos) šiuo metu duoda 
absoliučią daugumą humanitarinių mokslų krypties disertacijų. Ne- 
sakau, kad visos humanistikos mados diktuojamos šioje institucijo- 
je, bet tam tikrus bendrus poslinkius ji atspindi. Antra, paprastai 
permainos ir naujienos geriau atsispindi jauniausios mokslininkų 
generacijos darbuose. Čia būna daugiausia drąsių ieškojimų, nepa- 
sitenkinimo tuo, kas paveldėta, tam tikros jaunatviškos arogancijos, 
be kurios joks mokslas nejudėtų pirmyn. 


Pirmiaisiais atkurtos nepriklausomybės metais įvyko tai, ko ir 
buvo tikėtasi: išaugo formalūs skaičiai. Paskutiniame sovietų val- 
džios dešimtmetyje finansuojamos aspirantūros (doktorantūros) vie- 
tos nacionalinių mokslų srityje buvo retas dalykas. Per 1980-1990 
m. buvo apginta vos keliasdešimt disertacijų (neskaitant jau minėtų 
indoktrinacijos disciplinų). Institutuose apgintos tik 5 kalbotyros, 
14 istorijos, 7 filosofijos kandidato disertacijos. 1992-1993 metais į 
bendrą VDU ir Institutų doktorantūrą buvo priimta toks skaičius 
doktorantų, koks jų buvo per dešimt metų prieš tai. 16 istorikų, 13 
etnologų ir folkloristų, 10 literatų ir 15 kalbininkų pradėjo savo moks- 
linę karjerą. Pakankamai įspūdingi buvo ir sėkmingai apgynusių di- 
sertacijas skaičiai. Per 1993-1999 metus daktaratus įgijo 10 etnolo- 
gų, 15 istorikų, 10 kalbininkų, panašus skaičius literatų. Tokį kieky- 
binį šuolį, ypač istorikų, galima būtų paaiškinti tuo, kad kurį laiką 
aukštesnio mokslinio kvalifikavimo procedūros buvo sutrikusios. 
Senosios sistemos griūtis nebuvo akimirksniu palydėta naujos 

susikūrimo. Keletą pereinamojo laikotarpio metų disertacijos visai 
nebuvo ginamos. Todėl pirmieji 1992-1993 m. doktorantai buvo 
gana subrendę mokslininkai, turintys patyrimą ir parašytų bei 
skelbtų darbų. Šiaip vidutinis kiekybinis doktorantūros studijų 
rodiklis nebuvo (ir nėra) itin džiuginantis. Dabar laiku pabaigia 
ir sėkmingai gina savas disertacijas vos kas antras humanitarinių 
mokslų doktorantas. 

Kokie kokybiniai pokyčiai pastebimi šiame plačiame jaunųjų hu- 
manitarų darbuose? Atsakymas nori nenori yra santūresnis negu 
klausimas. Galima atsargiai tarti, kad žymesnių metodologinių ir 
konceptualinių permainų - išskyrus kai kurias be pasekmių likusias 
deklaracijas - neįvyko. Tai, kas buvo drausta sovietmetyje, tapo po- 
puliaru naujomis laisvės sąlygomis. 

Lietuvių literatūros tyrinėtojai griebėsi išeivijos veikalų studijų. 
Dabartiniu metu net gaila, kad senosios literatūros istorijos darbai - 
tradiciškai stipri literatų sritis - lyg pasitraukia į antrąjį planą. Šį 
reiškinį ko gero svariai kompensuoja lotyniškosios lietuvių raštijos 
tyrimai, populiarėjantys Vilniaus universiteto profesorės E. Ulčinai- 
tės pastangų dėka. 

Uždrausto vaisiaus skonį buvo ištroškę pajusti istorikai. Pilieti- 
nės istorijos specialistai pirmiausia puolė užpildyti baltąsias dėmes, 
kurios buvo iškeltos revoliucinės publicistikos. Lietuvių atgimimo 
ir modernios tautos formavimosi klausimai, Lietuvos valstybės at- 
kūrimas 1918-siais, sovietų okupacija, karo ir pokario rezistencija — 
tai vis disertacijų temos, kurios visiškai dėsningai nukonkuravo se- 
nosios LDK, vytautinės istorijos interesus. Socialinis užsakovas ir 
opinija diktavo savo taisykles. Kita vertus, galima pastebėti ir gana 
modernišką tendenciją nutolti nuo tiesiogiai patriotinių istorijos te- 
mų ir žengti link to, kuo dabar savo civilizacijos praeityje domisi 
tipingas Vakarų žmogus: kasdienybės lūžiais, šeimyniniais santy- 
kiais, mentaliteto ar marginalinės visuomenės istorijos problemo- 
mis. Pamažu istorikai (ir ne vien jie) ima girdėti ne tik išsivadavusio 
kolektyvinio individo — tautos reikalavimą užpildyti bendros 

atminties spragas. Vis labiau imama rašyti apie tai, kas domina as- 
menį, paprastą mirtingąjį, čia ir dabar gyvenantį individą. Mirties 
samprata, laimingo gyvenimo parametrai, kavoliškos sąmoningu- 
mo konfigūracijos - visa tai pamažu ateina į madą ir ieško naujojo 
skaitytojo, kuris jau nebesitenkina gedgaudiško ar pičeliško tipo pa- 
sakomis apie lietuvių praeitį. 

Iš istorijos mokslo revoliucijos sąlygomis buvo pareikalauta la- 
bai daug. Gal net daugiau negu ši humanistikos disciplina gali būti, 
norėdami likti mokslinio žinojimo rūšimi. Istorija tapo naujosios tau- 
tinės ideologijos atspara, tautiniu šventraščiu, tam tikra prasme vir- 
šydama istorikų emancipacijos polinkius. Jau dešimt metų praėjo, 
tačiau tam tikra publikos dalis ir dabar matuoja istorikų patriotiš- 
kumą, o ne žvelgia į moksliškumo įrodymus. Laikmečio iššūkiai vis 
dar kelia nenusipratimus, ypač tokius, kaip Kančių istorijos ar Pavar- 
gusio herojaus atvejais. 

Nemaža naujumo injekcija judina etnologus ir folkloristus, kurie 
ieško sau vietos tarpdiscipliniame etninio identiteto tyrimų lauke, 
integruoja modernius kultūrinės antropologijos požiūrius ir, regis, 
jau yra ant slenksčio tikrai drąsių ir novatoriškų darbų. 


Galima ginčytis, ar lemiami lietuvių visuomenės lūžiai jau įvy- 
ko. Lygiai taip paklaustume, ar žymūs pokyčiai humanistikoje. Tai 
provokuoja pranašystes, kuriomis mokslas neturėtų užsiimti. XIX 
amžiaus romantizmas yra padiktavęs tam tikras meno ir kultūros 
žmogaus laikysenos normas. Humanistika pagal jas - yra pašaukta 
būti civilizacijos kelrodžiu. Kaip poetas-šauklys a la A. Mickevi- 
čius, taip ir humanitaras buvo įsivaizduojamas kaip nonkomformis- 
tas, vengiantis tarnauti bet kokiai valdžiai ir turtui, atsisakęs dauge- 
lių kasdieninio gyvenimo patogumų, neparduodantis už jokius pi- 
nigus savosios laisvės. Šiais laikais daug kas pasikeitė. Atgavusiai 

savo laisvę visuomenei pranašai, regis, yra mažiau reikalingi negu 
priespaudos metais. Gal teisūs tie, kurie mano, kad sąžiningas ir 
verslus veiksmo žmogus turi daugiau galimybių išgelbėti pasaulį 
nuo nevilties negu raudantis poetas. Ar susitaikys mūsų humanisti- 
ka su antraeiliu vaidmeniu šiurkščios ir pragmatiškos realybės teat- 
re? Dar truputėlį palaukime prieš duodami atsakymą. 


Kauno diena. 1998 12 04 


LAIPTAI Į DANGŲ 


I think he is too clever to go in for power. Power weights 
you down, there's nothing worse than becoming important. I 
would rather imagine him as a hermit, sitting by himself on a 
small island. 

(Janwillem van de Watering. Outsider in Amsterdan:. 
New York, Ballantine books, 1980, p.289) 


Aš galvoju, jog jis per daug išmintingas, kad siektų valdžios. 
Valdžia tempia jus žemyn: nėra nieko blogiau, kaip tapti svar- 
biu. Greičiau jį įsivaizduočiau kaip atsiskyrėlį, vienišą sėdintį 
mažoje saloje. 

(Janwillem van de Watering. Pašalietis Amsterdame. 
New York. Ballatine books. 1980. P. 289) 


Nenustebčiau, jei skaitytojui dingtelėtų mintis, kad šio rašinio pa- 
vadinimas gviešiasi į svetimą intelektinę nuosavybę, susišaukia su 
1963 m. išleistu Mykolo Sluckio romanu bei to paties pavadinimo 
kino filmu, o gal net su dar kokiu kitu kūriniu, kuris buvo pavadin- 
tas panašiais žodžiais. Tačiau tai, kas manyje senai prašėsi plunks- 
nos, nieko bendro neturi nei su recenzija, nei su sovietinės lietuvių 
literatūros studija. Tai iš tiesų yra tik atsitiktinis sutapimas, kurio 
labai rimtai negalėčiau paaiškinti. Riedant per Aleksotą Veiverių gat- 
ve namo, dažnai atkreipdavau dėmesį į kavinės reklamą ties istori- 
niu Dariaus ir Girėno oro uostu. Kavinė vadinosi Laiptai į dangų. 
Niekada neteko joje išlenkti taurelės ar paragauti dangiško maisto. 
Priešingai: Aleksoto skurdo fone laiptai į dangų skambėdavo ironiš- 
kai, primindavo šviesaus rytojaus išraiškas prieš truputį daugiau kaip 
dešimtį metų. Būtent ši sąšauka ironizuoja pavadinimą rašinio, ku- 
riuo norėtųsi pasamprotauti apie mūsų kasdieninio gyvenimo eg- 
zistencinius orientyrus, besiskleidžiančius, jei ne mūsų visų, tai bent 


jaunesnės generacijos akyse kiek tolėliau Meksikos ar Holivudo TV 

muilo produkcijos horizonto. Žinoma, tai nėra pretenzija į perdėm 
mokslinį darbą, kuris šia tema irgi kada nors galėtų atsirasti. Kaip 
neretai atsitinka, didžiausias ir tikriausias pažinimo interesas įsižie- 
bia būtent ten, kur įprastinė mokslinė žiūra pasidaro bejėgė. 

Kita vertus, nesistengta sąmoningai įsilaužti į Erinijų saugomą 
teritoriją, kurioje privalomos mintys apie gyvenimo prasmės suvo- 
kimą charizmatikų, genijų, pranašų, bepročių, bejėgių pasmerktųjų 
ir savižudžių pasaulyje. Tie du atgrasūs kraštutinumai autoriui re- 
gisi lyg Scilė ir Charibdė apmąstymuose apie kasdieninio Lietuvos 
gyvenimo antropologiją. Ir dar. Norėtųsi apsisaugoti nuo įtarimo 
perdėtu moralizavimu tyruose. Savo samprotavimais išties norisi 
gilinti supratimą, o ne aštrinti vertinimus. Tai yra įmanomai neutra- 
lus pažinimo noras, o ne pretenzija būti visa ko teisėju. 

Ilgesnį laiką dirbant universitete ir per stojančiųjų į aukštąsias 
mokyklas statistiką truputėlį orientuojantis besikeičiančiuose jaunuo- 
menės įsivaizdavimuose, juntant didėjančius tų įvaizdžių skirtumus 
tarp dabartinių studentų ir jų tėvų generacijos, patyrusios vienokį 
ar kitokį, tiesioginį arba ironišką komunizmo statytojo moralinio kodek- 
so rėmuose įsprausto ugdymo poveikį, pasirodė įmanoma bent kiek 
sudėlioti atsakymus į klausimą: guo vadis, kasdienybe? Gal ir klystu, 
bet regisi, kad kadaise populiarus klausimas - kuo būsi, kai užaugsi, 
kurį augesni žmonės - tėvai, dėdės ir tetos - mėgavo užduoti vai- 
kams, dabar pritilo. Ar nerodo tai tam tikro sutrikimo tradiciniuose, 
anuomet tipiniuose gero gyvenimo, vaikams siektinos ateities įsivaiz- 
davimuose? Gal nesinori klausti, nes nebežinoma, kaip reaguoti, iš- 
girdus bent kokį atsakymą? Gerai nebeskambės atsakymas, jog no- 
rima būti kosmonautu... Kodėl? Gal sugriuvus seniesiems uždaro 
sovietinės visuomenės pasaulio egzistenciniams orientyrams, patiems 
tėvams ir seneliams nebeįstengiant įveikti nevilties ir susitaikyti su 
gyvenimo iššūkiais, burnose įšąla pamokymai saviesiems palikuo- 
nims? Bijau, kad tokio sutrikimo ženklai neaplenkia nei ugdymo įstai- 
gų, nei įvairiausių nacionalines strategijas kuriančių institucijų. 

Be jokios abejonės, gilesni ir taiklesni sociologiniai tyrimai galė- 
tų padėti daug ką paaiškinti: parodytų realesnį visuomenės menta- 
litetą arba atskleistų, kas dabartiniuose mano sąmprotavimuose yra 
klaidinga ir beprasmiška. Bet vis dėlto belūkuriuojant rimtesnių 
įžvalgų ir svaresnių mokslinių argumentų čia pabandysiu aprašyti 
tris mano galva svarbiausius, ryškiausiai išsiskiriančius laiptus į dan- 
gų, arba tuos tris kelius į šviesią ateitį, ties kurių sankryžomis susibu- 
ria daugiausiai mokslo ir profesijų siekiančios mūsų jaunuomenės, 
ir ne tik jos. 

Pirmieji laiptai veda į valdžią, antrieji - į turtą, o trečiaisiais tiki- 
masi perlipti ganėtinai uždaros ir ribotų galimybių mūsų kasdieny- 
bės sieną ir ieškoti laimės svetur, t.y. emigracijoje. Žinoma, būtų be- 
gėdiškai naivu, jei tikėtume, kad tai vienintelės lietuviško gyveni- 
mo alternatyvos. Šia pasakiška triada (neišvengiami trys keliai pasi- 
tinka lietuviškos pasakos herojų) apsiribojama, nes tikima, jog; jie 
yra dominuojantys, labiausiai viliojantys keliai. Tai nereiškia, kad 
būtent taip klostosi gyvenimas, bet galingiausi gero gyvenimo vilčių 
srautai teka būtent tokiomis vagomis. Ambicingiausi, geriausiai iš- 
silavinę, labiausiai socialiai angažuoti jaunuoliai ir be kelrodžių žen- 
klų veržiasi šiais keliais, šiais laiptais į dangų. Gink Dieve, nenorė- 
čiau, kad šis mano rašinys būtų suprastas kaip pasipiktinimo, 
išgąsčio ar nevilties manifestas. Nors kai kurios XIX a. romantizmo 
nuostatos yra patrauklios, tačiau veržlus pragmatizmas, kuris žymi 
jaunosios lietuvių kartos veidą, yra normalus, neišvengiamas ir dau- 
giau mažiau guodžiantis dalykas. Jis budina geresnės ateities viltis. 
Taigi, šias pastabas reikia suvokti, kaip visiškai neutralų bandymą 
įsigilinti į dabarties kasdieninio gyvenimo orientyrus, bent kiek pa- 
lyginti juos laike ir erdvėj. Pažiūrėti, kiek savo stambiausiomis lyti- 
mis tas mūsų dabarties horizontas skiriasi nuo anksčiau buvusių čia 
ir nuo dabar esamų ten. 

Geras gyvenimas dabartinėje lietuvių visuomenėje išties įgyja lau- 
kinio kapitalizmo epochai būdingus parametrus. Čia turimas ome- 
nyje tam tikrų įsivaizdavimų apie geresnį gyvenimą artikuliavimas. 

Kas gera ir kas bloga, kas malonu ir kas bjauru, kas gražu ir ne- 
gražu - į tuos klausimus bando priešokiais atsakinėti savo kalbėji- 
muose bei rašiniuose intelektualai ir naujomis architektūros puoš- 
menimis arba limuzinų posūkiais naujaturčiai. 

Svajonės retai išsipildo iki galo. Tačiau įdomu paklausinėti 
įmanomus šaltinius ir savo patirtį, kiek toli atitrūksta lietuviškos 
kasdienybės pasiūla nuo įsivaizdavimų ar svajonių poreikių. Juk ne- 
abejotina, kad vaizduotė keičiasi greičiau už sugebėjimus ją įkūnyti. 
Dar daugiau, dabartis labai toli išskyrė lietuviškus gero gyvenimo įsi- 
vaizdavimus su realybe. Išorinės informacijos srautas pasiekė be- 
veik potvynio lygį tuo metu, kada žlugo senoji pramonė, išaugo ne- 
darbas, sustiprėjo socialinių autsaiderių neviltis. Be to, iš išorės mus 
pasiekė pirmiausiai muilo fikcijos arba vaizdiniai tokio gyvenimo, ku- 
rio iš tikro nėra nei Amerikos, nei kitų civilizuotų kraštų realybėje. 
Santa Barbaros fikcija, transliuojama visais įmanomais Lietuvos tele- 
vizijų kanalais, užpildė informacinę nišą, kuri atsirado per ilgus už- 
daro sovietinio gyvenimo dešimtmečius ir kurios negali iš esmės 
sumažinti didelis skaičius turistinių autobusų iš Lietuvos, zujančių 
po visą Europą, arba pervargę nuo alinančios įtampos senų auto- 
mobilių prekeiviai. Tai sąlygoja išsiveržusio iš sovietinio narvo žmo- 
gaus dezorientaciją, norą laimėti viską iš karto, gyventi rusiškos rule- 
tės sąlygomis, rizikuojant ir tikint žaidimų sėkme, dedant pinigus į 
visokius holdingus arba žaidžiant loterijose. Laimi vienas, tūkstan- 
čiai skaudžiai nusivilia. Gal tai vienas iš būdų aiškinti nusivylimų ir 
savižudybių skaičius? 

Vakaruose tam tikrą imunitetą ir sugebėjimą atskirti iliuzijas nuo 
realijų bei susitaikyti su gyvenimu stiprina tradicijos išmintis, pa- 
tikrinta per ilgus kapitalo kaupimo šimtmečius. Tradicinių buržua 
vertybių skalė leido lengviau įsisavinti tiesą, kad pinigai nepadaromi 
per vieną naktį arba net per vieną generaciją. Visiškai aišku, kad 
laisvųjų Vakarų žmonės kitaip žiūri ir į reklaminius klipus, ir į mui- 
lo operas. Jie atsparesni žinodami, jog reklama visada meluoja. Tas 
pat pasakytina ir apie vakariečių jausenas, įsiropštus į valdžios 

viršūnes. Ten jau senai aišku, kad padoriai gyventi galima ir nesė- 
dint valdiškose vietose. Valdininko, arba public servant, statusas nė- 
ra nei perdėtai garbus, nei beribiai vertingas. Senasis ir klasiškasis 
valdžios subsidiarumo principas palieka žymiai daugiau vietos pi- 
lietinei visuomenei ir privačiam gyvenimui. Nebūti valdžioje - ne- 
būtinai reiškia pažeminimo pavojų. Nebūtina užsiropšti valdžion, 
kad galėtumei naudotis visomis pilietinėmis laisvėmis ir mokesčių 
mokėtojo teisėmis. Laisvo piliečio tradicijos išmintis kartais gali bū- 
ti gana veiksni. 


„Diedouščina“, arba visų šali: 
proletarai vieni kitus 


Kodėl pastebimas toks didžiulis jaunuomenės veržimasis į teisės stu- 
dijas visuomenėję, kur nepasitikėjimas teismais ir policija toks dide- 
lis, kad nuolat prisimeni Šekspyrą: The first thing we do, let's kill all 
the lawers.. (Henry VI, 2)? Kodėl siekiama to, kas nėra populiaru opi- 
nijoje, kas nepakyla kiek nors aukščiau žemės socialiniuose reitin- 
guose? Kodėl politologija ir viešasis administravimas suburia prie 
universitetų durų tiek gabaus jaunimo, kada valdžios ir politinių 
partijų reitingai yra nusmukę žemiau bet kokių normalių ribų ir ma- 
žių mažiausiai jos yra negerbiamos? Keistas niekinančio požiūrio ir 
geidulingo veržimosi susiplakimas. Žinoma, galima tarti, kad ko- 
lektyvinės nuojautos ir kolektyvinė išmintis šitaip reaguoja į dabar- 
tinio politinio aktyvo intelektinę impotenciją, pasigendant keleto šim- 
tų protingų ir nekorumpuotų valdininkų ir siekiant pakeisti prastą 
elitą geresniu. Dar tikėtina, jog tai liudija ir išsivadavusių sovietinės 
visuomenės baudžiauninkų nenorą būti pastumdėliais ir valdomais. 

Bet lygiai taip pat galima atpažinti beribį jų norą valdyti kitus, 
tarytum tik būdamas viršesnis už kitą gali pasitenkinti kasdienybe. 

Kodėl taip yra? Ar iš tiesų tai unikali, akylesnio dėmesio verta mūsų 
visuomenės mentalinė savybė, kuri be specialių socio-psichoanaliti- 
nių seansų negali būti suprasta ir aprašyta? Ar labai skiriamės šiuo 
požiūriu nuo vakarietiškos publikos kur nors Prancūzijoje ar Dani- 
joje, Anglijoje ar Jungtinėse Amerikos Valstijose? Pabandykime svars- 
tyti šiuos klausimus. 

Pirmiausia — apie gilesnius, socialinius ir asmeninius nepilnaver- 
tiškumo kompleksus išduodančius praeities prisiminimus. Daug kas 
galėtų sutikti, jog sovietmečio žmogaus nužeminimas į aklo idėjos 
tarno rangą bei biurokratinis savivaliavimas paliko gilų randą. Be- 
jėgiškumo prieš valstybės ir partijos aparatą prisiminimai (jų užmiršti 
neleidžia ir šiuolaikinės valdininkų bei represinių organų elgsenos) 
sąlygoja patrauklų kompensacijos būdą - valdyti kitus ir viešpatau- 
ti. Taip saugiau. Bent jau tikima, kad taip saugiau. Tik taip realizuo- 
jamas socialinio nepilnavertiškumo kompleksas, paveldėtas iš so- 
vietinės epochos, kurioje diedovščina (silpnesniojo ir žemesniojo že- 
minimas) nuspalvino ne tik kariuomenės ir milicijos nestatutinius 
santykius, bet įtakojo visos visuomenės gyvenimą. Diedovščina at- 
skleidžia patį primityviausią visuomenės santykių tipą, kuris įsivy- 
ravo po bolševikinės revoliucijos Rusijoje ar nacių įsigalėjimo Vo- 
kietijoje. Smurtas prieš silpnesnį — vaiką, moterį, neįgalųjį iš dalies 
(gal net - dažniausiai) iššaukiamas patirtų pažeminimų. Po tarny- 
bos sovietų armijoje pavaldinio žeminimas pasidarydavo visiškai 
suprantamas. Nors tuo pat metu buvę kareiviai galėjo sakyti, jog 
nesityčioję iš „salagų“ (naujokų) tik tie vyresnieji sovietinės armijos 
kariai, kurie patys naujokais būdami nepasidavė, nesižemino ir ko- 
vojo už savo žmogiškąjį orumą. Bet tai buvo daugiau išimtys negu 
tipiniai atvejai, retesni pavyzdžiai negu normalūs dalykai. Dar re- 
tesni atvejai, kad viršininkai tokius asmenis būtų mėgę ir gerbę. 

Kaip niekados anksčiau padėtis sovietinių rangų ir laipsnių hie- 
rarchijoje vertė žemintis ir žeminti kitus. Norėtųsi manyti, kad lais- 
voje šalyje turi atsirasti geresnės sąlygos laisvam žmogui susifor- 
muoti. Bet istorinė patirtis rodo, jog politinis išsivadavimas yra pa- 

siekiamas žymiai greičiau negu asmeninis. XX amžiaus pradžioje 
bundančioje Lietuvoje mezgėsi demokratiškos, tolerantiškos, libe- 
ralios visuomenės pradmenys. Bet viskas tarytum buvo paaukota 
nepriklausomos valstybės atsikūrimui, savo administracinio apara- 
to stiprinimui. Ant naujosios biurokratijos aukuro smilko nepri- 
klausomos ir laisvos asmenybės likučiai. Vytautas Kavolis taikliai 
pavadino prieškarinės nepriklausomybės laikmetį nepasibaigusio iš- 
sivadavimo periodu., turėdamas omenyje būtent laisvos asmenybės 
brandą.! 

Stebint dabartinę mūsų visuomenę, pakištą po stamantriu biuro- 
kratinio aparato kiautu, atrodo, jog lietuviai darsyk šiame amžiuje 
išsivadavo tiek, kad nebenori būti valdomais baudžiauninkais, bet 
ne tiek, kad nebenorėtų valdyti kitų. Per dainuojančią revoliuciją jie 
atgavo arba įgijo tik pusę laisvės nesuprasdami, kad valdyti ir ad- 
ministruoti kitus yra antroji nelaisvės pusė. Gero ir saugaus gyveni- 
mo įsivaizdžių siejimas su pozicija valdžios hierarchijoje akivaiz- 
džiai yra dominuojantys. Savo rangais, algomis ir tarnybiniais auto- 
mobiliais susirūpinę valdininkai pirmiausiai kuria savo įstatyminę 
savisaugos bazę. Biurokratija be vargo perėmė sovietmečio liaudies 
tarnų susirūpinimą savo pačių padėtimi. Ir - pripažinkime - jiems, 
kaip socialiniam sluoksniui, tai neblogai sekasi. Patekimas į naująją 
nomenklatūrą išties pasižymi padidėjusiu saugumo ir galios, arba 
potencijos, jausmu. Reiklus ir gabus žmogus, ypač jaunas, gali ne- 
apkęsti valdininkų ir mokytojų bei pamokslautojų, bet tuo pat metu 
siekti užimti jų vietas hierarchijoje. Dabartiniai procesai rodo, kad 
klibinama ne sistema, o tik viešo administravimo kabinetų ranke- 
nos bei kėdės. Žmogus gali siekti būti vietoj to, kurio neapkenčia ir 
niekina, nes taip tikisi sumažinti kasdienius psichologinius nepa- 
togumus, bet dažniausiai nepastebi, kokius nepatogumus suku- 
ria kitiems. Būtent galimybė jaustis reikalingesniu, svarbesniu ir 
pajėgesniu vilioja ropštis valdžios laiptais. Lietuviškasis socialinis 


! Vytautas Kavolis. Sąmoningumo trajektorijos. Chicago. 1986. P.187. 


471 


472 


PRAEITIS, ISTORIJA IR ISTORIKAI 


libido, sakytų liberalesnis Vakarų scholiaras, vis dar labai dras- 
tiškai dalija visuomenę į imančius ir atsiduodančius, vis dar aitrina 
siekimą pasikeisti vietomis. 

Kita vertus, tai nėra kokia nors ypatinga visuomenės mentaliteto 
naujiena ir jokiu būdu ne kriminalas. Tai sena kaip pasaulis. Šia pras- 
me valdžios laiptai į dangų yra vieninteliai seni įrengimai naujose 
egzistencinės orientacijos realijose. Lyginkim sovietmetį. Privatus 
turtas anuomet negalėjo būti atvirai rodomas, o stačia galva turto 
link besiveržiantys asmenys - giriami. Emigracija vėlgi buvo smerkti- 
nas nusikaltimas prieš socialistinę valstybę ir partiją. Kitaip su 
politine karjera nomenklatūrinėje hierarchijoje... Sovietmetyje 
susigrūdimas ties šiais laiptais taip pat buvo labai didelis. Sociali- 
nių lyderių varžybos vyko aistringai, tačiau prisilaikant griežtų 
nomenklatūrinės karjeros taisyklių, inkrustuotų komunizmo 
statytojui būtinomis savybėmis. Karjerizmui būdavo net grūmoja- 
ma iš aukštų partinių tribūnų, iš jo buvo galima šaipytis visko bijan- 
čioje cenzūruojamoje spaudoje. Socialiai aktyvūs žmonės galėjo toje 
hierarcijoje susirasti sau vietos. Įvairių specialybių studentai, pra- 
dedant komjaunimo ir profsąjungų aktyvistais ir baigiant kompar- 
tijos mokyklų absolventais, įgudę liaudies tarnų ritualuose ir cere- 
monijose, galėjo palypėti nomenklatūrinės hierarchijos laiptais į val- 
džią. Specpoliklinikos ir specparduotuvės, eksperimentiniai namai, 
naudojimasis privilegijomis ir valdiškomis mašinomis - tai buvo ap- 
čiuopiamai materializuoti gero gyvenimo įrodymai. 

Kita vertus, nonkomformizmas ir pasyvi atisovietinė rezistencija 
anuomet kūrė svarias prielaidas alternatyvioms gyvenimo formoms. 
Tada veržimasis į valdžią visados galėjo susilaukti tylaus, užkuli- 
siuose šnibždančio įvertinimo: sovietinis pakalikas, raudonasis ko- 
laborantas, etc. Formavosi bet kokios valdžios atžvilgiu nihilistiškai 
nusiteikę intelektualų sluoksniai, iš kurių vienas kitas buvo rekrū- 
tuotas į disidentiškas organizacijas arba neformalias akcijas. Neiti į 
valdžią, neiti į partiją irgi šį tą reiškė. Tenkinimasis socialinio autsai- 
derio pozicija turėjo savo idėjines atsparas, tokiai pozicijai netrūko 
gilaus įprasminimo. 

Kas pasikeitė po revoliucijos ir Kovo 11-osios? Nemeluosime įti- 
kinėdami, kad pasikeitė labai daug. Nugriovus sovietinius politi- 
nius statinius ir pasikeitus valdžiai, demokratiniai institutai parei- 
kalavo išties labai daug naujų pajėgų. Go gero net daugiau negu jų. 
turėta. Galimybės būti išrinktam arba paskirtam į aukštas pareigas 
radikaliai pasikeitė. Revoliucinė situacija leido daryti ir svaiginan- 
čias karjeras aukštyn, ir smigti galvotrukčiom žemyn, per daug ne- 
suvokiant kokios trys priežastys tai lemia. 

Laukinio kapitalizmo laisvė yra labai reikli jos subjektui. Jis turi 
būti drąsus, veržlus, stiprus ir galingas. Jis yra hiperindividua- 
listas - galingųjų (štai kodėl taip akcentuojamas neįgaliųjų neįgalu- 
mas) rasės atstovas. Galios domeno ribos atskiriamos pagal skustas 
galvas ant plačių pečių vienoje pusėje ir LRS ar LRV automobilių 
numerius - kitoje. Smulkaus biznio saugotojai (reketuotojai) ir rinkė- 
jų, mokesčių mokėtojų, arba liaudies, tarnai - tarnautojai neretai tam- 
pa vieni kitų šešėliais. Tarp šių ribų skleidžiasi bejėgiškumo, bai- 
mės, valdininkiškos arogancijos, kasdieninio smulkaus pasityčioji- 
mo iš kokius nors parašus ar pažymas renkančių piliečių ir masinės 
smulkiosios korupcijos pasaulėlio (jei neturi pinigų kyšiui, tai bent 
nusižemink ko nors prašydamas). Įdėmiai pasižiūrėjus pasirodys, 
jog tiktai tam tikrą visuomenės rangą pasiekęs žmogus jaučiasi daug- 
maž tikras, kad jo mokesčiai grįš jam socialinėmis paslaugomis kas- 
dieniniame gyvenime. Mokėdamas mokesčius aukšto rango pilietis 
tikisi gauti, pavyzdžiui, legalų arba oficialiai legalų nemokamą gy- 
dymą arba žino, kad iš jo nesityčios kontrolinį patikrinimą , t.y. auto- 
mobilio vairuotojo stabdymą šiam niekuo neprasižengus, atliekan- 
tis policininkas. Padorią elgseną su vairuojančiu piliečiu garantuoja 
LRS registracinis numeris, svari užuomina, jog važiuoja garbus žmo- 
gus, galintis viešai ginti savo orumą. Bet juk tai konstituciškai pri- 
klauso visiems? Tai episteminė pilietinio gyvenimo kategorija: jau 
XI-XIII amžiaus Italijos miestiečiai atsisakydavo mokėti mokesčius, 
jei jie negrįždavo jokiomis paslaugmis.? O kokiomis paslaugomis 


? John W.Baldwin. Viduramžių kultūra. Vilnius. Aidai. 1996. P. 40-41. 

sugrįžta mokesčiai, sumokami už asmenį turtą ar sveikatą saugoti 
pašauktas istitucijas? Ar visi turi vienodas galimybes jomis naudo- 
tis? Vilnius ir Balbieriškis, seimūnai ir ministerijų klerkai, Šaukėnų 
ar Tytuvėnų vargoninkas ir savivaldybės tarnautojas? Žinoma, ne. 
Ir ne man tuo stebėtis. Taip yra, ir tai yra viena iš svarbiausių prie- 
žasčių, dėl ko laisvo piliečio kelias visados yra grublėtesnis negu 
nelaisvo valdininko. Laisvė ir savigarba Lietuvoje išties per bran- 
giai kainuoja ir orientavimasis į ją užima tik nedidelę dalį gero 
gyvenimo ateities horizonto. Bet galimas ir kitoks požiūris į visiškai 
nenaudingą ir labai nepatogią laisvę. Istorikai pastebi, kad moder- 
niaisiais laikais suklestėjo būtent tų šalių ar kraštų materialinis 
gyvenimas, kur ankstyvaisiais laikais susiformavo laisvų pilie- 
čių bendrijos. 


Naujieji lietuviai, arba Palangos Juzės 
nuotykiai 


Regėdami dabartines lietuvių grūstynes ties turto laiptais į dangų, 
skaitydami įvairių verslo vadybos kursų reklamas, skaičiuodami 
aukštąsias mokyklas, kurios ruošia vadybininkus, ir bandydami sam- 
protauti, kodėl taip yra, mes turėtume neužmiršti keletos itin svar- 
bių dalykų. Pirmiausia lietuviškojo kapitalizmo ir buržua sąmonin- 
gumo tradicijos silpnumo. Mūsiškės visuomenės pokomunistinė is- 
torija rodo, kaip miglotai suprantamas ir kaip prieštaringai vertina- 
mas turto siekimas. Marksistinės politinės ekonomijos žinios, sufor- 
mavusios dabartinės veiksnios visuomenės dalies vaizdinius, pasi- 
darėlyg ir nebeaktualios. Buvusio okupanto prievarta primesta ide- 
ologija dabar kelia alergiją, o kitokių socioekonominę savivoką for- 
mMmuojančių teorijų dar neįsisavinta. Nors svarbesni Maxo Veberio ar 
Fernando Braudelio veikalai, skirti kapitalizmo genezei ir buržua 

savimonei nagrinėti, yra prieinami lietuvių skaitytojui, tačiau bent 
kol kas visuomeninio diskurso paviršiuje nesimato rimtesnių poky- 
čių, intriguojančių mokslinių studijų ir sektinų pavyzdžių. Ūmus 
revoliucinis visuomenės lūžis buvo įvykdytas daugiau dėl politinės 
valios negu provokuojamas visuomenės sąmonės. Tad nėra ko ste- 
bėtis, kad laukinių Rytų pokomunistinis kapitalizmas krečia pačias 
netikėčiausias išdaigas mūsų žmonėms. Dabarties lietuvių sąmonė 
yra akivaizdžiai prasilenkianti su realybe. Nežinoma, kaip reaguoti 
į naujienas ir net nenutuokiama, ką reikėtų žinoti, kad būtų galima 
reaguoti į jas sąmoningai. Kaip į wiljamso atėjimą iki 1999 m. spalio 
28-sios dienos. 

Kadaise, 1970-siais JAV jaunimo judėjimo, hipių bangos ide- 
ologas, didelis amerikietiško gyvenimo ekspertas, Yale universiteto 
profesorius Charles A. Reichas savo garsiojoje knygoje Žaliuojanti 
Amerika yra aprašęs panašią visuomenės būseną: 

Tikrovės pojūčio stygius yra tikrasis bejėgiškumo šaltinis. Negalime 
kontroliuoti to, ko nesuprantame. O jeigu negalime suvokti svarbiausių 
jėgų, struktūrų ir vertybių, kurios persmelkia mūsų egzistenciją, tai neiš- 
vengiamai jos užvaldys mus? 

Ch. A. Reichas atskleidžia tris amerikietiškos sąmonės tipus. Pir- 
masis susiklostė XIX a. pabaigoje ir labiausiai atspinėjo laukinių Va- 
karų individualizmo dvasios raišką, prasidėjusią kaubojiškais nuo- 
tykiais ir pasibaigusią gangsterių mūšiais XX a. 3 dešimtmetyje. Po 
to - F. Ruzvelto 1ew deal, suvaldžiusi pirmosios sąmonės gaivalą, 
pradėjo išstumti individualizmą ir įtakojo antrosios sąmonės at- 
siradimą — milžiniškų korporacijų, galingo valstybės aparato dar- 
buotojų, darbščių ir judrių karjeristų sąmonę. Individualistinis, spon- 
taniškas, laisvos asmenybės pasaulis, anot autoriaus, ėmė nykti. Jo 
vieton atėjo autoriteto, valdžios hierarchijos ir turto žmonės, taip 
vadinamas establishmentas. Žmonės tapo savo įsivaizdavimų vergai, 
vardan pinigų atsisakantys gyvenimo spontaniškumo, aukojantys 


> Charles A. Reich. Zielieni sie Amerika. Warszawa. Ksiązka i Wiedza. 1976. P. 32. 

save vardan savo įvaizdžio korporacinėje sistemoje, prarandan- 
tys buvusį iš veido pažįstamų žmonių tarpusavio ryšį, bendravimo 
su natūralia aplinka malonumą. 

Hipių sąjūdžio, antikarinių akcijų fone Ch. A. Reichas optimis- 
tiškai ėmė regėti žaliuojančios, trečiosios amerikietiškos sąmonės po- 
žymius. Raginimas nesiveržti į valdžią, tikėjimas, kad galima gy- 
venti toliau nuo didžiūnų šurmuliuo ir snobiškų balių, toliau nuo 
reklamų ir grožio šou, nesiveliant į sterilius ir sintetinius santykius 
ir tenkinantis paprastesnio, ramesnio, labiau individualizuoto gy- 
venimo galimybėmis. Šaunu ūkininkauti Minesotos pamišky, nieko 
nėra blogo dirbti paprastu paštininku Arizonos miestelyje, neauko- 
jant paskutinės sveikatos karjerai. Žmogus gali nesijausti pasmerk- 
tuoju, net jei ir nepriklauso turtingųjų rasei, net jei negyvena sosti- 
nėje. Tik taip pasiekiamas individualios būties grožis. Autorius ne- 
puola moralizuoti, kaip darydavo turto atžvilgiu XIX a. romantikai, 
bet paprasčiausiai parodo, kad gali būti įdomiau ir maloniau gy- 
venti tuomet, kada perdėtai nesivaikoma sėkmės, beatodairiškai ne- 
siropščiama laiptais į dangų, nedraskomi konkurento skvernai. 

Dabartiniu metu buvę hipiai, prieš trisdešimt metų pasišovę pa- 
keisti pasaulį ir sąmonę, ramiai gyvena jaukiuose namuose. Kartais 
yra turtingi, kartais užima aukštas administracines pareigas. Jų pa- 
likuonys Amerikoje griauna daugelį žaliuojančios Amerikos utopijų: 
jaunuomenė veržiasi į politiką ir politologiją, į teisės mokslus ir val- 
džią, nori būti turtingi ir net grumiasi tarp savęs dėl sėkmės. Tačiau 
negalima sakyti, jog idealizmas visiškai išgaravo, kad visai nebeliko 
žaliuojančio rojaus beieškančių. Galiausiai liko knygos ir idėjos, ku- 
rios padeda visuomenės sąmonei per daug neprasilenkti su realybe. 

Lietuviška individualaus turto ir požiūrų į jį istorija yra netirta ir 
neaprašyta. Tai bėda. Praeities refleksija yra svarbi visuomenės po- 
tencialumo prielaida. Jei civilizacija keičiasi iš lėto, - mano Ch. A. Rei- 
chas. — tai egzistuojanti sąmonė tikriausiai išliks santaikoje su materialia 
tikrove. * Bet jeigu istorijos sukrėtimai trukdo tolygiam vystymuisi, 


* Ten pat, p.36. 

kas tada? Lietuvos istorija rodo, jog per paskutinius du šimtus metų 
kone kiekviena lietuvių karta patyrė rimtą sukrėtimą. Okupacijos, 
sukilimai, represijos, revoliucijos — visa tai padarė mūsų civilizacinį 
procesą trūkčiojantį. Daug kas mūsuose vėlavo, daug ką mums bru- 
ko per prievartą, o nuo jos gindamiesi kartais neišmokdavom ele- 
mentarių civilizuoto pasaulio pamokų. 

Iš čia gali išplaukti abejonė, ar lietuviai apskritai turėjo individu- 
alią turto patirtį. Jei mūsų kaimiškojo mentaliteto ženklai yra iki šiol 
gajūs, net keliantys tam tikrą pasididžiavimą, tapatinami su lietu- 
viškojo identiteto svarbiausiu bruožu, tai ir požiūris į turtą bei tur- 
čių neišvengiamai siejasi su kaimiškąja patirtimi. Kaimietiško roman- 
tizmo principai, išryškėję pirmaisiais lietuvių tautinio atgimimo de- 
šimtmečiais (XIX a.), įgydavo naujų pasekėjų po kiekvieno politinio 
ar socialinio sukrėtimo. Vienas mąsliausių XIX a. lietuvių poetų Sil- 
vestras Valiūnas yra palikęs gero gyvenimo paieškos dokumentus - 
savo eilėraščius. Viename iš jų, sukurtame 3 dešimtmetyje, jis, lyg 
koks viduramžių krikščionis, apmąsto savo galimybes: 


Bet praturtėti, apgaudinėjant žmones, 
Iš palūkanų susikrauti visą savo lobį — 
Ko toks gėrybių kaupimas neteršia, 
Kieno doros sąžinės negraužia? 

Dieną ir naktį kamuotis prie aukso, 
Jeigu tai laimė, kas gi bus rūpestis... 5 


Motiejaus Valančiaus Palangos Juzė šiuo požiūriu irgi yra labai 
informatyvus. Vyskupas ir rašytojas bandė parodyti amžininkams, 
koks ribotas anos epochos kaimiečio pasaulio ir padoraus gyveni- 
mo supratimas. Išprusęs amatininkas, klaidžiojantis siuvėjas, pui- 
kus humoro ir išminties skleidėjas - sakytume lietuviškos moderny- 
bės pionierius — ūkininkui yra netinkamas kandidatas į žentus. 


55. Valiūnas. Ant marių krašto. Vilnius. Vaga. 1976. P. 181. 

Sėslumas ir darbai susiję su žeme, o ne judrus verslumas, amatas ar 
gamyba, individuali kūrybinė energija ir naujovių siekimas yra sie- 
jamas su gero gyvenimo viltimis. 

Panašiai darėsi su kaimišku turtinės lygiavos principu. Nei di- 
delis turčius, nei ypatingas skurdžius nenusipelno didesnės pagar- 
bossinkretiniame ir literatų idealizuotame kaimiškajame rojuje. Turtą 
aitvarai ir demonai riktuoja, bet ne kasdieniniu darbu jis pelnomas. 
Jo geidžiama neviešai, juo naudojamasi lyg iš bėdos. Net XIX am- 
žiaus pabaigoje pastebimi atvejai, kuomet kaimynai kokį nors pat- 
riotą knygnešį įskųsdavo rusų valdžiai iš pavydo, kad tas neblogai 
laikosi beveik neardamas ir neakėdamas. Tad yra argumentų teigti, 
jog šitoks Lietuvos praeities vaizdas, kuris iki šiolei yra giliausiai 
įsirėžęs į visuomenės sąmonę, tartum neigia turėjus turto ir turtėji- 
mo patyrimą. 

Kita vertus, į pastarąjį klausimą galima atsakyti, jog senoji mūsų 
praeitis iki XVIII amžiaus pabaigos rodė vienokius ar kitokius 
turtingos bajoriškos kultūros bruožus, bent iki XVII a. vidurio kles- 
tėjusius miestus su visomis ankstyvosios buržua egzistencinėmis pa- 
tirtimis. Po Lietuvos Didžiosios kunigaikštystės žlugimo ir Rusijos 
įsiviešpatavimo prasidėjo tam tikros skyrybos su senąja istorine lie- 
tuvių patirtimi. Tautinio atgimimo apyaušryje lenkiškai ar jidiš kal- 
bančio miestiečio lygu socialiai ir kultūriškai svetimėjančio bajoro 
egzistenciniai orietyrai, paveldėtos vertybės ir įgūdžiai vis labiau 
darėsi svetimu mentaliniu paveldu, svetima kasdieninio gyvenimo 
patirtimi. Naujiesiems lietuvybės daigams dygstant iš po šiaudinės 
pastogės, mūsų liaudies švietėjams tartum iš naujo reikėjo mokyti 
valstiečius ūkininkavimo naujienų, verslumo, etc. Rusų režimas taip 
pat nebuvo itin palankus biurgeriškam (buržua) gyvenimo stiliui 
formuotis. XIX amžiaus Rusijoje bet kokia privati veikla (komercija, 
pramonė, bankininkystė etc.) buvo mažiau vertinama už tarnystę 
biurokratiniame aparate, kariuomenėje, lenktyniaujant dėl aukštes- 
nio rango ar laipsnio. Garbės ir valdžios simboliai buvo vertinami 


net truputėlį labiau už pinigus. 

Aušrininkų ir varpininkų balsai amžiaus gale pirmąsyk garsiau 
paragino lietuvius turtėti. Turtėkite, prekiaukite, gaminkite, konku- 
ruokite — visa tai tilpo pozityvios lietuvių tautinio judėjimo veiklos 
pragramoje. Pirmieji naujieji lietuvių fabrikantai ir turtuoliai, tokie 
kaip Petras Vileišis, pamažu tapo pagarbos bei pasididžiavimo sim- 
boliais. Bet net ir jo atveju į Lietuvos istorijos puslapius pakliuvo 
beveik išimtinai tie P.Vileišio biografijos fragmentai, kurie siejosi su 
kūryba ar kultūrine veikla, tik menkai apibūdinant jo, kaip mecena- 
to, Vilniaus žinių, pirmojo legalaus lietuviško laikraščio Lietuvoje 5a- 
vininko ir leidėjo, bruožus. 

Neitin pasikeitė ir pirmoji karta nuo žagrės tarpukaryje. Vailokai- 
čiai netapo lietuviškaisiais herojais. Aukštieji (ir turtingieji) valdi- 
ninkai bei generolai iš vienos pusės, Lietuvos Parnaso gyventojai - 
menininkai, rašytojai etc. iš kitos - sudarė žymiausių ir garbiausių 
žmonių koloną. Prekyba ir pramonė vis dar asocijavosi su žydais, 
lietuviškasis mužikberniškas (Mykolo Biržiškos nukaltas terminas) 
antisemitizmas vis dar buvo daugiau kaimo nepasitikėjimo miestu 
vaisius. Taip ir sulaukėme 1940-jų, kuomet bolševizmas iš esmės pri- 
vertė peršokti lietuviškojo kapitalizmo stadiją, lyg kokį sovietmetyje 
mėgstamą akėti pasienio ruožą, taip ir nesuspėjus modernizuotis, 
atsistoti ant miestietiškų pamatų ir susikurti sau gyvenimo realijas 
atitinkančią visuomenės sąmonės formą. 

Pokaryje kaimiškasis lietuviškumas per prievartą buvo supirš- 
tas su leninietiško socializmo įvaizdžiais. Miestietiškos kultūros 
formavimasis iš esmės buvo iškreiptas, ligotas, nepaisant, jog per 
sovietmetį agrarinis kraštas virto daugmaž industriniu. Sakau daug- 
maž, kadangi Europos akyse Lietuva dar ir dabar yra be galo pri- 
kaustyta prie savo žemės ūkio. Kita vertus, sovietinis industrializa- 
vimas neugdė nei miestietiškos, tad biurgeriškos savivokos, nei tai 
savivokai derančios etikos normų. Jos apraiškos ilgus sovietinio re- 
žimo dešimtmečius giliai slėpėsi savotiškame pogrindyje, valdžios 
siundomos buržuazinio miesčioniškumo, dažniausiai kaunietiško, 
chimeromis. Šiai kodėl naujoji lietuvių buržua pasirodė visuomenės 
gyvenimo scenoje su visais nepilnavertiškumo kompleksais. 

Dabartinis Lietuvos išsivadavimas ko gero pirmąsyk taip plačiai 
atvėrė vartus laisvai rinkai, turtui ir turtėjimi, taip pat turto šešė- 
liui - skurdui. Panašiai kaip ir valdžios Iaiptų į dangų atveju, masinė 
opinija rodo turto žmonių nepopuliarumą, žemus bankų ir kitų biz- 
nio sričių reitingus. Lietuvos žiniasklaida, net ta, kuri apskritai pre- 
tenduoja į aukštesnio lygio analitinę spaudą, vis dar ieško krimina- 
lo bet kokiame turtingume. Štai R. Grinevičiūtės atrastas ministro 
S. Kakčio turtas — namas su ūkiniais pastatais - yra (ir daugumos 
skaitytojų bus suvokiamas) lyg prigimtinio blogio įrodymas. Taip 
gero siekianti informacija iš esmės tik konservuoja senosios sąmonės 
reliktus. Tačiau nepaisant šių aplinkybių, vis daugiau neabejotinai 
gabių žmonių susigrūda prie turto laiptų, vis daugiau aukštųjų mo- 
kyklų siūlo verslo vadybos programas ir susilaukia norinčių jomis 
pasinaudoti, nekreipiant dėmesio į teikiamų paslaugų lygį. Regis, iš 
tiesų mūsų visuomenė yra radikalaus lūžio kelyje. Susikaupęs, 
anksčiau ko gero slėptas verslo intelektinis potencialas, daiktų ir 
brangių emocijų alkis, didelis veržiumas ir išradingumas, tikėtina, 
galutinai į muziejų kiemus sugrūda išgalvotą kaimo idilę. Gimsta 
tikrasis miestas - finansininkų, prekiautojų, gamintojų, darbininkų, 
lėbautojų ir intelektualų namai. Tik paskutiniame antrojo tūkstan- 
tmečio po Kristaus dešimtmetmetyje pasiūloma galimybė lietu- 
viams užbaigti modernizacijos procesą, išmokti laisvės būti tur- 
tingiems ir vargšams, pagaliau nustoti savi - žudytis ir pradėti 
susitaikymo su gyvenimu mokslą iš naujo. Gal tai padės atsirasti 
toms sąmonės formoms, be kurių išties dabartinėje Lietuvos 
tikrovėje negalima gyventi. 

Naujaturčiai (naujieji lietuviai) sparčiai mokosi civilizacijos pra- 
džiamokslio ir gundo viltį, jog verslo sritis modernizuosis greičiau 
negu viešojo administravimo sektorius. Jei bankuose ir baruose (ži- 
noma, ne visuose) jau dabar galima pasijusti kaip Vakaruose, tai vie- 
šajame sektoriuje (valdininkų pasaulyje) ar nuo jo vis dar beviltiškai 
priklausančioje aptarnavimo sferoje (įskaitant kultūros ir mokslo ins- 
titucijas) galima aptikti ne vieną sovietmečio iškaseną. Lietuviška- 

sis turto pasaulis kupinas muovorišų optimizmo, kuris paprastai blėsta 
antroje generacijoje, prisivažinėjus mersedesais, prisižaidus ruletėmis 
ir kreditinėmis kortelėmis, išvažinėjus Kanarus ir pasijutus nelai- 
mingai vienišais. Nekalbant apie pralaimėjusius konkurencinę ko- 
vą, nusivylusius ir nusižudžiusius. 


Lietuviškasis laukinių Rytų individualizmas, alergija bet kokioms 
kolektyvinėms - visuomeninėms akcijoms (gal tiktai išskyrus rinki- 
mines varžybas dėl valdžios) verčia asmeninį turtėjimą sieti su pra- 
našumo, galios ir saugumo jausmu. Architektūrinis peizažas įsirė- 
mina į paskutiniuosius du šimtus metų Lietuvai nebūdingas aukš- 
tas tvoras. Apsupti apsauginių gorilų, naujieji lietuviai pradeda pa- 
našėti į naujuosius valdžios lyderius. Sakyčiau, valdžios ir turto laip- 
tų konfigūracijos pasidaro panašios. Vienodėja jais kopiančiųjų vei- 
dai, manieros, mados, moterys, vyrai, valgiai ir vynas. Panašėja au- 
tomobiliai ir jų nestabdantys kelių policininkai. Jie turi darbo su li- 
kusiais 906 lietuvių. 


Už horizonto - rojus 


Emigracija visada turi labai aiškius motyvus. Atrodytų, neverta ra- 
šyti apie tai, kas kiekvienam laukiančiam vizos eilėje prie JAV am- 
basados vartų Vilniuje yra žinoma. Ekonominės arba politinės prie- 
žastys dažniausiai įtakojo šimtų tūkstančių žmonių ryžtą ieškoti ze- 
ro gyvenimo kitur. Ieškoti rizikuojant prarasti ir nusivilti. Apie tai 
prirašyta nemažai knygų, gvildenta grožinėje literatūroje, geriau- 
siai atskleidusioje pasilikusiųjų ir išvažiavusiųjų žiūrėjimą vieni į 

kitus. Lietuviškoji patirtis šioje plotmėje yra, regis, gerokai prano- 
kusi turto laiptų į dangų patirtį. Nuo Keturakio Amerika pirtyje iki 
A. Škėmos Balta drobulė skleidžiasi mūsų emigrantinės sąmonės ho- 
rizontas. Vis dėlto apie poslinkius, įvykusius per paskutinį dešimt- 
metį, mes mažai žinome. Dar blogiau, nesimato bent kiek didesnio 
dėmesio emigracijos klausimams, nesigilinama nei moksliniu, nei 
sociopolitiniu aspektu. Kažkiek bandyta provokuoti diskusiją mū- 
sų spaudoje, viešose paskaitose ar televizijos pokalbiuose (minėtina 
VDU ir Lojolos universiteto doktorantės Daivos Kuzmickaitės pa- 
skaita Europos lietuviškųjų studijų savaitėje bei jos pagrindu spaudai 
parengta studija apie naujųjų išeivių adaptacijos sunkumus Čika- 
goje, taip pat apžvalginis šių eilučių autoriaus straipsnelis Lietuvių 
emigracija: tada ir dabar, tenai ir čia. - Santaka. 1999. Nr.), bet tai yra 
menkniekis, negalintis kiek nors rimčiau prisidėti prie trečiųjų Iaip- 
tų į dangų apšvietimo. 

Jau bandyta palyginti lietuvių emigracijos bangas, pasistebėta, 
kad net esant didelei tikimybei, jog dabartinė emigrantų banga kie- 
kybiškai ima susilyginti su pokario pabėgėlių — dipukų banga (DP 
stovyklose atsidūrė apie 65.000 lietuvių, o dabartiniu metu vien Či- 
kagoje gali būti iki 40.000 imigrantų“, vietinių lietuvių kartais pra- 
vardžiuojamų tarybukais), niekas rimtai Lietuvoje nesirūpina kaip 
nors reaguoti į šį reiškinį. Vėlgi čia nesinori moralizuoti ar raginti 
valdžios žmones mąstyti apie itin didelį mąstą įgyjantį proto nutekė- 
jimą, greičiau siekiama tiriančiu žvilgsniu įsižiūrėti į tai, kokias ne- 
viešas reakcijas sukelia emigravimas. Kodėl net žinant, kad JAV ba- 
ruose ar įvairaus remonto dirbtuvėse, Anglijos braškių laukuose nie- 
kas nelaukia išskėstomis rankomis, nesibarsto pinigais ir siekia iš- 
naudoti naują pigią darbo jėgą, patylomis suvokiamas emigravimas 
kaip tam tikra gyvenimo sėkmė. Kodėl emigruoja darbo nerandan- 
tys jauni žmonės, neturintys kitos išeities, neįstengiantys susidoroti 


* D.Kuzmickaitės duomenys iš spaudai įteikto straipsnio Pirmosios lietuvių emig- 
rautų dienos Čikagoje ir adaptacijos sunkumai. 

su gyvenimo sunkumais savame krašte, yra suprantama. Ekonomi- 
nės priežastys nekelia jokių mokslinės įžvalgos sunkumų. Tai gali- 
ma paaiškinti visiškai paprastai. Aišku, kodėl emigruoja naujieji 
vargšai ir nuskriaustieji, tačiau kodėl Vakarai neretai turtingųjų įsi- 
vaizduojami kaip už horizonto pasislėpęs rojus? Priglaudžiant šį 
klausimą prie pasirinkto sąmprotavimų šaltinio - stojančiųjų į aukš- 
tąsias mokyklas sociodinamikos, liudijančios apie tam tikrą egzis- 
tencinių orientyrų išsidėstymą, galima nulipdyti tokį klausimą: ko- 
dėl prie užsienio filologijos (ypač anglų) katedrų susigrūda tiek daug 
gabios, studijuoti norinčios jaunuomenės ir kodėl virš 9070 procentų 
norinčių konkuruoti dėl studijų vietų yra merginos? Kitas klausi- 
mas: kodėl neviešoje opinijoje įsitaisymas į darbus užsienyje yra lai- 
koma gero gyvenimo įrodymu? Ar čia tik pinigų klausimas? Ar gali- 
ma žvelgti giliau ir tikėtis atrasti daugiau ir sudėtingesnių motyvų, 
priežasčių, rezultatų? Lietuvos inžinieriaus diplomą turintis žmo- 
gus, įsitaisęs Londone plauti indus - sėkmė, buvusi dainininkė, pri- 
žiūrinti senukus Čikagoje - sėkmė. Pakartokim S. Valiūno žodžius: 
Jeigu tai laimė, tai kas bus rūpestis... Bet argi taip negalvojama, ar lie- 
tuviškai nepavyduliaujama tiems, kurie išvyko laimės ieškoti? Ki- 
ta vertus, ar nesijaučia tie emigrantai pranašesni už likusius ? Paga- 
liau kodėl naujieji išeiviai — tarybukai yra greičiausiai asimiliacijai 
pasiduodanti mūsų emigrantų karta? Klausimų tikrai regisi daugiau 
negu tikimasi greitų atsakymų. 

Žinoma, galima kalbėti apie mokslininkus, menininkus ir kitus 
profesionalus, kurie patenka į normalias darbo vietas ir jaučiasi 
įvertinti gaudami jų vertą atlyginimą. Jie yra tipiški protų nutekėji- 
mo pavyzdžiai: tokių profesionalų migravimas po visą pasaulį, ieš- 
kant didesnio įvertinimo, yra normalus reiškinys, lygiai kaip Lietu- 
vos krepšininkų išvažiavimas žaisti už didelius pinigus į kitus pa- 
saulio klubus. Tai laimėjimas, nors atimantis iš mūsų fanų pergalių 
malonumus. 

Tad čia norisi stabtelti ties galima motyvacija tų, kurie užsienio 
kalbos studijavimą sieja su geresnio gyvenimo perspektyva. Užsienio, 

ypač anglų filologijos, programų populiarumas nesikeičia nuo so- 
vietinių laikų. Greta verslo vadybos, politologijos ir teisės mokslų, 
užsienio kalbų studijos užima labai aukštą vietą prestižinių specia- 
lybių hierarchijoje. Formaliai žiūrint, dabartinėje darbo jėgos rinko- 
je filologo specialybė tartum nėra tai, kas reikalinga. Žinoma, jau- 
čiamas begalinis stygius skirtingų sričių profesionalų, turinčių ge- 
rus filologinius išsilavinimo pamatus, t.y. ne tik mokančių užsie- 
nio kalbas, bet nutuokiančių, kas yra kalba apskritai, gebančių ne 
tik kalbėti ir rašyti, bet ir mąstyti, formuluoti mintis be lietuvių kal- 
bos komisijos pagalbos. Tuo labiau keistai atrodo paskutinieji laiptai 
į dangų. 

Šiame rašinyje yra kiek rizikinga griežtai sieti užsienio kalbas su 
nesąmoningu geresnio gyvenimo įsivaizdavimu emigracijoje. Išskir- 
tinę vertę merginų tarpe šios krypties studijos įgyja dėl daugelio 
priežasčių, tačiau be jokios abejonės polinkiai yra susiję su kitokio 
pasaulio paieška, su nepasitenkinimu ta aplinka, kurioje gyvena kas- 
dienos lietuvis. Tie patys žeminančios patriarchalinės tradicijos bruo- 
žai, diedovščina ir sHipriojo (vyriškojo) prado viešpatavimas mūsų 
gyvenime moteris nori nenori stato į labiau pažeidžiamų mūsų vi- 
suomenės narių gretą. Susikalbėjimo su kitu pasauliu galimybė, pa- 
bėgimo nuo to, kas dirgina nuo sovietmečio ateinančius nepilnaver- 
tiškumo kompleksus, viltis išsivadavimo iš patriarchalinės tradici- 
jos galios lauko, sėkmingo ištekėjimo už užjūrio riterio (amerikiečiai 
lietuviai tam turi nusikalę barakudos - plėšrios žuvies - terminą) sva- 
jonė - visa tai taip pat priklauso prie stiprių emigracijos argumentų. 

Nors emigruoja iš Lietuvos abiejų lyčių žmonės, tačiau tretieji 
laiptai į dangų mūsų paveiksle yra labiau pritaikyti moteriškoms pė- 
doms. Kitaip tariant, emigracijos srautas yra platesnis negu laiptų 
pakopos. Emigruojančių išties yra daugiau negu tų, kurie į rojų, be- 
sislepiantį už horizonto, stengiasi patekti laiptais į dangų. 

Žmonės išvažiuoja arba pasilieka savo gimtojoje vietoje todėl, kad 
jie yra laisvi rinktis. Niekas neišmokys, neišugdys ir neprimes pri- 
gimtinių juslių, leidžiančių rinktis savuosius kelius. Gerai, kad ga- 
biausieji naujosios kartos žmonės eina valdžios pažinimo ir turto 
siekimo takais. Tai didelė viltis ateičiai. Emigracija, kaip prieš šešias 
dešimtis metų rašė profesorius Kazys Pakštas, padeda išvengti pa- 
rako statinės efekto visuomenės gyvenime, atveria konkurencinės 
galimybes platesniems žmonių sluoksniams. Kol srovės neišsilieja 
iš krantų. 

HEROJŲ NUOVARGIS IR SKURDAS 


Šiandieninė lietuvių istoriografija ir kasdieninė istorinė sąmonė yra 
ganėtinai konservatyvi. Sukurti ir kuriami praeities vaizdai regisi 
per daug monochromiški ir per daug kontrastingi. Kaip senojoje ha- 
giografinėje (hagiografija - šventųjų gyvenimų aprašymai) ar kro- 
nikinėje tradicijoje, taip ir dabartiniuose istoriniuose raštuose gerų- 
jų ir blogųjų, herojų ir antiherojų portretai dažniausiai yra vienspal- 
viai. Arba juodi, arba balti. Tačiau realus gyvenimas kaip praeityje, 
taip ir dabar mirguliuoja gausesne spalvų gama. Angelai yra dan- 
guje, o velniai bei demonai požemyje. Žmonės, pasakysime bana- 
liai, niekados nėra tik balti ar tik juodi. Dažniausiai jie yra skirtingo 
pilkumo: vieni daugiau, kiti mažiau nuodėmingi. Ypatingai tokiu 
margumu pasižymi naujieji laikai - psichologinio žmogaus epocha. 

Tokios principinės nuomonės laikosi išeivijos žurnalistas ir po- 
kario antisovietinės rezistencijos tyrinėtojas Liūtas Mockūnas savo 
neseniai pasirodžiusioje knygoje Pavargęs herojus. Jonas Deksnys trijų 
žvalgybų tarnyboje (V. 1997. P. 567), kuri paakino šių eilučių autorių 
parašyti kažką panašaus į recenziją. Kažką panašaus - vadinasi ne 
tiek šio solidaus veikalo kritinę analizę, kiek bendresnius sam- 
protavimus, kuriuos inspiruoja L. Mockūno knygos svarbiausio 
herojaus nuotykiai. Ir dar: čia net nebandoma klausti, ar Jonas 
Deksnys L. Mockūno knygoje yra juodinamas, ar baltinamas. Nemo- 
ralizuoja ir autorius. Regis, jis mano, kad žymiai svarbiau atsakyti į 
klausimą, ar verta prisiminti ir žinoti viską, kas praeityje atsitiko, ar 

tik atsirinkti, kas patrauklu? O gal istorikai privalo gyventi pagal 
sovietmetyje populiaraus romanso žodžius: Kas gera prisiminkim, kas 
bloga lai išblės (mėgdavo dainuoti Romanas Marijošius). 

Mūsų istorinėje atmintyje iki šiolei herojai egzistuoja taip, tar- 
tum praeityje jų prototipai realiai nebūtų gyvenę. Istorinės atminties 
herojų portretai įsimenami daugiau savo simboliniais kontūrais, o 
ne realistinėmis detalėmis. Dar daugiau, kolektyvinės atminties iro- 
nija padaro taip, kad neretai prisimenami ne patys iškiliausi, labiau- 
siai savo epochos gyvenimą paveikę žmonės, bet kokiu nors būdu į 
mitinės sąmonės standartą labiau telpantys praeities teatro veikėjai. 
Lietuvos istorijos atveju tai itin tinka moteriškiems personažams: 
kone kiekvienas žino Barborą Radvilaitę, bet nedaugelis Mikalojų 
Radvilą Juodajį (bent jau tikrai nežino, kuo skyrėsi jis nuo Mikalo- 
jaus Radvilos Rudojo). Panašiai su Emilija Pliateryte. Ji reprezen- 
tuoja XIX a. pirmosios pusės antirusiškos išsivaduojamosios kovos 
veikėjus ir dažniau yra prisimenama net už Jurgį Pliaterį - didįjį tos 
epochos lituanistą ir mecenatą. Nei Radvilaitė XVI amžiuje lėmė kraš- 
to likimą, nei Pliaterytė tiesiogiai įtakojo 1831 metų sukilimo istori- 
ją. Bet vis dėlto kas prisimena žymesnius ano meto sukilėlius? 

Žinoma, pasakytų daugelis, visuomenės atmintį tiesiogiai for- 
muoja mokykliniai istorijos vadovėliai bei chrestomatijos. Tad išei- 
tų - istorikai. Tačiau istorinė atmintis savo ruožtu ugdo asmenybes 
tų, kurie imasi istorijos amato. Kolektyvinė atmintis yra organizuo- 
ta pagal savo dėsnius ir retai kada atspindi buvusio gyvenymo re- 
alijas. Todėl istorikams praeities įvykiai ir veikėjai, nuo kurių vis 
bandoma nužerti laiko dulkes, dažnai būna sunkiai įkandamas 
riešutas. Profesinė savigarba kartais tiesiog verčia tyrinėtoją pakelti 
rankas ir pripažinti savo bejėgiškumą. Visada buvo ir visada bus 
klausimų, į kuriuos, nepaisant viso susidomėjimo ir kantrybės, ne- 
pavyksta atsakyti. Labai daug komplikacijų kyla tuomet, kai susi- 
duriama su visuomenės atminties mįslėmis. T.y. kuomet klausiama, 
kodėl žmonės vienus dalykus prisimena, o kitus ne? Kodėl istorinių 
pasakojimų herojų paveikslai, išliekantys chrestomatinėje atminty- 

je, neretai ima blukti, pradėjus gilintis į buvusias realijas? Kodėl 
skirtingose visuomenėse ir skirtingose bendruomenėse klostosi 
skirtinga atmintis? Teoriškai įmanoma atsakinėti ir į šiuos klausi- 
mus. Socialinės ir istorinės psichologijos, mentaliteto ir idėjų istori- 
jos, kultūrinės ir socialinės antropologijos, pagaliau folkloristikos ir 
etnologijos disciplinų mokslinis arsenalas teikia vilties, jog ir šios 
sudėtingos mįslės gali būti įmintos. Neatsitiktinai dabartiniai tyri- 
nėtojai vis dažniau drįsta imtis tokių tarpdisciplininių temų. Teori- 
nis optimizmas intriguoja griebtis konkrečių veiksmų. 


Žinoma, sudėtingiausia yra vertinti mūsų netolimos praeities 
įvykių dramas ir siužetus. Tačiau nemažai komplikacijų kelia ir 
atokesni laikai, kuriuose apsčiai būta iškilių veikėjų bei didingų pa- 
siaukojimo pavyzdžių. Štai mokyklinės istorijos kursą baigusiam 
žmogui neabejotinai bus įstrigę 1863 m. sukilimo vadų vardai: Zig- 
mantas Sierakauskas, Konstantinas Kalinauskas, Antanas Mackevi- 
čius. Bet labai retai kas pasakys Jokūbo Geištoro ar Boleslovo Dlus- 
kio pavardes. Nesigilindamas į detales ir kiek šventvagiškai pasa- 
kysiu, kad istorinėje literatūroje ir mūsų atmintyje pirmieji trys už- 
sifiksavo pirmiausiai dėl to, kad kovojo, vadovavo sukilėlių būriams, 
vėliau buvo suimti, nuteisti ir pasmerkti mirčiai. Du pastarieji liko 
gyvi, nors priklausė pirmųjų sukilimo organizatorių plejadai ir ko 
gero nuveikė ne mažiau negu pirmieji trys. Anot paties J. Geištoro — 
pirmojo Lietuvos sukilimo vado — memuarų, didžiausi 1863-64 m. 
herojai buvo B. Dluskis ir A. Mackevičius. Pirmasis buvo kario-parti- 
zano idealas, antrasis —sukilėlio-revoliucionieriaus. Ką tas reiškia ir kuo 
ši reikšmė dėta mūsų istorinės sąmonės formavimuisi? Cituojant šal- 
tinį, Dluskis priklausė prie tų, kurie karščiausiai troško kuo greitesnio su- 
kilimo, labiausiai rėmėsi liaudimi ir tikėjosi su dalgiais iškovoti štucerius, 
o su jais patrankas. Bet po pirmųjų nuostolių (...) jis, kaip patyręs karys, 

suprato, kad ne skaičius, bet žmonių parinkimas ir apsiginklavimas su- 
daro tikrąją būrio jėgą,ir puolė į kitą kraštutinumą. Subūrė apie save 
sumaniausią bajorų jaunuomenę, atsisakė dalgių (suprask - dalginin- 
kų, kurie daugiausia priklausė valstiečių luomui - E.A.). Kaip ener- 
gingas ir gabus vadas jis įgijo aklą pavaldinių pasitikėjimą ir ko gero 
visoje Lenkijoje buvo geriausias būrio vadas, tačiau liaudies revoliucin- 
gumui ir manifestų skaitymui jis neskyrė dėmesio ir nepripažino revo- 
liucinės valdžios. 

Lietuvių bajoras B. Dluskis itin patrauklus kolektyvinės atmin- 
ties portretų galerijai. Profesionalus karys, gydytojas, dailininkas, 
gražaus stoto ir malonios išvaizdos vyras. Jaunysėje už bausmę pa- 
buvojęs eiliniu kariu Sibire, senatvę praleido emigracijoje Paryžiuje 
ir Lvove, versdamasis portretinių miniatiūrų tapyba. Jis buvo bene 
vienintelis 1863 m. partizanų vadas, kurio būrys gebėdavo smogti 
taktiškai apgalvotus ir skaudžius karinius smūgius rusams. Ko ver- 
tos vien kautynės prie Papilės - didžiausias lietuvių laimėtas 1863 m. 
partizaninio karo mūšis. Tačiau, kaip minėta, dabartinėje kolektyvi- 
nėje atmintyje B. Dluskio portretas praktiškai išblukęs. 

Kitaip atsitiko su A. Mackevičium. Dluskis, - anot J. Geištoro, — 
buvo šaltas, savyje užsidaręs, jame kareivis nugalėjo revoliucionierių. Mac- 
kevičius - nervų kamuolys, susijaudinantis, ūmus - pats kupinas tikėjimo, 
mokėjo jo įkvėpti ir liaudžiai, ir liaudis juo aklai tikėjo. Mackevičius buvo 
išties visą Žemaitijos sukilimą įkvepianti dvasia. Kai jo dalinys būdavo 
sumušamas (...), Mackevičius vyksta prie Nevėžio į savo Liaudą, pasako 
kalbą liaudžiai, ir jau naujos grupės vyksta į būrį. Kaip Petras Atsiskyrėlis 
prieš amžius vedė fanatizuotas minias, taip Mackevičius vedė žemaičius. 
Aistringo liaudies vado ir kunigo istorinis paveikslas nuspalvina- 
mas dar kelių aplinkybių. Dluskis paleido savo būrį rudenėjant ir 
matant, jog kovine - taktine prasme sukilimo vasaros kampanija jau 
pralaimėta. Per Prūsus prasimušęs į Paryžių, jis aktyviai ėmėsi rū- 
pintis parama Lietuvai. A. Mackevičius liko iki gruodžio mėn. ir bu- 
vo sučiuptas panemuny tuo metu, kada su keliais bendražygiais ruo- 
šėsi persikelti į Lenkijos karalystės pusę ir pasekti Dluskio pėdom — 


RECENZIJOS 


pasiekti Prancūziją. Išlikusi tardymo medžiaga ir egzekucijos apra- 
šymai liudija jį ištvėrus garbingai iki galo. Toli gražu ne visi sugebė- 
davo taip padaryti. Net Zigmantas Sierakauskas - sužeistas ir sil- 
pnas - rusų šaltiniuose charakterizuojamas kiek kitaip. 

Šie pavyzdžiai gali padėti atskleisti situaciją, kuomet kolektyvi- 
nėje (gal - vadovėlinėje) atmintyje susiformuoja viena herojų pleja- 
da, o istorikai nepaliauja klausę, ar tikrai joje nestinga tikrųjų di- 
džiojo istorijos teatro veikėjų. 


Jono Deksnio istorija yra iš tiesų sudėtinga. Ankstesni samprota- 
vimai lietė skirtingus istoriografinius išties teigiamų herojų likimus. 
Buvo bandoma išsiaiškinti, kodėl vieni iškilūs praeities veikėjai tam- 
paistorinės atminties herojinėmis figūromis, kiti - ne. Deksnio atve- 
jis kitoks. Pirmąją pusę jo gyvenimo galima būtų pavadinti herojine 
istorija, antrąją pusę — visiška priešingybe. Liūtas Mockūnas labai 
šaltakraujiškai imasi sudėti tas dalis į viena ir papasakoti nuosek- 
liai. Pakankamai įtaigiai jis argumentavo, kodėl vis dėlto pasirinko 
tokį savo knygos objektą. Jis padeda atskleisti tikrą egzistencinę po- 
kario Lietuvos žmogaus dramą, leisdamas skaitytojui pačiam dary- 
ti vertinamąsias išvadas. 

J. Deksnys savo įgimtų talentų ir pasiryžimo dėka pasiekęs uni- 
versitetą, dar prieškaryje išmokęs tada dar ne taip populiarią anglų 
kalbą, įgijęs nemažą populiarumą bendraamžių ir bendražygių ap- 
linkoje, gan greitai tapo vienu iš liberaliojo antisovietinės ir antina- 
cinės rezistencijos sparno, t.y. Lietuvos laisvės kovotojų sąjungos (ne- 
maišyti su Lietuvos Inisvės kovos sąjūdžiu, kuris, vadovaujamas Jono 
Žemaičio, 1949 m. centralizavo partizaninį judėjimą) lyderių. Su- 
spėjo pabūti sovietiniame IX forte, Lietuvių aktyvistų fronto štabo 
administracijos skyriaus viršininku, pirmojo VLIK o informacinės 
komisijos pirmininku, o karo pabaigos sulaukė nacių kalėjime. 

Savo knygoje L. Mockūnas įtikinamai parodė Deksnį buvus labai 
aktyvų pogrindžio veikėjų. Apskritai, knygos veikėjai elgiasi papras- 
tai, gyvenimiškai. Jie rizikuoja, aukojasi, vedini iškilių siekių. Jie var- 
žosi dėl įtakos, skuba, klysta, bijo, palūžta, išduoda. Knygos auto- 
rius yra dėmesingas šaltinių atžvilgiu: kiekvienas liudijimas gali būti 
nepatikimas arba tik iš dalies patikimas. Ir tai žmogiška. 

Jono Deksnio veiklos, užsispyrimo ir aktyvumo mastai geriau- 
siai matyti iš to, kad jis bene vienintelis triskart sugebėjo iš Vakarų 
prasibrauti į Lietuvą. 1945 m. pasinaudodamas tik liežuviu ir išmo- 
nejis grįžta traukiniais, 1946-siais prasimuša pro Lenkijos sieną, pa- 
dedamas partizanų būrio, o lemtingąjį 1949 m. pavasarį - švedų slap- 
tųjų tarnybų laivu į Palangos pajūrį, kur gerai pasirengusi sovietų 
smogikų grupė kantriai jo laukė. Liūto Mockūno paskojimas itin ge- 
rai perteikia J. Deksnio pasmerktumo ir tragiškos lemties pojūtį. Juk 
net britų žvalgybos karininkai MecKibbinas ir Philby, rengę desanto 
operaciją, vėliau pasirodė dirbę sovietams. Tuo slegiančio pasmerk- 
tumo jausmu yra giliai persmelktas visas pasakojimas. 

Juodžiausia yra ta J. Deksnio istorijos atkarpa, kuri prasideda jo 
tardymo protokolu ir baigiasi galutiniu moraliniu pralaimėjimu — 
sutikimu bendradarbiauti su priešu. Būtent dėmesys šiam išdaviko 
gyvenimo periodui labiausiai turėtų trikdyti skaitytoją, pripratųsį 
prie tradicinių istorijos veikalų. Knygoje labai nuosekliai išnarplio- 
ta sudėtinga dvasinio susidorojimo technika, kurią naudojo Berijos 
ereliai Lietuvoje. Psichologinio įtakojimo priemonės pasirodo ne ma- 
žiau skausmingos už žiauriausius fizinius kankinimus. Pagrindi- 
niam savo knygos veikėjui, kaip kokiame psichologiniame detekty- 
viniame romane, L. Mockūnas leidžia pasireikšti visokiuose vaid- 
menyse: ir girtuoklio, ir moralisto, ir ciniko, ir mergišiaus. Jis paly- 
dimas iki pat Rokantiškių kapinių, kur 1982 m. pavasarį baigėsi tri- 
jų žvalgybų agento istorija. 

Jeigu knyga Pavargęs herojus būtų parašyta kaip postmodernus 
romanas, tikriausiai niekam Lietuvoje nekiltų abejonės dėl jo hero- 
jaus. Fikcijos autoriams dažnai labiau paranku neigiamą personažą 
padaryti svarbiausia kūrinio figūra, leisti jam veikti taip, kad atsi- 
vertų visas gyvenimo sudėtingumas. Juk dažnas pastebi, jog belet- 
ristikoje neigiami personažai dažnai būna psichologiškai įdomesni. 
Tačiau L. Mockūnas parašė liūdną nuopuolio istoriją, sudėdamas 
krūvon daugybę po pasaulio bibliotekas, archyvus ir privačius stal- 
čius pabirusių faktų, nuomonių, versijų, interpretacijų. Padarė tai 
nepriekaištingai, palikdamas nuorodas į tuos tekstus, kuriais parem- 
tosjo interpretacijos. Atskirdamas savo komentarus ir prielaidas nuo 
to, kas laikytina įrodytais dalykais. Autorius savo knyga priminė, 
kad istorija yra minkštas mokslas ir kad istorija vis dėlto priklauso 
dviems mūzoms iškart. 

Lietuvių tautos tremties ir martirologijos, ilgesio ir sugrįžimo istori- 
ja XX a. pabaigoje išties įgyja legendos apie ištikimybę sau, savo pri- 
gimčiai ir astimiesiems prasmę. Istorijos mokslo požiūriu sovietinio 
lietuvių tautos genocido, tikros tautinės katastrofos tyrimas dar tik 
prasidėjo, nors kasdieninėje mūsų sąmonėje jau pastebimas perver- 
smas, praregėjimas, o kartais net savotiškas stabtelėjimas, nenoras 
giliau pažinti to, kas baisu, prieštaringa, įtartina, kame dalyvauta 
mūsų artimųjų, dar gyvų ir prisikentėjusių liudininkų, ir kur nenu- 
statysi pusiausvyros tarp įniršio, keršto geismo ir kaltės kartėlio. Tai 
vis dar lieka tema be kontroversijų arba tema, kur kiekvienas kalba- 
atskirai: kitaip tariant, problema be diskusijos, abejonių, interpreta- 
cijų. Tai tema, kur viskas — priimtina ar nepriimtina — visų pirma 
aišku. Istorija kaip mokslas ten ir nereikalinga, kur viskas iškart aiš- 
ku. Atminties paminklai ir atminties sargai tokioje įsivaizduojamo 
aiškumo stichijoje nėra būtini. O istorijai įtartina viskas, kam suprasti 
nereikia valingų pastangų ir proto. Pagaliau pati istorija yra tiek 
mokslas, tiek išminties mokykla ir išminties menas, kiek ji susivokia 
savo reikalingumo ribose, t. y. ji pati svarbi tik tiek ir tada, kai su- 
pranta, jog yra klausimų, kur ji bejėgė ir nereikalinga. Ar ne bejėgis 
istorijos mokslas mūsų tremties, mūsų išvarymo iš tėvynės ir sugrį- 
žimo, mūsų nuopuolio ir prisikėlimo aprašymuose? Toks klausimas 
nėra tik retorinis. Išties į jį gali būti atsakyta ne iškart, kaip negalima 
iki galo aprašyti reiškinio, kuris dar tebevyksta ir nėra pasibaigęs. 

Vienaip jis skamba gyvųjų liudininkų ausyse, kitaip tiems, kurių ar- 
timieji yra šios skaudžios atminties saugotojai, dar kitaip suprasti 
geis tie, kurie dar tik gimsta. Jiems liks tik istorija. Ten, kur ji nerei- 
kalinga visa savo esybe tremtį menančiam ir sugrįžt sugebėjusiam 
seneliui, ji liks vienintelis kančios ir stiprybės šaltinis vaikaičiams. 
Dabartinis tremties archyvas - turint omeny ne tiesioginę žodžio 
reikšmę, o mūsų leidyklų publikacijas - yra užpildytas atsiminimais, 
jų fragmentais ir, kas itin svarbu, jame yra ir pirminių šaltinių - do- 
kumentų arba nuotraukų. Daugėja ir, tikėkimės, daugės tremties ir 
genocido vykdytojų paliktų aktų publikacijų — tai rimtas, bet ten- 
dencingas šaltinis, kurio kritika verčia dirbti labiai profesionaliai. 
Tyrinėtojas turi įžvelgti tai, kas slypi po stereotipinėmis konstruk- 
cijomis, tyliais skaičiais arba nedaug ką skaitytojui sakančiomis 
frazėmis. Akivaizdu, kad tokie tremties istorijos šaltiniai ydingi. For- 
maliai žiūrint, memuarai tų, kurių neaplenkė sovietų represijos ir 
kuriems buvo lemta patirti didžiausias kančias, negali būti laikomi 
pirminiais istorijos šaltiniais. Tik vienas kitas atsiminimų puslapis 
buvo parašytas iš nedidelio atstumo ir nedidelio laiko tarpo. Dau- 
guma jų atsirado jau pasikeitus situacijai, kai autorius jau gyveno 
kitokioje būklėje negu tas herojus, kurio gyvenimas ten aprašytas. 
Istorijos šaltinio kritika, kai kada virstanti ištisu mokslu, nuolat įro- 
dinėja, jog memuaruose minimus faktus reikia tikrinti pagal kitus 
šaltinius, o jeigu jų nėra - lyginti kelių autorių memuarinės pastabas. 
Kiekvienas šaltinis turi savo ribas. Priekabus kritikas tai pasakys ir 
apie kokio nors sovietų saugumiečio ar bolševikų administratoriaus 
paliktus (ir sąmoningai ar nesąmoningai nesunaikintus) dokumen- 
tus. Neretas raportas ar agentūrinis pranešimas daugiau liudija apie 
jį rašiusiojo supuvimo ir karjerizmo laipsnį negu apie jo persekioja- 
mo asmens veiklos pobūdį. Dabartinėje mūsų publicistikoje ir lei- 
dėjų publikacijose supriešinti būtent šie šaltiniai. Nekaltai iškankin- 
tų žmonių atmintis atsispindi memuaruose, atsiradusiuose jau po 
žiauriausių Berijos erelių siautėjimų. Represijų vaizdas papildomas 
saugumiečių dokumentais. Istorijos mokslui to nepakanka — čia 

nuolat jaučiamas stygius autentiškų susidorojimo, persekiojimų, 
tremties dokumentų, kuriuos genocido aukos galėjo palikti veiks- 
mo vietoje ir jo metu. Istorija ieško pirminio šaltinio - pamato visai 
praeities panoramai. Istorikas stengiasi rasti visus įmanomus buvu- 
sių įvykių liudininkus, nustatyti visas praeities vaizdo kompozici- 
jos dalis ir fragmentus. Net tais atvejais, kai, atrodytų, viskas pakan- 
kamai aišku, istorija pabrėžia, jog jai dar stinga vieno ar kito šalti- 
nio. Abejojantiems tokia praeities mokslo nuostata istorija kartoja, 
kad ji negali būti kitokia, jeigu nori būti tikra. Istorijos teismo proce- 
sas negali atmesti jokio kaltinamojo nekaltumo prezumpcijos. Visa 
tai - ir sudėtinga, ir be galo paprasta. 

Apie tai susimąstai, vartydamas vieną iš unikalių mūsų istorijos 
šaltinių - tremtinės mokytojos Onutės Garbštienės dienoraštį, rašy- 
tą 1942-1956 m. Soldikolyje, Rytų Sibire. Priekabiam tyrinėtojui die- 
noraštis visad atrodys patikimesnė medžiaga už vėlesnius memua- 
rus. Dienoraštis iš tremties laikų tuolab svarbus šaltinis, nes yra itin 
retas dalykas. Juk pats dienoraščio rašymas represuotam asmeniui 
buvo pavojingas. Už jį autorius galėjo nukentėti. Štai A. Stulginskio 
byloje, greta kitos kaltinamosios medžiagos, buvo padėtas ir jo die- 
noraštis, rašytas iki teismo. Sovietiniams budeliams dienoraštis ta- 
po didžiausiu jo kaltės įrodymu. Pavojų, grėsusį tada dienoraščio 
autorei, liudija ir jos tremties draugas dailininkas Porutis. 

Suprantama, šitie vargų ir išbandymų užrašai nebuvo skirti spau- 
dai, nors autorė, mokytoja, net sunkiomis sąlygomis sugebėjo juos 
palikti tvarkingus. Iš dienoraščio tekstų matyti, jog pirmieji tremties 
faktai buvo užfiksuoti atsitiktinėse skiautelėse, o tik vėliau tvarkin- 
gai perrašyti į sąsiuvinius. Štai 1944 m. rugpjūčio 25 d. įraše randa- 
me tokią užuominą: „Gavau iš mokytojos sąsiuvinių. Tai labai bran- 
gus daiktas, nes čia poperos ir už pinigą negausi. O aš taip noriu 
rašyti. Pati nežinau kodėl. Tiesiog mėgstu, geriau nevalgyčiau, bet 
įrašyčiau mūsų nematytai skurdaus gyvenimo įvykius, faktus. Ma- 
no kišenėje dažnai pieštukas ir popieros gabalėlis. Dažniausiai miš- 
ke, pjaudama malkas, sėdžiu ant kelmelio ir rašau, kažkam apsakau 

karčią savo dalią ir man tampa lyg ir lengviau. Rašydama dažniau- 
siai galvoju apie vaikus. Nežinau jų likimo. Manau, gal aš čia mir- 
siu, kas tada apsakys jiems jų tėvų - tremtinių gyvenimą“. Kitur 
autorė dar priduria, jog pačioje tremties pradžioje, kai jos sūnus ir 
duktė dar buvo visai mažyčiai, prie dienoraščio nebuvo kada pri- 
sėsti: „Neturėjau laiko nė trupučio, todėl tie pirmieji Sibiro gyveni- 
mo metai ir neaprašyti. Tik labai skaudžiu širdžiai įvykiu tas dieno- 
raštis pradėtas“. Jauną motiną ir žmoną sukrėtė tai, kad jiedu su 
vyru dėl duonos kąsnio vaikams turėjo parduoti savo jungtuvių žie- 
dus. Tokioje situacijoje viskas atrodė simboliška. Ir ypač tada, kai 
liga, o paskui mirtis išskyrė dienoraščio autorę su vyru. Nuo tol trem- 
ties užrašai atstojo autorei mylimiausią gyvenimo darugą. Simbo- 
liška ir tai, kad jų vaikai, kuriems visų pirma ir buvo skirti dieno- 
raščio užrašai, išsaugojo juos iki mūsų dienų. Išsaugojo ir pasi- 
dalino motinos prisiminimais su kitais. Su visais, kuriems brangūs 
lietuvių tautos išvarymo iš tėvynės bei sugrįžimo paminklai, su vi- 
sais, kurie gali suprasti, ką reiškia ir ko vertas skaitytojų dėmesiui 
siūlomas šis kuklus kančios ir stiprybės šaltinis. 

Medišauskienė Z. Rusijos cenzūra Lietuvoje XIX a. viduryje. 
Kaunas. Vytauto Didžiojo Universiteto leidykla. 1998. P. 302. 


Dar nedaug praėjo laiko nuo tada, kai net trečiaeiliuose baruose nu- 
silesę vyrai stengėsi laikyti liežuvį už dantų, o sistemingiau antisovie- 
tines mintis verpę lietuvių intelektualai ir savo namuose pasisaugo- 
davo atvirų pareiškimų, bijodami pasiklausymo aparatūros. Laik- 
raščių ar knygų tekstai neretai buvo rašomi ir skaitomi taip, kad 
būtų galima atpažinti painiai užkoduotas tezes, kartais stebintis, o 
kartais įtarinėjant, kodėl vieniems pasiseka pasakyti daugiau už ki- 
tus: ar dėl intelektinio pajėgumo ir drąsos, ar dėl ryšių su KGB ir 
specialiai provokuojant. Žinia, būta ir vienokių, ir kitokių atvejų. 
Dar metai kiti turės praeiti, kol galima bus tikėtis rimtesnių istorikų 
tyrinėjimų iš sovietinės cenzūros istorijos. Bet jau dabar tenka stu- 
dentams aiškinti, kaip skaityti sovietmetyje išspausdintas knygas. 
Viskas užsimiršta, o užmarštis budina istorikų dėmesį. 

Kita vertus, Zitos Medišauskienė knyga Rusijos cennzūra Lietuvo- 
je XIX a. viduryje gali tapti labai geru postūmiu lietuviškajai cenzūro- 
logijai, prie kurios formavimo tradicijų kūrimo yra prisidėję broliai 
Vaclovas ir Mykolas Biržiškos, Vytautas Merkys ir kai kurie kiti. Cen- 
zūros fenomenas (taip kaip jį suvokia knygos autorė) yra nepapras- 
tai įvairialypis. Nuo cenzūros administravimo ir politikos iki cen- 
zūros antropologijos ir cenzorių elgsenų - visa tai turi gundyti tiek 
istorikus ar literatus, tiek socialinių mokslų atstovus. Knygos tikslas 
- ūtsiribojus nuo konkrečių leidinių vertinimo ar uždraudimo aplinkybių 
aprašymo, apibūdinti Lietuvoje taikytos cenzūrinės politikos visumą, t. y. 

išsiaiškinti tas idėjas, mintis, nuomones, vertybes, kurias Rusijos valdžia 
siekė pašalinti iš komunikacijos proceso, kartu ir iš visuomenės gyvenimo, 
ir taip paveikti visuomenės raidą. (P. 15) Joje stengtasi aprašyti ištisą 
cenzūros fenomeną, nepamirštant įdėmiai žvelgti į atskirų cenzūri- 
nių draudimų priežastis, kilmę, tikslus. Tuo pat metu matyti, jog 
autorė ėmėsi itin nelengvo uždavinio: per cenzūravimo istorijos priz- 
mę pasakyti kažką svarbaus apie Lietuvos visuomenės raidą. Taip 
mąstant, pati visuomenė savo ruožtu suvokiama esanti cenzūros pro- 
duktas. Taip atsiskleidžia, kokiu mastu mes esame tokie, kokius mus 
suformavo cenzūra. Homo sovieticus atveju panašiai retorikai tikriau- 
siai pritartų daugelis, tačiau XIX amžių suvokiant, regis, atsitiktų 
priešingai. Mokyklinis XIX amžiaus ir rusų režimo pabaigos Lietu- 
vos istorijos horizontas tarytum visiškai užpildytas optimistine spal- 
va, t.y. pasekmės ir recidyvai po 1918 m. nebuvo priimami taip skaus- 
mingai, kaip esame įpratę po sovietinės okupacijos pusamžio. Apie 
XIX amžių dažniau galvojama šitaip: nors Rusija stengėsi, lietuviai ne- 
surusėjo (t. y. nepradėjo kalbėti rusiškai ir neužmiršo savosios kal- 
bos). Tuo visiškai pasitenkinama tariant, jog kalbos lietuviškumas 
yra ne tik pagrindinė, bet kone vienintelė visuomenės savybė. Net 
dabar, atgavus nepriklausomybę, dažnam viešojo Lietuvos gyveni- 
mo subjektui būtų nelengva įspėti, kas blogiau: taisyklinga lietuvių 
kalba porinti nesąmones ar atskleidinėti sudėtingus dalykus, ver- 
čiantis moksliniu žargonu ir tarptautiniais žodžiais. Bijau, kad vis- 
ką nulemtų biurokratnės aplinkybės. Mat kalbos inspekcija jau vei- 
kia, o nesąmonėms ir logikos klaidoms skirtos institucijos dar netu- 
rime. Kad ir kaip ten būtų, laisvės sąlygomis negresiant prievarti- 
nės asimiliacijos pavojui galima garsiau ištarti, jog ne vien kalba (ir 
kalbomis) žmogus gyvas. Tai padės suvokti visą sudėtingumą cen- 
zūros reiškinio, kurį nagrinėjo istorikė Z. Medišauskienė. 

Skaitytojai, pripratę prie akademinės literatūros skaitymo, iškart 
turėtų pastebėti tas knygos teksto dalis, kurios nurodo šaltinius bei 
panaudotą istoriografiją. Tūkstančiai perverstų XIX a. archyvinių 
bylų reikalavo iš autorės ne vienerių metų darbo ir labai gero istori- 
jos dirbtuvių išmanymo. Svarbus šaltinis buvo ir XIX šimtmečio pe- 
riodinė spauda. Susipažinimas su plačia lenkų, rusų, lietuvių litera- 
tūra bei teorinių sąmprotavimų brandumas - visa tai leidžia įtarti, 
jog ant skaitytojo stalo atsirado knyga, kuri taps parankiniu veikalu 
Lietuvos kultūros ir pilietinės istorijos tyrinėtojams. 

Savo detalų pasakojimą istorikė pradeda nuo pirmųjų Lietuvą 
pasiglemžusios Rusijos imperijos valdžios įsakų, ribojančių spaudą. 
1794 metų spalio 30 d. Jakaterina II-ji Lietuvoje įvedė prevencinę (pre- 
vencinė, arba įspėjamoji, cenzūra yra taikoma dar neišspausdintiems 
arba jau išspausdintiems, bet dar neišplatintiems leidiniams) cen- 
zūrą: be valdžios sutikimo nieko nebuvo galima spausdinti. Taip 
jau sutapo, kad beveik tuo pat metu buvo reformuota visa cenzūra- 
vimo sistema pačioje imperijoje: 1796 metų rugsėjo 16 d. Peterbur- 
ge, Maskvoje, Rygoje ir Odesoje buvo sukurti Cenzūros komitetai. 
Po metų tokia istaiga, kurią sudarė du pasauliečiai ir vienas dvasi- 
ninkijos atstovas, atsirado Vilniuje. Kadangi apskritai cenzūros 
istorija Rusijoje nėra nuodugniai tyrinėta, autorei reikėjo nemažai 
padirbėti ties visos imperijos cenzūros institucinės sandaros ir poli- 
tikos klausimais, kad galėtų išaiškinti jos specifiką Lietuvoje. Toks 
dvigubas uždavinys nėra itin retas lietuviškojoje istoriografijoje. Ka- 
daise Augustinas Janulaitis, rašydamas Lietuvos bajorai ir jų seimeliai 
XIX amžiuje (K. 1936.) turėjo kone trečdalį savo didelės knygos pa- 
skirti rusų bajorijos charakteristikoms, kad būtų įmanoma visapu- 
siškai parodyti lietuvių bajorų teisinę padėtį. Neretai atsitinka, kad 
tokie įvadiniai aprašinėjimai būna kompiliacinio pobūdžio, t.y. per- 
rašinėjamos kitų autorių mintys, tačiau Z. Medišauskienės atlikta 
Rusijos cenzūros sistemos analizė išvengė tokio ribotumo ir sugebė- 

ta sukurti orginalų šios istorijos dalies pasakojimą. Išvertus šį tekstą 
į rusų ar anglų kalbas, atsirastų akademiniame pasaulyje, kas tai 
įvertintų. 

Pasirinkta analizės kryptis autorę įgalino atidengti platų ir spal- 
vingą foną, kuriame rutuliojosi lietuviškų knygų cenzūravimas. La- 
bai gerai, kad nebuvo pasitenkinta tik lietuviškumo-rusiškumo san- 
dūra. Pabrėžiani rusų administracijos reikalavimą, kad cenzoriais Va- 
karų gubernijose būtų skiriami rusų kilmės asmenys, pakankamai mokan- 
tys lenkų kalbą, be to, ypatingai žinomi savo taisyklėmis ir lojalumu, isto- 
rikė nenori visiškai apeiti dar svarbesnį cenzoriaus asmenybės rei- 
kalaujamą bruožą: cenzoriais gali būti skiriami tik tarnautojai, baigę aukš- 
tąsias mokyklas arba kitu būdu įgiję nuodugnias mokslo žinias, jeigu jie, be 
to, susipažinę su tėvyninės arba užsienio literatūros istorine raida ir šiuo- 
laikinėmis kryptimis (P. 86). Knygoje visur išlaikomas akademinis so- 
lidumas ir orumas, kuris neretai prapuola charakterizuojant savuo- 
sius priešus. Sovietmetyje istoriografijos retorika buvo itin užkrėsta 
liaudies priešų koliojimu, o iš inercijos šie polinkiai išliko iki dabar. 

Cenzūros, kaip visuomenės modeliavimo ar ugdymo instituci- 
jos, ribos buvo žymiai platesnės negu įpratome galvoti. Be jokios 
abejonės, lojalumas monarchui buvo bendras visos cenzūros siste- 
mos siekinys, tačiau žmogaus garbės gynimas, pagarbos krikščioniš- 
kiesiems tikėjimams, padorumo reikalavimai buvo lygiai svarbūs. 


Žinia, nėra didelė mokslinė naujiena teiginys, jog Rusijos valdžia 
po 1831 m. sukilimo nuslopinimo pirmiausiai griebėsi nuoseklesnės 
asimiliavimo politikos Lenkijoje ir Lietuvoje, tačiau pačios moralinio 
ir protinio Lietuvos visuomenės suliejimo su rusų visuomene tech- 
nologijos nebuvo įdėmiau tyrinėtos. Cenzūra tapo vienas ir aštriau- 
sias įrankis griežtai stebėti pažiūrų kitimą, šalinti bet kokių pažiūrų nu- 
krypimą nuo tikrųjų pradų, nuolat teigti ir skatinti ištikimybę sostui ir 

vyriausybei, skatinti tuos, kurie nuolat rodo tokį atsidavimą savo veiks- 
mais ir stengiasi kiek galėdami suartėti su tuo, kas rusiška (P. 147). Ta- 
čiau formuluoti savo tikslus būna lengviau negu juos įgyvendinti. 
Z. Medišauskienė labai nuosekliai įrodė, jog pats cenzūravimo 
mechanizmas buvo nelabai efektyvus. Cenzoriams sunkiai sekėsi 
susidoroti su savais uždaviniais, nepaisant jų kvalifikacinių reikala- 
vimų ir gerų algų. Kone visi Vilniaus cenzoriai - Kukolnikas, Vaške- 
vičius, Pavlovskis, Borovskis, Muchinas buvo aprobavę leidinių, ku- 
rie, kaip retkarčiais paaiškėdavo policijos ir žandarų agentu dėka, 
visai prasilenkdavo su valdžios įsivaizdavimais ir turėjo būti už- 
drausti. Kaip čia neprisiminti S. Daukanto biografijos: yra istorikų 
versijos, kad gyvenimo pabaigoje keisti savo gyvenamąją vietą jį vertė 
ne tik materialinės aplinkybės, bet ir prasidėjęs tyrimas dėl Būdo tu- 
rinyje cenzorių praleistų revoliucingų teiginių. 

Rusų cenzoriai Lietuvoje turėjo nemažai darbo, tačiau negalima 
perdėtai įsivaizduoti juos dirbus iki prakaito. Z. Medišauskienė pa- 
stebi net tam tikrą nuostabą keliantį faktą, kad per 1830-1865 metus 
Vilniaus cenzoriai uždraudė spausdinti tik 34 rankraščius (beje, tarp 
jų visiškai nėra lietuviškų rankraščių: 15 - lenkiškų, 11 - žydiš- 
kų, 5 - rusiškos, po 1 lotynišką ir vokišką veikalą bei vienas pieši- 
nys). Autorė, aptarinėdamą ši keistoką Vakarų gubernijų reiškinį, 
įžvelgia svarbiausią priežastį - vidinę cenzūrą, išsiugdytą krašto švie- 
suomenės rusų represijų sąlygomis. Anot autorės, Zauguma (ypač nuo- 
lat rašiusių) autorių bei leidėjų neblogai išmanė cenzūros reikalavimus. 
Sunkiau buvo prisiderinti prie cenzūros naujovių ir „pagauti“ visas jos 
subtilybes. Kai kuriuose rankraščiuose galima pastebėti „leidėjo cenzūros“ 
pėdsakus, kai išbraukiami fragmentai, turėję mažai galimybių praeiti pro 
valdišką cenzūrą (P. 153). Neretai taip elgėsi labiausiią prityrę leidėjai 
ir spaustuvininkai Zavadzkiai, kurie, prieš nešdami rankraštį cen- 
zoriams, patys atlikdavo pirmąjį valymą. Knygos autorė pastebi, kad 
Kraševskis ar Sirokomlė, pačių liudijimu, taip pat stengėsi rašyti taip, kad 
neturėtų didesnių keblumų su cenzūra ir jų kūriniai būtų išspausdinti. 
Negalima paneigti, kad tarpsukiliminiu laikotarpiu Lietuvoje vyravo kon- 

servatyvios pakraipos literatūra, kurios autoriai pernelyg aštriai nekon- 
fliktavo su oficialiąja ideologija. Todėl ir jų santykiai su cenzūra buvo švel- 
nesni (Ten pat). Taip sekant autorės mintis, iš 9 peržiūrėtų konserva- 
tyvias idėjas propagavusio „Rubon“ numerių 4 išėjo be menkiausio 
išbraukymo, iš trečiojo tomo pareikalaujant išmesti verstinį straips- 
nį O kosciele katolickim, nes užkliuvo per didelis - cenzorių akimis 
žiūrint - katalikų bažnyčios išaukštinimas. Beje, cenzorių išbrauky- 
tos vietos rodo, kad prižiūrima buvo ne tik bet kokie katalikų anti- 
provoslaviški išsireiškimai, bet gana nuosekliai laikomasi pagarbos 
krikščioniškoms religijoms principo ir neleidžiama burnoti nei prieš 
liuterius, nei prieš bambizus. 

Šioje vietoje verta sugrįžti prie pradinio teiginio, kad cenzūros 
istorijos tyrinėjimas atveria labai daug naujų horizontų. Istorikas ar 
literatas, įpratęs gilintis į išlikusius spausdintus šaltinius, pagrįstai 
tiki, kad tai vienintelis būdas pabandyti suprasti, kaip anais laikais 
žmonės gyveno ir galvojo. Tačiau ar išties taip galvota irjausta, kaip 
liudija cenzūros sąlygomis išspausdintas žodis? Z. Medišauskienės 
knyga verčia pamąstyti, kad tikrasis anuometnių galvojimų pavida- 
las atsiskleidžia perkaičius iškupiūruotus takstų gabalus. O ten atsi- 
veria ir skundas dėl priespaudos, ir skausmingi laisvės ieškojimai, 
ir pagaliau makabriški prietarai su viduramžiškomis pamėklėmis, 
kurių realiai buvo prikimšta XIX a. žmonių vaizduotė. 


Z. Medišauskienės knyga Rusijos cenzūra Lietuvoje XIX a. viduryje 
nėra skirta lengvam pasiskaitymui. Ji reikaluja tam tikro akademi- 
nio pasiryžimo ir intelekto įtampos, kad pajaustum skaitymo (ir pa- 
žinimo) malonumą. Šį bei tą reikia žinoti jau prieš atverčiant juodą 
viršelį. Kita vertus, net nuodugniai gilindama labai daug faktų rei- 
kalaujančią temą, autorė nepameta savo stiliaus. Istorinės monog- 
rafijos žanro požiūriu knyga yra labai logiškai sukonstruota, vieną 

kitą labiau specializuotą skaitytoją įgalinanti greitai surasti tai, ko 
ieškoma - rusų cenzūros dokumento, taisyklių punkto ar elgsenos 
charakteristikų. Štai kodėl kultūros ar spaudos istorikui, literatui ar 
bibliografui tai turėtų būti parankinė knyga, padedanti patikimai 
orientuotis cenzūros istorijoje, kaip spaudos draudimo bylose pa- 
deda nepasimesti prof. Vytauto Merkio darbai. 

Kuriam laikui prie XIX a. cenzūros temų istorikai galės negrįžti, 
bet neabejotinai turėsime susimąstyti apie naujesnę - sovietinės cen- 
zūros praeitį. Duokdie - greičiau. 


Kauno diena. 1999 03 20 


APIE TAUTIŠKUMO TRADICIJAS IR 
PILIEČIŲ VISUOMENĘ 


Brubaker Rogers. Pilietybė ir tautiškumas Prancūzijoje ir Vokietijoje. 
Vilnius. Pradai. 1998. 
(Citizenship and Nationality in France and Germany. 
Harvard University Press. 1992.) 


Šiais laikais, kuomet gerų verstinių knygų pasirodo daugiau negu 
recenzijų joms, nuolat prisimeni sovietmečio kopijavimo tradicijas. 
Uždrausto vaisiaus gardumas ir baisi neknyginė erakopija forma da- 
rė įtaką urvinio skonio atsiradimui. Retos vakarietiškos knygos, 
kurias gaudavai paskaityti, kėlė prirūkytų bendrabučių diskusijas, 
pritylančias įtartinesnių svečių akivaizdoje. Dabar tartum sunkiau 
pasiekti tą patį inmtelektualinį komfortą, nors į rankas pakliūva pui- 
kūs tekstai ir puikūs daiktai - knygos, turinčios savo estetinę vertę. 
Dešimtmečio pradžioje pasirodęs R. Brubakerio veikalas išsyk su- 
domino profesionalią publiką. Kadaise profesorius V. Kavolis, 
karštai įtikinėjęs leisti šią knygą lietuviškai, pasakė, jog tai geriau 
už Anthony Smith nacionalizmo srtyje. Šį gražų darbą dabar nuvei- 
kė vertėjas, VDU dėstytojas dr. Saulius Pivoras, įveikęs sudėtingo 
teksto slenksčius. 

Kita vertus, knyga buvo labai aktuali iš komunizmo besivaduo- 
jančioms Europos šalims. Maždaug tuo pačiu metu žymusis Vacla- 
vas Havelas Europos Tarybos šalių vadovų pasitarime Vienoje pa- 
sakė, jog Vidurio Europos problema yra ne tautinių valstybių, bet pi- 
lietinės visuomenės sukūrimas. Tai norisi prisiminti, paėmus į rankas 
R. Brubakerio knygą. Juolab kad V. Havelo posakis primena, jog kai 
kur - ypač pas mus, Lietuvoje - net nesuvokiama, kad tai yra pro- 
blema. Politinėse diskusijose ir populiarioje publicistikoje pilie- 
tybės klausimas dažniausiai buvo siejamas su sovietmečio imigran- 

tų - rusakalbių Lietuvos gyventojų - ir su pokario emigrantų — išei- 
vijos lietuvių — teisių atstatymo bėdomis. O tai toli gražu ne visas su 
pilietybe ir pilietiškumu susijęs klausimų blokas, netgi pasakytume — 
neidelė visos europietiškos civilizacijos raidą lėmusios problemati- 
kos dalis. ; 

Aptariamos knygos objektas tiesiogiai nėra susijęs nei su rytine 
Vidurio Europos dalimi, nei tuo labiau su Lietuva. Autorius sten- 
giasi palyginti pilietybės ir nacionalumo, arba tautiškumo, supratimą 
Prancūzijoje ir Vokietijoje, tačiau realiai tai reiškia dviejų dominuojan- 
čių šiuo metu pasaulyje sampratų ir su jomis susijusių praktikos 
bei opinijos raiškos būdų analizę. Mūsų lietuviškojoje istoriog- 
rafijoje ir socialiniuose moksluose tie dalykai neretai buvo siejami 
su vadinamosiomis romaniškąja ir germaniškąja tautos (nacijos) sam- 
pratomis. Intensyviai tie dalykai rusų, lenkų ir net dar silpnai išvys- 
tytos lietuvių visuomenės minties buvo svarstomi nuo pat XIX a. 
pabaigos, bet iki šiolei yra miglotai įsivaizduojami. Dažniau jie iš- 
nirdavo į diskusijų paviršių tada, kuomet buvo bandoma apibrėžti, 
kas buvo lietuvis ir ką reiškė priklausymas senajai Lietuvių tautai pra- 
eityje, senosios LDK laikais. Šiuo metu lietuvių istorikų darbuose 
jau aiškiai skiriamas vadinamasis etnopolitinis tautos supratimas 
(tauta - dvasinių kultūrinių ryšių siejama bendrija, kalbanti sava ir 
viena kalba, turinti vieną kilmę ir praeitį, vieną Hautos dvasią etc.). 
Tačiau kasdieninės lietuviško identiteto apraiškos, besibeldžiant į 
Europos Sąjungos duris, atrodo labai miglotos. Sakyčiau, norint sa- 
ve suvokti, pravartu paskaityti, kaip save suvokia kiti. 

R. Brubakerio knygoje visų pirma yra aprašoma genezė bei prie- 
žastys tokio skirtingo tautos ir pilietiškumo supratimo Prancūzijoje 
ir Vokietijoje, kas istorikui yra ypač aktualu. Knygos autorius abiejų 
šalių dalykus analizuoja kaip lygiavertes opozicijos dalis; t. y. ne- 
bando plėstis, atsakydamas į klausimus, susijusius su šių sampratų 
dinamika pasaulyje (romaniškoji, arba prancūziškoji, tautiškumo ir pi- 
lietiškumo santykių samprata yra labiau būdinga anglosaksų kraš- 
tuose, germaniškoji, arba vokiškoji, Rytų Europoje ir daugelyje naujai 
besikuriančių trečiojo pasaulio valstybių ), nors netiesiogiai galima 

pastebėti, kad nepaisant pastangų laikytis bešališko objektyvizmo, 
jis yra prancūziškojo kelio, kaip labiau atitinkančio postmodernius 
XX amžiaus pabaigos poreikius, šalininkas. 

Šiuolaikinės nacionalinės pilietybės sampratos pradžios autorius 
ieško Prancūzų revoliucijoje XVIII a. pabaigoje. Sekdamas L. Fabru 
(Fabvre) jis parodo, kaip revoliucija pavertė atskiras subjektų gru- 
pes, siuzerenus ir vasalus, uždarų bendruomenių ir gildijų narius 
vienos valstybės piliečiais. Kita vertus, sugriaudama vidines feoda- 
lines - luomines pertvaras, revoliucija netikėtai pačiai sau pastatė 
išorines sienas, kurios vieną nacionalinę valstybę atskyrė nuo kitų, 
vieną tautą neretai supriešindama kitai. Tad revoliucinis integravi- 
mas neišvengiamai buvo lydimas modernaus nacionalizmo. Pradi- 
nėje stadijoje, anot R. Brubakerio, buržuazinės - demokratinės re- 
voliucijos idėja buvo perdėm kosmopolitinė. Jos šalininkai užsienie- 
čiai buvo laukiami prancūzų visuomenėje, o juridine prasme užsie- 
nietis ne iš karto buvo atskiriamas nuo piliečių. Tiktai revoliucinių 
karų ir vidaus priešo paranojos apogėjuje užsienietis tapatinamas su 
priešiškomis jėgomis ir jo teisės pradėtos riboti. Tad nors revoliuci- 
jos įkarštyje atsiradusios Konstitucijos intencija buvo ištirpinti pi- 
lietinės teises žmogaus teisėje, išėjo kiek kitaip — pilietinės teisės ėmė reikšti 
skirtumą tarp tikrųjų šalies gyventojų ir atvykėlių, užsieniečių. 

Autorius išryškina keturias XVIII a. pabaigos revoliuciniame pro- 
cese susiklosčiusias tendencijas, kurios paaiškina modernaus pilie- 
tybės instituto esmę. Pirma, prancūzų revoliucija kaip buržuazinė 
revoliucija pagimdė asmens, lygaus prieš įstatymą, statusą. Antra, 
kaip demokratinė revoliucija ji atgaivino klasikinę respublikonišką 
piliečio - aktyvaus politinio gyvenimo veikėjo, koncepciją, išplės- 
damają nuo specialios privilegijos (tarkim, bajoriškos) iki bendravi- 
suomeninės teisės ribų. Trečia, kaip nacionalinė, revoliucija išryški- 
no ribas tarp prancūzo ir svetimtaučio, o revoliucinės Prancūzijos eks- 
pansijos dėka ši nuostata išplito ir tarp kitų Europos tautų, labiau 
negu bet kada iki tol ėmusių rūpintis savo tautinio identiteto ir 
skirtumo nuo kitų kaimynių klausimais. Ir ketvirta — kaip biuro- 
kratinė revoliucija ji prisidėjo prie valstybės institucijos pajėgumo 

išaugimo, pasatatydama modifikuotą pilietį akistatoje su sparčiai 
besivystančiu valdininkijos aparatu. 

Revoliucinių permainų dėka labai aiškiai išsiskyrė vokiečių ir 
prancūzų modernėjimo keliai. Prancūziška pilietybės samprata lė- 
mė ir tautinės identifikacijos kelią. Visi Prancūzijos piliečiai imti lai- 
kyti prancūzais, etnokultūrinę piliečio priklausomybę paverčiant ant- 
raeiliu dalyku. Ši valstybinė, etnopolitinė ir socialinė tendencija at- 
sispindi įstatymo normoje, pagal kurią bet kurios tautybės žmogus, 
gimęs Prancūzijoje, įgyja pilietybę. Tuo tarpu Vokietijoje pilietybė 
pakluso etnokultūrinės tautos sampratos viršenybei. Skirtingai ne- 
gu Prancūzijoje, piliečiu Vokietijoje netampama net gimus kelioms 
kartoms, jei etniškai nepriklausoma vokiečių tautai. Tuo tarpu šimt- 
metį negyvenę savo tikroje gimtinėje, Rusijos vokiečiai pilietybę įgyja 
automatiškai po atvykimo į Vokietiją. Iš čia knygos autorius veda 
mintį apie skirtingą tautinių mažumų ir užribio emigrantų padėtį 
abiejose valstybėse. Agresyvaus nacinalizmo pavojus ir brutalios ak- 
cijos prieš turkus ir jugoslavus imigrantus Vokietijoje tampa didžiu- 
le problema ir net tam tikru pavojumi visai kontinentinei rimčiai. 
Tuo tarpu Prancūzijoje konfliktas yra keleriopai mažesnis. 

Komentuoti autoriaus darbo stilių, knygos kompoziciją ir kalbą 
būtų tas pats, kas komentuoti Harvardo tradicijas ir lygį. Manyčiau, 
kad aptariama knyga atitinka ir viena, ir kita. Ji naudinga ir savo 
didaktiniu aspektu, ir savo forma, aiškiu dėstymu bei medžiagos 
komponavimu. Kelių šimtų pozicijų literatūros sąrašas taip pat yra 
įspūdingas. Todėl yra tikras džiaugsmas pamatyti panašų veikalą 
Lietuvos knygynų lentynose. Ji naudinga ir senosios Lietuvos vi- 
suomenę tiriančiajam kaip metodologinis orientyras, ir dabartinę Lie- 
tuvos valstybę statančiajam kaip intelektualinis įrankis, galintis pa- 
dėti orientuotis politiniuose labirintuose. 

Atviros Lietuvos fondo paremta knyga tikrai turėtų papildyti hu- 
manitarų ir socialinių mokslininkų bibliotekas. Ji taip pat turėtų pa- 
dėti gyventi ir orientuotis sudėtingoje Europos patirtyje. 


Kauno diena. 1999 02 06 

